
O A. Nekrošius, viršelis, 1994 


Prologas 


1793 metai. Vieniša širdis 


Lazdelės galu Elisė Selton pajudino smilkstančias pliauskas. 
Plykstelėjusi liepsna apėmė pagalius ir tarsi ugninė gyvatė 
nuvingiavo į juodą židinio aukštį. Sunkiai atsidususi, Elisė atsilošė 
"į krėslo atkaltę. Šį vakarą ji neapkentė viso pasaulio, bet 
labiausiai - pati savęs. Taip būdavo visada, kai“ vienatvės našta 
tapdavo nepakeliama. 

Už langų smarkūs vėjo gūsiai lankstė šimtamečių parko medžių 
viršūnes, viesulu siautė aplink pilį ir gailiai dejavo židinio 
dūmtraukiuose. Audra pažadino slėpiningus giminės dvaro balsus... 
Atrodė, jie kyla iš amžių glūdumos pas šią seną panelę, kuri 
dabar valdė Seltoną. Nebebuvo vyro, kuris išlaikytų kilmingą 
palikimą, nebebuvo jaunuolio, išdidaus ir optimistiško, turinčio 
stiprų balsą ir pilnas kišenes, kuriam tokia našta būtų lengva 
kaip pūkas. Liko tik viena Elisė - trisdešimt aštuonerių metų 
raiša Elisė, kuriai niekas niekada neprisipažino mylįs. Žinoma, 
ji nesunkiai galėjo ištekėti, tačiau tie, kuriuos masino Selton 
Holo prabanga, kėlė jai tokią panieką, kad ji vargu ar būtų 
galėjusi kada nors paklusti vienam iš jų. Ji visus niekino ir 
atstūmė ir pamažu tapo atsiskyrėle - visada pilkai apsirengusi, 
užsisklendusi savo išdidume, paskendusi prisiminimuose. 

Trumpam vėjas nurimo. Parko gilumoje pasigirdo duslokas 
varpelių skimbčiojimas. Didžiulis šuo, kuris snaudė prie senos 
panelės kojų, padėjęs snukį ant letenų, pramerkė vieną akį. 
Pažvelgęs į šeimininkę, jis dusliai suurzgė. 

- Nurimk! - ištarė Elisė, uždėjusi ranką ant šuns galvos. - 
Be abejo, tai užtrukęs tarnas, o gal ir fermeris, einantis aplankyti 
senojo Džimo. 

Ji meiliai glostė šunį ir buvo vėl bepaskęstanti savo 
apmąstymuose, bet šuo nenurimo. Jis klausėsi ištiesęs kaklą, 

tarytum instinktyviai sekdamas nežinomąjį, einantį audros glėbyje 
dejuojančiu parku. Galiausiai šuns elgesys suintrigavo šeimininkę. 

- Negi svečias? Kas galėtų atvykti tokiu laiku? 

Po kelių akimirkų tyliai pasirodęs vyresnysis liokajus Paris 
davė atsakymą. Jo veidas, paprastai uždengtas nedrumsčiamo 
orumo kaukės, šįsyk buvo smarkiai susijaudinęs. 

- Miledi, čia atėjo vienas žmogus, keliautojas; jis reikalauja 
pasimatyti su miledi. 

- Kas jis? Ko jam reikia? Pari, jūs aiškiai sunerimęs. 

- Tai todėl, kad lankytojas nepaprastas, miledi, tokių pas 
mus retai pasitaiko. Jis ilgai mane įkalbinėjo, kol aš pagaliau 
ryžausi sutrukdyti miledi... 

- Prie reikalo, Pari, prie reikalo! - sušuko Elisė, nekantriai 
stuksendama lazdele į grindis. - Iš tiesų, jeigu jūs nesiliausite 
gražbyliavęs, aš niekada nesužinosiu, kas čia darosi. Jeigu jau 
išdrįsote mane sutrukdyti, tai trumpai paaiškinkite. 

Vyresnysis liokajus buvo toks susijaudinęs, kad jo veidą 
iškreipė baisi grimasa. Paskui jis su nepaprasta panieka iškošė: 

- Miledi, tai prancūzas, katalikų dvasininkas! O ant jo rankų 
- kūdikis!.. 

- Ką?.. Pari, jūs iš proto išsikraustėte! 

Elisė pakilo. Jos veidas pasidarė pilkas, kaip ir suknelė, 
žydros akys po tankiais rusvais antakiais degė pasipiktinimu. 

- Dvasininkas? Su vaiku? Tikriausiai koks nors policijos 
persekiojamas bėglys, mėginantis paslėpti savo nuodėmės vaisių. 
Be to, dar ir prancūzas! Vienas iš tų atstumtųjų, kurie žudo 
savo bajorus ir nukerta galvą valdovui! Ir jūs manote, kad aš 
jį priimsiu?.. 

Elisė Selton buvo tikra protestantė, ji nemėgo katalikų ir 
ne tik nejautė pasitikėjimo jų ganytojams, bet ir aiškiai šlykštėjosi 
jais. Ji kalbėjo piktai, nesivaldydama, nepaisydama gero tono 
taisyklių, ir jos balsas tapo šaižiai šiurkštus. Tuo metu, kai ji 
paliepė Pariui išvyti atėjūną, bibliotekos durys tyliai atsivėrė, ir 
įėjo nedidelis, juodai apsirengęs Žmogus, nešdamas kažką ant 
rankų. 

- Aš manau, kad jūs vis dėlto priimsite “tai", - tarė jis 
nedrąsiai. - Negalima atsisakyti to, ką siunčia Dievas. 

Įėjusysis buvo smulkaus kūno sudėjimo. Barzda ir dulkės, 
tirštai nugulusios skruostus, negražiam, neryškių bruožų veidui 
teikė kažkokį nerimastingumą. Riesta nosis darė veidą Žžaismingą, 
ir dėl to šioje neįprastoje situacijoje nuo nepažįstamojo dvelkė 
tragizmas; jis buvo aiškiai neturtingas. Vis dėlto jo negalėjai 
pavadinti nei bjauriu, nei prasčioku dėl didelių pilkų akių, labai 
gražių ir spinduliuojančių, kartu tyrų ir gilių; jo inteligentiškam 
veidui jos teikė tam tikrą žavesį. Nepaisant pykčio, ledi Selton 
taip pat pastebėjo taurias jo rankų linijas ir grakščias kojas - 
visa tai buvo aiškūs kilmės požymiai. Tačiau to neužteko jos 
pasipiktinimui nuslopinti. Jos išblyškęs veidas tirštai nuraudo. 

- Taigi, - pradėjo ji pašaipiai, - jus atsiuntė Dievas? Šaunu, 
brangusis, jūs pernelyg pasitikite savimi! Pari, pašaukite pagaliau 
žmones ir ištrenkite šitą Viešpaties pasiuntinį... ir bastardą*, 
kurį jis slepia po apsiaustu! 

Ji tikėjosi, kad nepažįstamasis sutriks, tačiau to neatsitiko. 
Žmogutis nepajudėjo iš vietos, tik palingavo galva, nenuleisdamas 
įdėmaus žvilgsnio nuo įpykusios senos panelės. 

- Išvykite mane, miledi, jei norite, - pasakė jis ir iš po 
apsiausto klosčių ištraukė miegantį vaiką, - bet vis dėlto priimkite 
tai, ką jums siunčia Dievas, nes, kalbėdamas apie Jį, aš turėjau 
galvoje ne save, 0 tik ją... 

- Manęs nedomina, ką jūs globojate. Man gana ir savų 
neturtėlių. 

- Ją, > nesutrikdamas tęsė nepažįstamasis, ir jo balse 
suskambo iškilm'ngos gaidelės, - kurios vardas yra Marijana 
Elžbieta d'Aselna... ir kuri yra jūsų dukterėčia! 

Elisei Selton pasirodė, kad'į ją trenkė perkūnas. Lazdelė, 
kuria ji rėmėsi, išslydo iš rankų ir su trenksmu nukrito ant 
parketo. Kalbėdamas žmogelis nusimetė permirkusį nuo lietaus 
apsiaustą ir prlėjo prie židinio. Ugnies atšvaitai apšvietė kūdikio 
veiduką. Skurdžia antklode susupta mažylė kietai miegojo. 

Elisė išsižiojo, norėdama ką nors pasakyti, bet negalėjo ištarti 
nė žodžio. Ji sumišusi pažvelgė į miegantį vaiką, paskui jos 


* Bastardas - viduramžiais Vakarų Europoje - valdovo nesantuokinis sūnus 
(vert. past.). 

žvilgsnis nuslydo nepažįstamojo veidu ir galiausiai sustojo ties 
Pariu, kuris pagarbiai ištiesė jai lazdelę. Ji čiupo ją kaip 
išsigelbėjimo ratą ir taip smarkiai suspaudė rankoje, kad net 
sąnariai pabalo. 

- Pari, palikite mus! - sumurmėjo ji netikėtai žemu ir kimiu 
balsu. 

Kai durys už vyresniojo liokajaus nugaros užsidarė, ledi Selton 
paklausė: 

- Kas jūs toks? 7 

- Aš markizo d'Aselnos pusbrolis... ir Marijanos krikšto tėvas. 
Mano vardas Gotjė de Šazėjus, abatas Gotjė de Šazėjus, - 
patikslino jis, per daug to nepabrėždamas. ž 

- Tokiu atveju atleiskite man už netikusį priėmimą, aš juk 
negalėjau žinoti... Bet, - pridūrė ji gyvai, - jūs pasakėte, kad 
šis kūdikis yra mano dukterėčia... 

- Marijana - jūsų sesers Anos Selton ir markizo Pjero 
d'Aselnos, jos vyro, duktė. Miledi, aš atėjau prašyti jūsų pagalbos, 
kad jūs globotumėte ją. Tai darau tik todėl, kad visame pasaulyje 
nuo šiol ja pasirūpinti galite tik jūs... ir aš. 

Lėtai, nenuleisdama akių nuo abato, Elisė žengė atgal, kol 
jos virpanti ranka atsirėmė į krėslo alkūnramstį, ir ji sunkiai 
sudribo. 

- Kas atsitiko? Kur mano sesuo... mano svainis? Jeigu jūs 
atnešėte man jų kūdikį, vadinasi... 

Ji nesiryžo baigti sakinio, bet jos balse skambėjo nerimas, 
ir abatui buvo aišku, kad ji jau suprato. Jo pilkas akis užplūdo 
ašaros, Ir jis su begaliniu gailesčiu pažvelgė į seną panelę. Su 
savo šviesia šilko suknele ir kvailu baltu kyku, papuoštu žaliais 
kaspinais, dengiančiais jos kuklią raudonų kaip ugnis plaukų 
šukuoseną, ji darė dvilypį įspūdį - keistą ir imponuojantį. Grynai 
instinktyviai - ji paslėpė po kėde nesveiką koją. Prieš penkerius 
metus ji nukrito nuo arklio ir liko raiša - jokios vilties pasveikti 
nebuvo. Abatas pakankamai gerai išmanė žmogaus sielos reikalus; 
todėl jis suprato jos sielvartą ir išdidžią vienatvę. Jis labai 
krimtosi dėl to, kad buvo priverstas didinti jos kančias. 

- Atleiskite man, - pašnibždomis ištarė jis, - kad aš atnešiau 
jums žinią apie nelaimę. Štai jau mėnuo - be abejo, jūs tai 

žinote, - kai karalienė Marija Antuanetė užlipo ant ešafoto, 
jau apšlakstyto jo didenybės jos vyro krauju, nors grupė ištikimų 
draugų stengėsi apsaugoti ją nuo šios lemties. Jų pastangos 
buvo tuščios... Po poros dienų kai kurie iš Jų gyvybe sumokėjo 
už atsidavimą teisiajam reikalui. Tarp jų buvo ir markizas 
d'Aselna... 

- O mano sesuo? 


- Ji nutarė būti vyro likimo drauge ir leidosi suimama kartu 
su juo. Gyvenimas be Pjero jai buvo beprasmiškas. Jūs žinote, 
kaip stipriai, aistringai jie vienas kitą mylėjo. Jie nuėjo ant 
ešafoto susikibę rankomis, šypsodamiesi, kaip ir tada, kai tuokėsi 
Versalio koplyčioje. 

Jo kalbą nutraukė rauda. Elisės veidu ritosi didelės ašaros, 
kurių ji nė nemėgino slėpti. Jos atrodė jai tokios natūralios. 
Ji jau seniai nesąmoningai jautė, kad reikės jas pralieti - nuo 
tos dienos, kai Ana, jos žavinga jaunesnioji sesuo, taip įsimylėjo 
gražų prancūzų diplomatą, kad dėl jo atsisakė savo tėvynės, 
religijos, visko, kas buvo jai brangu iki Pjero d'Aselnos 
pasirodymo. Gimtinėje Ana turėjo būti hercogienė, bet ji verčiau 
tapo markize Prancūzijoje ir tuo uždavė širdį seseriai, kuri buvo 
vyresnė už ją penkiolika metų ir rūpinosi ja po motinos mirties. 
Nuo to laiko Elisės neapleido nuojauta, kad jos mažylės Anos 
laukia tragiškas likimas, nors ji ir negalėjo suprasti, iš kur kilo 
ta nuojauta. Tai, ką jai pranešė abatas de Šazėjus, buvo jos 
košmarų įsikūnijimas tikrovėje. 

Sujaudintas šio gilaus sielvarto, juodais rūbais vilkintis žmogelis 
stovėjo priešais ją ir mechaniškai sūpavo miegančią mergaitę. 
Staiga Elisė atsitokėjo. Ji ištiesė į kūdikį virpančias rankas ir 
atsargiai paėmusi priglaudė prie savo liesos krūtinės, paskui su 
nesuprantama baime ėmė atidžiai žiūrėti į mažą veiduką, kurį 
gaubė tamsios purios garbanėlės. Ji atsargiai paglostė pirštu 
stipriai sugniaužtus  mažyčius kumštelius.  Užplūdusi švelnumo 
banga išdžiovino ašaras ant jos negražaus veido. 

Tik dabar abatas pajuto silpnumą kojose po daugelio dienų 
įtampos ir susmuko ant krėslo stebėdamas, kaip paskutinėje 
Seltonų  ainėje nubunda motinos instinktas. Židinio ugnies 

nušviestame pailgame rusvų plaukų aprėmintame jos veide 
atsispindėjo nenusakoma meilė, sumišusi su kančia. 

- Į ką ji panaši? - sušnibždėjo Elisė. - Ana buvo blondinė, 
o šios mergaitės plaukai juodi. 

- Ji panaši į tėvą, bet jos akys bus tokios kaip motinos. 
Jūs pamatysite, kai ji nubus... 

Tarsi tik ir laukusi šių žodžių, Marijana atsimerkė ir žaliomis 
kaip jauno daigelio akimis pažvelgė į tetą. Bet čia jos mažytė 
nosytė susiraukė, lūpytės persikreipė ir mažylė ėmė verkti. Elisė 
iš nuostabos krūptelėjo ir vos neišmetė jos iš rankų. 

- Dieve mano! Kas jai? Ji nesveika? Aš ją įskaudinau? 

Gotjė de Šazėjus nusišypsojo apnuogindamas stiprius baltus 
dantis. 

- Aš manau, kad ji alkana. Šiandien nuo ryto vienintelis jos 
maistas buvo šaltinio vanduo. 

- Žinoma, taip pat ir jūsų! Ką gi aš sau galvoju? Sėdžiu 
čia, paskendusi savo sielvarte, O tuo metu jūs ir šis mažytis 
angelas miršta iš bado ir nuovargio. 

Po kelių akimirkų pilį gaubusi tyla sprogo. Atskubėjo tarnai. 
Vienas gavo nurodymą surasti misis Dženkins, kiti - nedelsiant 
paduoti gausią vakarienę, karštos arbatos ir seno viskio. Pagaliau 
Paris susiprotėjo, kad reikia paruošti kambarį svečiui iš 
Prancūzijos. Viskas buvo daroma nejtikimai greitai. Paris dingo, 
tarnai įnešė gausiai apkrautą stalą ir su tam tikru iškilnumu, 
kaip ir dera Aousekeeper“, pasirodė misis Dženkins, nejauna, 
solidžių formų moteris. Bet visa jos didybė ištirpo kaip pavasario 
sniegas, kai ledi Selton padavė jai mažylę. 

- Imkite, mano brangioji Dženkins... tai visa, kas mums liko 
nuo ledi Anos. Prakeikti kraugeriai nužudė ją už tai, kad ji 
norėjo išgelbėti nelaimingą karalienę. Reikės pasirūpinti mergaite, 
nes ji neturi daugiau nieko, išskyrus mus... 0 aš neturiu nieko, 
išskyrus ją. 

Kai visi išėjo, ji atsisuko, ir abatas Šazėjus pamatė, kad 
ašaros dar tebesirita jos skruostais, tačiau ji prisivertė nusišypsoti 
ir parodė jam padengtą stalą. 


* Ekonomei (angl). 

- Sėskitės...  Pasistiprinkite, Oo paskui... jūs man viską 
papasakosite. 

Abatas ilgai pasakojo, kaip jis bėgo iš Paryžiaus su kūdikiu, 
kurį rado pamestą sekcijos narių nusiaubtame d'Aselnų name. 

Tuo metu pirmame pilies aukšte, dideliame, mėlynu aksomu 
išmuštame kambaryje migdėsi išprausta ir šiltu pienu pagirdyta 
Marijana, čiučiuojama senosios Dženkins. Apimta švelnumo ori 
moteris lengvai sūpavo mažytį smulkų kūnelį, rūpestingai susuptą 
į batistą ir nėrinius, kuriais kadaise buvo papuošta kūdikio 
motina, ir niūniavo seną baladę, išplaukusią iš atminties gelmių. 

O, mano ponia, vėl tu atėjai, 

Su meile ir su laime į namus... 

Tolyn išplaukia vėl laivai, 

Tik bangos šniokščia, taško mus... 

Ir nežinia, ar šmėkštelėjusiam Anos Selton šešėliui buvo skirti 
Šekspyro surimuoti senovinės dainos žodžiai, ar vaikui, radusiam 
prieglobstį pačiame Anglijos provincijos centre. Misis Dženkins 
akyse spindėjo ašaros, kai ji niūniuodama šypsojosi mažylei. 

Taip čia, savo protėvių giminės dvare, atsirado Marijana 
Abselna, kad praleistų vaikystę ir įleistų šaknis senojoje gerojoje 
Anglijoje. 


Pirmas skyrius 


Vestuvių vakaras 


Plačiu mostu kunigas palaimino priešais jį nulenktas galvas, 
kartu tardamas jungtuvių ritualo žodžius. Marijana suprato, kad 
nuo šiol ji - ištekėjusi moteris. Ją užliejo džiaugsmo banga, 
beveik šiurpaus, nesulaikomo džiaugsmo... Nuo šios akimirkos ji 
su kūnu ir dvasia priklauso žmogui, kurį jai išrinko, bet ji nė 
už ką pasaulyje nenorėjo kito. Šią akimirką, kai jis pirmą kartą 
palinko prie jos, ji suprato, kad myli jį. Ir nuo šiol ji troško 
jo su tokia pat aistra, su kokia imdavosi bet kokio darbo, su 
visu pirmosios meilės įkarščiu. 

Jos ranka, ant kurios buvo užmautas vestuvinis Žiedas, virpėjo 
Fransio rankoje. Ji pažvelgė į jį susižavėjimo kupinu žvilgsniu. 

“- Amžinai! - sušnibždėjo ji. - Kol mirtis mus išskirs. 


Jis atlaidžiai nusišypsojo jai, kaip šypsosi suaugęs žmogus 
atleisdamas vaikui jo naivumą, paskui paspaudė švelnius jos 
pirštukus ir atleido, padėdamas jai nusiraminti. Prasidėjo mišios. 

„Jaunoji atidžiai klausėsi pirmųjų žodžių, bet paskui ji užmiršo 
negudrias apeigas ir visą dėmesį vėl nukreipė į Fransį. Jos 
žvilgsnį, švytintį iš po puraus ploniausių nėrinių debesies, prikaustė 
švarus jos vyro profilis. Trisdešimties metų Fransis Kranmeris 
buvo puikus vyro pavyzdys. Jis buvo aukšto ūgio, ir jo 
aristokratiškai atsaini gracija galėjo atrodyti moteriška, jei ne 
tvirtas, sporto ištreniruotas kūnas. Aukšta kakta ir valingas 
smakras, kurį prilaikė muslino kaklaraištis, švelnino pernelyg 
ryškų jo kilnaus veido grožį; veide tarsi sustingo begalinio 
nuobodulio išraiška. Iš nėriniuotų rankogalių kyšančios rankos 
buvo baltos kaip kardinolo, bet tamsiai mėlynu fraku aptemptas 
liemuo buvo kovotojo liemuo. Lordas Kranmeris buvo kontrasto 
įsikūnijimas: angelo galva ir flibustjero* kūnas. Bet visa tai 
kartu buvo taip žavinga, kad tam žavesiui vargu ar galėjo 
atsispirti bent viena moteris. Šiaip ar taip, septyniolikmetei 
Marijanai jis atrodė visiška tobulybė. 

«Akimirką ji užsimerkė, kad geriau pajustų savo laimę, paskui 
pažvelgė į altorių, papuoštą vėlyvomis gėlėmis ir rudens žaluma, 
tarp kurios degė keletas žvakių. Jis buvo įrengtas didžiojoje 
Selton Holo salėje, nes daug mylių aplinkui nebuvo katalikų 
bažnyčios ir juo labiau kunigo. Jurgio III Anglija išgyveno vieną 
iš tų didelių antireliginių krizių, kurios tapo jai įprastos, ir 
prireikė Velso princo protekcijos, kad katalikė ir protestantas 
būtų sutuokti pagal dvigubas apeigas. Prieš valandą šią porą 
> pastorius, o dabar mišias laikė pats abatas Gotjė de 
azėjus. Jokia pasaulio jėga negalėjo jam sukliudyti palaiminti 
jo krikštadukros santuoką. | 

Keistos jungtuvės, beje, be jokios prabangos, išskyrus keletą 
gėlių ir žvakių - vienintelės nuolaidos šios dienos iškilmėms. 
Viršum neįprasto altoriaus kilo pažįstamos kasdienės dekoracijos: 
aukštos baltos lubos su paauksuotais lipdiniais, purpuriniai 
Genujos aksomo apmušalai, turtingi, sunkūs paauksuoti XVII 


* Flibustjerai - piratai, jūrų plėšikai ir kontrabandininkai. (Vert. past) 

amžiaus baldai, pagaliau didžiuliai paveikslai, kuriuose buvo 
įamžintos pompastiškos išėjusiųjų iš gyvenimo Seltonų figūros. 
Visa tai kėlė įspūdį, kad čia vykstanti ceremonija yra nereali, 
ir tą įspūdį dar labiau stiprino nuotakos suknelė. 

„Su šiais rūbais Marijanos motina pasirodė Versalyje karaliui 
Liudvikui XVI ir karalienei Marijai Antuanetei savo ir Pjero 
Luji d'Aselnos, markizo de Vilnevo, vestuvių dieną. Tai buvo 
nuostabus apdaras su balto atlaso korsažu, papuoštu rožėmis ir 
nėriniais, pereinančiais į platų, sidabru ataustos drobės sijoną, 
dengiantį daugybę apatinių sijonų. Plati stačiakampė iškirptė 
apnuogino tarp negailestingai suveržto korsažo ir keliomis eilėmis 
kabančių perlų vėrinio švytintį akinamai baltą kaklą, 0 nuo 
aukšto pudruoto, deimantais nusagstyto peruko tarsi kometos 
uodega leidosi ilgas nėrinių šydas. Puošni suknelė, kurią tada 
Ana Selton atsiuntė seseriai atminimui ir kuri buvo rūpestingai 
saugoma, buvo aiškus anachronizmas. 

Kai Marijana buvo maža, teta Elisė jai dažnai rodydavo šią 
suknelę. Ji sunkiai susivaldydavo neverkusi, iš užsieninio lagamino 
traukdama suknelę, bet jai patikdavo matyti susižavėjimą vaiko 
veidelyje. 

- Kada nors, - sakydavo jinai jai, - tu irgi apsirengsi šia 
suknele. Taip, taip, duos Dievas, tu būsi laiminga! - tardama 
šiuos žodžius, ji smarkiai belsdavo lazda į grindis, tarsi įsakydama 
likimui paklusti jai. 

Marijana iš tiesų buvo laiminga, Elisė Selton atkakliai siekė 
savo užgaidų, bet visa tai liko tik dukterėčios prisiminimuose. 
Jau savaitė, kaip valdinga, bet kilniadvasiška sena panelė ilsėjosi 
parko gilumoje glūdinčioje koplyčioje, jos protėvių buveinėje. Ši 
santuoka buvo jos paskutinė valia, kurios niekas nebūtų drįsęs 
sulaužyti. 

Tą rudens vakarą, kai mirtinai nuvargęs nepažįstamasis įdavė 
jai į rankas iš bado verkiančią mažytę, vienišos Elisės Selton 
gyvenimas įgijo prasmę. Nebe pirmos jaunystės panelė, išdidi, 
„aikštinga, dėl nieko nesivaržanti, nesunkiai tapo puikia našlaitės 
motina. Kartais ją apimdavo tokie karšti švelnumo protrūkiai, 
kad ji atsibusdavo vidury nakties išpilta šal'o prakaito, dusdama 
nuo minties apie mažylei gresiančius pavojus. 

Negalėdama įveikti nerimo, ji tuomet keldavosi, imdavo savo 
lazdą ir basa, su šokinėjančia už nugaros rusvų plaukų kasa, 
skubėdavo į gretimą didelį kambarį, kur miegojo Marijana. Ji 
ilgai stovėdavo prie lovelės ir žiūrėdavo į mergaitę, kuri tapo 
jos gyvenimo prasme. Paskui, kai košmaro sukeltas siaubas 
atlėgdavo, kai širdis vėl imdavo ramiai plakti, Elisė Selton 
grįždavo į lovą, bet nemiegodavo, o ilgai ir karštai dėkodavo 
Aukščiausiajam už šį nuostabų stebuklą senai damai: už kūdikį 
tik jai vienai. 

Savo išgelbėjimo istoriją Marijana žinojo atmintinai iš begalinių 
tetos pasakojimų. Elisė Selton buvo nepalenkiama puritonė, jos 
religiniai principai buvo nepajudinami, bet ji sugebėjo deramai 
įvertinti narsumą. Savo žygdarbiu abatas de Šazėjus pelnė anglės 
pagarbą. 

- Jis tikras Žmogus, tas mažasis kiurė popiežininkas! - baigdama 
pasakojimą visada sušukdavo ji. - Aš nepadaryčiau geriau! 

Jos aktyvumas iš tiesų buvo beribis. Ji dievino arklius X iki 
to nelaimingo atsitikimo didesnę laiko dalį praleisdavo balne, 
jodinėdama po plačias valdas iš vieno galo į kitą ir viską 
įdėmiai apžiūrinėdama savo mėlynomis akimis, nuo kurių žvilgsnio 
neprasprūsdavo jokia smulkmena. 

Taip pat ir Marijana, vos išmokusi vaikščioti, jau užsiropštė 
ant ponio, įprato prie šalto vandens, ne tik prausėsi, bet ir 
maudėsi upėje. Žiemą ir vasarą ji rengėsi vienodai lengvai, bet 
kokiu oru būdavo vienplaukė, o teturėdama aštuonerius metus 
pirmą kartą užgujo lapę - tai būtų teikę garbę kiekvienam 
jaunuoliui, bet jos amžiaus mergaitei buvo pernelyg neortodoksalu. 
Senukas Dobsas - vyresnysis arklininkas - išmokė ją netgi 
naudotis šautuvu. Sulaukusi penkiolikos metų, Marijana mokėjo 
valdyti špagą kaip šventasis Jurgis ir iš dvidešimties žingsnių 
pataikydavo į taikinį. 

Jos dvasios reikalai irgi nebuvo užmiršti: ji mokėjo keletą 
kalbų, jai savo žinias perteikė istorijos, geografijos, literatūros, 
muzikos, šokių mokytojai ir ypač dainavimo, nes gamta apdovanojo 
ją švariu, malonaus tembro balsu. Bet ne tik balsas teikė jai 
žavesio. Marijana buvo išsilavinusi geriau už daugelį savo 

bendraamžių, ji tapo savo tetos pasididžiavimu, nors, deja, turėjo 
polinkį ryte ryti visus į jos rankas pakliuvusius romanus. 

- Ji verta užimti vietą bet kokiame soste! - mėgdavo sakyti 
sena panelė, savo žodžius akcentuodama stipriais lazdelės smūgiais 
į grindis. 

- Sostai niekada nebuvo patogūs sėdėti, - atsakydavo abatas 
de Šazėjus, nuolatinis išdidžių ledi Elisės svajonių patikėtinis, - 
bet nuo tam tikro laiko jų išvis neįmanoma išsaugoti sau! 

Jo ir Elisės Selton santykiai buvo nelygūs, įtempti. Dabar, 
kai viskas taip liūdnai baigėsi, Marijana negalėjo jų neprisiminti 
be liūdesio. Ledi Selton buvo protestantė iki kaulų smegenų 
ir absoliučiai nepasitikėjo katalikais, O jų kunigų tiesiog 
prietaringai bijojo. Ji manė, kad jie yra atsakingi už visus 
šlykščius inkvizicijos darbus, ir jai visada atrodė, kad nuo jų 
dvelkia laužų dūmais. Ji nuolat susiremdavo su abatu Gotjė, jų 
žodinės dvikovos būdavo karštos, nes kiekvienas priešininkas 
stengdavosi įveikti kitą, nors dėl to ir neturėjo jokių iliuzijų. 
Elisė triuškindavo žalią Torkvemados* bažnytinę vėliavą, o Gotijė 
sakydavo griausmingas kalbas apie Henriko VIII laužus, fanatiko 
Džono Knokso siautėjimus ir, priminęs katalikės Marijos Stiuart 
kančių kelius, puldavo anglikonų citadelę. (Ginčas paprastai 
baigdavosi abiem pavargus. Ledi Elisė liepdavo atnešti arbatos, 
o kartu svečio garbei būdavo paduodamas ir seno viskio butelis; 
paskui, sudarę taikos paliaubas, kovotojai pradėdavo taikesnes 
kautynes su kortomis .rankose už inkrustuoto stalelio, jausdami, 
kad jų pagarba vienas kitam ne tik nesumažėjo, bet net padidėjo. 
Tada mergytė vėl imdavo žaisti, ir jai atrodydavo, kad viskas 
eina į gera šiame geriausiame iš pasaulių, nes tie, kuriuos ji 
mylėjo, sutarė vienas su kitu. 

Nepaisant tetos įsitikinimų, Marijana buvo išauklėta pagal jos 
tėvo tikėjimo principus. Tiesą sakant, tikybos pamokos - “religiniai 
karai", kaip juos vadino mergaitė, - būdavo nelabai dažnos. 
Abatas Gotjė de Šazėjus pasirodydavo Selton Hole“ retai ir 
neilgam. Niekas tiksliai nežinojo, ką jis veikia; buvo žinoma tik 
tiek, kad jis daug keliauja po Vokietiją, Lenkiją ir net Rusiją. 


* Torkvemada - Ispanijos inkvizicijos vadovas (vert. past.). 

Visur jis užtrukdavo gan ilgai. Kartais jis apsistodavo įvairiose 
grafo Brovės rezidencijose; šis grafas po 1795 metų ir po 
Dofino mirties tapo karaliumi Liudviku XVIII. Abatas gyvendavo 
Veronoje, Mintaujoje, Švedijoje. Retkarčiais jis pasirodydavo 
Anglijoje ir visada labai skubėdavo, būdavo santūrus, niekada 
nesakydavo, kur keliauja. Niekas niekada jo neklausinėjo. Kai 
praeitą pavasarį monarchas be karalystės įsikūrė Chartvelhauze, 
abatas tuoj pat apsistojo Anglijoje. Nuo to laiko jis išvykdavo 
tik neilgam. Aišku, visi jo išvykimai ir grįžimai negalėjo 
nesudominti Marijanos ir jos tetos. Pastaroji dažnai sušukdavo: 

- Aš per daug nenustebsiu, jei paaiškės, kad mažasis kiurė 
yra slaptasis Romos agentas! 

Tačiau kaip tik abatą ji pasišaukė paskutinę savo gyvenimo 
valandą, suteikusi jam pirmenybę prieš pastorių Harį, kurio ji 
negalėjo pakęsti ir nevadino kitaip kaip “prakeiktu pasipūtusiu 
kvailiu". Smarki influenca su sunkiomis komplikacijomis per 
savaitę atvedė ją iki kapo duobės. Elisė ramiai sutiko artėjančią 
mirtį, tik apgailestavo, kad ji ateina per anksti. | 

- Aš turiu dar tiek daug darbų! - dūsavo ji. - Šiaip ar 
taip, aš noriu, kad praėjus aštuonioms dienoms po mano 
laidotuvių mano mažoji Marijana susituoktų. 

- Taip greitai? Juk aš būsiu čia ir ją prižiūrėsiu, - prieštaravo 
abatas. 

- Jūs? Mano vargšas drauge! Tai būtų tas pats kaip pavesti 
ją vėjo globai. Kada nors jūs negrįšite iš vienos paslaptingos 
jūsų kelionės, ir mergaitė liks viena. Ne, ji susižadėjusi, tad 
sutuokite ją. Aš pasakiau aštuonios dienos! Jūs prižadate tai 
padaryti? 

Abatas Gotjė pažadėjo. Štai kodėl, tesėdamas duotą žodį, jis 
šį lietingą 1809 metų vakarą tuokė Marijaną d'Aselną ir Fransį 
Kranmerį. 

Stovėdamas priešais altorių su auksinėmis lelijomis išsiuvinėtu 
balto šilko arnotu, kurį jam paskolino Liudviko XVIII kanauninkas 
Aleksandras Taleiranas-Perigoras (Napoleono žymiojo ministro 
dėdė, likęs ištikimas karaliaus valdžiai), abatas Gotjė de Šazėjus 
iškilmingai atliko apeigas. Nors jis buvo nedidelio ūgio ir 
smulkaus kūno sudėjimo, tačiau su kunigo rūbais atrodė didingai, 

ir tą įspūdį dar paryškino taurūs gestai. Jam buvo keturiasdešimt 
penkeri metai, tačiau jis atrodė daug jaunesnis, O jo eisena 
tebebuvo visiškai jaunatviška. Praėjusius metus išdavė tik baltos 
gijos, išvagojusios jo tankius juodus plaukus aplink tonzūrą. 
Marijana švelniai žvelgė į šiuos laiko pėdsakus, nes ji miglotai 
nujautė, kad juos paliko nelengvi metai ir sunkus darbas kitų 
labui. Dėl to, ką ji žinojo apie jį, ir dėl to, ką spėjo, Marijana 
jį mylėjo ir buvo jam nepaprastai atsidavusi. Tačiau jos brangusis 
krikštatėvis visai nesidžiaugė kartu su ja dėl to, kas dabar vyko, 
ir tai šiek tiek temdė jos laimę. Ji Žinojo, kad jis nepritaria 
šiai santuokai su anglų protestantu, kad jis mieliau norėtų matyti 
jo vietoje kurį nors jauną emigrantą iš hercogo Berės aplinkos 
ir kad sutiko su juo tik vykdydamas velionės valią. Be to, jos 
neapleido nuojauta, kad Fransis Kranmeris nepatinka abatui de 
Šazėjui kaip žmogus: dvasininkas atliko savo šventą pareigą, bet 
atliko ją be jokio džiaugsmo. 

Kai jis ceremonijos metu nusileido prie jaunos poros, Marijana 
apdovanojo jį nuginkluojančia šypsena, tarsi kviesdama jį išlyginti 
raukšles tarp surauktų antakių ir džiaugtis kartu su ja. Jos 
žvilgsnis, nukreiptas į jį, tarytum sakė: “Aš laiminga, ir aš Žinau, 
kad jūs mane mylite. Kodėl ir jūs negalėtumėte būti laimingas?“ 
Jos nebylus klausimas dvelkė tokiu liūdesiu... Dabar, kai tetos 
Elisės jau nebebuvo, ji teturėjo jį vienintelį. Ji labai norėjo, 
kad jis pripažintų jos meilę ir pritartų jai. 

Bet abato kaktoje raukšlės neišnyko. Jis susimąstęs žiūrėjo į 
jaunavedžius, ir Marijana jo akyse matė keistai sumišusius 
užuojautą, pyktį ir nerimą. Įsivyravusi tyla netikėtai tapo tokia 
slegianti, kad Gotjė de Šazėjus tai pajuto. Jo suspaustose lūpose 
šmėstelėjo nelinksma šypsena. 

Jis paėmė jaunosios ranką. 

- Aš linkiu tau tiek laimės, mano vaike, kiek šioje 
nuodėmingoje žemėje gali duoti maloningiausias Dievas. Jis vienas 
žino, kada mes vėl pasimatysime! 

- Jūs išvažiuojate? - sunerimusi paklausė jaunoji moteris. - 
Bet jūs man nieko apie tai nesakėte? 

- Aš bijojau sukelti neramumų šiuose namuose ir aptemdyti 
- net šiek tiek - tavo džiaugsmą. Taip! Aš vykstu į Italiją, 

ten mane šaukia pats Šventasis tėvas. Bet nuo šiol tu patikimose 
savo vyro rankose. Aš tikiuosi, kad jos bus geros. 

Frazės pabaiga buvo skirta jaunuoliui. Lordas Kranmeris atlošė 
galvą, išsitiesė ir nužvelgė abatą nuo galvos iki kojų. 

- Manau, jūs tuo neabejojate, abate! - sviedė jis, ir jo balse 
nuskambėjo iššūkis. 

- Marijana dar labai jauna, aš esu tikras, kad ji bus klusni. 
Kodėl gi ji negalėtų būti laiminga? 

- Paklausykite - tai ne viskas. Dar yra savitarpio supratimas, 
atlaidumas, švelnumas... meilė! 


Abiejų vyrų balsuose skambėjo prastai slepiamas pyktis, ir 
Marijaną tai išgąsdino. Jos vyras ir dvasininkas, laiminantis jų 
sąjungą, neturėjo pradėti ginčytis prie altoriaus. Ji negalėjo 
suprasti, kodėl jos krikštatėvis yra priešiškas žmogui, kurį išrinko 
ledi Elisė. Sielos gilumoje ji spėjo, kad tas priešiškumas kilo 
ne dėl religijos, o dėl Fransio asmenybės. Bet kodėl? Ką abatas 
galėjo jam prikišti? Argi lordas Kranmeris nebuvo pats 
žavingiausias vyras, pats šauniausias, pats narsiausias, labiausiai 
išsilavinęs, pats... Pradėjusi skaičiuoti savo sužadėtinio teigiamybes, 
Marijana galiausiai pati susipainiojo. Tačiau jai nereikėjo įsikišti. 
Abatas de Šazėjus nutraukė „pavojingą temą, kreipdamasis į 
Fransį: 

- Aš patikiu ją jums! 

- Būkite ramūs, - pasigirdo sausas atsakymas. 

Abatas skubiai pakilo prie altoriaus, paėmė taurę ir grįžo į 
turtingą zakristiją, įrengtą buvusiame ledi Elisės buduare, kuris 
niekada nebuvo naudojamas pagal savo tiesioginę paskirtį. Jame 
buvo daugiau medžioklės ir jodinėjimo reikmenų negu pagalvių 
ir jaukių krėslų. 

Tarsi atsikratęs netikėto varžymosi, Fransis nusišypsojo Žmonai 
ir truputį palinkęs pasiūlė jai ranką: 

- Eime, mano brangioji? . 

Vienas. šalia kito jie lėtai perėjo per didžiulę salę. Išskyrus 
grupę sutrikusių tarnų, kurie grūdosi prie dvigubų durų, žmonių 
buvo nedaug, kaip ir dera per vestuves gedulo metu. Bet 
dalyvaujančiųjų kokybė nusvėrė kiekybės stoką. | 

Fransis tvirta ranka privedė žmoną prie Velso princo, atvykusio 
čia su keliais bičiuliais pagerbti vieno iš savo favoritų jungtuvių. 
Marijana padarė princui gilų reveransą ir tuo pat metu nustebusi 
pamatė, kad jis nepadarė jai didelio įspūdžio. Būsimojo karaliaus 
išvaizda buvo įspūdinga, net šiek tiek didinga, bet artėjantis 
penkiasdešimtmetis ir fantastiškas apetitas nenumaldomai darė 
savo - jis buvo beviltiškai nutukęs, 0 šviesiausiąjį veidą galutinai 
užliejo violetinė purpurinė spalva. Tauri nosis, valdingas žvilgsnis 
ir jausminga burna negelbėjo jo karališkosios didenybės - jis 
darė komišką įspūdį. Kiekvienas Anglijos žmogus, net tokia 
nekalta būtybė kaip Marijana žinojo, kad princas gyveno palaidą 
gyvenimą, kad jis buvo oficialiausias dvimoterio pavyzdys, nes 
iš meilės vedė savo meilužę Merę Ficgerbert ir iš išskaičiavimo 
princesę Karoliną Braunšveig, kurios visa siela nekentė. 

Tas, kurį už akių vadino “Jurgeliu", metė palankų žvilgsnį 
į jauną moterį, nusišypsojo ir teikėsi palenkti savo apkūnų 
liemenį, padėdamas jai pasikelti. į 

- Nuostabi! - ištarė jis skiemenimis. - Jūs tiesiog nuostabi, 
ledi Kranmer, ir jei aš nebūčiau taip įklimpęs į santuokos liūną, 
tai, prisiekiu Jurgiu, dėl jūsų susilažinčiau su savo draugu Fransiu. 
Nuoširdžiai jus sveikinu! - 

- Dėkoju, jūsų didenybe, - tyliai ištarė Marijana, su 
pasigėrėjimu įsiklausydama į savo naujo vardo skambesį. 

Tuo tarpu princas pratrūko juoktis iš savo paties sąmojo, o 
kartu su juo - Fransis ir trys džentelmenai, stovėję šalimais 
sosto įpėdinio. Marijana buvo mačiusi juos jau daug kartų. Jie 
buvo nuolatiniai princo stalabendriai ir Fransio draugai: lordas 
Moiras, Orlandas Bridžmenas ir Jurgis Brainas Brumvelis - 
pastarojo malonus veidas su nepaprastai ilga nosimi ir susuktomis 
šviesiomis garbanomis švietė viršum nepaprasto kaklaraiščio. 

Lordas  Kranmeris krūtininiu balsu padėkojo princui už 
dalyvavimą ir išreiškė viltį, kad jo karališkoji didenybė suteiks 
garbę Selton Holui - pasiliks dar ir per pietus. 

- Iš tiesų ne! - atsakė princas. - Aš pažadėjau ledi Džersei 
lvdėti ją į Hetčitą ir padėti jai išsirinkti naują karietą! Juk 
nauja karieta - svarbus įvykis, o Londonas toli! Taigi aš važiuoju. 

- Jūs mane paliekate? Tokį vakarą? 

Marijana su nuostaba pamatė, kaip staiga apimtas pykčio jos 
vyras suspaudė kumščius. Negi jį taip įskaudino karališkojo svečio 
atsisakymas pasilikti? O dėl jos, tai ji - priešingai - labai norėjo, 
kad visi šie žmonės greičiau išeitų ir pagaliau paliktų ją dviese 
su mylimuoju... Visuose romanuose, kuriuos ji skaitė, jaunavedžiai 
tik ir svajojo apie tai, kad išvažiuotų svečiai. 

+Vėl pasigirdo malonus, bet truputį kvailokas princo juokas: 

- Negi tu bijai likti vienas vestuvių vakarą? Tiesą sakant, 
Fransi, tu smarkiai pasikeitei... Bet nusiramink, aš ne visas 
išvažiuoju. Aš palieku tau geriausiąją savo dalį... Moiras liks, 
taip pat ir mūsų amerikietis. Ir pagaliau argi su tavimi nėra 
tavo mielosios pusseserės? 

Šį kartą buvo Marijanos eilė sulaikyti nusivylimo grimasą. 
Lordas Moiras - dabita, elegancijos ir vos ne apatiško abejingumo 
įsikūnijimas - jai nerūpėjo, bet pakako jai tik kartą Žvilgtelėti 
į tą, kurį princas pavadino amerikiečiu, ir ji pajuto jam antipatiją... 
Ką jau kalbėti apie “mieląją pusseserę“, arogantiškąją Ivę - ta 
iškart ėmė elgtis su ja kaip su kvailute kaimiete ir iššaukiamai 

demonstruoti “šeimyninį? artumą Fransiui. 

Norėdama paslėpti apmaudą - jos vyras, priešingai, nusiramino, 
- Marijana nusisuko ir sutiko pašaipų klausiamą amerikiečio 
žvilgsnį. Jis stovėjo prie lango, už kelių žingsnių nuo princo, 
susidėjęs rankas už nugaros ir lengvai sukryžiavęs kojas. Atrodė, 
kad jis pateko čia visai atsitiktinai - taip ryškiai skyrėsi iš kitų 
vyrų. Kaip tik šis kontrastas pribloškė merginą, kai jį pristatė 
jai. Beje, erzinamai netvarkingą svetimšalio kostiumą buvo galima 
laikyti įžeidimu, nes visi kiti buvo nepriekaištingai elegantiškai 
apsirengę, taip pat ir įdegusią, saulės ir vėjų nugairintą odą 
greta įmitusių šviesių anglų. Jie buvo didikai, daugiausia - 
stambūs žemvaldžiai, 0 jis - paprastas jūreivis, galėjęs valdyti 
tik laivą, jūros belaisvis, “piratas", - staiga nusprendė Marijana. 
Ji negalėjo suprasti, kaip Anglijos karaliaus sūnui, būsimajam 
valdovui teikia malonumą bendravimas su žmogumi, kuris drįso 
ateiti į vestuves su auliniais batais. Tačiau, nepaisant antipatijos, 
ji įsidėmėjo jo vardą. Tai buvo Jasonas Boforas. Fransis pasakė 
jai įprastu atsainiu tonu, kad šis Jasonas yra kilęs iš geros 
hugenotų ainių Karolinų šeimos, iš tų hugenotų, kurie buvo 

išvyti panaikinus Nanto ediktą. Bet Marijana įtarė, kad jos 
jaunikis yra pernelyg nuolaidus princo aplinkos žmonėms. 

- Nepaisant išvaizdos, jis - džentelmenas. 

*Tokia buvo kategoriška Fransio išvada, tačiau Marijanos tai 
neįtikino. Nepaisant nepriekaištingų manierų, Boforo asmenybė 
buvo kažkuo grėsminga ir nepalenkiama, ir tai ją. jaudino. 
Marijana nuo vaikystės buvo įpratusi prie audringų medžioklės 
malonumų; jai patiko pažįstamus žmones įsivaizduoti kaip gyvūnus, 
kuriuos ji mėgo. Fransis jai buvo panašus į grynaveislį žirgą, 
o Jasonas Boforas - į sakalą: jo buvo plėšrus profilis, žėrinčios 
"akys, perkaręs kūnas, tačiau iš jo sklido pavojinga jėga. Iš po 
baltų muslino rankogalių kyšančios nervingos įdegusios rankos 
vertė prisiminti plėšrų žvėries miklumą. Mėlynų akių žvilgsnis 
buvo nepaprastai sunkus. Per visą ceremoniją Marijana jautė tą 
žvilgsnį ant savo kaklo, pečių, galvos, ir ją tai baisiai trikdė. 
Ji bijojo atsakyti į tą žvilgsnį, nes vargu ar būtų galėjusi jį 
ištverti, nors iš prigimties 1 buvo drąsi... 

Dabar, žiūrėdamas į ją, jis nusišypsojo. Šlykšti šypsena, 
iškreipusi vieną lūpų kamputį, apnuogino akinamai baltus dantis. 
Marijana karštligiškai spaudė vyro ranką. Ši įžūli šypsena pasirodė 
jai šlykšti ir sukėlė didelį gėdos jausmą, tarsi amerikiečio žvilgsnis 
turėjo galią įsiskverbti į jos drabužių paslaptį ir stebėti jos 
jauną kūną. Ji net krūptelėjo pamačiusi, kaip jis išsitiesė ir 
linguojančia jūreivio eisena pasuko prie jos. Ji apsimetė, kad 
nepastebi jo, ir nusisuko. 

- Ar aš galiu prašyti priimti mano sveikinimus ir palinkėti 
laimės? - išgirdo ji užpakaly savęs ramų amerikiečio balsą ir 
pajuto šiltą jo kvapą ant pakaušio. 

Marijana sunkiai prisivertė atsisukti, bet leido atsakyti Fransiui. 
Jo ranka suspaudė rudus Jasono pirštus. Jis sušuko taip 
nuoširdžiai, kad žmona nustebo: 

- Žinoma, brangusis! Draugo linkėjimai nepaprastai vertingi, 
o aš žinau jūsų širdingumą. Jūs liekate su mumis, ar ne tiesa? 

- Su džiaugsmu! 

Mėlynos akys tiesiog lipte prilipo prie įtempto Marijanos 
veido. Jai pasirodė, kad jis jaučia jos nepasitenkinimą ir tuo 
mėgaujasi. Bet jis taktiškai nutylėjo ir tik nusilenkė, o jaunavedžiai 

tuo metu pasuko prie karaliaus Liudviko XVIII pasiuntinių, per 
kuriuos karalius savotišku būdu pareiškė savo pagarbą emigrantei, 
dviejų teroro aukų dukrai, jos vestuvių proga. Tai buvo hercogas 
d'Avaris ir vyskupas de Taleiranas-Perigoras. 

Abu jie stovėjo atokiau prie židinio, guosdamiesi išdidžia 
vienatve dėl karčios emigrantų lemties. Jie buvo apsirengę kukliai, 
ir tai smarkiai kontrastavo su Velso princo ir jo draugų 
puošnumu; jie atrodė didingai ir kartu senamadiškai, todėl tarp 
jų Marijana, nepaprastai žavinga su savo pasenusiu tualetu, tapo 
svarbiausia figūra. Kai nuotaka padarė reveransą karaliaus 
pasiuntiniams,  Fransiui pasirodė, lyg jie yra Versalyje prieš 
dvidešimt penkerius metus. Tas pojūtis atsispindėjo jo sveikinime, 
ištartame su gilia ir nuoširdžia pagarba. Tuo tarpu hercogas 
d'Avaris lygiu balsu perdavė jaunavedžiams karaliaus sveikinimus, 
paskui, atsisukęs į Marijaną, senasis didikas pridūrė: 

- Jos karališkoji didenybė Angulemo hercogienė teikėsi 
pareikšti jums ypatingą pagarbą. Hercogienė prašė mane perduoti 
jums šią atminimo dovaną. - Tai buvo nedidelis mėlynos emalės 
medalionas, nusagstytas deimantais, 0 jame įdėta plona šviesių 
plaukų sruoga. Kadangi Marijana nustebusi žiūrėjo į keistą 
dovaną, jis pridūrė: 

- Tai karalienės Marijos Antuanetės plaukų sruoga, nukirpta 
prieš pat įvykdant jai mirties bausmę. Hercogienė dovanoja tai 
jums jūsų kilnios motinos, paaukojusios tada gyvybę už karalienę, 
atminimui. 

Jaunos moters veidą nutvieskė raudonis. Ji nepajėgė ištarti 
nė žodžio ir padėkojo tik giliu reveransuų, o Fransis stengėsi 
suprasti jos jaudinimosi priežastį. Ją apėmė keistas jausmas. Šie 
gausūs praeities ženklai prie naujo gyvenimo slenksčio buvo jai 
veikiau slegiantys negu malonūs; ji aistringai norėjo tą naują 
gyvenimą pripildyti meilės ir paskirti jį vienintelio žmogaus kultui. 
Marijanai jos motina buvo tik švelnus fantomas, iš dramblio 
kaulo miniatiūros besišypsančio veido atspindys, bet šiandien tas 
atspindys tarsi grasino sunaikinti jos pačios individualybę. Kartais 
jai kildavo noras paklausti savęs, ar iš tiesų Marijana d'Aselna, 
o ne Ana Selton ištekėjo už gražuolio Fransio Kranmerio... 

Vesdamasis ją į paradinį vestibiulį, kur nuėjo princas, Fransis 
tyliai kalbėjo, Žžvilgčiodamas į rankoje suspaustą medalioną: 

- Keista dovana jaunajai! Tikiuosi, jūs nesate prietaringa? 

Ji žvaliai nusišypsojo, įveikdama akimirkos silpnumą. 

- Tai, kas duodama iš tyros širdies, negali atnešti nelaimės. 
Tai man labai brangi dovana, Fransi! 

- Iš tiesų? Ką gi, jums geriau matyti! Bet dėl Dievo meilės, 
Marijana, paslėpkite šį brangų medalioną kokioje nors dėžutėje 
ir nesugalvokite jo nešioti. Kas per prakeikta prancūzų manija 
nuolat gąsdinti siaubingos giljotinos šmėkla? Aš manau, kad ji 
padeda jiems kurstyti jų pyktį ir keršto jausmą... o gal užmiršti, 
kad jie - tik praėjusios epochos atšvaitai ir kad viešpatauja 
Napoleonas?! 

- Kaip mažai jūs užjaučiate šiuos nelaiminguosius, kuriems 
priklausau ir aš, Fransi! Negi jūs užmiršote hercogienės patirtas 
kančias? Man atrodo keista, kad jūs, anglas, kalbate apie 
dabartinį imperatorių! 

- Aš neapkenčiu Napoleono taip pat stipriai kaip ir užjaučiu 
hercogienę dėl jos liūdnos lemties, - šaltai paprieštaravo Fransis. 
- Bet man nepatinka, kai kas bando neigti realybę. Paprasčiau 
sakant, man atrodo, kad politika - per daug tuščias objektas 
jūsų Žavingai galvutei! Galvokite tik apie tai, kaip patikti man, 
Marijana, ir užmirškite Revoliucijos aikštę. 

Vakarienė Marijanai pasirodė nejtikėtinai ilga ir nuobodi. 
Mažai svečių, mažai triukšmo... Buvo sunku patikėti, kad tai 
vestuvių vakarienė. Jaunąją porą supo tik abatas de Šazėjus, 
lordas Moiras, Jasonas Boforas ir Ivė Sen Alben, bet jie buvo 
pernelyg skirtingi žmonės, kad galėtų palaikyti gyvą pokalbį. 
Apribotas kasdieninėmis temomis, jis geso. Abatas kalbėjo mažai; 
be abejo, jis galvojo apie būsimąją kelionę. Kieme jau laukė 
paruošta karieta. Amerikietis išvis tylėjo ir žvilgčiojo į Marijaną 
įdėmiu, slegiančiu žvilgsniu. Ledi Sen Alben, sekdama jaunosios 
pavyzdžiu, nesikišo į pokalbį. 

Plonų pirštų galiukais Ivė mašinaliai ritinėjo duonos gumulėlį 
raštuota staltiese. Žiūrėdama į ją, Marijana klausė savęs, kodėl 
ji taip nemėgsta žaviosios Fransio pusseserės. 

"Ivė Sen Alben buvo švelnumo ir gracijos įsikūnijimas, tačiau 
ji nuolat primindavo, kad ją ir lordą Kranmerį sieja kraujo 
ryšiai, o su Marijana elgėsi kaip su ne visai išsivysčiusia mergaite. 
Ji buvo keleriais metais vyresnė už Marijaną, vidutinio ūgio, 
bet atrodė aukštesnė negu iš tiesų, nes buvo grakšti kaip nimfa, 
o jos galvą puošė aukštas šviesiai auksinių garbanų šinjonas. 
Jos veido bruožai buvo nepaprastai harmoningi. Juos nušvietė 
meilumu spinduliuojančių tyrų akių žydrynė, bet Ivė kažkuo 
šokiravo Marijaną, nors jos burna ir atitiko visus grožio kanonus. 
Gal ta maniera šypsotis, pernelyg panaši į Fransio? O gal ir 
nepriekaištinga, neįtikėtinai moteriška elegancija? Ivės akivaizdoje 
jauna mergina visada jautėsi kaip kaimietė. 

Šį vakarą buvo dar blogiau. Su savo mezginiuotais sijonais 
Marijana jautėsi kaip sunki kinų vaza šalia grakščios Tanagros 
statulėlės. Šie prabangūs, bet neskoningi praėjusių laikų rūbai 
tik paryškino elegantišką, lengvutę Ivės suknelę iš žydro kaip 
ir jos akys muslino. Gili iškirptė apnuogino švelnius apvalius 
pečius; suknelė buvo papuošta krūtinę palaikančia grandine iš 
labai gražių antikos akmenų, panašių į tuos, kurie prilaikė jos 
vešlius plaukus. Šį labai paprastą tualetą papildė pritaikytas to 
paties atspalvio šalis. Bet svarbiausias jos tualeto pranašumas 
buvo tas, kad galėjai matyti visas jos tarsi nutekinto kūno 
linijas. Kaip ir dauguma anglių, Ivė Sen Alben laikė savo 
pareiga nešioti musliną žiemą ir vasarą, nes Napoleonas bjaurėjosi 
šia medžiaga ir praktiškai uždraudė savo rūmų damoms rodytis 
su muslino rūbais. 

Visi Marijanos prisiminimai, susiję su Ive, prasidėjo nuo 
muslino. Šios medžiagos - tiktai baltos spalvos - suknele Ivė 
vilkėjo Bate tą praeitų metų dieną, kai Marijana susitiko ją 
pirmą kartą. Ledi Elisė, tikėdamasi dvigubos naudos - pasigydyti 
savo reumatą garsiuosiuose šiltuosiuose vandenyse ir pristatyti 
jauną dukterėčią gerai draugijai, atsivežė su savimi į Batą gerokai 
užsispyrusią Marijaną, kuri buvo nepatenkinta, kad ją privertė 
palikti: mėgstamus miškus. Jaunoji mergina iškart pasijuto 
nejaukiai, atsidūrusi elegantiškoje minioje,  užplūdusioje šį 
gydomaisiais vandenimis garsėjantįį miestą. Čia buvo pernelyg 
daug triukšmo, žmonių, apkalbų, išsipusčiusių plepių moterų ir 
22 


dabitiškų  dendžių su jų liguistu nuoboduliu ir buku kortų 
pomėgiu. 

«Kartą rytą Milsonstryte, kai abi moterys grįžo karieta šį tą 
nusipirkusios, ledi Elisė kažką šūktelėjo ir liepė vežėjui sustoti. 
Šalimais ėjo nepažįstama pora, ir staiga Marijana pajuto, kad 
jos širdis ėmė nejprastai daužytis. Moteris buvo gražuolė - be 
jokios abejonės, - ir atrodė nepaprastai elegantiškai su balta 
suknele ir neregėta skrybėlaite iš itališkų šiaudelių, uždengta 
plonu mezginių šydu. Bet jaunoji mergina pažvelgė į ją tik iš 
pavydo. Jos palydovas tikriausiai buvo gražiausias vyras Žemėje. 
Beje, tai jam džiaugsmingai šūktelėjo ledi Selton. 

- Fransi, Fransi Kranmeri!.. Kaip aš džiaugiuosi vėl jus 
matydama, brangusis berniuk! Tik nesakykite, kad nepažinote 
manęs! 

Šypsena nušvietė dailų nepažįstamojo veidą, kurio bruožuose 
slypėjo panieka. 

- Ledi Selton! - sušuko jis savo ruožtu. - Kokios gali būti 
abejonės! Anglijoje daug moterų, bet, garbės žodis, Elisė Selton 
- tik viena. Reiškiu nuoširdžią pagarbą, brangioji drauge... 

Ir nusiėmęs aukštą skrybėlę jis pasilenkė norėdamas pabučiuoti 
senos panelės ranką, o jos veidą - didžiausiam jos dukterėčios 
nustebimui - nutvieskė raudonis. Tuo tarpu jaunuolis klausiamai 
žvelgė į Marijaną, ir ji staiga tirštai nuraudo nepaprastai sutrikusi. 
Ji buvo apsirengusi paprasta, kukliai išsiuvinėta kolenkoro suknele 
ir pasijuto labai nejaukiai. Palyginimas su gražiąja nepažįstamąja 
buvo toks jai nenaudingas, kad ji stačiai mirė iš gėdos ir 
nepajėgė ištarti nė vieno rišlaus žodžio, kai teta pristatė ją 
šiam “brangiajam  Fransiui, mano geriausio praeities draugo 
sūnui!", o paskui jo “žavingai pusseserei ledi Sen Alben". 

Keletas skubiai ištartų frazių, ir jie išsiskyrė pasikeitę adresais 
ir pažadėję vėl susitikti. Tolstant karietai Marijana vos sulaikė 
ašaras. Ją apėmė neįveikiamas noras patikti šiam gražuoliui, 
patraukti jo dėmesį, nustebinti, pavergti... o jam, be abejo, ji 
pasirodė tik buka pensiono auklėtinė. Matydama aiškų Marijanos 
sumišimą, ledi Elisė ėmė ją erzinti. 

- Tačiau, - pridūrė ji atsidususi, - kitaip ir būti negalėjo. 
Šie Kranmeriai neapsakomai žavingi, o Fransis - gyvas savo 

tėvo portretas. Prieš trisdešimt metų niekas negalėjo lenktyniauti 
su Ričardu Kranmeriu. 

- Jis turėjo didelį pasisekimą? - paklausė Marijana slopiu 
balsu. 

- Visos moterys kraustėsi iš proto dėl jo, visos be išimties... 
deja! 

Pokalbis tuo ir baigėsi: Ledi Elisė nutilo ir paskendo 
prisiminimuose, 0 jaunoji mergina nedrįso trikdyti tylos. Truputį 
vėliau ji sužinojo iš Dženkins - senosios pilies ekonomės, - 
kad kadaise jos teta beprotiškai aistringai mylėjo Ričardą 
Kranmerį ir tikėjosi už jo ištekėti. Bet gražuolis lordas įsimylėjo 
Aną, Marijanos motiną, o Ana jau mylėjo prancūzų diplomatą. 
Kai jos ranka buvo pažadėta Pjerui d'Aselnai, lordas Kranmeris 
pasitraukė. Jis išvyko į Indiją. Ten jis vedė ir ten gimė Fransis. 
Jaunuolis prieš dešimt metų atvažiavo norėdamas perimti nedidelį 
palikimą netoli Selton Holo. Jis aplankė ledi Selton, ir abipusė 
aistra arkliams juos suartino. Paskui jis pardavė savo nedidelį 
dvarą - pagrindinį turtą - ir išvyko į jį masinus; Londoną. Nuo 
to laiko jo niekas nematė... 

- Ir, be abejo, nepamatys iki kito atsitiktinio susitikimo... po 
dešimt metų! - atsiduso Marijana. 

Bet ji suklydo. Fransis ne tik aplankė savo senąją pažįstamą 
viloje, kurią ji nuomavo sezonui Bate, bet jau rugsėjo mėnesį 
atvažiavo į Selton Holą. 

Šie vizitai džiugino jaunąją merginą. Jos romantiškoje 
vaizduotėje Fransis buvo tai Tristanas, tai Lanselotas, tai riteris 
Gulbinas, atplaukęs iš tolimų upių, kad sutraukytų ją nelaisvėje 
laikančias užburtas grandines. Jis buvo šimtą kartų nuostabesnis 
už visus Apskritojo stalo riterius ir, žinoma, už Merliną ir 
karalių Artūrą. Netrukus ji aiškiai įsisvajojo. Laiką tarp jo 
apsilankymų ji užpildė fantastiškais žaidimais, kur jis buvo 
pagrindinis herojus. Beje, Fransis buvo jai labai meilus. 
Didžiausiam jos džiaugsmui, jis kartais ilgiau užsibūdavo su ja, 
norėdamas paplepėti. Jis klausinėjo apie jos gyvenimą, pomėgius, 
ir ji gėdijosi savo pasakojimų apie šunis, arklius, miškus - 
gėdijosi pasakoti svečiui iš Londono, kuris įkūnijo tai, kas 
karalystėje buvo laikoma nuostabiausia ir kilniausia... Jis darė 

jai tokį įspūdį, kad kai sykį ledi Elisė paprašė ją padainuoti 
Fransiui, ji nepajėgė išspausti nė garso. Paprastai linksma, guvi 
ir kupina gyvenimo džiaugsmo, jo akivaizdoje ji tapo nedrąsi 
ir nevikri. Tiesa, tąsyk Ivė lydėjo pusbrolį, ir tai, kad ji, 
išsikvėpinusi, buvo čia, nesuteikė Marijanai pasitikėjimo. Gražuolė 
pusseserė, elegantiška, grakšti ir nepaprastai žavinga, gadino jai 
nervus. Ji buvo panaši į fėją Vivijaną... Bet Marijanai niekada 
nepatiko fėja Vivijana! 

Pergalę ji pasiekė per lapių medžioklę, kai visą dieną jodinėjo 
su Fransiu po šlapias pievas ir mėlynus miškus. Ivė nemėgo 
jodinėti ir lydėjo juos iš tolo, karietoje su ledi Elise. Fransis 
buvo visiškai Marijanos žinioje, ir ji vos nemirė iš laimės, kai 
jis pagyrė ją kaip nepriekaištingą jojikę. 

- Aš pažįstu nedaug vyrų, kurie jodinėja taip gerai, kaip 
jūs, - pasakė jis jai, - ir nė vienos moters! 

Jo balse, jo Žvilgsnyje buvo tiek nuoširdumo ir šilumos, kad 
merginos širdį užplūdo džiaugsmas. Tą akmirką jis kalbėjo kaip 
tikras įsimylėjėlis. Atsakydama ji jam nuoširdžiai nusišypsojo. 

- Man patinka joti šalia jūsų, Fransi... Ir man atrodo, kad 
aš galėčiau taip joti iki žemės krašto. 

- Jūs iš tiesų taip manote? 

- Taip... žinoma... Argi aš sakyčiau, jei taip negalvočiau? Aš 
nepratusi meluoti. 

Fransis nieko neatsakė. Jis tik palinko prie jos, įdėmiai 
žvelgdamas jai į veidą, ir ji pirmą sykį nesutriko dėl jo žvilgsnio. 
Jis tebetylėjo, bet kai išsitiesė, jo lūpomis nuslydo trumpas 
šypsnys. 

- Ką gi, turėsime galvoje! - ištarė jis. 

Paskui jis spustelėjo arklį pentinais, leisdamas Marijanai pačiai 
nuspręsti, ar ji neleptelėjo kokios kvailystės. 

Po tos medžioklės jis kurį laiką dingo. Netikėta tetos liga 
privertė jaunąją merginą jį užmiršti Kartą vakare prieš dvi 
dienas iki mirties ledi Elisė pasišaukė dukterėčią. 

- Aš žinau, kad greitai mirsiu, mažyle, - pasakė ji jai, - 
bet aš taip pat žinau, kad galiu išeiti rami, nes nepalieku tavęs 
vienos. 

- Ką jūs norite pasakyti? 

- Kad Fransis prašė mane tavo rankos ir kad tu už jo 
ištekėsi. 

- Aš? Bet... juk jis niekada man nesimeilino! 

- Patylėk! Aš neturiu daug laiko. Tu būsi laiminga, ištekėjusi 
už tokio žmogaus kaip jis. Jam dvidešimt aštuoneri metai, jis 
bus tau atrama ir vadovas - to reikia tavo jaunystei... Pagaliau,: 
atiduodama tave jam, aš atitaisau likimo klaidą. Fransis neturi 
turto, jis gaus mūsų... Jis kartu su tavimi bus Seltono šeimininkas... 
ir aš, kai mane užkas parko gilumoje, būsiu laiminga žinodama, 
kad man brangus dvaras jūsų rankose, jūsų abiejų... Taip aš 
visiems laikams liksiu su jumis... 

Pokalbio išvarginta, ledi Elisė nusisuko į sieną ir daugiau 
nieko nepasakė. Marijana išėjo iš kambario apimta keisto jausmo 
- džiaugsmo, sumišusio su baime. Ją apstulbino tai, kad Fransis 
norėjo vesti ją, kuklią provincialę, nors jis galėjo išsirinkti bet 
kurią sostinės gražuolę. Tai sukėlė jai nuostabų pergalės jausmą. 
Ji jautė, kaip ją tuo pet metu apima išdidumas ir nerimas. 

“Aš niekada negalėsiu prilygti jam, - pamanė ji. - Kaip 
elgtis, kad šalia jo neatrodyčiau nevikri, kad nesukelčiau jam 
pašaipios šypsenos?" 

Ši baimė vėl apėmė Marijaną vestuvių pietų metu. Su išdidžiu 
džiaugsmu ji žvilgčiojo į Fransį, sėdėjusį priešais ją aukštame 
namų šeimininko krėsle, kuris ilgą laiką stovėjo tuščias. Jis 
atsisėdo į jį taip lengvai ir laisvai, kad Marijana susižavėjo. O 
dėl jos, tai ji labai jaudinosi dėl to, kad užėmė dvaro šeimininkės 
vietą, kurioje ji visą gyvenimą matė sėdinčią savo tetą. 

Jos mintis nutraukė švelnus Ivės balsas. 

- Aš manau, kad mums jau metas išeiti, Marijana, ir palikti 
šiuos ponus ramiai rūkyti ir gerti. 

Jaunoji krūptelėjo. Ji pastebėjo, kad visi žiūri į ją, kad tarnai 
jau pastatė ant stalo portveino ir brendžio butelius. Ji paraudo 
ir skubiai pakilo; jai buvo nesmagu, kad užmiršo laiką. 

- Žinoma, - pasakė ji, - mes paliekame jus... Aš eisiu pailsėti 
į savo kambarį... truputį pavargau. 

Ji nejautė pagrindo po kojomis. Aiškiai nervindamasi, ji priėjo 
atsisveikinti su abatu de Šazėjumi, kuris tylėdamas ją apkabino, 
nes negalėjo įveikti susijaudinimo, ir linktelėjo kitiems. 

Maldaujamu žvilgsniu Marijana pažvelgė į Fransį, tarsi prašydama 
ji per ilgai neužsibūti su svečiais. Ši naktis buvo vestuvių naktis 
ir visa priklausė jai; niekas neturėjo teisės atimti iš jos bent 
dalelę... Bet Fransis tik nusišypsojo jai. Abi moterys išėjo. 
Marijanai atrodė, kad jos milžiniško sijono šilkas švokščia kaip 
miško audra. Ji norėjo kuo greičiau jį nusimesti, norėjo kuo 
greičiau likti viena. Priėjusi prie laiptų, ji atsisuko į Ivę ir 
sugavo jos žvilgsnį; jaunoji moteris žiūrėjo į ją vos pastebimai 
šypsodamasi puikiomis lūpomis: 

- Labos nakties! - šiurkščiai pasakė Marijana sutrikusi. - 
Atleiskite, kad palieku jus taip anksti, bet aš pavargau ir... 

- Ir jūs norite pasiruošti nuostabiausiai jūsų gyvenimo nakčiai! 
- pabaigė Ivė ir piktdžiugiškai sukrizeno, tuo įskaudindama 
jaunąją. - Jūs teisi: Fransis - sunkus žmogus... 

Po tokios tiesios užuominos Marijanos veidą nutvieskė 
raudonis, bet ji neatsakė. Sugriebusi savo nejtikėtinai plačių 
sijonų  padurkus, ji užbėgo laiptais, o paskui ją, tarsi kometos 
uodega, nupleveno nėriniuotas nuostabus šydas. Iki pat miegamojo 
durų ją vijosi erzinantis Ivės juokas. 


Antras skyrius 
Dvikova 


Kambarys buvo panašus į miniatiūrinį archipelagą. Pintinės 
su mezginiais, didžiulis atlaso sijonas, žilvičio vytelių niekučiai, 
daugybė apatinių sijonų išmargino kambarį baltomis dėmėmis. 
Apsirengusi paprastu batisto chalatu, Marijana žiūrėjo į savo 
atvaizdą veidrodyje: visai suaugusi mergina, brunetė, verta gailesčio 
tokioje epochoje, kai pasisekimą turėjo vien tik blondinės, be 
to, truputį liesoka. Jos kojos buvo ilgos, klubai siauri, o liemuo 
- liekniausias visoje Jungtinėje karalystėje. /Jos griežtų, išdidžių 
bruožų veidas su aukštais skruostikauliais buvo neįprastos formos, 
panašus į širdį. Truputį įkypos kaip japonių akys išdidžiai 
pakeltais plonų antakių apvadais buvo jūros bangos spalvos su 
auksinėmis kibirkštėlėmis. Neįprastas jų atspalvis nevalingai traukė 
dėmesį, kaip ir jų nerami, maištinga išraiška; vis dėlto, nepaisant 
šių “keistumų", Marijanai jos veidas būtų patikęs, jei ne didelė 

geidulinga burna ir matinė šviesios ambros spalvos oda, dariusi 
ją panašią į čigonę ir, jos nuomone, viską gadinusi. Grožio 
kanonai reikalavo, kad ant skruostų lelijų ir rožių žydėtų daugiau 
negu vienuolyno sode, ir gitanos veido spalva varė Marijaną į 
neviltį, nustelbdama nepriekaištingas rankas ir net sunkią juodą 
plaukų kupetą, tankią ir šilkinę, kuri krito žemiau juosmens... 
Savo išorę Marijana paveldėjo iš tėvo. 

Jos motina buvo visai šviesi, bet merginos kraujuje seni 
Overnės syvai, kuriuose tebebuvo gyva Mauritanijos Abdermano 
riterių. atmintis, susimaišė su Florencijos protėvių krauju ir 
nugalėjo švelniosios britės Anos Selton prigimtį. 

Marijana karčiai dūsavo, ji dar tebematė priešais save ilgesingą 
Ivės Sen Alben grožį. Ji mėgino nusiraminti įtikinėdama save, 
kad Fransis pasirinko ją, vadinasi, jinai jam patinka. Tačiau jis 
dar niekada nesakė, kad myli ją, ir ji nepastebėjo jo aistros 
ženklų. Tiesa, galimas daiktas, kad tam nebuvo ir laiko... Viskas 
įvyko taip greitai! Tuo tarpu Marijana prie šios jaudinančios 
nakties slenksčio jautėsi kaip prie kranto nežinomos šalies, pilnos 
spąstų, nežinomybės ir pavojų. Knygose, kurias ji mėgo skaityti, 
jaunavedžių naktys buvo aprašomos itin santūriai: jaunoji Žmona 
pasirodydavo nukaitusi, gėdingai nuleidusi akis, bet būtinai kupina 
vidinės šviesos, kurią Marijana veltui stengėsi savyje surasti. 

Ji nusisuko nuo veidrodžio ir nusišypsojo misis Dženkins, 
kuri niekam neperleido teisės paruošti savo “mažylę" šiai didžiajai 
nakčiai ir dabar tvarkė išmėtytus rūbus. Ekonomė irgi nusišypsojo. 

- Jūs tokia graži, mis Marijana, - pasakė ji drąsinamai. - 
Nereikia būti tokiai liūdnai! 

- Aš neliūdžiu, Dženkins... tiesiog nervinuosi. Jūs nežinote, 
ar tie ponai dar neišėjo iš valgomojo? 

- Tuojau pažiūrėsiu. 

Prisikrovusi baltinių, Dženkins išėjo, o Marijana mechaniškai 
priėjo prie lango. Naktis buvo tamsi, be žvaigždžių. Ilgi rūko 
kuokštai plaukiojo po parką kaip vaiduokliai. Beveik nieko 
nesimatė, bet mergina ir nematydama įsivaizdavo Selton Holo 
pieveles, jų melsvai žalias platybes, vos vos tepaliestas rudens 
šalnų. Ji žinojo, kad jos nusidriekia toli ir pranyksta tamsiame 
šimtamečių ąžuolų šešėlyje. Toliau plytėjo nuolaidžios, galingais 

miškais apaugusios Devono kalvos, kur taip gera būdavo šuoliuoti 
gainiojantis sprunkančią lapę arba elnią. Marijanai patiko šis 
žiemos pranašas - ūkanų metas, ji mėgo sėdėti prie laužo, 
kuriame kepdavo kaštonai, mėgo beprotišką šuoliavimą ant 
užšalusių tvenkinių plynės tarp šerkšnotų meldų, - visa tai, kas 
buvo jos paprasta vaiko ir merginos laimė. Iki šios dienos 
vakaro Marijana dar nesuprato, kaip stipriai ji mylėjo šį seną 
dvarą ir šią tipišką Anglijos kaimo vietovę su jos nuokalniomis 
raudonžemio kalvomis, kurių prieglobstyje prabėgo jos - našlaitės 
- vaikystė. Ji norėjo dabar prieš šią naktį, kai atsiduos Fransiui, 
nubėgti į mišką ir pasisemti iš medžių stebuklingos jėgos, kuri 
padėtų įveikti begalinę baimę ir nerimą. Šią jaudinančią valandą 
jaunoji suprato, kad ji tiesiog bijo, baisiai bijo apvilti “jį“, 
pasirodyti negrabi ar nepakankamai patraukli. Jeigu Fransis bent 
kartą, bent vienintelį kartą būtų apkabinęs ją anksčiau! Jeigu 
jis būtų šnabždėjęs jai meilės žodžius, kurie sukelia pasitikėjimą 
ir padeda įveikti gėdingumą!.. Bet ne, jis visada buvo 
nepriekaištingai pagarbus, žinoma, širdingai pagarbus, tačiau 
Marijana dar nė sykio nepastebėjo pilkose savo sužadėtinio 
akyse tos aistringos liepsnos, kurią ji taip norėjo įžiebti jose. 
Be abejo, ši naktis suteiks jai viską: bus jaudinantys ir ramintantys 
žodžiai, valdingos ir švelnios glamonės. Nuo viso to laukimo 
jai džiūvo burna, šalo rankos ir kojos. Be abejo, mergina 
niekada nebuvo taip pasiruošusi būti nuolanki, savo vyrą dievinanti 
vergė, nes jautė, kad dėl Fransio meilės ji viskam pasiryžusi! 
Matyt, ji nelabai aiškiai įsivaizdavo, ką reiškia “priklausyti 
kam nors“. Tetos Elisės nebebuvo, ir ji negalėjo to paklausti 
jos, tarus, kad teta buvo kompetentinga šiuo klausimu, na, o 
senoji Dženkins tikriausiai nieko nežinojo. Bet Marijana pati 
-droviai spėjo, kad ši būsena turi sukelti joje tokią metamorfozę, 
kuri visiškai pakeis jos pasaulio sampratą. Ar ji taip pat mylės 
laukus ir miškus, jei Fransis nemyli jų? Lengvas atidaromų durų 
girgžtelėjimas nutraukė jos svajones. Grįžo Dženkins, ir Marijana, 
pasitraukusi nuo lango, staigiai atsisuko į ją. 
- Na, - paklausė ji, - kurgi jie? Mūsų svečiai jau išsiskirstė 
po savo kambarius? 

Misis Dženkins atsakė ne iš karto. Ji nusiėmė akinius ir 
ėmė juos rūpestingai valyti. Merginai tuoj pat šovė mintis, kad 
kažkas atsitiko. Dženkins visada taip darė, kai nežinodavo, ką 
atsakyti ir ieškodavo tinkamų žodžių. 

- Na, kas gi? - nekantravo Marijana. 

- Beveik visi išsiskirstė, miledi, - pagaliau ištarė ekonomė, 
dėdamasi ant nosies akinius. 

- Beveik visi? O kas gi dar liko apačioje? 

- Jūsų vyras... ir tas svetimšalis iš Amerikos. 

Įžeista jaunoji sukando lūpas. Kuo amerikietis galėjo sudominti 
Fransį, kad sulaikytų jį tokią valandą, kai jis turėjo galvoti tik 
apie jaunąją žmoną? Be abejo, Jasonas Boforas buvo paskutinis, 
apie kurį ji būtų norėjusi kalbėti šią akimirką. 

- Jie užtruko prie portveino butelių? 

- Ne. Jie lošimų kambaryje. 

- Jie lošia tokiu metu? 

Išvydusi nepatiklią Marijanos veido išraišką, misis Dženkins 
bejėgiškai skėstelėjo rankomis. Marijana norėjo kažką sakyti, bet 
apsigalvojo. Ji lėtai apsisuko ir vėl priėjo prie lango. Ji nenorėjo 
parodyti savo nusivylimo net senajai Dženkins, kuri ją užaugino. 
Kaip galėjo Fransis leisti laiką prie kvailo kortų lošimo, kai ji 
laukė jo, virpėdama iš jausmo, kuris spaudė vidurius ir kėlė 
širdies skausmą. | 

- Jis lošia! - iškošė ji pro dantis. - Jis lošia, O aš... aš 
laukiu... 

Ji pajuto staiga užsiplieskiantį pyktį Teta Elisė labiausiai 
vertino mandagumą, ir ji nepakęstų tokios Fransio elgsenos. Juo 
labiau taip nesielgė romanų herojai. Žinoma, tai buvo 
nereikšmingas incidentas, bet jis dar labiau pabrėžė tuštumą, 
likusią po senos panelės mirties, ir dukterėčios vienatvę. 

"Aš turiu tik jį, - karčiai pagalvojo ji. - Kaip jis to 
nesupranta? Man taip... taip reikia jo!“ 

Ji stipriai užsimerkė, norėdama sulaikyti besiveržiančias ašaras. 
Tarp jos geriausių savybių nebuvo kantrybės, ir ji sunkiai tvardė 
norą pulti žemyn ir išplėšti savo vyrą iš Boforo draugijos; ją. 
nepaprastai erzino mintis, kad jis paišta laiką su amerikiečiu. 
Nemalonu buvo jau tai, kad Boforas jautė, jog jo buvimas 

namuose kėlė jei ne grėsmę, tai bent jau jos nuojautą. Galimas 
daiktas, dėl to kalta jos antipatija jam. Nors ji ir mėgino 
nusiraminti, nerimastis nepraėjo. 

- Gal leisite padėti jums atsigulti? - pasigirdo už nugaros 
nedrąsus misis Dženkins balsas. - Bus geriau... padoriau, jeigu 
jūs gulėsite lovoje, kai ateis milordas. 

- Kada jis ateis? - piktai sviedė Marijana. - Ir ar išvis 
ateis? 

Ji kentėjo tuo pat metu ir dėl įžeistos savigarbos, ir dėl 
meilės. 

Negi ji taip mažai reiškė Fransio akyse? Gal jo meilės 
samprata buvo visai kitokia negu septyniolikmetės merginos?.. 
Čia jai pagailo Dženkins, kuri su skausminga veido išraiška 
stebėjo ją. 

- Aš visai nenoriu gultis, - pridūrė ji ramiai, bet tas ramumas 
kainavo jai nemažai pastangų. - Verčiau dar pasėdėsiu. Bet jūs, 
mano brangioji Dženkins, eikite miegoti Aš... aš truputį 
paskaitysiu... 

Patvirtindama šiuos žodžius, ji paėmė iš spintos pirmą 
pasitaikiusią po ranka knygą, įsitaisė krėsle ir nusišypsojo. Jos 
šypsena misis Dženkins neapgavo. Ji pernelyg gerai pažinojo 
Marijaną ir suprato, jog ši bando' kitus įtikinti tuo, kuo pati 
netiki. Tačiau gerai buvo bent tai, kad jaunoji moteris rodo 
tinkamo elgesio pavyzdį tokiu momentu, kai, Dženkins nuomone, 
jos vyras aiškiai to stokoja. Ji daugiau nieko nesakė, tik nusilenkė 
ir iškilmingai ištarusi “ramios nakties, miledi", švelniai nusišypsojo 
ir išėjo. 

Vos tik už jos nugaros užsidarė durys, Marijana sviedė knygą 
į kampą ir prapliupo graudžiai verkti. 

Negi kortų partija gali taip ilgai trukti? Per dvi valandas 
Marijana jau padarė viską, kam ją galėjo paskatinti nusivylimas 
ir didėjantis nervingumas. Nuo nepaliaujamo vaikščiojimo po 
kambarį jai drebėjo kojos, nosinaitę ji dantimis sudraskė į 
skutelius, veidą turėjo nusiprausti, kad panaikintų ašarų upelių 
pėdsakus. Dabar, rausvomis akimis ir degančiais skruostais, ji 
prisipažino sau, kad jai baisu... 

Toks vėlavimas nepaaiškinamas! Joks kortų lošimas negalėjo 
būti pasiteisinimas vestuvių vakarą. Galbūt Fransiui kažkas 
atsitiko... Merginos vaizduotė ėmė piešti vieną po kito baisesnius 
spėjimus... Gal jis susirgo? Ją apėmė neįveikiamas noras bėgti 
žemyn pažiūrėti, kas jam atsitiko. Bet prie slenksčio savigarbos 
liekanos ją sulaikė. Jei Fransis salone iš tiesų lošia tą kvailą 
vistą, ji atrodytų juokingai. 

Susitvardžiusi jaunoji nutarė imtis vienintelio dalyko, kuris 
šioje situacijoje nežeidė jos savigarbos: uždaryti duris, atsigulti 
į. lovą, užgesinti šviesą ir miegoti... ar bent apsimesti miegančia, 
nes pyktis ir nuoskauda vargu ar leis jai užmigti. 

Namuose visur tvyrojo tyla. Pro pusiau pravertus langus 
atsklisdavo užmiegančios sodybos garsai. Miško gilumoje suaidėjo 
vėlyvo lelio klyksmas. Marijana priėjo prie durų, užkišo skląstį 
ir bėgdama nusimetusi chalatą krito ant lovos. Bet vos ji spėjo 
nuleisti savo tamsią galvą ant nėrinių pagalvės, prieš tai niekinamai 
nusviedusi ant grindų Fransiui skirtą pagalvę, kai į duris tyliai 
pabeldė. 

Širdis ėmė pasiutusiai daužytis krūtinėje, ir ji apmirė 
nežinodama, ką daryti. Ją draskė įvairūs jausmai: pyktis skatino 
apsimesti miegančia ir neatidaryti durų, o meilė stūmė išskėstomis 
rankomis pasitikti tą, kurio ji taip laukė. Vėl pasigirdo beldimas. 
Marijana daugiau negalėjo ištverti. Nuslydusi nuo lovos, ji basa 
pribėgo prie durų, atidarė jas ir... iš nuostabos šūktelėjusi atšlijo. 
Ant slenksčio stovėjo ne Fransis, o Jasonas Boforas. 

- Ar galiu įeiti minutei? - paklausė amerikietis, ir šypsena 
atskleidė stiprius baltus dantis. - Man reikia pasikalbėti su jumis. 

Staiga susivokusi, kad persišviečiantys naktiniai marškiniai 
praktiškai nepridengia jos kūno paslapčių, Marijana iš siaubo 
suriko, puolė prie chalato ir skubiai užsisiautė juo. Paskendusi 
nėrinių ir batisto jūroje, ji pakankamai nusiramino, kad galėtų 
akis į akį sutikti nelauktą svečią. Ji buvo tokia įsiutusi, kad 
jos balsas skambėjo pykčiu, kai ji paklausė: 

- Matyt, vizitas tokią valandą jums neatrodo nederamas, pone, 
antraip jūs nebūtumėte išdrįsęs belsti į mano duris. Ką jūs 
galite pasakyti pakankamai svarbaus, kas pateisintų jūsų poelgį? 
Aš laukiu savo vyro ir... 

- Kaip tik aš ir atėjau pasakyti, kad jis neateis... bent jau 
šią naktį! 

Per vieną akimirką grįžo visi Marijanos nuogąstavimai, ir ji 
skaudžiai papriekaištavo sau, kad juos atmetė. Kažkas atsitiko 
jos Fransiui! Bet ji nespėjo suvokti savo būgštavimų: amerikietis 
skaitė iš jos akių. 

- Ne, - tarė jis, - jam neatsitiko nieko blogo. 

- Tuomet jūs prigirdėte jį iki sąmonės netekimo ir dabar 
jis girtas? 

Nesulaukęs leidimo, Jasonas įėjo ir rūpestingai uždarė paskui 
save duris, nekreipdamas dėmesio į surauktus Marijanos antakius. 
Jis jau buvo kambaryje, dar jai nespėjus pastebėti, kad jis įėjo. 
Paskui jis priėjo prie jos ir nusijuokė. 

- Kokį išsiauklėjimą jūs gavote, madam? Jūsų manymu, 
vienintelis dalykas, kuris gali sulaikyti vyrą prie jaunavedžių 
kambario slenksčio, tai girtavimas? Kur, po velnių, jus mokė 
gerų manierų? 

- Kas jums darbo dėl mano išsiauklėjimo? - sušuko mergina, 
įžeista amerikiečio juoko. - Tik pasakykite, kas atsitiko Fransiui, 
ir nešdinkitės! 

Jasonas nusivaipė ir prikando lūpą. 

- Aiškus dalykas, svetingumas nėra viena iš jūsų dorybių? 
Tačiau tam, ką aš turiu pasakyti, prireiks nemažai laiko... ir 
pastangų. Galima? 

Su aiškia ironija nusilenkęs, jis įsitaisė didžiuliame krėsle, 
kuris stovėjo prie židinio, ištiesė prieš save ilgas kojas, apautas 
auliniais batais, paskui pažvelgė į merginą. 

Ji stovėjo lovos galvūgalyje susidėjusi rankas ant krūtinės ir 
stengėsi įveikti kylantį įniršį, o jos akys spindėjo kaip smaragdai. 
Kurį laiką atėjūnas mąsliai žiūrėjo į ją, nerasdamas žodžių šios 
žydinčios jaunystės akivaizdoje, gal dėl kažko dar labiau 
Jaudinančio, paslaptingo. Ši mergina turėjo grynakraujo gyvulio 
graciją, kurią švelnino šiltas moteriškumas, palietęs slapčiausias 
amerikiečio sielos stygas. Jis prisiminė - irgi ne be pasitenkinimo 
- tą nuostabų akimirkos reginį, kurį jinai ką tik dovanojo jam, 
kai atidarė duris. Bet kuo ilgiau jis žiūrėjo į ją, tuo labiau 

pyko ant Fransio Kranmerio ir ant savęs, kad dėl jų abiejų 
kaltės pateko į neįmanomą padėtį. 

Tuo tarpu jo nebylus egzaminas išmušė Marijaną iš vėžių ir 
jos kantrybė trūko. 

- Pone, - prabilo ji karštai, - jeigu jūs tuoj pat neišeisite 
iš mano kambario, tai būsite išmestas iš čia; tai padarys jei 
ne mano vyras, kuris, kaip jūs sakote, neateis, tai mano tarnai. 

- Jumis dėtas aš to nedaryčiau. Mes - jūs, jūsų vyras ir 
jūsų nuolankus tarnas - ir taip jau patekome į gana keblią 
situaciją; kam dar reikia naktinio skandalo? Leiskite savo tarnams 
ramiai miegoti ir išklausykite manęs. Malonėkite atsisėsti į šitą 
krėslą. Aš jau sakiau, kad mums reikia labai rimtai pasikalbėti, 
ir aš prašau jus kantriai išklausyti manęs. 

Jo veide neliko nė žymės pašaipumo. Žydrų jūreivio akių 
žvilgsnis pasidarė kietas kaip akmuo. Jis paliepė, ir Marijana 
automatiškai pakluso jam. Ji Jėtai priėjo prie krėslo ir atsisėdo, 
prisiversdama nusiraminti. Jos instinktas jai kuždėjo, kad atsitiko 
kažkas, kas pareikalaus iš jos visiškai kontroliuoti visus savo 
jausmus. Ji giliai atsiduso. 


- Klausau jūsų, - ištarė ji šaltai. - Bet kalbėkite trumpai! 
Aš pavargau. 
- Neatrodo. Paklausykite, ledi Kranmer, - jis sąmoningai 


pabrėžė vardą, - tai, ką jūs sužinosite, gal pasirodys jums keista, 
bet aš manau, kad jūs sugebėsite nedrebėdama sutikti kai kurias 
aplinkybes... gana netikėtas. 

- Labai malonu! Iš kur jūsų tokia gera nuomonė apie mane? 
- pašaipiai paklausė Marijana, stengdamasi apsimestine ironija 
nuslėpti didėjantį nerimą. | 

Į kurią pusę lenkia šis žmogus? 

- Kadangi mano gyvenimas yra rūstus, aš išmokau nustatyti 
bet kurio padaro pranašumus, - sausai atsakė Boforas. 

- Tada liaukitės tuščiažodžiavęs ir kalbėkite. Ką jūs norite 
man pranešti? 

- Gerai. Mes su jūsų vyru šį vakarą lošėme kortomis. 

- Vistą? Aš žinau... ir, man atrodo, keletą valandų. 

- Iš tiesų. Mes lošėme, ir Fransis pralošė! 

Gražias merginos lūpas iškreipė paniekos kupina grimasa. Ji 
suprato, kur lenkia amerikietis. Tik tai? Tiesiog pinigų klausimas... 

- Aš nesuprantu, kodėl jūs man tai sakote. Mano vyras 
pralošė... jis sumokės, štai ir viskas! 

- Jis jau sumokėjo, bet kalba eina ne apie jį. Jūs irgi 
turėsite mokėti. 

- Ką jūs norite pasakyti? 

- Kad lordas Kranmeris pralošė ne tik tą nedidelį turtą, 
kurį jis turėjo, bet ir viską, ką jūs davėte jam kaip kraitį. 

- Ką? - sušuko mirtinai išblyškusi Marijana. 

- Jis pralošė jūsų turtą, jūsų žemes, kurių savininku neseniai 
tapo, šią pilį su viskuo kas joje yra... ir dar daugiau, - beveik 
šaukė Boforas, staiga apimtas merginą sukrėtusio įniršio. 

Ji atsistojo, bet jos kojos taip virpėjo, kad ji turėjo atsiremti 
į krėslą. Staiga ji pajuto, kad yra panardinta į beprotybės 
okeaną, kur viskas verčiasi kūliais. Net jos kambario sienos 
neteko stabilumo ir ėmė suktis pašėlusiu sarabandos ritmu. 

Žinoma, ji ne kartą girdėjo, kaip teta ir abatas de Šazėjus 
su apgailestavimu pasakojo apie pražūtingą lošimų aistrą, apėmusią 
Anglijos jaunimą, apie nesibaigiančius azartiškus lošimus, kurių 
metu iš rankų į rankas eidavo visi turtai, apie absurdiškas 
lažybas neįjtikėčiausiomis dingstimis, kai ant kortos būdavo statoma 
viskas, net ir gyvybė. Bet jai niekada nebūtų atėję į galvą, 
kad Fransis, toks kilnus, toks šaltakraujis ir nepaprastai 
susitvardantis, galėjo prieiti iki tokios beprotybės. Tai buvo 
neįmanoma! Tai negalėjo atsitikti! Nė už ką! 

Ji nužvelgė Boforą pykčio ir paniekos kupinu žvilgsniu. 

- Jūs meluojate! - ištarė ji kuo ramiausiai. - Mano vyras 
negali taip pasielgti! 

- Ką jūs apie tai žinote? Ar jūs seniai pažįstate Žmogų, 
kuris šiandien vedė jus? 

- Mano teta pažinojo jį nuo vaikystės. Man to gana. 

- Kas gali pasigirti žinąs slapčiausius šališkos moters motyvus? 
Aš manau, jog ledi Selton niekada negirdėjo, kad Fransis 
Kranmeris yra aistringas lošėjas. Šiaip ar taip, - pridūrė amerikietis 
tvirtesniu tonu, - aš jums nesumelavau. Jūsų vyras pralošė viską, 
ką jūs turite... ir dar daugiau! 

Marijana klausė jūreivio vis labiau nekantraudama. Jo 
familiarumas, atkaklus žydrų akių žvilgsnis buvo jai nemalonūs, 
bet frazės pabaiga privertė ją suklusti. 


- Jūs jau antrą kartą ištariate šiuos nesuprantamus žodžius. 
Ką jūs norite pasakyti tais savo “ir dar daugiau“? 

Jasonas Boforas atsakė ne iš karto. Jis suprato, kad mergina 
įsitempusi kaip styga, gal net priėjusi ribą. Bet jis taip pat 
sužinojo, kad ji gali ištverti bet kokį sukrėtimą, ir tai jam 
patiko. Jis mėgo kovoti su garbingu priešininku. 

- Tad ko gi jūs laukiate? - išdidžiai paklausė Marijana. - 
Gal jūs staiga išsigandote ir galvojate, kaip geriau sumeluoti? 

- Aš tik klausiu savęs, - lėtai tarė amerikietis, - kaip jūs 
priimsite tolesnius mano... taip sakant, prisipažinimus? 

- Kalbėkite kaip norite, tik greičiau! 

- Kai lordas Kranmeris pralošė viską, kai jau neturėjo iš ko 
lošti, jis panoro pykčio apimtas vienu mostu susigrąžinti viską, 
ką prarado. Jis pasiūlė man vietoj viso to, ką pralošė, daug 
vertingesnį dalyką... 

Jis vėl nutilo, tarsi įsiklausydamas į paskutinius žodžius, kurie 
šių skaisčių akių akivaizdoje įgijo baisią prasmę, o siaubo apimta 
Marijana netekusi žado negalėjo pasiūlyti jam tęsti. Jos "ką" 
buvo tik iškvėptas oras. 

- Jus, - tyliai atsakė Boforas. 


Vienas skiemuo, tik vienas vienintelis skiemuo, bet jis kaip 
ugnis nudegino Marijaną, kaip visai iš arti paleista pistoleto 
kulka. Jai pasirodė, kad ji netenka sąmonės, ir bijodama pargriūti 
jį ėmė trauktis atatupsta, suledėjusiomis rankomis graibydamasi 
už savęs atramos, kol pajuto raminamą židinio sienelės šilumą. 
Šį sykį ji buvo įsitikinusi, kad eina iš proto, jei tik jis, šitas 
niekšas, nėra beprotis. Bet jis buvo toks ramus, toks savimi 
pasitikintis, O jos savitvardos laivas skendo. Ją apėmė 
pasišlykštėjimo banga, jai pasidarė koktu. Laimei, namo sienos 
tebebuvo savo vietoje, ji pajuto jų tvirtumą po rankomis, į jas 
buvo galima atsiremti, antraip ji būtų įtikėjusi, kad sapnuoja 
košmarišką sapną. Ji su neapykanta pažvelgė Boforui tiesiai į 
veidą. 

- Jei aš nepraradau proto, pone, vadinasi, jūs jį praradote. 
Argi aš vergė, kurią galima įsigeidus parduoti arba išmainyti? 
Net jei lordas Kranmeris buvo toks niekšingas ar toks beprotis, 
kad pastatė ant kortos tik šiandien įgytą turtą, jis galėjo pralošti 
vien tai, kas jam priklauso... 0 aš jam nepriklausau! - išrėkė 
ji tokiu įniršio kupinu balsu, kad amerikietis krūptelėjo. 

- Pagal įstatymą jūs priklausote jam, - pradėjo jis saldžiu 
balsu. - Ir be reikalo nesipiktinkite: ant kortos ne jūs buvote 
pastatyta, ne jūsų gyvenimas, O... vien tik ši naktis, kuri dabar 
priklauso man. Paskutinis laimėjimas davė man teisę susitikti 
čia su jumis vietoj jūsų vyro... ir atlikti jo pareigą! 

To buvo jau per daug! Kas yra kada nors girdėjęs tokius 
dalykus? Net švelniosios Klarisės Garlou budelis, šlykštus 
Lovelasas, apie kurio nuotykius Marijana visai neseniai skaitė, 
niekada nebūtų išdrįsęs ištarti tokių nepadorių žodžių! Kokiai 
moterų rūšiai priskyrė ją šis gėdą praradęs užsienietis? 

Marijana visu ūgiu išsitiesė ir pabandė prisiminti skambius, 
bet jai  nesuprantamus keiksmus, kuriais kartais = kieme 
apsisvaidydavo arklininkai. Jai atrodė, kad tai padės nusiraminti. 
Bet ji nieko neprisiminė ir tik valdingu mostu parodė į duris. 

- Išeikite, - tepasakė ji. 

Užuot paklausęs Jasonas Boforas paėmė kėdę ir keliu atsirėmė 
į ją. Marijana pamatė, kaip pabalo jo įdegusių rankų pirštai, 
kuriais jis įsikibo į kėdės atkaltę. 

- Ne, - ramiai atsakė jis. Paskui, žavėdamasis šia grakščia 
balta figūra ir prisiminęs tą akimirką, kai pamatė jos kūną, jis 
tęsė: - Paklausykite manęs... Pabandykite išklausyti mane be 
pykčio. Juk jūs nemylite šio pasipūtusio dabitos ir egoisto, jūs 
negalite jo mylėti! 

- Aš nesiruošiu aptarinėti su jumis savo jausmų... ir dar 
kartą prašau išeiti! 

Amerikietis sukando žandikaulius. Ši mergiūkštė mėgino 
pažeminti jį savo valdingomis manieromis. Supykęs daugiau ant 
savęs negu ant jos, jis pratrūko: 

- Tuo blogiau jums! - suriko jis. - Bet kuriuo atveju jūs 
esate jam prarasta! Jokia moteris negali mylėti žmogaus, kuris 
drįso pastatyti ant kortos pirmąją jos meilės naktį... jei tik ji 

nėra tokia pat niekinga kaip ir jis. Jo sutikimu jūs priklausote 
man visą šią naktį. Tad eime, eime su manimi!.. Pasinaudokite 
šia naktimi, kuriai jis davė jums laisvę! Aš nepaliesiu jūsų, bet 
aš nuvešiu jus toli nuo jo, į savo šalį... Aš padarysiu jus 
laimingą... Priešais mus vandenynas, kuris visam laikui atskirs 
jus nuo šio negarbingo Žmogaus... 

- Ir sujungs mane su kitų, ne ką garbingesniu! - įgėlė 
Marijana, pamažu atgaudama šaltakraujiškumą, o jūreivis tuo 
tarpu vis labiau aistrinosi. 

Pirmą kartą gyvenime ji pajuto savo galią vyrui, pakankamą 
bent jau tam, kad priverstų šį nemalonų amerikietį taukšti 
nesąmones. Ji neatsispyrė natūraliai pagundai išbandyti jį. 

- Jeigu jūs, pone, peršatės man iš riteriškų paskatų, tai 
galite įrodyti savo riteriškumą paprastesniu būdu. 

Kai netikėtai sukilusi jo aistra buvo kaipmat numalšinta, 
Jasonas Boforas sausai paklausė: 

"- Kokiu? 

- Grąžinkite man šią pilį, visą turtą, kurį jūs įsigijote taip 
negarbingai. Šie turtai priklausė lordui Kranmeriu pernelyg 
trumpai, kad jis galėtų juos valdyti. Tada, suprantama, aš galėsiu 
galvoti apie jus ne tik be pykčio, bet netgi su prielankumu. 
O dėl to, kad aš bent valandai atsiduočiau jums, man atrodo, 
jūs pats niekada tuo netikėjote. 

Amerikiečio akyse švystelėjo pyktis. Jo sakališkas profilis 
pasidarė dar kietesnis. Jis nusisuko, galbūt norėdamas atsispirti 
šios moters-vaiko kerinčiam žavesiui; nors ji atrodė naivi, tačiau 
parodė nepaprasto šaltakraujiškumo pavyzdį. 

- Tai neįmanoma! - pasakė jis dusliai. - Lošimas atnešė man 
neregėtą sėkmę. Mano laivas “Savanos gražuolė“ sudužo į jūsų 
Kornuelo uolas. Iš skęstančio laivo išsigelbėjo tik trys, o viskas, 
kas man priklausė, liko ten. Už jūsų žemes gautų pinigų man 
pakaks įsigyti naujam laivui, ekipažui, proviantui, kroviniams... 
Tačiau... 

Jis staigiai pasisuko ir nužvelgė ją aistringu žvilgsniu, jo aistra 
buvo stipresnė už proto balsą. 

- Tačiau, - tęsė jis staiga užkimusiu balsu, - aš grąžinu jums 
šias žemes ir pilį, aš iš proto einu, kad tik jūs sutiktumėte 

sumokėti man paskutinę skolą: padovanokite man šią naktį... ir 
auštant aš išvyksiu. Jūs turėsite viską. 

Kalbėdamas jis lėtai artėjo prie jos, pakerėtas šio balto kaip 
sniegas stebuklo, šios karališkos gracijos. Marijanos sąmonėje 
tarsi Žaibas švystelėjo tai, kas galėjo atsitikti: tik valanda šio 
žmogaus glėbyje, ir jis pradings, palikęs ją vieną vėl atgautame 
Selton Hole. Bet čia pat ją užplūdo įtarumo ir nepasitikėjimo 
banga, ir ji pajuto, kad daug vandens turės nutekėti, kol ji 
vėl galės kuo nors tikėti. Kas gali jai garantuoti, kad auštant, 
patenkinęs savo gyvulišką geismą, kurį net nekalta mergina 
galėjo įskaityti jūreivio veide - neslepiamą, šaukiantį geismą, - 
kas gali garantuoti, kad šis Žmogus tesės žodį ir grąžins tai, 
kas, kaip jis sako, jam yra taip reikalinga? Ką tik jis žadėjo 
neliesti jos, jeigu ji išvyks kartu su juo, o dabar išdrįso pareikšti 
savo gėdingas pretenzijas! 

Jasonui artėjant prie jos, jos mintys pašėlusiu viesulu sukosi 
galvoje. Kai jis palietė ją, Marijana krūptelėjo iš pasišlykštėjimo. 

- Niekada! - sušuko ji. - Imkite viską, kas čia yra, jeigu 
jau sakote, kad tai priklauso jums, bet nelieskite manęs. Nei 
jūs, nei kas nors kitas! Rytoj rytą jūs galite išvyti mus iš čia: 
lordą Kranmerį ir mane... bet iki to laiko aš būsiu viena savo 
lovoje. 

Rankos, jau pasirengusios suspausti ją glėbyje, nusviro. Jasonas 
didelėmis pastangomis sutramdė save. Marijana matė, kaip jo 
liesą, ką tik aistros jaudrintą veidą uždengia akmeninė paniekos 
kaukė. Jis gūžtelėjo pečiais. 

- Jūs kvailutė, ledi Kranmer! Ir vis dėlto jūs ir jūsų kilnus 
vyras esate nuostabi pora. Linkiu jums didžiausios laimės 
pasaulyje! Manau, jūs greitai sužinosite, kokia laimė gyventi 
šalia žmogaus, pakankamai turinčio gyvenimo patirties, kuriam 
jūs nuo šiol tapote beverte preke. Beje, tai jūsų reikalas! Jūs 
valdyti dvarą. O dėl manęs, tai aš tuoj pat išvykstu. Sudie... 

Jis atsainiai nusilenkė, pasisuko ir nuėjo prie durų. Marijana 
nevalingai žengtelėjo įkandin šio žmogaus, kuris išsinešė su 
savimi - tarsi paprastą bagažą - visus jos vaikystės prisiminimus, 
visa tai, kas buvo jai brangu. Ji ilgesingai pagalvojo apie ledi 

Elisę, kuri taip mylėjo savo dvarą ir nuo šiol ilsėsis ramybėje, 
kaip ir kiti Seltonai, svetimoje žemėje. Bet ji nė nemanė prašyti 
malonės. Jos išdidumas protestavo prieš tai: Kylanti rauda 
suspaudė jos gerklę. 

- Aš neapkenčiu jūsų! - išstenėjo ji, sukandusi dantis. - Jūs 
neįsivaizduojate, kaip aš nekenčiu jūsų! Vienintelis mano noras 
- pamatyti jus mirusį, ir kol aš gyva, jus persekios mano 
neapykanta! 

Jis vėl atsisuko, nužvelgė ją nuo galvos iki kojų ir pašaipiai 
šyptelėjo lūpų kampučiu. 

- Galite manęs nekęsti kiek tik norite, ledi Kranmer! Man 
šimtą kartų geriau neapykanta negu abejingumas. Beje, argi 
nesakoma, kad moters lūpos saugo tikrąjį meilės skonį? Ir iš 
tiesų... kodėl gi tuo nejsitikinus? 

Anksčiau negu Marijana galėjo nuspėti jo ketinimus, jis trimis 
didžiuliais žingsniais įveikė juos skyrusį nuotolį ir jėga apglėbė 
ją, Vos kvapą atgaunanti mergina pasijuto geležinio glėbio 
nelaisvėje, 0 jos lūpas valdingai užspaudė kieta burna. Ji įnirtingai 
priešinosi, bet Jasonas ją tvirtai laikė, ir nepaisant atkaklių jos 
pastangų ištrūkti, viskas buvo veltui. Jai atrodė, kad jos kūnu 
srūva tai karštos, tai ledinės bangos, sukeldamos nepažįstamus 
ir jaudinančius pojūčius. Visai nesąmoningai Marijanos priešini- 
masis silpo, geso. Si burna buvo tokia šilta po viso ją užgriuvusio 
šalčio. Ir staiga jis keistai tapo nuolaidus, myluojantis... Marijana 
su jauduliu pajuto, kaip švelni ranka nuslydo per jos kaklą ir 
paniro į šilkinę plaukų jūrą, apglėbė jos galvą. Tai buvo kaip 
sapnas... vis dėlto žavus sapnas... 

Paskui staiga ji pasijuto laisva... stovėjo vatinėmis kojomis ir 
virpančia galva, viena svyruojančiame pasaulyje. Visai šalia jos 
nuskambėjo šlykštus pasityčiojantis amerikiečio juokas. 

- Dėkoju už palankumą, mano brangioji ledi Marijana, bet 
jūs man skolinga vieną naktį, neužmirškite to! Kada nors aš 
pareikalausiu atsiskaityti... Būtų pernelyg didelis nuostolis praleisti 
galimybę pažinti meilės džiaugsmą su tokia moterimi kaip jūs, 
nes jūs sukurta meilei. 

Išgirdusi lengvą durų trinktelėjimą, iš gėdos nuraudusi Marijana 
atsimerkė, nes buvo užsimerkusi, kad nematytų pašaipaus savo 

budelio veido. Jis išvažiavo. Pagaliau ji liko viena, tačiau tai 
buvo atstumtosios vienatvė, Marijana pasijuto esanti tarp griuvėsių. 
Jai nieko nebeliko nei iš buvusio gyvenimo, nei iš jos vaikystės: 
namas, turtai, meilė ir net jos brangiausios svajonės - viskas 
buvo sugriauta vienu smūgiu. Liko truputis vėjo nešiojamų dar 
šiltų pelenų. Dvaras buvo parduotas tam, kad jūroje atsirastų 
vienu laivu daugiau! Po jos langu pasigirdo arklio kanopų 
kaukšėjimas, nutolo ir išnyko. Nereikėjo žiūrėti, ji ir taip žinojo, 
kad tai nušuoliavo nelaimę jiems užtraukęs Jasonas Boforas. 
Dabar Marijanai reikėjo pamąstyti apie savo varganą padėtį, į 
kurią jis ją įstūmė... Stengdamasi nusiraminti, ji atsisėdo į krėslą, 
kuriame ką tik sėdėjo amerikietis. Aplink ją ir visoje pilyje 
viešpatavo visiška tyla. 

Po pusvalandžio atsipeikėjusi nuo liūdnų minčių, ji pasijuto, 
tarsi būtų vėl atėjusi į pasaulį per baisias gimdymo kančias. Iš 
jaunos ir naivios Marijanos, kuri stačia galva puolė į pirmosios 
meilės okeaną, daugiau nieko neliko. 

Dabar ją apėmė viską nustelbiantis pyktis - pyktis, šaukiantis 
keršyti. Ir šį keršto geismą Marijana nutarė patenkinti tuoj pat. 
Fransis ją išdavė, pardavė ir pažemino. Už tai jis turi sumokėti. 

Ji nusimetė chalatą ir baltinius, nes jų jau nereikėjo, ir 
užsivilko tamsiai žalią jodinėjimo kostiumą. Paskubomis susiglos- 
čiusi vešlius plaukus, ji išėjo iš kambario. Koridoriuje ją apgaubė 
slegianti tyla, laukimo tyla, kaip miške prieš audrą, kai visa, 
kas gyva, nuščiūva. 

Užsimetusi ant rankos amazonės šleifą, Marijana - lengvas 
šešėlis šešėlių pasaulyje - lipo ąžuoliniai laiptais taip, kad nė 
viena lentelė nesugirgždėtų. Nusileidusi ant paskutinio laiptelio, 
ji neryžtingai sustojo. Visur buvo taip tamsu! Kuriame kambaryje 
gali būti Fransis? Jis atvažiavo į Selton Holą likus valandai iki 
ceremonijos, ir jam nepaskyrė specialaus kambario. 

Jautrią merginos klausą pasiekė stiklo skambčiojimas. Dabar 
ji nesvyruodama patraukė į savo tetos buduarą ir atidarė duris. 
Fransis buvo ten. 

Pusiau gulėdamas giliame krėsle ir elegantiškais batais apautas 
kojas užsikėlęs ant žaliu aksomu apdengto stalo, nustatyto 
buteliais ir taurėmis aplink didžiulį bronzinį kandeliabrą, jis 

sėdėjo nugara į duris ir negirdėjo, kaip įėjo Marijana. Ji 
stabtelėjo ant slenksčio ir nauju žvilgsniu pažvelgė į žmogų, 
kurio pavarde vadinosi. Jos širdį staiga pervėrė skausmas, ir ji 
suprato, kad nusivylimas ir pyktis nepajėgs užmušti jos meilės. 
Žinoma, Fransis buvo jai šlykštus, kaip ir tas laukinis augalas, 
ryjantis vabzdžius ir smulkius gyvius, kurio susigniaužiančias 
mirtinai blyškias šakas ji matė lordo Monmuto oranžerijoje Bate. 
Jos meilė jam buvo panaši į nuodingą gėlelę, kurią ji nutarė 
nuo šiol išrauti, net jei dėl to jos širdis bus amžinai sužeista. 
Bet skausmas bus nepakeliamas! 

Apimta baisaus įsiūčio, sumišusio su kančia,ji Žiūrėjo į švarų 
savo vyro profilį, švelnių kontūrų lūpas, taip ir nepadovanojusias 
jai išsvajotų bučinių, grakščias rankas, dabar laikančias pilną 
taurę, pro kurią Fransis žvilgčiojo į židinio liepsną. Šios rankos 
jau niekada neglamonės jos, nes ji tvirtai pasiryžo nužudyti 
Frans; Kranmerį. 

Palikusi ramybėje besiilsintį vyrą, Marijana apžvelgė nuostabų 
buduarą, pilną medžioklės reikmenų ir ginklų. Jos Žvilgsnis 
sustojo prie vienos šio kambario puošmenos: tai buvo kilimas 
su puikiomis Milano špagomis, kuriomis mergina ne kartą 
naudojosi galynėdamasi su senuoju Dobsu, savo mokytoju. Ji 
tyliai priėjo ir nukabino vieną iš jų su jai pažįstama plona ir 
stipria geležte. Tvirčiau suspaudusi rankeną ir įsitikinusi, kad ji 
rankoje neslydinėja, Marijana priėjo prie vyro. Spaga lengvai 
galėjo perkirsti krėslo apmušalą ir pasiekti jame sėdintį Žmogų. 
Marijana ruošėsi be jokio sąžinės graužimo smogti iš užpakalio, 
kaip budelis, kirviu nukertantis prie jo kojų klūpančios aukos 
galvą. Ji pati įvykdys teisingumą!.. Šie žmogus išdavė ją, jis 
padarė ją nelaimingą. Ir jis turi mirti. Ji pakėlė ranką... Spagos 
smaigalys palietė krėslo odą. 

Bet staiga jos ranka suglebo. Špaga nusileido žemyn. Ne!.. 
Ji negalėjo taip, iš už nugaros, smogti žmogui, kuriam ji paskelbė 
mirties nuosprendį. Ji nekentė jo visa savo paniekintos meilės 
jėga, bet su tokia pat jėga ji atstūmė mintį nužudyti klastingai, 
nedavus aukai net mažiausios galimybės išsigelbėti. Jos įgimtas 
dorumas pasipriešino tokiai supaprastintai egzekucijai, net jei 
Fransis ir šimtą kartų jos nusipelnė. 

“Jai kilo mintis. Jeigu jau jos sąžinė reikalauja, kad kaltininkas 
turėtų bent kokį šansą, kodėl neprivertus jo kautis dvikovoje? 
Marijana meistriškai valdė špagą ir tvirtai tikėjo savo jėgomis. 
"Turėdama pranašumą net prieš treniruotą vyrą, ji visiškai galėjo 
įveikti jį ir nukauti. O jei Fransis bus stipresnis už ją, jeigu 
jis laimės, ji nesigailėdama mirs ir nusineš savo nepaliestą tyrumą 
ir pražudytą meilę į šalį, kur daugiau niekas neturi reikšmės. 

Ji išėjo iš šešėlio, kurį metė krėslas, ir šmaukštelėjo orą 
špaga. Geležtės švilpesys privertė Fransį atsisukti. Jis pažvelgė 
į merginą su neapsimestine nuostaba, kurią tuoj pat pakeitė 
pašaipi šypsena. 

- Tai bent drabužiai pirmajai vestuvių nakčiai!.. Ką jūs čia 
vaizduojate? 

Ir tai viskas, ką jis galėjo pasakyti jai po to, kai taip 
begėdiškai pasielgė! Jis turėjo bent šiek tiek suglumti! Bet ne, 
jis ramiai ilsėjosi, daug puikiau nusiteikęs negu paprastai! Ir jis 
dar išdrįso šaipytis iš jos! 

Tramdydama pasipiktinimą, Marijana šaltai ištarė niekinamos 
ironijos kupinus žodžius: 

- Jūs pralošėte mane tarsi pinigų maišą, pardavėte kaip vergę. 
Ir vis dėlto manote, kad neturite duoti man jokių paaiškinimų? 

- Tik tiek? 

Su nuobodžiaujančia šypsena Fransis Kranmeris patogiai įsitaisė 
krėsle, pastatė ant stalo taurę ir susidėjo rankas ant pilvo, lyg 
ruošdamasis ramiai nusnūsti. 

- Tas Boforas tikras romantikas! Jis buvo pasiryžęs dėl jūsų 
statyti ant kortos visas Golkondos brangenybes. 

- Kurių jis neturi. 

- Iš tikrųjų! Bet aš esu tikras, kad jeigu jis būtų pralaimėjęs, 
tai būtų jas pagrobęs, kad sumokėtų už jus visą kainą. Velniai 
griebtų, brangioji, jūsų toks gerbėjas... Nelaimei, pralaimėjau aš. 
Ką padarysi, būna nesėkmingų dienų! 

Pašaipus tonas pakurstė Marijanos pyktį. Šis į ją pasisukęs 
gražus besišypsantis veidas kėlė jai tik pasidygėjimą, daugiau 
nieko. 

- Ir jūs tikėjotės, kad aš sumokėsiu už tai, ką jūs pralošėte? 
- paklausė ji pasipiktinusi. 

- Žinoma, ne! Jūs esate aukštos kilmės, nors ir pusiau 
prancūzė. Aš buvau tikras, kad jūs išmesite mūsų amerikietį 
pro duris. Ir aš buvau teisus, nes girdėjau, kad jis išjojo, O 
jūs čia! Bet kokio velnio jūs sukinėjate šią špagą? Padėkite 
ją, brangioji, kol neatsitiko nieko nemalonaus. 

Jis mieguistai ištiesė ranką, prisipylė taurę ir prinešė ją prie 
burnos. Marijana pamatė tamsiai raudonas dėmes, kuriomis buvo 
išmuštas aristokratiškas Fransio veidas, ir pasidygėjo. Iki visiško 
girtumo buvo visai netoli... Virpančiais pirštais jis atsirišo savo 
aukštą muslino kaklaraištį. Sunkiai įveikdama pasišlykštėjimą, ji 
stebėjo kaip jis iki paskutinio lašo išsiurbė gintarinį gėrimą, 
paskui sausai sukomandavo: 

- Stokitės! 

Jis tik klausiamai pakėlė antakį. 

- O! Man atsistoti? Kam gi? 

- Aš manau, jūs neketinate kautis sėdėdamas krėsle? 

Tai sakydama, ji paėmė kitą špagą ir nusviedė jam. Jis 
sugriebė ją ore, ir dėl to įžeistos merginos pyktis dar labiau 
padidėjo. Jis nebuvo toks girtas, kad netektų miklumo. Jis net 
negalėjo gėdingai atsiprašyti dėl savo bejėgiškumo. Su apsimestine 
nuostaba jis apžiūrinėjo spindinčią geležtę. 

- Man kautis? Bet su kuo? 

- Su manimi! Gyviau, pone, kelkitės! Jūs drįsote lošti iš 
manęs ir tuo mirtinai įžeidėte mane. Dabar jūs turite man 
atsiskaityti. Mano vardas neleidžia palikti įžeidėjo nenubausto. 

- Tai mano vardą jūs nuo šiol nešiojate... ir aš turiu teisę 
daryti su savo Žmona tai, ką panorėsiuų, - šiurkščiai atrėžė 
Fransis. - Man priklauso jūsų kūnas, siela ir turtas. O jūs tik... 
mano žmona! Liaukitės vaidinusi kvailutę ir palikite ramybėje 
ginklą, su kuriuo jūs nežinote, ką daryti. 

Niekinamai šypsodamasi, Marijana paėmė pirštais špagos 
smaigalį ir ėmė atsainiai žaisti su lanksčia geležtimi. 

- Aš neprašau jus žaisti “poros ar lieko“, lordai Kranmeri. 
Ir čia kalba eina ne apie jūsų vardą. Aš daugiau nenoriu jo 
girdėti! Jis kelia man pasišlykštėjimą! Aš kalbėjau apie d'Aselnos 
vardą. Tai jį jūs suteršėte, išdavėte ir pardavėte kartu su manimi. 

Ir aš prisiekiu, kad jums nedaug liko gyventi ir pagyrūniškai 
postringauti... 

Jos kalbą nutraukė šaižus Fransio kvatojimas. Išsidrėbęs krėsle, 
užvertęs galvą ir plačiai išsižiojęs, jis visa gerkle juokėsi, bet 
skambūs jo juoko pliūpsniai nesutrikdė Marijanos. Žmogus, kurį 
ji kaip reikiant pažino tik prieš valandą, taip skyrėsi nuo to, 
kurį ji įsivaizdavo, kad jo elgesys net neprivertė jos kentėti. 
Kančios prasidės vėliau. Šią akimirką Marijaną dar tebevaldė 
atskleistų demaskavimų įspūdis ir joje kunkuliuojantis pyktis. 

Tuo tarpu Fransis sušuko: 

- Ar jūs žinote, kad esate neįkainojama? Matyt, dėl polinkio 
į teatrinius efektus yra kaltas jūsų prancūziškas kraujas. Kiekvienas 
pamatęs jus Nemezidės, apsirengusios žaliu audeklu, vaidmenyje, 
nepatikėtų savo akimis ir sprogtų iš juoko. Taigi, brangioji, 
meskite šalin šią didingą pozą ir grasinančius gestus, - pridūrė 
jis atsainiai. - Jie netinka nei jūsų amžiui, nei jūsų lyčiai. Ir 
grįžkite į savo lovą! Rytoj mes imsimės rinkliavų. Turiu 
prisipažinti, nemalonių, bet būtinų... 

Sunkiai atsidusęs, lordas Kranmeris pagaliau pakilo iš savo 
sėdynės, tingiai pasirąžė ir žiovaudamas pabaigė: 

- Prakeiktas vakaras! Pats nelabasis sėdėjo šito amerikiečio 
pirštuose. Apiplėšė mane iki paskutiniųjų... 

Jo monologą nutraukė šaižus Marijanos balsas: 

- Aš matau, kad jūs manęs nesupratote, lordai Kranmeri. 
Aš atsisakau būti jūsų Žmona. 

- O kaip jūs ketinate tai įvykdyti? Juk mes deramai sutuokti, 
jūs tai užmiršote? 

- Iš pradžių aš ketinau gauti ištuoką Romoje, tai nebūtų 
buvę sunku abatui de Šazėjui. Tačiau tai nenuplaus įžeidimo, 
kuris padarytas mano vardui. Todėl aš verčiau tapsiu našle... ir 
nužudysiu jus, Žinoma, jei tik jums nepavyks nukauti manęs. 

Taisyklingus Fransio veido bruožus iškreipė nuobodulio grimasa. 

- Jūs vėl tą patį? O gal jums truputį protas pasimaišė? Kur 
jūs matėte vyrą, kuris stotų į dvikovą su moterimi? Su kokia 
ten moterimi? Su mergiūkšte! Aš jau sakiau, kad jums seniai 
metas eiti miegoti. Geras poilsis išsklaidys jūsų kraugeriškus 
sumanymus. 

- Aš jau išaugau iš to amžiaus, kai einama miegoti pagal 
įsakymą. Ar jūs ketinate - taip ar ne - stoti su manimi į 
dvikovą? 

- Ne! Ir nešdinkitės po velnių su savo idiotiškomis 
prancūziškomis garbės taisyklėmis! Ir šovė gi jūsų motinai į 
galvą ištekėti už vieno iš tų prakeiktų varlių rijikų! Matyt, iš 
tiesų jai, kaip dabar ir jums, pasimaišė protas, nes aš girdėjau, 
kad Norfolko hercogas norėjo vesti ją ir... 

Jis užsikirto ir suriko iš skausmo ir įniršio. Grėsmingai sušvilpė 
špaga, ir ant atšlijusio jaunojo žmogaus kairiojo skruosto iššoko 
ilgas raudonas rėžis. Prie veido prispaustą ranką tuoj pat suvilgė 
kraujas. 

- Niekšas, - nusikeikė pro dantis Marijana. - Bet aš priversiu 
tave kautis. Ginkis arba, prisiekiu savo įžeistos motinos atminimu, 
tu būsi prismeigtas prie sienos! 

Įniršio banga nutvilkė Fransio veidą, pilkos jo akys suliepsnojo. 
Marijana įskaitė jose nepermaldaujamą troškimą nužudyti. Jis 
čiupo ant stalo paliktą špagą ir susilenkęs, primerkęs akis ėmė 
artintis prie jos. 

- Kekšė, - sušnypštė jis, - tu to norėjai... 

Vos pastebimu judesiu Marijana nusimetė ją varžiusį amazonės 
sijoną ir liko tik su kelnėmis, kurios buvo sukištos į žemus 
aulinius batelius, ir iškart atsistojo kovos poza. Pamatęs jos 
ilgas kojas ir ryškias šilku aptemptas klubų formas, Fransis ėmė 
tyčiotis: 

- O lia lia! Kokia figūra!. Aš ką tik pagalvojau, kad iš 
šios santuokos jau nieko negausiu, ir nutariau tave nužudyti! 
Bet, velniai rautų, užteks išmušti tau iš rankų špagą, gyvate, 
arba, ko gero, sužeisti... lengvai, kad galėčiau ramiai pasinaudoti 
savo vedybinėmis teisėmis. Karščiausia ir kartu paklusniausia ta 
jauna kumelaitė, kuri paragavo šmaikšto... o man patinka nirtulingi 
gyvuliai! Jie karštesni! 

Tai sakydamas jis atstatė špagą. Iš jaudulio jo skruostai 
nukaito, akyse įsižiebė nerami liepsna. Marijana aiškiai pamatė, 
kokia Žiauri jo burna, iš kurios ji laukė tik bučinių. Įsijautęs 
į būsimas grumtynes, Fransis su šiurkščiomis smulkmenomis dėstė, 
ką jis darys su ja, kai ji bus jo valioje. Neapykanta nušlavė 

visą jo santūrumą ir drovumą šios septyniolikmetės akivaizdoje; 
merginai jis dabar jautė tik panieką ir norą žūtbūt ją nugalėti. 

Apimta nusivylimo ir kartu pasišlykštėjimo, Marijana klausėsi 
jo, tačiau beveik nieko nesuprato ir negirdėjo. Jos vaizduotės 
sukurtas nuostabus Fransio paveikslas išblėso. Prieš ją buvo tik 
pusiau girtas vyras, kurio lūpos tarė nešvankybes. Ir, pamažu 
įveikdamas pasišlykštėjimą, grįžo neįveikiamas noras nužudyti. 

Bet užgaulūs žodžiai išseko ir pykčio perkreiptame Fransio 
veide pasirodė nuostaba, labiau panaši į susirūpinimą. Ši liekna 
tamsiaplaukė mergina, kurios mėlynose akyse nebuvo nė trupučio 
baimės, kovėsi taip mitriai, kaip užkietėjusi dvikovų dalyvė. Jos 
judesiai buvo tikslūs, ji nė karto nesuklydo. Atrodė, kad miklioje 
Marijanos rankoje švysčiojo ne viena špaga, 0 šimtai. Ji tuo 
pat metu buvo visur, kovėsi kaip tigrė, be paliovos apeidama 
priešininką aplink, dešimtis kartų keisdama poziciją. Grėsmingas 
špagų Žvangėjimas darėsi vis įnirtingesnis, nes jaunoji mergina 
pamažu primetė Fransiui Kranmeriui pašėlusį tempą. 

Velso princo rūmuose jaunasis lordas turėjo didelę sportinių 
kautynių praktiką ir garsėjo kaip puikus fechtuotojas. Nepaisant 
to, jam reikėjo pasitelkti visus savo sugebėjimus, kad apsigintų 
nuo lanksčios, šokinėjančios figūrėlės žaliu drabužiu, kuri tuo 
pat metu puolė iš visų pusių, be paliovos atmušdama priešininko 
smūgius. Nejudėjo nė vienas jos gražaus veido raumuo. Bet iš 
džiūgaujančių akių spindėjimo Fransis suprato, kad ji mėgaujasi 
šiomis akimirkomis. Jį apėmė nemalonus pojūtis, kad ji Žaidžia 
su juo, kaip katė su pele. Tuo pat metu jis staiga pajuto norą 
turėti ją, ir jo smilkiniuose kurčiai sudunksėjo. Jis niekada 
nematė jos tokios gražios, tokios patrauklios. Pro gilią prasegtos 
palaidinės iškirptę matėsi švelnūs krūtų apskritimai su nekukliai 
prilipusiu plonu batistu. 

Įsiutęs dėl pasipriešinimo tos, kurią jis laikė tik dailia 
įsimylėjusia kvailute, taip pat apimtas noro greičiau baigti kautynes 
ir patenkinti plykstelėjus; geismą, Fransis Kranmeris įsikarščiavo 
ir ėmė daryti klaidas. Atsiliepė bemiegė naktis, jo protą apkvaišino 
kortavimas, rūkymas ir gėrimas. Tai pastebėjusi, Marijana ėmė 
dar smarkiau pulti. Fransis norėjo smogti jai lemiamą smūgį ir 

puolė į priekį. Ji atrėmė kirtį ir kaip žaltys išsilenkusi priešininko 
špagos, smogė... Špaga įsmigo į Fransio krūtinę. 

Plačiai atvertose pilkose jaunuolio akyse pasirodė begalinė 
nuostaba. Drebanti jo ranka paleido špagą ir ji žvangėdama 
nukrito ant grindų. Jis išsižiojo norėdamas kažką pasakyti, bet 
neištarė nė žodžio, tik per smakrą nuvingiavo kraujo srovelė. 
Marijana lėtai ištraukė špagą, ir jis sunkiai sudribo prie jos 
kojų. Net nenuvaliusi geležtės, ji sviedė špagą į šalį ir atsiklaupė 
šalia sužeistojo, kurio akys jau buvo apsiblaususios. Staiga ji 
pajuto, kad vos sulaiko ašaras. Dabar, jam merdėjant, visa jos 
neapykanta išblėso. 

- Jūs mane baisiai įžeidėte, Fransi... Dabar aš atkeršijau. 
Galite ramiai mirti: Aš jums atleidžiu. 

Jaunuolio žvilgsnis iš po pusiau užmerktų vokų susirado 
merginą, Oo neklusni ranka pabandė ją paliesti: Lūpomis 
šmėkštelėjo silpna šypsena. 

- Aš būčiau galėjęs... mylėti tave! - iškvėpė jis. - Gaila!.. 

Ir jis sudejavęs užmerkė akis. Staiga iš už klūpančios Marijanos 
pasigirdo garsus klyksmas: 

- Fransi!.. Dieve mano! 


Pašokusi mergina vos spėjo išsilenkti Ivės, kuri raudodama 
puolė prie negyvo kūno. Marijana nematė, kada ji atėjo, 
negirdėjo, kaip atsidarė durys. Ar ilgai Fransio pusseserė buvo 
čia? Ką ji girdėjo iš jų pokalbio? Suraukusi antakius, ji žiūrėjo 
į grakščią figūrą, skęstančią minkštose balto peniuaro bangose, 
ir stebėjosi nejtikimai didele jos neviltimi. Apglėbusi Fransio 
kūną, Ivė riaumojo kaip sužeistas žvėris; Marijanos akimis žiūrint, 
tokios dejonės buvo nesuderinamos su paprastos pusseserės 
sielvartu. Ivė atsuko į ją ašaromis paplūdusį veidą, kurį sielvartas 
ir neapykanta neatpažįstamai pakeitė. 

- Tai jūs, ar ne? - sušnibždėjo ji. - Pagaliau jūs supratote, 
kad jis negalėjo mylėti jūsų... Tada jūs nužudėte jį! Jums negana 
buvo vadintis jo pavarde, būti jo žmona visų akyse, turėti teisę 
jam patarnauti... 

- Jam patarnauti? Jūs iš proto kraustotės! 

Marijanos lūpos niekinamai persikreipė: 

- Mano giminės moterys nepatarnauja!.. O dėl šio žmogaus, 
tai aš nužudžiau jį garbingoje kovoje! Štai dvi špagos... 

- Bet tik viena kruvina!.. Jūs niekinga maža prancūzaitė, 
pikta ir pavydi. Jūs žinojote, kad jis myli mane, ir negalėjote 
to pakęsti! 

- Jis myli jus? - Marijana buvo nuoširdžiai nustebusi. 

Piktdžiugiška grimasa iškreipė dailius Ivės Sen Alben veido 
bruožus, ir ji su džiaugsmu sviedė neapkenčiamai konkurentei 
į akis svilinančią tiesą: 

- Jis buvo mano meilužis! Daug mėnesių mes priklausėme 
vienas kitam su kūnu ir siela. Jis būtų mane vedęs, bet mes 
neturėjome pinigų: nei jis, nei aš. Staiga atsiradote jūs ir jūsų 
išprotėjusi teta - kaip tik tai, ko mums reikėjo: dvi kvailutės, 
pasirengusios pulti jam po kojų su solidžių turtu. Palenkti jus 
Fransiui buvo vaikiškas žaidimas. Viskas klostėsi taip, kaip jis 
tikėjosi, net geriau, kai senė susiprotėjo mirti ir viską palikti 
jums! Bet jūs vis dėlto supratote, ar ne, kad jis norėjo laikyti 
jus čia, kaimo glūdumoje, 0 pats gyventi su manimi Londone, 
su manimi ir su jūsų pinigais. Štai to jūs ir negalėjote ištverti! 

Marijana tarsi suakmenėjusi klausėsi šios siaubingos tirados. 
Priešais ją atsivėrė ciniško išskaičiavimo bedugnė, išskaičiavimo, 
kurio objektas buvo ji, ir šių atstumtųjų šaltakraujiškumas, su 
kuriuo jie pasinaudojo jos naivumu ir jos tetos gerumu. Ją 
užplūdo pyktis Ivei, bet ne dėl to, kad ši pažemino Marijaną, 
o dėl tetos atminties įžeidimo. 

- Jūs neilgai būtumėte mėgavęsi šiuo turtu, - pradėjo ji. - 
Šią naktį jūsų brangusis Fransis pralošė tai, ką dar turėjo, ir 
viską, ką aš jam atnešiau kraičio. Selton Holo šeimininkas dabar 
yra Jasonas Boforas. 


Naujiena pritrenkė Ivę, tarsi šūvis iš arti. Jos nuostabios 
mėlynos akys išsiplėtė, burna suapvalėjo, 0 veidas mirtinai 
išblyško. 

- Visą... turtą? 

- Visą! Jis man palilko tik mano garbų, bet jis būtų drįsęs 
ir ja pasinaudoti. Jūs puikiai matote, kad jis nusipelnė mirties! 
Aš galėjau nudėti jį kaip pasiutusį šunį šūviu arba špagos dūriu 

į nugarą. Bet aš daviau jam lygų šansą. Jis pralaimėjo. Tuo 
blogiau jam. 

- Tuo blogiau ir jums. Jūs nužudėte jį, ir jus pakars! - 
suriko Ivė iš nevilties, kurios ji negalėjo įveikti. - Aš liudysiu 
prieš jus!. Ak, jūs drįsote nukauti jį, jūs neverta būti jo 
nuolankia verge! Bet jūs užmiršote, kad jis yra Velso princo 
draugas, ir princas neleis palikti jus nenubaustos už šį nusikaltimą! 
O aš... aš liudysiu teisme, aš meluosiu tiek, kiek reikės, ir tą 
dieną, kai budelis užners jums virvę ant kaklo, aš irgi būsiu 
ten, pirmoje eilėje... ir plosiu! 

Apdujusi nuo ją apėmusio pykčio, Ivė Sen Alben ėmė šaukti: 
“Gelbėkite!" - ir nubėgo prie židinio, norėdama paskambinti 
tarnams. Bet vikresnė Marijana pasivijo ją, partrenkė ant grindų 
ir užspaudė ranka burną. 

- Nutilkite, beprote! Jūs pažadinsite visą pilį. 

Laukinio įniršio apimta, Ivė suleido dantis į pirštus, kurie 
buvo užspaudę jai lūpas, netikėtu klubų judesiu išsilaisvino ir 
sušnypštė: 

- Kaip tik taip, aš ir noriu pažadinti visus! Tuojau ateis 
lordas Moiras, jis patikės manimi. Jus pasodins į kalėjimą iki 
teismo. 

- Mano tarnai apgins mane! 

- Nuo princo teismo? Cha cha cha! Jie visi - ištikimi anglai, 
Oo jūs jiems tik užsienietė, suskretusi mažytė prancūzė, 
popiežininkė, nužudžiusi savo vyrą. Tai manimi jie patikės! 

Marijana įtemptai mąstė. Ji norėjo nusiraminti, bet pamažu 
ją apėmė baimė, kuri sakė, kad Ivė teisi. Iš tiesų taip buvo: 
visiems jos tarnams, išskyrus galbūt Dženkins ir Dobsą, ji bus 
tik... savo vyro žudikė. Seltone buvo nepaprastai gerbiamos 
tradicijos. Viskas bus užmiršta, tik ne jos prancūziškas kraujas 
ir pasišventimas katalikybei. Ji pražus, jei Ivė ims šauktis pagalbos. 
O ji rengiasi šaukti... jinai jau šaukia!.. 

Netekusi savitvardos, Marijana čiupo pirmą po ranka 
pasitaikius; daiktą: ilgą dvikovos pistoletą, gulėjusį ant komodos. 
Laikydama už vamzdžio, ji užsimojo sunkia rankena ir smogė. 
Smūgis pataikė Ivei į smilkinį ir ji nė neaiktelėjusi susmuko 
ant grindų. Šį kartą jos varžovė negaišo laiko - nežiūrėjo į 

muslino bangose paskendusį kūną šalia nejudraus Fransio ir nė 
nebandė patikrinti, ar ji dar gyva. Reikia bėgti, bėgti, ir kuo 
greičiau! Jai jau pasirodė, kad namo gilumoje pasigirdo kažkoks 
triukšmas! Gali kas ateiti, gali rasti ją šalia dviejų negyvų kūnų, 
gal net jau eina... Marijaną apėmė siaubas, jai pasivaideno virš 
jos šmėkštelėjęs pikta lemiantis kartuvių šešėlis. 

Svyrinėdama, atsitrenkdama į baldus, ji išėjo iš buduaro, 
pasiekė savo kambarį, skubiai susirinko savo brangenybes ir 
pinigus, paskui, susisupusi į platų apsiaustą, tyliai nuslinko tamsia 
galerija iki nedidelių laiptų viename iš bokštų. Iš čia ji pasiekė 
arklides, nesutikusi nė gyvos dvasios... 


Trečias skyrius 
Senosios šaknys 


Pakilo vėjas, netrukus ėmė smarkiai lyti; šalti lašai nemaloniai 
žliaugė veidu, bet Marijana beveik nepastebėjo lietaus. Pilnomis 
ašarų akimis ji pažvelgė į koplyčią, kurioje ilsėjosi jos protėviai. 
Naktis buvo tokia tamsi, kad kupolas ir kolonada vos matėsi 
ir atrodė tarsi sklendžiantis vaiduoklis. Seltonų šeimos kapų 
rūsys tarytum tirpo nakties tamsoje taip pat neišvengiamai, kaip 
jis ištirps ir Marijanos prisiminimuose, nepaisant jos įnirtingų 
pastangų išsaugoti atmintyje kiekvieną jo liniją. Ji karčiai 
pagalvojo, kad tai buvo vienintelis pasaulyje jai likęs dalykas - 
šis žemės lopinėlis ir marmuras, po kuriuo ilsėjosi jos artimieji. 

Masinama neįveikiamo noro pasijusti ne tokia vieniša ir 
atstumta, Marijana stumtelėjo girgždančias groteles ir skruostu 
prigludo prie šlapio šalto akmens, kaip kitados maža mergytė, 
ištroškusi glamonių, glaudėsi prie pilko šilko sijono. 

- Tetule Elise, - sudejavo ji. - Tetule Elise... už ką? 

Kas galėjo atsakyti į šį išgąsdinto vaiko klausimą? Kodėl jos 
nerūpestingą gyvenimą ištiko tokia nepataisoma nelaimė? Marijana 
išgyveno siaubą keleivio, kurį uraganas išplėšė iš šilto patalo ir 
nusviedė į siautėjantį vandenyną kartu su laivo nuolaužomis, 
nors laivas atrodė toks tvirtas! 

Bet ji veltui stengėsi sušilti prie koplyčios marmuro: akmenys 
buvo šalti ir nebylūs. Tačiau ji jautė, kad bus sunku nuo jų 

atsiplėšti. Išvažiavus iš čia, ji paliks savo vaikystę ir visa tai, 
ką ji laikė savo laime. 

Deja! Laikas skubino. Apačioje iš pilies pasigirdo šauksmai. 
Bėglės jau tikriausiai ieškojo. Netikėtai iš už medžių pradėjo 
virsti tiršti dūmų kamuoliai, paskui ilgi ugnies liežuviai lyžtelėjo 
dangų. Marijana pasislėpė už koplyčios. 

- Gaisras! - sušnibždėjo ji. - Seltone gaisras. 

Kaip tai galėjo atsitikti? Pirmas impulsas buvo pulti prie 
degančio gimtojo namo, bet paskui plūstelėjęs niūrus džiaugsmas 
sustabdė ją. Verčiau tegul sudega senovinė kilminga buveinė - 
tai geriau negu pamatyti ją amerikiečio rankose! Taip iš viso 
to, kas buvo jai brangu, liko tik gili žaizda širdyje, tik ši balto 
marmuro koplyčia... Be perstojo šluostydamasi skruostais riedančias 
ašaras, Marijana priėjo prie arklio ir sunkiai įsėdo į balną. 
Staiga ji pagalvojo apie savo pabėgimą iš buduaro. Ji nežinojo, 
kaip jai pavyko iš ten ištrūkti, ir prisiminė tik duslų jos 
užkliudytų ir virstančių baldų bildėjimą. Kandeliabras, stovėjęs 
ant stalo!.. Gal ji numetė jį ant grindų? Ar buvo ji nevalinga 
gaisro priežastis? Jai šmėstelėjo mintis apie du kambaryje paliktus 
kūnus, bet ji tuoj pat nuvijo šalin tą minų. Fransis buvo 
negyvas! Koks skirtumas, jeigu jo kūnas pavirs pelenais. O dėl 
Ivės, tai Marijana nejautė jai nieko daugiau, tik nežmonišką 
neapykantą. 

Atsistojusi balnakilpėse, mergina kurį laiką Žiūrėjo į gaisro 
pašvaistę virš medžių viršūnių. Seltono stogai joje buvo ryškūs, 
tarsi nutvieksti raudonos ryto aušros. Girdėjosi neaiškūs šauksmai, 
bet Marijanai tankus žalias barjeras, sulaikantis juos, tarsi 
simbolizavo neišvengiamybę, kuri dabar skyrė ją nuo to griūvančio 
pasaulio. Taip, tai buvo neišvengiamybė, ir bėglė, supratusi, kiek 
daug laiko ji prarado, atsisveikindama mostelėjo koplyčios link, 
paspaudė pentinais arklį ir nušuoliavo į miškų tankmę. Ausyse 
ėmė švilpti priešinis vėjas, nustelbdamas gaisro ūžesį. 

Vienintelis, kuris galėjo ką nors padaryti jos labui šioje 
baisioje padėtyje, buvo krikšto tėvas. Kad išsigelbėtų, Marijanai 
reikėjo palikti Angliją. Kaip tik abatas de Sazėjus ir galėjo 
padėti jai tai padaryti. Nelaimei, jis išvyko, be abejonės, ilgam. 
Vakar vakare jis pareiškė, kad ketina važiuoti į Romą, kur jį 

kviečia popiežius, ir atsisveikinimo akimirką apglėbdamas savo 
krikšto dukrą pasakė, kad rytą išplaukia iš Plimuto. Marijanai 
žūtbūt reikėjo patekti į jo laivą. 

Laimei, mergina puikiai pažinojo vietovę. Maži takeliai, patys 
mažiausi upokšniai - viskas buvo jai pažįstama. Ji gerokai 
sutrumpino kelią, jodama per mišką keliu, kuris išvedė ją tiesiai 
į Totną. Iš čia liko truputį daugiau kaip dvidešimt mylių iki 
didelio pajūrio miesto, į kurį ji skubėjo, bet jos arklys, vienas 
iš geriausių Seltono arklidėse, turėjo stiprias kojas. 

Naktis jau neatrodė tokia tamsi. Pasmarkėjus lietui, kilo 
rūkas, 0 po tankiais debesimis pasislėpęs mėnuo vis dėlto 
pakankamai švietė ir Marijana lengvai rado kelią. Prigludusi prie 
arklio sprando, užsismaukusi ant akių gobtuvą, išlenkusi nugarą 
lietui, ji įdėmiai Žiūrėjo į kelią. 

Kai iš nakties išniro vaiduokliški senovinės normandų pilies 
bokštai, kurie kilo virš baltų didelio kaimo namelių, Marijana 
pasuko į kairę, kalvų link, ir nušuoliavo prie jūros. 
Berniukas ištiesė ranką, rodydamas kažką reide. 

- Pažiūrėkite! Štai “Peslys". Jis aplenkia kyšulį ir plaukia į 
sąsiauTjį. 

Marijaną apėmė neviltis. Pernelyg vėlu!.. Abatas de Šazėjus 
jau buvo išplaukęs, kai ji nuvargusi, neatgaudama kvapo, veikiau 
nukrito negu nušoko nuo arklio Barbikene - senoje Plimuto 
krantinėje. Ten, spindinčiame vandenyje, tarp vėjo pašiauštų 
nedidelių bangų, iškėlęs visas bures plaukė į jūrų platybes 
paprastas liugeris, nusinešdamas paskutinę jos viltį Dėl viso 
pikto ji paklausė berniuką. 

- Tu esi tikras, kad prancūzų kunigas įlipo į šį laivą? 

Berniūkštis nutaisė orią miną, pasitrynė rankas ir nusispjovė. 

- Taip pat kaip ir tuo, kad aš esu Tomas Meivas! Juk aš 
tempiau jo bagažą iš “Inkaro ir karūnos“! Norite, aš nuvesiu 
jus ten? Tai geriausi užvažiuojamieji nakvynės namai mieste, 
visai šalia šv. Andrejaus bažnyčios. 

Marijana atsisakydama papurtė galvą, ir berniukas pasitraukė 
gūžtelėjęs pečiais ir kažką nesuprantamo bambėdamas apie 
“prakeiktas moteris“, kurios pačios niekada nežino, ko nori. 
Vesdama arklį už pavadžio, mergina truputį paėjo ir atsisėdo 

ant vieno iš akmeninių stulpelių, prie kurių prišvartuojami laivai. 
Ji jautėsi visiškai išsekusi. Toli žaliame vandenyje mažas laivelis 
pamažu išnyko blyškios auštančios rudens dienos saulės 
spinduliuose, ir sąsiaurį supančios kalvos paskendo melsvame 
rūke. Tai buvo galas!.. Anglijos žemėje daugiau neliko nė vieno 
jos draugo, ji nebeturėjo iš ko laukti pagalbos! Dabar ji gali 
pasirūpinti tik pati savimi. Ir reikia bėgti, kuo greičiau bėgti... 
bet kur? 

Pamažu tuščias Barbikenas atgijo. Prie kranto švartavosi Žvejų 
valtelės, buvo iškraunamos pilnos plekšnių ir druskos pintinės, 
žibančios vandens lašais, dėžės, kuriose granito spalvos krabai 
švytravo juodomis žnyplėmis, ryšuliai žaliadumblių,  aplipusių 
didžiulėmis violetinėmis austrėmis... Nešinos didelėmis pintinėmis, 
rinkosi šeimininkės su styrančiais it sparnai iškrakmolytais kykais. 
Eidamos jos nustebusiais žvilgsniais smaigstė šią dailią merginą, 
persirengusią vyriškais drabužiais, aiškiai pavargusią, laikančią už 
pavadžio grynaveislį ristūną. 

Jų nebylus smalsumas privertė Marijaną atsitokėti; ji atsistojo, 
nepajėgdama daugiau išverti šios kryžminės ugnies. Tuo metu 
Marijana pajuto neapsakomą alkį. Matyt, jį sužadino gausybės 
žuvų vaizdas, erzinantis jūros kvapas, gaivus vėjas. Kad ir kas 
būtų, skrandis reikalavo savo, ypač septyniolkmetės šeimininkės 
skrandis. Jaudinimasis sutrukdė jai gerai pavalgyti išvakarėse per 
nevykusius vestuvių pietus, ir nuo to laiko ji burnoje nieko 
neturėjo. 

Išvakarėse? Negi tik vakar ji susituokė su Fransiu? Jai atrodė, 
kad po tos ceremonijos praėjo ištisa amžinybė. Užteko kelių 
valandų, ir ji tapo įžeista žmona, našle, nusikaltėle ir pagaliau 
bėgle, kurios greitai pradės ieškoti, 0 gal jau ir seka jos 
pėdomis! Bet jokie sąžinės priekaištai nekankino jos sielos, kai 
ji prisiminė tuos, kurie taip negailestingai buvo įžeidę ją. Jie 
nusipelnė bausmės, ir juos nužudžiusi ji tik atkeršijo už paniekintą 
garbę - taip jos vietoje būtų pasielgęs kiekvienas iš jos giminės. 
Tik kai ji pagalvojo apie Fransį, širdies gilumoje akimirką pajuto 
nerimą, sumišusį su kartėliu; toks jausmas apima žmogų, atsidūrusį 
ant bedugnės krašto. 

Valios pastangomis ji nuvijo niūrias mintis. Iš visų jėgų, su 
visa jaunystės energija Marijana norėjo įveikti atšiauriu tapusį 
jai likimą, bet tam reikėjo gyventi. Ir pirmiausia - pavalgyti, 
truputį pailsėti ir palaužyti galvą. Ji apsižvalgė aplinkui, ieškodama 
berniūkščio, bet jis buvo dingęs. Cia ji prisiminė jo žodžius: 
“.. geriausi Plimute užvažiuojamieji nakvynės namai "Inkaras ir 
karūna"... šalia šv. Andrejaus bažnyčios“. Iš tiesų ji pamatė 
viršum namų stogų iškilusį gotikinio bokšto smaigalį; be abejo, 
tai buvo senos katalikų katedros bokštas. Siaura kreiva gatvelė 
nuvedė ją ten, ir netrukus ji išvydo solidžią karvelidę, mažus 
spindinčius langus ir įspūdingą senovinės užeigos, labai gražiai 
atrodančios iš išorės, iškabą. Marijana numetė pavadžius tarsi 
iš po žemės išdygusiam arklininkui ir įėjo į viešbutį; nusileidusi 
laiptais, ji atsidūrė erdvioje bendrojoje svečių salėje, kuri buvo 
dekoruota blizgančiais vario ir alavo papuošalais, o aplink didžiulį 
pietų stalą stovėjo daugybė mažų stalelių, užtiestų sniego baltumo 
staltiesėmis. Židinyje liepsnojo didžiulis durpių laužas. Virtinė 
raudonskruosčių, stamantrių tarnaičių liepsnos apšviestos patraukė 
į kambarį su sunkiais dubenimis rankose. 

Lankytojų kol kas buvo nedaug. Marijana tuo pasinaudojo 
ir atsisėdo už stalo, kurį pusiau dengė išsikišusi Židinio dalis. 
Skubiai pribėgusiai tarnaitei ji užsakė austrių, krabą, puodelį 
tiršto kiaušinių kremo ir mėgstamą Devono apkepą su arbata 
bei dviem riekutėmis duonos. Paskui, kai mergina, šnarėdama 
iškrakmolytais sijonais, išėjo atlikti užsakymo, ji pamėgino 
apsvarstyti susidariusią situaciją. Tai, kas jai atsitiko, buvo stačiai 
neįtikėtina! Ir jos mėgstami romanai buvo bejėgiai čia padėti. 
Nė viename ji nerado nieko panašaus. Tiesa, ji turėjo truputį 
pinigų, bet tiek mažai! Su jais ji išsilaikys ne daugiau kaip 
savaitę. Dar reikėjo gauti pasą, aplenkiant grafystės policiją, ir 
surasti bet kokį laivą, kuris sutiks rimtai rizikuoti būti užpultas 
prancūzų korsarų - šie stengėsi priversti visus gerbti kontinento 
blokadą, kurią prieš trejus metus Anglijai paskelbė Napoleonas. 
Visam tam reikėjo pinigų, be abejonės, daug pinigų... Tiesa, 
Marijana buvo pasiėmusi perlų vėrinį. Bet jeigu jinai parduos 
jį Čia, tai, be pavojaus, kad vėjas atpūs čionai to kambario 
svilėsių kvapą, ir klausimų, į kuriuos jai reikės atsakyti, ji nieko 

vertingo neturės, kad galėtų pragyventi šalyje, kur ji norėjo 
pasislėpti, arba veikiau kur ją nublokš likimas. Pagaliau ar ne 
tas pats, kur ji ras prieglobstį - kad tik tarp jos ir budelio 
virvės būtų neįveikiamas atstumas. Vis dėlto vėrinį reikia išsaugoti. 

Staiga ji prisiminė savo keturkojį palydovą. Tai buvo vertingas 
gyvulys. Galimas daiktas, jį pardavusi ji gaus pakankamai pinigų, 
kad susimokėtų už kelionę kokiu nors laivu, kurio šeimininkas 
per daug stropiai nesilaikys NN Vi raidės... Ir tai nebus taip 
pavojinga, kaip parduoti vėrinį. Sitaip nutarusi, Marijana truputį 
nusiramino ir ėmė atsidėjusi valgyti, o kai vargais negalais nurijo 
paskutinį šaukštelį kremo, pasijuto daug geriau. Jos rūbai 
pradžiūvo. Šiluma ir sotus maistas grąžino lankstumą nuo šalčio 
ir ilgo jojimo sustyrusiems jos raumenims. Saldus nuovargis 
apėmė kūną, apsunkę vokai nusileido... 

Staiga ji krūptelėjo ir greitai susitvardė. Laiptais iš viršutinio 
aukšto, kur buvo viešbučio gyventojų kambariai, leidosi kažkoks 
vyriškis. 

Atėjusysis buvo mažas, liesas, pilko kaip žemė veido ir 
įdubusia krūtine, jam buvo ne daugiau kaip penkiasdešimt metų, 
bet dėl aiškiai prastos sveikatos jis atrodė kaip senis. Iš abiejų 
pusių jį lydėjo du tarnai; jie rūpinosi juo kaip gerų namų 
žmonės, pasirengę kiekvieną akimirką padėti savo šeimininkui. 
Iš senamadiškų rūbų, batų raudonais kulnimis, peruko su kasele 
ir skrybėlės su trimis užraitais buvo galima spėti, kad jis yra 
emigrantas. Tai iš tiesų buvo vienas iš jų. Marijana pažino jį. 
Išvakarėse jis dalyvavo jos vestuvėse kartu su monsinjoru de 
Taleiranu-Perigoru. Tai buvo hercogas d'Avaris, karaliaus Liudviko 
XVIII favoritas ir patikėtinis, šio Polukso Kastoras, Siuli be 
amplua prie šio nevykėlio Henriko IV. 

Vakar duslus hercogo kosulys daug kartų trikdė ceremonijos 
eigą, ir tas pats kosulys lydėjo jį, kai jis lėtai kirto viešbučio 
salę. Niekam nebuvo paslaptis, kad hercogas d'Avaris mirtinai 
sirgo džiova. 

Nepastebėdamas Marijanos, jis sunkiai atsisėdo prie gretimo 
stalelio, už kurio iki šiol sėdėjęs pusamžis vyriškis pakilo 
pasisveikinti. Pirmieji žodžiai, kuriais jie pasikeitė, privertė merginą 
suklusti. 

Su pasišlykštėjimu atstūmęs padėtą ant stalo skaniai kvepiančią 
avieną, hercogas gurkštelėjo arbatos, paskui atsiduso: 

- Ar suradote laivą, mano gerasis Bišopai? 

- Radau laivą, jūsų malonybe, bet ne be vargo, - atsakė 
vyriškis su aiškiu Velso akcentu. - Tai paprastas sukčius 
kontrabandininkas, portugalas. Bet jo škūna gerai plaukia ir 
pakankamai komfortiška. Jis sutiko nuvežti jus į Madeiros salą. 
Mes pakelsime burę šianakt, kai prasidės potvynis. 

Gilus d'Avario atodūsis reiškė veikiau nuolankumą negu 
džiaugsmą. 

- Na, gerai... Man belieka pasikliauti švelniu tos salos klimatu. 
Jei Dievas panorės, aš galbūt pasitaisysiu. 

Bet Marijana toliau nesiklausė. Ją apėmė vilties džiaugsmas. 
Šis žmogus ruošėsi išvykti, jo paslaugoms buvo laivas, kurio 
šeimininkas - kontrabandininkas - vargu ar griežtai laikysis 
formalumų. Tai buvo jos išsigelbėjimas, neregėta sėkmė, ir jos 
negalima išleisti iš rankų. Užgniaužusi kvapą, ji pasislėpė savo 
kampe, laukdama patogaus momento prisistatyti. Toks didelis 
žmogus kaip hercogas negali neatjausti jos nelaimės. Jeigu jis 
panorės, ji prižiūrės jį, bus jo tarnaitė, slaugys jį... Ji pasiryžusi 
bet kokiai aukai už gailiaširdiškai ištiestą ranką. 

Vyrai baigė valgyti ir nutilo. Paskui hercogas paprašė dar 
arbatos, o Bišopas pareiškė, kad jis praneš naujieną minsinjorui 
de Taleiranui, kuris palydės savo draugą d'Avarį iki uosto, bet 
dabar jis užsiėmęs su grupe emigrantų, gyvenančių mieste. 

Pamažu salė ištuštėjo. Hercogas liko vienas. Marijana 
nusprendė, kad dabar tinkamas momentas. Ji atsistojo. 

Naujas kosulio priepuolis supurtė nusenusį bajorą, kai šalia 
jo išdygo merginos figūra. 

- Jūsų malonybe... maldauju! Man reikia pasikalbėti su jumis. 

Jos veidas nuo įtampos išraudo, akis užplūdo ašaros. 

- Ko jums... reikia? Palikite... mane! - sunkiai ištarė jis. 

Užuot atsakiusi, ji mikliai klestelėjo ant kėdės, ant kurios 
ką tik sėdėjo Bišopas, kliūstelėjo truputį vandens į taurę ir 
padavė hercogui. 

- Išgerkite neskubėdami, tai padės jums nusiraminti. Paskui 
mes pasikalbėsime. 

Visai nevalingai jis pakluso jai, ir pamažu jo veidas atgavo 
normalią spalvą. Didele fuliarine nosine jis nusišluostė pageltusią 
drėgną kaktą. 

- Dėkoju, - sumurmėjo jis. - Kuo galiu būti naudingas? 

Jis pasilenkė taip, kad liepsna nušvietė visą jos veidą. 

- Pažvelkite į mane, pone hercoge. Vakar Selton Hole jūs 
dalyvavote mano vestuvėse, o šiandien... aš pražūsiu, jeigu jūs 
man nepadėsite. 

Iš baimės Marijanos balsas, jai tariant paskutinius žodžius, 
visai užkimo, o blausiose bajoro akyse įsižiebė nuostaba. 

- Madmuazelė d'Aselna?.. Aš noriu pasakyti, ledi Kranmer! 
Kaip jūs atsidūrėte čia? Kas atsitiko? 

- Didžiausia nelaimė. Dar vakar aš turėjau namą, turtų, vyrą, 
vardą. Iš viso to neliko nieko. 

- Nieko? Kaip tai galėjo atsitikti? 

- Namas sudegė, turtai pagrobti, vyras nužudytas, ir vien tik 
jo vardas man kelia siaubą. 

Skubėdama, vargiai įveikdama susijaudinimą, Marijana papa- 
sakojo hercogui baisiosios nakties istoriją. Pasakojant ją vėl 
apėmė siaubas ir sielvartas. Iš esmės ji buvo dar vaikas, prislėgtas 
jį užgriuvusio sunkaus išbandymo. Ji norėjo pasitikėti net šiuo 
svetimu žmogumi, nors neatrodė, kad jis ją užjaučia. Priešingai, 
pasakodama mergina su liūdesiu pastebėjo, kaip jo pavargęs 
veidas suakmenėjo, o akyse atsirado nepasitikėjimas. Jis netiki 
ja, tai aišku!.. Ji iš visos širdies karštai meldė pagalbos, bet 
jai brangus hercogas tik sausai pastebėjo: 

- Nesuprantama istorija, iš tiesų! Taigi jūs nukovėte vyrą 
dvikovoje? Jūs manote, jumis kas nors patikės? 

- Jūs, pone hercoge! Juk tai tiesa! Jis mirtinai įžeidė mane. 
Aš iškviečiau jį į dvikovą, paskui nužudžiau! 

Avaris nuvargęs gūžtelėjo pečiais. 

- Mano vaike, jums reikėjo sugalvoti ką nors kita! Nė vienas 
vyras, vertas šio vardo, nesutiks sukryžiuoti špagos su moterimi. 
Kas yra kada nors girdėjęs apie moterį, kuri taip gerai fechtuojasi, 
kad gali nužudyti kupiną jėgų vyrą? Niekas nuo Žanos d'Ark 
laikų. Man atrodo, jūs ne Zana d'Ark? 

Bajoro ironija įskaudino Marijaną. Ji karčiai papriekaištavo: 

- Jūs neteisus, juokdamasis iš manęs, pone hercoge. Prisiekiu 
Dievu, kuris mane girdi, kad aš pasakiau tik tiesą. 

- Neprisiekinėkite! Aš netikiu priesaikomis. Jūs, moterys, 
mėgstate jomis švaistytis. 

- Gerai, jeigu aš meluoju, tai kas, jūsų manymu, atsitiko? 

- Aš jums pasakysiu. Jūsų vyras lošė ir pralošė jūsų turtą. 
Man gerai žinoma lordo Kranmerio reputacija, ir aš galėčiau 
tuo patikėti. Bet užuot atėjęs pas jus ir pasakęs, kas atsitiko, 
jis nuėjo pas savo pusseserę. Visi žino, kad jis jos meilužis. 
Jūs juos netyčia užklupote. Tada, apkvaišusi iš pavydo ir pykčio, 
jūs nudūrėte savo vyrą, apsvaiginote jo pusseserę ir, norėdama 
būti tikra, kad jie negyvi, padegėte pilį. Arzi jums buvo ne 
tas pats? Pilis jau nepriklausė jums. 

- Jūs užmiršote Jasoną Boforą... ir gėdingą sandėrį, kurį jis 
sudarė su lordu Kranmeru... 

- „„ Ir kuris tėra jūsų vaizduotėje. Matyt, tuo jūs norite 
pateisinti savo nusikalstamus veiksmus? 

- Bet jis gali paliudyti mano nuoširdumą. Jis žino, kad aš 
pasakiau tiesą. 

- Tokiu atveju drąsiai atsiduokite į teisingumo rankas ir 
pareikalaukite surasti jį. Jis paliudys, kad esate teisi, ir teisingumas 
laimės. 

- Bet kur įsakysite jo ieškoti? - beviltiškai sušuko Marijana. 
- Juk jis jūreivis, be abejo, piratas... 0 jūra tokia didelė! 

- Jeigu aš teisingai supratau jūsų istoriją, tas jūreivis daugiau 
neturi laivo. Jam reikia gauti naują arba užsakyti. Ieškokite 
Anglijos uostuose ir be vargo jį rasite. 

- Jūs siūlote man ieškoti žmogaus, kurio aš nekenčiu, kuris 
atėmė iš manęs viską ir norėjo nuplėšti man garbę? Jūs norite, 
kad aš prašyčiau jo pagalbos, kad jis įrodytų, jog aš neturiu 
nieko bendra su nusikaltimu, kurio aš nepadariau? 

Hercogas d'Avaris sunkiai pakilo ir pasitaisė savo senamadišką 
žabo. 

- Bet aš absoliučiai nieko nenoriu, mano brangioji! Tiesiog 
tai vienintelis jūsų šansas. 

- Todėl kad jūs nenorite paimti manęs su savimi, ar ne 
taip? 

Prieš atsakydamas Avaris sunkiai pamiklino liesas rankas. 

- Nė negalvokite apie tai! Aš išvykstu, tai nuspręsta. Bet 
aš kaip ir anksčiau esu jo didenybės Liudviko XVIII patikėtinis. 
Karaliaus padėtis tokia, kad jokia smulkmena neturi jo 
sukompromituoti. Ir jūs norite, kad aš - jo draugas, aš, Antuanas 
de Bespadas, hercogas d'Avaris, globočiau žudikę, kurios ieško 
Anglijos policija? Jūs stačiai iš proto išsikraustėte! 

- Mano tėvai atidavė kraują už savo monarchus. O aš, jų 
duktė, veltui šaukiuosi pagalbos. Karalius tiek pat mano, kiek 
ir jūsų. Jis turi padėti man, d'Aselnos dukteriai! - išdidžiai 
sušuko mergina. 

- Ištekėjusi jūs tapote angle. Prancūzijos karalius niekuo 
negali jums padėti. Jis turi saugoti savo galybės liekanas tiems, 
kurie to verti! 

Senojo hercogo rūstumas nemaloniai prislėgė Marijaną. Ji 
staiga pajuto nuovargį; ją išsekino kova su žmogumi, kuris 
nenori jos suprasti. Ji paskutinį kartą beviltiškai pasiskundė: 

- Kas sužinotų, jeigu jūs man padėtumėte? Aš juk neprašau 
nuvežti manęs į Madeirą... Tiesiog išlaipinkite mane bet kur... 
net ir Prancūzijos pakrantėje, ar ne vis tiek? 

- Jums iš tiesų vis tiek? Bet jūs užmirštate Bonaparto seklius! 
Jiems aš tik emigrantas, nesutaikomasis. Aš rizikuoju galva, 
prisiartindamas prie tėvynės krantų. Bet jeigu jums to būtinai 
reikia, jūs nesunkiai galite net čia susirasti žvejų kontrabandininkų, 
kurie už solidų atlyginimą sutiks perkelti jus į kokį nors Bretanės 
ar Normandijos užutėkį. 

Marijana gūžtelėjo pečiais. 

- O ką aš darysiu Prancūzijoje? Aš ten neturiu jokių giminių! 
Beje, aš išvis jų niekur neturiu. 

Paraudusios bajoro akys ironiškai prisimerkė. Jis sausai 
nusijuokė. 

- Nėra giminių? Kaipgi! Aš žinau mažiausiai du žmones, 
susijusius su jumis kraujo ryšiais. 

- Du žmones? Negi tai gali būti? Man apie tai niekas 
niekada nesakė. 

- Nes iš tiesų nebuvo kuo girtis! Aš manau, kad ledi Selton 
buvo linkusi užmiršti šią jūsų giminės šaką, bet jūs turite dvi 

pusseseres, be to, viena yra arčiau jūsų negu kita. Užtat kita 
- tokia įtakinga! 

Užmiršusi antipatiją, kurią jai sukėlė senasis senjoras, Marijana 
karštai paklausė: 

- Kas jos? Sakykite greičiau! 

- Ak, jus tai domina?! Nenuostabu! Ir po viso to, ką aš 
sužinojau apie jus, jūs turite turėti pasisekimą tarp šių damų. 
Viena iš jų - sena pakvaišėlė, jūsų vargšo tėvo pusseserė. Jos 
vardas Adelaidė d'Aselna. Ji sena panelė. Ji jau seniai nutraukė 
visus ryšius su savo šeima dėl ją apėmusios idėjos nuversti 
monarchą. Jos draugai buvo Lafajetas, Baji, Mirabo... Visi tie 
atstumtieji, nuvertę Prancūzijos sostą, rasdavo prieglobstį jos 
namuose Mare. Aš manau, teroro metu ji turėjo slapstytis, kad 
išvengtų giljotinos, kuri taip godžiai surijo pirmuosius Revoliucijos 
veikėjus, kaip ir kilnesnes aukas. Bet man atrodo, kad ji turi 
vėl pasirodyti. Ir aš per daug nenustebsiu sužinojęs, kad ji tapo 
ištikima Bonaparto valdinė! O dėl kitos... tai ji visai artima 
Korsikos pabaisai. 

- Kas gi ji? 

- Jo žmona! “Pilietės Bonapart“, kurią dabar vadina 
imperatoriene Žozefina, senelė iš motinos pusės buvo kažkokia 
Marija Jekaterina Braun, kilusi iš Airijos Braunų, pagal motiną 
- Selton. Ji ištekėjo už Džozefo Fransua de Verne de Sanua. 
Jos duktė Roza Kler susituokė su Tašė de la Pažeri iš senos 
Blua bajorų giminės, kuriai priklauso Žozefina. Genealogijos 
tankmėse mums nėra paslapčių, - sarkastiškai pridūrė hercogas, 
- nuo to laiko, kai mes tapome emigrantai, mes turime tiek 
laisvo laiko! 

Marijaną užplūdo ištisa prieštaringų jausmų lavina. Sužinojusi, 
kad ji yra Napoleono žmonos giminė, Marijana nepajuto jokio 
pasitenkinimo, netgi priešingai. Per visą savo vaikystę ji girdėjo, 
kaip teta Elisė su neapykanta ir pajuoka peikė tą, kurį ji 
visada vadino ne kitaip kaip “Bonis". Ledi Selton išmokė ją 
neapkęsti ir bijoti karūnuotojo Korsikiečio, kuris savo batais 
sutrypė Europą, marino badu Angliją ir išdrįso užimti 
karaliaus-kankinio sostą. Marijanai Napoleonas buvo pabaisa, 
tironas, pagimdytas siaubingos Revoliucijos, kuri kaip vampyras 

išsiurbė geriausią Prancūzijos kraują ir nugiljotinavo jos pačios 
tėvus. Ji pasidalijo savo mintimis su hercogu: 

- Aš neketinu prašyti pagalbos madam Bonapart... bet mielai 
pasimatyčiau su savo pussesere d'Aselna! 

- Nemanau, kad teisingai pasirinkote. Kreolė iš geros giminės, 
jos gyslomis teka net keli lašai Kapetingų kraujo, mažytė 
paslaptis, kurios jos vyras nežino ir už kurią, be abejo, brangiai 
sumokės. O panelė d'Aselna tiesiog sena beprotė, kurios simpatijų 
nepavadinsi pagyrimo vertomis. Dabar leiskite jus palikti. Aš 
turiu reikalų. 

Marijana irgi pakilo. Stovėdama ji buvo daug aukštesnė už 
hercogą. Niekinamai nužvelgusi nuo galvos iki kojų šį kosulio 
priepuolio vėl suriestą nesveiką Žmogų, ji sausai paklausė: 

- Paskutinį kartą, pone hercoge, jūs nenorite paimti manęs 
su savimi? 

- Ne. Aš pasakiau jums, kodėl. Leiskite man numirti žinant, 
kad man nėra dėl ko priekaištauti! Jūsų nuolankus tarnas! 

Jis nežymiai nusilenkė su pašiepiamu pagarbumu, panašiu į 
įžeidimą. Iš pykčio paraudusi Marijana jį sulaikė. 

- Luktelėkite minutę, prašau jus! 

Ji nusiėmė nuo kaklo išvakarėse gautą medalioną ir sviedė 
jį ant stalo. 

- Pasiimkite jį, pone hercoge! Jeigu aš nepriklausau prie 
jūsiškių, man jis nereikalingas! Neužmirškite, aš tik anglė ir dar 
nusikaltėlė! 

Hercogas d'Avaris kelias minutes žiūrėjo į brangenybę, 
spindinčią ant nešvaraus stalo. Jis buvo betiesiąs į ją ranką, 
norėdamas paimti, bet apsigalvojo. Pakėlęs galvą, jis sviedė į 
Marijaną išdidų žvilgsnį, kupiną liepsnojančio pykčio. 

- Jos šviesybė pareiškė pagarbą pralietam jūsų motinos kraujui. 
Jūs turite saugoti medalioną, nes jo grąžinimas jai būtų įžeidimas. 
Beje, - pridūrė jis šaltai šypsodamasis, - jūs visada turėsite 
galimybę išmesti jį į jūrą, jeigu jis jums nereikalingas. Tiesą 
sakant, gal taip ir geriau. O jums tepadeda Dievas, nes jūs 
neišvengsite nei jo rūstybės, nei bausmės, kurią užsitarnavote, 
kad ir kur pasislėptumėte! 

Ir jis nuėjo, palikęs Marijaną įniršusią, pasimetusią ir baisiai 
nusivylusią. Matyt, tokia lemtis, kad viskas, į ką ji dėjo viltis, 
viskas, kuo ji tikėjo, nuėjo niekais. Ji prisiekė niekada to 
neužmiršti. Bet dabar reikia ieškoti kitos išeities... 

avakarėjant Marijana vėl pasirodė senajame Barbikene. Jai 
pavyko parduoti arklį už gan solidžią kainą ir ten pat pakeisti 
savo vyrišką kostiumą į pusiau miestietišką, pusiau kaimietišką 
apdarą - paprastą sijoną, ilgą standų berankovį apsiaustą su 
gobtuvu ir pusbačius storais padais. Mergina niekada nedėvėjo 
tokių rūbų, bet šitaip apsirengusi ji jautėsi ir patogiau, ir 
saugiau. Pinigai ir perlai buvo paslėpti tvirtoje drobinėje kišenėje, 
prisiūtoje prie vidinės sijono pusės. Tokiais drabužiais ji jau 
nebežadino kitų smalsumo ir galėjo laisvai vaikštinėti Plimuto 
krantine. Dabar reikėjo rasti laivą, kuriuo būtų galima išplaukti 
į Prancūziją. Juk laikas ėjo ne jos naudai ir su kiekviena 
valanda didėjo grėsmė būti surastai ir areštuotai. 

Nelaimei, kai mieste nieko nepažįsti, gana sunku rasti, į ką 
kreiptis, ypač tokiu delikačiu klausimu kaip slaptas persikėlimas. 
Ir štai jau ilgą laiką Marijana žingsniavo krantine pirmyn ir 
atgal, žvalgydamasi į sėdinčius žvejus ir jūreivius ir nesiryždama 
kurio nors užkalbinti. Ji automatiškai pasuko į dešinę, išvargusi 
nuo nesiliaujančio uosto triukšmo. Artėjant vakarui ėmė pūsti 
žvarbesnis vėjas. Netrukus reikės pradėti ieškoti nakvynei 
prieglobsčio, kuklesnio negu “Inkaras ir karūna“. Bet ji dar 
nenorėjo to daryti. Nepaisant nuovargio ją baugino mintis, kad 
reikės praleisti naktį tarp keturių sienų, kur ji tikrai negalės 
užmigti. Ji aplenkė Karolio II citadelę. Sargybinis šūktelėjo jai. 
Sudrebėjusi iš baimės, ji paspartino žingsnius ir smarkiau susisupo 
į apsiaustą. Kareivis paleido jai pavymui keletą nešvankybių, bet 
nemėgino sustabdyti. Truputį toliau ji pamatė senojo Smito 
švyturio bokštą, kuris naktį apšvietė pavojingą didelio uosto 
teritoriją. Švyturys stovėjo ant smėlėtos uolos, vienišas ir nebylus 
su Žibintu už geležinių pynučių ir signaliniais stiebais, kurie 
darė jį panašų į milžinišką kamuolį, prismaigstytą smeigtukų. 
Lietaus permerkta karaliaus vėliava kabojo kaip šlapias skuduras 
aukštutinėje aikštelėje. Vietovė atrodė tuščia, ir jos tyloje, kurią 
trikdė tik staugiantis vėjas, buvo kažkas grėsminga. Marijana 

norėjo grįžti. Bet pačioje senojo bokšto papėdėje ji pamatė ant 
akmens sėdintį senuką su pypke ir nedrąsiai priėjo prie jo. 

- Būkite geras... - pradėjo ji. 

+Senis pakėlė tankų antakį, ir iš po užsmauktos raudonos 
kepurės netikėtai žybtelėjo gudrios gyvos akies žydruma. 

- Ei, mažyle! Ką tu čia darai tokį metą? Citadelės jūreiviams 
patinka gražios mergaitės, 0 vėjas pučia stiprus. Jis gali nuginti 
tave tiesiai pas juos. 

Nuoširdus senio tonas padrąsino Marijaną. Seni ir maži dažnai 
netikėtai suartėja. 

- Aš nieko nepažįstu šiame mieste, o man reikia ką nors 
surasti ir paprašyti patarimo. Aš pagalvojau, kad galbūt jūs 
galėtumėte... 

Ji nebaigė. Senio žvilgsnis pasidarė įdėmesnis. Jis atidžiai 
apžiūrėjo ją, kaip moka apžiūrinėti jūros žmonės, kurie pastebi 
menkiausią dangaus ar vandens pasikeitimą. 

- Tu ne valstietė, mano mergaite, nepaisant tavo rūbų. Tai 
girdėti iš tavo balso... Na, gerai! Kokio patarimo tau reikia? 

Visai tyliai, tarsi gėdydamasi to, ką pasakys, Marijana 
sušnibždėjo: 

- Man reikia rasti laivą, kuris sutiktų perkelti mane per 
jūrą... ir aš nežinau į ką kreiptis. 

- Taigi į uosto kontorą, štai ir viskas! Svarbu, kur tu nori 
išplaukti. 

- Į Prancūziją. 

Senis švilptelėjo. 

- Tai jau kitas dalykas... bet tau ir čia gali padėti. Visiems 
žinoma, kad alkani Bonio šnipai dreba prieš šaunius senosios 
gerosios Anglijos vyrukus. Kai kurie laivai pralaužia blokadą ir 
priplaukia prie to kranto. 

Marijana nekantriu gestu nutraukė jį: 

- Bet aš negaliu pasirodyti kontoroje! Aš neturiu dokumentų. 
Aš... aš pabėgau nuo tėvų, ir man žūtbūt reikia pasiekti 
Prancūziją. 

Pagaliau senis suprato. Jis garsiai nusijuokė, stumtelėjo merginą 
alkūne ir mirktelėjo. 

- Tai bent pokštas! Ak, nenaudėle! Norime pasprukti pas 
mylimąjį, a? Ir todėl mes nenorime turėti reikalų su valdžia? 
Bijome, kad mus nuves į namus mūsų gerojo karaliaus - tesaugo 
jį Dievas - policija. 

- Na, gerai, taip! Jūs įspėjote. Bet kas sutiks paimti mane 
į laivą? 

- Be pinigų - niekas! 

Skubiai, bet droviai nusisukusi, mergina pasikėlė sijono apačią, 
pasigraibė slaptoje kišenėje, ištraukė šilingą ir įspraudė seniui į 
ranką. 

- Aš turiu truputį pinigų. Imkite, bet, dėl Dievo, pasakykite, 
ar pažįstate jūreivį arba Žžveją, ar net kontrabandininką, kuris 
perkeltų mane? 

Senis prinešė monetą prie akių, paskui keletą kartų pamėtė 
rankoje ir su pasitenkinimu paslėpė kišenėje. Paskui jis atsisuko 
į merginą ir susirūpinęs pažvelgė į ją. 

- Aš Žinau vieną, mažyte, - pradėjo jis rimtai, - bet nežinau, 
ar bus gerai siųsti tave pas jį Už vieną šilingą jis parduos 
tikrą motiną, 0 už ginėją nužudys ją savo paties rankomis. 

- Tuo blogiau! Bet aš surizikuosiu. Sakykite, kur galiu jį 
rasti. Bet kuriuo atveju, - pridūrė ji, staiga kilus įtarimui, - aš 
negalėčiau duoti jam daugiau kaip ginėją. Tai visa, ką aš turiu. 

Senis atsiduso, pakilo ir stenėdamas išsitiesė. 

- Och! Nors aš ir senas, tačiau nenoriu leisti tavęs vienos 
ieškoti Bleko Fišo. Jei duosi dar vieną mažytį šilingą už troškulio 
kankinamo senio paslaugas, aš palydėsiu tave ir net užtarsiu 
žodelį. 

- Blekas Fišas? 

- Taip jį vadina. Jo tikrojo vardo aš nežinau. Natanielio 
Naaso žodis: aš nepažįstu geresnio jūreivio... ir didesnio niekšo! 

Marijana vėl pasirausė kišenėje, ištraukė pirma šilingą ir 
atidavė senajam Natui, o paskui auksinį sovereną, kurį suspaudė 
rankoje, teisingai nusprendusi, kad nereikia rodyti jūreiviui, galbūt 
piratui,, kur ji laiko pinigus. Senis paslėpė antrą šilingą 1f 
smarkiai šlubuodamas nuėjo į priekį. Visai sutemo. Vėjas nurimo, 
bet nuo jūros traukė žvarbus šaltis. 

- Jūroje šiąnakt bus baisiai šalta, - murmėjo senis, susikišdamas 
rankas giliau į kišenes, - geriau sėdėti su puodeliu punšo negu 
bastytis Saundo sąsiauriais. 

„Eidami vienas paskui kitą, jie pasiekė Barbikeną. Senos 
krantinės pradžioje Natanielis Naasas stumtelėjo žemas mažos 
tavernos duris po išblukusia iškaba, ir už jų pasirodė silpna 
rausva šviesa apšviestos kvadratinės salės. Marijanai į veidą 
tvokstelėjo šlykštūs sumišę alkoholio, keptos žuvies ir Žmogaus 
prakaito kvapai ir apkurtino nepaprastas klegesys, kurį nustelbė 
kimus jūros dainos aidas. Priblokšta mergina pasitraukė atatupsta. 
Jai niekada nė į galvą negalėjo ateiti, kad kada nors reikės 
įžengti į tokią vietą. Senis nepasitikėdamas pažvelgė į ją. 

- Tai aš einu? Tu nepersigalvojai? 

Norėdama įveikti drebulį, mergina sukando dantis. Jai buvo 
šalta, baisu ir ji norėjo miegoti. Reikėjo viso to atsikratyti. 

- Ne, aš sutinku, - atsiduso ji. 

- Tada palauk manęs čia minutę. 

Jis paliko ją vieną tamsoje ir įėjo į vidų. Šį metą krantinė 
buvo tuščia. Namuose įsižiebė ugnys, surinkdamos aplink stalus 
artimuosius prie puodelio arbatos arba stiklo alaus. Merginos 
širdį suspaudė liūdesys. Ji pasijuto tokia bejėgė ir vieniša! Jos 
akys pritvinko ašarų ir kartu ji panoro viską palikti, grįžti namo 
ir atsiduoti likimo valiai. Jai atrodė, kad šaltis skverbiasi į sielą. 
Be abejo, būna tokių būtybių, kurių gyvenimas staiga sugriūna 
ir netenka jokios prasmės. Galimas daiktas, ir jos gyvenimas 
buvo toks. Ir neverta dėl jo kovoti.. Galbūt geriau būtų 
susitaikyti. Šiaip ar taip, ji nė trupučio nenorėjo vaidinti romanų 
herojės. 

Apsiblaususiomis akimis ji peržvelgė lėtai siūbuojančių uoste 
stiebų mišką, kuriame kur ne kur tarsi raudonos žvaigždės degė 
signaliniai žibintai. Vieną akimirką Marijana buvo pasiryžusi 
įgyvendinti savo norą ir galvotrūkčiais bėgti, bet ją sulaikė 
artėjantys žingsniai. Kažkas ėjo krantine, ir vėl prabilo savisaugos 
instinktas. Pamačiusi juodus dviejų vyrų siluetus, ji atsitraukė 


atatupsta ir pasislėpė tamsiame siaurame skersgatvyje šalia 
tavernos. 

“Virš smuklės durų kabantis geležinis žibintas metė ant 
apvalainos krantinės šviesią dėmę, kurią kirto kryžiaus pavidalo 
šešėlis. Žibinto šviesoje mergina galėjo geriau apžiūrėti lėtai 
artėjančius vyriškius. Vienas buvo daug aukštesnis už kitą. Iš 
po ilgo juodo apsiausto kyšojo aukšti jūreivio batai. Kitas vos 
siekė jo petį, bet mažą jo ūgį kompensavo storumas, jis buvo 
iš tų, apie kuriuos sakoma: toks paritus, toks pastačius. Kiek 
Marijana galėjo spręsti, jis buvo apsirengęs kaip provincijos 
notaras - su ilgaskverniu redingotu ir kastorine skrybėle. 
Gergždžiantis balsas, kurį Marijana išgirdo pirmiausia, tikriausiai 
buvo jo. Staiga pasigirdo griežtas ir valdingas kito balsas, ir šį 
sykį Marijana aiškiai išgirdo jo ištartus žodžius. Jie privertė ją 
iškart suklusti. 

- Jūs esate tikras, kad ji čia? 

- Ją matė viešbutyje “Inkaras ir karūna“, - atsakė geibus 
balsas. - Ji tikrai Čia. 

Merginos nugarą išpylė šaltas prakaitas. Šie žodžiai taip tiko 
jai pačiai, kad jos širdį suspaudė skausmas. Kas buvo šie 
žmonės? Ar jai atrodo, ar ji jau girdėjo šį žemą balsą? 
Nekantraudama pažinti jo savininką, ji jau norėjo išeiti iš savo 
priedangos, bet aukštasis vyriškis, tarsi perskaitęs jos mintis, 
sustojo po žibintu, kažką išsitraukė iš kišenės, paskui užšoko 
ant stulpo, prie kurio rišami arkliai, ir pasilenkė prie virpančios 
geležiniame narvelyje ugnies, norėdamas prisidegti ilgą cigarą. 
Visą jo figūrą apšvietė liepsna, ir Marijana vos nesukliko. Ji 
nesunkiai atpažino sakališką profilį ir griežtus veido bruožus; 
tai buvo Jasonas Boforas. 

Apmirusia širdimi ji prisispaudė prie šlapios namo sienos ir 
vaikiškai naiviai užsimerkė, kad daugiau nematytų šio baisaus 
veido. Dabar ji buvo tikra, kad jis ką tik kalbėjo kaip tik 
apie ją. Vadinasi, nesitenkindamas tuo, kad ją apiplėšė ir įžeidė, 
amerikietis dar ėmėsi niekšingo policijos šnipo vaidmens ir puolė 
jos pėdomis... 

Juo bejėgiškesnė ji jautėsi, tuo smarkesnis pyktis ją apėmė. 
Kaip ji priekaištavo sau dėl to, kad leido jam tada išeiti! Jis 
taip pat vertas mirties kaip ir Fransis. Tačiau jis gyvas! 
Neatmerkdama akių, Marijana išgirdo, kaip subildėjo atsitrenkdami 

į žemę nušokusio Boforo batai, paskui vėl pasigirdo jo balsas, 
kurį ji dabar iškart pažino iš lengvo pietietiško akcento. 

- Nieko, ji toli nenueis. Ją pernelyg lengva pažinti, ir kad 
ir kokia ji mitri, tai netruks ilgai. Jos jau laukia kartuvės 
egzekucijų krantinėje Londone. 

Išgirdusi šią niūrią pranašystę, Marijana pajuto, kad tuoj tuoj 
neteks sąmonės. Burnoje atsirado šleikštus skonis. Jai pasirodė, 
kad šiurkšti virvė jau liečia jos kaklą, ir ji instinktyviai pakėlė 
ranką, norėdama apsiginti. Jei siena galėtų persiskirti ir ją 
praryti!.. Du vyrai nužingsniavo toliau, perėjo skersgatvį ir išnyko 
iš akių. Ar jie dar ką nors kalbėjo? Bėglės ausyse taip ūžė, 
kad ji negirdėjo nieko, išskyrus tolstančius žingsnius. Ji taip 
bijojo vėl pamatyti Boforo veidą, kad niekaip nesiryžo atmerkti 
akių... Tuo metu netoliese pasigirdo balsas: 

- Ei!.. Mažyle! Kur tu? 

Be abejonės, tai buvo senasis Natas. Keletą kartų giliai 
įkvėpusi oro, kad nuramintų pašėlusiai besidaužančią širdį, ji 
išėjo iš savo priedangos. 

- Aš čia. 

„Senasis jūreivis nusišypsojo jai, parodydamas kelis likusius 
dantis, kurie jau seniai užmiršo, kad kitados buvo balti. Jis 
aiškiai patenkintas trynė rankas. 

- Eime, - sušnibždėjo jis, - atrodo, tau pasiseks. Blekas Fišas 
iš tiesų išplaukia šiąnakt, prasidėjus potvyniui. Jis nori tave 
matyti. 

Mikliai sugriebęs už rankos, jis įsitraukė ją į taverną. Marijana 
nesipriešindama pakluso ir atsidūrė šviesoje, kur plaukiojo tabako 
dūmų kamuoliai ir kilo alkoholio tvaikas. Po žemomis lubomis 
susispietusioje kompanijoje buvo žvejai, jūreiviai su vilnonėmis 
kepurėmis, keli jaunesnieji jūrų pėstininkų karininkai mėlynais 
kostiumais ir juodomis vaškytinėmis skrybėlėmis. Visi tie žmonės 
gėrė, rūkė ilgas kanapių pypkes, kartu su mergelėmis plėšė 
dainas, keikėsi... Kampe prie pajuodusio židinio atsiklaupęs 
berniukas dideliame mediniame kubile plovė bokalus, kuriuos 
jam nešė nejtikėtinai ūsuota tarnaitė. Pasirodžius merginai, kurią 
paskui save tempė senasis Natas, kilo šauksmų ir riebių juokelių 
uraganas. Šauksmai skambėjo iš visų salės kampų. 

- Dievaži! Tai gražuolė! Ei, mieloji, nenori išlenkti su manimi 
taurelės? 

- Prisiekiu senojo Nolio žarnomis - šis viščiukas man! Ar 
matei jos akis, Semai? Jūra po audros, kai joje nebelieka 
smėlio! 

- Pašvilpk, Hari! Šis persikas ne tau! Pažiūrėk į ją! Kertu 
lažybų, kad ji tyra kaip šventoji Marija! 

- Tuoj patikrinsime! Ei, viščiuk, čionai! 

Iš visų pusių tiesėsi rankos, kurios mėgino ją įgnybti per 
liemenį arba paplekšnoti per klubus. Ji stengėsi išvengti jų 
paraudusi iš gėdos, apimta baimės vien pagalvojus, kad iš šių 
nepažįstamųjų kas nors gali ją atpažinti. Senasis Natas keikdamasis 
stūmė pačius akiplėšiškiausius, bet jam aiškiai stigo jėgų. Nuleidusi 
akis, kad nematytų išraudusių vyrų veidų ir nedorų mergelių 
žvilgsnių, Marijana labiau susisupo apsiaustą,  nepasiduodama 
akiplėšoms. Staiga, nustelbdamas klegesį;, sugriaudėjo šiurkštus 
balsas. 

- Ei, jūs, užsičiaupkite! Ir šalin letenas! Ji atėjo pas mane! 
Aišku? Palikite ją ramybėje! 

Salės gilumoje matėsi šalia baro sėdinčio didžiulio vyro figūra. 
Iš jo plaukų spalvos ir žemyn nutįsusios vešlios barzdos Marijana 
suprato, kad tai buvo Blekas Fišas, ir vos susilaikė neparodžiusi 
pasišlykštėjimo. Senasis Natas buvo teisus: ji niekada nematė 
tokio bjauraus vyro. Tai buvo tamsiaodis ir tamsiaplaukis milžinas. 
Jo platus neryškių bruožų veidas su priplota nosimi tarsi buvo 
palytėtas kelių didžiulio kumščio smūgių. Krauju pasruvusios akys 
bylojo apie nuolatinį alkoholio pomėgį ir slėpė tikrąją spalvą. 
Iš po kadaise buvusios raudonos liemenės su paauksuotų galionų 
pėdsakais matėsi dryžuota jūreiviška palaidinė, o ant susivėlusių 
plaukų užsmaukta kareiviška trikampė su didžiule kokarda buvo 
panaši į karūną. Su šitokia išvaizda, kratydamas nepaprastai ilgą 
pypkę, Blekas Fišas tarp dūmų kamuolių atrodė tarsi koks 
keistas ir rūstus jūrų dievas. Atsidūrusi priešais šį gyvą 
monumentą, Marijana vos susilaikė nepersižegnojusi. Bet didžiulė 
gauruota letena jau sugriebė ją už rankos ir nusitempė su 
neįveikiama jėga... Ji pasijuto sėdinti ant suolo priešais senąjį 
Natą, kuris juokėsi ir trynė rankas. 

- Savas vyrukas, aš gi tau sakiau, mažyle!.. Blekas Fišas 
savas vyrukas! 

Vargiai nuslėpdama išgąstį, Marijana tuoj pat pamatė, kad 
Blekas Fišas buvo labai panašus į vieną iš tų piratų, apie kurių 
nuotykius ji kadaise su pasimėgavimu skaitė. Tiesa, tikrovėje 
viskas buvo kitaip. Šis neturėjo nei juodo raiščio ant akies, nei 
medinės kojos, bet, išskyrus šias detales, jis buvo gyvas knyginio 
sėkmės džentelmeno įsikūnijimas. Ir koks jis buvo bjaurus! Ji 
suvirpėjo  pagalvojusi, kad liks jūroje viena su šiuo baisiu 
žmogumi. Jei ne išgirstas Boforo ir mažojo žmogaus pokalbis, 
ji, be abejonės, atsisakytų artimiau susipažinti su šiuo personažu. 
Tačiau mieste buvo amerikietis, ir tai artino pikta lemiantį 
kartuvių šešėlį, todėl reikėjo bėgti, bėgti bet kuriuo būdu, su 
bet kuo, nors ir su pačiu velniu! 

Blekas Fišas pašaipiai stebėjo ją iš po juodų gauruotų antakių. 
Paskui jis sunkiai atsirėmė į stalą, norėdamas apžiūrėti ją iš 
arčiau. 

- Na, mergaite, tau jau dingsta noras leistis į jūrą su senuoju 
Bleku, a? 

Marijana sukando dantis ir prisivertė ramiai pažvelgti į baisųjį 
kaimyną. 

- Man reikia pakliūti į Prancūziją. Tai... taip, gyvybės ar 
mirties klausimas! 

- Vadinasi, tu taip myli savo viliūgą? - šyptelėjo jūreivis, ir 
į merginą tvokstelėjo vyno kvapas. - Reikia būti drąsiam, kad 
ryžtumeisi perkirsti kanalą lapkričio pabaigoje! 

- Aš nebijau jūros ir noriu išvykti į Prancūziją. Jūs paimsite 
mane su savimi? 

- Bus matyti! O kiek tu sumokėsi? 

- Vieną ginėją. 

- Mažoka už šaunaus jūreivio kailį. Tačiau bent parodyk ją, 
tą savo ginėją, kad aš pamatyčiau, jog tu nemeluoji. 

Užuot atsakiusi, ji atgniaužė ranką. Ant delno sublizgo sunki 
aukso moneta su išglebusiu Jurgio III profiliu. 

Blekas Fišas pasilenkė, paėmė monetą, patikrino dantimis ir 
mirktelėjo. 

- Tikra! Na, gerai! Imu tave kartu, dukra... Tau pavyko, 
kad aš turiu reikalų su tais prakeiktais varlinėtojais. Tavo ginėjos 
man užteks. 

Bėglė iškart atsigavo. Dabar, kai jis sutiko paimti ją su 
savimi, vėl grįžo viltis, ir ji iš visų jėgų stengėsi atsikratyti 
skaudžių klastingų dvejonių. Ji stengėsi negalvoti apie tai, kad 
šis žmogus gali ją išduoti arba išplaukti be jos, paėmęs pinigus. 
Beje, ji nutarė nė per žingsnį nesitraukti nuo jo. 

- Ačiū, - tepasakė ji. - Kada mes išplaukiame? 

- Matyt, tave spaudžia... Kur tu gyveni? 

- Niekur! Jei mes išplaukiame šiąnakt, kam man būstas? 

- Tada liksime čia iki dešimtos valandos. Paskui išplauksime. 

- Bet potvynis prasidės tik vidurnaktį. 

- Tu ir tai Žinai? Pernelyg smalsi. Prieš leidžiantis į jūrą, 
mano gražuole, man reikia sutvarkyti vieną reikaliuką! Še, išgerk 
šitai, atrodai labai išvargusi. 

"Šitai" buvo taurė karšto grogo; Blekas Fišas pastatė ją 
priešais savo keleivę. Mergina dvejodama žiūrėjo į aromatingą 
gėrimą. Ji dar niekada negėrė alkoholio ir norėjo tai pasakyti. 

- Bet... aš nežinau... kaip... 

- Tu nežinai, ar tai neišvers tavęs iš kojų, a? Tu niekada 
negėrei?.. 

Staiga jis pasilenkė ir beveik liesdamas Marijanos ausį skubiai 
sušnibždėjo: 

- Liaukis vaidinusi hercogienę. Tu... patrauki dėmesį. 

Nustebusi ji pažvelgė į jį, griebė taurę ir mikliai užsivertusi 
nurijo nemažą gurkšnį. Jai nudegino gerklę, užgniaužė kvapą, 
ir ji smarkiai užsikosėjo, 0 tuo metu Blekas Fišas ėmė juoktis 
ir daužyti jai per nugarą. 

- Iš pradžių dar ne taip būna, - nuramino ją drąsinamu 
tonu. - Užtat paskui bus gerai. 

Blogiausia buvo tai, kad ši keista pranašystė visiškai pasitvirtino. 
Šiek tiek atgavusi kvapą, Marijana pajuto, kaip grogas gydomuoju 
karščiu nutvilkė jos išvargusį kūną, tarsi aromatingas ugnies 
srautas. Galiausiai jai buvo gera! Labai atsargiai ji išgėrė dar 
vieną gurkšnį, tuo sukeldama Bleko Fišo džiaugsmą. 

- Iš tavęs išeis tikras jūreivis! - šūktelėjo jis ir taip smarkiai 
trenkė kumščiu į stalą, kad senasis Natas sudrebėjo. 

Senis užsnūdo ir ėmė saldžiai knarkti, nuleidęs galvą ant 
rankų. Kai jis atsibudo ir sunkiai praplėšė vokus, Blekas Fišas 
sukomandavo. 

- Eik miegoti, Natai. Vaikų metas jau praėjo. Mes su mažyle 
išlenksime dar po vieną, o paskui dingsime! 

Pasitikinčiu judesiu jis pakėlė Natą, užmaukšlino jam ant 
galvos nusmukusią raudoną kepurę ir nuvedė prie išėjimo. 

- Lik sveika, mergaite, - murmėjo senis. - Laimingo ke... 

- Gerai! Gerai! Į lovą, ir kuo greičiau! - nutraukė jį Blekas 
Fišas. 

Marijana su džiaugsmu būtų padariusi tą patį. Dabar ji sušilo. 
Romas sukėlė jai ne tik saldžią euforiją, bet ir vis didėjantį 
norą miegoti. Alkoholis veikė raminamai, ir visos jos baimės 
išnyko. Liko tik neapsakomas nuovargis. Tačiau reikėjo išsilaikyti 
dar gerą valandą, kovojant su užsimerkiančiais vokais ir stebint, 
kaip Blekas Fišas ryja romą ir rūko vieną pypkę po kitos. 
Visą tą laiką jis nekreipė į ją dėmesio. Įsmeigęs sunkų žvilgsnį 
į dūmuose skendinčios tavernos kampą, jis, atrodė, visai užmiršo 
savo kaimynę. O ji laikėsi gerai ir kantriai laukė, kada jis duos 
ženklą eiti. Minia aplink juos pamažu praretėjo. Keletas Žmonių 
lošė kauliukais, kiti, susigrūdę aplink stalą, klausėsi karaliaus 
laivyno bocmano pasakojimų, viename kampe girtas jūreivis įkyriai 
traukė vis tą patį priedainį, nuolat atstumdamas mėginusią jį 
sužavėti mergužėlę. Blekas Fišas ir Marijana niekam nerūpėjo. 
Vos tik mergina paklausė savęs, ar ilgai dar visa tai truks, kai 
juodmedžio laikrodis ėmė mušti dešimt. 

Nutilus paskutiniam dūžiu, Blekas Fišas pakilo ir, kaip 
anksčiau, nežiūrėdamas į Marijaną, paėmė ją už rankos. 

- Eime! Metas, - tepasakė jis. 

Niekas neatkreipė dėmesio į juos išeinančius. Už žemų, švinu 
apkaustytų durų jiems į veidus bloškė vėjo gūsis, atnešęs aitrų 
jūros kvapą. Marijana giliai įkvėpė jos svaiginantį, laisvę 
pranašaujantį aromatą. Ir staiga, ant šios tavernos slenksčio, jai 
paaiškėjo nauja jos bėgimo prasmė. Žinoma, pirmiausia ji stengėsi 
išsaugoti savo gyvybę. Bet įkvėpdama laisvės oro ji suprato, kad 

galima pajusti karštą džiaugsmą, sudaužius paskutines grandines, 
išrovus ir numetus šalin senąsias šaknis, leidžiantis į nežinomybę, 
pasikliaujant tik savo valia. Ji plačiai atlapojo apsiaustą, tarsi 
atsiduodama vėjo galiai. 

- Tu iš tiesų nebijai? - staiga paklausė Blekas Fišas, smalsiai 
pažvelgęs į ją. - Naktis bus sunki! 

- Man tas pats! Vėjas toks geras! Be to, - pridūrė ji 
atsiminusi, kad reikia vaidinti savo vaidmenį, - aš laiminga, kad 
netrukus susitiksiu su... 

- Ne! - šiurkščiai nutraukė jis. - Nekalbėk man daugiau 
apie savo mylimąjį! Aš nežinau, kodėl tu nori pakliūti į 
Prancūziją, bet tik ne dėl to, kad susitiktum su vaikinu. 

- Iš kur jūs tai žinote? - sumišusi paklausė mergina, nė 
nemėgindama paneigti jo žodžių. 

- Užtenka pažvelgti į tavo akis, gražuole! Jose meilės nė 
kruopelytės nėra! Kai senasis Natas atitempė tave pas mane, 
aš, pažvelgęs į tave, supratau viena: tu bijai! Štai kodėl aš ir 
imu tave su savimi: todėl, kad tu bijai. Meilė - niekai. Manęs 
tai nedomina. Tai prarastas laikas! O štai baimė jau verta 
pagarbos! Tatai aš galiu suprasti! Na, eime. Metas! Reikia 
atlikti reikalą prieš išplaukiant į jūrą. 

Blekas Fišas didingai nusispjovė, įsikišo pypkę į kišenę, 
užsismaukė ant kaktos savo nepaprastą skrybėlę, kurią įnirtingai 
plėšė vėjas, ir dideliais žingsniais patraukė į prieplauką. 
Nesuprasdama, kaip šis baisus piratas įkvėpė jai tvirtą pasitikėjimą, 
Marijana nusekė įkandin jo. 


Ketvirtas skyrius 
Rūsti stichija 


Bleko Fišo laiviūkštis - “Žuvėdra" - buvo prišvartuotas pačiame 
Barbikeno gale, tiesiai priešais plokštę, įamžinusią tą vietą, 
kurioje stovėjo “Meiflaueris" prieš tai, kai jis, įlaipinęs tėvus 
piligrimus ir pakėlęs bures, išplaukė per Atlantą kurti Naujosios 
Anglijos. Nepaisant purvo ir smarkiai nusilupusių žalių dažų, šis 
tvirtas burlaivis su gerai pridengta kabina, į kurią jūreivio 
įsakymu įlindo Marijana, darė raminamą įspūdį. 

- Sėdėk ten ir nejudėk! Mums reikia nepastebimai pranerti 
pro kranto apsaugą! 

Jis pats ėmėsi burės, ir “Žuvėdra" pamažu išplaukė iš uosto. 
Bet, didžiausiam burlaivio keleivės nustebimui, užuot plaukęs į 
atvirą jūrą, jis pasuko į Tamaro žiotis ir ėmė plaukti karinio 
uosto link. Sis keistas manevras suintrigavo  Marijaną. Ji 
keturpėsčia išsiropštė į viršų ir sušnibždėjo: 

- Kur mes plaukiame? 

- Aš juk sakiau tau, kad turiu reikalą. Turi atsisėsti dar 
vienas keleivis. Dabar nė žodžio daugiau... jei tave išgirsiu, 
nudobsiu! 

Tai sakydamas, jis pakėlė burę, ištraukė irklą ir stovėdamas 
laivagalyję ėmė tyliai, bet greitai irkluoti, demonstruodamas 
nepaprastą jėgą. Burlaiviui vis labiau tolstant nuo švyturio, 
neįžvelgiamą tamsą tik retkarčiais pagyvindavo kokio nors laivo 
signalinis žibintas. Ugnies nutviekstas bokštas naktį atrodė 
fantastiškai. Blekas Fišas aplenkė jį, kad išvengtų juodame 
vandenyje mirguliuojančių rausvų atšvaitų. Įsikibusi į laiviūkščio 
bortą, Marijana godžiai rijo gaivų nakties orą ir žvalgėsi į 
plaukiančias pro šalį pamėkliškas kalvas, kurios iškildavo už 
retsykiais blykstelėjančių švieselių. Burlaivis lėtai plaukė upe prieš 
srovę. Ką tik prasidėjusį atoslūgį liudijo sustiprėjęs vandens 
gurgėjimas ir bangų pliuškenimas. Blekui Fišui reikėjo nepaprastų 
pastangų, bet jis buvo nežmoniškai stiprus ir drąsiai dirbo už 
du. Be to, jo akys tikriausiai kaip katės, pamanė Marijana, kad 
jis randa kelią tokiomis aplinkybėmis. Tiesa, dabar jau ir jos 
akys priprato prie tamsos ir išskyrė atskirus kontūrus. 

Staiga Blekas Fišas, vos aplenkęs nugriuvusius seno molo 
akmenis, liovėsi irklavęs, padėjo irklą ir prisišvartavo prie kažko 
panašaus į seną pririšamąjį žiedą. Paskui jis atsisėdo laivagalyje, 
prisidėjo rankas prie burnos ir tris kartus sukrykštė žuvėdros 
balsu, tai nuskambėjo taip natūraliai, kad Marijana buvo 
priblokšta. Po to jis aiškiai ėmė kažko laukti. 

Suintriguota mergina norėjo prabilti, bet jis pagrasino jai, ir 
ji klusniai tylėjo. 

Pasidarė šalčiau. Juos supanti vietovė, tamsi ir tyli, buvo 
niūri. Visai šalia kilo nesuprantamai aukšti siluetai, panašūs į 

didžiules barkas, užtvenkiančias Tamaro tėkmę. Dabar nesigirdėjo 
net vandens teškenimo. Tarp burlaivio ir nejudrių pabaisų, viršum 
kurių degė signaliniai Žibintai, vanduo atrodė nepaprastai lygus 
ir tirštas lyg kremas. Iš jo sklido lengvas dumblo tvaikas. 
Daugiau nepajėgdama atsispirti smalsumui, Marijana prislinko 
prie Bleko Fišo ir sušnibždėjo tiesiai į ausį: 

- Kas tai? Kur mes esame? 

Jūreivis ištiesė ranką į tamsius siluetus. 

- Pontonai! Ar žinai, kas tai yra? 

Taip, Marijana žinojo. Ji girdėjo kalbas apie šiuos senus 
nurašytus laivus su grotomis apkaltais liukais, kuriuose Anglijos 
jūrų žinyba laikė į jos kietas rankas pakliuvusius Bonio jūreivius. 

- Geri kalėjimai! - su pasitenkinimu kalbėdavo teta Elisė, - 
bet vis dėlto per daug švelnūs! Sako, kai kam pavyksta iš ten 
pabėgti. 

Bet ką gi jis čia daro? Kam toks paslaptingumas? 

Blekas Fišas tęsė visai tyliai: 

- Pontonas Europa, pontonas Sen Isidoras, pontonas Sen 
Nikola - tikras pragaras! Jie prigrūsti prancūzų. Jų ten tiek, 
kad kiekvieną naktį kas nors uždūsta ir nustimpa. 

Nustėrusi Marijana milžino balse išgirdo pykčio gaideles ir 
negalėjo nuslėpti nuostabos. 

- Bet juk jie priešai! Jūs turėtumėte džiaugtis, o atrodo, 
kad jus tai skaudina. 

- Po perkūnais! - pradėjo Blekas Fišas, bet tuoj pat susivaldė 
ir sausai užbaigė: - Aš jūreivis, o ne kalėjimo prižiūrėtojas, ir 
čia irgi jūreiviai. 

Staiga Marijana suprato. 

- Jūs norite pasakyti... kad padėsite vienam iš jų pabėgti? 

- O kodėl gi ne? Jis toks pat, kaip ir tu. Jis moka pinigus. 
Ir tau aš padedu pabėgti! Tad pasilaikyk sau savo klausimus. 
Ir apskritai užteks plepėti, 0 tai mus sugaus per tave. Tylėk! 

Marijana nesispyriojo. Jai reikėjo apsiprasti su mintimi, kad 
nuo šiol ji tokia pat mergina, kaip ir kitos, netgi blogesnė, 
nes jai reikia bėgti, slėptis. Vienintek jos teisė buvo tylėti ir 
nuolankiai sutikti su tuo, ką jai atsiųs likimas... net ir su 
šiurkščiu Žiauraus pirato aprėkimu. 

Bet netrukus jos dėmesį patraukė keistas reiškinys. Kažkas 
plaukė link jų. Ji negalėjo įžiūrėti, kas tai buvo. Vėl nuskambėjo 
žuvėdros klyksmas iš Bleko krūtinės, ir ji vos nešūktelėjo. Ta 
neaiškių kontūrų forma, tysanti viršum vandens, buvo kažkuo 
gąsdinanti, kraupi. Ji parodė į ją drebančia ranka ir sušnibždėjo: 

- Ten... jūs matote? 

- Tai jis. Tylėk! 

Merginos akys jau pakankamai apsiprato tamsoje, ir ji pagaliau 
pamatė, kad tai iš tiesų buvo Žmogus. Ji norėjo užduoti dar 
vieną klausimą, bet apdairusis Blekas Fišas skubiai įspėjo ją: 

- Pontonai jinkarinti dumbliname užutėkyje. Mes esame prie 
pat mirtinai pavojingo skysto purvyno ežero... Jeigu jis pamėgins 
išsitiesti - dumblas jį įtrauks... 

Šį kartą baimė privertė Marijaną tylėti. Iš siaubo išplėstomis 
akimis ji su nevalinga širdgėla sekė skausmingą bėglio judėjimą. 
Pirmasis pontonas buvo nelabai toli, tačiau atstumas atrodė jai 
didžiulis. Tebebuvo grėsmė, kad bėgimas bus pastebėtas arba 
kad šaltas vanduo paralyžiuos belaisvį. Šio žmogaus neturi 
sučiupti, antraip ir ją ištiks tokia pat lemtis. Jam turi pasisekti, 
kad ir jos gyvybė būtų išgelbėta... Be to, širdies gilumoje ji 
žavėjosi šio žmogaus narsumu: dėl laisvės jis rizikavo sutikti 
baisią mirtį lipniose -lakiojo dumblo gelmėse. 

Blekas Fišas daugiau nekreipė į ją dėmesio. Jis kiek galėdamas 
pasilenkė už borto į priekį ir ištiesė ranką su irklu. 

Paskutinį kartą pasigirdo žuvėdros klyksmas, paskui Marijana 
išgirdo, kaip jis prancūziškai šnabžda: 

- Cionai, mažyli! Dar truputį... Na, štai tu ir čia! 

Šįsyk jinai jau nenustebo. Ši naktis buvo už laiko ribų, 
apskritai už sveiko proto ribų. Tai, kad senasis anglų piratas 
laisvai kalbėjo Moljero kalba, ko gero, buvo mažiausia iš visų 
keistenybių. Nė vienoje knygoje nebuvo rašoma panašių dalykų, 
net pono Defo “Robinzone"! Ji išgirdo trūkčiojantį kvėpavimą, 
nesuprantamą prislopintą šauksmą, paskui laivas pasviro. Blekas 
Fišas pasilenkė, prilaikydamas sunkų kūną, nuo kurio tekėjo 
lipnus purvas, ištraukė ir paguldė jį ant panšyro, kur jis ir liko 
gulėti nejudėdamas. Jei žmogus nebūtų taip garsiai kvėpavęs, 
Marijana būtų laikiusi jį mirusiu. Blekas Fišas, negaišdamas nė 

minutės, sugriebė jį už kojų ir nutempė prie kabinos. Marijana 
išgirdo trumpą pokalbį, vėlgi prancūzų kalba: 
- Ar labai sunku buvo? 


- Ne. Man yra buvę ir blogiau. Bet reikia skubiai nešdintis... 
Man atrodo, kad vienas šnipas pastebėjo mane išeinantį. 
Dievulėliau, na ir šalta! 

- Imk, susisupsi ten, viduje! Kai apdžiūsi, aš duosiu tau 
rūbus. Imk ir štai šitą. Gertuvėje romas. O paskui pasistenk 
užmigti. Metas judėti. Potvynis netrukus baigsis. 

Iš tiesų Marijana pajuto virpėjimą po burlaivio dugnu, dalinai 
nugrimzdusiu į dumblą. Įspūdis buvo toks, tarsi ten kažkas 
krapštėsi. Vėl pasirodė Blekas Fišas. Jis atrišo lyną, paėmė irklą 
ir smarkiai atstūmė laivą nuo seno molo. Ir kaip tik laiku. 
Ant pontono kaip žaltvykslės subliksėjo fakelai. Už liukų grotų 
pasirodė šviesa, nutvieskusi gestikuliuojančius juodus šešėlius. 
Išniro kareivių su šautuvais rankose siluetai. Tačiau burlaivis, 
irklo  mostelėjimu ištrūkęs iš dumblo nelaisvės, jau pateko į 
atvirą Tamaro tėkmę. Blekas Fišas irklavo kaip pašėlęs, ir upės 
padedamas laivelis lengvai slydo. Marijana susižavėjusi stebėjo, 
kaip veikia ši nepaprasta žmogiška mašina - jūreivis. Jo 
pastangomis burlaivis vis didino tempą. Jis buvo jau žiotyse ir 
lenkė švyturį, kai už nugarų sugriaudėjo patrankos šūvis. Blekas 
Fišas nusikeikė, dabar jau nežemindamas balso: 

- Po perkūnais! Pabėgimas susektas!.. Laimei, kyla vėjas... 


Vėjas ne tik kilo, jis šėlo išgąsdindamas Marijaną. Iškart 
dingo juos iš abiejų pusių lydėję krantai, ir jūros platybės 
suribuliavo putotomis bangomis. Blekas Fišas ramiai pakėlė bures 
ir stojo prie vairo. Audeklas sušiureno vėjuje ir pergalingai 
išsipūtė.  Burlaivis —— į priekį ir nuskriejo į atvirą jūrą. 
Nebeliko jokių kliūčių. Sūvių garsus nustelbė vėjo švilpimas. 
Dusdama nuo oro spaudimo, Marijana sušuko: 

- Mes patekome į tikrą audrą! 

- Tai... audra? - Blekas Fišas nusijuokė. - Jei tu, mergaite, 
patektum į tikrą audrą, pokalbiai tau nerūpėtų. Tai tik geras 
palankus vėjas, kuris atims kranto apsaugai norą sučiupti mus 
už pasturgalio. Tik nesugalvok sakyti, kad tu bijai. Aš tave 

įspėjau. - Aš ir nebijau! - atžariai paprieštaravo Marijana. - 
Kad įrodyčiau tai, aš miegosiu čia. 

- Kabinoje tu gali geriau įsitaisyti. 

- Ne! 

Su tuo ji negalėjo sutikti. Kajutėje yra nežinomas, pabėgęs 
belaisvis, kuris galėjo būti tik plėšikas arba vienas iš baisiųjų 
Napoleono prancūzų. Jai šimtą kartų geriau buvo žvarbus vėjas 
ir jūros šaltis negu draugija žmogaus, kuriam atsiradus laive ji 
aiškiau suprato varganą savo padėtį. Tik Marijanos valia galėjo 
išlaikyti nuotolį tarp bėglio (ir buvusios Selton Holo savininkės. 
Be to, dabar, kai beliko laukti pasirodant Prancūzijos krantų, 
nuovargis visai prilenkė ją prie žemės. Ji galėjo atsigulti miegoti 
nors ir į vandens balą. Taip pat atsiliepė ją apkvaitinęs pirmą 
kartą jos išgertas romas. 

- Kaip nori, - pasakė Blekas Fišas. - Imk šitą ir susisiausk. 

Tai buvo gabalas burinės drobės, kietas, bet sausas ir 
pakankamai standus, kad nepraleistų drėgmės ir apsaugotų nuo 
vėjo. Su dėkingumu Marijana padarė iš jo kažką panašaus į 
lizdą ir įsiropštė vidun. Paskui, susirietusi į kamuolį kaip katė 
pintinėje, ji padėjo galvą ant lyno ryšulio, užmerkė akis ir 
kaipmat užmigo. 

Kai Marijana nubudo, ji prieš save pamatė veidą, į kurį 
buvo galima su malonumu žiūrėti. Švelnius, bet vyriškus bruožus 
rėmino auksinė barzdelė. Šviesios akys tą akimirką buvo kupinos 
susižavėjimo. Iš pradžių ji pamanė, kad tai tęsiasi sapnas, kuris 
grąžino ją į Seltoną, į jos dar tokį artimą pasaulį. Bet pasaulis, 
kuriame egzistavo šis veidas, buvo tolimas ramiai Anglijos 
provincijai. Tai buvo šlapias, šėlstantis pasaulis, kurio pilku 
dangumi horizonto link ritosi sunkūs debesys, aplink tiško sūrūs 
baltų putų purslai, bangos be paliovos griuvo iš visų pusių. 
Vandens pasaulis, kurį valdė galinga Bleko Fišo, stovinčio prie 
“Zuvėdros" vairo, figūra. Jo didžiulės rankos patikimai valdė 
laivą. Rūstus ir kvailai didingas, jis buvo panašus į košmaro 
pagimdytą Neptūną. 

Vyriškis su šviesia barzdele ištiesė ranką. Jis neryžtingai 
palietė pirštu drėgną Marijanos skruostą ir sušnibždėjo, tarsi 
netikėdamas tuo, ką mato: 

- Moteris!.. Tikra moteris? Ir dar čia? 

Virš jo galvos nugriaudėjo Bleko Fišo juokas, nustelbdamas 
vėjo staugimą. 

- Žinoma. Dievas jų pakankamai sukūrė!.. Ir pakankamai 
tokiems šauniems vyrukams, kaip tu ir aš! Bet ši ne tau! 

- Tačiau ji labai graži. 

- Tai tiesa, bet aš negaliu tau pasakyti, kas ji yra! Ji 
pasakojo, kad jai reikia į Prancūziją - susitikti su vienu 
jaunikaičiu. Bet aš žinau, kad ji man sumelavo. Tegul mane 
pakaria, jei ne baimė atvijo ją čia. Ji bijo, ji nuo kažko bėga. 
Galbūt nuo policijos... Be abejo, tai vagilė. Su tokiu dailiu 
snukučiu ji lengvai galėjo apšvarinti kokio nors milordo kišenes 
ir pabėgti nuo jo. 

Per visą tą dialogą, kai vyriškiai kalbėjosi prancūziškai, Marijana 
tylėjo. Tačiau išgirdusi kaltinimą vagyste, ji neištvėrė. Nusimetusi 
ją dengusią burinę drobę, ji piktai atsakė ta pačia kalba: 
buvo sumokėta ne už tai! 

Vyrai iš nuostabos išsprogino akis. Blekas Fišas net paleido 
vairą iš rankų. 

- Kaip, bamble, tu kalbi prancūziškai? 

- O kodėl gi ne? - vaidingai sviedė ji. - Argi tai draudžiama? 

- Ne... bet tu galėjai pasakyti apie tai! 

- Nemačiau reikalo! Juk jūs man nepranešėte, kad irgi kalbate 
šia kalba... ir be jokio akcento! Garbės žodis, galima prisiekti, 
kad jūs prancūzas. 

- Tu turi gerą liežuvį, mano mergaite, - sumurmėjo Blekas 
Fišas. - Tavim dėtas aš laikyčiau jį už dantų, nes po visko 
man niekas netrukdo griebti tave už pakarpos ir išmesti už 
borto! Tu tikrai panaši į perėjūnę. Kas gali laiduoti, kad tu 
ne šnipė? 

Marijanos pyktis pranoko baimę... 

- Niekas, - greitai atsakė ji. - Ir jeigu jūs norite išmesti 
mane į jūrą, tai galite nesivaržyti. Jūs padarysite man paslaugą. 
Man tik gaila, kad suklydau dėl jūsų, laikydama jus 
kontrabandininku. Matyt, jūs esate žudikas. 

- Po šimts perkūnų ir velniai griebtų... 

Paraudęs iš įniršio Blekas Fišas paliko vairą ir puolė prie 
merginos. Rizikuodamas pats atsidurti už borto, bėglys iš pontono 
metėsi tarp jų, ryžtingai atstumdamas milžiną, kuris sustojo su 
pakelta ranka. 

- Ramiau, Nikola, tu ką, kvaištelėjai? Argi nematai, kad tai 
išdykusi mergiotė? 

Paskui, atsisukęs į Marijaną, jis švelniai paklausė: 

- Kiek tau metų, mažyle? 

- Septyniolika, - prieš savo valią atsakė ji ir tuoj pat pridūrė: 
- Kodėl jūs vadinate jį Nikola? 

Jaunuolis nusijuokė, parodydamas tvirtus ir švarius baltus 
dantis. 

- Todėl, kad toks jo vardas. Juk tu nemanai, kad jis buvo 
pakrikštytas Bleku Fišu! O tu, kuo tu vardu? 

- Marijana. 

- Gražus vardas! - įvertino jis. - O kaip toliau? 

- Niekaip! Marijana, ir viskas! Ir apskritai, kas jums rūpi? 
Juk aš nieko jūsų neklausinėju! 

Nutaisęs nepriklausomą veido išraišką, jis jai ceremoningai 
nusilenkė, o kadangi buvo apsirengęs didokais drabužiais, kuriuos 
jam davė Blekas Fišas, tai atrodė labai komiškai. 

- Pasirengęs jums patarnauti Žanas Ledriu. Aš kilęs iš Sen 
Malo... ir aš Siurkufo jūreivis, - pridūrė jis su naiviu 
pasididžiavimu, kurio Marijana negalėjo nepastebėti. 

Jeigu jis būtų buvęs karaliaus sūnus, tai nebūtų galėjęs kalbėti 
išdidžiau. Ji nežinojo, kas tas Siurkufas, bet pajuto netikėtą 
simpatiją, nusišypsojo jam ir pasakė: 

- Kiek aš suprantu, jūs esate vienas iš Korsikiečio šalininkų! 

Jis išsitiesė, truputį suraukė antakius ir metė į merginą šiek 
tiek įsižeidusio Žmogaus žvilgsnį. 

- Siurkufas tarnauja jam, 0 aš tarnauju Siurkufui. Turiu 
pridurti, kad kalbėdami apie jį mes sakome: imperatorius! 

Daugiau nieko nepridūręs, jis nuėjo prie Bleko Fišo, o 
Marijana, supratusi, kad ji, matyt, įžeidė jo įsitikinimus, mintyse 
priekaištavo sau dėl netakto. Kam jai reikėjo demonstruoti savo 
antipatiją žmogui, kurį jis taip iškilmingai pavadino imperatoriumi? 
Jis buvo prancūzas, o ji atsidūrė jo valdžioje, nes - didžiausiai 

jos nuostabai - Blekas Fišas elgėsi ne taip, kaip derėtų tikram 
anglui. Trumpo jų susirėmimo metu jis nė nemirktelėjo ir ramiai 
žvalgėsi į jūrą. O ar jis iš tiesų anglas? Jo prancūziška tartis 
leido tuo suabejoti. 

Palikta ramybėje Marijana pamėgino vėl pasislėpti savo lizde 
iš drėgnos burinės drobės ir užsnūsti, bet negalėjo... Lamanšo 
vilnys smarkiai sūpavo laivą. Pilkos bangos kilo už borto, tarsi 
norėdamos nugramzdinti burlaivį. Horizontas išnyko. Nebuvo jūros 
paukščių. Nesimatė nei kranto, nei mažiausios uolos. Tik vandens 
platybės, kuriomis aklai skriejo “Žuvėdra" su smarkiai išpūstomis 
burėmis. Staiga Marijana užsimerkė ir nušliaužė prie borto, 
pajutusi šlykštų pykinimą. Jai pasirodė, kad ji miršta, kad aplink 
ją viskas sukasi, 0 jos pilvas kartoja kiekvieną laivo judesį. Ji 
niekada nesirgo ir dabar negalėjo suprasti, kas jai darosi. Ji 
norėjo išsitiesti ir atsiremti į bortą, bet naujas priepuolis ją 
surietė ir ji visai bejėgė griuvo ant denio. 

Ji pajuto, kaip kažkieno rankos sugriebė ją ir pakėlė. Kažką 
šalta pridėjo jai prie burnos. 

- Blogi reikalai, a? - suskambo prie jos ausies Žano Ledriu 
balsas. - Išgerkite, jums palengvės. 

Ji pažino aitrų, kvapnų romo aromatą ir mechaniškai išgėrė 
gurkšnį, bet jos tuščias skrandis nepriėmė alkoholio. Atstūmusi 
ją laikančias rankas, ji šaukdama puolė prie borto ir iškišo 
galvą į priekį. Keletą bjaurių akimirkų Marijana užmiršo visokį 
orumą, kol spazmai plėšė jos vidurius lauk. Ji nekreipė jokio 
dėmesio į vandens purslus, kuriuos tėškė į ją jūra. Beje, jie 
truputį atgaivino ją. Vargšė įsikibo į bortą, O Žanas Ledriu 
tuo metu prilaikė ją iš nugaros, kad ji nenukristų į vandenį. 
Kai baisus pykinimas šiek tiek praėjo, ji norėjo grįžti atgal ir 
tikriausiai būtų parkritusi, jei bretonas nebūtų prilaikęs jos. 
Labai atsargiai, tiesiog motiniškai švelniai jis paguldė ją į jos 
guolį ir užklojo. Tarsi pro vatą ji išgirdo Bleko balsą: 

- Tu neturėjai duoti jai gerti. Jai būtų ne pro šalį užvalgyti. 

- Tai nuostabiausias jūros ligos priepuolis, kurį kada nors 
esu matęs, - pasakė Žanas Ledriu - Aš nustebsiu, jeigu ji 
galės praryti bent riešutėlį. 

Bet Marijana nesirengė dalyvauti pokalbyje. Ji džiaugėsi 
atokvėpiu, kurį suteikė jai ši staigi baisi negalia, ir vos 
kvėpuodama stebėjo menkiausią savo organizmo pokytį. Beje, 
tai truko neilgai. Po kelių minučių vėl ėmė pykinti, ir Marijaną 
sugriebė jūros liga. 

Kai nusileido naktis, kilo štormas ir - keistas dalykas - 
Marijaną liovėsi pykinti. Laivą taip siaubingai sūpavo, kad šlykštūs 
jos skrandžio traukuliai baigėsi. Galiausiai ji atsikratė nežmoniškų 
kančių, kurias jai sukėlė ši pragariška diena. Tačiau jos laukė 
naujas išbandymas, šįkart - baimė. 

Išlindusiai iš ankštos kajutės, kur ją buvo paguldęs Žanas 
Ledriu, norėdamas bent kiek apsaugoti nuo vandens, merginai 
pasivaideno, kad pasaulis griūva jai ant galvos. Iš visų pusių 
šniokštė jūra po tamsiu dangumi, kuriuo skriejo juodi kaip 
skalūnas debesys. Laivas su nuleistomis burėmis šokinėjo tarsi 
kamštis verdančiame vandenyje. Retsykiais jis panirdavo į tirštą 
rūką, ar tai nusileidus; iš dangaus, ar sukeltą siautėjančios jūros. 
Paskui “Žuvėdra" išskriejo į atvirą erdvę, bet netrukus ir vėl 
paniro gūdžioje tamsoje. Atrodė, tarsi milžiniška ranka, sugriebusi 
mažytį burlaivį, svaido jį kaip sviedinuką per audrą, minutei 
paleidžia ir vėl griebia, norėdama nublokšti dar toliau. 

Bet labiausiai Marijaną išgąsdino abiejų vyrų išvaizda. Per 
takelažo ryšulius, kurie šokinėjo burlaivio bortais, ji pamatė 
Bleką Fišą; jis tarsi prikaustytas stovėjo prie vairo, atgręžęs 
nugarą pašėlusiam vėjui. Žanas, nepaisydamas čiurkšlėmis per 
veidą žliaugiančio vandens, baigė nuleidinėti bures. Abu buvo 
sušlapę iki paskutinio siūlelio, tačiau nekreipė į tai dėmesio. 
Užtat jų suraukti veidai išdavė didžiulį nerimą. 

Blekas Fišas pamatė merginą ir suriko nustelbdamas vėją: 

- Sėdėk kajutėje! Čia nėra ko daryti! Tu sutrukdysi manevruoti, 
ir tave gali nublokšti už borto! 

- Aš ten dūstų, - sušuko ji, - verčiau liksiu čia! 

Žanas prišoko prie jos, stipriai apkabino ir nepaisydamas jos 
pasipriešinimo pamėgino įstumti vidun. Bet ji taip įsikabino į 
jį, kad jo pastangos buvo tuščios. 

- Prašau jus, leiskite man pasilikti su jumis... Vienai taip 
baisu. 

Ant jų užgriuvęs krioklys nutraukė jos žodžius. Per vieną 
akimirką ji sušlapo nuo galvos iki kojų, bet tik dar stipriau 
prisiglaudė prie savo nelaimės draugo. Tą pačią akimirką jie 
abu iš siaubo suriko. Rūkas truputį išsisklaidė, ir jie į dešinę 
nuo forštevenio pamatė milžinišką, svaiginamo aukščio uolą. Į 
jų klyksmą aidu atsiliepė vairininko šauksmas. 

Žanas nevalingai prispaudė Marijaną prie savęs. Mergina, 
įsitikinusi, kad išmušė paskutinė jų valanda, užsimerkė ir paslėpė 
veidą ant bretono peties. Jaunuolio glėbys buvo toks stiprus, 
toks raminantis, kad ji nustebusi pajuto, jog jos baimė pamažu 
dingsta. Tą akimirką ji rengėsi numirti nežinomojo glėbyje, bet 
iš esmės tai nebuvo taip jau svarbu. Juk jeigu jai lemta 
beprasmiškai žūti, gal ir geriau, kad tai atsitiks taip. Jai taip 
gera prie šio vyro krūtinės... Be to, ar jai pasivaideno, ar iš 
tiesų šiltos lūpos palietė jos smilkinį. 

Tačiau jie neatsitrenkė į uolą, kaip tikėjosi. Tvirta Bleko 
Fišo ranka vairuojamas laivas taip staigiai pasviro į šoną, kad 
Marijana ir Žanas neišsilaikė ant kojų ir nusirito planšyru. 
Marijana atsimerkė. Blykčiojanti rifo siena lėtai slinko pro 
burlaivio bortą. Už merginos nugaros jūreivis keikėsi tokiais 
riebiais keiksmažodžiais, kurie prilygo išgyventai baimei. 

- Kas gi čia buvo? - paklausė jis Bleką Fišą. 

- Mano manymu, Duvro uolos, - atsakė tas - Aš nė 
nemaniau, kad mes taip arti jų. Mes lengvai išsisukome! 

Norėdamas pasidrąsinti, jis išsitraukė butelį romo ir užsivertęs 
patraukė, o paskui vėl ėmėsi vairuoti burlaivį, kuris, aplenkęs 
uolą, vėlei paniro į tirštą rūką. Bet Žanas buvo neramus ir 
to neslėpė. 

- Kaip galėjo atsitikti, kad mes pakliuvome čia? Juk tai ne 
mūsų kelias. 

- Buvo daroma tai, kas mūsų jėgoms, - sumurmėjo Blekas 
Fišas. - Mano busolė* sugedo. Aš plaukiu pagal intuiciją. 

- Tada tesaugo mus Mergelė Marija ir šventoji Ana d'Orėj! 

Dievobaimingą linkėjimą nustelbė vėjo staugimas, tą momentą 
dar labiau sustiprėjęs. Jo gūsiai gniaužė Marijanai kvapą, ir 


* Prietaisas kampams matuoti (vert. past.). 

Žanas ryžtingai nusitempė ją į ankštą kajutę. Blekas Fišas, šis 
atlantas, laikantis dangų ant savo pečių, liko vienas akis į akį 
su audra. 

- Laivas dešinėje borto pusėje! Mes išgelbėti! 

Bleko Fišo balse skambėjo pergalės ir palengvėjimo gaidelės. 
Marijana ir Žanas atsakė jam džiaugsmingais šūksniais. Jau kelias 
valandas jie aklai plaukė per lietų ir vėją. “Žuvėdros" padėtis 
buvo daugiau negu kritiška. Už kelių kabeltovų* Duvro uolos. 
Povandeninis rifas apgadino vairą. Kai jie mėgino iškelti bures, 
stiprus vėjo gūsis jas nuplėšė, o stiebą sulaužė. Aklas paralyžiuotas 
laivas atsidavė vėjo ir srovės valiai  Marijanai blogiausias 
išbandymas buvo pamatyti, kaip Blekas Fišas paliko vairą ir 
atėjęs įsitaisė šalia jos ir Žano. Nuo tos akimirkos, kai jie 
išplaukė, ji įprato matyti milžinišką jūreivį kaip savotišką vandens 
dievą, kuris vienodai gerai valdo ir savo laivą, ir pačią jūrą. 
Laivas buvo tvirtas, bet audra smarkiai jį apdaužė; žmogus 
atrodė neįveikiamas, bet ir jis nusilpo. Didelis liūdesys privertė 
ją paklausti jį: 

- Daugiau nieko negalima padaryti? 

Jūreivis gūžtelėjo pečiais ir nepatenkintas sumurmėjo: 

- O ką dar aš galiu padaryti? Irkluoti? Pamėginkite, jeigu 
jums tai patinka. Aš neturiu priemonės priversti judėti Šį 
prakeiktą laivą. Palikime viską Apvaizdos valiai. 

Ir jis suirzęs užsismaukė ant akių savo kuriozišką peršlapusią 
kepurę, tarsi rengdamasis miegoti. Bet jo žvilgsnis iš po kepurės 
atbrailos, nuo kurios tekėjo vanduo, buvo budrus. Jis tuoj pat 
išvydo signalinį laivo žibintą, kuris dabartinėje jų padėtyje buvo 
kaip dangaus malonė. 

- Mes išgelbėti, - kartojo Marijana, jausdama, kad niekaip 
negali nusiraminti. - Išgelbėti! 

Bet Žanas tuoj pat atšaldė jos įkarštį. 

- Pažiūrėsime. Pirmiausia reikia sužinoti, kieno šis laivas. Gal 
tai piratas ir nesutiks mūsų paimti. Mes nesame vertingas grobis. 
O gal tai anglų laivas ir mane grąžins ant pontonų. 


* Ilgio matas, lygus 185,2 metro (vert. past.). 

Bet ji nenorėjo tikėti, kad tokią tamsią, tokią baisią naktį 
laivo kapitonas galės būti toks beširdis ir atsisakys išgelbėti tris 
nelaimingus žvejų laivelio keleivius. Nuo druskos perštėjančiomis 
akimis, taip pripratusiomis prie nuolatinių maudynių, kad ji jau 
negalėjo įsivaizduoti, jog esama ko nors sauso, mergina aistringai 
žiūrėjo į dvigubą žvaigždę, šokinėjančią tamsoje, stengdamasi 
prisiminti didelius laivus, kuriuos ji matė Plimuto uoste, - 
galingus ir raminamai veikiančius, kaip šilta taverna nuošaliame 
tykaus žiemos miško kampe. Ji taip norėjo ištrūkti iš šito 
pragaro - vandens, vėjo, šalčio ir baimės! Šiomis sunkių išbandymų 
minutėmis ji pasijuto kaip išgąsdintas vaikas, ieškantis bet kieno 
globos, pagalbos, bet kokios vilties, kad tik sumažėtų baimė ir 
šaltis. 

- Vėjas neša mus prie jo, - pastebėjo Blekas Fišas; atsirėmęs 
į bortą, jis žvelgė į naktį. 

Beveik tuoj pat jis vėl prašneko: 

- Mes tikriausiai esame netoli uosto. Į dešinę aš matau kitą 
šviesą. | 

Jam užgniaužė. kvapą, ir jis nutilo, o tuo tarpu Marijana, 
apimta siaubo, dejuodama puolė Žanui ant krūtinės. Naktis 
staiga pašviesėjo, ir už dešiniojo borto baisiu greičiu švystelėjo 
povandeninės uolos kontūrai, paskui kitos... Bejėgį burlaivį nešė 
vėjas. Laivo šviesos artėjo svaiginamai greitai. Netrukus tamsus 
jo siluetas iškilo dangaus fone. Staiga iš už debesų prasiskverbė 
mėnulio šviesa ir nukrito ant kunkuliuojančio vandens. Išryškėjo 
niūrus didelio prekybinio laivo siluetas; laivas suposi ant putotų 
bangų, kurios švilpdamos veržėsi po jo apačia. Ant juodų stiebų, 
tarsi apanglėjusių medžių, plaikstėsi burių skutai. Staiga jie 
pamatė milžiniškas švytinčias fantastiškų formų uolas, tarp kurių 
šokinėjo antras šviesos šaltinis, apie kurį Blekas Fišas pamanė, 
kad tai uosto signalas. Žanas Ledriu taip suriko, kad Marijanai 
vos nesprogo ausų būgneliai. 

- Pakrantės piratai! Prakeikimas! 

Visas drebėdamas iš pykčio, jis pagrūmojo kumščiu į mirtinų 
spąstų pusę. Prisiglaudusi prie jo Marijana pajuto tą virpulį ir 
ją netikėtai apėmė instinktyvi simpatija jaunuoliui. Jo pasipikti- 
nimas persimetė į jos širdį, visais savo sielos virpesiais ji perėmė 

Žano nervinį jaudulį. Kad ir kaip keista, bet šią akimirką bėglys 
iš pontonų ir markizo d'Aselnos dukra pavirto viena būtybe - 
taip smarkiai juos sujungė jiems gresiantis pavojus. 

Žanas prislėgtu balsu tęsė: 

- Jie užkabina žibintą ant karvės ragų ir vedžioja ją pakrante, 
kad orientaciją praradę laivai pamanytų, jog priešais juos kitas 
laivas. Kaip tik taip užplaukė ant uolų šis didžiulis prekybinis 
laivas, O jo šviesos savo ruožtu patraukė mus... Niekšai! 
Maitvanagiai! 

Nesąmoningai jausdama, kad reikia nuraminti savo nelaimės 
draugą, Marijana stengėsi užgniaužti didėjantį siaubą, nes ji 
suprato, jog Žanas turi sukaupti visas savo jėgas, kad ir jai 
taptų tvirta atrama. Žvelgdama į neryškius kranto kontūrus, ji 
paklausė: 

- O jūs žinote, kieno čia pakrantė? 

Jai atsakė Blekas Fišas, ir dar tokiu ramiu balsu, tarytum 
pavojus jam negrėsė: 

- Viena pavojingiausių Bretanės vietų. Ji vadinama Paganija, 
ir jos gyventojai iš tiesų blogesni už visokius pagonis. Tai rūsti, 
laukinė šalis, ir tik jūra juos maitina. Ir jie stengiasi, kad ji 
neaplenktų jų su savo malonėmis. 

Paskui staiga sušvelnėjusiu balsu jis pridūrė: 

- Atrodo, šį kartą mūsų dainelė sudainuota, mažyle. 

Tarsi patvirtindama jo žodžius, riaumojanti jūra įsuko mažą 
laivelį į putojantį verpetą. Kurtinantis trenksmas, nustelbiantis 
audros staugimą, užgriuvo nelaiminguosius, įsikibusius vienas į 
kitą. Tą akimirką ant kranto suliepsnojo ugnis ir nušvietė šią 
tragišką sceną. Siaubingi klyksmai perskrodė naktį, sumišę su 
lūžtančio medžio braškėjimu. Milžiniška prekybinio laivo masė 
pakilo ir vėl nusileido; ji trenkėsi ant dar aukštesnės povandeninės 
uolos, ir tai, ką išgirdo Marijana ir jos bendrakeleiviai, buvo 
lūžtančio laivo korpuso traškėjimas. Ji dar spėjo pamatyti juodus 
taškus, besiblaškančius ant laivo denio ir tamsius siluetus su 
fakelais, lakstančius įvairiomis kryptimis ant kranto. O paskui 
jau nieko nematė, nes atėjo burlaivio žūties valanda, ir ją 
apėmė beprotiška baimė. Iki šiol tragiškas reginio didingumas 
gelbėjo ją nuo baimės, bet dabar ji visiškai užvaldė Marijaną. 

Su neviltimi ji žiūrėjo į juodą vandenį, kunkuliuojantį visai šalia, 
į vandenį, kuris po kelių akimirkų praris ją. 

Tebesilaikydama įsikibusi į Žaną, ji greitai persižegnojo ir 
ėmė kalbėti maldą, mintimis kreipdamasi į tetą Elisę, su kuria 
tuoj susitiks, į Fransį ir net Ivę... Juk nebus taip, kad ir aname 
pasaulyje reikėtų aiškintis žmonių tarpusavio santykius? Šiaip ar 
taip, tai jau nebeturėjo reikšmės. Svarbiausia buvo - gauti 
atleidimą už dvigubą nusikaltimą, dėl kurio ji nevalingai buvo 
kalta. Paskui ji nutarė užsimerkti, kad nematytų baisios laivo 
dužimo scenos, ir daugiau neatsimerkti. Bet prieš tai ji pažvelgė 
į jaunuolį, kuris spaudė ją savo glėbyje. Atrodė, tarsi jis pavirto 
statula. Aukštai iškėlęs galvą, nejudriu lyg marmuras veidu jis 
žiūrėjo į skęstantį laivą. Marijana pajuto, kaip dreba kiekviena 
prie jos prisiglaudusio kūno ląstelė. Matyt, tai pasiekė jo sąmonę, 
nes jis pažvelgė į ją, lyg nubusdamas iš sapno. Tačiau tai truko 
tik akimirką. Netikėtai jis sugriebė ją už pečių. 

- Jūsų, žinoma, niekada nemokė plaukti! Jūs neturite apie 
tai nė menkiausio supratimo! Merginų to pas jus nemoko... - 
šaukė jis, apimtas baisios nevilties. 

- Bet... ne, aš moku plaukti! Žinoma, upėje, o ne šioje... 
- pasakė ji krūpčiodama ir smakru rodydama į šėlstančią jūrą. 

- Jei tai tiesa, jūs galbūt ir išsikapstysite, - pasigirdo už 
nugaros garsus Bleko Fišo balsas. 

- Aš moku plaukti... - tęsė Marijana, iš visų jėgų įsikibdama 
į Žaną, - bet man baisu! Aš taip bijau! Maldauju jus, nepalikite 
manęs... Be jūsų aš tikrai pražūsiu. 

Įsitempęs jaunuolio veidas sušvelnėjo. Matydamas šios mergaitės 
siaubą, jis užmiršo savo paties baimę ir galvojo tik apie tai, 
kaip apginti ją. Maldaujamai žvelgiančios į jį akys buvo tokios 
gražios! Į jį atkreiptas veidas buvo toks žavus, kad jis netikėtai 
pajuto savyje dvidešimties paladinų jėgą. Jis karštai prispaudė 
ją prie savęs. 

- Ne! Aš nepaliksiu jūsų! Aš jus apginsiu. Aš prispausiu jus 
prie savęs taip tvirtai, kad jūra nepajėgs jūsų atplėšti. 

- Tik be kvailų pažadų! - sugriaudėjo Blekas Fišas. - Kai 
atsidursime vandenyje, reikės kapanotis kaip pavyks. Bet, velniai 

mane rautų, jei mes dviese nejstengsime ištraukti jos iš ten... 
Žinoma, jei mes patys išsikapstysime. 

Bet Žanas neklausė jo. Apimtas nesąmoningo geismo, kilusio 
tada, kai jis pirmą kartą pamatė Marijaną, jis prigludo prie 
merginos lūpų, ir ji akimirką užmiršo savo baimę - toks švelnus 
ir saldus buvo tas bučinys. Tą momentą burlaivis pakilo lyg 
pasirengęs skristi, staigiai pakrypo ir su kurtinamu trenksmu 
krito žemyn. Marijana ir Žanas buvo nusviesti už borto; smūgis 
buvo toks stiprus, kad jie paleido vienas kitą iš glėbio, ir 
Marijana atsidūrė viena tarp baltų bangų keterų. 

Apkurtinta, apakinta ji ėmė skęsti, bet gyvenimo geismas 
pavojaus akivaizdoje pažadino gyvybės instinktą. Nežinia, kaip 
jai pavyko išnirti. Ji pakilo į paviršių pusiau užtroškusi, leisdama 
vandenį iš burnos ir nosies, bet gyva. Nustebusi ji pamatė, kad 
gerokai priartėjo prie kranto. Ją užliejo aukšta banga, nustelbusi 
baimę, kuri ją apėmė išvydus tai, kas darėsi ant kranto. Ten 
bėgiojo žmonės, skardendami orą nesuprantamais šauksmais. Kai 
kurie nepaisant šalčio buvo visiškai nuogi ir puolė į vandenį, 
apsiginklavę ilgais kabliais; jais jie traukė prie savęs laivo 
nuolaužas. Tokį buvo galima įsivaizduoti pragarą, ir Marijana, 
nusilpusi iš baimės ir nuovargio, sielos gilumoje nusprendė, kad 
tai vis dėlto demonai. Ji vėl išniro iš bangų, pamėgino akimis 
surasti savo bendrakeleivius, bet putota banga vėl užgriuvo ją 
ir nugramzdino. Jūra žaidė su ja kaip su paprasta kriauklele, 
tai rideno prie kranto, tai vėl bloškė atgal. Atrodė, tarsi jūra 
norėjo sumalti ją, kad būtų lengviau panardinti ją į savo 
tekančias gelmes. Gal tai jau ir buvo mirtis? 


Staiga Marijana pajuto neapsakomą skausmą, persmelkusį 
dešinį jos šoną, ir su agonijos šauksmu pagaliau prarado sąmonę. 

Atsimerkusi ji pamatė, kad jau yra demonų valdžioje. Vienas 
iš jų čiupinėjo ją, tuo tarpu kitas plėšė nuo jos drabužius. Ji 
pajuto šaltą smėlį po nuoga nugara, deginantį skausmą šone, 
matyt, sužeistame kabliu, kai ją traukė iš vandens. Bet čia pat 
užsimerkė - taip baisu buvo tai, ką ji probėgomis pamatė. Virš 
jos palinko du ilgaplaukiai vyrai šlykščiais veidais, apaugę 
susivėlusiomis barzdomis ir žibančiomis plėšriomis akimis. Tas, 
kuris nurengė ją, buvo visai nuogas; baisingus muskulus dengė 

tanki juoda vilna. Plėšdami viską, kas ant jos buvo, jie staugė 
kaip Žvėrys, ir paklusdama aklam instinktui ji galvojo, kad 
vienintelė galimybė išsigelbėti - tai apsimesti negyva. Ji taip 
sustiro, kad nebuvo sunku tai padaryti. Plėšikus domino grobis, 
anaiptol ne jos sveikata. Ji išgirdo džiaugsmingus jų šauksmus, 
kai jie surado kišenę, kurioje buvo paslėptas kuklus jos turtas. 
Jie ėmė kalbėti kažkokia barbarų kalba, kurios ji nesuprato, 
bet spėjo, kad vyksta ginčas dėl perlų, aukso ir madam Ruaijal 
medaliono. Sie žmonės nutraukė paskutinius jos ryšius su 
praeitimi, tačiau Marijana neliejo ašarų. Ji buvo taip išgąsdinta, 
tokia sušalusi ir apskritai jautėsi tokia sulaužyta, kad negalėjo 
jausti nieko kito, išskyrus fizinius pojūčius, ir tik meldė Dievą, 
kad šie žmonės nueitų ir paliktų ją gyvą. 

Bet jai iš galvos nėjo viena mintis... Mintis apie jos nelaimės 
draugus. Kur gali būti Žanas ir Blekas Fišas? Juk jie jūreiviai, 
žmonės, pripratę prie baisesnių audrų, ir jie turėjo pasiekti 
krantą kartu su ja, o gal ir anksčiau. Bet ji buvo viena. Viskas 
bylojo apie tai. Jeigu jie būtų gyvi, tai nebūtų atidavę jos į 
šių baisenybių rankas. Žanas prižadėjo pasirūpinti ja. Jis taip 
ją glamonėjo, tarsi iš tiesų mylėtų... Taip, jis tikriausiai žuvo. 
Ir Marijana su liūdesiu pagalvojo, kad ji daugiau nieko nebeturi 
pasaulyje. 

Ji nedrąsiai atsimerkė. Abu pabaisos ginčijosi už kelių žingsnių 
nuo jos, o toliau atsivėręs vaizdas buvo tikras košmaras. Plėšikai 
tampė per smėlį visokiausias dėžes ir ryšulius. Visur gulėjo 
jūreivių iš prekybinio laivo kūnai, kai kurie dar buvo gyvi, bet 
plėšikai negailestingai pribaiginėjo juos kabliais ir kuolais... 
Tolumoje ant povandeninių akmenų paskutines minutes gyveno 
laivas su milžiniška skyle šone. 

Marijana prisiminė kadaise skaitytus pasakojimus apie laivų 
dužimus. Tie pasakojimai neturėjo nieko bendro su tuo, kas 
atsitiko. Ji pagalvojo apie Virginiją, kuri pasirinko verčiau mirtį, 
negu nusirengti drabužius. Kokia kvailystė! Argi ji nebuvo visai 
nuoga šitų vyrų rankose? 

Sugrįžusi į realybę mergina pastebėjo, kad jūra išsviedė ją 
pačiame smėlėto paplūdimio pakraštyje. Visai šalia kilo uolos, 
kuriose galbūt pavyks pasislėpti. Grobiu užsiėmę plėšikai neturėtų 

atkreipti į ją ypatingo dėmesio. Be to, šiame lediniame vėjuje 
ji taip sušalo, taip sušalo... 

Ji ėmė pamažu šliaužti. Bet nors jos judesiai buvo beveik 
be garso, plėšikai tai pastebėjo. Per vieną akimirką jie jau 
“buvo šalia. Iš siaubo padidėjusiomis akimis ji pamatė, kaip 
vienas iš jų, tas, kuris buvo apsirengęs, išsitraukė iš už diržo 
ilgą durklą, ant kurio laužo šviesoje sužibėjo kraujas. Jis jau 
pasilenkė, norėdamas perpjauti jai gerklę, kaip nuo uolos kažkas 
šoko ant jo. Netekęs pusiausvyros, plėšikas nugriuvo ant smėlio. 
Puolantysis kaipmat atsirado greta jo, ir du vyrai susirėmė 
mirtinose grumtynėse, kuriose pranašesnis už Žaną Ledriu buvo 
peiliu apsiginklavęs plėšikas. Kito bandito prispausta prie žemės 
Marijana galėjo tik bejėgiškai stebėti grumtynes. Bejėgiškai, bet 
kupina vilties. Jeigu jau Žanas išsigelbėjo, jeigu jis Čia ir kaunasi 
dėl jos, tai kodėl negalėtų pasirodyti ir milžinas Blekas Fišas 
ir pakeisti jėgų santykį savo naudai? 

Žanas pralenkė savo varžovą ūgiu ir turėjo nugalėti jį. 
Nelaimei, būdamas ant “Europos" pontono, jis nusilpo, 0 neseniai 
vykusi kova su jūra visai pakirto jo jėgas, ir netrukus merginai, 
taip pat ir tam, kuris laikė ją ir reiškė savo entuziazmą gyvulišku 
staugimu, tapo aišku, kad jaunasis bretonas greitai atsidurs 
bandito valioje. O Blekas Fišas vis nesirodė. Kupina gailesčio 
ir kartu nerimastingo liūdesio, Marijana suprato, kad viskas 
prarasta. Štai banditas jau pasiglemžė po savimi Žaną, ir šis 
veltui mėgino atgniaužti leteną, kuri laikė suspaudusi jo gerklę. 
Apkvaišusi Marijana prancūziškai suriko: 

- Pasigailėkite! Nežudykite jo! 

Banditas atsakydamas piktai šyptelėjo. Tačiau lyg aidas, 
atsakydamas į beviltišką merginos prašymą, kažkieno ledinis balsas 
įsakė: 

- Užteks! Palik jį, Vinokai! 

Kartoti nereikėjo. Žanas Ledriu akimirksniu pasijuto laisvas, 
o tuo tarpu plėšikai, vergiškai lankstydamiesi, ėmė trauktis atgal. 
Iš tamsos išniręs Žmogus buvo panašus į niūrų nakties paukštį; 
matyt, tai buvo plėšikų vyresnysis. Jis buvo aukšto ūgio, dėvėjo 
- kaip valstiečiai - avikailio striukę ir žemiau kelių surauktas 
plačias drobines kelnes. Iš po apvalios fetrinės skrybėlės kyšojo 

plaukai, supinti į trumpas kasytes. Jo pečius dengė didelis tamsus 
apsiaustas. Rankos buvo apmautos šiurkščios odos pirštinėmis, 
o veidą slėpė juodo aksomo kaukė. Matėsi tik didelė burna, 
- jos nuleisti kampučiai teikė jam begalinio pasibjaurėjimo 
išraišką, - ir Žžėrinčios neaiškios spalvos akys. Pastebėjusi, kad 
jo tyrinėjantis, skvarbus žvilgsnis sustojo prie jos, Marijana, 
paraudusi iš gėdos, susigūžė, užsidengė rankomis krūtinę ir 
pabandė uolų šešėlyje paslėpti savo nuogumą. Nepažįstamasis 
šaltai nusišypsojo. Staigiu judesiu nusiėmęs apsiaustą, metė jį 
merginai ir įsakė savo valdiniams: 

- Išveskite ją! 

Paskui, rodydamas į tebekrūpčiojantųį po ką tik įvykusių 
grumtynių Žaną Ledriu, jis niekinamai sviedė: 

- O jį pribaikite!.. 

Skubiai apsisupusi apsiaustu, kuris skleidė plėšikams visai 
netikėtą verbenos aromatą, Marijana norėjo protestuoti, bet 
Žanas ją pralenkė: 

- Jei to būtinai reikia, tai kodėl tu ką tik sulaikei žudiko 
ranką? 

- Visai atsitiktinai. Galimas daiktas, dėl šios moters šauksmo. 
Bet ir grūmeisi tu šauniai. Aš panorau pažiūrėti, kas tu toks. 

- Niekas, jei tau tai patinka! Prancūzas, bretonas, kaip ir 
tu... Todėl aš nesuprantu, kodėl tu mane nori nužudyti. 

Marijana nustebusi sekė dviejų vyrų dialogą. Likimas patvarkė 
taip, kad visa, kas atsitiko jai, buvo panašu į blogą sapną. 
Negi čia iš tiesų buvo ji, Marijana, apsirengusi perėjūno paaukotu 
apsiaustu, sėdinti ant akmens audros draskomoje Bretanės 
pakrantėje ir saugoma šlykščių banditų, 0 tuo metu nepažįstamasis 
su juoda kauke diskutuoja apie gyvenimą ir mirtį su pabėgusiu 
iš Anglijos pontono belaisviu? Kai ji buvo maža, senoji Dženkins, 
dievinusi visokiausias istorijas, pasakojo jai daugybę fantastiškų 
pasakų ir neįtikėtinų nuotykių, atsitikusių piktos lemties 
persekiojamiems nelaimingiems žmonėms. Jai taip pat pasakojo 
apie baisius dalykus, kurie dėjosi Prancūzijos žemėje nuo to 
laiko, kai jos liaudis, išėjusi iš proto, paskandino kraujuje tautos 
žiedą, o valdžios ištroškęs korsikietis įsiropštė į karaliaus sostą. 
Jai apie visa tai kalbėjo. Ji ir skaitė apie tai. Bet jai niekada 

negalėjo ateiti į galvą, kad tokia lemtis ištiks ir ją, būtent ją! 
Pamažu Marijana pajuto, kaip praeina silpnumas, dingsta dvejonės, 
nyksta drovumas. Netikėtas susitikimas su šiurkščia gyvenimo 
proza nepraeina be pėdsako. Visa tai buvo taip beprasmiška, 
taip kvaila!.. 

Tuo metu Žanas ir kaukėtasis nepažįstamasis tęsė pokalbį. 

- Jokių liudininkų, nieko nepalikti gyvo - tai pirmasis mūsų 
amato žmonių priesakas. 

- Malonus užsiėmimas! Pakrantės piratavimas! 

- Ne blogesnis už kitus. Šiaip ar taip, dabartiniais laikais 
tai visai pagarbos vertas dalykas. Ir po viso to aš duodu tau 
šansą: prisiek prisidėti prie mūsų ir ištikimai tarnauti man, tada 
tavęs bus pasigailėta! Narsuoliai ne taip dažnai pasitaiko. 

Žanas gūžtelėjo pečiais, neslėpdamas paniekos. 

- Tarnauti tau? Kam? Tokiam darbui, - pridūrė jis, rodydamas 
į nusiaubtą krantą, - tau reikalingi vagys ir žudikai, bet ne 
jūreiviai. O aš - jūreivis, Siurkufo jūreivis. 

Marijana vėl išgirdo jo balse pasididžiavimo gaidelę, ir tai 
ją suintrigavo. Kas gi galų gale buvo tas Siurkufas, kuriuo taip 
didžiavosi Žanas? Bet kaukėtasis žmogus, matyt, žinojo, apie ką 
kalbama. Jis sugniaužė kumščius ir iškošė pro dantis: 

- Jūrų vilkas, a?.. “Baronas" Siurkufas? Eilinis Bonaparto 
liokajus? Tu pasirašei sau mirties nuosprendį, mano berniuk, ir 
aš veltui sugaišau su tavim tiek laiko! Ei, jūs, čionai... 

- Ne, ne! 

Visiškai nesivaldydama, Marijana puolė pirmyn. Jos nuvargu- 
siose smegenyse degė viena mintis: išgelbėti gyvybę tam, kuris 
kovėsi dėl jos tada, kai galėjo nė nemirktelėjęs iš už uolos 
stebėti, kaip ji žūsta, tam, kuris mirtino pavojaus minutę glaudė 
ją. Ji įsikibo į kaukėtojo ranką, ir jai pasirodė, kad ji apglėbė 
geležinę siją. 

- Ne! Nežudykite jo! Jis meluoja... Jis nežino, ką kalba. Jis 
tarnauja ne Siurkufui, o man!.. Jis nenorėjo nieko sakyti, kad 
jūs nesužinotumėte, kas aš esu, bet aš nenoriu, kad jis mirtų 
dėl manęs. 

- Dėl tavęs? - pradėjo iš lėto nepažįstamasis. - Kas gi tu? 

“- Aristokratė, kaip ir jūs... nes jūs bajoras, argi ne? Tai 
girdėti iš jūsų balso, iš jūsų kalbėjimo manieros. 

Net vardan to, kad išgelbėtų savo gyvybę, ji nebūtų galėjusi 
paaiškinti, kas privertė ją tai pasakyti. Gal tai pakuždėjo Dangus 
arba veikiau pragaras, bet, šiaip ar taip, jai pavyko patraukti 
nepažįstamojo dėmesį ir, atrodo, ji nesuklydo. Vyriškio akyse 
įsižiebė smalsumo kibirkštėlė. 

- Gal ir taip. Tačiau žinokite, kad mano vardas Morvanas... 
Morvanas ir nieko daugiau! Taip, bet aš dar nežinau, kas jūs 
esate? 

- Mano vardas Marijana d'Aselna. Mano tėvas ir motina 
užlipo ant ešafoto dėl to, kad išgelbėtų karalienę. Paklausykite... 
- Staiga ji prisiminė keistą madam Ruaijal dovaną ir tvirtesniu 
balsu tęsė: - Pasakykite savo žmonėms, kad jie atneštų tai, ką 
iš manęs pavogė. Jūs ten rasite kartu su Anglijos mag ir 


mano motinos perlais žydros emalės medalioną, kuriam 
šviesių plaukų sruoga. Šią brangenybę man perdavė Angulento 
hercogienė. Joje kankinės karalienės plaukai! 

Marijana su nevalinga nuostaba klausėsi savo žodžių - taip 
natūraliai jie skambėjo. Ji be vargo kalbėjo kaip fanatikė 
emigrantė, nors Plimuto tavernoje buvo galutinai išsižadėjusi šių 
emigrantų, kurie, atstovaujami hercogo d'Avario, atstūmė ją, Bet 
jį su malonumu pasinaudojo jais, kad išgelbėtų Napoleono 
kareivio gyvybę... ir to nežinomojo, be abejonės, garsiojo, kurio 
vardas buvo Siurkufas. 

Matyt, ji buvo netoli pergalės, nes Morvanas valdingu gestu 
pasišaukė abu vyrus, kurie laikė Žaną, laukdami įsakymo pribaigti 
jį, Keletas trumpų žodžių, ištartų šia keista kapota kalba, matyt, 
bretonų tarme, ir Vinokas, niūriai žiūrėdamas iš po kaktos, 
atidavė savo vadui iš Marijanos pavogtas brangenybes. 
Nesakydamas nė žodžio, Morvanas paėmė perlus ir paslėpė į 
kišenę. Paskui su medalionu rankoje priėjo prie vieno iš laužų. 
Liepsnos atšvaitai nutvieskė tamsų veidą, uždengtą juodu aksomu, 
kuriame akys spindėjo kaip angliukai, tuo tarpu sunerimusi 
Marijana skubiai pažvelgė į Žaną, būgštaudama, ar jis neišgirdo, 
kokios gynybos jai teko griebtis. Bet šis nieko neišgirdo. Užmerkęs 

akis, mirtinai pavargęs, jis tebestovėjo apsuptas savo sargybinių, 
atsirėmęs į uolą, laukdamas savo lemties sprendimo. 

Sugrįžo Morvanas. Šį kartą, artėdamas prie Marijanos, jis 
nusiėmė skrybėlę ir nusilenkė netikėtai grakščiai, skrybėle 
braukdamas smėlį. 

- Malonėkite atleisti man, madmuazele d'Aselna, už priėmimą, 
kuriam taip stigo pagarbos. Ir supraskite, kad aš tiesiog negalėjau 
atpažinti jūsų, pamatęs sudužusio laivo auką. Jeigu jūs sutiksite 
priimti mano ranką, man bus garbė palydėti jus į mano namus, 
kur jūs galėsite truputį pailsėti... ir tada mes pasikalbėsime! 

Marijana nesivargino klausimu, apie ką jis rengiasi kalbėti. 
Džiaugdamasi laimėtu atokvėpiu, ji paklausė prieš paimdama 
ištiestą ranką: 

- O mano tarnas? Tikiuosi, jūs jo pasigailėsite? 

o juoda kauke nušvito šypsena, kuri merginai pasirodė 

ai žavinga. 

- Savaime suprantama. Jis eis paskui mus. Bet kadangi šis 
žmogus pasakė neprotingus žodžius, jis kelia įtarimą, todėl bus 
prižiūrimas. Tegul tai jūsų nejaudina. 

Priartėjo du banditai, prilaikydami galutinai netekusį jėgų 
Žaną Ledriu. Morvanas permetė akimis jūreivį, paskui įsakė 
ramiai ir įtaigiai: 

- Nuveskite jį į priestatą. Jis gyvens, nes jis iš liokajų, 
jaunosios markizės d'Aselnos,, mūsų princų pasiuntinės, tarnas. 
Bet už tai, kad jis man sumelavo, jis turi būti nubaustas. 
Uždarykite jį į kluoną. 

Marijana suprato, kad šiais niekinamais žodžiais Morvanas 
norėjo įgelti Žanui ir priversti jį paneigti juos; ji vėl pajuto, 
kaip ją apima baimė. Iš pykčio paraudęs, jaunuolis bandė ištrūkti 
iš banditų rankų. Dabar jis ims protestuoti, neigti jos žodžius 
ir kartu galutinai pasirašys sau mirties nuosprendį, o kaip tik 
to ir reikėjo Morvanui. Ji pribėgo prie jaunuolio, sugriebė jį 
už rankų ir iš visų jėgų suspaudė. 

- Nusiraminkite, Žanai. Tai nieko gero neduos. Aš šitam 
ponui pasakiau tik tai, ką turėjau pasakyti, kad išgelbėčiau jus 
nuo beprasmės mirties. 

Jis prasižiojo, norėdamas kažką surikti, bet paklusdamas 
maldaujamam mažų rankų spaudimui tik gūžtelėjo pečiais ir 
nusikeike: 

- Gerai, madmuazele. Be abejo, jūs teisi, kaip visada, O aš 
esu paskutinis asilas! 

Mestame į ją Žvilgsnyje ne tik nebuvo dėkingumo, bet jis 
buvo kupinas tokios paniekos, kad Marijana krūptelėjo. Ji 
suprato, jog nuo šiol Žanas ją laiko savo priešu, emigrantų 
šnipe, nes Morvanas gana garsiai pavadino ją išvytųjų princų 
pasiuntine; ji taip pat suprato, kad pavojaus akimirkomis gimusi 
jų draugystė numirė. Ji negalėjo suprasti, kodėl ją tąj, taip 
nuliūdino. Bet Morvanas stebėjo ją ir ji turėjo sugrįžti; kad 
nekeltų daugiau įtarimų. Ar dera aristokratei rūpintis tarnu? 
Beje, kai ji vėl įsikibo jam į parankę, jis paklausė: 

- Kas čia per tarnas, kuriam jūs skiriate tiek dėmesio, mano 
brangioji? Aš klausiu savęs, gal be reikalo dovanojau jam gyvybę? 
Jūs per daug rūpinatės juo. | 

Supratusi, kad ginamoji kalba vargu ar padės Žanui ir kad 
geriausia iki galo vaidinti pasirinktą vaidmenį, ji savo ruožtu 
gūžtelėjo pečiais ir šaltai atsakė: 

- Ištikimi tarnai - retenybė, ypač emigrantams! O dabar, 
jeigu jūs iš tikrųjų to norite, palydėkite mane į jūsų namus, 
pone Morvanai, nes aš pavargau ir sustirau nuo šalčio. 

Nieko daugiau nepasakiusi, ji nusekė įkandin banditų vadeivos, 
kuris vedė ją į nežinomą prieglobstį. Ji nebuvo rami, nes šis 
žmogus, prisipažinęs esąs jai lygus, bet neparodęs savo veido, 
šis pakrantės piratas, šaltakraujiškai plėšikavęs ir žudęs, be jokių 
dvejonių įsidėjęs sau į kišenę jos perlų vėrinį, šis Žmogus visai 
nekėlė jai pasitikėjimo. Vienintelis dalykas, ką ji norėjo iš jo 
gauti, - tai galimybė truputį pailsėti ir pavalgyti, kad atstatytų 
prarastas jėgas. Bet ji neturėjo jokių iliuzijų dėl to, kas bus 
paskui. Kai tik ji atsigaus, ji pasistengs pabėgti kartu su Žanu. 
Be abejo, jam reikia sugrįžti pas jo garsųjį Siurkufą, O jai - 
surasti tas kelias giminaites, kurios jai liko iš šeimos. 

Ant kranto piratai šalia laužų sukrovė krūvas prisiplėšto 
grobio. Bet tarp sudužusio laivo, kuris nuskendo maždaug už 
trijų ketvirčių, ir kranto plaukiojo dar daug visokio gero. Apsvaigę 

nuo troškulio pasipelnyti, žmonės vis dar šokinėjo į vandenį 
grobio. Audra jau rimo ir kartu prasidėjo atoslūgis. Po putotų 
bangų mūšos, dar neseniai šėlusios tarp uolų, įsivyravo tyla, oO 
kartu užgeso ir plėšikų įkarštis. Vanduo ėmė slūgti. Pasidarė 
šviesiau. Artėjo aušra, ir Morvanas, lėtai kopęs su Marijana 
įkalnėn, sustojo, išsitraukė iš kišenės sidabrinį švilpuką ir tris 
kartus šaižiai sušvilpė. Išgirdę šį signalą, jo Žmonės sustingo 
vietoje. Jis pakėlė ranką ir parodė jiems į dangų. Banditai 
nenoriai lipo iš vandens, ėjo prie laužų ir ten krovėsi ant 
pečių dėžes ir ryšulius. Į lavonus niekas nekreipė dėmesio. 
Praeidama pro vieną iš jų, Marijana užsimerkė, kad nematytų 
sudarkyto veido išsprogusiomis akimis. Jeigu ji norėjo likti gyva, 
jai reikėjo užgniaužti savyje tą siaubą, kurį jai kėlė ją lydintis 
žmogus. Pamažu ji suprato liūdną pamoką: kad gyventum, reikia 
meluoti, gudrauti, apgaudinėti. Šios pamokos ji niekada neužmirš. 
Neužmirš ir šio nelaimingo jaunuolio, kurį veda iš paskos. Ir 
dar milžino Bleko Fišo, kurio lavoną, matyt, svaido bangos 
šiame prakeiktame užutėkyje. Jos ryšiai su išorinio pasaulio 
žmonėmis nedavė nieko, išskyrus pasibjaurėjimą ir panieką. 
Ateityje ji pasistengs tapti laimėtoja kovose su jais, Žinoma, 
kiek leis jos jėgos ir galimybės. 

Iš tamsiai pilko dangaus prapliupo žvarbus šaltas lietus. Laužai 
geso. Auštančios dienos šviesoje žybčiojo dumblais apaugusios 
uolos. Iš kažkur atsklido kimus gaidžio giedojimas. Marijanos 
kojos jau neklimpo smėlyje; po jomis buvo tvirtas gruntas, 
padengtas sausa žole. Tai buvo Bretanės landų žemė. 


Penktas skyrius 
Morvanas - jūrų plėšikas 


Į Morvano pilį su apgriuvusiu XVI amžiaus portalu ir dviem 
bokšteliais iš šonų vedė kelias, dėl blogo oro pavirtęs klampyne, 
kurią supo žemaūgiai, nukritusiais lapais uosiai ir laukinių kryklių 
krūmai; šie augalai sudarė ilgą žalią tunelį Truputį toliau, 
duburyje, buvo nedidelis kaimelis - keli žemi namai su pilko 
granito sienomis ir dideliais šiaudiniais stogais. Jūra tyvuliavo 
visai šalia. Virš jos kilo aukšta, vandens ir vėjo suaižyta uola, 

kurią iš pietų pusės lenkė giliai į sausumą įsirėžęs siauras 
užutėkis. Landuose du vienatvės sargybiniai - menhyrai* liūdnai 
ėjo sargybą tarp prožirnių ir kryklių, O artimiausios kalvos 
viršūnėje tankioje žolėje voliojosi kromlecho** liekanos, amžinai 
laukdamos sugrįžtant saulės garbintojų, kuriems jau niekada 
nelemta sugrįžti. 

Bet visa tai nepatraukė Marijanos dėmesio mirtinai blyškioje 
auštančios dienos drėgmėje. Iškankinta nuovargio, sustirusi iš 
šalčio, ji apstulbo pamačiusi lovą, kurią jai parodė Morvanas, 
atskleidęs nėrinių užuolaidą, dengusią medinę nišą. Ten buvo 
jūrų žolės čiužiniai, šiurkščios vilnos apklotai, prastai išdirbto 
lino paklodės, bet ji krito ant jų su išsekusio gyvulio dėkingumu 
ir kaipmat užmigo. 

Marijana miegojo kaip užmušta; pagaliau atsibudusi ji pamatė, 
kad jau atėjo naktis. Sidabriniuose kandeliabruose degė žvakės, 
senoviniame akmeniniame židinyje su pajuodusiomis nuo suodžių 
sienelėmis ūžė liepsna, 0 priešais Židinį senė juodais rūbais ir 
baltu kyku dėliojo ant suolo kažkokius rūbus ir vis žvalgėsi, 
kada užvirs vanduo dideliame kubile. Liepsna piešė ant sienos 
baisų raganos profilį - bedantę burną ir kumpą nosį. Nors kyko 
kaspinai buvo kietai suveržti, jos smakras be paliovos kretėjo. 

Marijana saldžiai pasirąžė, ir lova sugirgždėjo. Senė pažvelgė 
į ją bespalvėmis akimis iš po raukšlėtų kaip vėžlio vokų. 

- Štai rūbai ir vanduo nusiprausti. Susitvarkykite. 

Valdingas senės tonas nemaloniai paveikė Marijaną, dar 
neužmiršusią, kaip pagarbiai ir nuolankiai su ja elgėsi jos tarnai. 

- Aš alkana! - pasakė ji sausai. - Atneškite valgyti. 

- Pernelyg vėlu! - šiurkščiai atsakė senė. - Renkitės ir eikite 
pas šeimininką. Jeigu jis lieps, jums duos valgyti. 

Ir pasiramsčiuodama didele gumbuota lazda išėjo iš kambario, 
daugiau nekreipdama dėmesio į merginą. Marijana greitai perlipo 
raižytinį šios keistos lovos apvadą, atsidūrė ant suolo ir iš ten 
nušoko ant kietai suplūktos žemės grindų, kur ne kur padengtų 


“Neolito ir ankstyvojo žalvario amžiaus statiniai - vertikalūs neapdirbto akmens 
blokai (vert. past.). 
** Kromlechas - kulto statinys (vert. past.). 

spalvotų plytelių liekanomis. Pačiame poniškų gabaritų kambaryje, 
ant kurio lubų po tankiais voratinkliais blykčiojo paauksinimai, 
vieninteliai baldai buvo trys neįprastos lovos-spintos su sienelėmis, 
kurias puošė neskoningai naivios skulptūros, ir prie jų pastatyti 
suolai, kad būtų galima užlipti ant lovų. Ir dar suolas priešais 
židinį, ant kurio, be drabužių, buvo dubuo, muilas ir baltiniai. 
Senė užkūrė židinyje išties pragarišką ugnį, ir Marijana galėjo 
maudytis, nebijodama šalčio. Ji tai darė su malonumu, rūpestingai 
plovėsi nuo smėlio ir jūros vandens sulipusius plaukus ir 
kartkartėmis šliūkštelėdavo purviną vandenį pro mažą langelį, 
nesukdama sau galvos dėl to, kur tas vanduo gali pakliūti. 

Pagaliau ji pasijuto esanti švari, standžiai susipynė plaukus į 
kasą, kurią apsuko aplink galvą, paskui ėmėsi jai paruoštų 
drabužių. Didelei jos nuostabai, paaiškėjo, kad jie buvo 
nepaprastai prabangūs valstietiškai buičiai. Šviesiai žalios spalvos 
šilkinė suknelė apačioje buvo papuošta aukso siuvinėjimu, Oo 
tokios pat spalvos koketiška maža satino prikyštė apsiūta nėriniais. 
Didelis mezginių šalikas ir genino* formos kykas, taip pat pora 
grakščių batelių su sidabrinėmis sagtimis užbaigė šį tualetą. 
Marijana apsirengė su grynai moterišku pasitenkinimu ir pamačiusi 
kampe kabantį seną veidrodį su tam tikru atlaidumu pasigrožėjo 
savimi. Atrodė, korsažas glaudžiai aptempė laibą liemenį, o šilkas 
buvo tokios pat spalvos kaip ir jos akys. Grakščiu judesiu 
užsimetusi ant pečių airišką nėrinių skraistę, ji padarė 'piruetą 
ir nuėjo prie durų. 

Dvi salės už didžiojo kambario buvo tokios pat apleistos ir 
nušiurusios: ant pilkų sienų matėsi freskų liekanos, kurios vaizdavo 
paliegusias figūras, klaidžiojančias nykiais laukais, apgriuvę židiniai, 
jokių baldų ir gausybė voratinklių - tokių tankių, kad jie, 
leisdamiesi nuo lubų, sudarė pilkai tamsią uždangą. Marijana 
pamanė, ar tik Morvanas neįkurdino jos visai tuščiame name, 
bet staiga pro pusiau praviras duris ji išgirdo kalbančių Žmonių 
balsus. Ji patraukė į tą pusę, pastūmė duris. 

Priešais ji pamatė kambarį, kuris galėjo būti ir pilies valgomasis, 
nes vidurvje stovėjo didžiulis stalas, ir vienuolyno kapitulos salė, 


* Viduramžių galvos apdangalas (vert. past.) 

nes lubos buvo aukštos ir su skliautais, 0 ant sienos kabėjo 
didingas juodmedžio kryžius, arba tiesiopg klėtis - tiek įvairiausių 
dėžių ir ryšulių mėtėsi aplink senus odinius, vinimis apkaltus 
krėslus ir daugybę taburečių. Dauguma ryšulių buvo atrišti, iš 
jų kyšojo drobės ir šilko rietimai, krūvos medvilnės, pakeliai 
arbatos ir kavos, raugintosios odos ir daugybė kitų daiktų - - 
nesenos arba šiek tiek ankstesnės pakrantės piratų veiklos 
rezultatai. Bet Marijanos dėmesio aplinka nepatraukė, nes šios 
netvarkos centre įnirtingai kivirčijosi plėšikų vadas ir gana 
patraukli mergina, apsirengusi kostiumu, panašiu į Marijanos, tik 
sunkelė buvo skaisčiai raudono atlaso, o šalikas - kiniško šilko, 
su išsiuvinėtais obels žiedais. 

Tik pakeltas tonas liudijo, kad abu pašnekovai ginčijasi, nes 
jie kalbėjosi bretaniškai, ir atvykėlė negalėjo suprasti nė vieno 
žodžio. Ji tik pastebėjo, kad mergina buvo brunetė, kaip ir ji, 
gal šiek tiek šviesesnė, kad jos graži odos spalva ir kad miškų 
riešuto spalvos akys gali būti neįtikėtinai rūsčios. Be to, ji - 
savo didžiausiai nuostabai - konstatavo, kad Morvanas tebebuvo 
su kauke, nors ir nusiėmė didžiulę apvalią skrybėlę. Staiga 
mergina atsisuko į duris tarsi kažko laukdama, ir pastebėjusi 
Marijaną nukreipė savo pyktį į ją. 

- Mano suknelė! - įniršusi sušuko ji, šį kartą puikia prancūzų 
kalba. - Tu drįsai duoti jai mano suknelę... ir mano batelius, 
ir mano gražųjį airišką šaliką! 

- Aš iš tikrųjų išdrįsau, - suskambėjo šaltas Morvano balsas; 
jis net nepakėlė tono. - Ir aš išdrįsiu dar kai ką padaryti, jei 
tu nesiliausi šaukusi. Aš nepakenčiu, kai šaukia... 

Pusiau gulėdamas viename iš krėslų, užkėlęs koją ant 
alkūnramsčio, jis sukinėjo rankose vytinę su auksine rankena, 
kuri atrodė visai nauja. 

- Aš šauksiu, jei man tai patiks! - greitai atsakė mergina. 
- O suknelė mano, ir aš draudžiu tau ją atiduoti. 

- Prieš tapdama tavo, ji buvo mano. Juk tai aš aprengiau 
tave nuo galvos iki kojų. Tu buvai beveik nuoga, kai aš radau 
tave prie Bresto kalėjimo, kur tu laukei, ar greitai pakars tavo 
sugulovą, tokį pat vagiliuką, kaip ir tu... Visa, kas ant tavęs, 
tau daviau aš, mano gražuole. Tai ir tai... ir tai! 

Vytinės galu Morvanas su tokia panieka kilnojo aukso vėrinį 
ant bretonės kaklo, rankovių mezginius, kad Gven sudrebėjo iš 
pykčio. Staigiu judesiu ji pasitaisė sijoną, kurį užkabinęs vytine 
ėmė kelti Morvanas, ir suriko: 

- Tu man nieko nedavei, Morvanai! Visa, ką turiu, aš dorai 
užsidirbau. Čia ir mano grobio dalis... ir su tavimi praleistų 
naktų kaina. O dėl šitos... 

Ji vėl atsisuko į Marijaną, galbūt norėdama atsiimti, kas jai 
priklauso, bet mergina atvėsino ją ramiai pasakiusi: 

- Patikėkite, madmuazele, aš apgailestauju, kad pasiskolinau 
iš jūsų drabužius - beje, to visai nežinodama, bet atsižvelkite 
į tai, kad aš negaliu pasirodyti ponui (ji linktelėjo į plėšiko 
pusę) vien su jo apsiaustu. Jeigu jūs rasite man kitą, aš mielai 
grąžinsiu Šią. 

Taikūs žodžiai paveikė Gven kaip šaltas dušas. Pyktį jos 
akyse pakeitė nuostaba. Ji dar kartą įdėmiai pažvelgė į Marijaną, 
truputį patylėjo, paskui aiškiai nenoriai ištarė: 

- Gerai! Jeigu jūs nieko neturite, kol kas pasinaudokite. Tik 
pasistenkite nieko nesugadinti. 

- Aš būsiu labai atsargi, - nusišypsojo Marijana. 

Ši mergina tikriausiai buvo valstietė, dėl skurdo išklydusi iš 
doros kelio ir tapusi vagies meiluže, bet, keista, Marijana pati 
patyrė, kas yra baimė, kančia ir fizinė negalia. Plimuto krantinėje 
jį buvo pasirengusi sutikti su viskuo, kad tik išgelbėtų savo 
gyvybę ir paspruktų nuo Jasono Boforo. Be to, Morvanas jai 
absoliučiai nekėlė pasitikėjimo. Jis kalbėjo su šita Gven tokiu 
tonu, kad vien iš moteriško solidarumo Marijana stojo į jos 
pusę. Turbūt tai pajuto ir plėšikas, nes jis pasisuko krėsle ir 
parodė savo draugei į duris. 

- O dabar išeik! Aš turiu rimtai pasikalbėti su šita mergina. 
Pasimatysime vėliau. 

Gven nuolankiai pakluso. Siūbuodama klubais po kinišku 
šaliku, ji pasuko durų link, bet praeidama pro Marijaną neištvėrė. 

- Iš tiesų? Ar ji ne per daug riebus kąsnelis? Aš tave 
pažįstu, Morvanai. Kai dailus snukutis peržengia tavo slenkstį, 
tu nenulaikai rankų kišenėje. Tik atsimink: jeigu, dosniai atidavęs 
mano drabužius, tu užleisi jai ir mano vietą lovoje, verčiau 

saugok jos sveikatą... ir savo taip pat Linkiu laimingai 
linksmintis!.. 

Ji išsiviepė Marijanai, ir ši iškart pajuto, kaip nuslūgsta 
“simpatijos banga“, kurią sukėlė ši brunetė; Gven išėjo su 
nuskriaustos karalienės mina. Bet ši intermedija bent leido 
Marijanai įgyti pasitikėjimo. Dabar ji be jokios baimės žiūrėjo 
į banditų vadą. Galų gale tai buvo tik vyras, ir Marijana 
teisingai nusprendė, kad vyrai daugiau negalės jos apgauti. Jasono 
Boforo bučinys ir nedoras jo pasiūlymas, paskui paskutiniai 
Fransio Kranmerio žodžiai prieš mirtį, galiausiai Žano Ledriu 
žvilgsniai ir gestai pamažu atskleidė jai jos moteriško žavesio 
jėgą ir ji suprato, kokią valdžią turi vyrams... Net ką tik išėjusi 
mergina, netgi šita Gven - savotiškai vulgariai - paliudijo jos 
grožį. Ji pasakė, kad Marijana “per daug riebus kąsnis“. Mergina 
ne visai suprato šių žodžių prasmę, tačiau buvo aišku, kad tai 
komplimentas. 

Kadangi Morvanas kaip ir anksčiau sėdėjo krėsle, pešiodamas 
savo keistas kasutes, ir nepasiūlė jai sėstis, ji pasiėmė kėdę, 
įsitaisė ant jos, griežta veido išraiška susidėjo rankas ant prikyštės 
ir pareiškė: 

- Jei mes turime rimtai pasikalbėti, tad kalbėkimės rimtai! 
Bet apie ką? 

- Apie jus, apie mane, apie mūsų reikalus, pagaliau... Aš 
manau, kad jūs turite man pranešimą. 

- Jums pranešimą? Ir nuo ko? Argi jūs užmiršote, kad tai 
jūra išmetė mane čia, kur aš visai nesirengiau? Nė nemaniau, 
kad turėsiu garbę susitikti su jumis. Sunku įsivaizduoti, kas būtų 
galėjęs duoti man kokį nors pavedimą jums. 

Vietoj atsakymo Morvanas išsitraukė iš kišenės medalioną ir 
ėmė jį vartyti rankose. 

Ta, kuri davė jums, negalėjo siųsti jūsų čionai vien tik 
tam, kad jūs aplankytumėte Bretanę žiemą. 

- O kas jums sakė, kad ji atsiuntė mane ir kad aš vykstu 
į Bretanę? Audringą naktį išsilaipinama ten, kur pavyksta! O 
tai, - ji parodė į medalioną, - pasiaukojusių mano tėvų atminimas. 
Beje, malonėkite grąžinti jį man... taip pat ir mano motinos 
perlus. Jiems nėra kas veikti jūsų kišenėse!.. 

- Mes pasikalbėsime apie tai vėliau! - atrėžė Morvanas su 
šypsena, nuo kurios jo kaukė atrodė dar bjauresnė. - Šią 
akimirką aš norėčiau. išgirsti jūsų atsakymą. Dėl ko jūs pačiu 
blogiausiu oru ryžotės leistis į tokią pavojingą kelionę? Turinti 
tokį vardą ir tokių manierų mergina leistųsi į tokį kelią tik 
tuo atveju, jeigu ji yra viena iš karaliaus amazonių... ir turi 
pavedimą! 

Kol Morvanas kalbėjo, Marijana įtemptai mąstė. Ji aiškiai 
suprato, kad ją gaubianti paslaptis yra geriausia gynyba. Papasakoti 
Morvanui apie įvykius, kurie sugriovė jos pasaulį ir svajones, 
būtų didžiausia kvailystė. Kol jis laikys ją savo bendraminte, tol 
paliks ją laisvą. Ši idėja su mįslingu pavedimu pasirodė esanti 
labai gera. Nelaimė, Marijana niekada nebuvo artima ištremtai 
karaliaus šeimai, 0 iš emigrantų ji buvo sutikusi tik monsinjorą 
Taleiraną-Perigorą ir, deja, hercogą d'Avarį. Žinoma, buvo dar 
jos krikštatėvis, tačiau nebuvo aiškių įrodymų, kad abatas de 
Šazėjus važinėjo teisėto karaliaus reikalais. Vienas Dievas žinojo, 
ką jis veikia. 

Pro kaukės plyšius šaltos Morvano akys įdėmiai apžiūrinėjo 
Marijaną. Ji nesuprato, kad užtrukusi tyla gali pasirodyti įtartina. 
O plėšikas primygtinai kamantinėjo: 

- Taigi, kokia yra jūsų misija? 

- Sakykime, kad yra misija, tačiau jūsų tai visiškai neliečia. 
Aš nematau jokio pagrindo atskleisti jums ją. Dar daugiau, - 


pridūrė ji išdidžiai, - jeigu net ir turėčiau pavedimą jums, 
negalėčiau jo perduoti: aš nežinau, kas jūs toks. 

- Aš jums pasakiau: mano vardas Morvanas! - atsakė tas 
arogantiškai. 


- Na, šis vardas nieko nesako. Taip pat turiu pastebėti, kad 
jūs neparodėte deramos pagarbos, nenorėdamas atskleisti man 
savo veido... Taigi, - baigė Marijana, - jūs man tik nepažįstamasis. 

Vėjo gūsis atplėšė vieną langą, įsiveržė į salę ir išmėtė ant 
stalo gulėjusius popierius. Sunkiai atsidusęs, Morvanas atsistojo 
ir nuėjo uždaryti lango. Grįždamas jis pirštais nugnybo 
smilkstančios žvakės dagtį ir pagaliau sustojo priešais merginą. 

- Aš parodysiu jums savo veidą tada, kai norėsiu. O dėl 
mano vardo, tai žinokite, kad jau daug metų aš neturiu kito. 

Kaip tik šiuo vardu mane žino ten, - pridūrė jis ir linktelėjo 
į ūžiančios jūros pusę. 

- Aš neturiu ką jums pasakyti - paprieštaravo Marijana 
susiraukusi, - tik prašau grąžinti tai, kas man priklauso, aš 
turiu galvoje brangenybes ir mano tarną; ir leiskite man keliauti 
savo keliu... bent po to, kai duosite man pavalgyti. Tiesą sakant, 
aš mirštu iš bado. 

- Prie stalo mes eisime vakarieniauti po kelių minučių. Aš 
laukiau jūsų. Bet... pirma mes sutvarkysime savo reikalus. Aš 
netenku apetito, kai man kas nors kelia nerimą. 

- O aš jo neprarandu jokiomis aplinkybėmis. Gerai, kad galų 
gale viskas būtų baigta, klauskite, ko norite? 

- Kur jūs vykstate? 

- Į Paryžių, - atsakė Marijana, ir jai buvo malonu, kad sako 
tiesą. 

- Su kuo jūs turite susitikti? Su Raudonuoju Kardu? O gal 
su ševaljė de Briuslaru? Nors vargu ar pastarasis dabar bus 
Paryžiuje. 

- Aš negaliu pasakyti. Pas mane turės ateiti: O su kuo aš 
turėsiu reikalą - to nežinau. 

Dabar jau Morvanas susimąstė. Bet Marijana suprato, apie 
ką jis galvoja. Tokia jauna ir nepatyrusi mergina galėjo būti 
tik aklas kitų valios vykdytojas, vadinasi, ji negalėjo žinoti, kokia 
svarbi jos misija. Padaręs tokią išvadą, jis nusišypsojo jai tigro 
šypsena - tigro, tykančio savo aukos. 

- Na, ką gi! Mielai tikiu jumis ir neversiu atskleisti jūsų 
paslapties... nes tai galėtų turėti liūdnų padarinių ir jums, ir 
man. Bet jūs esate man puikus radinys. Būtų kvaila nepasinaudioti 
tuo. 

- Pasinaudoti? Tačiau kaip? 

- Ogi štai kaip: aš jau išsiunčiau du emisarus, vieną pas 
karalių į Chartvelhauzą, kitą - į Londoną pas grafą d'Antregą. 
Nė vienas iš jų negrįžo, ir jau daug mėnesių aš negaunu nei 
įsakymų, nei nurodymų. Aš jau buvau nusiminęs ir tada jūra 
stebuklingai išmetė į mano krantą jus, stačiai Dievo pasiuntinę! 
Ir jūs, brangioji pasiuntine, manote, kad aš paleisiu jus, negavęs 
bent nedidelės pagalbos? 

Jo balsas suminkštėjo, pasidarė beveik švelnus, bet Marijana 
sunkiai įveikė drebulį! Šiame žmoguje buvo kažkas katiniška, ir 
ji verčiau norėjo matyti nevaldomą jo įniršį negu šį apsimestinį 
meilumą. Tačiau ji niekuo neparodė savo jausmų. 

- Kokiu būdu aš galiu jums padėti? 

- Labai paprastai. Jūs liksite pas mane kaip mano garbinga 
viešnia, šios liūdnos pilies karalienė. Tuo tarpu jūsų tarnas, šis 
žmogus, kuris jums toks brangus, - o man atrodo, jis yra kažkas 
daugiau negu tik tarnas, - mano rūpesčiu bus išsiųstas atgal į 
Angliją. Geri palydovai pristatys jį karaliui... arba madam Ruaijal. 
Jos didenybė, matyt, labai myli jus, jei padovanojo tokį brangų 
medalioną! Ji nebus abejinga sužinojusi, kad jūs esate sulaikyta 
pas mane ir negalite įvykdyti savo pavedimo tol, kol aš negausiu 
princų paliudijimo ar bent atsakymo į savo klausimus. 


Morvanas stebėjo jos reakciją, ir Marijana turėjo pasitelkti 
visą savo šaltakraujiškumą, kad neišsiduotų, nes plėšiko planai 
nežadėjo jai nieko paguodžiamo. Žanas Ledriu niekada nesutiks 
ir toliau vaidinti jam primetamą vaidmenį, jei kils kalba apie 
grįžimą į Angliją, kur jo laukė Plimuto arba Portsmuto pontonai. 
Jis pasakys tiesą, ir tada jam iškils grėsmė būti vietoje nužudytam 
Morvano žmonių. O dėl jos, tai jeigu Morvanas įtars, kas ji 
iš tikrųjų yra, ir sužinos, kad ji pabėgo nuo žudikės virvės, o 
nėra princų agentė, jos gyvybė nebus verta nė sudilusio skatiko. 
Morvanas buvo įgaliotas asmuo, be to, artimai susijęs su Anglijos 
policija, jei tikėjosi turėti iš jos kokios nors naudos. Reikėjo 
pasinaudoti bet kokia dingstimi ištrūkti iš šio pavojingo Žmogaus 
letenų. O norint rasti tokią galimybę, reikėjo laiko. Todėl, kai 
Morvanas paklausė: 


- Taigi, jūs galvojate apie mano pasiūlymą? 

Ji atsakė absoliučiai ramiai, net įstengė nusišypsoti: 

- Man jis atrodo vertas dėmesio, ir mes galėsime jį nuodugniai 
aptarti truputį vėliau, pavyzdžiui, kai pavakarieniausime! 

Aiškiai nustebintas tokio greito sutikimo, Morvanas nusijuokė 
ir nusilenkęs ištiesė jai ranką. 

- Matyt, jūs iš tiesų labai alkana! Ir jūs šimtą kartų teisi! 
Eime, pastiprinkime savo jėgas. 

*Vieta, kur pas Morvaną buvo valgoma, neturėjo nieko bendra 
su puotų sale. Tai Luvo tiesiog didelė virtuvė, kurios grindis 
atstojo suplūkta žemė. Vieną sieną ištisai užėmė iš granito 
sukrautas didžiulis Židinys, o gilumoje priešais aprūkusias sienas 
matėsi nedidelis akmeninis suolas, ant kurio sėdėjo senis, smakru 
atsirėmęs į gumbuotą lazdą. Iš po apvalios išblukusios jo skrybėlės 
styrojo Žili plaukai. Iš kitos pusės, prie siauro langelio, statmenai 
į sieną stovėjo ilga skrynia, 0 abipus jos du ilgi suolai su 
atkaltėmis. Viršuje ant bloko, kuris buvo pritvirtintas prie lubų, 
kabėjo didelė pintinė, joje buvo sudėti raudono porceliano 
puodeliai ir dubenėliai. 

Ilgą, žemą patalpą, kurioje tvyrojo medžio degėsių tvaikas, 
apšvietė - kaip viduramžiais - tik židinio liepsna ir dervos 
fakelas, įstatytas į geležinį trikojį. 

Kai Morvanas įvedė Marijaną į virtuvę, ten buvo, be 
snaudžiančio prie židinio valstiečio, keturi: jau pažįstama merginai 
senė, palinkusi prie didžiulio katilo, gražuolė Gven ir du vyrai, 
su kuriais Marijana tokiomis baisiomis aplinkybėmis susitiko ant 
kranto. Niekas nekalbėjo. Sėsdamasi prie stalo, Gven tik nužvelgė 
niekinamu žvilgsniu naujokę. 

Atsisėdusi šalia jos ir priešais tris vyrus, Marijana neištvėrė 
ir paklausė, kurgi Žanas Ledriu ir kodėl jo nėra čia. 

- Todėl, kad mano namuose, kaip ir kituose kilminguose 
namuose, tarnai nesėda kartu su šeimininkais prie stalo. Šitie 
ponai, - pridūrė jis juokaujamu tonu, rodydamas į Vinoką ir 
jo bičiulį, - mano leitenantai. Tiesa, jie ne bajorai, tačiau tai 
neturi reikšmės. -Jūsų tarną pavalgydins vietoje... kluone, kur jis 
uždarytas. 

- Marijana sumojo, kad jai reikia pasitenkinti šiuo paaiškinimu. 
Tuo tarpu Morvanas išsyk ėmė kalbėti priešpiečių maldą. Trys 
plėšikai ir jų draugužė taip dievobaimingai įbedė nosis į savo 
dubenėlius, tarsi būtų padoriausi žmonės pasaulyje. Nutarusi 
niekuo daugiau nesistebėti, mergina pasekė jų pavyzdžiu. Paskui 
tylomis, kaip ir dera tokiam tauriam užsiėmimui kaip valgymas, 
prasidėjo vakarienė. 

Ji irgi buvo visiškai neįprasta tremtinei. Po tirštos avižinės 
košės su keliais gabalėliais lašinių, kurie buvo tokie riebūs, kad 

nesinorėjo net paragauti, buvo paduotos pelenuose keptos bulvės. 
Žiūrėdama, kaip kiti lupo jas, o paskui mirkė šaltame piene, 
kurio buvo gausiai, ji pasekė jų pavyzdžiu ir pripažino, kad tai 
skanu. Jai patiko ir pabaigoje paduoti saldūs ruginiai blynai, ir 
ji išgėrė kelis puodelius pieno. Morvanas vienas gėrė vyną. 

Iš savo vietos Marijana galėjo matyti vidų nedidelio kambario, 
panašaus į kamarą, kuris buvo už židinio. Jame, priešais nakties 
užtemdytą langą, stovėjo balta staltiese uždengtas stalas, ant 
kurio, sukryžiavęs kojas, sėdėjo neišvaizdus žmogus. Šalimais ant 
stalo gulėjo ištisa krūva visokių spalvų audinių, O ši keista 
žmogysta geltonu veidu, juodais plaukais, kurie rėmino plikę, ir 
„plonomis baltomis rankomis rijo nežmoniškai daug blynų su 
grietine, kuriuos jam paslaugiai ir neįtikėtinai meiliai padavinėjo 
senė. Marijana matė, kad jie gyvai šnekasi, tačiau balsų 
nesigirdėjo. Neįstengdama nuslėpti smalsumo, ji paklausė: 

- Koks subjektas valgo ten, tarp medžiagų? 

- Siuvėjas, neįsižeiskite dėl mano žodžių! - atsakė Morvanas 
net neatsisukęs. - Mes turime įprotųį kviestis šiuos žmones, kad 
jie sukirptų ir siūtų rūbus. Jie labai sumanūs ir daro tikrus 
stebuklus. Jeigu jūs panorėsite pasisiūti kokią nors suknelę, aš 
su malonumu palydėsiu jus pas jį. 

- Kodėl jis -valgo vienas tame niūriame mažame kambaryje? 

- Ogi todėl, kad jis siuvėjas, neįsižeiskite dėl mano žodžių! 

Šį kartą Marijana išpūtė akis. Ar tik nesišaipo iš jos šis 
plėšikas? 

- Kodėl jūs visą laiką sakote “nejsižeiskite dėl mano žodžių“? 
- truputį išdidžiai paklausė ji. - Šie žodžiai skamba labai 
prasčiokiškai. 

- Todėl, kad siuvėjas, nejsižeiskite dėl mano žodžių, nėra 
žmogus ir kiekvieną sykį, ištarus jo vardą, reikia atsiprašyti. 
Beje, tai nė kiek nesumenkina jo teigiamų savybių. Pavyzdžiui, 
Perinaikas, kurį jūs matote priešais save, tiesiog savo srities 
meistras. 

Ne, Morvanas iš jos nesišaipė. Jis aiškino ramiai, tarsi būtų 
kalbama apie paprasčiausius dalykus pasaulyje. Beje, mergina jau 
sugavo kupiną neapykantos žvilgsnį, kurį sviedė mažojo kambario 
gyventojas. Perinaikas tikriausiai išgirdo, kas buvo kalbama apie 

jį, Morvanas net nesiteikė kalbėti tyliau. Bet čia suskambo 
šiurkštus Gven balsas: 

- Tai tikras meistras! - patvirtino ji sausai. - Jį grobstyte 
grobsto visoje Bretanėje, ir jūs turite didžiuotis, kad jis sutiko 
dirbti jūsų purvinoje landynėje, kai žymūs turtingų pilių valdovai 
pasirengę išplėšti jį vienas iš kito. 

Morvanas nusijuokė. | 

- Aš užmiršau! Vyrai iš visos širdies niekina siuvėją, 
neįsižeiskite dėl mano žodžių, 0 moterys priešingai - dėl jo iš 
proto eina. Aš manau, jūs tokia kaip ir visos. 

Marijana nutylėjo, bet jos mąslus Žvilgsnis sustojo prie mažojo 
žmogelio, kuris baigęs savo vakarienę paėmė juodo aksomo 
suknelę ir ėmž ją siuvinėti plonais auksiniais siūlais. Tačiau ją 
ne tiek domino jo meistriškumas, kiek netikėta neapykanta, 
akimirksniu plykstelėjusi jo žvilgsnyje. Toks Morvanui skirtas 
jausmas negalėjo nesudominti jos. Ji nutarė užsisakyti vieną 
suknelę, kad suartėtų su Perinaiku. Turėdamas kišenėje jos 
motinos perlus, Morvanas visai gali leisti tai! 

Vakarienė baigėsi nauja malda. Marijana pakilo ir nutarusi, 
kad leidimo nereikia, nuėjo į siuvėjo kambarį. Tas nepakėlė 
akių jai artinantis, bet mergina pajuto hipnotizuojančią jo judesių 
jėgą. Ploni Perinaiko pirštai neįtikėtinai lengvai naršė po juodą 
aksomą, palikdami grakščius ornamentus, nuostabius raštus, 
kuriuos, atrodė, kūrė kaprizinga fantazija. 

- Jūs didis menininkas, - sušnibždėjo ji, net nepagalvojusi, 
kad jis gali nesuprasti jos žodžių. 

Bet jis pakėlė akis, galbūt pajutęs nuoširdų toną. Negražų 
jo veidą nušvietė vos pastebima drovi šypsena. Tačiau tai truko 
tik akimirką. Perinaikas tuoj pat nuleido karščiuojančius, be 
blakstienų, vokus. Tuo metu už Marijanos nugaros pasigirdo 
paniekos kupinas Morvano balsas. 

- Nė viena moteris negali atsispirti skudurų žavesiui. Rytoj 
jūs išsirinksite medžiagą ir jus išmatuos. O, nusiraminkite, jis 
pasitenkins tik jūsų rankos išmatavimu. Jam to užteks. 

Marijana net nesiteikė padėkoti. Ji staiga be jokių užuolankų 
pareiškė, kad nori matyti Žaną Ledriu. Ji norinti įsitikinti, - 
pasakė ji, - kad juo deramai pasirūpinta. Bet, nelaimei, jos 

nerimas nė kiek nesutrikdė Morvano. Jis šaltai pareiškė, kad 
jai nėra ko jaudintis dėl tarno. Su juo elgiamasi gerai; tuo ji 
gali įsitikinti pažiūrėjusi, kokią įspūdingą porciją senoji Suazik 
uždėjo ant didžiulio padėklo. Bet plėšiko dėmesį patraukė tai, 
kad jo viešnia nori pasikalbėti su šiuo įtartinu tipu. 

- Mes kartu pasimatysime su juo rytoj, - užbaigė jis, - kai 
pasakysime, ko mes iš jo norime. Ką skubesnio galėtumėte jūs 
pasakyti jam dabar? Jau naktis, diena baigėsi, metas eiti ilsėtis. 

- Aš nenoriu miegoti! - sausai metė Marijana; ji iš tiesų 
miegojo visą dieną ir dabar nekantrumas kankino ją labiau negu 
nerimas. 

Jai reikia pamatyti Žaną be liudininkų, kad galėtų paaiškinti, 
ko ji iš jo tikisi ir ką jis gali padaryti, kad jie abu galėtų 
išsigelbėti. Smarkiau susisupusi į airišką šaliką, ji iššaukiamai 
pridūrė: 

- O ką gi dabar daryti? Vėl lįsti į tą dėžę, kuri man atstoja 
lovą? 

Morvanas nusijuokė. 

- Aš matau, jūs kaip reikiant neįvertinate mūsų uždarų lovų, 
kurios yra labai jaukios, kai griebia šaltis. Bet kuo gi jums 
užsiimti, jeigu nenorite miego? Pasivaikščioti? Naktis pernelyg 
tamsi ir šalta. 

- Dėkoju! Aš neturiu nė mažiausio noro vėl pamatyti lavonus 
tų nelaimingųjų, kuriuos jūs negailestingai nužudėte paplūdimyje. 

- Nelaikykite manęs vaiku, mano brangioji! O ką veikia 
muitininkai ir pakrantės apsauga? Aš gerai žinau. Juos nedažnai 
pamatysi mūsų krašte, kurio atšiaurumas ir žiaurūs papročiai 
kelia jiems baimę. Beje... skenduoliai sumesti atgal į jūrą, visi 
kiti rūpestingai palaidoti. Žinote, mes ne tiek daug ir žudome! 
- pridūrė jis su ironiška šypsena, kurią išvydusi Marijana panoro 
skelti jam antausį. 

Nenorėdama sukelti jo įtarimo, ji sutiko sužaisti pasiūlytą 
šachmatų partiją. Plėšiko įsakymu į šią kaimišką virtuvę buvo 
atneštas ir priešais ugnį pastatytas brangus nedidelis stalelis, ant 
kurio sidabru ir senoviniu porcelianu tviskėjo šachmatų lenta 
su figūromis, ir du šviesiu šilku aptraukti dailūs krėslai. 

- Tai šilčiausia vieta namuose, - pastebėjo jis sėsdamasis ir 
kviesdamas Marijaną sėstis ant kito krėslo. - Aš, žinoma, turiu 
savo kambarį, bet ten židinys prastai traukia ir galima sušalti. 
Be to, - pridūrė jis, taip plačiai šypsodamasis, kad iš po kaukės 
žybtelėjo jo vilkiški dantys, - mes nesame tokie pažįstami, kad 
galėčiau pasiūlyti jums sužaisti su manimi karštesnį Žaidimą... 
Juk jūs viešnia, atsiųsta Dievo ir Karalių... kol nėra įrodymų, 
kurie tai paneigtų! 

- Aš manau, - nemirktelėjusi atsikirto Marijana, - kad tam 
žaidimui reikalingi du dalyviai. Ir jums nepavyktų palenkti mane 
dalyvauti jame taip lengvai, kaip šiame! Užtat man būtų malonu, 
jeigu jūs pagaliau nusiimtumėte šią kaukę. Jūsų aksominis veidas 
mane gąsdina. 

- Tas, kuris paslėptas, išgąsdins jus šimtą kartų labiau! - 
pasakė jis sausai. - Jeigu jūs taip norite žinoti, mielas vaike, 
aš subjaurotas! Nelemtas kardo smūgis prie Kiberono, kur man 
pavyko išsigelbėti nuo skerdynių ir apskritai laimingai išsisukti. 
Taigi palikime ramybėje mano kaukę, brangioji, ir imkime žaisti. 

Marijana jau seniai išmoko šachmatų žaidimo meno. Abatas 
de Šazėjus, aistringai žaidęs daugybę partijų, kantriai ugdė jos 
strategijos jausmą. Ji žaidė gerai, drąsiai ir taip veržliai, kad 
galėjo įvaryti į kampą net ir stiprų žaidėją. Bet šį vakarą ji 
jautėsi kaip ne savo kailyje. Jos akys vos atskyrė spindinčias 
figūras, ant kurių liepsna liejo auksinius atšvaitus, ir ji įtemptai 
klausėsi šio keisto namo garsų. Gven išnyko, tarsi burtų lazdelei 
mostelėjus. Senoji Suazik išėjo su savo dubeniu. Jos klumpės 
beveik tuoj pat sudunksėjo po virtuvės langu. Matyt, čia, visai 
arti, buvo durys į kluoną, kuriame buvo uždarytas Žanas. Abu 
“leitenantai" išėjo, vilkdami kojas, nedarniai palinkėję “Labos 
nakties!" Truputį vėliau ir mažasis siuvėjas su žvake rankose 
perėjo per virtuvę ir dingo skylėje, kurią dvaro šeimininkas 
maloniai paskyrė jam nakvynei. 

Marijanai nevalingai suspaudė širdį gailestis, kai ji pamatė šį 
nykštuką trumpomis kreivomis kojomis, bet normaliu liemeniu, 
kurį gadino tik nedidelė kupra. Jis kiek įmanoma toliau aplenkė 
žaidžiančiuosius, nuolankiai bambėdamas atsisveikinimo žodžius. 

Tačiau mergina vėl sugavo į Morvano pusę mestą neapykantos 
kupiną žvilgsnį. 

Pagaliau ir senis prie židinio pakilo ir nužingsniavo tarsi 
lunatikas. Po to viskas nutilo; tylą trikdė tik Židinyje degančių 
malkų  spragsėjimas ir sunkus Morvano kvėpavimas. Juos 
supančioje tyloje atmosfera pamažu pasidarė slegianti. Kaukė ir 
nuo krėslo krintantis šešėlis visiškai dengė plėšiko veidą ir 
Marijaną apėmė keistas pojūtis, kad ji Žaidžia su vaiduokliu. 
Tik ranka, perstatanti ant lentos figūras, atrodė gyva. Ta ranka 
iš tiesų buvo verta susižavėjimo: gražios formos, beveik moteriškai 
balta, su „ilgais, plonais ir nervingais pirštais. Panašias tokios - 
spalvos rankas Marijana jau matė - visai neseniai. Tai buvo 
Jasono Boforo rankos. Šis prisiminimas merginai buvo nelabai 
malonus. Tačiau jos įžvalgios akys ant Morvano rankos pamatė 
šalia bevardžio piršto žvaigždės pavidalo rausvą randą. Tiesiog 
nuostabu, kad kažkieno ranka gali atgaivinti atmintyje daugybę 
dalykų ir įvykių. Marijanai tai jau seniai buvo susižavėjimo 
objektas. Ji visada mėgo apžiūrinėti žmonių rankas. Tuo tarpu 
šitos rankos žadino atmintyje visai kitus vaizdus: tūnojimą 
pasislėpus nakties tamsoje po audros daužomomis uolomis laukiant 
pasmerktų laivų, patekusių į velniškus spąstus. 

Staiga ranka išnyko, ir šaltas pagarbus Morvano balsas nutraukė 
priešininkės minčių tėkmę. 

- Jūs labai toli nuo žaidimo, mano brangioji. Jūs jau padarėte 
ėjimą mano rikiu. Galimas daiktas, jūs pavargusi labiau, negu 
manote? Gal šiandien užteks? 

Marijana pasinaudojo proga. Jos šios nakties planai iš tiesų 
buvo kiti, ir ji droviai šypsodamasi pasakė, kad vėl nori miegoti. 
Morvanas atsistojo, nusilenkė ir ištiesė jai ranką. 

- Po praeitos nakties įvykių nėra ko stebėtis. Aš jus palydėsiu 
iki jūsų kambario. 

Židinyje tik žioravo anglys, ir tuščiame kambaryje padvelkė 
šaltis. Bet žvakės sidabriniuose kandeliabruose buvo pakeistos, 
o lova naujai paklota. Ant lovatiesės gulėjo kruopščiai sulankstyti 
naktiniai baltiniai iš labai plonos drobės. Tačiau Marijana nė 
neketino gultis. Pirmiausia ji užmetė ant anglių keletą pliauskų, 
ir netrukus plykstelėjusi aukšta šviesi liepsna išsklaidė niūrius 

šešėlius. Po to ji priėjo prie lango, atitraukė užuolaidą, ir ją 
apėmė pyktis pamačius, kad langas tvirtai užrakintas kabančia 
spyna. Matyt, Morvanas nieko nepalikdavo likimo valiai. Mergina 
pajuto apmaudą. Jai nepavyks susitikti su ZŽanu, ir rytoj jų 
laukia katastrofa. Kaip iš čia išeiti? Morvanas duris užrakino - 
dėl to negalėjo būti jokių abejonių. Beje, abejingas registratorius 
- atmintis paslaugiai priminė jai sausą rakto trakštelėjimą spynos 
skylutėje. 

Neturėdama jokios vilties, ji vis dėlto priėjo prie durų, pakėlė 
skląstį... ir čia pat nuleido. Iš anos pusės kažkas labai atsargiai 
suko raktą. Marijana nevalingai atsitraukė atatupsta. Durys 
atsitvėrė taip tyliai, kad nesigirdėjo jokio triukšmo. Iš tamsos 
išniro siuvėjo figūrėlė. 

Pridėjęs pirštą prie lūpų, jis perspėjo Marijaną, kad nešauktų. 

- Ts! Malonėkite leisti man įeiti minutėlei. 

Keistasis žmogelis nepriekaištingai kalbėjo prancūziškai. Užuot 
atsakiusi, mergina gestu parodė jam prieiti arčiau. Jis 
nuklibinkščiavo prie medinės sienos, kur stovėjo lovos, ir atitraukė 
užuolaidas. Paskui, pamatęs, kad ten nieko nėra, nusiramino ir 
priėjo prie Marijanos, kuri nustebusi žiūrėjo į jį. 

- Į dešinę nuo durų, kurios veda į kluoną, - sušnibždėjo 
jis, ištiesęs ranką, - sienoje yra kiaurymė. Ten ir dedami raktai. 

- Ačiū, - atsakė Marijana, - bet kaip man išeiti iš šito 
namo? Net langas užrakintas. 

- Jūsų - taip, bet ne kiti, bent jau kambaryje, kur aš dirbu. 
Jis siauras ir žemas, bet jūs tokia liekna... ir kluonas kaip tik 
priešais. ;- 

Stojo trumpa tyla. Marijana atidžiai žiūrėjo į kuprių. Jo 
mažos akutės spindėjo kaip Žvaigždės, ir jo išvaizda buvo tokia, 
tarsi jis būtų pajutęs didžiausią palaimą. 

- Kodėl jūs padarėte tai? - paklausė ji. - Juk jūs žinote, 
kad aš noriu pabėgti... ir jūs smarkiai rizikuojate. 

- Niekai! “Skęstančių laivų valdovas" pamanys, kad pavydas 
atidarė jums duris. Ar kam rūpi siuvėjas... neįsižeiskite dėl mano 
žodžių? O dėl mano motyvų, kurie paskatino taip pasielgti, tai 
manykite, kad man patinka krėsti pokštus pernelyg savimi 


111 


pasitikintiems žmonėms arba kad aš neapkenčiu sinjoro Morvano! 
Veikite greičiau! 

- Dar kartą ačiū, bet aš jums dėkinga už laisvę ir... 

- Kol kas dar ne! Aš esu tikras, kad jūs įstengsite lengvai 
pabėgti... nebent viena. 

- Ką jūs norite tuo pasakyti? 

- Nieko. Jūs pati pamatysite. Bet, šiaip ar taip, auštant aš 
grįšiu užrakinti šių durų nepaisant to, kur jūs būsite. Tada 
viskas atsidurs savo vietose. Ir dar vienas patarimas: nusiimkite 
šitą šviesų šaliką. Nors ir naktis, jus gali pastebėti. 

Marijana kaipmat nusimetė nuo pečių tankius nėrinius, priėjo 
prie vienos iš lovų, pasiėmė rudą užtiesalą ir standžiai apsisiautė 
juo. Ji drebėjo kartu ir nuo šalčio, ir nuo susijaudinimo. Paskui 
vėl kreipėsi į Perinaiką: 

- Kaip aš galiu jums atsidėkoti už tai, ką jūs padarėte mano 
labui? 

- Labai paprastai! - ir staiga šypseną, su kuria jis stebėjo 
jauną mergaitę, pakeitė pikta grimasa. - Padarykite taip, kad“ 
plėšikas Morvanas patektų ant giljotinos, ir aš būsiu laimingas. 

Mėšlungiškai susitraukusioje kuprio figūroje buvo tiek Žiauraus 
kraugeriškumo, kad Marijana vos įstengė sulaikyti pasišlykštėjimą. 

- Sunku įsivaizduoti, kaip aš galėsiu tai padaryti. Aš net 
nemačiau jo veido. 

- O aš juo labiau. Bet jo dažnai nebūna, ir aš žinau, kad 
jis važinėja į Paryžių. Mane nustebintų, jeigu jis ir tenai nešiotų 
savo žymiąją kaukę! Pamėginkite sužinoti, kas jis. Ir jeigu jums 
pavyks nusiųsti jį ant ešafoto, kuris jo seniai laukia, Žinokite, 
kad jūs atkeršysite už daugybę nelaimingųjų! Dabar skubėkite. 
Jūs privertėte mane daug kalbėti, o žodis visada pavojingas. 

Greitai ir tyliai Marijana šmurkštelėjo už durų. Perinaikas 
padavė jai žvakę gremėzdiškoje žvakidėje, kad geriau orientuotųsi, 
bet ji gerai įsiminė kelią ir nesunkiai atsidūrė dar šiltoje 
virtuvėje. Židinyje bebaigianti degti ugnis pakankamai apšvietė 
patalpą, todėl Marijana užpūtė žvakę ir pastatė ją ant židinio 
laiptelio. Paskui ji nuėjo į mažą kambarėlį, užlipo ant stalo ir 
pabandė atidaryti langą, maldaudama dangų, kad per daug 


112 


negirgždėtų. Jai tarsi kalnas nukrito nuo pečių, kai langas tyliai 
atsidarė. Marijana persisvėrė per jį. 

Pūtė smarkus vėjas, ir naktis buvo tamsi, bet merginos akys 
greitai apsiprato tamsoje; be abejo, tai buvo kluonas. Marijana 
greitai nusimetė apklotą ir sviedė jį pro langą, o paskui išlindo 
pati. Langas buvo kaip tik jos liesam kūnui, tik ant klubų liko 
įbrėžimų. Bet jos troškimas buvo stipresnis už skausmą. Šaltis 
nudžiovino žemę ir žolę, ir nors ji ir nesušlapo kojų, bet 
pajuto, kad šąla, ir skubiai užsimetė apklotą. Paskui Marijana 
pasuko kluono link. Ji žengė tyliai, be garso. Nieko nebuvo 
matyti. Beje, mergina per daug ir nebijojo, kad ką nors sutiks. 
Išgirdusi senosios Suazik bambėjimą - ši buvo nepatenkinta, kad 
reikia nešti vakarienę belaisviui, - Marijana suprato, jog bretonai 
nenoriai išeina iš namų tamsią naktų, bijodami susitikti 
klaidžiojančias mirusiųjų vėles. 

Priėjusi prie kluono durų, Marijana ėmė grabalioti sieną, bet 
jai reikėjo pasistiebti, kad pasiektų siaurą plyšį tarp akmenų. 
Pagaliau jos pirštai užčiuopė šaltą metalą. Daugiau laiko prireikė, 
kol ji surado spynos skylutę. Jos ranka drebėjo iš susijaudinimo, 
atrodė, širdis tuoj iššoks iš krūtinės. Bet kai raktas pataikė į 
skylutę, jis pasisuko lengvai ir tyliai, nes kažkas rūpestingai 
patepė jį alyva. Kartu su vėjo gūsiu, įsiveržusiu paskui ją į 
kluoną, Marijana, kaip reikiant nesupratusi, kas atsitiko, atsidūrė 
viduje. Sunkiai įveikdama vėjo pasipriešinimą, ji skubiai uždarė 
duris. Paskui, pritrenkta ką tik patirto jaudulio, užmerkė akis. 
Vėl ją apėmė pojūtis, kad tai, kas vyksta, yra nerealu ir 
absurdiška. Ji tarytum vaidino kažkokį vaidmenį! 

- Tik pamanykit! - pasigirdo iš kluono gilumos ramus balsas. 
- Tai jūs? Pačiu laiku, aš norėjau užpūsti savo žvakę. 

Patogiai įsitaisęs šiaudų krūvoje, susidėjęs rankas ant krūtinės, 
Žanas Ledriu žiūrėjo į Marijaną. Ji pamatė, kad nedidelis 
žvakigalis stovėjo tiesiog dubenyje tarp maisto liekanų. Ir ji 
suprato, kodėl Perinaikas pasakė jai, kad jeigu ji norės bėgti, 
jai teks bėgti vienai. Neatrodė, kad Žanas kenčia dėl blogo 
elgesio su juo. Priešingai, jam davė galimybę nusiprausti ir 
apsitvarkyti - tai rodė auksu spindintys plaukai ir nuskustas 
smakras. Jam taip pat davė sausus rūbus, bet ant jo kulkšnies 

buvo uždėtas platus geležinis apkaustas, tvirta grandine sujungtas 
su didžiuliu, sienoje įmūrytu žiedu... Apkaustas buvo užrakintas, 
o Marijana rakto neturėjo. 

Jos veide taip aiškiai atsispindėjo nusivylimas, kad Ledriu 
ėmė juoktis. 

- Taip taip! Jūsų draugai prišvartavo mane, kaip gerą fregatą. 
Bet jeigu jie davė jums raktą, kurį aš matau jūsų rankoje, tai 
gal jie buvo tokie malonūs ir patikėjo jums dar ir kitą, nuo 
šio barškaliuko? 

Ji papurtė galvą ir liūdnai sušnibždėjo: 

- Jie man ne draugai. Aš sužinojau, kur jie slepia šį raktą. 
Aš tikiuosi pabėgti su jumis jau šią naktį. 

- Pabėgti? Tiesą sakant, kodėl jūs norite bėgti? Argi jums 
čia bloga? Aš mačiau jus einančią kaip garbingą viešnią už 
parankės su šiuo kaukėtu demonu, ir iš tiesų jus išpuošė kaip 
princesę. Žinoma, kaip Bretanės princesę. Ir tokie rūbai patys 
gražiausi! Reikia pripažinti, jie jums tinka, jūs tokia žavinga... 

- Ak! Dabar ne metas juokauti! Mes ne svetainėje. Sakau 
jums, kad mums reikia rasti būdą, kaip pabėgti, antraip mes 
abu žūsime! 

- Aš dėl savęs tokių abejonių neturiu. O dėl jūsų, tai kaip 
reikiant nesuprantu, kas gali jums grėsti, mano brangioji markize? 
Ar ne taip? Aš nė kiek netrukdau jums pabėgti laukais šią 
nuostabią naktį. Jums leidus, aš jau noriu užmigti, nes po visko 
šiuose šiauduose ne taip ir blogai! Man telieka palinkėti jums 
laimingo kelio. Tik neužmirškite išeidama užrakinti durų. Šiąnakt 
pašėlęs vėjas. 

- Na, kaip jūs nesuprantate! - sudejavo Marijana vos 
neverkdama ir puolė priešais jį ant kelių. - Aš ne ta, kuria 
šie Žmonės mane laiko. 

- Jūs ne aristokratė? Bet kas jumis patikės? Užtenka pažvelgti 
į jus... 

- Tai tiesa, aš aristokratė, bet aš jokia karaliaus agentė. Aš 
netgi nieko nežinau apie visa tai. Man čia tik ir kalba apie 
konspiraciją, apie princų agentus arba imperatoriaus šnipus. Bet 
aš apie tai nieko nesuprantu! Nieko, prisiekiu jums! 

Pasimetusi, apimta žūtbūtinio troškimo įtikinti jį, ji kaip vaikas 
prieš maldą sudėjo rankas. Reikia, kad jis patikėtų ja, kad vėl 
taptų jos draugu, kaip naktį per audrą. Jai taip reikėjo vyriškos 
jo jėgos! Be to, dabar nusiskutęs veidą, jis atrodė jai nepaprastai 
jaunas, daug artimesnis negu anksčiau. Jame buvo kažkas šviesaus, 
švaraus, kas traukė ir ramino. Jos paskutinis argumentas - 
nedrąsiai tyliu balsu ištarti žodžiai, jai pačiai to nesitikint, palietė 
kažkokias užsidariusio jaunuolio širdies stygas. 

- Supraskite.. man tik septyniolika metų! 

Šviesios akys, ką tik buvusios tokios šaltos, suminkštėjo. 
Ištiesęs ranką, Žanas sugriebė suglaustus merginos delnus ir 
prisitraukė prie savęs, privertė atsisėsti ant šiaudų. 

- Tuomet, - pradėjo jis beveik švelniai, - paaiškink man, 
kodėl tu norėjai bėgti iš Anglijos? 

Ji atsakė ne iš karto, nesiryždama atskleisti jam tiesos. Liūdna 
patirtis su hercogu d'Avariu parodė, kokia fantastiška ir neįtikėtina 
jos istorija. Antra vertus, jai per daug reikėjo Žano, kad ji 
galėtų apgaudinėti. Jeigu ji sukurs naują istoriją, kas nors išduos 
jam jos nenuoširdumą. Be to, jai jau nusibodo meluoti. Staiga 
apsisprendusi, ji išpyškino: 

- Aš nužudžiau dvikovoje savo vyrą vestuvių naktį! 

- Ką-4-ą7 

Marijana suprato, kad jai pavyko pramušti abejingo pašaipumo 
šarvus, po kuriais slėpėsi Žanas. Su naiviu išdidumu ji pastebėjo 
jo akyse sutrikimą. Ji neaiškiai suvokė, kad jis dabar žiūri į 
ją truputį kitaip negu anksčiau. Jis vos pravėrė burną ir paklausė: 

- Tu supranti, ką sakai? 

- Aš Žinau, tuo sunku patikėti, - pasakė ji liūdnai, - tačiau 
tai tiesa. 

Ir skatinama instinktyvaus pasitikėjimo, kurį jis įkvėpė jai, ir 
nuoširdaus noro būti suprastai, ji papasakojo viską, kas atsitiko 
tą beprotišką vestuvių naktį. Ji kalbėjo nieko neslėpdama ir 
taip nuoširdžiai, kad tai iškart rado atgarsį nesutaikomoje bretono 
sieloje. Ji suprato, kad jis jau nebeatstums jos ir net apdovanos 
simpatija, nes kai ji baigė pasakoti, jis palingavo galva ir 
nedrąsiai paglostė jai skruostą. 

- Gaila, kad tu mergina! Iš tavęs būtų šaunus vaikinas, 
mažyle! Daug pranašesnis už kiekvieną! O dabar sakyk, kodėl 
tau gresia pavojus, kodėl reikia bėgti iš čia? Ką tau padarė 
žmogus su kauke? 

- Jis dar nieko man nepadarė, - paprieštaravo ji sujaudinta, 
kad jis rūpinasi tik ja, - bet reikia rasti galimybę pabėgti iš 
čia mums abiems. Todėl, kad pavieniui mes nieko nepadarysime. 
O kol kas aš atėjau prašyti jūsų ir toliau meluoti kartu su 
manimi. Banditų vadas tiki, kad... 


Ir ji ėmė pasakoti apie savo santykius su Morvanu... Kaip 
ir anksčiau, Zanas atidžiai klausėsi jos. Bet šį; kartą, kai ji 
baigė, bretono akyse užgeso šilta ugnelė. Apglėbęs rankomis 
sulenktus kelius ir įsikniaubęs į juos, jis pasakė: 

- Jeigu aš leisiu sau išsilaipinti Anglijoje, tai vėl pakliūsiu 
ant pontono! Ir šįsyk tik Dievas žino, kada iš ten išsikapstysiu! 
Jei tik apskritai išsikapstysiu! 

- Bet juk kalbama ne apie jūsų grįžimą tenai! Tiesiog reikia 
nutęsti laiką. Jeigu jūs sutiksite, aš galėsiu laimėti keletą dienų, 
o gal tik keletą valandų, kurių užteks mūsų pabėgimui 
suorganizuoti. Išsilaikykite iki kitos nakties! Tada aš sužinosiu, 
kur raktas nuo šios grandinės, ir mes pabėgsime, abu pabėgsime, 
nes aš radau draugą šiame gyvačių lizde. Bet jeigu jūs pasakysite 
jam visą tiesą tuo atvejų, jeigu jis paklaus, mūsų niekas 
neišgelbės! 

Žanas lėtai pasuko galvą. Kai Marijana pamatė sustingusį jo 
veidą, jos nugara perbėgo šaltukas. Negi jis dar abejoja dėl 
jos? Jis taip ją apžiūrinėjo, tarsi norėdamas įsiskverbti į giliausias 
jos sielos kerteles. Ji norėjo kalbėti, pamėginti įtikinti jį, bet 
jis mostu sulaikė ją. 

- Kiek aš galiu pasitikėti tavimi? Tu įkūniji visa tai, ko aš 
neapkenčiu ir su kuo kovoju. Jei tu parengei man spąstus, aš 
žūsiu, nes su manimi daugiau nėra Bleko Fišo! O aš dar kai 
kam reikalingas! Ne... bėk, netgi šiąnakt, jei gali, ir palik mane 
ramybėje. Aš kaip nors pats išsikapstysiu! 

- Apie tai negali būti nė kalbos! Be jūsų aš nepabėgsiu! 
Tuo labiau dabar, kai ant jūsų krito įtarimas. Tada jūs tikrai 

žūsite! Išaušus dienai, Morvanas be jokių paaiškinimų perpjaus 
jums gerklę. 

- Tau iš tiesų daug reiškia mano išsigelbėjimas? Bet kodėl? 

Kodėl?.. Tiesą sakant, Marijana negalėtų suprantamai atsakyti, 
bet jos sąmonėje tai buvo visiškai natūralu. Bėgimas kartu iš 
Plimuto ir pergyventi pavojai sujungė juos nematomais saitais. 
Žano elgesys, jo globa ir šiltas draugiškumas nutiesė kelią į 
jos širdį. Ji niekintų save, jei paliktų jį - be vilties sulaukti 
pagalbos - Morvano rankose. Bet kaip visa tai paaiškinti jam, 
jeigu jai pačiai ne visai suprantama? 

Žanas aiškiai laukė jos atsakymo. Jis prislinko prie Marijanos, 
ir ji pajuto ant savo kaklo jo kvėpavimą. Labai atsargiai jis 
atsuko jos galvą į save, mėgindamas perskaityti akyse slaptas 
jos mintis. Tiesiai prieš save ji išvydo žydras jo akis su jose 
sustingusiu klausimu. Jaunuolis virpančiomis lūpomis atkakliai 
pakartojo: 

- Atsakyk man, mergaite! Kodėl tu nori išgelbėti mane? Iš 
gailesčio? 

- O, ne! Ne iš gailesčio! Galbūt... iš draugiškumo... 

- Ak, tik iš draugiškumo... 

Jis atrodė nusivylęs. Jo ranka nenoriai nuslydo Marijanos 
kaklu, apvaliais pečiais ir sustojo ties alkūne, tarsi jis negalėjo 
ryžtis visai ją atitraukti. Marijana išsigando, kad nuliūdino jį. Ji 
paklausė: 

- Argi jūs nenorite, kad aš būčiau jūsų draugas? Mes kartu 
patyrėme tiek pavojų... ir, be to, jūs išgelbėjote mane, kai tie 
žmonės ant kranto norėjo mane nužudyti. 

- Tai buvo visai natūralu! Juk aš negalėjau leisti, kad tave 
kaip ėriuką papjautų mano akyse. Kiekvienas padorus žmogus 
pasielgtų taip pat. 

- Mano manymu, kaip tik padorių Žmonių išvis sunkiausia 
sutikti. Kas bus tebūnie, tai nuspręsta. Aš lieku su jumis. 

Žanas nieko neatsakė. Įsivyravo tokia gili tyla, kad Marijana, 
atrodė, girdėjo savo širdies plakimą. Kluone buvo šilta, O jo 
ranka dar šiltesnė. Jinai jautė jos karšų pro rankovės audinį, 
ir tai - nežinia kodėl - kėlė jai nuotaiką. 

Žvakės liepsna suvirpėjo. Ji turėjo greitai užgesti, bet Marijana 
nesirengė išeiti. Mergina suprato, kad jau viskas pasakyta, kad 
Žano tylėjimas reiškia sutikimą, bet jai buvo nepaprastai malonu 
būti šalia jo. Lauke staugė vėjas, o jaukiame šiaudų lizde buvo 
taip šilta. Tai buvo tylus uostas neramiame pasaulyje, ir Marijana 
stengėsi nepastebėti grandinės, kaustančios Žaną prie sienos. Ji 
prisiminė knygą, kurioje buvo aprašyta panaši istorija: įsimylėjusi 
mergina mirties bausmės įvykdymo išvakarėse įsmunka į kalėjimą 
pas mylimąjį, nuteistą pakarti. Ši naktis buvo truputį panaši į 
tą, aprašytą knygoje, kurios pavadinimą ji užmiršo. Žinoma, už 
sienos nebuvo ešafoto, tačiau kiekvieną akimirką Morvano įsakymu 
vienas iš jo žmonių galėjo pavirsti budeliu. 

Žano ranka lėtai pakilo iki jos peties. Atsisukusi į jį, ji 
pamatė, kad jis žiūri į ją ir kad jo akys nuostabiai blizga. 
Kimiu balsu jis sušnibždėjo: 

- Aš laimingas, kad esu tavo draugas... bet aš tikėjausi ko 
kito... Aš tikėjausi nors truputį patikti tau. Kai buvau apkabinęs 
tave “Žuvėdroje", tu nesipriešinai. 

- Bet... juk jūs man patinkate. Ypač dabar, kai aš gerai 
matau jūsų veidą. Man buvo malonu, kai jūs bučiavote mane. 
Tai... taip, tai teikė man drąsos. 

- Tuomet... jei aš vėl pamėginsiu? 

Ji pajuto, kaip jis viena ranka apglėbė ją per liemenį ir 
prisitraukė prie savęs, bet vietoj atsakymo tik nusišypsojo ir 
užsimerkė, laukdama pabučiavimo. Tai tiesa, jis patiko jai. Nuo 
jo dvelkė jūra, iš kuriuos glėbio jiems vos pavyko ištrūkti. Jo 
akys buvo dangaus žydrumo ir tokios švelnios! Žydroje jų 
gelmėje slypėjo ilgesingas maldavimas. Galbūt jis myli ją! Jis 
buvo pirmasis vyriškis, priartėjęs prie jos jai sutikus, neskaitant 
bučinio, kurį iš jos lūpų išplėšė Jasonas Boforas. Šis grandine 
prikaustytas žmogus, kurio lūpos virpėjo taip arti jos veido, 
kartu ir jaudino, ir trikdė. Ji norėjo, kad jis būtų laimingas, 
kad jos dėka - jos, dėl kurios rytoj jis vėl rizikuos savo gyvybe, 
- Jis patirtų bent truputį džiaugsmo. Ji leidosi bučiuojama, 
paguldoma ant šiaudų ir net apsivijo rankomis jaunuolio kaklą, 
kad pratęstų palaimingą pojūtį. 


118 


Akimirką jis atsitraukė nuo jos lūpų ir ėmė aistringai bučiuoti 
Marijanos veidą ir kaklą; jo bučiniai buvo lengvi, kaip plaštakės 
sparneliai, bet sukėlė ilgai trunkantį drebulį, kurio prigimtis 
Zanui buvo puikiai žinoma. Jis pasidarė dar drąsesnis. Vėl 
pripuolęs prie jos lūpų, ėmė pamažu atseginėti korsažą. Virpanti, 
liepsnojančia galva Marijana jam nesipriešino. Ji jautėsi prie pat 
atradimo, kuris iš anksto ją sukrėtė. Jaunos patelės instinktas 
kuždėjo, kad jos kūne slypi neįtikėtini siurprizai. 

Kaip žaibas blykstelėjo Fransio Kranmerio prisiminimas. Tai 
jo rankų glamonėjama ji turėjo patirti šias nuostabias minutes. 
Nors ir aptemusia sąmone, ji neužmiršo, kad jau visai pasirengusi 
atiduoti nepažįstmajam tai, kas turi priklausyti tik sutuoktiniui. 
Bet, keista, ji nejautė nei dvejonių, nei gėdos. Nuo šiol ji 
buvo už savo buvusio gyvenimo ir net už apskritai normalaus 
gyvenimo ribų. Kodėl gi neatiduoti Žanui to, ko taip įžūliai 
reikalavo amerikietis Boforas? To, ko jokia moteris negali 
išsaugoti, kai vyriškis jėga arba gudrumu ryšis paimti ją. Liūdnoje 
Klarisės Harlou istorijoje, kurią ji slapčia perskaitė, niekingasis 
Lovelasas įpylė nelaimingajai migdomųjų, norėdamas ją paimti. 
Bet Žanui migdomųjų nereikia, kad pasiektų to paties, nors 
Marijana kaip reikiant ir nežinojo žodžių “ką nors paimti“ 
prasmės. Ji tik miglotai spėjo, kad kūno ryšiai sujungia vyrą ir 
moterį, ir ji nenorėjo . gintis. Jis glamonėjo ją taip švelniai ir 
kėlė jai tokius malonius pojūčius!.. Paskui jis ėmė šėlti, 
murmėdamas padrikus žodžius ir nutraukdamas juos vis 
karštesniais bučiniais. Tai buvo nuostabiausias išgyvenimas, kurį 
gali patirti mergina, ir po jo turi atsitikti kažkas stulbinančio. 

Bet staiga visas žavesys dingo kaip nebuvęs. Liko tik šiurkšti, 
skausminga realybė... Marijana suriko, tačiau Žanas net neišgirdo 
jos riksmo. Paklusdamas pernelyg senai aistrai ir geismui, kurio 
jis jau nebegalėjo sutramdyti, jis užvirto ant jos. Nebebuvo nei 
nedrąsasus įsimylėjimo, nei švelnių glamonių, o vietoj viso to - 
aštrus skausmas ir vyras, kuriame, atrodė, apsigyveno nelabasis. 
Apdujusi, apimta siaubo, ji pamėgino ištrūkti, bet jis ją tvirtai 
laikė. Ji norėjo šauktis pagalbos, bet jis vėl užspaudė jai lūpas 
bučiniais, tačiau ji nepajuto malonumo. Tą bučinį ji priėmė 
kaip styga įtemptais nervais,  mėšlungiškai  susitraukusiais 

raumenimis. Staiga viskas baigėsi, ir ji tarsi per stebuklą pasijuto 
laisva. 

Marijana buvo taip priblokšta, kad nedrįso pajudėti. Žiūrėdama 
į dulkėtas gegnes, ji tuo pat metu kovojo su noru pravirkti ir 
su baisiu nusivylimu. Taigi, tai ir yra meilė? Iš tiesų jai nepavyko 
suprasti nei šio "didžiojo" įvykio, aprašomo romanuose, esmės, 
nei to, kodėl tiek moterų ir merginų pražuvo dėl jo. Ką ir 
sakyti, tai malonu... iš pradžių, bet galiausiai jokio tikro džiaugsmo. 
Visa, ką ji patyrė, - tai didžiulis pasidygėjimas ir nenusakomas 
praradimo jausmas. Ne, niekada per visą savo gyvenimą ji 
nebuvo taip apgauta. 

Žano ranka palietė jos skruostą, ir ji išgirdo švelnų jo juoką. 

- Kodėl tu nieko nesakai? Juk tu žinai, kiek džiaugsmo 
man suteikei. Aš niekada to neužmiršiu! Be to, aš toks laimingas, 
kad buvau pirmas. 

- Iš kur jūs tai žinote? - piktai paklausė Marijana. 

Jis nusijuokė. 

- Kokia tu dar mergaitė! Tokius dalykus vyras sužino iškart. 
O dabar tau reikia greičiau eiti atgal. Žvakė tuoj užges, ir 
bus geriau, jei tavo nebuvimo niekas nepastebės. Be to... aš 
baisiai noriu miego! 

Pasirėmusi ant alkūnės, Marijana pamatė, kaip jis visa burna 
žiovauja, ir ją apėmė dar didesnis nusivylimas. Jai atrodė, kad 
tik nepaprastai švelnus elgesys galėjo suminkštinti tą nemalonų 
pojūtį, kurį ji patyrė. Jaunuolis gi buvo malonus, ne daugiau, 
ir ji aiškiai matė, kad dabar jis nori tik vieno - kad ji paliktų 
jį ramybėje. 

Negyvu balsu ji paklausė: 

- Tai ką jūs rytoj padarysite? 

Jis kreivai šyptelėjo ir valiūkiškai pamerkė. 

- Nesumanyk pamesti galvos! Būk rami. Aš padarysiu viską, 
ko tu panorėsi. Aš juk tavo skolininkas. 

Jis patenkintas atsiduso, susirietė į kamuolį, pataisė grandinę, 
kad mažiau jam trukdytų, susidėjo rankas ant krūtinės ir 
užsimerkė. 

- Labos nakties, - pridūrė jis mieguistu balsu. 

Sėdėdama priešais jį pariestomis kojomis, Marijana kurį laiką 
negalėjo patikėti, kad jis miega. Vis dėlto įdomūs subjektai tie 
vyrai, pamanė ji piktai. Ką tik jis buvo kupinas ugnies ir 
aistros, pakvaišęs iš meilės, o dabar, tepraėjus kelioms minutėms, 
ramiai miegojo užmiršęs viską, net ir tai, kad ji yra čia. Argi 
toks elgesys patvirtino tą saldų vidinį džiugesį;, kurį knygose 
jautė kitą dieną po vestuvių jauni jaunavedžiai? Žinoma, išimtį 
sudarė nelaimingoji Klarisė Harlou, kuri, būdama be sąmonės, 
net nežinojo, kas jai darosi. O dėl Marijanos, tai ji tvirtai 
nutarė artimiausiu laiku nekartoti tokio išbandymo, net jeigu jis 
ir galėtų suteikti malonumą Žanui. O, ne, nė už ką! 

Zvakė užgeso, ir Marijanos apmąstymai nutrūko. Jai nebeliko 
nieko kito, tik grįžti į namą, į savo lovą. Trupuųį palaukusi, 
kol akys apsiprato su tamsa, ji atsistojo, susirado šalia žvakidės 
gulėjusį raktą ir, išėjusi iš kluono ir rūpestingai užrakinusi duris, 
padėjo jį į vietą. 

Naktis buvo dar tamsesnė. Vėjas pūtė kaip pašėlęs, plėšė 
apklotą ir vos nepartrenkė Marijanos ant žemės. Jai švystelėjo 
mintis pabandyti dabar, tuoj pat bėgti, bet ji iškart nuvijo ją 
šalin. Galų gale Žanas juk nekaltas, kad ji deramai neįvertino 
meilės žaidimo. Be to, tiesą sakant, ji pati truputį norėjo to, 
kas atsitiko. Pagaliau ją su Žanu sieja bendras jų įsipareigojimas 
plėšikų atžvilgiu. Susitarimas yra susitarimas! 

Atsukusi nugarą gundytojams landams, Marijana pažįstamu 
keliu grįžo į kambarį ir ėmė ruoštis miegoti. 

Vos tik ji užtraukė užuolaidas prie galvūgalio, kaip vos girdimai 
pasisuko raktas spynos skylutėje. Mažasis siuvėjas ištesėjo žodį. 


Šeštas skyrius 
Žmogus iš Gulvano 


Kai rytą buvo pastebėtas Žano Ledriu pabėgimas, Marijanai 
pasirodė, kad dangus užgriuvo jai ant galvos. 

Palaukusi, kol nustos lyti, ji išėjo į dykvietę, plytinčią tarp 
namo ir jūros. Suvalgiusi grynai kaimiškos tirštos riebios sriubos, 
kuri buvo patiekta vietoj pirmųjų pusryčių, Marijana pajuto, kad 
jai būtinai reikia išeiti į gryną orą. Kvapni arbata ir traškantys 

Seltono skrebučiai buvo toli: Ji veltui mėgino prisiminti jų 
aromatą, kai įnirtingas Morvano šauksmas sutrikdė ramią ryto 
tylą. 

Ji ne iškart suprato, kas atsitiko. Sėdėdama keisto akmens 
papėdėje, - šie akmenys teikė peizažui kraupų grožį, - ji kaip 
užburta žiūrėjo į nurimusią jūrą, lėtai skalaujančią pakrantės 
uolas, ant kurių fantastiškomis žaliomis dėmėmis augo dumbliai. 
Dangumi plaukė pilki debesys, tarp kurių klykdamos nardė 
žuvėdros, debesų properšose nedrąsiai pasirodydavo dangaus 
žydrynė, o mažytės įlankos pakraštyje, šalia ištrauktų valčių, 
ramiai dūmijo keli namai. 

Moterys ir vaikai traukė prie kranto, apsiginklavę ilgais kabliais 
ir grėbliais, su kuriais jie atoslūgio metu traukdavo dumblius ir 
rinkdavo ilgus, blizgančius kaip lakas jūros žolės kaspinus - 
vienintelį šios Dievo užmirštos šalies turtą. 

Po praėjusios nakties šėlimo taip gera buvo atsiduoti svajonėms 
šio nurimusio grožio akivaizdoje. Išvydusi prie jos bėgant 
Morvaną, Marijana nepatenkinta susiraukė. Negi šis žmogus 
negali nors minutę palikti jos ramybėje? Bet štai jis jau priešais 
ją ir sugriebęs už rankos smarkiai trūkteli. 

- Tučtuojau grįžkite namo! Jūs melavotė., jūs apgaudinėjote 
mane. Dabar mes neturėsim dingsties tęsti šį Žaidimą. 

- Tai jūs šnekate nesąmones! Ką dar aš jums padariau? - 
sušuko ji piktai. - Ir pirmiausia paleiskite mane! 

Staigiu judesiu ji ištraukė ranką. Morvanas neteko pusiausvyros 
ir vos nepargriuvo. Nors jis ir buvo su kauke, Marijana pastebėjo, 
kaip išraudo jo veidas. Suspaudęs kumščius, jis žengė prie jos. 

- Jūsų brangusis tarnas! Tas žmogus, kurio atsidavimą jūs 
taip gyrėte!.. Jis išsigelbėjo, mano brangioji! O jus paliko čia! 

Dabar atėjo eilė susvyruoti Marijanai. Ji laukė bet ko, tik 
ne šito, ir neslėpė savo sutrikimo. 

- Jis išsigelbėjo? - ištarė ji. - Bet... tai neįmanoma! Jis 
negalėjo... 

Ji norėjo pasakyti, kad jis negalėjo taip pasielgti su ja, bet 
laiku prikando liežuvį. Morvanas, nieko nepastebėdamas, tęsė: 

- Aš ir tikėjau juo, ir dvejojau. Todėl ir prikausčiau jį 
grandine kluone. Bet rytą, kai Suazik nunešė jam pusryčius, ji 
rado duris atidarytas, narvą tuščią, Oo grandinė buvo perpjauta. 

Marijana beveik nesiklausė jo. 

- Tai neįmanoma, - kartojo ji mechaniškai. - Neįmanoma! 

Įsiutusi dėl tokios baisios išdavystės, ji sunkiai galėjo valdyti 
mintis. Praeitos nakties įvykiai iškilo jos atmintyje negailestingai 
tiksliai. Kai ji paliko Ledriu, jis taip kietai miegojo, kad nė 
patrankos šūvis nebūtų jo pažadinęs - tai ji galėjo prisiekti. 
Grandinė buvo sveika ir išeidama ji rūpestingai užrakino duris, 
o raktą padėjo į vietą... Tuo metu - ji buvo tuo įsitikinusi - 
Žanas neturėjo jokios galimybės pabėgti, antraip jis būtų 
pasidalijęs su ja savo planais ir sutikęs bėgti kartu su ja tuoj 
pat, kai jinai jam pasiūlė. Jai dingtelėjo mintis apie siuvėją. 
Bet Perinaikas pasakė, kad jeigu ji panorės bėgti, tai turės 
bėgti viena. Vargu ar tai jis atnešė bretonui dildę, kad šis 
išsilaisvintų iš grandinės, ir paliko duris atdaras. Tad kas gi? 
Bet jai daugiau nebuvo laiko apie tai mąstyti. 

Nepaprastomis pastangomis  Morvanas susitvardė ir šaltai 
paklausė: 

- Ar aš dar ilgai lauksiu jūsų paaiškinimų? 

Ji gūžtelėjo pečiais, paėmė sausą žolės stiebelį ir ėmė jį 
kramtyti, nes suprato, kad esant tokiai situacijai reikia būti 
santūriai. 

- Kokių paaiškinimų jūs norite iš manęs? Aš taip pat, kaip 
ir jūs, nesuprantu! Galbūt jis bijojo? Kai jūs prikaustėte jį... 

- Aš visada prirakinu grandine tuos, kurie išdrįsta mano 
akivaizdoje minėti tam tikrus vardus, ir pradedu tikėti, jog 
padariau kvailystę, kad nepasielgiau taip pat ir su jumis! Aš 
žinau tik tai, ką teikėtės man psakyti. 

- O Karalienės medalioną jūs užmiršote? 

- Jūs galėjote jį pavogti! Tučtuojau grįžkite į namus, jei 
nenorite, kad nuvesčiau jus jėga. Aš... 

Jis nutilo. Prieš tai, pokalbio metu, jis automatiškai sekė 
nedidelį laivą, tuo metu lenkiantį aukštą kyšulį, ant kurio jie 


stovėjo. Laivas plaukė pavėjui, ir raudona jo burė ryškiai išsiskyrė 

pilkame jūros paviršiuje. Buvo galima įžiūrėti jį vairuojančio 
vyro siluetą, ir staiga vėjo gūsis atnešė jo stiprų pašaipų balsą: 
„ Tolumoje tarsi vėjas 

Iš Anglijos fregata 

Bangomis drąsiai skrieja. 

Būrys skuba į Bordo... 

Oras buvo skaidrus kaip krištolas, todėl dainos žodžiai girdėjosi 
nepaprastai aiškiai. Užpakaly savęs Marijana išgirdo keistus garsus 
ir... nustebusi pamatė, kad Morvanas sugriežė dantimis. Pro 
kaukės plyšius beprotiškai degančios akys sekė nutolstantį burlaivį, 
ir merginos kūnu nubėgo šiurpuliai, kai jis pažvelgė į ją. 

- Jūs girdite? Ir dar atsikalbinėsite? Kur jūs samdėtės savo 
tarnus, madmuazele d'Aselna? Ant Anglijos pontonų? 

- Aš kaip ir anksčiau nieko nesuprantu! - išdidžiai atsakė 
ji. 

- Ši daina žinoma visose pasaulio jūrose! Roberto Siurkufo 
jūreivių daina! Ir jūsų vadinamasis tarnas iš jų padermės! 

- Jūs iš proto išsikraustėte! Jis visada ištikimai tarnavo man! 
- Marijana pareiškė taip tvirtai, kad jos priešininko įsitikinimas 
akimirką susvyravo. 

- Galimas daiktas, kad ir jūs buvote apgauta. Bet, šiaip ar 
taip, dvejonės dėl jūsų netrukus išsisklaidys. 

- Ką jūs norite pasakyti? 

- Kad aš pagaliau gavau žinią šiąnakt. Netrukus čia bus 
grafo d'Antrego emisaras. Mes kartu nustatysime, kas jūs esate... 
O iki tol sėdėsite užrakinta! 

- Kokią teisę jūs turite? - pasipiktino Marijana ir pagalvojo 
apie savo sąjungininką siuvėją; ji pajuto, kad, nepaisant visko, 
turi pakankamai jėgų ir gali drąsiai atrėžti, nes naktį ji ir pati 
ketino bėgti. 

- Jei kas nors atvyks iš Londono, tai jis tik patvirtins mano 
žodžius ir mano visuomeninę padėtį. Tai jums, brangusis, teks 
teisintis dėl to, kad sulaikėte mane čia. Dėl jūsų aš vėluoju. 

Tvirtas merginos tonas pastebimai paveikė plėšiką, bet jis 
nepanoro keisti savo sprendimo. 

- Šiaip ar taip, jūs būsite mano asmeniškai prižiūrima. Eime, 
reikia grįžti į pilį, atiduoti liūdną pagarbą. 

- Kam? 

- Leitenantui Vinokui. Jūsų... tarnas nužudė jį pabėgdamas. 

Mirusiojo kūnas buvo pašarvotas ant balta paklode užtiesto 
stalo didelėje salėje. Ta proga buvo išneštas visas šlamštas, 
kurio paprastai būdavo prigrūsta - dėžės, ryšuliai ir pan., o 
nuo lubų prie stalo leidosi balti rankšluosčiai; jie supo kūną 
savotiška uždanga. 

Mirtis nesuteikė plėšikui ypatingos didybės. Net nuskustas, 
sušukuotas ir aprengtas gražiausiais rūbais, jis - ir amžinai 
nurimęs - tebebuvo nežmoniškai bjaurus ir atrodė baisiai 
klastingas. Marijana pagalvojo, kad ji niekada nematė tokio 
antipatiško negyvėlio. Visų, kuriuos ji iki šiol yra mačiusi, veidai 
švietė nenusakomu kilnumu ir ramybe, kuri nugludindavo visus 
neigiamus charakterio bruožus. Bet šis į mirusiųjų pasaulį įžengė 
su ta pačia žiaurumo išraiška, kurią turėjo būdamas gyvas. Senoji 
Suazik, matyt, galvojo tą patį, nes žiūrėdama į mirusįjį ji 
palingavo galva ir sumurmėjo: 

- Mirtis be išpažinties! Tai ir matyti! 

Vis dėlto ji sudėjo jam rankas ir apsuko riešus bukmedžio 
rožančiumi. Tačiau darė tai be jokio entuziazmo. 

Morvanas liepė Marijanai melstis prie lavono kartu su kitomis 
moterimis, kaip to reikalavo liaudies šermenų papročiai. Ji turėjo 
savo margus rūbus pakeisti juoda suknele, kuri kartu su tokiu 
pat šaliku ir kyku, matyt, buvo paskolinta iš Gven. Anoji dėl 
to visai neprieštaravo. Atsiklaupusi ant suolelio prie Vinoko 
kojų priešais Gven, ji bent jau galėjo ramiai mąstyti apsimesdama, 
kad kalba rožančių. Tarp dviejų moterų stovėjo ant taburetės 
buko šaka. Marijana nenuleido nuo jos akių, stengdamasi nematyti 
gremėzdiškų mirusiojo batų. Keisdama padėtį, ji kartais susitikdavo 
pašaipiai  triumfuojantį Gven žvilgsnį, kuris nevalingai vertė 
susimąstyti. Iš kur staiga atsirado tokia pergalinga bretonės veido 
išraiška? Dėl to, kad Morvanas pagaliau pradėjo elgtis su ja 
beveik kaip su belaisve, ar... Marijana paklausė savęs, ar labai 
toli reikia ieškoti paslaptingos rankos, kuri atidarė kluono duris, 
perpjovė Žano Ledriu grandinę ir privertė bretoną bėgti. Tas 
pabėgimas tebebuvo jai mįslė. Jei tik Žanas nebuvo užsidarėlis 
ir paniekos vertas žmogus, tai jis neturėjo jokio pagrindo bėgti 

vienas, ypač po to, kai Marijana atsisakė palikti jį. Ne, čia 
buvo kažkas kita. Ta ar tas, kuris atidarė jam duris, be abejo, 
turėjo pažadinti jį ir įtikinti, kad reikia bėgti. Intuicija Marijanai 
kuždėjo, kad šią naktį ji patraukė jaunuolį į savo pusę; dar 
daugiau - savo pačios nusivylimo kaina ji pririšo jį prie savęs. 
Jis buvo paprastas žmogus, jeigu jinai atsidavė jam, Ledriu 
viskas turėjo būti paprasta ir aišku. Tad ką gi jam pasakė, 
kad jis taip šaltakraujiškai paliko ją, sukeldamas tuo pavojų jos 
gyvybei? Veikiau tai panėšėjo į moters kerštą. 

Už palinkusios merginos pasigirdo žingsniai: apsilaupiusiomis 
grindų plytelėmis kaukšėjo klumpės ir girgždėjo sunkūs kaustyti 
batai. Retkarčiais kieno nors ranka ištraukdavo iš dubens šaką 
ir pagarbiai apšlakstydavo lavoną. Artimiausių kaimų žmonės 
atėjo - kaip to reikalavo paprotys - atiduoti pagarbos savo 
brolio palaikams. Kad jis visą gyvenimą buvo paskutinis niekšas, 
tai neturėjo reikšmės: bretonas - jis visiems bretonams tapo 
šventuoju. 

Visa tai atrodė įspūdingai, ypač kai pasigirdo Morvano balsas: 
jis iškilmingai pakvietė visus atėjusiuosius į “gedulingas pamaldas“. 
Marijana pajuto, kaip ją vėl apima nerimas. Jei reikės pasilikti 
su visais šiais žmonėmis, kaip ji pabėgs? Be to, vargu ar paliks 
ją vieną jos kambaryje. Juk Morvanas pasakė, kad nuo šiol 
nenuleis nuo jos akių. Be to, jeigu iš tiesų Gven padėjo 
pabėgti Ledriu, ji nesustos pusiaukelėje: piktame bretonės 
žvilgsnyje Marijana galėjo įskaityti, kad ji tol nemiegos ir neturės 
poilsio, kol išnyks nekviesta viešnia. Žinoma, dar buvo jos 
draugas siuvėjas, nejsižeiskite dėl mano žodžių! Bet ar pavyks 
jam ir šį kartą padėti jai? Visa tai apsvarsčiusi, Marijana ėmė 
karštai melstis, bet tiktai už save, 0 ne už šitą nenaudingą 
numirėlį. Jai labai reikėjo Aukščiausiojo pagalbos. 

Didžiulė, tamsi ir gauruota letena paėmė šlakstyklę, ir galingas 
balsas užgiedojo psalmę: 

Iš gilumos šaukiuosi tavęs, Viešpatie, 

Viešpatie, išgirsk mano balsą... 

Marijana suvirpėjo, tarsi katedros varpas būtų suskambinęs 
jai tiesiai į ausį, akimis perbėgo nuo rankos iki veido ir vos 
nesuriko iš nuostabos. Priešais ją buvo milžiniško ūgio valstietis. 

Jis buvo apsirengęs tradiciniu bretonų apdaru:  plisuotas 
bragobrazas (trumpos kelnės su kilpine), parauktos žemiau kelių, 
išsiuvinėtas megztinis po trumpa gelumbės liemene, o virš visko 
- palaida avikailio striukė. Bet tarp ilgų juodų plaukų, siekiančių 
pečius, po didele mėlyna kepure, kokias nešioja Gulvano žmonės, 
buvo Bleko Fišo veidas! 

Atsirėmęs į didžiulę lazdą ir pakėlęs akis į dangų, jis giedojo 
taip uoliai, tarsi visą gyvenimą vien tai ir būtų daręs. Valstiečiai 
susižavėję Žiūrėjo į jį, todėl Marijana galėjo bent kiek nusiraminti, 
nes ji buvo apstulbinta išvydusi tą, kurį laikė paskendusiu. Kaip 
jis pateko čia? Kokiu stebuklu pavyko jam išsigelbėti kartu ir 
nuo audros, ir nuo rifų, ir nuo plėšikų?) Atsakymo į šiuos 
klausimus kol kas nebuvo. Nors... jeigu jau Žanui Ledriu ir 
jai pačiai pašisekė ir jie liko sveiki gyvi, tai visai natūralu, kad 
tokiam galiūnui kaip Blekas Fišas tai buvo dar paprasčiau. 

Dabar valstiečiai choru traukė psalmę, o Marijana įtemptai 
stengėsi prisiminti reikalingus žodžius, bet jaudulys trukdė 
susikaupti. Beje, tai jau neturėjo didelės reikšmės. Bleko Fišo 
atsiradimas galėjo būti Aukščiausiojo atsakymas į jos maldą. 

Giedojimas baigėsi. Morvanas paliko aukštą šeimininko krėslą, 
kuriame sėdėjo, ir priėjo prie atvykėlio. 

- Aš tavęs nepažįstu, gerasis žmogau. Kas tu? 

- Jo pusbrolis, - atsakė Blekas Fišas, rodydamas į numirėlį. 
- Aš, kaip ir jis, iš Gulvano. Aš atėjau pasimatyti su juo, 
išgirdęs kalbant tokius dalykus. Vargšas Vinokas. Toks geras 
vaikinas! 

Ir nustebusios Marijanos akivaizdoje jūreivis nusišluostė ašarą, 
kurią išspausti, matyt, buvo nelengva. Bet jis tatai padarė taip 
natūraliai, kad Morvanui nekilo nė menkiausio įtarimo. Jis net 
pasidarė malonus, nevalingai paklusdamas besąlygiškiems feodalinio 
svetingumo įstatymams. 

- Tokiu atveju pasilik. Tu budėsi kartu su mumis, o naktį 
dalyvausi vakarienėje. 

Blekas Fišas tylėdamas nusilenkė ir prisidėjo prie grupės 
valstiečių. Įtraukęs galvą į pečius, sunkiai dviem rankomis 
atsirėmęs į savo lazdą, su kuria tikras bretonas niekada nesiskiria, 
jis beveik niekuo nesiskyrė nuo kitų vyrų, ir Marijanai, vėl 

ėmusiai kalbėti savo maldą, nepavyko susitikti su juo žvilgsniu. 
Nuo šiol ji jau negalėjo galvoti apie ką nors kitą, išskyrus šį 
nebylų žmogų, nuo kurio tiek daug priklausė, nes ji buvo 
įsitikinusi, kad jis čia dėl jos. Iš susijaudinimo jai pasidarė taip 
karšta, kad netrukus ji pajuto, jog daugiau nebegali klūpėti. Ji 
atsistojo, nutaisiusi grimasą, kad jai skauda. Jos vietą tuoj pat 
užėmė kažkokia valstietė. 

Morvanas suraukė antakius, bet pasitenkino tik tuo, kad 
išsiuntė ją pas Suazik į virtuvę. Kaip tik to ji ir norėjo. Bet 
nors ir didelis buvo jos troškimas prisiartinti prie Bleko Fišo, 
išeidama ji vis dėlto nerizikavo praeiti pro jį. 

Jos noras išsipildė tik tada, kai atėjus nakčiai visi namiškiai 
susibūrė aplink senę, kuri turėjo giedoti gedulingą litaniją. Tuo 
metu, kai visi rinkosi prie stalo, neišvengiamai kilo šiokia tokia 
sumaištis, ir Marijana pajuto, kad kažkas palietė ją už alkūnės. 
Prislopintas balsas sušnibždėjo angliškai: 

- Rytoj... per laidotuves... Pasistenkite nualpti bažnyčioje. 

Ji apsižvalgė, tačiau pamatė tik bedantį senį, kuris uoliai 
meldėsi už jos. Truputį toliau matėsi plati jūreivio nugara; jis 
sėdosi į savo vietą tarp vyrų. 

Naktinės pamaldos Marijanai buvo visiškai nepakenčiamos. Ji 
beveik negirdėjo senės giedojimo, vos prisilietė prie valgio, kuris, 
laikantis papročio, buvo paduotas vakarienei pusiaunaktį, ir 
apskritai nė negalvojo apie numirėlį, kuris vargu ar nusipelnė 
dėmesio. Jos galvoje visą laiką sukosi Bleko Fišo žodžiai. Jie 
kėlė nerimą ir rūpestį. Jis pasakė, kad ji bažnyčioje apalptų? 
Tačiau tai padaryti daug sunkiau, negu atrodo. Per visą savo 
gyvenimą Marijana buvo apalpusi tik vieną kartą, kai ją, nublokštą 
nuo “Žuvėdros" ir beveik nuskendusią, sugriebė plėšiko kablys. 
Ji buvo pridususi ir iš skausmo neteko sąmonės. Bet kaip 
galima įtikinamai pavaizduoti alpulį ir kartu būti šaltakraujiška? 
Ji yra mačiusi Anglijos salonuose, kaip grakščiai reikiamu 
momentu alpsta trapios būtybės, išsaugodamos skaisčią veido 
spalvą, tad nesunku būdavo suprasti, kad tai - paprasta komedija. 
Taigi reikalingas tikras apalpimas, o ne tuščias epizodas, reikia, 
kad tai būtų įtikinama, kad dėl to kiltų didelis sambrūzdis. 
Reikės pasistengti... o visa kita palikti Aukščiausiojo valiai! 

«Ji buvo taip paskendusi mintyse, jog tik priėjusi prie savo 
kambario durų pastebėjo, kad jai įkandin seka Gven. Giedoti 
liko vieni vyrai. Moterims buvo leista truputį pailsėti: Bet kai 
bretonė norėjo įeiti kartu su ja, Marijana pasipriešino. 

- Tai mano kambarys! - sausai pasakė ji. 

- Šią naktį jis ir mano. Ir nemanyk, kad man tai patinka. 
Aš vykdau Morvano įsakymą, ir baigta! Ir aš labai džiaugiuosi, 
kad jis pagaliau ėmė tave įtarinėti! 

Išdidus merginos tonas, jos akiplėšiškas tujinimas, aiškiai 
rodantis, kad ji daugiau nesirengia terliotis su Marijana, - visa 
tai ėmė erzinti jaunąją aristokratę. Jei bretonė ieško priekabių, 
ji susilauks atkirčio! Staigiu judesiu Marijana čiupo ją už rankos 
ir šiurkščiai įstūmė į kambarį, paskui rūpestingai užrakino duris. 

- Kai kas man kelia mintį, kad tu labiau verta įtarimo, 
mano mergaite! Jeigu jau mums lemta praleisti naktį kartu, 
reikia tai išnaudoti. Ir pagaliau išsiaiškinti! 

Tokia įžanga pribloškė Gven. Jos dailų veidelį kaip šešėlis 
aptemdė vylius ir nepatiklumas. 

- Išsiaiškinti? Ką gi? 

- Tavo elgesį. Man atrodo, yra apie ką pasikalbėti. Taigi tu 
sakai, kad nuo šiol Morvanas įtaria mane. O kodėl? Todėl, 
kad Žanas Ledriu pabėgo? Tokiu atveju jo įtarimai tušti, aš 
čia niekuo dėta. Tačiau to negalima pasakyti apie tave. 

- Kodėl gi, leisk tavęs paklausti? 

- Todėl, kad tu jį išleidai! Tu! 

Ką tik Marijana visiškai nebuvo tuo įsitikinusi. Bet dabar, 
aiškiai ištarusi šiuos žodžius ir įsiklausiusi į jų skambesį, ji su 
nuostaba pajuto, kad niekada tuo neabejojo... Ir iš tiesų Gven 
atrodė tokia sutrikusi, kad tai jau buvo prisipažinimas. Tada, 
neleisdama jai atsikvošėti, mergina pridūrė: 

- Neigti beprasmiška, aš viską Žinau. 

- Iš kur tu žinai? - paklausė ta, užleisdama pozicijas. 

- Tai mano reikalas. Aš viską žinau, ir to užtenka. Bet aš 
nežinau, kodėl tu tai padarei? Su malonumu išklausysiu tavo 
prisipažinimo. 

Pikta šypsena iškreipė bretonės lūpas. 

- Eik, paklausk Morvaną! Aš tau nieko nepasakysiu. 

- Paklausti Morvaną? Galimas daiktas, tai ne tokia jau bloga 
idėja. O štai nuspręsti, kuri iš mūsų teisi, jis galės. Aš jam 
pasakysiu... 

- Kad tu tokia pat princų agentė, kaip ir aš! Jis jau pradėjo 
abejoti, ir aš esu tikra, kad apsidžiaugs, sužinojęs tiksliai... Rytoj 
užutėkio Žuvys turės prašmatnią vakarienę! 

Marijana nė nemirktelėjo. Ji net leido sau tokią prabangą, 
kaip šypsena. 

- Kodėl gi ne? Aš neturiu ką prarasti, kai jau viskas prarasta. 
Savo ruožtu aš pranešiu jam, kad tu išleidai jo belaisvį, vieną 
iš jo taip neapkenčiamo Siurkufo jūreivių... ir visai galimas 
daiktas, kad užutėkio žuvys turės dviejų patiekalų vakarienę. 
Gaila, kad tu nematei jo ant uolos, kai belaisvis nuplaukdamas 
spjaudėsi į jo pusę! 

Net nepažvelgusi, kokį įspūdį jos žodžiai padarė Gven, 
Marijana priėjo prie židinio, paėmė žnyples ir pažarstė dar 
raudonas anglis. Paskui įmetė į ugnį šviežių pliauskų, kantriai 
laukdama, kol Gven ryšis nutraukti įsivyravusią tylą. 

- Ką tu nori žinoti? - pagaliau niūriai sumurmėjo Gven. 

- Aš jau sakiau: kodėl tu išleidai Žaną? 

- Todėl, kad jis buvo tau reikalingas! Aš mačiau, kai tu 
nuėjai pas jį, ir nusekiau paskui tave. Ir girdėjau, apie ką jūs 
kalbėjotės... beveik viską! 

- O paskui? - abejingai paklausė Marijana. 

- Paskui aš supratau, jog be jo tau galas, jog tau reikia, 
kad jis dėl tavęs meluotų. Tau išėjus, aš nuėjau pas jį. Jis 
miegojo, ir aš vargais negalais jį pažadinau. Bet atsibudęs jis 
labai atidžiai manęs klausėsi. 

- Ir tu pasakei?.. 

- Kad tu jam primelavai. Kad tu iš tiesų esi anglų šnipė, 
pasiųsta į Sen Malą, kur, apsimetusi nekalta auka, turėjai jo 
padedama patekti pas Siurkufą. Kvailas jo kilniadvasiškumas 
visiems žinomas. Tu turėjai jį suvilioti ir įkalbėti, kad jo laivai 
paliktų ramybėje anglų laivus. Tu pakankamai išvaizdi, kad tai 
padarytum, o korsarų karalius, nors ir nejaunas, bet vis dar 
sugeba įvertinti grožį. 

- Ir jis patikėjo tavimi? - sušuko Marijana, skaudžiai prisiminusi, 
kad ji atsidavė bretonui, norėdama pririšti jį prie savęs. 

- Nė nesvyruodamas! Tavo istoriją apie dvikovą buvo truputį 
sunkiau suprasti! Paskui jis ir pats įsitikino, kad tu prieš nieką 
nesustosi, kai tau reikia paimti į savo rankas vyrą. Pagaliau 
mes abu esame bretonai. Kraštiečiai palaiko vienas kitą, taigi 
sunkumų aš neturėjau. Ir tavo pasakojime buvo pernelyg daug 
keistų dalykų. Man tik pavyko, kai aš visai atsitiktinai patvirtinau, 
kad jūs plaukėte kaip tik į Sen Malą ir nemanėte, kad jus 
trinktelės į mūsų uolas. 

Marijanai sunkiai pavyko paslėpti ją apėmusį pyktį. Visa, ką 
ji darė, atsisuko prieš ją. Šita mergiotė ir bretonas pasijuokė 
iš jos! Tai štai kaip galima tikėti vyro žodžiu! Vos paleidęs 
ją iš savo glėbio, Žanas patikėjo viskuo, ką jam prikalbėjo kita, 
ir tik todėl, kad jie - kraštiečiai. O gal Gven apdovanojo jį 
tuo, kuo ir ji?. Bet Marijana pasiekė didelių laimėjimų 
mokydamasi savitvardos. Ji tik gūžtelėjo pečiais ir permetė 
priešininkę niekinamu žvilgsniu. 

- Sveikinu! Tu klastingesnė negu aš maniau. Dabar sakyk 
man: kuo aš tau nejtikau, kad tu taip stengiesi mane pražudyti? 
Tiesa, aš nevalingai pasiskolinau tavo sunkelę. Bet juk tai tokia 
smulkmena! 

- O Morvanas? Morvanas, kuris tik ir spokso į tave! Vadinasi, 
manęs jau nereikia? - Gven balse skambėjo įniršis ir baimė. - 
Manai, aš pakęsiu, jei tu užimsi mano vietą? 

- Tavo vietą? Yra ko pavydėti: meilužė... vieškelio bandito, 
pakrantės pirato, kuris būtinai savo gyvenimą baigs su kilpa ant 
kaklo! Tau paprasčiau būtų padėti man pabėgti. 

- Na, tai dar neaišku! Tik negyvėliai niekam netrukdo! Štai 
kodėl aš saugosiu tave, kol tave demaskuos ir kol... 

- Į sveikatą! - nuvargusi atsiduso Marijana. - Saugok, jeigu 
tai tau taip svarbu, tik leisk man pamiegoti. Aš guluosi... 

Ji suprato, kad iš šios ribotos mergiotės nieko nepeš. Gven 
su savo pirmykščiu instinktu žinojo tik vieną būdą pašalinti tai, 
kas jai trukdo, - mirtį. Ji privertė bėgti Žaną Ledriu, kad 
Marijana neturėtų iš ko tikėtis pagalbos, o dabar kantriai kaip 
katė laukė atvykstant paslaptingojo pasiuntinio, kuris, jos manymu, 

demaskuos jos varžovę ir pasirašys jai mirties nuosprendį. Tolesnė 
diskusija buvo beprasmiška. Daug geriau bus bent kiek sukaupti 
jėgų rytdienai. 

Didžiojoje salėje tęsėsi gedulingos pamaldos. Lėtas ir niūrus 
giedojimas persismelkė per storas sienas ir pasiekė Marijaną. 
Blogai susigiedoję balsai skambėjo kaip dejonės nerimstančių 
sielų, kurios, kaip pasakojama bretonų legendose, pasirodo 
naktimis ir bastosi keliais, priekaištaudamos gyviesiems dėl savimi 
patenkinto egoizmo. Nejučia jos kūnu perbėgo drebulys. Bet ji 
valios pastangomis nuvijo nemalonų pojūtį. Ji tikisi, kad rytoj 
tokiu laiku bus toli nuo šių vietų. 

Kai laidotuvių procesija išėjo iš pilies, oras buvo klaikus. 
Pašėlęs vėjas lenkė krūmus prie žemės, o lietus pavertė kelią 
klampyne. Pilki, sunkūs kaip švinas debesys nusileido taip Žemai, 
kad, atrodė, spaudžia dalyvaujančiųjų galvas. Pagal paprotį velionio 
kūnas turėjo būti vežamas į kapines vežimu, tačiau dėl blogo 
oro to teko atsisakyti. Keturi stiprūs vyrai nešė karstą ant 
pečių, kiek įmanoma slėpdamiesi nuo lietaus po ką tik 
nuobliuotomis lentomis. Priekyje ant arklio, giedodamas psalmes, 
jojo parapijos kunigas. Namiškiai, draugai ir kaimynai ėjo iš 
paskos, kas kaip galėjo, susigūžę, kad atsilaikytų prieš vėją, 
kuris be paliovos pūtė atnešdamas silpną laidotuvių varpo 
skambėjimą. Tik vienas siuvėjas, palinkęs prie savo darbo, liko 
namie. Jo iš tiesų nelaikė žmogumi. 

Apsigobusi standžiu juodu apsiaustu, užsismaukusi ant akių 
gobtuvą, Marijana slinko tarp moterų; iš abiejų jos pusių 
žingsniavo kaip ir anksčiau priešiška Gven ir senoji Suazik, 
pernelyg užsiėmusios rožančiais ir nekreipiančios į ją dėmesio. 
Beje, kaimynės domino ją mažiau negu landuose pasirodžiusi 
pilko granito varpinė. Ji pagalvojo apie Bleką Fišą. Kodėl jis 
taip stengėsi padėti jai pabėgti? Ji sumokėjo už kelionę iki 
Prancūzijos, ir ji jau buvo Prancūzijoje. Jis įvykdė sutartį, ir 
jam nėra reikalo daugiau rūpintis ja. Tačiau jis vėl rizikuoja, 
norėdamas pagrobti ją iš Morvano. Kokiu tikslu? Ar ji nuo 
vilko bėgdama neužšoks ant meškos, jeigu leisis su juo į kelią? 
Nors, šiaip ar taip, jos padėtis jau negali būti blogesnė! Ji tai 
įskaitė lediniame Morvano žvilgsnyje, kurį jis metė į ją jiems 

išeinant. Juk tik norėdamas neišleisti jos iš akių, jis pareikalavo, 
kad ji dalyvautų laidotuvėse. 

Nedidelė bažnytėlė, apsupta kuklių kapų, stovėjo pusiau 
išdžiūvusioje giraitėje. Truputį toliau kalvos viršūnę puošė žemas 
dolmenas, panašus į kažkokį Žvėrį spąstuose. Jis buvo sukrautas 
iš tokių didelių akmenų, kad visai galėjo atstoti triumfo arką. 

Karstas dingo už žemos staktos, įkandin įėjo lydintieji. Marijana 
suvirpėjo pajutusi ledinio rūsio drėgmę. Viduje buvo tamsu. Dvi 
didelės geltono vaško žvakės ir maža raudona lempa ant “viškų" 
vos apšvietė patalpą, kurioje, atrodė, buvo pilna bekūnių dvasių. 
Didžiulės juodos moterų skraistės, kunigo kamža, ilgas Morvano 
apsiaustas ir gedulinga jo kaukė - visa tai buvo panašu į 
bažnyčios prietemoje vos matomų šešėlių karnavalą. Lyg iš po 
žemių suskambo kažkokie balsai. Prasidėjo mišios. 

Po šiais žemais mūriniais skliautais neapleido pojūtis, kad esi 
jau kape. Tik negyvėlis buvo savo vietoje. Smelkėsi šaltis. Nuo 
kvėpavimo visur kilo garas, ir Marijana jautėsi vis blogiau ir 
blogiau. Jos rankos sustiro taip pat, kaip ir kojos. Užtat kakta 
po drėgnu audiniu degė, o širdis, atrodė, tuoj plyš. Ji duso iš 
susijaudinimo, nes artėjo atsakingas momentas. Staiga ji pasijuto 
tokia vieniša, tokia bejėgė... Niekur nesimatė raminančio Bleko 
Fišo silueto. Kodėl jo čia nebuvo? Gal jis persigalvojo? Visai 
neseniai ji matė jį procesijoje, tačiau įėjus į bažnyčią jis stačiai 
išgaravo. Vien pagalvojusi, kad jam galėjo kas nors atsitikti 
arba kad jis gali ją paprasčiausiai palikti, Marijana taip sutriko, 
kad jau nebesivaldė. Reikia kuo greičiau baigti visa tai, antraip 
ji išeis iš proto. Kiekvieną akimirką ji gali iškrėsti nežinia kokią 
kvailystę, kad nuvytų vis didėjančią paniką, kuri grėsė pasmaugti 
ją. Reikėjo ryžtis! Tada, giliai įkvėpusi oro, ji susvyravo, paskui 
suriko ir visu ūgiu krito ant nugaros. Susitrenkusi galvą į suolelį, 
ji pasijuto taip blogai, kad ir išties galėjo netekti sąmonės, bet 
nepaprastomis valios pastangomis sulaikė besiveržiančią dejonę 
ir užsimerkusi apmirė. 

Aplink ją iškart išnyko iškilmingas ceremonijos nuobodulys. 
Kilo sąmyšis, pasigirdo šauksmai... Marijana pajuto, kad kažkieno 
ranka įžūliai papurtė ją. 

- To betrūko! Ką tu čia sugalvojai? - sušnypštė Gven. 

- Ji išbalusi kaip drobė! - pasakė. Suazik. - Reikia ją išnešti 
laukan. 

Marijaną vis labiau apėmė nerealumo ir absurdiškumo pojūtis. 
Ji, kaip teatre, vaidino vaidmenį. Jos šnerves užgulė šlapių 
apsiaustų ir blogai išpraustų kūnų dvokas, sumišęs su salsvu 
šilto vaško aromatu. Pasigirdo klumpių kaukšėjimas akmenimis, 
paskui sausas Morvano balsas: 

- Išneškite ją į lauką ir prižiūrėkite. Toks skandalas 
nepakenčiamas. Tęskite mišias. Antraip velionio dvasia vaikščios 
pas mus ir priekaištaus mums dėl to. Tegul papildomai sugieda 
du himnus! 

Stipriau užsimerkdama Marijana pajuto, kaip ją staiga apėmė 
visai čia netinkamas linksmumas. O, kad taip atsimerkus ir 
pažiūrėjus į jų priblokštas figūras! Jie turbūt pasibaisėję dėl 
šventvagystės, karštligiškai varsto rožančius ir be paliovos 
žegnojasi. Jos dėka banditas Vinokas susilaukė tokių laidotuvių, 
kokių nusipelnė. Ne, tai buvo pernelyg pavojinga. Be to, ji 
pajuto, kaip ją ima už rankų ir kojų ir neša. Pasmirdusį 
bažnyčios orą pakeitė lietingas vėjas, gaivus landų aromatas. Du 
moteriški balsai persitarė šalia jos bretoniškai. Ją paguldė ant 
žemės. Kažkieno ranka paplekšnojo jai per skruostą. Paskui 
pasigirdo dvigubas dejavimas ir Bleko Sio balsas: 

- Greitai. Kelkitės, bėgam! 

Marijana atsimerkė ir pašoko ant kojų. Ji buvo prie įėjimo 
į kapines. Šalia jos gulėjo Gven ir nepažįstama stora valstietė, 
matyt, pritrenktos. Bet ji neturėjo laiko stebėtis. Milžiniška Bleko 
Fišo letena sugriebė ją ir su neregėta jėga patraukė paskui 
save. Aklai sekdama įkandin milžino, ji bėgo dolmeno kryptimi. 
Kojos slysčiojo šlapia žole. Marijana pargriuvo, bet palydovo 
ranka tuoj pat pakėlė ją. 

- Greičiau, greičiau! - ragino Blekas Fišas. - Tu manai, kad 
galima gaišti laiką. 

Už dolmeno Marijana pamatė du gerai pabalnotus arklius ir 
džiaugsmingai šūktelėjo. 

- Tikiuosi, tu galėsi užlipti ant arklio! - pasakė jos palydovas. 

Užuot atsakiusi, ji drąsiai pasikėlė sijoną, įkišo koją į balnakilpę 
ir kaip plunksnelė užskrido ant arklio. 

- Tikras husaras! - pritariamai sumurmėjo Blekas Fišas. - 
Viskas bus gerai! Pirmyn! 

Tą akimirką prie bažnyčios įėjimo suskambo šauksmai. Bėgimas 
pastebėtas. Marijana išgirdo įniršusį Morvano balsą, liepiantį jai 
sustoti. Ji linksmai nusijuokė ir kulnimis spustelėjo arklį. Gyvulys 
puolė paskui Bleką Fišą, kuris jau leidosi nuo kalvos. Pasigirdo 
šūvis, paskui dar vienas, bet nieko nekliudė. Apsidairiusi Marijana 
pamatė, kad kaimas jau pasislėpė už šlaito. Priešais juos plytėjo 
tik tušti, prožirnių priaugę landai su uolų nuolaužomis ir 
siaučiančiu vėju. Nuo smarkaus lietaus Marijana buvo tarsi 
apsvaigusi. Tarp kalvų ji išvydo jūrą, kurioje aukštai į viršų 
kilo putotos bangos. Ir visas šis didingas negyvenamos vietos 
peizažas pasirodė jai gražesnis, patrauklesnis net už laisvę, kurią 
ji tarėsi pagaliau atgavusi gimtinės žemėje. 

Ragindama arklį, ji pasivijo Bleką Fišą ir susilyginusi su juo 
paklausė: 

- Kur mes jojame? 

- Į Brestą! Ten aš turiu nedidelį namelį. Rekuvranso kvartale. 
Morvanui nė į galvą neateis ieškoti tavęs ten, be to, aš tenai 
turiu reikalų. Pagaliau... man atrodo, mums atėjo metas rimtai 
pasikalbėti! 

- Kodėl jūs išgelbėjote mane iš Morvano? Jūs net nežinote, 
kas aš! 

Blekas Fišas nusišypsojo ir atsuko į ją savo barzdotą veidą. 


Su šia šypsena jis atrodė dar bjauresnis. 

- Tikiuosi, savo vardą tu pati man pasakysi. O dėl to, kas 
tu, tai aš galiu tau pasakyti: nei avantiūristė, nei bevalė kvaiša. 
Tu drąsi išdykūnė, pabėgusi iš Anglijos nežinau nuo kokio 
pavojaus, patrakėlė, kuri dorai nežinodama, kur jai dėtis, pateko 
į Prancūziją, norėdama rasti kažką dar nežinoma, bet reikalinga 
tolesniam gyvenimui. Aš nesuklydau? 

- Ne, - atsakė Marijana, - viskas teisingai. 

- Be to, - pridūrė Blekas Fišas staiga užkimusiu balsu, - 
aš turėjau mažytę. Ji būtų tavo amnžiaus, ir tu truputį panaši 
į J. 

- Jos daugiau nėra su jumis? 

- Ne. Ji numirė. Ir draudžiu tau kalbėti su manimi apie 
tai. Pirmyn! Iki nakties mums reikia rasti kur prisiglausti. 

Marijana pakluso, bet gindama arklį paklausė savęs, ar 
barzdotu keisto jos kompaniono veidu iš tiesų ritasi lietaus 
lašai. Šiaip ar taip, ji buvo pasirengusi sekti paskui jį, kur tik 
jis nori. Ji pasikliovė juo. 


Septintas skyrius 
Diližanas iš Bresto 


Dundant griaustiniui diližanas įvažiavo pro pašto keleivinės 
kontoros Žano Žako Ruso gatvėje vartus ir sustojo kiemo 
viduryje. Lietus ėmė pilti dar smarkiau, kol foreitorius sunkiai 
nušoko žemėn, o arklininkai dangstė garuojančius arklius. Karietos 
durys atsivėrė išleisdamos keleivius. Tirštėjančioje sutemoje 
šviečiantys langai atrodė ypač svetingi. Pirmasis išlipo notaras iš 
Reno, paskui jį rantjė iš Lavalio, - jis baisiausiai Žiovavo, nors 
pramiegojo beveik visą kelią. Marijana išlipo paskutinė. 

Buvo trečiadienis, gruodžio 20-oji. Praėjo lygiai dvylika dienų 
nuo to laiko, kai mergina paliko Brestą. Dvylika varginančių, 
bet naudingų dienų, kai ji prilipusi prie karietos lango nustebusiu 
žvilgsniu tyrinėjo praplaukiančius pro šalį šios Prancūzijos dalies 
miestus ir kaimus. Iš girdėtų vaikystėje pasakojimų tėvo gimtoji 
žemė jos vaizduotėje atrodė pilna savivalės, grobimų ir 
žmogžudysčių; saugiai jaustis joje galima tik nepaprastos 
konspiracijos dėka. Be abejo, ji žinojo, kad didžioji Revoliucija 
baigėsi, kad atėjo nauja valdžia, bet kaip tik apie šią valdžią 
ji turėjo kuo šiurpiausią nuomonę: kažkoks banditas viešai 
pasisavino kruviną karūną, kurią gavo nužudžius jauną princą, 
įviliotą į šlykščius spąstus. Banditą supantys buvusieji revoliucio- 
nieriai, išsitarnavę iš kareivių į generolus, buvusios skalbėjos ir 
ekskunigai negalėjo būti daug geresni už jį. Marijanos nuomone, 
aplink turėjo matytis apleisti kaimai, pusiau sugriauti miestai, 
kurių gyventojai slapstosi nuo despotizmo, klestinčio visoj šaly, 
nugrimzdusioj į baisų skurdą. 

O iš tikrųjų visur, išskyrus keletą negyvenamų vietovių 
Bretanėje, ji matė žaliuojančius prižiūrėtus laukus, klestinčius 

kaimus, gerai sutvarkytus gražius miestus, puikius dvarus ir net 
nuostabias pilis. Ji matė gerai apsirengusius Žmones, valstietes 
su auksiniais kryželiais ir mezginių kepuraitėmis, sočius naminius 
gyvulius, vaikus, šokančius ir dainuojančius dainas. Tik keliai 
buvo bjaurūs ir nesaugūs kaip ir už Lamanšo, bet diližano 
keleiviams pasisekė išvengti susitikimo su plėšikais, kurių buvo 
pakankamai apstu nuošalesnėse vietovėse. 

O Paryžius, kurio dalelę ji pamatė prietemoje ir per lietų, 
sužadino norą pažinti jį nuodugniau. Jie pravažiavo kažkokio 
didelio pastato pamatus. 

- Tai bus monumentas Didžiajai Armijai, - paaiškino paslaugusis 
notaras, - gigantiška Triumfo Arka! 

Kitoje pusėje vėrėsi pilna ekipažų gatvė, vedanti į rūmus 
bei sodus, ir jūra blizgančių stogų, virš kurių kilo varpinės. Bet 
diližanas pasuko į dešinę ir nuvažiavo išilgai aklinos sienos. 

- Jūs niekada nebuvot Paryžiuje, tiesa? - paklausė notaras. 

- Ne, aš visuomet gyvenau provincijoje, - atsakė mergina. 

Notaras buvo vienintelis iš keleivių, kurio šneką ji be vargo 
suprato, nes, įpratęs skaityti oficialius aktus, jis kalbėjo lėtai, 
beveik iškilmingai. Kiti šnekėjo per greitai ir vartojo pasakymus, 
kuriuos ji, įpratusi prie aristokratiško aukštojo prancūzų kalbos 
stiliaus, būdingo jos aplinkai Anglijoje, sunkiai tesuprato. Ir ji 
daugiausia tylėjo, vaidindama drovią provincialę, kaip ją pamokė 
atsisveikindamas Blekas Fišas. 

Visą kelią Marijana su švelnumu prisimindavo savo nuostabų 
draugą, su kuriuo patyrė tiek nuotykių. Jo ne itin patraukli 
išvaizda slėpė gerumą ir drąsą, 0 jo mažame priemiesčio namelyje 
Rekuvranse ji patyrė keletą ramių dienų. 

Tai buvo visai nedidelis namelis iš granito, nubaltinto kalkėmis, 
su trikampe mansarda ir tvarkingų sodeliu, aptvertu akmenų 
tvora. Tvirto sudėjimo bretonė, kuri prižiūrėjo čia tvarką, palaikė 
visur tikrai flamandišką švarą. Blizgėjo ir spindėjo viskas: ir 
akmeninės grindys, ir senoviški gražūs baldai, ir virtuvės rykai. 
Pats Blekas Fišas, laikinai virtęs Nikola Malerusu, išėjusiu į 
atsargą jūrininku, atrodė čia visai kitaip negu Plimuto tavernoje. 
Niekuo nepriminė ano grėsmingo pirato! Ir net jeigu liko šiek 
tiek avantiūriškumo, tai jis įgavo padorumo atspalvį. 

- Mano namas nedidelis, - kalbėjo jūrininkas viešniai, 
atidarydamas ąžuolines duris, - bet jei panūsi, galėsi gyventi čia 
kiek patinka! Aš jau sakiau: daugiau nebeturiu dukters. Jeigu 
panorėsi, gali. užimti jos vietą! 

Tą akimirką Marijanai užgniaužė žadą. Šis kilnus pasiūlymas, 
liudijantis apie nuoširdų prisirišimą, sujaudino ją taip, kad ji 
nežinojo ką ir pasakyti. Blekas Fišas kalbėjo toliau: 

- Aš supratau, kad tu pakėlei inkarą, turėdama vieną tikslą: 
kuo greičiau pabėgti iš Anglijos. Dabar tai jau padaryta. Niekas 
nesumanys ieškoti tavęs čia, Rekuvranse. 

Marijana suprato, jog privalo papasakoti visą tiesą šiam doram 
žmogui. Ji jau žinojo, kad nebus jo pasmerkta. Vakare, kai jie 
kartu mėgavosi puikiu omaru ir madam Legilvinek šedevru - 
blyneliais su kremu, - ji papasakojo, kas atsitiko Selton Hole 
ir paaiškino savo pabėgimo motyvus. Ji papasakojo ir tai, kad 
Plimuto tavernoje labai nustebusi išgirdo, jog Prancūzijoje liko 
keletas jos giminaičių. 

- Su savo giminaite d'Aselna aš ir norėčiau susitikti, - pridūrė 
ji baigdama. - Ji mano tėvo pusseserė, kaip ir imperatorienė. 

- Jos didenybė priims tave išskėstomis rankomis, - pasakė 
Blekas Fišas, ir jo balse suskambėjo ypatinga pagarba. - Ji 
brangina savo šeimą, o pati - tikras gerumo ir žavesio įsikūnijimas. 
Deja, būgštaujama, kad greitai ji jau nebebus imperatorienė. 

- Ką jūs norite tuo pasakyti? 

- Imperatorius neturi vaikų, jo žmona niekad negalės 
padovanoti jam kūdikio ir jam būtina pasirūpinti savo dinastijos 
nenutrūkstamumu. Visi kalba apie skyrybas. O tada Napoleonas 
ves kokią nors užsienio princesę. 

Šita naujiena be galo nustebino Marijaną, nors ji ir nevisiškai 
patikėjo, jog tai gali būti teisybė. Nieko nuostabaus, kad 
Korsikietis nori išsiskirti su savo žmona dėl to, jog ši negali 
susilaukti vaikų. Tai visiškai atitinka tokio žmogaus elgesio 
normas. Šitas Napoleonas negali turėti nei padorumo, nei širdies. 
Bet kalbos apie jo ketinimus vesti tikrą princesę - tai jau, 
žinoma, kitas reikalas. Išpuikęs uzurpatorius guodžia save 
iliuzijomis. Jokia princesė, verta savo titulo, nesutiks tapti jo 
žmona! Beje, ir Blekas Fišas-Nikola neparodė didelio džiaugsmo 

kalbėdamas apie laukiamus įvykius. Marijanai pasirodė, kad jis 
kažką nutylėjo, ir, būdama ištikima savo nusistatymui visuomet 
sakyti teisybę, ji paklausė jo: 

- Atrodo, kad jūs nepritariate šioms skyryboms, pone 
Malerusai? 

- Gali vadinti mane Nikola. Taip, aš nepritariu! Žozefina 
buvo didžiausia imperatoriaus sėkmė. jo kelrodė žvaigždė. Bijau, 
kad išsiskyrus su ja likimas nusisuks nuo jo. 

Šį kartą Marijana susilaikė nepasakiusi jam, kad Napoleono 
likimas, jos nuomone, bet kokiu atveju bus nekoks. O Nikola 
jau prabilo apie pačios Marijanos ateitį. 


- Šiomis aplinkybėmis „aišku, kad tau neverta likti Rekuvranse, 
mažyte. Net išsiskyrusi Žozefina liks galinga, ir į jos protekciją 
negalima numoti ranka. Napoleonas dažnai ją apgaudinėjo, bet, 
man rodos, tikrai mylėjo. Tau reikia pakliūti į Paryžių. Be 
vargo susitiksi su savo giminaite, nes aš užtarsiu už tave žodelį 
policijos ministrui piliečiui Fušė... tfu, norėjau pasakyti, ponui 
Otranto hercogui. Jo titulas visai naujas, ir aš dar nejpratau 
prie jo, bet pasistengsiu. 

- O jūs? Ką ketinate daryti jūs? 

Nikola Malerusas nusijuokė, priėjo prie skrynios ir ištraukė 
iš jos kostiumą, panašų į tą, kuriuo dėvėjo Barbikeno tavernoje. 

- Grįšiu į Plimutą ir vėl tapsiu Bleku Fišu, bjauriu tipu, už 
auksinę monetą pasirengusiu parduoti savo sielą. 

Jūrininkas savo ruožtu atvėrė širdį merginai. Jis prisipažino 
esąs to paties Fušė agentas. Plimute jis organizuoja belaisvių 
pabėgimus. 

- Anksčiau aš darbavausi Portsmute, ir ne vienas šaunuolis 
mano dėka atsikratė niūriausios “Karūnos". Deja, sukėliau įtarimą 
ir turėjau persikelti į Plimutą. Ir ten aš nemažai nuveikiau. 

Jis, žinoma, nepridūrė, kad rinko įvairias Žinias apie anglų 
vyriausybės veiklą ir apie armiją, bet Marijana tai ir pati 
nesunkiai suprato. Ji šaltai paklausė: 

- Vadinasi, jūs, Nikola, šnipas? 

Jis nutaisė baisią grimasą, nuo kurios jo veidas tapo dar 
negražesnis, bet tai buvo tik pokštas. 

- Tai gana nemalonus žodis, kuriuo dažnai įžeidinėjami drąsūs 
žmonės. Geriau sakykime... nematomas kareivis. 

„Mažame Rekuvranso priemiesčio namelyje Marijana praleido 
keletą nerūpestingų dienų. Su madam Legilvinek ji apsilankė 
mieste, o su Nikola apžiūrėjo apylinkes, įsitikino, kad prancūziškas 
uostas labai panašus į anglišką, kad Panfelio upės krantai Žavingį, 
o audringa jūra - nuostabi. Ji netgi pamatė katorgininkus su 
raudonais šiurkščios vilnos drabužiais ir skustom galvom, bet, 
patenkinusi smalsumą, nukrėipė savo dėmesį į Siamo gatvės 
krautuves; ten, Nikolos įsakymu, namų tvarkytoja aprengė ją 
nuo galvos iki kojų. 

Pranešęs, kad vieta į rytoj išvykstantį diližaną jau apmokėta, 
Nikola įteikė jai piniginę su keletu auksinių ir smulkiaisiais. 
Visa išraudusi Marijana norėjo atsisakyti, bet jis paaiškino: 

- Tiesiog paskolinu tau. Grąžinsi, kai tapsi savo giminaitės 
imperatorienės rūmų dama. 

- O jūs atvažiuosite pasimatyti su manim? 

- Žinoma. Aš gana dažnai lankausi Paryžiuje, kad pasimatyčiau 
su piliečiu Fu... norėjau pasakyti, Otranto hercogu. 

- Ką gi, sutinku. Tik nepamirškite savo pažado. 

Sutvarkęs pinigų reikalą, Nikola padavė Marijanai rūpestingai 
sulankstytą laišką, adresuotą “Jo didenybei Otranto hercogui, 
Policijos ministrui", ir įspėjo, kad nepamestų, nes ministras, 
perskaitęs jį, be abejo, neatsisakys padėti. 

- O jis turi neaprėpiamą valdžią! Pilie... hercogas yra 
neabejotinai pats apsukriausias ir labiausiai informuotas Žmogus 
pasaulyje! 

Negana to, Nikola privertė ją išmokti atmintinai vieną frazę. 
Jeigu netyčia pamestų laišką, turėtų bet kuria kaina pasakyti 
tą frazę Ministrui. 

Šitaip aprūpinta ir aprengta taip elegantiškai, kaip tai įmanoma 
provincijoje: avietiniu gelumbės paltu su triguba apykakle, tokios 
pat spalvos suknele, papuošta ' nėriniais, batukais, suvarstytais 
aksomo juostelėm ir pagaliau aksominiu avietiniu gobtuvu, 
papuoštu plunksna ir kaspinais, - Marijana susijaudinusi vaikštinėjo 
su savo draugu Bresto pašto keleivinės kontoros kieme. Oras 
buvo šaltas ir giedras, ir mergina jautėsi džiugiai susijaudinusi, 

bet kartu jai buvo liūdna dėl to, kad turi išsiskirti su šiuo 
geru žmogumi, tiek daug dėl jos padariusiu. Prieš lipdama į 
karietą ji puolė jam ant kaklo ir išbučiavo jį. 

- Nusiramink, - kimiai pasakė Nikola, sunkiai slėpdamas 
susijaudinimą, - aš pamėginsiu sužinoti, kaip tavo reikalai. Gal 
tavęs jau neieško, ir tu galėsi grįžti namo. 

Bet juo ilgiau diližanas riedėjo bekraščiais Prancūzijos laukais, 
tuo mažiau Marijana norėjo sugrįžti atgal į Angliją. Viskas, ką 
ji matė, atrodė nauja ir įdomu. Jos susižavėjusios akys nepraleido 
nė vienos smulkmenos, nepastebėdamos, kokį įspūdį jos grožis 
daro keleiviams. 

Jos siela gerte gėrė šios nuostabios šalies - Prancūzijos 
vaizdus. Ir rodės, kad nukapotos šaknys vėl atgyja. , 

Vis dėlto, kai Marijana išlipo iš pašto karietos tokį lietingą 
vakarą, ji netikėtai pasijuto vieniša ir nedrąsi. Per dvylika 
kelionės dienų ji priprato prie naujų namų ant ratų. O dabar 
šitas didingas nepažįstamas miestas, triukšmas aplinkui, sutinkan- 
čiųjų pasveikinimo šūksniai, jai abejingi veidai - visa tai tik 
pabrėžė jos vienišumą. Šį nemalonų jausmą papildė dar ir 
kelionės nuovargis. Be to, lipdama iš karietos Marijana pataikė 
į balą. Vanduo buvo toks šaltas, jog tuo momentu net gyvenimas 
pasirodė jai beprasmiškas. 

Keletas pasiuntinukų susirinko prie atvykusiųjų, norėdami 
užsidirbti.  Pastebėjęs, kad Marijana pasirengusi eiti kur akys 
veda su savo krepšiu, paslaugusis notaras pašaukė pasiuntinuką 
ir prisiartino su juo prie merginos. 

- Atiduokite savo bagažą šitam berniukui, madmuazele. Jis 
nuneš. O kur jūs ketinate eiti? 

- Paryžiuje aš nieko nepažįstu, bet man rekomendavo 
“Auksinio kompaso" viešbutį. Jo šeimininkas - mano dėdės 
draugas, - pridūrė ji, truputį sudvejojusi prieš suteikdama tokį 
titulą Nikolai. 

O šis iš tikrųjų patarė jai, kol lauks audiencijos pas policijos 
ministrą, apsistoti šitam viešbuty, pasikliaujant jo draugo Bobua 
rūpestingumu. 

Per kelionę notaras padėjo nemažai pastangų, kad sužinotų, 
kas vilioja į Paryžių tokią gražią ir tokią kuklią merginą, bet 

Marijana ne pagal amžių sumaniai išsisuko nuo tiesaus atsakymo. 
Ji netekusi tėvų ir ketinanti didžiuliame mieste rasti ką nors 
iš likusių giminaičių. Beje, Nikola įrašė ją į sąrašą kaip 
madmuazelę Malerus ir gavo jai pasą tokiu vardu, palikdamas 
Fušė pasirūpinti jos pilietiniu statusu, jeigu tai bus įmanoma. 
Įstatymas emigrantams buvo rūstus ir pirmiausia reikėjo sužinoti, 
ar jis nekelia grėsmės Elisės Selton dukterėčiai. 

Pareigingasis notaras patvirtino, jog “Auksinis kompasas“ - 
geras viešbutis, rimtas ir respektabilus. Jis pats ketino eiti į 
“Žalią arklį" Žavrua Lanjė gatvėje, pagarsėjusį tuo, kad jame 
buvo apsistojęs Dantonas. Jeigu jis taip neskubėtų, tai su 
malonumu palydėtų m-lęg Malerus į “Auksinį kompasą“, bet ji 
gali visiškai pasikliauti pasiuntiniu, kurio paslaugomis notaras ne 
kartą naudojosi. Notaras buvo toks malonus, kad pasakė 
Marijanai, kiek reikia užmokėti pasiuntinukui, paskui kilstelėjęs 
skrybėlę atsisveikino ir nuėjo. Marijana pasirengė sekti paskui 
savo gidą. 

- Viešbutis toli nuo čia? 

- Dešimt minučių kelio, mamzele. Visai arti! Palaukite, tuojau 
aš jus pridengsiu! Pasiutęs lietus! Permerks iki siūlo galo. 

Paremdamas savo žodžius veiksmais, pasiuntinukas - kresnas 
rudaplaukis paauglys riesta nosimi ir gyvenimo džiaugsmu 
trykštančia fizionomija - išskleidė virš savo klientės galvos didžiulį 
raudoną skėtį, ir jiedu leidosi į kelią. 

Gatvėse žmonių buvo nedaug. Bjaurus oras ir naktis suvijo 
paryžiečius į namus. Didelės aliejinės lempos, kabančios virš 
kelio, menkai tešvietė, ir Marijanai, nepaisant ją kankinančio 
smalsumo, teko daugiau žiūrėti sau po kojomis, negu dairytis 
aplinkui. Dideliais apvaliais akmenimis grįsta gatvė be šaligatvių 
buvo labai nepatogi eiti pėsčiomis. Jeigu ne palydovas, kuris 
nurodydavo pavojingas vietas ir medinius tiltelius, permestus per 
sraunius upeliukus, ji jau šimtą kartų būtų išsisukusi kojas. 
Nepaisant to, kai kurios vitrinos traukė dėmesį savo švytėjimu, 
o tarp retų praeivių pasitaikydavo gerai apsirengusių moterų, 
solidžiai atrodančių vyriškių ir linksmaveidžių vaikučių. 

- Atsargiai! - staiga suriko pasiuntinukas, ir truktelėta už 
rankos Marijana vos spėjo prisiglausti prie namo sienos. 

Tiesiai į juos lėkė puikiai atrodantis karininkas. Marijana 
spėjo pamatyti nuostabų juodą žirgą, žalią mundurą su baltu 
plastronu, baltas aptemptas kelnes ir juodus lakuotus ilgaaulius 
batus, spindinų šalmą, papuoštą leopardo kailiu, virš ūsuoto 
veido, raudonus paauksuotus epoletus ir baltas pirštines - reginį 
ir elegantišką, ir spalvingą. 

- Kas čia toks? - paklausė ji, neslėpdama pasigėrėjimo. 

- Imperatorienės dragūrras! - atsakė jos gidas. - Šitie šaunuoliai 
visuomet skuba! 

Paskui, pastebėjęs merginos akyse šviečiantį susižavėjimą, jis 
pridūrė: 

- Moka šuoliuoti, ar ne? Ir visi tokie gražuoliai! Tai ne 
jūsų provincijoj! Bet nieko, greitai pamatysite ir gvardijos šaulius, 
ir mameliukus, ir lenkų ulonus ar husarus! Aš jau nekalbu 
apie maršalus, išsidabinusius auksu ir pliumažais! Och ir mėgsta 
puošti savo vaikinus mažasis kapralas! 

- Mažasis kapralas? Kas jis? 

Berniukas pažvelgė į Marijaną nuoširdžiai nustebęs. Jo rudi 
antakiai pakilo beveik ligi plaukų. 

- Na ir paklausėt... Imperatorius, kas gi dar? Iš kur jūs ir 
išlindote, mamzele, kad taip nieko nežinote? 

- Iš vienuolyno! - atkirto Marijana, stengdamasi neprarasti 
orumo. - Ten sunku pamatyti dragūną ar kapralą, nesvarbu 
didelį ar mažą! 

- A štai kas!.. 

Greitai jie pasiekė Montgorėjo gatvę, ir Marijana užmiršo 
dragūną. Jos dėmes; prikaustė skaisčiai apšviestas restoranas. 
Prie durų lakuotus puikius ekipažus pasitikdavo išmuštruoti 
liokajai prabangiomis livrėjomis. 

- Tai “Kankalio uola"! - išdidžiai pranešė berniūkštis. - Čia 
patiekiami geriausi Paryžiuje putpelių paštetai, geriausia Žuvis ir 
austrės! Jas atveža kiekvieną dieną specialūs kurjeriai! Bet tai 
skirta storoms piniginėms. 

Šį kartą Marijana jau neslėpė savo susižavėjimo. Jai teko 
skubiai keisti savo nuomonę apie prancūzus, mat šviečiančiuose 
garsiojo restorano languose ji matė aukštosios visuomenės atstovus, 
puikų atlasą ir net briliantus, puošiančius baltus kaip lelijos 

kaklus, gražias karines uniformas ir brangius kailius ant 
pietaujančiųjų pečių. 

Tuo metu pasiuntinukas su tam tikra panieka pridūrė: 

- Žinoma, čia jums ne rūmai! Čia visokių pilna, bet užtat 
koks puikumas! Šitam margumyne nedažnai sutiksi hercogienių, 
tačiau žmonės čionai veržte veržiasi. Dainininkių ir kokočių ten 
pilna! 

Gundantys kvapai, sklindantys iš garsiojo restorano, pakuteno 
merginos šnerves. Marijana pajuto, kad mirša iš alkio. 

- Ar dar toli “Auksinis kompasas"? 

- Ne, štai čia! 

Jis parodė gražų senovinį Renesanso epochos pastatą. Jo 
fasadą puošė daugybė skulptūrų, o langus - raštuoti kokliai. 
Namas atrodė solidus ir dailus. Plačioje tarpuvartėje triukšmingai 
sustojo diližanas. 

- Diližanas iš Kreilio, - paaiškino pasiuntinukas. - Mamzele, 
jūs jau atėjote! 

Jis pašaukė metrą Bobua, kuris, pasitikęs diližaną, rengėsi 
grįžti į viešbutį. 

- Ėhė! Šeimininke! Pas jus klientė! 

Pamačius gracingą gerai apsirengusią merginą, reikšminga 
viešbučio šeimininko fizionomija nušvito svetingumu. O Nikolos 
Maleruso vardas iššiepė jo lūpas į plačią auksiniais dantimis 
švytinčią šypseną. 

- Jūs gyvensite čia kaip namuose, mažoji panele. Nikolos 
dukterėčia nusipelno didesnio dėmesio negu mano tikra duktė. 
Ei, Marton! Paimk madmuazelės bagažą. 

Kol priėjo tarnaitė iškrakmolytu kykeliu, Marijana atsiskaitė 
su pasiuntinuku, pridėjusi arbatpinigių, kurie labai pradžiugino 
berniūkštį. Apimtas entuziazmo, jis keletą kartų išmetė į viršų 
savo mėlyną kepurę: 

- Ačiū, mamzele! O jūs ne šykštuolė! Jeigu turėsite kokio 
darbelio, pasakykite bet kam kvartale, kad norite matyti Grakchą 
Hanibalą Pjošą! Aš atbėgsiu akies mirksniu! 

* Grakchas Hanibalas, nė kiek nesigėdydamas romėniško vardo, 
švilpaudamas nuėjo savo keliais, o Bobua su tarnaite įsivedė 
Marijaną į viešbučio vidų. Namas atrodė puikiai prižiūrėtas, apie 

tai liudijo ir daugybė čia apsistojusių klientų. Buvo vakarienės 
metas. Aplinkui zujo tarnaitės ir liokajai, aptarnaujantys bendrą 
stalą arba tuos klientus, kurie pageidavo vakarieniauti savo 
kambariuose. Bobua pasiūlė Marijanai pavalgyti numeryje ir 
Marijana, truputį išgąsdinta daugybės žmonių, dėkinga sutiko. 

Jie pasuko link spindinčių poliruoto ąžuolo laiptų. Kaip tik 
tuo metu jais leidosi du vyriškiai. Marijana ir jos palyda turėjo 
palaukti, kol jie praeis. 

Vienas iš vyriškių buvo kokių keturiasdešimties metų, vidutinio 
ūgio, bet tvirto sudėjimo, puikiai apsivilkęs. Jo platus energingų 
bruožų veidas su juodais bakenbardais buvo labai tamsus kaip 
žmogaus, ilgai gyvenusio pietų saulėje. Akys jo buvo žydros, 
gyvos ir linksmos, o pilkas cilindras, šauniai atsmauktas ant 
šono, vos laikėsi ant galvos. Vienoje pirštinėtoje rankoje jis 
suko lazdą su auksiniu bumbulu. 

Sužavėta nepaprastos jėgos, kurią spinduliavo šis žmogus, 
Marijana žiūrėjo, kaip jis leidžiasi laiptais, nekreipdama dėmesio 
į jo palydovą, einantį iš paskos. Bet kai žvilgsnis atsitiktinai 
nusileido ant jo, Marijana krūptelėjo. Prieš ją buvo Žanas 
Ledriu aklinai užsagstytu civiliu kostiumu. 

Kai tik Marijana liko viena nedideliame jaukiame kambaryje, 
išmuštame senovišku gobelenu, ji pasistengė surikiuoti savo mintis. 
Jaunojo bretono pasirodymas smarkiai ją sujaudino. Ji vos 
susilaikė nešūktelėjusi. O atkreipti jo dėmesį į save būtų buvę 
neišmintinga, nes jis žinojo, kas ji tokia. Dabar ji džiaugėsi, 
kad jis jos nepastebėjo. Ji stovėjo silpnai apšviestoje vietoje, 
be to, gobtuvas metė šešėlį ant veido. Ledriu ramus sekė paskui 
vyriškį juodais bakenbardais, ir Marijana girdėjo, kaip šis pasakė 
Bobua: | 

- Mes pietausime “Kankalio uoloje". Jeigu manęs teirausis, 
galėsite mane rasti tenai. 

- Gerai, pone barone, - atsakė Bobua, o Marijanai iš karto 
kilo klausimas: “Kas gi toks šitas baronas, paskui kurį taip 
paklusniai sekė bėglys nuo pontonų?“ Bet ilgiau šios temos 
svarstyti jai nebuvo laiko, nes Marton atnešė vakarienę, ir 
Marijana ėmėsi maldyti savo alkį. Jai baigiant valgyti labai skanų 
desertą - ananaso skilteles su kremu, į duris kažkas pasibeldė. 

- Įeikite! - tarė jinai, manydama, jog tai Morton atėjo paimti 
padėklo ir indų. 

Bet į kambarį įžengė Žanas Ledriu. 

Sutramdžiusi nuostabą ir nerimą, kurį sukėlė netikėtas vizitas, 
ji prisivertė likti vietoje, atstūmusi nuo savęs stalelį su vakarienės 
likučiais. 

- Jūs ko nors norite? - šaltai paklausė ji. 

Nieko neatsakydamas Žanas uždarė duris ir atsirėmė į staktą, 
neatitraukdamas nuo Marijanos spindinčių akių. 

- Taigi aš nesuklydau! Tai buvai tu! Kaipgi tau pavyko 
pasprukti nuo Morvano? - paklausė jis kimiu balsu. 

- Manau, jūs neturite jokios teisės užduoti man šito klausimo! 
Jeigu man ir pavyko nuo jo pabėgti, tai, šiaip ar taip, ne iš 
jūsų malonės! 

Jo lūpos prasivėrė nuo nejaukaus, kažkokio mechaniško 
šypsnio, o raudona veido spalva neleido abejoti, kad jis girtas. 

- Tu patikėjai, kad užliūliavai mane, o gražuole? Ir manei, 
grįždama į savo kambarį tame savo bandito sukiužusiame būste, 
kad dėl tavo gražių akių aš leisiuosi išvežamas surištom rankom 
ir kojom į Angliją? Reikia pasakyti, jog tu už tai užmokėjai! 

- Matyt, kaina buvo nepakankamai aukšta, kad jūs įvykdytumėt 
savo įsipareigojimą man! Kuo gi tau sumokėjo Gven, kad taip 
greitai perėjai į jos pusę? 

- Tiesa apie tave ir tavo kėslus, taip pat galimybe išgelbėti 
savo gyvybę ir sutrukdyti tavo planus! Neįkainojama dovana, 
kaip matai... netgi brangesnė už tavo nuostabų kūną, tokį 
geidžiamą! Bet nusiramink, aš nepamiršau nieko iš tos nakties! 
Ar žinai, kad svajojau apie tave, ir dažnai? 

- Nemanykite, kad sujaudinote mane! Jūs niekšingai apgavote 
mane, išdavėte! Nusprendėt geriau klausytis kvailų pasakų, nors 
geriau už kitus žinojote, kad aš turėjau bėgti iš Anglijos, kur 
man grėsė mirtis, kad man reikalinga parama ir pagalba, o jūs 
palikot mane kaip bailys ir kaip bailys dar užmušėte žmogų. 

- Ir tu dar priekaištauji man, kad pribaigiau tą niekšą? Jis 
buvo kranto piratas! Mane reikėjo ordinu už tai apdovanoti! 
O tavo nuostabios istorijos prarado visą savo žavesį. Aš Žinau, 
kas tu tokia ir ko atvykai į Prancūziją! 

- O aš žinau, kad jūs patikėjote šimtą kartų nejtikinamesne 
pasaka. Aš žinau: Gven jums pasakė, girdi, aš ketinu taip 
apžavėti jūsų garsųjį Siurkufą, kad jis išduos savo įsitikinimus... 
Būtent taip, ar ne? Kaip tai panašu į tiesą! Aš net nežinau, 
kas yra šis Žmogus. 

Netikėtai Žanas nuo durų priėjo prie Marijanos. Jo akyse 
plykstelėjo įniršis. 

- Tu jo nepažįsti? Drįsti sakyti, kad nepažįsti jo, O pati 
atsekei paskui jį į Paryžių, net į šį viešbutį! Nejaugi nesupranti, 
kad viskas išduoda tave? Tau nereikėjo bėgti nuo Morvano, 
kekše. Jis pats paleido tave į visas keturias puses, jis netgi 
užmokėjo tau, pripirko skudurų ir užsiundė ant stambaus grobio! 
Tu spėjai pabuvoti Sen Male, sužinoti, kad jis Paryžiuje, ir, 
kaip dera šnipei, atsekei jo pėdomis čionai! 

Šis išpuolis tiesiog pribloškė Marijaną. Nejaugi jis toks girtas, 
kad gali pliaukšti nesąmones? O gal išėjo iš proto? Ji išsigando 
įsiutusio žmogėno, kurio keistų kalbų niekaip negalėjo suprasti. 
Ji nusprendė perrėkti jį. 

- Aš visiškai nesuprantu jūsų paistalų! Aš nebuvau Sen Male, 
o jūsų Siurkufas niekad manęs nedomino. Aš gi sakiau, kad 
nesu jo mačiusi, ir jeigu jis Paryžiuje... 

Kurtinantis antausis nutraukė jos žodžius. Ji norėjo bėgti prie 
durų ir šauktis pagalbos, bet Žanas užlaužė jos rankas už 
nugaros ir laikė jas vienu delnu, o tuo tarpu kitu trenkė dar 
vieną antausį, tokį stiprų, jog Marijanai pasirodė, jog jos galva 
plyšo. Paskui jis palinko ties ja, tvokstelėdamas vyno smarve. 

- Melagė! Maža bjauri melagė! Tau užtenka begėdiškumo 
tvirtinti, kad jo nepažįsti, niekad nematei? O tik ką ant laiptų 
tu jį matei, a? Tu jo nepažinai, nors visa Prancūzija pažįsta 
jo veidą beveik taip pat gerai kaip imperatoriaus! 

Ji beviltiškai bandė ištrūkti iš šiurkščių rankų. 

- Paleiskit mane! - jos balsas sudrebėjo. - Paleiskit mane 
tučtuojau arba aš šauksiuos pagalbos! Jūs išėjot iš proto arba 
esat girtas, Oo galbūt ir viena, ir kita! Paleiskit, sakau jums, 
arba imsiu rėkti! 

- Rėkti! Rėk kiek non! 

Norėdamas ją sutramdyti jis užlaužė jai rankas ir šiurkščiai 
prispaudęs prie savęs nuslopino riksmą pašėlusiu bučiniu. Marijana 
vos neužduso, bet tuoj atsipeikėjo. Trokšdama nutraukti jai 
šlykštų bučinį, ji suleido dantis į jo prievartaujančią burną... ir 
tučtuojau pasijuto laisva. 

Triumfuodama ji stebėjo, kaip jos skriaudikas šluostosi kraują 
nuo lūpos. Jis atrodė toks sutrikęs, kad Marijana vos susilaikė 
nenusikvatojusi jam tiesiai į veidą. Bet dabar jai svarbiausia 
buvo išvyti šį bjaurų subjektą iš kambario. Kaip galėjo ji bent 
akimirką įžvelgti jame kažkokį žavesį? Su šiais tamsiais drabužiais, 
siaurinančiais plačiapetę figūrą, jis priminė išsipusčiusį šventėms 
valstietį. Jis atrodė tiesiog juokingas... Paniekinamai gūžtelėjusi 
pečiais, ji vėl pasuko durų link, ketindama jas atlapoti, bet jis 
sugriebė ją pusiaukelėj, pakėlė nuo žemės kaip ryšulį, metė ant 
lovos, prispaudė jos rankas, o pats atsisėdo ant krašto. 

- Kur skubi? Taip greit manim neatsikratysi, meilute! 

Marijana nustebusi pamatė, kad jis nusiraminęs. Jis netgi 
šypsojosi, nekreipdamas dėmesio. į ištinusią lūpą. 

- Aš jau sakiau, kad paliktumėt mane ramybėje, - pradėjo 
neskubėdama ji, bet buvo panašu, kad jis neišgirdo. 

Palinkęs jis apžiūrinėjo ją kaip kolekcionierius, tyrinėjantis 
retą monetą. 

- Kokia graži tu gali būti! - švelniai pasakė jis. - Tau taip 
tinka pykti!.. Kad matytum, kokios tavo akys! Jos spindi lyg 
smaragdai saulėje! Nors Žinau, tu nieko neverta, tu bjauri maža 
emigrantė, šnipė, bet vis tiek negaliu nemylėti tavęs. 

- Negali nemylėti? - apstulbusi paklausė Marijana. 

- Būtent! Tai tiesa, tu žinai, jog negaliu pamiršti tavęs! Aš 
galvoju apie tave ir dieną, ir naktį. Aš vis matau ir matau 
tave gulinčią ant šiaudų palaidais plaukais, mano pirštai jaučia 
tavo kūno švelnumą... ir dabar aš galiu galvoti tik apie tai, 
jog tu Čia... aš vėl tave radau! Aš trokštu tavęs, Marijana, ir 
jeigu tu pamirši viską, kas mus skiria, mes amžinai būsim 
drauge! 

Tai buvo neįmanoma, jis kliedėjo! Jis jau nerėkė, neįžeidinėjo 
jos. Akies mirksniu jis tapo tylus ir švelnus. Lėtai, bet 
nepermaldaujamai jis lenkėsi prie jį apkerėjusių lūpų. Marijanai 


148 


šmėstelėjo mintis, kad jis nori pakartoti aną naktį, vėl priversti 
kentėti nemalonius meilės išbandymus. Visa jos būtybė protestavo. 
Marijana desperatiškai suriko, atstumdama jį: 

- Ne! Niekados! 

Jai pavyko ištrūkti ir pašokti. Žanas vos nepargriuvo, bet 
nusitvėrė už lovos krašto. Pasitaisiusi sijoną, Marijana sukryžiavo 
rankas ir išdidžiai pažvelgė į savo skriaudiką. 

- Kuo jūs mane laikote? Įsiveržėte į mano kambarį, įžeidinėjate 
mane ir manote, kad po to užtenka išmekenti keletą meilės 
žodžių ir aš pulsiu jums į glėbį! Jūs mylėjote mane? Labai 
malonu, bet, pone, malonėkite greičiau išsinešdinti iš čia! Neturiu 
nė menkiausio noro atsidurti su jumis... kaip tą naktį. 

Jis tuo tarpu atsistojo purtydamasis kelnes. Jo niūriame veide 
sustingo apmaudo išraiška. 

- Tik pamanyk, aš beveik patikėjau, kad tu myli mane... 
ten, Bretanėje! 

Pasidavusi  vaikiškam įtūžiui mergina atsakė su didžiausia 
panieka: 

- Aš? Mylėjau jus? Gal iš proto išsikraustėte? Man tiesiog 
reikėjo jūsų pagalbos, štai ir viskas. 

Šlykštūs įžeidinėjimai, kuriais Žanas Ledriu apipylė ją, parodė, 
koks didelis jo nusivylimas. 

Metęs tūžmingą žvilgsnį, jis pagaliau pasuko prie durų, atidarė 
jas, bet ant slenksčio atsigręžė. 

- Tu atstūmei mane, tuo blogiau tau, Marijana. Dar pasigailėsi! 

- Nejaugi? Likite sveikas! 

Ji girdėjo, kaip jis lipa laiptais. Kritusi į krėslą, išgėrė keletą 
lašų vyno, kad greičiau nusiramintų. Atlyžtant pykčiui ji ėmė 
galvoti apie Žano grasinimą, bet galų gale nusprendė, jog jis 
tuščias: Ledriu supyko kaip vaikas, jaučiantis savo bejėgiškumą. 
Jeigu jis myli ją, niekad neišdrįs padaryti jai ką nors bloga. 
Tokiomis mintimis ji tik įrodė, kad visiškai nepažįsta vyrų 
tuščiagarbiškumo. 

Marijana vis dar guodė save optimistiškomis viltimis ir stengėsi 
prisiminti, kokiam romane herojė pakliūva į panašią situaciją, 
kai pasigirdo smūgiai į duris. Kambarin įsiveržė dviejų žandarų 

lydimas Žanas Ledriu ir, rodydamas pirštu į apstulbusią merginą, 
suriko: 

- Laikykite, štai jinai! Tai slapta atvykusi emigrantė. Ji vardu 
Marijana d'Aselna ir yra princų agentė! 

Marijana nespėjo nė krustelėti. Tvarkos saugotojai pagriebė 
ją už rankų ir ėmė tempti iš kambario. Lydima užjaučiančių 
Bobua ir kitų gyventojų žvilgsnių, mergina, kuri tuščiai bandė 
priešintis, buvo nulaipinta apačion ir įmesta į fiakrą. 

Atsidūrusi šitoj  aukštoj juodoj dėžėj ūsuoto žandaro 
kompanijoje, pasipiktinusi Marijana ėmė šaukti,  bergždžiai 
tikėdamasi, kad kas nors ateis į pagalbą. 

- Mieloji ponia, - ramiai tarė žandaras, patogiau įsitaisydamas 
savo kampe, - liaukitės šaukus, kitaip užkimšiu jums burną ir 
surišiu kaip viščiuką! Visiems bus geriau, jeigu jūs nusiraminsite. 

Supratusi, kad žaidimas pralaimėtas, Marijana toliau pasislinko 
nuo savo sargo. Jei kada nors jai į rankas paklius šitas niekingas 
Ledriu, ji jam parodys, kur pipirai auga. Suimti ją kaip paprastą 
nusikaltėlę! Niekšas! 

Greitai pyktį pakeitė ašaros, paskui, kadangi buvo labai 
nuvargusi, O fiakro siūbavimas lenkė į miegą, Marijana galų 
gale užsnūdo su neišdžiūvusiomis ašarėlėmis ant mielo veidelio. 


Aštuntas skyrius 
Hercogas policininkas ir baronas korsaras 


Nakties vidury atsidūrusi Sen Lazaro kalėjimo kameroje, 
Marijana pirmiausia paklausė savęs, ar ji nesapnuoja. Per daug 
staiga ji buvo išplėšta iš savo jaukaus kambario, kad nepasiduotų 
pagundai įsivaizduoti, jog tai tik košmariškas sapnas, bet po 
truputį jai teko įsitikinti, kad viskas yra realybė. 

Ant kreivakojo stalo stovinti žvakė apšvietė siaurą aukštą 
kambarį, į kurį dienos metu šviesa krisdavo pro grotuotą langelį 
pačioj palubėj. Nuo drėgmės sienos buvo dėmėtos kaip geografijos 
žemėlapis, o suskilusios grindų plytelės, geležim apkaustytos durys 
liudijo, kad kalėjimas įrengtas senoviniam vienuolyne. Apystatą 
sudarė stalas, taburetė ir siaura kušetė su plonu čiužiniu ir 
nutriušusia antklode. Buvo šalta, nes kamerų niekas nešildė. Ir 


150 


mergina, likusi viena suknele, nes jai neleido pasiimti nei palto, 
nei krepšio, apkabino save rankomis, kad nors kiek sušiltų. 

Jos padėtis buvo kritiška. Ją suėmė kaip nelegaliai atvykusią 
emigrantę, O tai buvo pavojinga, anot Nikolos Maleruso 
pasakojimų. Negana to, svarbusis laiškas liko krepšyje. Marijanos 
jausmai svyravo tarp nevilties, kai ji galvodavo apie save, ir 
įniršio, kai prisimindavo niekingąjį Ledriu, kuris įdavė ją 
žandarams už tai, kad ji atsisakė numalšinti jo meilės alkį. 
Įniršis buvo daug stipresnis už neviltį ir net sušildė ją, - taip 
iš pykčio užvirė kraujas. 

Nutraukusi nuo gulto antklodę, Marijana užsimetė ją ant 
pečių ir ėmė įnirtingai žingsniuoti pirmyn atgal. Truputį sušilusi, 
ji pradėjo svarstyti, ką daryti toliau. Juk ji neketino likti šiame 
kalėjime ir laukti, kol Napoleono policija perkels ją į kitą, 
griežtesnį, ar nuteis mirti, ar išsiųs į Angliją. Ji nežinojo, kaip 
būtent elgiamasi su slapta į šalį prasiskverbusiais emigrantais; 
Nikola nemanė, kad reikia apie tai kalbėti, nes, be abejo, 
nenorėjo jos gąsdinti, bet ji vis tiek įtarė, kuo tai gali baigtis. 

Ji tiksliai žinojo, kur atsidūrė. Žandaras, išsodindamas ją iš 
fiakro, pasakė, jog tai Sen Lazaro kalėjimas, bet jai tai tebuvo 
tuščias garsas: visos jos Žinios apie kalėjimus prasidėjo ir baigėsi 
Londono Taueriu ir Plimuto pontonais. Tačiau kalėjimai turėtų 
būti policijos ministro žinioje, o būtent jį jai reikėjo pamatyti 
kuo greičiau. Žinoma, ji neturi su savim laiško, bet neužmiršo 
frazės, kurią Nikola privertė išmokti atmintinai. 

Taigi būtina nedelsiant susitikti su šia aukšto rango persona, 
o tam reikia atkreipti į save kuo daugiau dėmesio. Tyla, kuri 
ją supo, buvo tiesiog nepakeliama. Kad sužadintų savo drąsą, 
ji pagalvojo apie Žaną Ledriu ir apie tai, ką ji jam padarytų, 
jei likimas atiduotų jai jį surištom rankom ir kojom. Tai padėjo. 
Ji vėl įniršo ir tada puolė daužyti kumščiais kameros duris, iš 
visų jėgų rėkdama: 

- Aš noriu matyti policijos ministrą! Aš noriu matyti policijos 
ministrą! 

Iš pradžių niekas neatsiliepė, bet mergina neprarado vilties 
ir kėlė dar didesnį triukšmą. Pagaliau koridoriuje pasigirdo 
žingsniai ir grotuotame langelyje pasirodė rūstus vienuolės veidas. 

- Nutilkite. Kas per riksmas? Jūs visus pažadinsite! 

- O man vis tiek! Mane užrakino čia be jokios teisės. Aš 
jokia emigrantė. Esu Marijana Malerus, kaip parašyta ir mano 
pase, kurio man neleido pasiimti... ir aš noriu matyti ministrą. 

- Niekas nežadins ministro dėl jūsų užgaidų. Rytoj Dievas 
duos naują dieną, ir su jumis, be abejo, bus išsiaiškinta. 

- Jeigu galima palaukti iki ryto, tai aš nesuprantu, kodėl 
manęs nepaliko ramiai miegoti viešbutyje. Jūsų žandarai taip 
skubėjo, lyg čia kas degtų! 

- Jūs galėjote pabėgti! 

- Deja, mano sesuo, jūsų žodžiai neturi prasmės. Aš apsistojau 
viešbutyje po ilgos, varginančios kelionės. Gal jūs žinote, kur 
ir kam aš būčiau turėjusi bėgti? 

Keletas kvadratinių centimetrų sustingusio veido, aprėminto 
vienuolišku kyku, dar labiau surimtėjo. 

- Man nebūtina svarstyti su jumis jūsų arešto aplinkybių, 
mano dukra. Jūs esate kalėjime, ir aš privalau paklusti įsakymams, 
kuriuos gaunu, ir prižiūrėti jus čia. Nutilkite ir pasistenkite 
užmigti. 

- Užmigti? Kaip galima užmigti, kai su tavim neteisingai 
pasielgta? - sušuko Marijana, pagauta dramatiško įkvėpimo... - 
Aš neužmigsiu, kol mano šauksmai nebus išgirsti. Pakvieskite 
ministrą. Jis turi išklausyti mane! 

- Jis kuo puikiausiai išklausys jus rytoj. O dabar nutilkite. 
Jeigu ir toliau triukšmausite, pasodinsiu jus į karcerį, ir ten 
jau niekas jūsų neišgirs. 

Pasakyta buvo labai aiškiai, ir Marijana, neturėdama jokio 
noro pakliūti į dar blogesnes sąlygas, išmintingai nutarė nuleisti 
balsą, nors ir nepripažino savo pralaimėjimo. 

- Gerai! Aš pasirengusi nutilti. Bet, mano sesuo, atminkite 
štai ką: aš turiu svarbų pranešimą ministrui, labai svarbų, ir jis 
tikriausiai bus labai nepatenkintas, jeigu to pranešimo dėl jūsų 
kaltės neišgirs laiku. Žinoma, jeigu jūs abejinga ministro 
nepasitenkinimui... 

Ji nebuvo abejinga! Marijana suprato tai iš susirūpinusio 
vienuolės veido, kuris net išraudo. Pilietis Fušė, visai neseniai 
gavęs hercogo titulą, matyt, nepasižymėjo atlaidumu. 

- Gerai, - sumurmėjo vienuolė. - Aš įspėsiu mūsų vyresniąją, 
ir ji padarys, kas būtina, iš pat ryto. Tik nusiraminkite, dėl 
Dievo meilės. 

Ji neramiai žvalgėsi į šonus. Ir iš tikrųjų - kaimyninių kamerų 
gyventojos pabudo. Aplinkui stiprėjo balsų gausmas. Tyla išgaravo, 
dykuma atgijo... ir, iš visko sprendžiant, prižiūrėtoja šito nemėgsta. 
Ji suniurzgėjo: 

- Na štai! Jūs prikėlėte visą aukštą. Aš sugaišiu ne mažiau 
kaip ketvirtį valandos, kol nuraminsiu jas. Jūs nusipelnėte 
karcerio. 

- Nesijaudinkite, - taikiai pasakė Marijana, - aš jau tyliu. 
Bet nepamirškite viską padaryti taip, kaip žadėjote. 

- Aš nieko nežadėjau. Bet pažadu. O dabar nutilkite! 

Veidas dingo, langelis užsidarė. Kalinė išgirdo vienuolės balsą, 
dabar aukštą ir griežtą, raginantį visas miegoti. 

Patenkinta tuo, ką pavyko nuveikti, Marijana prigulė ant 
kušetės, atidžiai įsiklausydama į balsus už sienų. Kas tos moterys, 
kurių miegą ji nutraukė? Tikros nusikaltėlės, vagilės, prostitutės 
ar tokios pat kaip ji nekaltos aukos, pakliuvusios į negailestingą 
policijos mašinos mechanizmą? Instinktyviai, iš paprasto moteriško 
solidarumo ji persiėmė užuojauta toms būtybėms, jų dejonėms 
ir skundams. Kiek iš jų, taip pat kaip ir ji, nukentėjo dėl 
vyrų niekšingumo? Visose jos perskaitytose knygose, išskyrus tik 
baisiąją ledi Makbet istoriją, nelaimingosios, kurios pražudė savo 
gyvenimą, pakliūdavo į kalėjimą tik per vyrų klastingumą. 

Galvodama apie tas nematomas moteris, kurios lemties valia 
tapo jos likimo draugėmis, Marijana užmigo. Kai ji pabudo, 
buvo jau šviesu ir sesuo prižiūrėtoja stovėjo prieš ją su paketu 
rankoje. Paaiškėjo, kad pakete buvo ilga pilkos vilnos suknelė, 
skarelė ir kykas, šiurkščios drobės marškiniai, juodos kojinės ir 
pora klumpių. 

- Nusirenkite savo drabužius, - įsakė sesuo bespalviu balsu, 
- ir apsirenkite šituos. 

Tai buvo kita vienuolė, ir Marijana tučtuojau pratrūko. 

- Kad aš rengčiausi tokius skarmalus? Niekad gyvenime! 
Pirmiausia aš neturiu būti čia... Šį rytą aš turiu pasimatyti su 
policijos ministru ir... 

Vienuolės veidas atrodė toks pat neišraiškingas kaip ir balsas. 
Jis buvo toks platus ir blyškus, kad susiliejo su kyku ir priminė 
mėnulio pilnatį. Bet, matyt, veido savininkė gerai mokėjo vykdyti 
instrukcijas. Nekeldama balso ji pakartojo: 

- Nusirenkite ir apsivilkite šitai! 

- Niekuomet! 

Sesuo nesupyko. Ji išėjo į koridorių, išėmė iš kišenės tarškynę 
ir krestelėjo ją tris kartus. Po kelių sekundžių į kamerą įsiveržė 
dvi galingos ypatos, sprendžiant iš suknelių, irgi kalinės. Atvirai 
kalbant, jeigu ne moteriški drabužiai, tai jas buvo galima palaikyti 
žandarais: ir dėl ūsuotų veidų, aukšto ūgio, ir dėl stambaus 
kūno sudėjimo. Jų raudoni blizgantys veidai liudijo, kad kalėjimo 
maistas ne toks jau skurdus, kaip galima tikėtis, ir prie jo 
netrūksta vyno, bent jau šitoms damoms. 

Akies mirksniu žadą iš pykčio praradusi Marijana buvo 
nurengta ir apvilkta kalėjimo uniforma. Negana to, viena iš šitų 
kambarinių skambiai pliaukštelėjo Marijanai per užpakalį. Nekaltas 
pokštas, sukėlęs baisų įniršį! 

- Toks gundantis, - suburbėjo moteriškė vietoj atsiprašymo. 
- Šauni paukštytė! Gaila kišti į narvelį. 

Pasipiktinusi Marijana nusprendė neeikvoti žodžių šitoms 
niekingoms nevėkšloms ir užsipuolė seserį prižiūrėtoją. 

- Aš noriu matyti Motiną Vyresniąją! - pareiškė ji. - Tai 
labai skubu! 

- Mūsų Motina Vyresnioji pati žino, kada su jumis pasimatyti. 
O dabar eikite su visom kalinėm į koplyčią. 

Norom nenorom Marijanai teko išeiti iš kameros ir velkant 
per dideles klumpes įsilieti į pilkų kalinių grandinę. Aukštame 
siaurame koridoriuje apie dvidešimt moterų sunkiai slinko viena 
paskui kitą, kosėdamos, šniurkščiodamos ir skleisdamos nepraustų 
kūnų kvapą. Visų žvilgsniai buvo abejingi kaip gyvulių ir 
nuolankūs likimui, visos kojos vienodai brūžavo į grindis, visų 
pečiai buvo nuleisti. Sen Lazaro kalines vieną nuo kitos galima 
buvo atskirti tik iš ūgio ir plaukų, kyšančių iš po kykų - 
šviesių, tamsių, juodų ar pilkų. 

Užgniaužusi pyktį ir nekantrumą Marijana užėmė savo vietą 
ir greitai pastebėjo, kad paskui ją einanti kalinė smaginasi vis 

užlipdama jai ant kulnų. -Pirmą kartą ji pamanė, kad netyčia, 
ir tik pasižiūrėjo atgal. Paskui ją ėjo nedidelė apkūni šviesiaplaukė 
moteris, kuri atrodė apsnūdusi ir slėpė akis po sunkiais blyškiais 
vokais. Jos drabužėliai buvo tvarkingi, o .lūpose sustingo 
beprasmiška šypsena, kuri žadino Marijanai norą suduoti jai. 
Kai storulės klumpės vėl nubrozdino jai kulnus, mergina gana 
garsiai pasakė: 

- Būkit atsargesnė, man skauda! 

Jokio atsakymo. Skriaudikė neatmerkė akių, o buka šypsena 
neišnyko nuo jos bespalvio veido ir tada, kai ji trečią kartą 
užlipo Marianai ant kojų taip smarkiai, kad ši sudejavo. 

Kantrybė nebuvo pagrindinė Marijanos dorybė, o pastarosios 
valandos išsekino paskutinius jos likučius. Visa įsitempusi ji 
atsisuko ir trenkė storulei kurtinantį antausį. Šį kartą ji pamatė 
nenusakomos spalvos akis ir žvilgsnį, nepaprastai panašų į gyvatės, 
kurią kažkada per medžioklę sutrypė jos arklys. Moterėlė nieko 
nepasakė, tik jos lūpos kilstelėjo apnuogindamos sugedusius 
dantis, ir ji staiga nulenkusi galvą metėsi į priekį, taikydamasi 
priešininkei į pilvą. Aplink abi moteris iš karto susigrūdo visos 
kalinės, nejučia palikdamos laisvą plotą mūšiui. Pasigirdo 
drąsinantys šūksniai, skirti Marijanos varžovei. 

- Pirmyn, Rišėja! Šveisk! Vožk jai į paslėpsnius! 

- Pilk į kailį! Aristokratė! Grafų išpera! 

- Išdurk jai žlibes! Girdėjot, kaip naktį siautėjo? Užsimanė 
kalė tekio. 

- Tai skundikė! Nudobti ją! 

Marijanai, pašiurpusiai iš siaubo nuo šitos netikėtos 
neapykantos srauto, pavyko išvengti smūgio galva, bet jos 
priešininkė, matyt, ketino įvykdyti savo draugių pageidavimus. Ji 
atsitraukė keletą žingsnių atgal, kad galėtų vėl atakuoti. Jos 
žandikauliai judėjo, o bespalvės akys Žėrėjo niūria liepsna. Staiga 
Marijana pamatė, kaip megeros rankoje blykstelėjo ašmenys, 
trumpi, bet aštrūs. Kolonos pradžia jau leidosi laiptais, ir 
Marijana suprato, jog pražuvo. Kalinių grupė užtvėrė kelią į 
koridoriaus galą, ir tarp jų mergina su siaubu pažino dvi 
milžinės, kurios nurengė ją. Visos šitos visuomenės atstumtosios 
susivienijo prieš naujokę ir rengėsi suvesti su ja sąskaitas. Jeigu 

ji net išvengtų Rišėjos peilio, tai neišvengs kitų furijų klumpių, 
kurias jos nusiavė ir dabar kratė rankose, pasirengusios paleisti 
į darbą, jeigu Marijana neleis ramiai savęs skersti. Vienos iš 
tų klumpių priekyje styrojo ilgas dyglys, tarsi specialiai skirtas 
žmogžudystei. 

Marijana metė beviltišką žvilgsnį į laiptų pusę. Bet vienuolė, 
ėjusi kolonos priekyje, turėjo būti jau apačioje, viskas vyko 
siaubingai sparčiai. Dar akimirka, ir ji bus negyva, papjauta 
šlykščios pusprotės. Visoms šitoms moterims, atrodo, jos mirtis 
bus eilinis pasilinksminimas. Pamačiusi, kad Rišėja užsimojo peiliu 
ir puola ją, Marijana suriko nesavu balsu: 

- Gelbėkit! Gelbėkit! 

Jos balsas išsiveržė iš bjauraus prislopinto murmesio rato, 
kuris iš visų pusių siautė Marijaną, skleisdamas nuodingus 
neapykantos garus. Peilis žybtelėjo per plauką nuo jos galvos. 
Bet, išsisukusi nuo Rišėjos, Marijana gavo smūgį klumpe beveik 
tiesiai į kaktą. Laimei, tankūs plaukai ir kykas sušvelnino smūgį 
ir ji neprarado sąmonės. Bet kur nuo jų pabėgti? Rišėja vėl 
rengėsi pulti, šypsodama savo idiotiška šypsena, keliančia Marijanai 
siaubą. Ir visur aplink save nelaimingoji matė tik besivaipančias 
fizionomijas, bjaurojamas niekšingo žiaurumo. Iš kur atsirado 
tokios atstumiančios būtybės? 

Vis dėlto jos pagalbos šauksmas buvo išgirstas. Nespėjus 
Rišėjai pulti trečiąjį kartą, grįžo prižiūrėtoja, lydima kitos sesers, 
kuri mosavo dideliu vėzdu. Smūgiais ir spyriais baisusis megerų 
ratas buvo išsklaidytas. Pagriebusi už rankos Rišėją, prižiūrėtoja 
atėmė peilį, o tuo metu jos padėjėja privertė moteris susirikiuoti 
į gretą. Marijana, parkritusi ant grindų, kad išvengtų Rišėjos 
smūgio, irgi atsidūrė ant kojų daug greičiau, negu jai norėjosi... 
Ir tuoj pat ją apstulbino kaltinimai: 

- Rišėja tik gynėsi, sesute! Šita kekšė norėjo ją uždusinti! 
- išgergždė kažkurios balsas. 

- Tai netiesa! - pasipriešino Marijana. - Aš tik kirtau jai 
antausį už tai, kad daužė mane per kojas. 

- Melagė! Šnipė! Tu norėjai ją pribaigti! 

- O peilis! - įpykusi suriko Marijana. - Gal tai aš jį 
atsinešiau? 

- Žinoma! - ramiai sumelavo aukšta išdžiūvusi mergina, kurios 
skruostai degė džiovininkės raudoniu. - Ji, niekšė, iš anksto jį 
pasislėpė! | 

Toks dviveidiškumas ir nesąžiningumas taip papiktino Marijaną, 
kad ji pamiršo bet kokį atsargumą. Šios moterys priminė piktus 
gyvulius, o ginčydamasi Marijana nejučia nusileido į jų lygį. 

Išskėtusi nagus, ji puolė pačią agresyviausią kalinę, O tuo 
metu Rišėja meistriškai apsimetė verkianti, skųsdamasi, kad šita 
“aristokračiukė" kėsinosi ją užmušti. Marijana tučtuojau buvo 
sutramdyta ir pastatyta į vietą. 

- Na užteks! - sugriaudė piktas sesers balsas. - Visos - į 
koplyčią! Ir pasistenkit išmelstii Dievo atleidimą už savo elgesį! 
O su jumis, naujoke, mes išsiaiškinsime po pamaldų drauge su 
Motina Vyresniąja. Mušeikoms mes turime karcerius! 

Nuramintos ir patenkintos, kad naujokė, be abejo, už viską 
sumokės, kalinės paklusniai sustojo į gretą. O pasipiktinusią ir 
įtūžusią Marijaną paskui visas vedė sesuo prižiūrėtoja. 

Ją paleido tik tada, kai užrakino mažoje klausykloje prie 
šoninės niūrios ir šaltos koplyčios sienos. | 

Iš prižiūrėtojos elgesio supratusi, jog tik ji laikoma kalta, 
Marijana visai negirdėjo mišių. Ji jau užmiršo patirtą baimę ir 
buvo per daug įsiaudrinusi, kad galėtų galvoti apie nuolankumą 
net čia, prie Aukščiausiojo kojų, ir per daug tikra savo teisumu, 
kad prašytų kieno nors pagalbos. Nuo to prakeikto vestuvių 
vakaro jos sąmonėje Dievo teisingumas ėmė smarkiai skirtis nuo 
žmonių teisingumo. Pasaulyje, kur teisūs tik niekšai, reikia mokėti 
duoti atkirtį, jei nori išlikti, kautis nagais ir dantimis. Marijana 
niekad labai netikėjo krikščioniškojo nuolankumo galia, o dabar 
apie jį net girdėti nenorėjo. 

- Dieve, - šnibždėjo ji, ir tai buvo vienintelė malda, - 
nepritarkite tiems, kurie nori man blogo, nors aš jiems nieko 
pikta nepadariau! Jeigu jūs esate pats teisingumas, tai parodykit 
tai dabar pat... arba niekada. Kitaip mane uždarys į tamsų 
siaubingą karcerį, ir tik jūs žinote, kada aš išeisiu. 

Pažvalėjusi nuo šios maldos, primenančios įsakymą, ir nutarusi 
gintis, kol leis jėgos, Marijana leidosi išvedama iš klausyklos ir 

prižiūrėtojų pasibeldė į aukštas duris, nudažytas rudais 
apsilaupiusiais dažais. 

- Įeikite! - pasigirdo nieko gero nežadantis griežtas balsas. 

Durys prasivėrė, ir sesuo, stumtelėjusi merginą į vidų, 
pasišalino. Marijana iš karto pastebėjo, kad nors ji ir atsidūrė 
Vyresniosios kanceliarijoje, - apie tai liudijo daugybė religinio 
turinio paveikslų ir skulptūrų, - bet kalbėtis jai reiks ne su 
vienuole. Griežto balso savininkas pasirodė esąs liesas vidutinio 
ūgio vyriškis, stovintis lango ambrazūroje su už nugaros sudėtom 
rankom. 

- Įeikite, - pakartojo jis, matydamas, kaip Marijana neryžtingai 
sustojo ant didžiulio nusitrynusio kilimo krašto, - ir sėskitės! 

- Man sakė, kad turiu ateiti pas Motiną Vyresniąją, - tarė 
ji, stengdamasi kalbėti pasitikinčiu tonu. 

- Tai ne aš, galite neabejoti! Bet, tikiuosi, jūs neprieštarausite 
dėl pasikeitimo, jeigu jau visą naktį reikalavote pasimatymo su 
manim. 

Nuo staigaus džiaugsmo merginos skruostai paraudo. 

- O! Tai jūs... 

- Policijos ministras, visiškai teisingai! Ir kadangi aš pasirengęs 
jus išklausyti, dėstykite viską, ką privalote man pasakyti. 

Reikalavimas, išreikštas valdingu tonu, negalėjo nuraminti 
Marijanos, prislėgtos ankstesnių įvykių. Šitas žmogus alyvų žalumo 
surdutu, papuoštu purpurine ordinų juosta, kuri pabrėžė jo 
dramblio kaulo spalvos veido blyškumą, atrodė įspūdingai 
nepalenkiamas ir uždaras. Jo suplotas veidas, plonos lūpos ir 
sunkūs pabrinkę vokai darė nuostabų abejingumo ir protingumo 
įspūdį. Valingas smakras rėmėsi į puošnaus kaklaraiščio klostes, 
o akys, žvelgiančios iš po ant kaktos krintančių žilų plaukų, 
atrodė paslaptingai neperprantamos. Jo ūgiui per daug ilgas 
torsas ir labai siauri pečiai, kuriuos slėpė gero siuvėjo pasiūtas 
kostiumas, teikė jam savotiško žavesio. Ir Marijana, kurios 
nuomone, bet kuris policininkas yra netašytas gyvulys ir bukagalvis, 
pasakė sau, kad šis yra visai kitoks ir kad šiam senam 
revoliucionieriui puikiai tinka hercogo titulas. 

Tebelaikydamas rankas sunertas už nugaros Fušė ėmė 
vaikštinėti po kambarį laukdamas merginos pasakojimo. Kadangi 
ji tylėjo, Fušė pagaliau sustojo priešais ir kandžiai tarė: 

- Na ką? Nieko neišeina? Dar neseniai jūs vidury nakties 
reikalavote, kad garbingosios seserys pakviestų mane, o dabar, 
kai aš čia, jūs nė žodžio negalite ištarti. Gal padėti jums? 

Marijana pažvelgė į jį baimingu žvilgsniu. 

- Jeigu jums nesunku, labai džiaugčiaus, - pasakė ji atvirai. 
- Aš nežinau, nuo ko pradėti. 

Šis naivus prisipažinimas privertė ministrą nusišypsoti. Jis 
pasiėmė kėdę ir atsisėdo priešais ją. 

- Gerai. Turiu pripažinti, kad jūsų amžiuje nepriprantama 
prie policijos apklausų... Kuo jūs vardu? 

- Marijana d'Aselna. 

- Taigi jūs emigrantė. O tai rimta! 

- Bet man tebuvo keletas mėnesių, kai po tėvų mirties ant 
ešafoto mane išgabeno į Angliją pas tetą, vienintelę artimą 
giminaitę, kuri liko. Argi tokiu atveju mane galima laikyti 
emigrante? 

- Bent jau galima pasakyti, kad jūs emigravote ne savo valia. 
Tęskite. Papasakokite man visą savo istoriją. 

Dabar jau Marijana nė akimirkos nedvejojo. Nikola patarė 
jai su Otranto hercogu būti visiškai atvirai. Žinoma, laiške viskas 
smulkiai išdėstyta, bet jeigu jau laiškas liko “Auksiniam kompase“ 
ar apskritai dingo, reikia išpažinti viską, nieko nenuslepiant. 
Taip jinai ir padarė. 

Kai pabaigė, nustebusi pamatė, kaip jos pašnekovas pasirausė 
kišenėje ir ištraukė popierių, kurį ji iš karto pažino. Tai buvo 
Nikolos Maleruso laiškas. Fušė šypsodamasis puse lūpų mojavo 
juo, laikydamas ilgais liesais pirštais. 

- Bet, - Marijana užsikirto, - tai juk mano laiškas? Kam 
jūs privertėte mane viską pasakoti, jeigu jau viską žinojote? 

- Kad patikrinčiau, ar nepameluosite man. Rezultatais aš 
patenkintas. Taigi tam ir turėjau perskaityti iš pradžių jūsų 
laišką. 

- O! Aš suprantu. Tikriausiai žandarai apieškojo mano kambarį. 
Jie rado laišką ir atidavė jums. 

- Tikrai ne! Net ir nepamanė! Tai jiems nerūpėjo. Viskas 
daug paprasčiau: jūsų bagažą vos prašvitus atnešė vienas Žmogus, 
matęs jūsų areštą ir pareiškęs dėl to savo pasipiktinimą. 

- Tai gerasis Bobua! Koks jis mielas. Jis nieko... 

- Ach, liaukitės kalbėjusi niekus! Kas jums sakė, kad Bobua? 
Jis niekad nebūtų išdrįsęs sukelti tokį skandalą, kokį sukėlė 
jūsų riteris, surizikavęs prasibrauti net į mano miegamąjį. Dar 
kiek ir tas velnio vaikas būtų ištraukęs mane iš lovos. Tiesa, 
jis jautėsi šiek tiek atsakingas dėl jūsų arešto. 

Apimta smalsumo Marijana neatlaikė šitos jai visiškai 
nesuprantamos kalbos ir užmiršusi, kad yra kalinė ir tai, su 
kuo kalbasi, sušuko: 

- Dėl Dievo meilės, pone ministre, liaukitės kalbėjęs mįslėmis! 
Iš to, ką pasakėte, aš nesupratau nė žodžio. Kas gynė mane? 
Kas sukėlė pas jus skandalą? Kas norėjo ištraukti jus iš lovos? 

Fušė išsitraukė iš liemenės kišenėlės tabokinę, paėmė žiupsnį 
tabako, su pasitenkinimu pauostė ir tik tada maloniu tonu 
paskelbė: | 

- Kas? Žinoma, Siurkufas! Yra tik vienas korsaras, kuris 
drįsta atakuoti ministrą. 

- Bet aš jo nepažįstu! - mergina nutilo apstulbinta minties, 
kad vėl jos kelyje pasirodė nepažįstamasis, apie kurį kalba visas 
pasaulis. 

- Jis jūsų taip pat, bet jūs, rodos, padarėte jam stiprų įspūdį, 
nes, kaip galėjau suprasti, jus išdavė vienas iš jo Žmonių. 

- Iš tikrųjų. Tas žmogus - pabėgėlis nuo Plimuto pontonų. 
Mes plaukėme drauge ir patyrėme katastrofą, bet jis niekaip 
nenorėjo patikėti, kad aš nesu princų agentė. 

- Visur atsiranda žmonių, kuriuos persekioja įkyrios idėjos, 
- geraširdiškai pakomentavo jos žodžius Fušė. 

Paskui jis vėl pauostė tabako. 

- Gerai! Šitas dalykas baigtas, o jums belieka perduoti man 
žodinį Maleruso pranešimą. Tikiuosi, jūs jį prisimenate? 

- Žodis į žodį! Štai jis: “Ankstesni Sent Ilero bendrininkai 
Gilevikas, Toma ir Labontė išsilaipino Morbiane ir išvyko į 
Plermeliu. Manoma, kad jie patraukė ieškoti Sent Ilero paslėptų 
pinigų, bet, galimas daiktas, ne tai jų tikrasis tikslas“. 

Marijanai kalbant, Fušė antakiai vis labiau raukėsi. Jis pakilo 
ir ėmė vaikštinėti pirmyn ir atgal. Sunerimusi mergina išgirdo, 
kaip jis sumurmėjo keletą žodžių, liudijančių jo nepasitenkinimą. 

Pagaliau jis susierzinęs tarė: 

- Aišku, kad Malerusas visiškai jumis pasikliauja, jeigu patikėjo 
tokį svarbų pranešimą. Šiurpas krečia įsivaizdavus, kas jums 
galėjo atsitikti kelionėje! 

- Tai tikrai taip svarbu? 

Ministras ilgu žvilgsniu įsisiurbė jai į veidą, tarsi norėdamas 
perskaityti, kas slypi jos sielos gilumoje. 

- Daug svarbiau, negu įsivaizduojate... ir šis klausimas įrodo 
man, kad jūs niekaip nesusijusi su Londono komitetu, kitaip 
pažinotumėt asmenis, kuriuos minėjote. Kad ir kaip ten būtų, 
aš dėkingas jums. O dabar galite persirengti. 

- Persirengti? Bet kuo? Ir kam? 

- Jūsų drabužiai ten, už širmos... Nėra reikalo sakyti, jog 
jūs laisva, bet pageidautina, kad paliktumėte kalėjimą atrodydama 
prideramai. Taigi greičiau, renkitės, aš jus nuvešiu. O dabar 
surasiu Motiną Vyresniąją! 

Kartoti du sykius Marijanai nereikėjo. Ji nuskubėjo už širmos, 
apmuštos juoda oda ir apkaustytos variu, ir su malonumu 
nusimetė kalėjimo rūbus. Ji nešiojo juos neilgai, bet spėjo pajusti 
jiems neapykantą. Su didžiausiu pasitenkinimu ji paėmė į rankas 
savo dailius marškinius, avietinę suknelę, minkštą paltą ir žavingą 
kepuraitę. Tiesa, šitam niūram kambary nebuvo nė vieno 
veidrodžio, bet Marijanai buvo tas pat. Svarbiausia - kuo greičiau 
atgauti ankstesnę išvaizdą. 

Apsirengusi ji išėjo ir atsidūrė prieš vienuolę, stambią ir 
didingą, kurios veidas, nepaisant pilnumo, išlaikė buvusio grožio 
žymes. Tai, be abejonės, buvo Motina Vyresnioji, ir ji prielankiai 
šypsojosi Marijanai. 

- Aš laiminga, kad jūs buvote pas mus neilgai. Tikiuosi, kad 
čia praleistas laikas nepaliks nemalonių prisiminimų. 

- Jis buvo toks trumpas, mano Motina, kad greitai išdils iš 
atminties. 

Reveransas, nusilenkimai, ir Marijana, lydima Fušė, atsidūrė 
koridoriuje. Vienuolė juos palydėjo iki laiptų, vedančių tiesiai 

prie durų, už kurių laukė ministro karieta. Vyresnioji nusprendė, 
jog kalinėms nėra reikalo žinoti apie merginos išvykimą. Tegul 
jos mano, kad ji pasodinta į karcerį. 

- Kur jūs mane vešite? - paklausė Marijana savo palydovą. 

- Dar nežinau. Man reikia apsispręsti. Nukritot kaip sniegas 
ant galvos, ir reikia laiko, kad būtų galima viską apgalvoti. 

- Tada, jeigu jums vis tiek, nuvežkite mane kur nors pavalgyti. 
Nuo vakar vakaro aš neturėjau burnoj nė trupinėlio ir mirštu 
iš bado! 

Fušė nejučia nusišypsojo. 

- Manau, pamaitinti jus nebus sunku... Sėskitės, - pasakė jis, 
užsidėdamas skrybėlę, kurią laikė rankoje. 

Iš karietos buvo ištiesta kita ranka pilka odos pirštine, kad 
padėtų merginai įlipti vidun, ir pasigirdo griausmingas balsas: 

- O! Aš laimingas, kad jūs vėl atgavote laisvę! 

Prilaikoma šitos stiprios rankos, Marijana skriste užskrido 
laipteliais į karietą ir atsidūrė priešais besišypsantį vyriškį, baroną 
Siurkufą. 

Pamatęs, kad vakarykštė suimtoji grįžta lydima policijos ministro 
ir jo geriausio kliento, gerasis Bobua pajuto didžiulį palengvėjimą. 
Matyt, todėl Siurkufo užsakyti pusryčiai buvo serviruoti 
nepaprastai greitai, nors viešbutyje pusryčių metas seniai buvo 
praėjęs ir virtuvės darbai sustoję. Šiaip ar taip, Marijanai dar 
užteko laiko pasirūpinti savo tualetu prieš sėdant už stalo. 

Fušė turėjo reikalų ministerijoje ir atsisveikino priminęs, kad 
lauks Marijanos ketvirtą valandą namuose Maliakė krantinėje, 
kur supažindins ją su savo sprendimais, liečiančiais ją. O kol 
kas mergina ir jos naujasis draugas įsitaisė už baltutėle staltiese 
apdengto stalo, nustatyto patiekalais, galinčiais patenkinti patį 
reikliausią apetitą. 

Netikėtai tarp Siurkufo ir Marijanos įsižiebusi simpatija dar 
labiau sustiprėjo. Beveik kvadratinis, liūtiškas korsaro veidas 
spinduliavo pasitikėjimą keliančią jėgą, o žydros akys - nuoširdumą. 
Visa jo galinga būtybė tryško entuziazmu, gyvenimo džiaugsmu 
ir savo svarbos supratimu. Šeimininkas ir tarnai taip nuoširdžiai 
stengėsi jam įtikti, tarsi būtų jūreiviai jo laivo denyje. 

Mėgaudamasi pusryčiais, Marijana pagalvojo, kad jie labiau 
negu bet kas žymi didelę jos gyvenimo permainą. Šis besišypsantis 
žmogus yra korsaras, Korsarų karalius, kaip jis buvo vadinamas, 
ir Anglija neturi pavojingesnio ir grėsmingesnio priešo kaip jis. 
Nepaisant to, jie sėdi vienas priešais kitą tarsi vaikystės draugai. 
Ką apie tai pasakytų teta Elisė? 

Pati ji, beje, ne visai suprato, kodėl yra čia, kodėl šis 
nepažįstamasis susidomėjo ja taip, kad net ėmėsi globoti, net 
sutrikdė visagalio ministro ramybę dėl jos. Ką jis sumanė? 
Teisybę sakant, kai Siurkufas žvelgdavo į Marijaną, jo veide 
atsirasdavo toks susižavėjimas, kokį patiria vaikai, gavę nepaprastai 
gražų žaisliuką. Jų akys tada šviečia kaip žvaigždės, bet jie 
nedrįsta net prisiliesti prie savo įsikūnijusios svajonės. Siurkufo 
vėjų nugairintas veidas parausdavo, kai Marijana nusišypsodavo 
jam, O jeigu mergina ranka netyčia prisiliesdavo jo rankos, jis 
susigėdęs savąją atitraukdavo. Iš esmės tai buvo netgi smagu, 
1 Marijana, kaip ir kiekviena koketiška moteris, jautė malonumą 
šitaip Žaisdama. Beje, visa tai nė kiek netrukdė deramai įvertinti 
puikią metro Bobua virtuvę! 


Tačiau kad ir koks puikus buvo Marijanos apetitas, jis nė 
iš tolo negalėjo susilyginti su Siurkufo apetitu!  Korsaras 
metodiškai naikino vieną patiekalą po kito taip nenuilstamai, 
jog tai atrodė tiesiog stebuklinga. Susižavėjusi šia Siurkufo 
ypatybe, Marijana sulaukė tinkamo momento ir paklausė to, kas 
jai visą laiką rūpėjo: 

- Ar galiu aš... paklausti jūsų: kaip jūs pasielgėte su Žanu 
Ledriu? 

- Išvijau! - lakoniškai atsakė Siurkufas. 

- Kaip? Jūs išvijot jį? Bet... kodėl? 

- Niekšas, galintis atiduoti moterį, juo labiau merginą, į 
policijos letenas, negali tarnauti pas mane. Karas - vyriškas 
užsiėmimas, madmuazele Marijana. Kariaujama vyriškomis prie- 
monėmis. Įskundimas - ne vyriška priemonė. Ir... meilė ne viską 
pateisina! 

Šie žodžiai privertė Marijaną parausti. 

- Meilė? Nejaugi jūs manote... 

- Kad jis jus myli? Bet tai juk krinta į akis. Jis nejaustų 
jums tokios neapykantos, jeigu nebūtų pametęs dėl jūsų galvos. 
Bet, kartoju, tai nėra pateisinimas. Geriau paragaukite šitų 
salotų. Jos taip maloniai traška burnoje. 

Valgydama salotas Marijana nusprendė, kad šitas išvijimas 
vargu ar paskatins Žaną Ledriu vėl tapti jos draugu. Tai tik 
įsiutins jį, ir meilė, jeigu jos būta, virs nesutaikoma neapykanta. 
O ji geriau negu bet kas kitas žinojo, jog jis gali būti pavojingas 
priešas... Taigi merginai visai nesinorėjo vėl kada nors su juo 
susitikti. 

- Apie ką mąstote? - korsaras nutraukė jos mintis. 

- Vis apie tą jaunuolį. Kas su juo bus?! Juk jus jis tiesiog 
dievina. 

- Yra daug kitų laivų ir kitų kapitonų! Jis gali eiti pas 
mano brolį Nikolą. Beje, jūs klystate, jeigu manote, kad Ledriu 
atsidavęs man iki širdies gelmių. Jis, žinoma, turi dievaitį, bet 
tai ne aš - tai imperatorius. Yra pakankamai pulkų, kur galima 
jam tarnauti. 

Tema buvo baigta, ir grįžti prie jos nevertėjo. Marijana 
pasuko kalbą kita linkme ir „privertė savo pašnekovą papasakoti 
apie save, nes Siurkufas domino ją ir jai patiko. Tai padaryti 
buvo ne taip jau paprasta. Siurkufas pasižymėjo kuklumu, bet 
mergina suprato, jog žodis “jūra" buvo jam tarsi žodis “Sezamas". 
Jūra sudarė visą Siurkufo esmę. Ji buvo oras, kuriuo jis kvėpavo, 
kraujas, kuris tekėjo jo gyslomis. Ir nors grįžęs iš Madagaskaro 
jis laikinai atsisakė plaukiojimo, tai tik todėl, kad dėjo pastangas 
sukurti tikrą laivyną, kuris pasitarnautų Prancūzijai ir jos valdovui 
visose pasaulio jūrose. Trisdešimt šešerių metų Siurkufas turėjo 
didelę valdžią, turtą, buvo imperijos baronas ir šeimos tėvas. 

Žinoma, Marijana patirdavo keistą jausmą, klausydamasi jo 
grasinimų “tų niekingų anglų“ atžvilgiu, bet, pasirodo, jis irgi 
pabuvojo ant siaubingųjų pontonų ir nuo pat vaikystės, vien 
pamatęs ant stiebo viršūnės plevėsuojantį “Junion Džeką", 
įsiusdavo. 

- Nelsonas buvo didis žmogus, - tvirtino jis, - ir puikus 
jūreivis. Bet jeigu prancūzų laivynui būčiau vadovavęs aš, o ne 
tas kvailys Vilnevas, mes nebūtume pralaimėję prie Trafalgaro 

ir genialusis vienaakis galbūt ir dabar tebegyventų. Beje, kaip 
tik dėl jo mirties aš šio pralaimėto mūšio nelaikau visiška 
nesėkme! Vienas šis anglas vertas ištiso laivyno. 

Puodelis kavos pusryčių pabaigoje visiškai nuramino Marijaną. 
Ji dievino kavą, nors iki šiol gėrė ją nelabai dažnai. Teta Elisė 
mėgo tik arbatą, bet vienintelis kaimynas, su kuriuo ji palaikė 
pažintį, senas originalas, vardu seras Deividas Trentas, išgerdavo 
neįtikėtiną kavos kiekį Kaip tik pas jį Marijana paragavo 
kvapnaus gėrimo ir karštai jį pamėgo. Ji su tokiu malonumu 
išgėrė savo puodelį, kad jos pašnekovas tučtuojau įpylė antrą. 
Kol ji lėtai tuštino antrąjį puoduką, stengdamasi pratęsti 
malonumą, Siurkufas įdėmiai žvelgė į ją. 

- Ką jūs dabar ketinate daryti? 

- Aš pati nežinau. Ponas Fušė sakė, kad nuspręs, ką turiu 
veikti. 

- Geriau, žinoma, būtų, kad jūs susitiktumėt Malmezone su 
buvusia imperatoriene. 

- Su buvusia? Argi skyrybos jau įvyko? 

- Prieš penkias dienas. Žozefina paliko Tiuilri, kad niekuomet 
ten negrįžtų. Ji įsikūrė savo dvare Malmezone su tais iš savo 
rūmų, kas liko jai ištikimas. Jos duktė, Olandijos karalienė, 
vargu ar paliks ją, bet aš būgštauju, jog jūs atsidurtumėt per 
daug liūdnoj atmosferoj. Girdėjau, ašaros ten upeliais teka. 

Juokinga grimasa korsaras pademonstravo, kaip jį gąsdina 
ašaros. 

- Man tai nebaisu, - romiai pasakė Marijana. - Jūs juk 
žinote, kad ligi šiol nedaug teturėjau priežasčių džiaugtis. 

- Fušė viskuo pasirūpins. Manau, jis paisys jūsų interesų. Aš 
mielai pasiūlyčiau jums savo pastogę namuose netoli Sen Malo. 
Ten su jumis elgtųsi prideramai, tačiau bijau, kad dėl jūsų 
grožio... 

Staiga paraudęs, jis nebaigė frazės ir apsimetė įsigilinęs į 
kavos degustaciją. Marijana suprato: vargu ar ponia baronienė 
teisingai suprastų jos amžiaus merginos viešnagę, bet tai jos 
visai neužgavo. Ją netgi pralinksmino korsaro sumišimas. Juokinga 
buvo matyti šį energingą žmogų susigėdusį dėl noro padėti jai 

ir baimės užtraukti žmonos rūstybę. Ir Marijana iš karto jį 
nuramino. 

- Dėkoju už malonų pasiūlymą, tačiau aš bet kuriuo atveju 
norėsiu likti Paryžiuje, kur turėtų būti mano giminaičių. 

Jis sunkiai atsiduso ir sumurmėjo: 

- O gaila! Aš būčiau buvęs toks laimingas... 

Paskui, tartum išsigandęs savo žodžių, korsaras ėmė šaukti, 
jog kava atšalusi, ir pareikalavo sąskaitos. 

Atėjo laikas keliauti į policijos ministeriją, ir Siurkufas įsakė 
iškviesti fiakrą. Ji suvokė, jog tai padaryta Fušė įsakymu, ir 
nieko neklausinėjo. 

* Fiakras lėtai įsiliejo į srautą, nepaliaujamai riedantį Montgorėjo 
gatve. Daržininkai, prekiavę Centriniame turguje, grįžo su tuščiais 
vežimėliais ir sukrautomis viena ant kitos pintinėmis. Visur 
skambėjo kalbos, šūksniai, pasiūlymai išgerti prieš kelionę... Ties 
“Kankalio uola“ stovėjo tik keletas ekipažų. Vakarais čia 
suvažiuodavo aukštoji visuomenė, bet ir dabar buvo pakankamai 
daug žmonių, ir Marijana susidomėjusi Žžvilgčiojo iš už 
užuolaidėlės, kai staiga, pastebėjusi pažįstamą figūrą ir veidą, iš 
karto dingusį minioje, instinktyviai atšlijo į karietos gilumą. Kodėl 
Žanas Ledriu pasislėpė? Kodėl jis buvo šitoj gatvėj? Ar ieškojo 
galimybės susitikti Siurkufą, kad pamėgintų vėl atgauti jo 
pasitikėjimą, ar tik Marijana buvo jo tikslas? Jo Žvilgsnis, niūrus 
ir piktas, nepaliko jokių abejonių: Žano Ledriu asmenyje Marijana 
įsigijo  nesutaikomą priešą. Stengdamasi atsikratyti nemalonaus 
įspūdžio, ji pasuko galvą į kitą pusę. Siurkufas, kuris nenuleido 
nuo jos susižavėjusių akių, beje, nieko nepastebėjo. 

Pagrindinė imperijos policijos būstinė buvo įsikūrusi Maliakė 
krantinėje labai gražiame XVII a. pastate, bet nuo to laiko, 
kai revoliucija atėmė jį iš teisėtų savininkų - Žiuinjė šeimos, 
- jis patyrė daug permainų. Jame buvo įsikūrusi Ginklų komisija, 
paskui Visuomeninio švietimo komisija, ir tai nepadėjo jam 
išlaikyti deramos būklės. Tiesa, nuo 1796 metų pilietis Žozefas 
Fušė - vėliau monsinjoras Otranto hercogas - įkurdino čia savo 
šeimą ir kanceliariją, bet ministras buvo kuklus, bent jau savo 
Paryžiaus rezidencijoje. Jis toli gražu nemėgo puikuotis ir visus 

turtus laikė savo puikioje Ferjero pilyje. Todėl Žiuinjė namas 
liko nepaliestas, ir laiko patina giliai įsiėdė į jo garbingas sienas. 

Ir tai, kad gyvenamieji kambariai, kur karaliavo “geroji Žana" 
- Irūsti ir negraži madam Fušė, - lygiai kaip ir tarnybinės 
patalpos, vis dar turėjo šiokio tokio puošnumo, tai tik dėka 
geros apmušalų kokybės ir šeimininkės taupumo, nes Fušė 
nematė jokio reikalo daryti išlaidas savo ministerijai. 

-Beje, ši ministerija buvo gana savotiškas pasaulis. Prigrūsta 
visokių kabinetų, su kalnais aplankų ir nesibaigiančiais kortelių 
stalčiais, prie kurių triūsė daugybė raštininkų, ji užėmė užpakalinę 
namo dalį. Medžiu išmušti koridoriai jungė tarnybines patalpas 
su ministro apartamentais. Ten spietėsi keista ir įvairiakalbė 
publika, aukštuomenės damų reti kvepalai maišėsi su policijos 
šnipų ir skundikų skleidžiamais daug prastesniais aromatais. 
Pasinėrusi į šią keistą atmosferą, Marijana, sujaudinta dar ir 
trumpo pasivažinėjimo po Paryžių, nejučia prigludo prie savo 
palydovo. Platūs Siurkufo pečiai ir stipri ranka atrodė jai 
patikima atrama, leidžianti gana ramiai sutikti slidžius keistų 
tipų Žvilgsnius. 

Dalykas tas, kad jiems teko įeiti pro mažas duris iš gatvės, 
kadangi krantinė buvo užimta ekipažų,  atvažiuojančių ir 
išvažiuojančių iš didelio namo, esančio prieš ministeriją, kiemo. 
Susidarė toks kamštis, jog fiakrui nebuvo kelio. 

- Kunigaikštienė d'Aremberg surengė priėmimą! - burbėjo 
vežėjas. - Štai ir daryk lanką dabar. 
+Dėl to Marijana galėjo susidaryti vaizdą apie tai, kas buvo 
pati ministerijos esmė. Įspūdis buvo gana nemalonus. Čia net 
oras buvo prisigėręs dulkių, apkalbų, šnipų. Dėl to ji su 
palengvėjimu atsiduso, kai įėjo į prieškambarį, kur budėjo 
durininkas griežta livrėja. Šis svarbus asmuo teikėsi mesti į 
Marijaną sunkų žvilgsnį. 

- Jo didenybė laukia madmuazelės Malerus, - aiškiai ištarė 
jis, - ir nieko daugiau! 

- Ką nori tuo pasakyti? - užsiplieskė korsaras. 

- Kad man liepta palydėti madmuazelę, ir tiktai. 

- Ach taip? Na, mes dar pažiūrėsim! 

Ir, sugriebęs Marijaną už rankos, Siurkufas puolė prie dvigubų 
durų, vedančių į Fušė kabinetą. 

Ministras buvo ten, sėdėjo prie marmurinio kažkokio Romos 
imperatoriaus biusto, - taip bent pamanė Marijana. Kambarys 
buvo nedidelis ir savo paprastumu kontrastavo su šeimininko 
užimamų pareigų svarbumu. Kambario apstatymą sudarė didelis 
aplankais ir popieriais apkrautas stalas, trys keturios kietos kėdės 
ir spinta. Pats Fušė nedideliais gurkšneliais ragavo liokajaus 
paduotą gėrimą. Siurkufas, įlėkdamas nelyginant uraganas, privertė 
jį krūptelėti. 

- Akivaizdu, kad neturite noro mane priimti, pilieti ministre! 
- piktai sušuko korsaras, vesdamas Marijaną prie vienos iš 
baisiųjų kėdžių. - Paaiškinkite kodėl? 

Fušė užspringo, nusidegino karštu gėrimu pirštus ir kurį laiką 
negalėjo atgauti kvapo. Kol liokajus rūpestingai valė jam 
kaklaraištį ir atvartus, Fušė susierzinęs atstūmė puodelį. 

- Dėl Dievo meilės, mano brangusis pone, kada pagaliau jūs 
mesite savo bjaurią manierą įsiveržti pas žmones kaip jūros 
potvynis? 

- Kai žmonės, apie kuriuos kalbate, bus su manimi mandagūs. 
Kodėl jūs uždraudėte mane priimti? 

*- Ir nemaniau. Aš laukiau madmuazelės Malerus ir daviau 
atitinkamus nurodymus, bet aš ir įsivaizduoti negalėjau, kad jūs 
atlydėsite ją tiesiai čionai. Jūs pajutot potraukį auklės profesijai? 

- Nieko panašaus! Bet jeigu aš pradedu kuo nors rūpintis, 
tai rūpinuosi iki galo. Aš noriu žinoti, kaip jūs su ja pasielgsite. 
Neišvažiuosiu, kol nesužinosiu! 

Siurkufas, demonstruodamas savo rimtus ketinimus, atsisėdo į 
kėdę, pasirėmė rankomis į lazdelę ir ėmė laukti. Marijana vos 
susilaikė nešyptelėjusi... tikrai, jis žavus... ir velniškai patikimas. 
Su juo galėtum eiti nors į pasaulio kraštą! O tuo metu Fušė 
graudžiai atsiduso. 

- Galima pamanyti, kad aš kažkoks žmogėdra. Gal manote, 
jog vėl pasiųsiu ją į Sen Lazarą? Uždarysiu į karcerį ar paskirsiu 
gvardijos grenadierių markitante? Nejaugi nė truputėlio manimi 
nepasitikite? 

'Siurkufas nieko neatsakė, bet jo patempta lūpa aiškiai rodė 
abejones. Fušė pakėlė antakį, pašniaukštė tabako, o paskui tarė 
aksominiu balsu: 

- Ar galite turėti ką nors prieš mano žmoną, Otranto 
hercogienę? Primenu, kad, turėdama keturis vaikus, ji yra 
pavyzdinga namų šeimininkė ir tikrai sugebės pasirūpinti mergina, 
kurią šiltai rekomendavo mano senas draugas. Jūs patenkintas? 

Ar buvo patenkintas korsaras - nežinia, mat jis tylėjo, o 
štai Marijana vos susilaikė nuo nepasitenkinimo grimasos. Jos 
nežavėjo mintis apsigyventi šituose per daug jau policija 
atsiduodančiuose namuose. Be to, ji negalėjo suprasti, kodėl 
Fušė taip susidomėjo ja. Gal tai jai didelė garbė, ir ji turi 
būti už tai be galo dėkinga, bet juk ne tam ji atvyko į Paryžių. 

- Manyčiau, - nedrąsiai pradėjo ji, - kad galėčiau gyventi 
pas savo giminaitę d'Aselną. 

- Dar prieš savaitę tai būtų buvę įmanoma. Deja, per tą 
laiką ji tapo apkalbų objektu. Ji nebegali rūpintis jumis. 

- Ką tai reiškia? 

- Kad ji jau penkios dienos kelyje į... Overnę, kur gyvens 
prižiūrima. Turiu pridurti, kad prieš tai ji tris dienas naudojosi 
policijos svetingumu kalėjime. 

- Kalėjime? - sušuko Marijana. - Bet už ką? 

- Už tai, kad įmetė į imperatoriaus karietą laišką-protestą 
dėl jo didenybės asmeninio gyvenimo. Susipažinę su labai įžūliu 
laiško turiniu, nusprendėme pasiųsti madmuazelę Adelaidę atgauti 
ramybės kaimo tyloje. Ir tai labiau jos labui negu mūsų! 

- Tuomet aš važiuosiu pas ją! - ryžtingai pareiškė Marijana. 

- Nepatariu. Neužmirškite, kad jūs slapta grįžusi emigrantė, 
kuriai taikomi rūstūs įstatymai. Jums geriau likti madmuazele 
Malerus, su kuria jūsų giminaitė neturi nieko bendra. Be to, 
jos pažiūros tokios, kad nenorėčiau - dėl jūsų pačios saugumo, 
- jog jūs jas perimtumėte. 

Fušė, be abejo, manydamas, kad tema baigta, pasisuko į 
Siurkufą, surauktais antakiais laukiantį dialogo pabaigos, ir 
nusišypsojo jam pačia maloniausia šypsena. 

- Brangusis pone, man atrodo, - sučiulbėjo jis, - kad dabar 
jūs galite atsisveikinti su mūsų jaunąja viešnia, kurią aš pristatysiu 
hercogienei. 

Bet Siurkufas nesirengė palikti kėdės. 

- Su Adelaide iš tikrųjų reikalas abejotinas! - pareiškė jis, 
- bet juk esama kito šeimos nario. Kaip man žinoma, 
imperatorienės jūs dar nesuėmėte? 

- Vargšelė!.. - Fušė atodūsis išreiškė visą jo užuojautos 
Žozefinai gilumą. - Aš galvojau apie ją, bet nuoširdžiai 
prisipažinsiu, kad raportai, kuriuos gaunu iš Malmezono, nežada 
nieko gero. Nelaimingoji imperatorienė dieną naktį lieja ašaras 
ir nepriima nieko, išskyrus savo artimuosius. Ji tikrai negali 
niekuo rūpintis, ypač tolima giminaite, kurios niekuomet nėra 
mačiusi. Man rodos, geriau šiek tiek palaukt. Vėliau, kai jos 
didenybė suims save į rankas, aš nedelsdamas pranešiu jai apie 
madmuazelę Marijaną. O kol kas jai teks pasitenkinti mūsų 
globa. 

Fušė atsistojo tarsi leisdamas suprasti, jog audiencija baigta, 
tačiau staiga ėmė raustis popieriuose ant stalo ir greitai ištraukė 
kažkokį laišką. Skubiai perbėgęs jį akimis, Fušė pareiškė: 

- Beje, brangusis barone, manau, jog jūs Paryžiuje ilgai 
neužtruksite ir paskubėsite grįžti į Sen Malą. Prieš mane raportas, 
kuriame pranešama apie vieną drąsų žygį, atliktą jūsų Žmogaus. 
Gorjė,  “Kregždutės" kapitonui, pasisekė paimti jūsų brigą 
“Neprilygstamąjį", kurį praradote spalio mėnesį. 

- Negali būti! 

Marijana nuliūdusi pastebėjo, kad dabar Siurkufas žvelgė į 
ministrą kaip į dievų pasiuntinį ir visiškai užmiršo ją. Beje, ką 
jūreivio gyvenime galėjo reikšti atsitiktinis prisirišimas palyginti 
su tuo, ko pilna jo širdis - jūra, laivais, žmonėmis?.. Jis jau 
vartė rankose skrybėlę, gulėjusią prieš tai ant spintos. 

- Išvykstu šiandien pat vakare! Dėkoju už naujieną, brangusis 
ministre! (Geresnės ir negalėjo būti. Taigi aš atsisveikinu su 
jumis. 

Pasisukęs į Marijaną jis žemai nusilenkė. 

- Ir su jumis taip pat, madmuazele, - maloniai tęsė jis. - 
Aš išvykstu ramus dėl jūsų ir linkiu jums daug laimės. 
Neužmirškite manęs! 

Jis išvažiuos iš Paryžiaus, paliks ją šituose bjauriuose namuose! 
Širdgėla apėmė Marijaną. Ji pamatė, kad nuostabiai greitai 
priprato prie savo palydovo, tokio solidaus, tokio pasitikinčio 
savimi, kurio sąžiningumas nekėlė jokių abejonių. Gal todėl, 
kad jis priminė jai Bleką Fišą. Siurkufas palieka ją likimo valiai, 
kad galėtų eiti savo keliu ir galbūt jau rytoj jis užmirš ją! Ji 
instinktyviai jautė, kad šis Žmogus - retas vyriškos prigimties 
pavyzdys. Nuo jo dvelkė laisve, gyvenimo džiaugsmu, kai tuo 
tarpu pažvelgus į siaurą blyškų Fušė veidą, jos vaizduotėje“ 
vienas Dievas žino kodėl išplaukdavo kažkokios baisios paslaptys, 
jautėsi smilkalų kvapas ir girdėjosi paslaptingi šnibždesiai koplyčių 
prietemoje. Vėliau, sužinojusi, kad Fušė savo karjerą pradėjo 
vienuolyne, ji prisimins šituos pojūčius ir geriau supras jį. Nejučia 
ji ištiesė rankas išvažiuojančiam draugui ir vos sulaikydama 
nusivylimo ašaras pasakė: 

- Ačiū už viską! Prašau, rašykite man! 

Jis šypsojosi, ir nuo jo rankos paspaudimo ji vos nesuriko. 

- Pažadu jums! Tik iš anksto atleiskite už mano bjaurų 
braižą! Aš ne raštininkas, bet dėl jūsų pasiryžęs ir didesnėms 
aukoms! Būtinai kvieskitės mane, jei reikės bent mažiausios 
pagalbos. Tučtuojau atlėksiu. 

Greitai pabučiavęs netikėtai atvėsusius Marijanos pirštus, jis 
nesidairydamas išėjo lydimas mįslingo Fušė žvilgsnio. Kai durys 
už korsaro nugaros užsidarė, policijos ministras su palengvėjimu 
atsiduso. 

- Na ką gi, brangioji. Jūs turite reikalą su atsidavimu pilna 
to žodžio prasme. Sveikinu! Siurkufas - stambi žuvis. Niekad 
nebūčiau patikėjęs, kad jis taip greitai užkibs ant kabliuko... O 
dabar mums reikia rimtai pasikalbėti: jums ir man... 

- O argi iki šiol mes nekalbėjome rimtai? 

- Ir taip, ir ne. 

Kalbėdamas Fušė paskambino varpeliu. Įėjo jo sekretorius - 
juodai apsirengęs gelsvo veido žmogus įkritusia krūtine, su 
portfeliu po pažastim; jis pašnibždėjo kažką ministrui į ausį. 

- Gerai, - pasakė Fušė, - palikite jį čia, šalia. Aš tuoj 
ateisiu. 

Atsiprašęs, kad turi kuriam laikui pasišalinti, jis nuėjo į 
gretimą patalpą, palikęs duris praviras, tad Marijana galėjo matyti 
šitą prastai apstatytą patalpą. Iš pradžių ji neatkreipė į tai 
dėmesio. Tikriausiai kokia nors policininkiška istorija, gal 
nusikaltėlio kvota. :Ir tikrai pasigirdo sunkūs žingsniai ir grandinių 
skambčiojimas. Matyt, žmogus buvo sukaustytas. Krūptelėjusi 
Marijana norėjo nusukti galvą nuo durų, bet Fušė prabilo... ir 
nuo jo žodžių mergina sustingo. 

- Jūs baronas Ervė de Kerivoa, tiesa? 

- Sakykim! 

- Jūs taip pat žinomas šuanas, pasivadinęs Morvanu! Jūsų 
valdos Bretanėje anksčiau buvo Londono komiteto maištininkų 
susitikimų vieta. Vėliau pas jus rado prieglobstį Armanas de 
Šatobrianas. 

Žmogus tylėjo. Dabar Marijana pakilo ir žengė keletą žingsnių 
durų link. To užteko, kad pamatytų apšviestą Žmogų surakintomis 
rankomis. Tai iš tikrųjų buvo Morvanas, bet jo veidas... 

Tai buvo siaubingas veidas, vienoje pusėje bjaurojamas baisaus 
rando, darkančio skruostą ir tempiančio akį. Randas dingo 
plaukuose, kurie, Marijanos nuostabai, buvo šviesūs, trumpi ir 
garbanoti. Jos atminty likę tamsios kaselės, be abejo, buvo 
perukas. Ji nerado jo veide nieko, kas primintų tą žmogų, kuris 
laikė ją nelaisvėje, gal tik didelę burną su pašaipiom raukšlelėm 
ir per daug ryškiai spindinčias akis. 

Morvanas atrodė absoliučiai ramus. Stovėdamas prieš Fušė 
su ant krūtinės sukryžiuotomis rankomis, jis tokia nuobodžiaujančia 
veido išraiška žvelgė į savo pašnekovą, tartum tai, kas vyko, 
visiškai jo neliestų. 

- Tačiau, - kalbėjo Fušė, - ne dėl priklausomybės šuanams 
jūs buvote areštuotas ir palydėtas į Venseną, kur būnate, man 
rodos, jau keturias dienas. 

Morvanas tylėdamas linktelėjo. 

- Pranešta, kad jūs kranto piratų gaujos vadas. Ką galite 
apie tai pasakyti? 

Kaip ir anksčiau, atsakas buvo tyla. Morvanas tik gūžtelėjo 
pečiais. Stojusi tyla merginai pasirodė slegianti: = Krantinė 
pravažiavusi karieta neatitraukė Marijanos dėmesio. Ji žvelgė į 
bandito veidą, stebėdamasi išdidžia jo išraiška. Morvanas atrodė 
daug kilnesnis su antrankiais ir tarp dviejų žandarų negu su 
juoda kauke ant audringo kranto. 

Vėl pasigirdo ledinis ministro balsas: 

- Jūs nutarėte tylėti! Kaip norite! Veskite jį atgal į kamerą! 
Galbūt teisėjai ką nors iš jo ištrauks. 

Marijana nematė, kaip išėjo Morvanas. Ji vos spėjo sugrįžti 
į savo vietą. Įėjo Fušė, durys vėl užsidarė. Policininkas pauostė 
tabako ir sustingo. Marijana sumišusi ir pasimetusi jautė jo 
sunkų žvilgsnį ir nė nemėgino rasti savyje drąsos atsakyti į jį. 
Nuo tos akimirkos, kai Siurkufas paliko ją vieną, Marijana 
jautėsi vieniša ir beginklė. Susitikimas su Morvanu visiškai išmušė 
ją iš vėžių. Bet štai nuskambėjo Fušė balsas: 

- Gerai! Dabar grįšim prie jūsų! Pirmiausia atsiimkite štai 
tai. 

Pasirausęs stalčiuje jis išėmė ir padėjo ant stalo kažkokius 
blizgančius daiktus. Apstulbinta Marijana pažino savo perlų 
karolius ir medalioną su karalienės plaukų sruogele. 

Pamatęs, kad Marijana žiūri į papuošalus, nerasdama žodžių 
ir nedrįsdama prisiliesti prie jų, Fušė nusijuokė. 

- Paimkite! Juk tai jūsų, ar ne? 

- Bet... taip... Kur jūs juos radote? 

- Pas bajorą, kurį jūs ką tik matėte lydimą žandarų. Juk 
jūs jį puikiai matėte, ar ne? Aš liepiau jį atgabenti čia iš 
Venseno kalėjimo tik tam, kad parodyčiau jums. Iš anksto 
žinojau, kad iš jo beveik neįmanoma ištraukti nė poros žodžių. 
Galiu pridurti, kad jis negrįš į Venseną. 

- Kodėl? 

- Todėl, kad grįždamas atgal jis pabėgs... su mūsų pagalba. 

Marijanai pasirodė, kad žemė slysta iš po kojų. Tirštėjančios 
sutemos vis labiau slėpė buvusio vienuolio bruožus, bet Marijana 
visą laiką jautė jo žvilgsnį ir jautė, kad jis šypsosi. Ši šypsena 
dar labiau stiprino jos baimę. Ji prabilo negyvu balsu: 

- Jūs leisite jam pabėgti? Šitam banditu? Bet kodėl? 

- Todėl, kad jis man naudingesnis laisvėje negu kalėjime. O 
štai jums geriau vengti susitikti su juo: jis mano, kad jį išdavė 
jauna moteris, pasiųsta rojalistų komiteto iš Londono. 

Marijana pajuto, kad blykšta. Fušė pridūrė: 

- Tačiau per daug jaudintis jums nėra reikalo. Kol esate 
mano globojama, bijoti jums nėra ko. Aš visuomet žinau viską... 
ir aš galiu viską!.. Kad būtumėt saugi, jums pakanka veikti 
apdairiai ir tik laikantis mano nurodymų. 


Paskutiniai žodžiai buvo negailestingai aiškūs. Ir dabar Marijana 
suprato: jos likimas, jos ateitis, jos gyvenimas yra šio numirėliškai 
blyškiaveidžio žmogaus rankose. O jis, prisidengęs palankumo 
kauke, žaidžia su ja kaip katė su pele. Ji metė nevilties kupiną 
žvilgsnį į durų pusę. Bet durys buvo uždarytos, o Siurkufas 
išvažiavęs. Ji buvo viena ir dar vienišesnė negu Sen Lazaro 
kalėjime. Įėjęs tarnas uždegė žvakes. Kambarį užliejo auksinė 
šviesa. Marijanos padėtis buvo be išeities. Tik visagalis policijos 
ministras galėjo padėti jai atgauti tikrąjį vardą ir nesusidurti su 
rūsčiais įstatymais, O jeigu ji pamėgintų išvengti Fušė pinklių, 
rizikuotų susidurti su Žanu Ledriu arba Morvanu, kurie mirtinai 
neapkentė jos. O! Spąstai buvo paspęsti labai gudriai! Dabar 
ji suprato, kas yra “tikras policininkas". Tai žmogus, neturintis 
jokių skrupulų. 

Staiga ji pasijuto neįtikėtinai išvargusi ir net pasenusi. 
Bejėgišku, tiesiog vaikišku judesiu ji persibraukė ranka akis, tarsi 
gindamasi nuo prisisapnavusio košmaro. Fušė balsas jai atrodė 
duslus, lyg sklistų iš gilaus šulinio. 

- Na liaukitės! Nesikrimskite taip! Kad ir ką manytumėt, aš 
nelinkiu jums blogo. Man tiesiog reikalinga tokia kaip jūs 
mergina. 

- Kokiam tikslui? 

- Politika - sudėtingas dalykas, pilnas mįslių ir pinklių. 
Patikėdamas jums tokį svarbų pranešimą, Nikola nejučia įleido 
jus į jos labirintus. Jūs kaip tik tokia, kokios man reikia, ir 
jūs turite viską, ko reikia, kad laimėtumėt mūšį su gyvenimu. 
Paklausykit manęs! Darykite tai, ką nurodysiu, ir aš pažadu 
jums ne tik saugumą nuo anglų policijos, bet ir geresnį gyvenimo 

lygį. Čia turtas įgyjamas ir prarandanas neįtikėtinai greitai. Norite 
tarnauti man ir prisijaukinti laimės paukštę? 

Fušė balso čiurlenimas ir sumažino Marijanos baimę, ir kažką 
paralyžiavo jos viduje. Nekėlė abejonių tikroji jo daug žadančių 
kalbų prasmė - tai buvo pats tikriausias šantažas. Jeigu ji sutiks 
su jo pasiūlymu, tai jis suteiks pagalbą ir paramą tik tam, kad 
geriau galėtų ja pasinaudoti, 0 jeigu atsisakys - gali atsidurti 
svetimose gatvėse, kur gresia nežinomi pavojai, arba tiesiog vėl 
pakliūti į Sen Lazarą. Taigi jos pasirinkimas labai ribotas. Kita 
vertus, paprasčiau užmerkus akis pulti kitokio likimo glėbin, to, 
kurio dabar ji net įsivaizduoti negalėjo. Galbūt tada jai bus 
lengviau išsivaduoti nuo šito pavojingo žmogaus, pas kurį, beje, 
ją pasiuntė Nikola. Reikia sužinoti, ko gi jis vis dėlto nori iš 
jos. 

Marijana pakėlė blakstienas, ir jos spindinčios nuo ašarų akys 
įsisiurbė į bespalvius ministro vyzdžius. 

- Ką aš turėsiu daryti? 

Pasisukęs savo kėdėje, Fušė sudūrė išskėstų pirštų galiukus 
ir sukryžiavo plonas kojas. 

- Aš pasakiau savo draugui Siurkufui, jog pavesiu jus savo 
žmonai vien tam, kad atsikratyčiau jo. Iš tikrųjų aš jau radau 
jums vietelę. 

- Vietelę? Kurgi? 

- Pas Benevento kunigaikštį, kitaip sakant, pas imperijos 
vicekanclerį Šarlį Morisą de Taleiraną. Jo žmonai reikalinga 
skaitovė. Jų namai - vieni iš reikšmingiausių Paryžiuje, galbūt 
net patys reikšmingiausi, bent jau man. Jūs neįsivaizduojate, 
kaip aš mėgstu žinoti, kas vyksta namuose, kurie laikomi 
reikšmingais! | 

Apimta pasipiktinimo, nuo kurio skruostus užliejo raudonis, 
Marijana atsistojo visa drebėdama. 

- Kad aš tapčiau šnipe? Nesitikėkite šito! Niekad nepulsiu 
taip žemai! 

Fušė liko visiškai ramus. Nežiūrėdamas į ją, jis kažką užsirašė 
popieriaus lape, paskui pasėmęs šaukšteliu baltų miltelių iš 
nedidelio sašė, užgėrė juos vandens gurkšniu. Tai padaręs jis 
kostelėjo. 

+- Hm! Hm!.. Jūsų valia, mano vaike! Aš visai neketinu jūsų 
versti, bet pagalvokite apie tai, kad Sen Lazaras nelabai maloni 
vieta tokiai jaunai merginai, anglų kalėjimai dar prastesni, ypač 
kai iš jų išvedami pasmerktieji pakarti. 

Jo žodžiai skambėjo kaip nepermaldaujamas nuosprendis. 

Jausdama, kad jos nelaiko kojos, Marijana atsisėdo. Gerklę 
gniaužė mėšlungis, ir ji vos įstengė sušnibždėti: 

- Bet jūs juk to nepadarysite? 

- Ko būtent? Neišduosiu jūsų anglų policijai? Priešingai! 
Jeigu madmuazelė Malerus susimanys elgtis kaip madmuazelė 
d'Aselna, aš būsiu priverstas pritaikyti įstatymą... Taigi įstatymas 
leidžia man pasirinkti: pasodinti jus į kalėjimą arba palydėti į 
laivą. 

Užuot atsakiusi Marijana ištiesė ranką į grafiną. 

- Prašau duoti man vandens. 

Tuštindama mažais gurkšneliais paduotą stiklinę, Marijana 
įtemptai svarstė. Fušė atvertė savo kortas, ir ji suprato, jog 
tikėtis, kad jis atsisakys savo ketinimų, beprasmiška. Geriau 
sutikti arba apsimesti, kad sutinki. Paskui pamėginti pabėgti. 
Kur? Ji dar nežinojo, bet apie tai bus laiko pagalvoti vėliau, 
blaivia galva. Reikia greičiau nukreipti pavojų. Tačiau bet kokiu 
atveju ji neketino pasiduoti be kovos. Pastačiusi stiklinę ant 
padėklo, ji išdidžiai pareiškė: 

- Jūs siūlote man skaitovės vietą? To mažoka. Aš didesnė 
garbėtroška! 

- Paskutinė kunigaikštienės Taleiran skaitovė buvo nusigyvenusi 
grafienė. Ir nemanykite, kad aš galėčiau pasiūlyti jums ką nors 
geresnio negu patys garsiausi Paryžiaus namai. Beje, jeigu jums 
labiau patiktų dirbti virtuvėje, kitoje vietoje... 

- Tai nejuokinga! Primenu jums, kad aš nieko nežinau apie... 
amatą, kurį man siūlote. Net neįsivaizduoju, ką turėsiu daryti. 

- Klausyti. Gerai įtempti ausis ir skrupulingai užrašinėti viską, 
ką išgirsite, absoliučiai viską. 

- Negaliu gi aš vaikščioti su užrašų knygele rankoje. 

- Neapsimetinėkit kvailute! - šiurkščiai atšovė Fušė. - Jūsų 
puiki atmintis: įsitikinau tuo, kai pakartojote Nikolos pranešimą. 

Be to, jūs mokate keletą kalbų. Tai vertingiausias diplomato 
ginklas... net esant nemalonėje! 

- Ką jūs norite pasakyti? 

- Kad imperatorius atėmė iš Benevento kunigaikščio, kuriuo 
daugiau nebepasitiki, užsienio reikalų ministro portfelį ir kad 
jam dovanotas vicekanclerio titulas yra tik prašmatni sinekūra. 
Bet dėl to Taleiranas pasidarė dar pavojingesnis. Jo ryšiai dideli, 
jo klasta begalinė ir... 

- Ir jūs neapkenčiate jo! 

- Aš? Koks paklydimas! Kažkada mes neapkentėm . vienas 
kito. Bet tai praeities dalykas, o politikoje praeitis pamirštama 
greitai. Jau kuris laikas mes geriausi pasaulyje draugai, turėkite 
omeny. Nepaisant to, aš norėčiau žinoti menkiausias kasdieninio 
jo namų Varen gatvėje gyvenimo detales. Tapusi skaitove, jūs 
dalyvausite priėmimuose, atsidursite pačiame šeimyninio gyvenimo 
centre. Jums tikriausiai pakaks rašyti lyg ir kokį savo gyvenimo 
dienoraštį. Kiekvieną vakarą prieš miegą parašykite trumpą raportą 
apie dienos įvykius. 

- O kaip jį perduoti jums? 

- Tuo nesirūpinkite. Kiekvieną rytą pas jus ateis liokajus 
užkurti ugnį. Jis pasakys: “Tikiuosi, kad šitos malkos gerai 
įsidegs". Jūs duosite jam raportą, 0 jis pristatys man. 

- Kaip jūs sužinosite, kad jis nuo manęs? Aš turiu pasirašinėti? 

- Ne ne. Jūs dėsite sutartinį ženklą. Žiūrėkite: štai tokią 
žvaigždę. 

Fušė akimirksniu nupiešė ant popieriaus lapo šešiakampę 
žvaigždę. 

- Štai. Kartu tai bus ir jūsų emblema... ir jūsų vardas. Čia 
jūs būsite ŽVAIGŽDĖ, tai paslėps jūsų tikrąjį veidą. Nes jums 
reiks būti labai atidžiai, kad nesukeltumėt namų šeimininko 
įtarimo. Jis, ko gero, pats protingiausias žmogus Europoje. Bent 
jau pats gudriausias. Jeigu jam kils įtarimas, viskas baigta. Taigi 
būti atsargi jūs pati suinteresuota. Manau, nesigailėsite, kad 
dirbate man. Aš moku atsilyginti... karališkai už gerą tarnybą. 

Kabineto atmosfera slėgte slėgė Marijaną. Nuo įtampos jai 
ėmė gelti smilkinius. Nuovargis irgi vis labiau jautėsi. Juk ji 
beveik nemiegojo naktį Sen Lazaro kalėjime. Priėjusi prie lango 
ji pakėlė užuolaidą ir pažvelgė į lauką. Jau buvo visai tamsu, 

bet žibintų šviesoje matėsi sargybinių figūros. Viskas atrodė 
nuostabiai ramu. Pro medžių šakas vos vos blykčiojo Sena. 
Atsklido tolimi arfos garsai, deja, nelabai išraiškingi, matyt, 
instrumentą lietė neprityrusi mokinės ranka. Jie dar labiau 
stiprino šio vakaro nerealumo įspūdį. 

“Turiu ištrūkti iš čia! - pagalvojo ji apimta nevilties. - Ištrūkti 
bet kokia kaina... pabėgti į Overnę, susirasti giminaitę. O dabar 
privalau... tik paklusti!“ 

Ji sunkiai atsiduso. 

- Bijau, nusivilsite manimi. Juk aš čia nieko nepažįstu. Iš 
kur žinosiu, kas jus gali dominti? 

Savo ruožtu Fušė pakilo ir atsistojo merginai už nugaros. Ji 
matė jo atspindį stikle, jautė silpną tabako kvapą. Jis prabilo 
draugišku tonu: 

- Apie tai spręsiu aš. Kaip tik todėl, kad jums viskas 
nepažįstama, jūs negalėsite nustatyti, kas svarbu, o kas ne... ir 
jums negrės pagunda ką nors nuslėpti. To kaip tik man ir 
reikia. O dabar pasikelsime pas mano žmoną. Jums reikia geros 
vakarienės ir minkštos lovos. Rytoj paaiškinsiu, ką jums reikia 
žinoti, kad be baimės galėtumėt atlikti naujas pareigas. 

Užuot atsakiusi, Marijana nuleido galvą, nugalėta, bet 
nepasidavusi. Lipdama paskui savo kankintoją siaurais vidiniais 
laiptais į hercogienės svetainę, ji jau galvojo, kad pirma 
pasitaikiusia proga pabėgs iš namų, į kuriuos yra siunčiama. 
Tada ji galės pasirinkti: pulti po kojų atstumtajai imperatorienei 
ir maldauti jos pagalbos arba išvažiuoti diližanu į Overnę ir 
pamėginti susirasti savo giminaitę, net jei ji ir ne viso proto!.. 
Beprotės draugija geresnė už per daug mokyto vyriškio draugiją... 
Be to, vyrų pasaulis ėmė kelti Marijanai vis didesnį pasibjaurėjimą. 
Jis, tas pasaulis, buvo egoistiškas ir žiaurus. Vargas tai, kuri 
nepaklus jo įstatymams. 


Devintas skyrius 
Matinjono damos 
Plačiais laiptais sekdama paskui impozantišką liokajų su peruku 
ir pilkų bei avietinių spalvų livrėja, Marijana susižavėjusi dairėsi 
aplinkui, klausdama savęs, ar čia ne kokie karaliaus rūmai. Ji 

tikrai niekad nebuvo mačiusi namo, panašaus į šitą. Selton Holo 
sunkiasvorė prabanga atrodė dabar šimto metų senumo, kažkokia 
rūsti, beveik kaimiška, palyginti su šiuo gracingu, subtiliu XVIII 
šimtmečio Prancūzijos elegantiškumu. 

. Visur aukšti veidrodžiai, paauksuoti ornamentai, sodri šviesa, 
purpurinis šilkas, brangios kiniškos portjeros, stori kilimai, kuriuose 
kojos grimzdo kaip samanose. Lauke šaltas spalio lietus atkakliai 
merkė Paryžių, bet čia užsimiršdavo dargana, nes pats namas, 
rodės, spinduliuoja šviesą. O kaip žavingai šilta buvo jame! 

Laiptais ji kilo lėtai ir oriai, kaip ir derėjo tokioje taurioje 
aplinkoje. Zvelgdama į iškilmingai judančias liokajaus blauzdas, 
Marijana rikiavo galvoje paskutinius Fušė pamokymus. Kartkar- 
tėmis ji vis pačiupinėdavo rankinuko gilumoj laišką, kurį jis jai 
įteikė. Laišką parašė dama, kurios Marijana nepažinojo, bet kuri 
rado šiltų žodžių rekomenduoti savo brangiajai draugei Benevento 
kunigaikštienei panelės Malerus talentus. 

“Jus puikiai priims! - žadėjo Fušė. - Grafienė Sent Krua 
sena ponios de Taleiran draugė. Jos susipažino tais laikais, kai 
būsimoji kunigaikštienė buvo vadinama Madam... e... žodžiu, 
užėmė ne tokią garbingą padėtį kaip dabar. Teisybę sakant, jūs 
esate daug kilmingesnė už šitą kunigaikštienę, bet dabar ji yra 
vieno iš pačių garsiausių Prancūzijoje vardo savininkė“. 

Tai, be abejo, buvo pasakyta norint padrąsinti ją. Nepaisant 
to, pamačiusi atsiveriančius milžiniškus vartus, virš kurių buvo 
galima perskaityti “De Matinjono viešbutis“, atsidūrusi erdviame 
kieme, kurį supo grakštūs pastatai, Marijana pajuto, kaip jai 
per nugarą perbėgo šiurpas. Armija liokajų pudruotais perukais 
ir tarnaičių krakmolytais kykeliais pasižymėjo, kaip ji galėjo 
pastebėti, ypatingu tvarkingumu. Marijana pasijuto, lyg su prastai 
priklijuota dirbtine nosimi palikta žmonių jūros vidury, kur pilna 
spąstų ir žabangų. Jai atrodė, kad kiekvienas iš jos veido gali 
suprasti, kodėl ji čia atsidūrė. Drėgnas, kvepalų prisodrintas oras 
mušė jai į veidą. Giliai susimąsčiusi Marijana tik dabar pastebėjo, 
kad aukštą liokajų pakeitė kameristė rausva suknele ir nėrinių 
kykeliu, kad jos įžengė į prabangią maudyklą, kurios langai išėjo 
į parką. 

Iš didžiulės rausvojo marmuro vonios su auksiniais gulbės 
galvos formos čiaupais kilo tirši kvapnūs garai. Juose ryškėjanti 
moters galva su aukštu tiurbanu rėmėsi į pagalvėlę. Dvi 
kambarinės lyg šešėliai šmaižiojo mozaikinėmis grindimis su 
“Veneros pagrobimo“ vaizdu, nešiodamos baltinius ir visokius 
flakonus.  Veidrodinėse sienose atsispindėjo dailios kolonos, 
prilaikančios  amūrais ir kitokiomis mitologinėmis būtybėmis 
ištapytas lubas. Kampe greta aukštos gėlių vazos, stovinčios 
tiesiai ant grindų, besimaudančios laukė nedidelė kušetė, aptraukta 
auksu mušta tafta. Marijanai pasirodė, kad ji atsidūrė didžiulėje 
rausvoje kaip ryto žara kriauklėje, ir su viršutiniais drabužiais 
jai pasidarė nepakenčiamai karšta. 

„Šita neįprastai prabangi aplinka apstulbino ją. Čia niekas 
nepriminė primityvių ir ankštų madam Fušė tualetų. 

Moteris su tiurbanu, kurios veidą dengė žalsva kaukė, pasakė 
Marijanai kažką nesuprantamo ir alsiu judęsiu parodė į kėdutę, 
ant kurios mergina nedrąsiai ir prisėdo. 

- Ponia kunigaikštienė prašo jus truputį palaukti, - sušnibždėjo 
viena iš kamerisčių. - Greitai ji bus pasiruošusi. 

Marijana droviai nukreipė akis, kol kambarinės su rankšluosčiais 
ir paklodėmis zujo aplink vonią. Po kelių minučių nuvalytu 
veidu, apvilkta balto atlaso peniuaru su plačiais mezginių volanais, 
ponia de Taleiran pasišaukė ją prie savęs. 

- Manau, jūs ta mergina, apie kurią man vakar vakare 
kalbėjo madam de Sent Krua? Jūs turite laišką? 

Padariusi reveransą, Marijana ištiesė laišką su žalio lako 
antspaudu, duotą jai Fušė. Kunigaikštienė atplėšė jį ir pradėjo 
skaityti, O mergina tuo metu tiriamai apžiūrinėjo savo naują 
šeimininkę, kuri, kaip pasakė Fušė, turėjo 47 metus. Bet, reikia 
pripažinti, ji atrodė daug jaunesnė. Aukšta, putlių formų Kotryna 
de Taleiran-Perigor buvo moteris, norom nenorom kelianti 
susižavėjimą: didelės dangaus melsvumo akys, tamsūs antakiai, 
puikūs šilkiniai plaukai, šviesūs ir iš prigimties besigarbanojantys, 
nuostabiai balti dantys,jausmingos lūpos, daili, kiek riesta nosytė 
ir Žavinga šypsena. Jos išvaizda buvo nuostabi, bet dvasinis 
pasaulis nestokojo trūkumų. Nebūdama tokia buka, kokią ją 
vaizdavo varžovės, ji vis dėlto turėjo savotiško naivumo, kuris ' 


180 


drauge su jos begaliniu tuščiagarbiškumu ir davė pagrindą piktoms 
apkalboms. Jeigu ne jos patrauklumas, niekas negalėtų suprasti, 
kaip Taleiranas, pats subtiliausias, pats sąmojingiausias savo meto 
žmogus, pakliuvo jai į rankas, ir nebuvo Paryžiuje moters, labiau 
juodinamos negu ji Pats Napoleonas atvirai neapkentė 
kunigaikštienės, O jos vyras, pavargęs nuo nesiliaujančių kaprizų, 
dažnai visai nesikalbėdavo su ja. Tai netrukdė jam reikalauti, 
kad su ja būtų elgiamasi pagal jos užimamą padėtį. 

Perskaičiusi laišką kunigaikštienė pasižiūrėjo į merginą ir 
nusišypsojo jai. 

- Man sakė, kad jūs iš geros šeimos, nors ir neturite kilmingo 
vardo, ir kad gavote puikų išsilavinimą. Jūs gerai skaitote, 
dainuojate ir kalbate keletu kalbų. Vadinasi, jūs savo buvimu 
tik suteiksite garbę mūsų namams. Nuo savęs pridėsiu, kad jūs 
dailutė ir turite natūralaus grakštumo. Tai man patinka. Jūsų 
pareigos bus lengvos. Skaitau aš mažai, bet mėgstu muziką. Jūs 
lydėsite mane beveik visur, bet neturite užmiršti, kai būsim 
drauge, laikytis visuomet per penkis žingsnius man iš paskos. 
Mano vardas ir visuomenėj užimama padėtis labai aukšta, ir aš 
teikiu didelę reikšmę etiketo taisyklėms. 

- Bet tai visiškai natūralu! - nusišypsojo Marijana. Ją 
pralinksmino ši naivios tuščiagarbystės kupina tirada. 

Fušė nieko neperdėjo. Madam de Taleiran buvo žavinga 
moteris, tačiau ji tiesiog netilpo kailyje iš pasididžiavimo, kad 
yra kunigaikštienė. Kad dar geriau tuo įsitikintų, Marijana 
paklausė: 

- Kaip privalau tituluoti... ponią kunigaikštienę? 

- Nuo to laiko, kai imperatorius paskyrė kunigaikštį 
vicekancleriu, mane reikia vadinti jūsų šviesybe, - pareiškė 
kunigaikštienė. - Jūs galite vartoti šį titulą... arba dar... ponia 
kunigaikštienė. Dabar eikite. Aš pakviesiu jus vėliau. Fanė, 
vyriausioji kameristė, parodys jums jūsų kambarį. 

Gestas, kuriuo ji išsiuntė Marijaną, buvo pasipūtėliškas, bet 
maloni šypsena sušvelnino nejaukų įspūdį. Teisybę sakant, ši 
graži moteris kėlė vien simpatiją, ir Marijana jautė, kaip didėja 
jos sutrikimas. Jeigu ponia de Taleiran galėtų susiprotėti, kam 
iš tikrųjų pasirodė čia ta, kurią ji taip draugiškai priėmė! Ne, 

Marijana jokiu būdu nesijautė galinti užsiimti šiuo amatu! Jeigu 
jai pavyktų pabėgti taip greitai, kaip norisi, ji praneštų savo 
pavojingam darbdaviui kaip galima mažiau arba apskritai nieko. 
Marijana jau buvo prie durų, kai kunigaikštienė pašaukė ją: 

- Sugrįžkite, meilute! Man būtina žinoti, kas sudaro jūsų 
garderobą! Mes keliame keturis kviestinius pietus per savaitę, 
ir mes priimam beveik kiekvieną vakarą, jau nekalbant apie 
artėjančias Kalėdas. Negaliu leisti, kad neatitiktumėt mūsų aukštos 
padėties reikalavimų. 

Marijana paraudo. Koketiški rūbai, nupirkti Breste pas madam 
Legilvinek, iki šiol jai atrodė labai elegantiški, bet, atsidūrusi 
šiuose kunigaikščių namuose, ji suprato, kokie jie neskoningi. 

- Aš turiu tik tai, kuo apsirengusi, jūsų šviesybe, ir dvi 
sukneles: vieną juodo aksomo, kitą - žalio, vilnonę. 

- Visiškai nepakanka! Ir, be to, ši suknelė savo spalva 
primena vieno viešbučio livrėjas... Eime į mano kambarį. 

Atsiremdama į Marijaną, kuri buvo ir sumišusi, ir pamaloninta 
tokio netikėto familiarumo, kunigaikštienė iškilmingai nužingsniavo 
į gretimą patalpą. Erdviame kambaryje tarsi rausvai auksinėje 
šventovėje visur sklandė gulbės: bronzos pagražinimuose, baldų 
papuošimuose, alegoriniuose paveiksluose... Svarbiausią vietą 
užėmė puiki lova su baldakimu ir milžiniškas triumo auksiniais 
rėmais. Visur matėsi daugybė kartoninių dėžučių, atidarytų ir 
uždarytų, tarp kurių išsidėstė keturi nauji personažai. Iš trijų 
moterų dvi neabejotinai buvo modistės iš parduotuvės, o trečioji 
- stambi būtybė, įsispraudusi į žalią liemenę su auksiniais 
raišteliais. 

"Ketvirtasis buvo apvalus žmogutis, šokinėjantis lyg žvirblis, 
bet pasipūtęs tarsi kalakutas ir trokštantis atrodyti reikšmingas. 
Jo skruostai buvo parausvinti ir nupudruoti,i o galvą puošė 
didelis plaukų kuodas, matyt, tam, kad atrodytų aukštesnis. 
Reveransas, kuriuo jis pasveikino įeinančią kunigaikštienę, būtų 
papiktinęs kiekvieną šokių mokytoją, o Marijana, pamačiusi šį 
energingą antraša, vos nenusikvatojo. Kunigaikštienė artinosi prie 
šio keisto žmogelio ištiestomis rankomis: 

- Ach, brangusis Lerua... Jūs atėjote! Tokiu baisiu oru! O, 
kaip jums atsidėkoti! 

- Turėjau pats atvežti jūsų šviesybei šiuos šventinius apdarus. 
Drįstu tvirtinti, jog sukūrėm tikrą stebuklą! 

„Vikriai kaip fokusininkas jis pradėjo traukti iš dėžučių 
spindinčias sukneles, kašmyro šalius, visokius diržus ir juostas, 
o tuo metu stambioji dama - tai buvo įžymioji baltinių siuvėja 
madmuazelė Minet, skraidino ore ploniausius marškinius, mezginių 
sijonus, pelerinas ir... staiga Marijana užmiršo savo graužatį. Šita 
demonstruojama prabanga pažadino merginos natūralias moteriškas 
emocijas. Be to, Lerua buvo toks juokingas! 

Kuriam laikui madam de Taleiran paliko ramybėje savo 
skaitovę, sveikindama mažąjį žmogutį su nepaprastu meilumu, 
beje, visiškai pelnytu, nes dėžučių turinys buvo tikrai stebuklingas. 
Marijanai net akys apraibo. Dar nežinodama, kad Lerua yra 
garsusis imperatorienės siuvėjas, iš kurio visas dvaras, visa 
napoleoniškoji Europa stengėsi išplėšti jo nuostabiuosius talentus, 
ji stebėjosi, kad tokios išvaizdos žmogus sugeba kurti tokius 
meno kūrinius. Ypač patraukli buvo šviesiai žalio atlaso suknelė, 
išsiuvinėta perlais, kuri tiesiog sužavėjo Marijaną. Atrodė, kad 
ji padengta spindinčiais rasos lašeliais. Mergina nejučia nugrimzdo 
į svajones. Kaip nuostabu būtų tapti tokios suknelės savininke! 
Ji nedrąsiai palietė visais vaivorykštės atspalviais spindinčią 
medžiagą, kai staiga pasipiktinęs siuvėjo riksmas privertė ją 
krūptelėti: 

- Jos šviesybė pageidauja, kad jos skaitovę aprengčiau aš? 
Aš, Lerua? O... Madam!.. 

Bet Marijana nespėjo supykti ant mažojo žmogaus. Dvi 
ryžtingos rankos privertė ją apsisukti ratu, jos apsiausto raišteliai 
buvo atrišti O pats apsiaustas nulėkė į kambario kampą. 
Parduotvės mergina puolė į pagalbą, o madam de Taleiran 
sušuko pasipiktinusi ne mažiau kaip Lerua: 

- Tai “mano" skaitovė, Lerua, ir ji verta visų jūsų netikrų 
maršalų, hercogienių ir grafienių! Tik pažvelkite į ją! Esu tikra, 
kad jos grožis susilauks deramo įvertinimo. Ji dar ir mane 
užtemdys. 

Pasipūtėliškas artėjančio prie merginos siuvėjo žvilgsnis tapo 
susimąstęs. Mažais žingsneliais eidamas aplink Marijaną tarsi 

aplink paminklą, jis apžiūrėjo kiekvieną jos figūros detalę. Paskui 
įsakmiai tarė: 

- Kad nematyčiau šitos baisios suknelės! Nuo jos per mylią 
dvelkia provincija! 

Marijana nespėjo aiktelėti, kaip liko su apatiniu sijonu ir 
marškiniais. Instinktyviai ji prisidengė rankomis apnuogintą krūtinę, 
bet sausas Lerua delniukas privertė jas nuleisti. 

Tokios kaip jūsų krūtys, madmuazele, ne tik neslepiamos, 
o, priešingai, rodomos, demonstruojamos, puošiamos brangiaisiais 
akmenimis! Jos šviesybė teisi, jūs keliate susižavėjimą, nors dar 
jaučiamas neišbaigtumas. Bet aš neabejoju, jog jūs tapsite daugiau 
negu žavinga... Kokios linijos! Kokie plaukai! Kokios kojytės! 
Ach, kojytėms šiuolaikinė mada skiria tiek dėmesio! Suknelės 
parodo jų linijas tiesiog nekukliai.. Beje, ar žino ponia 
kunigaikštienė, kad markizė Viskonti, manydama, kad jos blauzdos 
per daug pilnos, užsisakė pas Kruto suvarstomus futliarus, kuriais 
suveržiamos kojos kaip korsetu? Tikra beprotybė! Atrodys, kaip 
su kojūkais. Bet tai didžiausia užsispyrėlė iš visų man pažįstamų 
moterų. 

'Siuvėjas ir kunigaikštienė pasinėrė į jiems įprastą paskalų 
pasaulį, 0 tuo metu madmuazelė Minet išvyniojo ir paskleidė 
ant krėslo namų suknelę, papuoštą angliškais siuvinėjimais ir 
lavandų spalvos juostele. Bet Lerua negaišo tuščiai laiko ir 
plepėdamas. Jis stropiai matavo Marijaną ir vis šūkčiojo 
skaitmenis, kuriuos viena iš modisčių rimta mina užrašinėjo į 
knygelę. Pabaigęs jis leido apstulbusiai merginai apsirengti, o 
paskui paklausė: 

- Ką turiu parengti madmuazelei? 

- Visą kraitį... ir jūs taip pat, madmuazele Minet. Ji neturi 
nieko! Be to, aš noriu, kad paruoštumėt ką nors šiam vakarui. 
Bus pietūs ir priėmimas. 

Lerua iškėlė rankas į dangų. 

- Šiam vakarui? Bet tai neįmanoma! 

- Aš maniau, kad jūsų leksikone nėra žodžio “neįmanoma". 

- Žinoma, ponia kunigaikštiene, be abejo! Bet jeigu jūsų 
šviesybė teiktųsi prisiminti, kad aš užverstas užsakymais ir kad... 

- Suknelę vakarui!.. 

Marijanai atrodė, kad siuvėjas tuoj pravirks, bet viena iš 
merginų pasilenkė prie jo ir kažką sušnibždėjo jam į ausį. 
Lerua veidas nušvito. 

- Taip taip, galbūt! Madmuazelė Palmira priminė man, kad 
turime baltą suknelę, labai paprastą, bet žavingą, užsakytą ponios 
hercogienės de Rovigo, kurią galbūt... 

- Atsiųskite tą suknelę, - valdingai nutraukė jį kunigaikštienė. 
- Manau, neimsite rinktis tarp manęs ir šitos moters! O dabar 
apžiūrėsime jūsų naujus pavyzdžius. Fane, palydėkite madmuazelę 
Marijaną į jos kambarį. 

*Sumišusi ir apstulbinta Marijana nusekė paskui kameristę, 
nespėjusi padėkoti ekscentriškajai kunigaikštienei, kuri, tepraėjus 
keletui minučių nuo pažinties pradžios, užsakė jai visus drabužius 
geriausiam Paryžiaus siuvėjui taip paprastai, lyg tai būtų 
natūraliausias dalykas pasaulyje. Kad įsitikintų, jog visa tai jai 
nesisapnuoja, Marijana norėjo įsignybti. Bet kadangi sapnas buvo 
malonus, ji nusprendė nenutraukti jo, kad ir kaip ilgai jis 
tęstųsi... Tai, kas dėjosi su ja, buvo visai nepaaiškinama! Ji 
atvyko čionai, jausdama gėdą ir nepasitikėjimą, bijodama, kad 
nepakliūtų į vieną iš tų siaubingų nuotykių, kuriuos taip puikiai 
aprašė Ana Redklif. O su ja kalbamasi vien apie mezginius ir 
atlasą!.. 

Ji staiga pagalvojo apie raportą, kurį turi šiandien vakare 
parašyti Fušė: gausybę tuščių plepalų ir apkalbų. Įdomu būtų 
pamatyti, kokią miną jis nutaisys, skaitydamas apie markizės 
Viskonti kojų korsetus ar pono Lerua šūkčiojimus! Iš esmės, 
jeigu jai pavyktų įtikinti jį, kad tesugeba įsiminti niekus, viskas 
būtų gerai. Ji nieko neišduotų, o Fušė paliktų ją ramybėje. 

Kai Fanė uždarė paskui save duris ir ji liko viena nedideliame 
šviesiame kambaryje, kur jau buvo atneštas jos skurdus bagažas, 
Marijana netikėtai pati sau pusbalsiu uždainavo dainelę, kurią 
šiandien ryte gatvėje švilpavo kažkoks berniūkštis. Ją apėmė 
nevaldomas linksmumas. Po tetos Elisės mirties ji nesudainavo 
nė vienos natos... Bet pagaliau šita netikėta euforija buvo tik 
natūrali jaunystės reakcija, išraiška palengvėjimo, kurį ji pajuto 
jaukioje šių puikių namų aplinkoje. 

Kokią ramybę po siautėjančio Lamanšo, po apleisto Morvano 
dvaro, kratymosi diližane ir Sen Lazaro košmarų spinduliavo 
šitie grakštūs baldai ir medžiaga išmuštos sienos su įžymių 
žmonių portretais! Ir Marijana dainavo nejausdama nė menkiausio 
sąžinės graužimo. 

Už sienų liko šaltis, lietus, purvas ir grėsmingi Morvano bei 
Žano Ledriu šešėliai. Nei vienas, nei kitas neras jos po imperijos 
vicekanclerio stogu, ir dabar Marijana mintyse net padėkoju 
Žozefui Fušė. Dar pamatysime, kas bus gudresnis. Jeigu jis 
prieš jos valią nusprendė gauti iš jos naudos, ji pasistengs 
užmokėti, kaip jis to ir nusipelno: netikromis monetomis. Juo 
labiau kad jis negali priversti jos laužyti spynas ar atplėšinėti 
laiškus. O kai jis pagaliau pamatys, kad iš jos nėra jokios 
naudos, ji bus jau toli. 

„ Lengvabūdiškos gražuolės, 

Meile tiki jos paikai... 

Paskutinė nata apmirė Marijanos lūpose, o jai akompanuojantis 
impozantiškos išvaizdos vyriškis energingai paskambino baigiamuo- 
sius akordus. Stojusi tyla išgąsdino merginą. Muzikos salė, kurioje 
ji dainavo, buvo erdvi, tačiau tamsa mažino erdvę, o sidabrinio 
kandeliabro šviesa koncentravosi ant paauksuoto rojalio paviršiaus. 
Marijana nematė nė vieno iš tų, kurie jos klausėsi. Ji žinojo, 
kad salėje yra madam Taleiran, taip pat Šarlotė, jos netikra 
duktė, vienuolikos metų mergaitė naivia šypsena, su savo mokytoju 
ponu Ferkoku. Tačiau, kur jie sėdi, ji negalėjo įžiūrėti. Ji matė 
tik šį svarbų žmogų baltu peruku, kuriam ją pristatė su daugybe 
formalumų. Ponas Gosekas buvo Šarlotės mokytojas, tačiau 
drauge ir garsus muzikantas, konservatorijos dirigentas. Ir tai 
ypač jaudino Marijaną, nes kunigaikštienė laukė, koks bus jo 
verdiktas. 

Kunigaikštienė nekantravo sužinoti, kaip dera vertinti jos 
naujosios skaitovės balsą ir dainavimo manierą. Teisybę sakant, 
ponas Gosekas atėjo į pamoką pas Šarlotę, bet kunigaikštienė 
įprašė jį pasiklausyti Marijanos. Ir dabar mergina laukė, 
negalėdama užgniaužti baimės, spausdama sudrėkusias rankas, ką 
pasakys ši valdingų linijų burna. 

Ji dainavo, kaip buvo įpratusi Seltone, visiškai natūraliai. Vis 
dėlto dabar ji laukė nuosprendžio taip, tarsi nuo jo priklausytų 
visas jos gyvenimas. 

Nebuvo panašu, jog Gosekas ketina duoti valią savo jausmams. 
Jis pasidėjo rankas ant kelių ir tebesėdėjo susikūprinęs prie 
rojalio  geltonoje kandeliabro šviesoje. Kiti, matyt, sulaikė 
kvėpavimą, nes jų nebuvo nei regėti, nei girdėti. Tikriausiai jie 
vengė pasakyti savo nuomonę, su kuria maestro galėjo nesutikti. 

Marijana taip nervinosi, kad vos nenutraukė įtemptos tylos 
pati, kai (Gosekas pasisukęs pakėlė į ją savo didelį veidą 
romėnišku profiliu: 

- Nežinau, ką jums ir pasakyti, madmuazele! Nerandu žodžių! 
Aš senas Žmogus ir per savo ilgą gyvenimą girdėjau įvairių 
balsų... bet tokio kaip jūsų - niekada! Jūs apdovanota pačiu 
nuostabiausiu balsu iš visų, kuriuos kada nors girdėjau! Koks 
retas žavesys! Ypač žemųjų natų!.. Jūsų kontraltas... o kiek... 
kiek jums metų? 

- Septyniolika! - sušnibždėjo apstulbusi Marijana. 

- Septyniolika! - entuziastingai sušuko muzikantas. - Ir jau 
tokia gelmė! Tad žinokite, madmuazele, kad jūsų balsas - tai 
didžiausias jūsų turtas! 

- Turtas? Jūs norite pasakyti, kad... 

- Kad jeigu jūs nuspręsite dainuoti teatre, aš galėsiu gauti 
jums angažementą bet kokioje, net pačioje garsiausioje Europos 
scenoje! Tik tarkite žodį, ir jūs tapsite šimtmečio dainininke... 
žinoma, dar truputį padirbėjusi, nes jūsų balsas nėra iki galo 
atsiskleidęs. 

Meilė menui pakeitė šį visada šaltą ir šykštų pagyrimams 
šiaurietį.  Apstulbusi Marijana negalėjo patikėti savo ausimis. 
Zinoma, ji gana dažnai girdėdavo ditirambus savo balsui, bet 
manė, jog tai tiesiog mandagumo duoklė. 

Taigi šio žmogaus nuomone, ji gali tapti garsiausia šimtmečio 
dainininke. Merginą apėmė nepaprastas pasitenkinimas. Jeigu 
muzikantas pasakė teisybę, jeigu jis įtaisys ją į teatrą, atsiranda 
galimybė atsikratyti žaidimo, į kurį ją įtraukė Fušė. Ji galės 
gyventi sau, laisva, nepriklausoma... "Tiesa, kilmingo kraujo 
merginai nedera rodytis scenoje, bet ji dabar ne aristokratė, o 

paprasta pabėgėlė. Ir tai, kas buvo draudžiama Marijanai d'Aselna, 
nedraudžiama Marijanai Malerus. Vienu mostu Gosekas nutraukė 
nepermatomą skraistę, dengiančią jos ateitį; Ji apdovanojo 
muzikantą kupinu dėkingumo žvilgsniu. 

- Aš mielai padirbėsiu, jeigu tai būtina. Ir dainuosiu, jeigu 
manote, kad sugebu tai daryti. 

- Ar sugebate dainuoti? Mano kūdiki, tiesiog nusikaltimas 
būtų neleisti jums to daryti! Jūsų balsas atvers jums nuostabų 
pasaulį ir suteiks nepaprastą džiaugsmą, ir aš būsiu laimingas 
galėdamas jums padėti. Aš pasirengęs dirbti su jumis kiekvieną 
dieną. 

„Pašnekovai viską pamiršo, pasinėrę į svajones apie būsimą 
šlovę, kai netikėtai suskambo pilnas susižavėjimo madam de 
Taleiran balsas. Jos purpurinio kašmyro suknelė išniro prie 
rojalio žvakių šviesoje. Ji plojo rankomis su entuziazmu, kuris 
pakeitė ankstesnį neryžtingumą. 

- Tai nuostabu! - šūkčiojo ji, - tiesiog nuostabu! Aš pasiųsiu 
padėką madam de Sent Krua už tai, kad atsiuntė mums tokią 
brangenybę. Šis brangus kūdikis turės čia visas sąlygas parodyti 
savo talentą. Kunigaikštis dievina muziką, ir mes galėsime 
nudžiuginti mūsų svečius puikiu balsu. 

- Aš suprantu jūsų požiūrį, madam, - paprieštaravo Gosekas. 
- Bet toks balsas per daug didis ankštiems salonams ir madingiems 
romansams. Jis vertas didelės scenos! Ji gali, ji turi dainuoti 
operoje! 

- Gerai! Ji ten dainuos! Ateikite kasdien ir mokykite ją 
visko, ko, jūsų nuomone, reikia, mano brangusis drauge. Galiausiai 
ji galės dainuoti mūsų mažame teatre ir Valensėjo kapeloje. 
Tai bus nuostabu, nes ji daug gražesnė už storulę Grasini, 
kuriai, beje, merginosi imperatorius. 

Aiškus kunigaikštienės nenoras jį suprasti išvedė Goseką iš 
pusiausvyros. Bespalvis muzikanto veidas tapo purpurinis. 

- Jūsų šviesiausioji šviesybe! - sušuko jis. - Tai būtų neturintis 
precedento nusikaltimas!.. 

Bet “šviesiausioji šviesybė"“ buvo tvirta kaip uola. 

- Ne ne. Jūs pamatysite, mes padarysim stebuklus! Mes 
galėsime pastatyti ispanišką spektaklį, kad galėtume pradžiuginti 

vargšus vaikus, kurie miršta pas mus iš nuobodulio! Mes dar 
pakalbėsime apie tai. O dabar eime, brangusis maestro, aš noriu 
parodyti jums nuostabias gėlių kompozicijas, kurias užsakiau šiam 
vakarui. Jūs būsite sužavėtas. 

- Madam, - susierzinęs pasakė Gosekas, - aš muzikantas, o 
ne sodininkas. 

Kunigaikštienės šypsena pasidarė tiesiog užburianti. Paėmusi 
jį po ranka, ji su žavingu valdingumu nusivedė jį durų link. 

- Žinau, žinau!.. Bet jūsų toks puikus, toks stebuklingas 
skonis! Eime su mumis, Šarlote, ir jūs, pone Ferkokai. Mažyte, 
sutvarkykite visą šitą muziką, o paskui eikite į savo kambarį 
pasiruošti vakarui. Aš susitarsiu su ponu Goseku dėl pamokų. 

Paskutinė šios veržlios tirados dalis, matyt, buvo skirta 
Marijanai, iš muzikos viršūnių nublokštai į paprastą tarnaitės 
padėtį. Dėl to jai buvo labai skaudu. Mažoji Šarlotė, išėjusi iš 
šešėlio, kur išmintingai slėpėsi, tarsi norėjo kažką sakyti Marijanai, 
bet tučtuojau paklusniai nusekė paskui motiną. Manieringai 
pasitempusi jos auklėtojo figūra užbaigė eiseną. Marijana liko 
viena didelėje salėje, truputį apsvaigusi nuo to, kas atsitiko. Ar 
tai ir buvo likimo atsakymas į jos baikščius klausimus? 

Tarnai užtraukė raštuotas damasto užuolaidas. Nepaisant savo 
erdvumo, salonas atrodė jaukus ir skleidė ramybę. Didelė 
paauksuota arfa, inkrustacijomis papuoštas piupitras, rojalio auksas 
spindėjo kaip brangenybės dėžutėje. Viskas šiame kambaryje 
dvelkė stebuklais, kažkokiu nerealumu. Vis dar neatsipeikėjusi 
nuo svarbiausio šio vakaro įvykio Marijana pagalvojo apie Žmogų, 
įdėjusį savo širdį, kad šie namai taptų tokie nuostabūs. 
Kunigaikštienė tebuvo žavinga kvailutė, gera ir dosni, bet riboto 
akiračio. Ji dievino papuošalus, spindesį, tačiau, be abejo, nebūtų 
galėjusi įvertinti tikro meno kūrinio. Visas namų sutvarkymas, 
puikus, tačiau griežtas, liudijo, kad čia pasidarbuota valdingos 
žinovo rankos. Ir staiga Marijana panoro su juo susipažinti. 
Galbūt jam irgi patiks jos balsas, ir jis pasirūpins, kad jis 
nenučitų niekais. 

Lėtai, trokšdama prailginti šią tylos ir vienatvės akimirką, 
Marijana priėjo prie rojalio ir paglostė poliruotą, lygų kaip 
atlasas medį. Selton Hole ji turėjo pianiną, tiesa, ne tokį gražų, 

kuriuo labai mėgo groti. Jam ji dėkinga už tikro džiaugsmo 
akimirkas... Netikėtas skausmas pervėrė jos širdį. Tada ji mylėjo 
Fransį ir visa savo būtybe siekė užkariauti jo meilę. Paskendusi 
prisiminimuose ji užmerkė akis, ir tučtuojau prieš jos akis taip 
aiškiai iškilo Fransio veidas, kad ji ėmė verkti. Ji tikėjosi, kad 
jo paveikslas pamažu taps svetimas. Bet ne: ji prisimindavo jį 
per daug dažnai, kad žaizda pasidarytų nejautri. 

„Vėl prieš ją buvo jo pilkos nuobodžiaujančios akys, gražių 
linijų burna, kurioje slypėjo tiek žavesio, tankūs šviesūs plaukai, 
taisyklingi veido bruožai. Vaizdas pasidarė toks realus, kad 
Marijana panoro atstumti jį... Ji atvėrė akis, bet ašaros užtemdė 
jas ir jai pasivaideno, kad jis vis dar prieš ją, ji net išgirdo 
jo juoką, kuriuo tuomet jis atsakė į jos iššūkį. Vis dėlto 
Marijana nejautė sąžinės priekaištų dėl žmogžudystės. Ji ir vėl 
pasielgtų taip pat, nes niekad neįstengtų pakelti to įžeidimo; 
bet ji mylėjo jį patiklia meile, ir ji negalėjo užmiršti... 

- Nereikia verkti, - netikėtai nuskambėjo lėtas šaltas balsas. 
- Čia jums niekas nepadarys nieko blogo. 

Marijana suprato, kad žmogus, pasirodęs žvakių šviesoje, kurį 
ji palaikė Fransio dvasia, buvo visiškai realus. Greitu judesiu ji 
nusišluostė ašaras ir įsižiūrėjo į jį. 

Tai buvo vyriškis neilgais šviesiais plaukais, maloniai 
rėminančiais veidą. Labai aukštas, valingu smakru ir niekinamai 
atmesta lūpa, teikiančia veidui pasipūtusią ir įžūlią išraišką. 
Išsišovę skruostikauliai, neįprastai užriesta nosis ir jausminga 
burna stiprino mįslingumo įspūdį, kurį kėlė jo išvaizda, balta 
oda ir kaip du safyrai švytinčios iš po sunkių vokų akys. 
Apsirengęs juodu kostiumu, kontrastuojančiu su aukšto kaklai- 
raiščio baltumu, šis žmogus spinduliavo nepaprastą ramybę ir 
drauge jėgą. 

Susigriebusi Marijana pašoko taip veržliai, kad vos nenuvertė 
kandeliabro. Vyriškis žengė į priekį, remdamasis lazda su auksiniu 
bumbulu. Marijana pamatė, jog jis šlubuoja, ir suprato, kas jis 
toks. 

- Monsinjore? - sumurmėjo ji, nežinodama, ką pridurti prie 
šio ceremoningo kreipinio. 


190 


- Jūs pažįstate mane? Deja, negaliu to pasakyti apie save 
jūsų atžvilgiu, madmuazele! 

Jo giliame balse skambėjo slapta jėga. Jautėsi, kad jis visuomet 
skamba tam tikru registru, ir būtent tai labiau negu kiti požymiai 
liudijo apie jo šeimininko susivaldymą. 

- Marijana, monsinjore, Marijana Malerus! 

- Marijana? Žavu, tas vardas jums tinka! O dėl Malerus - 
nei jūsų veidas, nei balsas neatitinka jo, a? 

Taleiranas vartojo savo kalboje šį jaustuką, kuris reiškė ne 
tiek klausimą, kiek buvo per ilgą diplomatinę karjerą įgytas 
įprotis. Šis jaustukas nejučia skatino pašnekovus pritarti jo 
kalboms. 

- Mano balsas? - sušnibždėjo Marijana, jausdama, kaip suplakė 
širdis. 

Lazda su auksiniu bumbulu parodė į vieną iš kolonų salono 
gilumoje. 

- Aš buvau ten ir kurį laiką klausiausi... Eidamas pro šalį, 
staiga išgirdau jūsų dainavimą ir įėjau, bet taip, kad niekas 
pepastebėtų. Aš mėgstu būti vienas, kai kuo nors žaviuosi. 

Jis priėjo visai arti, įsmeigęs į merginą užburianųį žvilgsnį, 
kurio jėgą pažino tokia daugybė moterų. Marijana padarė pagarbų 
reveransą, tuo pabrėždama atstumą, skiriantį ją nuo kunigaikščio. 

- Jūsų šviesybė per daug geras! 

Marijana po truputį atgavo pasitikėjimą savimi. Ji visai 
neišsigando nei paties Taleirano, nei pavojaus, kurį jis galėjo 
sukelti jai kiekvieną akimirką, priešingai, ji jautė palengvėjimą, 
atsidūrusi akis į akį su juo. 

Tai buvo labai žymus didikas ir tikras bajoras. Nepaisant 
skirtumo tarp jų, jis vis dėlto savo visuomenine padėtimi ir 
kilme buvo artimesnis jai, kurios gyslomis tekėjo vienas iš 
kilmingiausių Anglijoje ir Prancūzijoje kraujas, negu kiti. Visi 
kiti, taip pat ir jo žmona, buvo manekenai, besimaudantys jo 
kilnumo spinduliuose. Jautei, kad už šio natūralaus geranoriškumo, 
už šito elegantiško paprastumo slypi istorijos šimtmečiai. Ko 
vertas Fušė palyginti su juo? Paprastas šnipas, mėginantis 
pažeminti jį iki savo lygio... 

Be to, kunigaikštis, nors ir nerodė tokio entuziazmo kaip 
Gosekas, taip pat buvo nustebintas jos balso! 

Jis paėmė ją už rankos, padėjo atsitiesti, paskui švelniai 
paklausė: 

- Jūs tikra, kad jūsų pavardė Malerus, a? 

- Žinoma, monsinjore, ir man labai liūdna, kad ji nepatinka 
jūsų šviesybei! 

- Na, pavardę lengva pakeisti. Tai tiesiog gimimo klaida. 
Visai įmanoma, kad greitai jūs tapsite hercogiene, mano brangioji. 
Tačiau, vis dėlto, ką jūs veikiate mano namuose, gražioji 
nepažįstamoji, a? | 

- Aš naujoji jos šviesybės skaitovė. Mane atsiuntė ponia de 
Sent Krua. 

Taleiranas netikėtai nusijuokė. 

- Tik pamanykit! Nuo kada senos varnos ėmė dėtis su rojaus 
paukštytėmis? Ar tik nenorite pasakyti, kad jūs bretonė? 

- Iš tikrųjų aš atvažiavau vakar diližanu iš Bresto. 

- Neįtikėtina! Matyt, bretonai smarkiai pasikeitė, jeigu gali 
išauginti tokias gėles. Maniau, ten keroja tik prožirniai ir šilojai, 
o pasirodo, jų rožės žavesnės už mūsų. Jūs man kada nors 
papasakosite savo istoriją, mielas kūdiki. Manau, ji suteiks man 
malonumo! Kokios akys! 

Kunigaikštis dviem pirštais pakėlė Marijanos smakrą ir ėmė 
apžiūrinėti jos žaliai ir žydrai spindinčias akis. 

- Jos tikrai jūros spalvos, - su Žavingu švelnumu sušnibždėjo 
jis, - kai ji mirga saulės spinduliuose. O "šitos lūpos... 

Marijana pamatė, kaip linksta prie jos įžūliai besišypsantis 
veidas, ir instinktyviai atšlijo, paraudusi iš gėdos, įžeista šito 
meilinimosi, parodžiusio visą jos nuopolio gelmę. 

- Monsinjore, - aiškiai pratarė ji, - aš, be abejo, bretonė, 
bet... ne tokia. 

Jis kandžiai nusijuokė. 

- Ir, be to, dora? Ir sąmojinga? Ar ne per daug privalumų 
paprastai skaitovei, madmuazele Malerus, a? 

Marijana prikando lūpą, ji kalbėjo su juo kaip su lygiu, ir 
dabar priekaištavo sau už tai. Juk Fušė įspėjo ją: šitas žmogus, 
ko gero, pats įžvalgiausias visoje imperijoje. Pažadinti jo įtarimą 

mirtinai pavojinga. Ji turi, kiek tai įmanoma, laikytis savo 
paprastos skaitovės vaidmens. Bet, kita vertus, ar galėjo ji leisti 
šitą  pabučiavimą, kuris būtų paskatinęs kunigaikštį kitoms 
laisvybėms? Policijos ministras nenuslėpė nuo jos, kad Taleiranas 
dievina moteris... 

- Kol kas bučiuoju jūsų rankutes, - reikšmingai pasakė 
kunigaikštis, pabrėždamas jos pavardę, - mes dar pasimatysime. 

Jis pasisuko ant kulnų ir nelygiais žingsniais nuėjo į salono 
tamsą. Nuostabu, bet šlubumas teikė jo eisenai kažkokio 
neryžtingo lėtumo, kuris buvo tiesiog gracingas. 

Ir staiga Marijanos galvoje šmėstelėjo nauja mintis. Ar pasiuntė 
ją Fušė - gudrus lapinas - čionai tik tam, kad atliktų paprastas 
skaitovės pareigas, ar, žinodamas apie kunigaikščio silpnybę 
gražioms moterims ir numatydamas, kokį įspūdį padarys jo 
valdinės išvaizda, gal parengė jis jai daug intymesnį vaidmenį, 
kuriuo yra suinteresuotas? Jeigu taip, tai ministras dar didesnis 
niekšas, negu ji manė. Pasibjaurėjimo drebulys supurtė jos kūną. 

Liokajus, įėjęs į saloną su dviem degančiais kandeliabrais, 
išvaikė tamsą ir nutraukė merginos apmąstymus. Greitai susirinkusi 
natas, ji išėjo iš salės ir pakilo į savo kambarį, atmetusi bjaurias 
mintis ir puoselėdama kaip brangenybę naująją vilų, kurią jos 
širdyje pažadino senasis muzikantas: dainavimas! 

Buvo jau po pusiaunakčio, kai Marijana, apsivilkusi paprastą 
baltos vilnos chalatą, atsisėdo prie nedidelio rašomojo stalo, 
stovinčio tarp lango ir židinio. Stalčiuje ji rado rašymo priemones: 
popieriaus, plunksnų, dėžutę su smėliu, rašalą ir vaško 
antspaudams. Taigi ji turi parašyti pirmąjį raportą, kurio ryte 
ateis kūrikas. 

Gana nemaloni pareiga, nekalbant jau apie pasibjaurėjimą, 
kurį jai kelia šnipės per prievartą vaidmuo. Ji norėjo miego, 
ir baltutėlė lova, ant kurios rūpestingos rankos padėjo naktinius 
batisto marškinius, saldžiai ją viliojo. Be to, ji taip norėjo 
pasvajoti. 

Kad suteiktų sau daugiau ryžtingumo, Marijana išgėrė stiklinę 
vandens, pasigėrėjo išsiskleidusia rože, pamerkta krištolo vazelėje, 
stovinčioje ant stalo krašto, ir sunkiai atsidususi ėmėsi darbo. 

Reikia uždaryti pravertą į ateitį langą ir susikaupti ties gana 
nemalonia dabartimi. 

Ji pradėjo trumpu pranešimu apie savo atvykimą į namus, 
paskui, kaip buvo iš anksto nutarusi, tiesiog paskandino Fušė 
nėriniuose ir apdaruose. Tačiau reikėjo aprašyti ir vakarą, kuriame 
ji dalyvavo. Jis dar tebesitęsė. Merginos klausą pasiekdavo Haidno 
valso garsai, sustiprindami patrauklumą to, ką ji matė ir kas 
ją taip sužavėjo. Viskas buvo taip nuostabu! Kaip į sausą 
raportą sudėti tokį spindesį?! Ji prisiminė ministro duotą patarimą: 
“Negalvokite, kad rašote raportą, rašykite taip, lyg tai būtų jūsų 
dienoraštis". Ir viskas iš karto tapo paprasta. 

“Aš nedalyvavau pietuose, suruoštuose Italijos vicekaraliaus ir 
vicekaralienės garbei, - pradėjo Marijana, - skaitovei ne taip 
paprasta atsidūrus tarp tokių svarbių asmenų. Mačiau tik meniu 
su tokiais pavadinimais, kokių negalėjau įsivaizduoti. Pavyzdžiui, 
"hercogienė iš naminių paukščių su kremu", “epigrama Turviliui 
iš ėriuko“, “saldžiausias omaras a la Rišeljė“. Prancūzai įpratę 
duoti patiekalams garsių žmonių vardus? Tai man atrodo 
keistenybė, nežadinanti pagarbos... O tai, ką atnešė į mano 
kambarį, buvo man visai nežinoma... išskyrus keptą viščiuką, bet 
pasirodė, kad viskas skanu. Fanė pasakojo, jog kunigaikštis per 
daug reiklus viskam, kas susiję su virtuve. Vyriausias virėjas, 
atrodo, šiuose namuose yra vienas svarbiausių asmenų. Jis vardu 
ponas Karemas, ir aš turėjau garbės susitikti su juo, kai ėjome 
su kunigaikštiene pasižiūrėti, kaip valgomajame išdėliotos gėlės. 
Gėda prisipažinti, tačiau jis vos žvilgtelėjo į mane. Buvau 
apstulbinta išvydusi, kaip pagarbiai su juo kalbasi ponia de 
Taleiran. Sako, kad ir pats kunigaikštis elgiasi su juo ne bet 
kaip". 

“Neaprašinėsiu, koks prabangus buvo stalas, serviruotas auksu 
bei sidabru ir papuoštas juodais irisais ir juodom rožėm, bet 
noriu pasakyti, kad kol buvo valgoma, muzikantai griežė Mocartą. 

Teisybę sakant, vakaras prasidėjo, kai kunigaikštienė pašaukė 
mane neva tam, kad atneščiau jai šalį. Ji tai padarė iš geros 
širdies, nes šalio jai visai nereikėjo". 

Marijanos plunksna neryžtingai sustojo, kai ji akimirkai užmerkė 
akis. Kaip perduoti žodžiais tą akinantį įspūdį, kurį ji patyrė 

pakliuvusi į spindinčią šviesomis ir auksu salę? Kaip papasakoti 
apie nuostabias moteris, švytinčias jaunyste, grožiu, brangenybėmis, 
apdarais ryškių uniformų, kuriomis vilkėjo kariškiai, fone. Ten 
buvo daugybė karininkų su nuostabiais kostiumais, priminusiais 
Marijanai dragūną iš Montogorėjo gatvės. Jai pasivaideno, kad 
vėl girdi kupiną naivaus išdidumo Grakcho Hanibalo Pjošo balsą: 
“Palaukite, dar ne tokių pamatysite!“ Nejaugi iš tikrųjų kareiviai 
turi būti taip puikiai išpuošti?! Raudonos, mėlynos, žalios 
uniformos blizgėjo auksu! O vengrikė, kurią taip šauniai nešiojo 
ant kairiojo peties kažkoks husaras! Dieve Visagali! Juk ji 
pamušta sabalų kailiukais! 

“Stovėdama už krėslo, kuriame sėdėjo kunigaikštienė, didinga 
ir nuostabi su savo žydro aksomo suknia, nusėta žvaigždėmis, 
- tęsė Marijana, - aš stengiausi atrodyti kaip drovi provincialė 
ir laikyti blakstienas nuleistas. Tačiau pagunda buvo per daug 
didelė! Praėjus kuriam laikui aš pastebėjau, kad svečiai trumpam 
prieidavo prie namų šeimininkės. Jie pagarbiai pasveikindavo ją 
ir paskui pasitraukdavo, sudarydami įvairiose salės vietose daugybę 
besikalbančių būrelių, tiktai viena trumpų kojų pilna moteris, 
vilkinti geltono atlaso suknia, įsitaisė greta ponios de Taleiran. 
Labai nustebau, kad ši dama tiesiog puolė man ant kaklo, kai 
aš atėjau su šaliu, ir širdingai pabučiavo mane. Iš man pateikto 
aprašymo supratau, jog tai ponia de Sent Krua, ir išreiškiau 
jai deramą dėkingumą. Mano nuomone, ši dama liko patenkinta 
mano elgesiu. Beje, ji tučtuojau nukreipė dėmesį į kunigaikštienę, 
ir aš vėl galėjau stebėti svečius. 

Netoli manęs sėdėjusios dvi moterys gyvai šnekučiavosi. Viena 
iš jų neaukšto ūgio, grakšti, tamsaus gymio, juodais tankiais 
plaukais, vilkinti juodų mezginių suknią su rausvu pamušalu 
priminė arabę ir dėvėjo papuošalus su stambiais rubinais, kurie 
žybčiojo ant jos kaklo, plaukuose ir ant rankų su rausvomis 
pirštinaitėmis. Kita - irgi brunetė, tik su aukšta šukuosena, 
išsišovusiais skruostikauliais, juodomis akimis ir plokščiu mongolės 
veidu. Jos akys spindėjo subtiliu protu ir gudrumu, o lieknas, 
beveik liesas kūnas skleidė nepaprastą žavesį. Purpurinio šilko 
suknia ir keistas tiurbanas bei masyvūs auksiniai papuošalai darė 
ją panašią į pagonių deivę. Jos manieros tiesiog karališkos... 

Klausydamasi, ką kunigaikštienė plepa su drauge, sužinojau, 
kad į arabę panaši brunetė tai kažkokia ponia Žiuno, hercogienė 
d'Abrantė, ir kad puikius rubinus, puošiančius ją, “visai neseniai 
Žiuno pasigrobė Portugalijoj...' Antroji dama pasirodė esanti 
grafienė de Meternich, kurios vyras, Austrijos pasiuntinys, buvo 
priverstas po mūšio prie Vagramo grįžti į Vieną ir palikti savo 
žmoną vos ne įkaitės vaidmeny. Jeigu tikėti ponia de Sent 
Krua, kurią tai labai šokiravo, vienintelis dalykas, siejantis abi 
drauges, buvo žavusis antrosios damos vyras, kuriam pirmoji 
dama praeitą vasarą buvo tapusi didžiausia silpnybe“". 

Marijana sustojo, pataisė blogai parašytą žodį ir atsiduso. 
Nejaugi iš tikrųjų aukštuomenės paskalos domina Fušė, kuris 
turėtų jas žinoti ne blogiau už ją? Žinoma, rašyti apie tai 
būtų ne taip jau ir nuobodu, jeigu nemarintų miegas. Vėl 
atsidususi Marijana pamerkė plunksną į rašalą ir tęsė: 

+Paskui šitos damos prisijungė prie būrelio, susirinkusio aplink 
labai gražią blondinę alyvinio muslino suknia ir plačia briliantų 
diadema plaukuose - Kuršo hercogienę Aną, kurios jaunesnioji 
duktė Dorotėja neseniai ištekėjo už Benevento kunigaikščio 
sūnėno grafo Edmono de Perigoro. Atrodo, kad nei viena iš 
jų nejaučia hercogienei draugiškų jausmų. Akivaizdu, jog 
kunigaikštis daug jautresnis šios užsienietės Žžavesiui, nes beveik 
nesitraukė nuo jos. Abi damos ėmė kalbėtis tyliau, ir aš daugiau 
nieko negalėjau išgirsti. Turėjau tenkintis frazių nuotrupomis. 
Imperatorius visą laiką sėdi užsidaręs Malmezone... Vargšė 
Žozefina nepaguodžiama... Madam de Remiuzan tvirtina, kad ji 
nesiliaudama liejanti karštas ašaras ir ją baisu palikti vieną. 
Garsusis kastratas Kresantinis vaikštąs kiekvieną vakarą dainuoti 
Napoleonui... Tik muzika teikia nusiraminimą imperatoriui... Jūs 
girdėjote apie skandalą, kurį vakar sukėlė Žiuno adjutantas, 
vidury šviesios dienos pamėginęs pasimylėti su jauna siuvėja? 
Atvyko Bavarijos karalius ir karalienė..." 

Židiny pokštelėjo pliauska, ir Marijana krūptelėjusi pabudo. 
Ji užmigo berašydama. Plunksna, likusi suspaustuose pirštuose, 
nubrėžė popieriuje zigzagą. Pažvelgusi į laikrodį, kabantį virš 
židinio, ji pamatė, kad jau dvi valandos nakties. Muzika jau 
nebegrojo, bet girdėjosi nuotolio prislopinti balsai. Tai visto 

žaidėjai dar nebuvo išsiskirstę. Marijana žinojo, kur gali Žmogų 
nuvesti lošimo demonas... Kortos jai kėlė pasibjaurėjimą. 

Sunkiai pasikėlusi, ji nusižiovavo ir saldžiai pasirąžė. Dieve, 
kaip norisi miego! O čia dar tokia pagunda: lova! Marijana 
piktai pažiūrėjo į nebaigtą raportą. Ji tikrai per daug pavargusi, 
kad galėtų rašyti toliau. Apsisprendusi ji paėmė plunksną ir 
greitai brūkštelėjo: “Aš baisiai noriu miego, tęsinys rytoj!“ 

Paskui, nupiešusi žvaigždę vietoj parašo, ji užklijavo raportą 
gabalėliu vaško ir uždėjo antspaudą, kurį rado stalčiuje. Be to, 
ji tikrai daugiau neturėjo ko rašyti: O dabar greičiau į lovą. 

Ji jau paėmė į rankas naktinius marškinius, bet kažkoks 
neįprastas garsas sustabdė ją... Pro balsų murmesį aiškiai pasigirdo 
piktas riktelėjimas ir iš karto po to rauda. 

Apstulbusi Marijana įsiklausė. Nieko... Bet ji buvo tikra, kad 
jai nepasigirdo. Ji tyliai priėjo prie lango, kuris nepaisant šalčio 
buvo praviras. Selton Hole ji visuomet miegojo prie atviro 
lango. Išsilenkusi pro langą ji pastebėjo šviesą apačioje. Marijana 
jau žinojo, jog ten yra kunigaikščio kabinetas. Akivaizdu, kad 
jo langas atviras, nes šį kartą ji aiškiai išgirdo verksmą... Paskui 
ramų kunigaikščio balsą: 

- Jūs tikrai neturite nė lašo sveiko proto! Kam taip save 
kamuojat, a? 

Subildėjo uždaromas langas, ir Marijana daugiau nieko 
negirdėjo. Bet ji galėjo prisiekti, jog ten verkė moteris. Ir su 
tokia neviltim! Lėtai grįžusi prie lovos ji susvyravo. Nors 
smalsumas ir pabudo, tačiau išsiauklėjimas neleido duoti jam 
valios. Ji neketino klausytis už durų kaip paprasta tarnaitė arba 
šnipė, nors tokia ir buvo. Kita vertus, galbūt kam nors reikia 
pagalbos. Raudojusi moteris atrodė siaubingai nelaiminga. 

Pridengusi smalsumą žmonių meilės šydu, Marijana paskubėjo 
apsivilkti savo avietinės spalvos suknelę ir išsprūdo iš kambario. 
Koridoriaus gale siauri laipteliai vedė į žemutinį aukštą, išeidami 
netoli Taleirano kabineto. 

Leisdamasi laiptais Marijana matė, kaip iš kiek pravirų 
kabineto durų ant grindų krenta ilga šviesos juosta. Tuo pat 
metu ji vėl išgirdo raudą, paskui visai jauną balsą, kalbėjusį su 
vokišku akcentu. 

- Neįmanoma išreikšti žodžiais, koks bjaurus jūsų elgesys su 
mano motina. Kaip jūs nesuprantate, jog net mintis apie tai, 
kad ji jūsų meilužė, man yra nepakeliama? 

- Ar ne per daug jūs jauna, brangioji Dorotėja, kalbėti šia 
tema? Vaikai neturėtų domėtis suaugusiųjų reikalais, ir nors jūs 
ištekėjusi, man visuomet liksite vaikas. Taip, aš labai myliu jūsų 
motiną. 

- Per daug! Jūs per daug ją mylite! Ir visi tai žino. Čia 
renkasi šitos pagyvenusios moterys, visuomet supančios jus; jos 
nekenčia viena kitos, tačiau niekad nesiskiria. Dabar jos stengiasi 
ir motiną įtraukti į savo klubą, kurį galima pavadinti pono de 
Taleirano haremu! Kai matau motiną madam de Leval, madam 
de Liujin ir hercogienės de Fic Džems draugijoje, norisi rėkti... 

Jos balse skambėjo didžiausias pasipiktinimas, o netobulas 
prancūzų kalbos mokėjimas vertė ją klupinėti tariant kai kuriuos 
žodžius. 

Dabar Marijana žinojo, kas yra kunigaikščio kabinete, kas 
verkia, kas piktai šaukia... Visai neseniai salone ji matė ponią 
Edmon de Perigor, nepaprastai turtingą paveldėtoją, kuri prieš 
keletą mėnesių ištekėjo už Taleirano sūnėno. Ji buvo labai 
jauna, kokių šešiolikos metų. Marijana nusprendė, kad ji negraži 
ir negrakšti, liesa ir juodbruvė, nors apsivilkusi labai elegantiškai, 
aiškiai ne be Lerua pagalbos. Vienintelis jos papuošalas buvo 
nepaprastai didelės akys, tamsiai mėlynos, užtemdančios nedidelį 
veidelį. Bet jaunosios kunigaikštienės laikysena nustebino Marijaną, 
ypač jos savotiška maniera laikyti galvą taip, kaip tai daro 
vaikai, kai mėgina nuslėpti, jog yra išgąsdinti ar nelaimingi. Jos 
vyro Marijana beveik neįsiminė: gražus vyrukas, gana neįspūdingas, 
su puošnia husarų karininko uniforma. 

Ponas Ferkokas, auklėtojas, truputį paliežuvavęs su ja, tarp 
kitko užsiminė ir apie tai, kad tarp Taleirano ir Kuršo 
hercogienės, Dorotėjos motinos, užsimezgęs artumas. Jis nežymiai 
. parodė jai šviesiaplaukę hercogienę, apsuptą trijų moterų, kurios 
taip savim pasitikėjo ir buvo tokios pasipūtusios, kad per mylią 
dvelkė Versalio rūmais. Visos trys savo metu buvo Taleirano 
meilužės ir iki šiol liko jo ištikimiausios gerbėjos, demonstruo- 
jančios begalinį, beveik aklą atsidavimą. 

“Trys parkos*!" - su nesąmoningu jaunystės žiaurumu pagalvojo 
Marijana, nepastebėdama, kad šitos moterys išsaugojo buvusio 
grožio atšvaitus. Tuo tarpu kabinete Taleiranas mėgino nuraminti 
jaunąją maištininkę. 

- Jūs stebinate mane, Dorotėja. Niekad nemaniau, jog galite 
patikėti paskala, kuri jau seniai nešiojama po Paryžiaus salonus. 
Dauguma kūmučių įsitikinusios, jog vyro ir moters draugystė 
gali turėti tik vieną tikslą... 

- Nagi liaukitės melavęs! - apimta nevilties sušuko jaunoji 
dama. - Jūs puikiai žinote, kad tai ne paskala, 0 gryna teisybė! 
Paryžiaus kūmutės visko priplepa, bet juk aš pati žinau, pati, 
sakau jums! Ir man gėda, o kaip gėda, kai matau už vėduoklių 
besišnibždančias galvas ir bėgiojančias nuo manęs prie motinos 
akis! O aš nepratusi gyventi su gėdos jausmu! Juk aš kuršė! 

Paskutinius žodžius ji beveik išrėkė. Pasislėpusi koridoriaus 
prietemoje Marijana išgirdo, kaip kosčioja kunigaikštis, o kai jis 
prabilo, atkreipė dėmesį, koks rūstus ir šaltas jo balsas. 

- Jeigu taip mėgstate paskalas, mano kūdiki, jums derėtų 
pirmiausia surinkti tas, kurios kažkada sklido apie jūsų senolį 
Žaną Brioną, karalienės kaprizo dėka gavus; Kuršo hercogo 
titulą. Ar tik nebuvo jis arklininkas? Atvirai kalbant, pasiklausęs 
šiandieninės jūsų kalbos, aš linkęs tuo patikėti! Man rodos, 
jums reikia nusiraminti. Tokie priepuoliai nedera nei Paryžiuje, 
nei jokioj kitoj civilizuotoj visuomenėj. Jeigu esat tokia jautri... 
paskaloms, reikėjo rinktis vienuolyną, o ne santuoką. 

- Tarsi aš rinkausi! - karčiai pasakė jaunoji moteris. - Tarsi 
jūs nebūtumėt įpiršęs man savo sūnėno, nors aš mylėjau kitą! 

- Kitą, kurio niekada nematėte ir kuris ne itin jumis domėjosi. 
Jeigu Adomas Čartoriskis taip norėjo jus vesti, galėjo atsidurti 
ir arčiau jūsų, a? 

- Kaip jūs mėgstate skaudinti kitus! Kaip aš nekenčiu jūsų! 

- Ne ne, jūs negalite manęs neapkęsti! Aš net pasirengęs 
manyti, kad jūs mylite mane, mylite stipriai, pati to 
neįsisąmonindama. Ar žinote, kad jūsų netikėtas išpuolis labai 
primena pavydo sceną? Liaukitės, nesididžiuokite taip. Nusira- 


* Senovės romėnų mitologijoje - trys likimo deivės (vert. past.). 
199 


minkite,  prisiverskite vėl nusišypsoti. Ir atminkite: toje 
visuomenėje, kuriai mes priklausome, aš nepažįstu nė vieno, 
kuris nemylėtų ir negerbtų jūsų motinos. Ši moteris gimusi būti 
mylima. Elkitės gi taip kaip visi, mano kūdiki! Pusiausvyra 
aukštuomenėje labai pažeidžiamas dalykas. Būkite atsargi, kad 
jūsų išsišokimai nesuardytų jos. 

Vėl pasigirdo rauda. Marijana klausėsi jos kaip užburta. Ir 
vos spėjo pasislėpti laiptų šešėlyje, kai durys atsilapojo ir ant 
slenksčio pasirodė aukštas kunigaikščio siluetas. Jis išėjo, akimirką 
lyg ir padvejojo, (bet paskui, gūžtelėjęs pečiais, pasišalino. Vienodas 
jo lazdos stuksenimas greitai nutolo ir nutilo. Bet kabinete 
Dorotėja de Perigor toliau verkė. 

Marijana susvyravo. Ji tapo visai jos neliečiančios scenos 
liudininke, bet ji jautė simpatiją šitai mažytei -kunigaikštytei 
liūdnomis akimis ir būtų norėjusi jai padėti. Visai suprantama, 
kad šis kūdikis sukilo prieš meilės spektaklį, vaidinamą jos 
motinos ir vyro dėdės. Panašios avantiūros galbūt nieko pasaulyje 
nestebino, bet tiesią, tyrą sielą galėjo labai Žeisti. 

„Apgailestaudama Marijana pasisuko į laiptus ir atsiduso. Ji 
jautė tokį artumą tai, kuri verkė ten! Dorotėja kenčia nuo 
nelaimingos meilės taip pat, kaip kentėjo ir ji pati, bet kuo 
Marijana gali jai padėti? Geriau eiti į savo kambarį ir pasistengti 
viską užmiršti, nes nieku gyvu ji, Marijana, nepraneš Fušė, ką 
girdėjo... Ji jau paėmė už laiptų turėklų, kai iš už sandariai 
uždarytų durų pasigirdo: 

- Prakeikta šalis, aš taip nenorėjau! Niekas! Niekas manęs 
nesupranta... O jeigu būtų nors vienas Žmogus... 

Šį sykį jaunoji moteris kalbėjo vokiškai su tokiu pykčiu ir 
skausmu, jog Marijana nesistengė sulaikyti noro pulti jai į 
pagalbą. Ranka pati atidarė duris, ji įėjo. Dideliame kambaryje 
su griežtais raudonmedžio baldais ir tamsiai žaliais apmušalais 
susijaudinusi pirmyn atgal vaikštinėjo Dorotėja sukryžiuotomis 
ant krūtinės rankomis. Jos veidas buvo užlietas ašarų. Ji sustojo 
priešais Marijaną, ir ši tyliai ištarė: 

- Jeigu aš galiu kuo nors jums padėti, pasikliaukite manimi. 

Ji pasakė tai vokiškai. Didžiulės mažosios kunigaikštytės akys, 
rodos, pasidarė dar didesnės. 

- Jūs kalbate mano kalba? Bet kas jūs? 

Paskui, matyt, ji prisiminė, ir džiaugsmas, trykštelėjęs akyse, 
užgeso kaip žvakė. 

- Ach taip! Aš žinau. Jūs ponios de Taleiran skaitovė? 
Dėkoju už rūpestį, bet man nieko nereikia. 

Sausas jos tonas grąžino Marijaną į jos pusiau tarnaitės vietą, 
bet ji nejsižeidė ir nusišypsojo. 

- Jūs manote, kad paprasta skaitovė negali pasiūlyti pagalbos 
Kuršo kunigaikštytei, ar ne? Jūs norėjote čia rasti ką nors, kas 
jus suprastų, bet manyje matote tik tarnaitę. Kas yra tarnaitė 
jums, turinčiai savo žinioje šimtus jų! 

- Mano vienintelė draugė - tarnaitė, - lyg prieš savo valią 
pratarė jaunoji moteris, - tai Ana, mano žindyvė. Aš pasitikiu 
tik ja. Bet jūs! Juk ar ne madam de Sent Krua rekomendavo 
jus? Ši sąvadautoja! Man rodos, siųsdama jus pas kunigaikštienę, 
ji pirmiausia turėjo omeny kunigaikštį. 

Netikėtai apimta abejingumo, Marijana suprato, kaip sunku 
bus atsikratyti šito įtarimo, juo labiau, kad jis ir jai pačiai 
atėjo į galvą po susitikimo su Taleiranu. Bet ji tučtuojau panoro 
pasiteisinti, nors akimirkai nusimesti policijos primestą kaukę. 

- Madam de Sent Krua iš tikrųjų rekomendavo mane, bet 
mes nepažįstamos. Ji net nežino, kas aš! 

- Kas gi jūs? 

- Emigrantė... Kuri slapstosi ir stengiasi kaip nors gyventi. 

- Jeigu taip, kodėl sakot tai man? Aš galiu paskųsti, jus 
sugaus, įmes į kalėjimą. 

Marijana nusišypsojo ir palingavo galva. 

- Skųsti tai žodis, kuris žadina jums šleikštulį, ponia. Kad 
užkariautum kieno nors pasitikėjimą, pirmiausia reikia pasitikėti 
tuo žmogum pačiai. Tegul bus taip, aš jūsų rankose. Išduokite 
mane! 

Stojo tyla. Dorotėja de Perigor dabar jau labiau susidomėjusi 
žvelgė į šitą merginą, vargu ar daug vyresnę už ją. Ji jautė 
vaikišką džiaugsmą, kad gali kalbėti gimtąja kalba, ir jos Žvilgsnis 
sušvelnėjo. Instinktyviai pažeminusi balsą, ji paklausė jau visai 
geranorišku tonu: 

- Ir kuo jūs vardu... iš tikrųjų? 

Nusprendusi bet kuria kaina laimėti šio savotiško kūdikio 
draugystę, Marijana rengėsi jai atsakyti, bet kabineto durys vėl 
atsidarė. 

Pasipūtęs kaip kalakutas husarų karininkas - jaunosios grafienės 
vyras - išdygo ant slenksčio. 

- Še tau! Dorotėja, ką čia veikiate?.. Jūsų motina visur jūsų 
ieško. Ji pavargo ir nori važiuoti namo. 

- Man pasidarė bloga. Karštis, be abejonės. Madmuazelė 
Malerus padėjo man. 

Marijana krūptelėjo išgirdusi, kaip tiksliai ji įsiminė jos pavardę. 
Dorotėjos akyse suspindo draugiškumas, kai ji pasisuko į Marijaną. 

- Dėkoju, - pasakė ji, ištiesusi ranką ir vėl pereidama prie 
vokiečių kalbos. - Negalite įsivaizduoti, kaip padėjote man. 
Ateikite į svečius. Aš gyvenu Granž Bateljero gatvėje ir rytais 
visuomet esu namuose. Jūs ateisite? 

- Būtinai, - pažadėjo mergina, pagarbiai palinkdama, kaip 
reikalavo jos vaidmuo, prie ištiestos rankos. 

Edmonas de Perogiras nesuprato vokiškai. Tai buvo matyti 
iš jo nuobodžiaujančio veido. 

- Eime gy! 

Marijana išėjo iš kabineto paskui juos. Jai ir į galvą 
nedingtelėjo, kad kunigaikštis galėjo ją čia užtikti. Užbėgusi 
laiptais į savo kambarį, ji greitai persirengė ir guldama į lovą 
užpūtė žvakę. Blėstančios ugnies šviesoje ji pamatė ant stalo 
gulintį raportą ir nusišypsojo. Apie brangią draugystę, kuri būtinai 
susies jas, per daug smalsus policijos ministras nieko nesužinos, 
lygiai kaip ir apie jaunosios grafienės kančias. Marijana pajuto 
giminingumą ir prieraišumą jaunajai grafienei, kuri taip pat kaip 
Marijana buvo įžeista ir pažeminta negailestingo vyrų pasaulio. 

Šitą mažytę Kuršo kunigaikštytę atplėšė nuo tėvynės, įprasto 
gyvenimo ir meilės svajonių, kad paverstų menka figūra politikos 
šachmatų lentoje. Ją išvežė nuo mylimo žmogaus ir užkorė jai 
kitą, kuriam ji nejautė nieko be pasibjaurėjimo. Negana to, ją 
pavertė nebyle liudininke, turinčia stebėti savo tikros motinos 
meilės ryšį su kitu jos priešu! Kaip ciniškai Taleiranas leido 
jai suprasti, kad ji tik bejėgis kūdikis, neįstengiantis prisitaikyti 
prie aukštuomenės sąlygų. 

*Gailestį žadinanti nenuolankioji Dorotėja ketino stoti į kovą 
su vyrų koalicija ir jų nuodėmingomis aistromis. Kad palaužtų 
penkiolikos metų kūdikio valią, prancūzų imperatorius ir 
Taleiranas sudarė sąjungą su pačiu caru, pamiršę ir gėdą, ir 
sąžinę! Iš kokio akmens jie sukurti ir kas tai per politika, 
kuriai reikalingos žmonių aukos? 

Galvodama apie savo naująją draugę, Marijana kiek atitrūko 
nuo savo pačios problemų ir ją apėmė neįprastas entuziazmas. 
Ji jau ne vieniša! Ir tai sužadino jėgas priešintis. Labiau negu 
bet kada anksčiau ji norėjo grumtis su slegiančia vyrų valdžia, 
su jų apgaulinga meile ir nedorais troškimais. Drauge ji norėjo 
padėti toms savo seserims, kurioms reikia pagalbos. Ir Dievas 
mato, ji tai padarys! Dėl Dorotėjos Kuršietės, parduotos kaip 
prekė, dėl Adelaidės d'Aselna, įmestos į kalėjimą, o paskui 
ištremtos. už tai, kad turėjo savo nuomonę, dėl imperatorienės, 
nušalintos, nes negali duoti įpėdinio tironui, dėl Benevento 
kunigaikštienės, su kuria nesiskaitoma jos pačios namuose, dėl 
grafienės de Meternich, paliktos įkaite, ji, Marijana, kada nors 
įrodys, jog moteris gali būti už visus stipriausia! 

Taigi šią naktį Marijana paskelbė karą vyrams. 

Kai ryte pas ją atėjo kūrikas, Marijana, sėdėdama prie lango, 
skaitė. Ji net nepakėlė akių nuo knygos. 

Žmogus pravalė židinį, pakrovė naujų malkų, įpūtė po pelenais 
žerplėjusias anglis. Paskui, kai darbas buvo baigtas, stojo tyla. 
Marijana girdėjo jo įtemptą kvėpavimą ir suvokė, kad jos 
nedėmesingumas kelia jam nerimą. Ji mėgavosi šiuo nekaltu 
žiaurumu. Tegu pasijaudina, ji jokiu būdu nesikreips pirmoji. 
Jeigu jis neprabils, tegul išeina... Pagaliau ji išgirdo kosčiojimą, 
o paskui: 

- Manau, šitos malkos degs gerai, - tarė jis. 

„ Tik tada ji pakėlė akis ir pamatė vidutinio amžiaus vyriškį, 
kurio išorė nepasižymėjo niekuo ypatingu. Iš tikrųjų be spalvingos 
livrėjos toks žmogus būtų visai nepastebimas - idealus šnipas. 
Galvos linktelėjimu ji parodė raportą, gulintį ant biuro kampo. 

- Laiškas... ten, ant stalo! - tepasakė ji. 

Žmogus paėmė voką, įsikišo į kišenę, paskui iš padilbų 
pažvelgė į merginą. 

- Aš esu Flokė, - pasakė jis, - Selestinas Flokė... O jūs? 

- Madmuazelė Malerus, - šaltai atsakė Marijana, vėl paėmusi 
knygą. - Jūs turėjote žinoti. 

- Žinoma, aš žinau! Bet klausiu ne to: kaip jus pravardžiuoja 
kolegos? 

Marijana ketino neprarasti savitvardos, tačiau nuo šio akiplėšos 
įkyrumo ji akimirksniu įniršo. Ji nepakęs šito bjauraus šnipo 
familiarumo! 

- Aš neturiu pravardės! Ir aš jums ne kolega! 

Marijanos pirštai iš visų jėgų gniaužė odinius knygos viršelius, 
kol ji stengėsi nepakelti akių, kad nepamatytų beprasmiško Flokė 
veido. Bet ji negalėjo negirdėti jo kandaus juoko. 

- Ach tu! - pasakė jis šiurkščiai. - Kokia pasipūtėlė! Kuo 
jūs save laikote, gražuolėle? Neužmirškite viena - aš jūsų šefas! 
Kas gi, be manęs, perduos jums tėtušio Fušė dovanėles? 

To jau buvo per daug! Užmiršusi bet kokį atsargumą ir 
gerus ketinimus, Marijana atsistojo ir parodė tarnui duris. 

- Darykite tai, kas jums įsakyta, ir nieko daugiau! - sušuko 
jinai. - Mums nėra ir niekad nebus apie ką kalbėtis. O dabar 
išeikite! 

Flokė gūžtelėjo pečiais, bet pasiėmė malkų krepšį ir dėžę 
su pelenais. 

- Gerai! - įžūliai pasakė jis. - Tegul bus taip! Tik kad 
paskui nereikėtų gailėtis! 

Kai jis pagaliau išėjo, Marijana pribėgo prie stalelio lovos 
galvūgaly, prisipylė stiklinę vandens ir vienu mauku išgėrė. 
Rankos taip drebėjo, kad grafinas daužėsi į stiklinę, kol ji pylė 
vandenį. Dar niekad ji taip skaudžiai nebuvo pajutusi savo 
beteisiškumo. Šis nedidelis incidentas atvėrė jai akis. Kažkoks 
liokajus, niekšingas šnipas, nusprendė, kad yra lygus jai! Jis vos 
nepradėjo jos tujinti! Ne... Tai nepakeliama! Ji šito nepakęs. 
Jokiu būdu! | 

Tegul Fušė rytoj pyksta, bet savo raporte Marijana pareikalaus 
priversti šitą Flokė elgtis su ja pagarbiau, kitaip ji neparašys 
daugiau nė žodžio. 

Iš gatvės atsklido atstumo prislopintas karietos dardesys. Ir 
vėl troškimas pabėgti apėmė Marijaną, surūstėjusią nuo susitikimo 

su dar vienu atstumiančiu vyriškos padermės egzemplioriumi. Po 
to, kas atsitiko, niekas netrukdo jai apsirengti paltą, pasiimti 
savo kuklų bagažą ir bėgti į pašto stotį. Ji galėtų išvažiuoti į 
Brestą... Nikola, tiesa, grįžo į Angliją, bet madam Legilvinek 
argi nesidžiaugtų, jei ji atvyktų? O gal keliauti į Overnę ir 
susirasti nesutramdomąją giminaitę, kuri galbūt svetingai sutiks 
ją? 

Bet, deja, tai neįgyvendinama! Jeigu madmuazelė d'Aselna 
yra policijos priežiūroj, tai įtartinos pabėgėlės pasirodymas galėtų 
tapti didelių nemalonumų priežastimi. O dėl madam Legilvinek, 
tai Marijana dabar prisiminė, kad ji ketino išvažiuoti pas savo 
sergančią dukterį į Eneboną prižiūrėti vaikų. 

Dar viena mintis šovė jai į galvą: “Kodėl nenuvykus į Romą 
ir ten nesusitikus su savo krikštatėviu? Abatas Gotjė de Šazėjus 
žinoma, negali nė įsivaizduoti, kokios nelaimės užgriuvo jo 
krikštaduktę. Jis mano, kad ji, nors ir nelaiminga, tačiau rami 
leidžia dienas savo valdose Anglijoje. Be abejo, jos akivaizdus 
pasimetimas privers jį padėti jai, bet ką jis pagalvos širdies 
gilumoje. Jis, toks teisingas, geras, principingas, - apie ją - 
žmogžudę, padegėją, kurią persekioja dviejų valstybių policija?“ 
Vien pagalvojusi, kad jis gali su panieka nusisukti nuo jos, 
Marijana pasibaisėjo. Deja, nėra ką daryti, tenka likti čia... Bent 
jau neilgam! Čia ją guodžia muzika ir garbusis ponas Gosekas, 
kuris greitai ateis į pirmąją pamoką ir su kuriuo ji sieja tiek 
daug vilčių. Dieve, kad nors ir jis nemėgintų jos apgauti! 

Staiga Marijanos nervai neišlaikė. Ji griuvo ant lovos ir 
apsipylė ašaromis. Paskendusi staiga užplūdusiam liūdesy, ji verkė 
ilgai ir karčiai. Tik pagalvoti reikia, kad kažkada ji norėjo tapti 
viena iš romanų herojų, kurios, nekankinamos abejonių, tyra 
širdimi  nugalėdavo baisiausius pavojus, lemtingus įvykius! Jos 
gyvenimas nebuvo net prastas romanas! Tai buvo tikras farsas, 
juokingas ir žeminantis, lėtas slydimas purvu į akivarą, kurio ji 
dar aiškiai nematė, bet su siaubu nujautė. 

Pamažu rauda nutilo. Marijana truputį nusiramino. Iš vaikiškų 
atsiminimų gilumos atsklido senojo Dobso bosas. Dobsas išmokė 
ją joti ir naudotis ginklais. Kartą, kai ji atsitiktinai įkrito į upę 
ir šaukė iš visų jėgų, jis jai riktelėjo: 

- Plaukite, mis Marijana! Plaukite, užuot kvailai rėkusi. Kai 
įkrenti į vandenį, reikia plaukti. 

Žinoma, Dobsas puolė jos gelbėti, bet ir nubudęs instinktas 
jai padėjo. Ji kapanojosi kaip šuniukas. Ir pagaliau ėmė plaukti. 
Ką gi, šiandieninė situacija primena aną. Tik vanduo purvinas, 
bet reikia kapanotis jame, kol atsiras judesiai, padėsiantys jai 
išplaukti į švaresnę ir ne tokią pavojingą srovę. 

Vis dėlto vakare ji įdėjo į raportą savo ultimatumą Fušė. 
Po dviejų dienų, atėjęs įkurti ugnies, Flokė, nesakydamas nė 
žodžio ir net nežvilgtelėjęs į Marijaną, padėjo ant biuro voką 
su dideliu antspaudu. 

Viduje ji rado raštelį be parašo: “Būkite rami, daugiau jums 
nebus įkyrima“. Ten pat buvo lapelis, privertęs ją parausti iki 
plaukų šaknų. Prancūzų banko čekis dvidešimčiai napoleondorų. 

Džiaugsmą, kad Flokė gavo per nosį, temdė gėda už šituos 
nedorai uždirbtus, blogą kvapą turinčius pinigus. Marijana buvo 
bemetanti čekį į ugnį, bet apsigalvojo ir įsidėjo į rankinuką. 
Paskui ji apsirengė, kad palydėtų kunigaikštienę į šv. Tomo 
Akviniečio bažnyčią. 

Visiškai nepastebėdama, kad kiekvieną kartą jos pasirodymas 
sukelia tam tikrą sąmyšį, buvusi Oteno vyskupo žmona reguliariai 
eidavo į mišias ir gavusi nuodėmių atleidimą dosniai aukodavo 
bažnyčiai. 

Šiandien buvo pirmoji Kalėdų diena. Ponia de Taleiran-Perigor 
parodė didelį dosnumą. O Marijana prieš išeidama iš bažnyčios 
nepastebimai įmetė savo čekį į puodelį neturtingiems šelpti. 
Tada palengvėjusia širdimi dėl to, kad nešvarūs Fušė pinigai 
galų gale pasitarnaus geriems darbams, ji prisijungė prie savo 
šeimininkės, kuri užtruko aikštėje po nuogais medžiais su 
akivaizdžiu malonumu klausydamasi nuoširdžių, tačiau kiek drovių 
jauno klebono padėkos žodžių. 


Dešimtas skyrius 
Vėlyvas lankytojas 
Skaistus šaltas sausio pradžios rytas. Apledėję stogai blykčioja 


šaltos saulės spinduliuose. Zvarbus oras rausvina praeivių 
skruostus. 

De la Lua gatvėje judru. Ekipažų, tiesa, nedaug: tik trys 
karietos prieš siuvėjo Lerua duris ir samdytas fiakras prie Šiaurės 
viešbučio. Tačiau nepaprastą aktyvumą rodo smulkūs prekiautojai. 
Kažkoks vyriškis sniaukrojančiu balsu siūlo malkas, kurių ryšulius 
veža karučiais. Paskui jį senė mėlyna vilnos skarele tempia 
didžiulį kibirą šūkčiodama: “Džiovintos slyvos! Saldžios slyvos!“ 
Kitoje gatvės pusėje daili mergina siūlo keptus kaštonus, o šalia 
jos įsitaisęs peilių galąstojas galanda peilius nepatenkinta mina 
laukiančiam tarnui. 

Išėjusi iš Lerua, Marijana stabtelėjo pakvėpuoti grynu. oru. 
Įžymiojo siuvėjo salonuose, kur nė minutei netilo bruzdesys, 
buvo labai tvanku. Jai patiko žvali Paryžiaus gatvių atmosfera. 
Ji nusišypsojo pro šalį einančiam mažam kaminkrėčiui, kuris 
kažko švilpavo, ir tas iš karto ėmė švilpauti dar garsiau, tiesiog 
entuziastingai, įžūliai apžiūrinėdamas merginą. 

Tuo metu, kai Marijaną lydinti kameristė Fanė perdavė jų 
karietos vežikui didelę rausvą kartono dėžutę, Marijana išsiėmė 
iš rankinės sąrašą užduočių, kurias atlikti jai pavedė ponia de 
Taleiran. Taigi ji jau pabuvojo pas madam Bonžur dėl tiulio, 
pas batsiuvį Žaką, pas juvelyrą Nito pakeisti du apyrankės 
brangakmenius didžiuliu turkiu, paskui pas Lerua patikrinti, kaip 
siuvamas drabužis, kuriuo kunigaikštienė turės vilkėti 18-tą pas 
maršalą Bertjė. Marijana su pasitenkinimu konstatavo, jog jai 
beliko nuvažiuoti “Pas Ispanijos karalienę“ paprašyti, kad greičiau 
būtų baigtas šermuonėlių palantinas, kurio šeimininkė nekantriai 
laukia, ir pagaliau - į paštą - išsiųsti laiško. 

Marijana nusišypsojo prisiminusi, kaip paslaptingai madam de 
Taleiran padavė jai šitą iškvėpintą, tačiau be atgalinio adreso 
laišką, kuris sunkiais Prancūzijos keliais iškeliaus tam, kad nors 
kiek paguostų tremtyje gražuolį hercogą de San Karlą, kaltinamą 
už skandalingą nuotykį su vienos pilies šeimininke. Marijana 
truputį net susijaudino, kad tapo meilės ryšininke. Be to, tai 
buvo įrodymas, kad kunigaikštienė pasitiki ja. 

Sulanksčiusi lapelį, Marijana jau norėjo lipti į karietą, kur 
jos laukė Fanė, o vežėjas laikė atdaras dureles, bet staiga 
pajuto lengvą prisilietimą prie rankos ir išgirdo linksmą balsą: 

- Sveika, mamzele! Jūs mane prisimenate? 

- Žinoma! Jūs - Grakchas Hanibalas Pjošas. Tiesa? 

- Taigi, - žvelgdamas į ją spindinčiomis akimis pasakė 
berniukas. - Laimingas vėl jus matydamas, mamzele! 

- O ką jūs čia veikiate? - paklausė Marijana. 

- Ką? Kaip matote, dirbu. Aš iš pradžių net nepatikėjau, 
jog čia jūs. Tokia puiki karieta, 0 ir apsirengusi jūs prašmatniai. 

Jis apžvelgė jos tamsiai žalio aksomo liemenę, pamuštą kailiu, 
ir skrybėlaitę, apvestą auksiniu galionu. 

- Tiktai, - pažeminęs balsą, baigė jis, - būtinai turiu su 
jumis pasikalbėti. 

Grakcho Hanibalo akyse kažkas šmėkštelėjo, ir Marijana 
suprato, jog dalykas rimtas. Ji nusivedė jį nuo karietos į Lerua 
durų šešėlį. 

- Tai koks gi reikalas? 

Berniukas apsidairė į šonus, ypač atkreipdamas dėmesį į tą 
vietą, kur gatvė ribojasi su bulvaru. 

- Matote grabą, kuris stovi priešais Ptit Žanet krautuvę? 

- Grabą? 

- O Dieve, nagi fiakrą! Matote jį? 

- Žinoma! Na ir kas? 

- Jame sėdi tipas, kuris seka jus nuo pat ryto! Nežinau, 
kaip atrodo jo snukis, mačiau tik, kad apykaklė pakelta iki 
ausų, O skrybėlė užsmaukta ant nosies. 

- Jis sekė mane? Jūs esat tikras? - paklausė Marijana, 
pajutusi nemalonų silpnumą. - Kodėl taip manote? 

- Tfu, bet juk ir aš sekioju paskui jus nuo pat ryto. Pažinau 
jus, kai ėjote iš storulės Bonžur, kuri prekiauja tiuliu ir nėriniais. 
Aš laukiau jūsų... bet nedrįsau užkalbinti. Tada nusekiau paskui. 
Norėjau sužinoti, kur gyvenate, - pridūrė jis taip tirštai 
parausdamas, jog Marijana, nors ir sunerimusi, nusišypsojo. - Ir 
aš nusivijau jūsų arklius. Cha, nemanykite, kad reikėjo smarkiai 
bėgti! Paryžiaus gatvėse ekipažai turi nuolat stabčioti... Mes 
drauge buvom pas Zaką, paskui pas Nito ir pagaliau čia. Per 
tą laiką aš ir pastebėjau juodą grabą, prilipusį prie jūsų... žodžiu, 
važiuojantį iš paskos! 

- Bet jūs... o jūsų jis nepastebėjo? 

Grakchas Hanibalas gūžtelėjo pečiais. - 

- Kas gi kreipia dėmesį į pasiuntinukus? Žinote, kiek jų 
Paryžiuje? Ir visi vienodi. O dėl šito tipo grabe, tai jeigu 
netikite, galite pati pasižiūrėti. 

- Kaip? 

- Jūs dar turite reikalų, ar jau grįžtate? 

- Man reikia “Pas Ispanijos karalienę“ ir į paštą. O paskui 
namo. 
jūsų akimis viską pastebėsi! - padarė išvadą jis ir paraudo dar 
tirščiau negu pirmą kartą. - Beje, aš kaip ir anksčiau jus 
lydėsiu, jeigu teiksitės pasakyti, kur gyvenate. 

- Aš gyvenu pas kunigaikštį de Taleiraną. 

- Pas kunigaikštį de... Oho! Dabar nesistebiu, kad esat 
sekama! Pas Šlubą Velnią visuomet užsiimama tamsiais darbeliais! 
Tai gali būti pats Fušė!.. Sakykite, - susirūpinęs paklausė jis, 
- jūs bent jau ne giminė jam? 

- Turite omeny giminystę su velniu? Ne, nusiraminkite. Aš 
tik kunigaikštienės skaitovė. 

- Čia tai gerai, bet tuomet nesuprantu, kodėl jumis susidomėjo 
policijos ministras? 

Marijana tai suprato dar menkiau, nes ji, kad ir nenoromis, 
bet reguliariai perdavinėjo savo raportus. Reikėjo greičiau įsitikinti, 
ar pasiuntinys nesuklydo dėl sekimo. 

- Aš padarysiu, kaip patariate, - tarė ji, - ir pasižiūrėsiu, 
ar tikrai esu stebima iš tos karietos. Šiaip ar taip, dėkoju, kad 
įspėjote. Jūs ateistite pasimatyti su manim? 

- Pas kunigaikštį? Nėra ko nė galvoti! Į tokius namus manęs 
neįleis. Tačiau važiuokite. Jeigu reikės, aš žinau, kaip jus rasti. 
Tik pasakykite savo vardą, jeigu reiks ką nors perduoti jums. 
Žinokite, kad aš moku rašyti, - išdidžiai pridūrė jis. 

- Nuostabu! Aš esu madmuazelė Malerus. 

Berniuko veide pasirodė akivaizdus nusivylimas. 

- Ir viskas? Iš visų netinkamų vardų šis - pats netinkamiausias! 
Jūs verta būti Kondė ar Monmoransi! Na gerai, viskas dar 
prieš akis! Iki greito, mamzele! 

Ir Grakchas Hanibalas, pakreipęs kepurę ant rudų plaukų, 
su raudonu skėčiu po pažastim ir rankomis kišenėse, nuėjo 

švilpaudamas, palikęs Marijaną truputį sutrikusią nuo naujienų. 
Lėtai grįždama atgal ji žvilgtelėjo į vadinamąjį “grabą“. Tas, 
kas sėdėjo fiakre, negalėjo matyti, kaip ji kalbėjosi su 
pasiuntinuku. Jis turėjo manyti, kad ji įėjo pas Lerua, pamiršusi 
ten kažką. O pašaukė ją berniukas. Lyg niekur nieko ji įlipo 
į karietą ir tarė vežikui Lamberui: 

- O dabar pas “Ispanijos karalienę“. 

- Klausau, madmuazele! 

Elegantiška dvivietė karieta, pakinkyta puikiais arkliais, 
pravažiavo pro stovintį fiakrą, kurio gilumoje Marijana pastebėjo 
neaiškią tamsią figūrą, apsuko kampą ir dingo po Itališkojo 
bulvaro medžiais. Marijana truputį palaukė ir atsisuko kaip tik 
laiku, kad pamatytų juodą fiakrą, irgi įsukantį į bulvarą. 

Kai karieta sustojo prie garsiosios kailių parduotuvės, Marijana 
vėl apsidairė ir pamatė fiakrą, besiglaudžiantį už didelio kailininko 
vežimo. Dar ji pastebėjo savo persekiotoją prie pašto, ir kai 
jos karieta pagaliau pasiekė namus, juodasis fiakras kaip ir 
anksčiau liko akiratyje. 

“Nepatinka man tai, - pagalvojo Marijana, kai portjė atidarė 
vartus. - Kas šitie Žmonės ir kodėl seka mane?“ 

Ji neturėjo kito būdo ką nors sužinoti, kaip tik pranešti 
apie šitą fiakrą savo eiliniam raporte. Jeigu sekama Fušė 
iniciatyva, viskas taip ir liks, O jei ne, tai policijos ministras 
duos “Žvaigždei" kokį nors nurodymą. 

Trupuųį nurimusi Marijana išlipo iš karietos ir palikusi Fanę 
tvarkytis su paketais, įėjo į erdvų vestibiulį ir pasuko link 
marmurinių laiptų, ketindama atsiskaityti, ką nuveikė per rytinį 
pasivažinėjimą. 

Ji skubėjo, nes už keleto minučių turėjo ateiti į pamoką 
ponas Gosekas. Šitos pamokos greitai tapo pagrindiniu jos 
gyvenimo dalyku. Savo entuziazmu ji uždegė ir senąjį pedagogą 
ir mokėsi iš visų jėgų, kad greičiau įgytų laisvę. 

Bet vos ji spėjo užlipti ant pirmos pakopos, kai Kurtiadas 
- kunigaikščio kamerdineris - sulaikė ją. 

- Jo šviesiausioji šviesybė laukia madmuazelės savo kabinete, 
- tarė jis savo įprastu santūriu tonu, kuris būtinas pavyzdingam 
tarnui, koks ir buvo Kurtiadas. 

Trisdešimt metų tarnaudamas kunigaikščiui, jis pasidarė kažkuo 
į Jį panašus, perėmė netgi kai kurias nekaltas jo keistybes. 
Namuose Kurtiadas patarnavo tik kunigaikščiui ir tarp kitų tarnų, 
kurie jo prisibijojo, nors ir gerbė, turėjo valdžią, panašiai kaip 
pilkasis kardinolas. 

Štai kodėl vadinamoji madmuazelė Malerus pažvelgė į jį 
sunerimusi. 

- Jo šviesybė? Jūs norite pasakyti... kunigaikštis? 

- Jo šviesiausioji šviesybė! - pabrėždamas pakartojo Kurtiadas, 
lenkdamasis ir truputį suspausdamas lūpas, kad parodytų smerkiąs 
tokią nepagarbą. - Jie teikėsi pavesti man perduoti madmuazelei, 
kad jie laukia jos, kai ji sugrįš. Prašom, madmuazele, sekti 
paskui mane. 

Nuslopinusi nepasitenkinimą dėl to, kad vėluoja į dainavimo 
pamoką, Marijana nusekė paskui tarną iki kabineto, pažįstamo 
jai daug geriau, negu Taleiranas galėjo numanyti. Kurtiadas 
atsargiai pasibeldė, įėjo ir pranešė: 

- Madmuazelė Malerus, monsinjore. 

- Tegul įeina, Kurtiadai. O jūs įspėkite madam de Perigor, 
kad aš turėsiu garbės ją pasveikinti penktą valandą, a? 

Pasirodžius Marijanai, rašęs už darbo stalo Taleiranas trumpam 
atsistojo pasisveikinti ir vėl nusileido į krėslą, pasiūlęs merginai 
atsisėsti. Kunigaikštis kaip visada vilkėjo juodai, o ant jo frako 
spindintis šv. Georgijaus ordinas priminė Marijanai, kad šiandien 
jis pusryčiavo su senuoju kunigaikščiu Kurakinu, rusų pasiuntiniu. 
Ant stalo kampo senovinėj alebastro vazoj skleidė savo žiedlapius 
nuostabios tamsiai raudonos, beveik juodos rožės, beje, 
nekvepiančios. O kabinete jautėsi lengvas verbenų, kurias taip 
mėgo Taleiranas, aromatas. Saulės spindulys, prasiskverbęs pro 
užuolaidas, švelnino aplinkos griežtumą ir teikė jai intymumo. 

Prisėdusi ant kėdės kraštelio, Marijana vos drįso kvėpuoti 
tyloje, kurią trikdė tik kunigaikščio plunksnos krebždėjimas. 
Pabaigęs laišką, Taleiranas nerūpestingai numetė plunksną ir 
pakėlė bespalves akis į merginą. Jų išraiška buvo šalta ir 
mįslinga, ir Marijana, nežinia kodėl, pajuto nerimą. 

- Atrodo, kad ponia grafienė de Perigor labai jumis pasitiki, 
madmuazele Malerus. Žinote, tai nemenkas laimėjimas. Kokiais 

burtais jūs laimėjote šį mūšį - kitaip ir nepavadinsi? Ponia de 
Perigor per daug jauna, kad būtų dviveidė. Galbūt tai jūsų 
balsas kaltas? 

- Galbūt, monsinjore, bet aš taip nemanau. Tiesiog aš kalbu 
vokiškai. Ponią grafienę jaudina ne mano balsas, 0 gimtosios 
kalbos skambesys. 

- Mielai tikiu. Man rodos, jūs mokate daug kalbų? 

- Keturias, monsinjore, be prancūzų. 

- Velniai griebtų! Toje Bretanėje neblogai išlavinama! Niekad 
nebūčiau pamanęs. Beje, dėl to man kilo mintis pasiūlyti jums, 
jeigu sutiksite, laikinos sekretorės vietą. Jūs galėtumėt būti man 
naudinga versdama kai kuriuos laiškus, o kunigaikštienė mielai 
paskolins man jus. 

Pasiūlymas buvo visiškai netikėtas. Marijana pajuto, kaip 
kraujas užliejo jai skruostus. Tai, ką siūlė Taleiranas, buvo 
neįmanoma. Jeigu ji taptų jo sekretore, Fušė nedelsdamas 
sužinotų apie tai ir džiaugdamasis netikėta sėkme pareikalautų 
iš jos daug turiningesnių pranešimų. Tačiau Marijana tikrai už 
jokius pinigus nenorėjo peržengti aukštuomenės paskalų ir 
nereikšmingų smulkmenų aprašinėjimo rėmų. Fušė tai patenkina, 
tegul taip bus ir toliau. Jeigu ji turės reikalų su kunigaikščio 
korespondencija, Fušė pareikalaus daugiau. Ir tada Marijana per 
prievartą taps tuo, kuo ji nenorėjo ir neketino būti: tikra šnipe. 
Ji atsistojo. 

- Monsinjore, - tarė ji, - dėkoju už garbę, bet negaliu 
sutikti. 

- Kodėl? - šaltai paklausė Taleiranas. 

- Aš tiesiog nesugebėsiu. Jūsų šviesybė - valstybės veikėjas, 
diplomatas. Aš atvykau iš provincijos ir visiškai negaliu dirbti 
su tokia svarbia korespondencija. Be to, mano braižas... 

- O, mano nuomone, jūs rašote puikiai. Bent jau sprendžiant 
iš šito, a? 

Jis išėmė iš stalčiaus keletą popieriaus lapų, ir Marijana su 
siaubu pamatė, kad jo rankoje - jos raportas, kurį ji Šį rytą 
perdavė Flokė. Mergina suprato pražuvus. Sienos ir baldai ėmė 
plaukti jos akyse, ir Marijana pamanė, kad viskas griūna, o 
bronzos liustra krenta jai ant galvos. Tačiau ji buvo per daug 

sveiko proto, kad palūžtų. Kovingas charakteris skatino ją grumtis 
su bet kokiu priešininku. Didžiausiomis valios pastangomis, nuo 
kurių net išblyško, jai pavyko niekuo neparodyti užgriuvusios 
baimės. Ji padarė reveransą, tada apsisuko ir nuėjo durų link. 

- Tokiu atveju, - ramiai pasakė ji, - man čia daugiau nėra 
ką veikti. Turiu garbės, jūsų šviesiausioji šviesybe. 

Per daugelį metų Taleiranas matė įvairiausių moteriškos 
reakcijos atvejų. Bet dabar jis buvo baisiausiai nustebintas. 


- Palaukit... O kur jūs einate? 


- Susikrauti daiktų, - šaltai atsakė Marijana. - O tada 
pasistengsiu dingti, kol jūsų šviesybė man neatkeršijo. 

Taleiranas negalėjo sulaikyti juoko. 

- Dieve mano! Apie kokį kerštą gali būti kalbama? Aš net 
negaliu paprašyti savo draugo Fušė suimti jus, nes tai jis jus 
pasiuntė. Geriau grįžkite, sėskitės ir klausykitės manęs. 

Marijana nenorom pakluso. Įsmeigtos į ją kunigaikščio akys 
slėgė. Jai atrodė, kad jų pašaipus atkaklumas perveria ne tik 
jos drabužius, bet ir odą, pasiekdamas kūną ir sielą. Ji, be to, 
truputį bijojo, kas bus toliau. Bet kai atsisėdo, Taleiranas jai 
nusišypsojo. 

- Brangus kūdiki, - pradėjo jis, - aš pažįstu mūsų policijos 
ministrą ir Žinau jo metodus pakankamai seniai, kad neprarasčiau 
budrumo. Daugelį metų mes neapkentėme vienas kito, ir mūsų 
dabartinis... abipusis prisirišimas slepia savyje abipusį suintere- 
suotumą, kuris nejučia kelia abejonių. Jūs manote, jog kažkokia 
panelė Malerus... jūsų pavardė tikrai Malerus? 

- Ne, - susierzinusi tarė Marijana, - bet tolesni klausinėjimai 
yra bergždi. Aš nesuteršiu savo tikrojo vardo, atskleisdama jį 
tokiomis aplinkybėmis. Galite daryti man ką norite! 

- Skamba viliojančiai, a? Na ką gi! Jūs suteikėte man didelį 
malonumą, pademonstruodama, kad mano spėjimas buvo teisingas. 
Dėl jūsų tikrojo vardo - tai jis man nerūpi. Jūs, be abejo, 
neteisėtai atvykusi emigrantė, kuri priversta pasinaudoti... mūsų 
brangiojo Fušė protekcija. Jis išmano tokios pobūdžio šantažą... 
Taigi saugokite savo paslaptį. Ateis diena, kai pati ją atskleisite. 
Kaipgi dabar su jumis pasielgti? 

Taleiranas pakilo ir ėmė lėtai vaikščioti po kabinetą. Marijana 
nuleido akis į savo rankinę, kad nematytų aukštos juodos figūros, 
vis perkertančios saulės spindulį. Kai figūra nutoldavo, Marijana 
visu kūnu pajusdavo slegiantį žvilgsnį ir jai tekdavo sukaupti 
visas valios jėgas, kad sutramdytų savo nervus. Ko jis laukė? 
Ko norėjo iš jos? Kodėl jis tylėjo? 

Staiga ji išgirdo, kaip jis sustojo už nugaros. Ant savo peties 
ji pajuto svorį jo rankos, švelnios ir drauge valdingos. 

- Manau, - tarė jis pagaliau, - kad mes grįšime prie savo 
projekto. Jūs man suteiksite vertingą pagalbą. Dėl to, ko jus 
prašė Otranto hercogas - gerai, tęskite, lyg nieko nebūtų atsitikę. 

Marijana krūptelėjo. 

- Kaip? Jūs... noriu pasakyti, jūsų šviesybė nori, kad aš 
tęsčiau?.. 

- Suprantama! Žinoma, jūs rodysite raportus man prieš 
perduodama Flokė. Mano savimeilę glosto tai, kad viršuje norima 
smulkiai žinoti, kas dedasi mano namuose. Vadinasi, imperatorius 
dar domisi manim, jeigu galvoja apie mane... Tikiuosi, nuo šiol 
jūsų raportai bus išsamesni. Tačiau... 

Ranka ant Marijanos peties nepastebimai tapo sunki tarsi 
grasintų. Bet taip tęsėsi vos akimirką. Paskui ji vėl pasidarė 
švelni ir paglosčiusi merginos kaklą, sustingo ant sprando. 

Marijanai užgniaužė kvapą. 

- Tačiau aš jums galbūt pasiūlysiu padaryti... kitokią paslaugą! 

Staigiu judesiu Marijana nusimetė jo glostančią ranką ir 
rausdama iš pykčio atsistojo akis į akį su kunigaikščiu. Ji 
suprato, ko jis iš jos "nori, kokios paslaugos laukia, be abejo, 
mainais už tylėjimą ir pažadėtą kaltės atleidimą. Šantažas... dar 
bjauresnis negu Fušė. 

- Nesitikėkite iš manęs jokių paslaugų! - įniršusi sušuko ji. 
- Aš sekiau jus, sutinku, nors mano raportuose tebuvo dėmesio 
neverti niekai! Bet ne jūsų lovoje aš įgysiu laisvę! 

Taleiranas perkreipė veidą ir nusikvatojo. 

- Fu, madmuazele Malerus! Štai mintys ir žodžiai, verti jūsų 
netikro vardo! Aš tenorėjau paprašyti jus kartais padainuoti man 
ir mano draugams čia arba kurioje nors kitoje vietoje. 

- Ach! Tik tai... 

*- Tai? Žinoma! Nieko daugiau! Jūs nuostabi, brangioji 
Marijana, - leiskite vadinti jus šiuo žaviu vardu, taip jums 
tinkančiu, - bet aš niekad nevertinau meilės moters, atsiduodančios 
dėl kokios kitos priežasties, išskyrus jos pačios geismą. Meilė 
- tai muzika, neišreiškiamas akordas, o kūnas - tik instrumentas, 
be abejo, nuostabiausias iš visų!. Tereikia vienam iš dviejų 
suklysti ir vietoj romanso pasigirs gergždesys. Man kelia siaubą 
klaidingos gaidos - kaip ir jums! 

- Jūsų šviesybe... prašau man atleisti, - sumurmėjo nepaprastai 
susigėdusi Marijana. - Aš elgiuosi kaip kvailutė ir prašau už 
tai atleisti: Be abejo, aš būsiu laiminga galėdama suteikti 
malonumą jūsų šviesybei! 

- Puiku! Ir mūsų susitaikymo ženklan duokite savo ranką. 
Aš paspausiu ją, kaip tai daro jūsų draugai amerikiečiai. Man 
patinka jų papročiai. Nors jie kartais per daug tiesmuki mūsų 
ratui, tačiau vis tiek šaunūs. 

Jo šypsena buvo nuginkluojanti. Marijana atsakė į ją kuo 
nuoširdžiausiai ir įdėjo savo drebančius pirštus į kunigaikščio 
delną. Jis greitai juos spustelėjo. 

- Aš pasikviesiu jus rytoj ryte, jeigu nebūsite reikalinga 
kunigaikštienei. 

- Taip, jūsų šviesybe. 

Reveransas, ir Marijana atsidūrė galerijoje truputį apstulbusi, 
truputį susijaudinusi, bet jausdama nepaprastą palengvėjimą. Ji 
per daug ilgai laikė save rankose, joje per daug susikaupė 
pykčio Fušė, kad galėtų susilaikyti išoriškai  neparodydama 
džiaugsmo dėl pasikeitusios situacijos. Juo labiau ji negalėjo 
nejausti didelės simpatijos aristokratiškajam Taleiranui lygindama 
jį su gudriu ir cinišku Fušė. Jos košmaras baigėsi. Ji jau ne 
šnipė. Ji gali ramiai mėgautis jaukiu, prabangiu gyvenimu, kurį 
rado čia, ir atsiduoti pirmiausia muzikai, laukiant, kol Gosekas 
pasirūpins jos kaip dainininkės debiutu. 

Ji per daug pavėlavo į pamoką. Gosekas jau buvo išėjęs. 
Bet Marijana jautėsi tokia laiminga, kad dėl to beveik nenusiminė. 
Lipdama į savo kambarį, ji niūniavo dainelę, bet staiga prisiminė 
juodą fiakrą, kuris sekė ją visą rytą. Marijana panoro patikrinti, 
ar jis vis dar ten. Nusileidusi laiptais, kuriais ką tik lipo į 

viršų, Marijana perkirto vestibiulį, išėjo į kiemą ir pasuko prie 
vartelių šalia pagrindinio įėjimo. Marijana atidarė juos, iššoko 
lauk, priėjo iki sienos galo, ir jos džiaugsmas truputį priblėso. 
Juodasis fiakras tebestovėjo už kampo. 

Jis stovėjo ten pat ir tada, kai Marijana su kunigaikštiene 
ir mažąja o išvažiavo pasivažinėti naująja krantine, kurią 
pastatė imperijos administracija. 

Kažkas pasikeitė. Marijana tai pastebėjo tą patį vakarą, kai 
grįžusi iš pasivaikščiojimo ponia de Taleiran krito pavargusi į 
krėslą ir pareiškė: 

- Kaip žinote, mažyte, šiandien vakare pas mus priėmimas, 
bet aš per daug išvargusi, kad galėčiau nusileisti žemyn. Aš 
liksiu savo kambary... 

- Bet ką pasakys jo šviesybė, jeigu ponia kunigaikštienė 
nepasirodys priėmime? 

Šviesioji dama melancholiškai nusišypsojo. 

- Ogi nieko! Jo šviesybė puikiausiai apsieis be manęs. Galėčiau 
net tvirtinti, kad jis bus... visai patenkintas. 

Marijana netikėtai pajuto užuojautą kunigaikštienei. Pirmą 
kartą ji išgirdo savo ponios balse kartėlį, o juk nuo tada, kai 
pakliuvo čionai, mergina kasdien matė, kokią niekingą, tiesiog 
dekoratyvinę rolę vaidino ji savo vyro namuose. Taleiranas elgėsi 
su žmona pagarbiai, bet tai ir viskas. Jis domėjosi jos sveikata 
ir kitais kasdieniniais dalykais. Visa kita jis taupė daugybei 
moterų, nuolat supančių jį šiugždančiu aromatingų eskadronu. 
Ponia de Taleiran, atrodo, gana puikiai prisitaikė prie tokios 
padėties. Todėl jos šiandieninė melancholija nustebino Marijaną. 
Ar nebuvo jos įprastinis abejingumas tiesiog kaukė, slepianti 
skausmingą žaizdą? Mergina dar labiau nustebo, kai kunigaikštienė 
pridūrė, jog šį vakarą Marijana turi pasiruošti ir pasirodyti 
salone. į 

- Be ponios kunigaikštienės? 

- Taip, be manęs. Kunigaikštis pageidauja, kad padainuotumėte. 
Šiandien vakare pasirodys garsus čekų pianistas Dušekas su 
artininku  Nydermanu ir smuikininku Libonu. Jūs papildysite 
koncertą. 

Perspektyva dainuoti su tokiu nuostabiu trio ne itin pradžiugino 
Marijaną. Nepaisant kasdieninių pamokų su Goseku ir karštų 
jo pagyrimų, ji dar ne visiškai pasitikėjo savo balsu ir talentu. 
Kita vertus, pasirodyti tokiame svarbiame priėmime galėjo būti 
jai labai naudinga. Viena, ką ji turėjo padaryti, tai įspėti Goseką, 
kad abu drauge galėtų parinkti repertuarą. Siaip ar taip, jai 
buvo aišku, kad įsakymas atėjo iš viršaus ir negali būti nė 
kalbos apie atsisakymą. Pradėjo veikti susitarimas tarp jos ir 
Taleirano. Teliko tik paklusti, net jei širdies gilumoje jai atrodė, 
jog kunigaikštis iš tikrųjų negaišdamas skuba panaudoti ją. 

Apie 11 val. vakaro Marijana uždarė savo kambario duris, 
pasirengusi eiti į didžiąją salę. Šiuo laiku atvažiuodavo svečiai, 
nedalyvavę vakarienėje, ir prasidėdavo oficialusis priėmimas. Jau 
keletą minučių iš gatvės sklido karietų dardėjimas, vežikų ir 
liokajų šūkčiojimai. Šis triukšmas užgožė smuiko garsus, 
sklindančius iš apačios. 

Praeidama pro aukštą veidrodį, Marijana nusišypsojo ir sustojo. 
Nepaisant to, kad šis vakaras nekėlė jai didelio entuziazmo, ji 
jautėsi gerai. Žalsva suknelė gulėjo kaip nulieta, tik labai gili 
dekoltė su žibuoklių  puokštele truputį varžė ją. Vos 
neperžengianti padorumo ribų, iškirptė „beveik visiškai atidengė 
krūtinę, leisdama matyti jos švelnius kontūrus ir auksinę odą. 
Rankose, aptemptose ilgų lelijinių pirštinių, ji laikė natas romanso, 
kurį ketino dainuoti, aukštą šukuoseną puošė žali kaspinai ir 
žibuoklės. Šitaip apsirengusi Marijana pripažino pati sau esanti 
graži. Šį atradimą ji padarė Paryžiuje: pas Lerua ir šituose 
subtiliuose namuose, kur jos grožis sužydėjo. Iki tol ji šito 
nebuvo įsisąmoninusi, nors ir matė, kad žadina vyrų geismą. O 
dabar buvo visiškai tikra!.. Gal dėl to, kad toks žmogus kaip 
Taleiranas pasakė jai tai! Jis išmokė įsižiūrėti į save, ir šis 
naujas malonumas jai dar neįkyrėjo. 

Ji truputį pastovėjo prieš veidrodį, gėrėdamasi švelnioje žvakių 
šviesoje spindinčiu savo atvaizdu. Žalios akys spinduliavo, drėgnos 
lūpos švytėjo raudoniu, bet staiga Marijana atsiduso. Kokia ji 
būtų buvusi laiminga, jei būtų taip atrodžiusi praeitais metais. 
Galbūt tuomet Fransis būtų pamilęs ją, 0 ne jos turtus. Gal 
jie būtų pažinę tikrąją laimę! Bet Fransis negyvas, ir šis puikus 

atspindys - tik Marijanos d'Aselna šmėkla. Jos kūnas - pačiame 
žydėjime, o sieloje viešpatauja tuštuma. Tačiau vis dėlto reikėtų 
mylėti ir būti mylimai, atvert įsimylėjusiems vyrų žvilgsniams šitą 
nenaudingą grožį. 

Marijana matė veidrodyje, kaip prasivėrė jos lūpos, imituodamos 
bučinį, ir ji užmerkė akis, apimta neapsakomo troškimo. Bet 
tučtuojau riktelėjo ir atvėrė jas. Kažkieno rankos sučiupo ją iš 
nugaros ir karštos godžios lūpos prigludo prie sprando. Veidrodyje 
ji išvydo, kad tapo belaisve nepažįstamose, virpančiose rankose, 
o tamsiaplaukė galva slėpėsi už jos nugaros. Ji ryžtingai 
pasipriešino, suspaudusi lūpas, kad nesuriktų, galų gale išsiveržė 
iš rankų žiedo ir pastūmė savo skriaudiką su tokia jėga, kuri 
nebūtų padariusi gėdos nė vienam Centrinio turgaus mėsininkui. 
Įžūlusis nepažįstamasis nulėkė prie geležimi kaustytos laiptų 
baliustrados ir išsitiesė ant grindų. Tik dabar Marijana pažino, 
jog tai Ferkokas, Šarlotės auklėtojas. 

- Kaip? Tai jūs? Kas jums užėjo? Ar tik neišsikraustėte iš 
proto? 

- Aš manau... och! Aš pamečiau galvą ir taip pat savo 
akinius! Dieve! Jūs jų nepastebėjote?.. Vietoj jūsų matau kažkokį 
žalią rūką. O koks vis dėlto aš nevikrus! 

- Taip, iš tikrųjų! - pritarė jam Marijana, vos tramdydama 
norą nusikvatoti. 

Primerktomis trumparegėmis akimis ir tapnojančiomis aplink 
save rankomis jis atrodė visiškai nepavojingas ir sutrikęs. 

Prie paauksuoto konsolės pagrindo Marijana pastebėjo 
blizgančius akinius. Ji pakėlė juos, įsitikino, jog jie nesudužę, 
ir pabalnojo jais auklėtojo nosį, su užuojauta klausdama: 

- O kaip dabar? Ar dabar matote geriau? 

- O taip!. O, dėkoju! Kokia jūs gera, kokia jūs... 

- Kokia kvaila, norite pasakyti? Aš atsimokėjau geru už 
pikta, mano brangusis pone! Ar nemalonėtumėt paaiškinti, ką 
reiškia šis jūsų užpuolimas? 

Kartu su akiniais Ferkokas atgavo ir pasitikėjimą savimi, ir 
gėdos jausmą. Jis susigūžė ir nuleido galvą. 

- Prašom atleisti, madmuazele Malerus. Kaip jau sakiau, aš 
praradau galvą. Jūs žiūrėjote į save šitam veidrody ir buvot 

tokia nuostabi, tokia spindinti, tokia panaši į tą, kurią regiu 
savo sapnuose... 

- Jūs sapnuojate mane? - paklausė ji, nejučia koketuodama. 

- Dažnai, bet nepakankamai! Norėčiau sapnuoti jus kiekvieną 
naktį, nes sapnuose jūs palanki man, jūs ateinate ir... aš leidžiu 
sau tokius dalykus... sapne! Man pasivaideno, kad sapnas 
tebesitęsia... | 

Jo balse skambėjo tiek šilumos ir aistros, kad nuginkluota 
Marijana nusišypsojo jam. Jeigu ne nuolatinis nusižeminimas ir 
nedrąsumas, jį būtų galima pavadinti simpatingu! Už nedidelių 
akinių stiklų gražios akys - tokios nuolankios. Per daug 
nuolankios! Ištikimo šuns, o ne meilužio akys! Visos akys, 
artėdamos prie jos veido, buvo valdingos, reiklios. Fransis turėjo 
ledinį žvilgsnį, Zanas Ledriu - nuožmų, tas įžūlusis amerikietis, 
kuris norėjo ją nupirkti, - plėšraus paukščio žvilgsnį. Nė vienas 
iš jų neturėjo tokių meilių akių, apsunkusių nuo neišreikšto 
švelnumo. Ir Marijanos nepasitikėjimas vyrais kiek aptirpo. 

Jis bailiai paklausė: 

- Jūs atleidžiate man? Nepykstate ant manęs? 

- Nepykstu, nepykstu! Juk jūs nekaltas, kad mylite mane. 

Tai buvo ne klausimas, o tvirtinimas. Šis mielas vyrukas 
mylėjo ją, tuo ji neabejojo. Jis nežiūrėtų į ją tokiu žvilgsniu, 
jei tetrokštų užvaldyti ją. Be to, nuo jos žodžių jaunuolio akys 
sušvytėjo. 

- O, jūs viską supratote? Jūs žinote, kad myliu jus? 

- Nesunku susivokti! Bet supratau tai tik dabar. 

- O.. o jūs? Galbūt kada nors... 

- Norite žinoti, ar nepamilsiu jūsų kada nors? 

Marijanos šypsena tapo liūdna. 

- Manote, aš galiu tai pasakyti?) Jūs geras, ir tikiuosi, kad 
galėsime tapti draugais. Bet meilė!.. Aš net nežinau, ar dar 
sugebu mylėti. 

Labai tyliai jis paklausė: 

- Jūs jau mylėjote? 

- Taip. Ir nuo to laiko mano gyvenimas pilnas liūdesio ir 
apgailestavimų. Taigi būkite geras: niekada nekalbėkite man apie 
meilę. 

- O jis? - su netikėtu įniršiu paklausė Ferkokas. - Jis niekad 
nekalba jums apie meilę? 

- Jis?.. Kas jis? 

- Kunigaikštis! Aš trumparegis, bet su akiniais matau gerai. 
Aš mačiau, kaip jis žvelgia į jus savo šaltomis akimis, gyvatės 
akimis. 

Marijana priėjo prie auklėtojo ir švelniai paglostė jo skruostą. 

- Ne tokios jau aistringos yra gyvatės akys. Nekalbėkite 
kvailysčių, mano drauge. Kunigaikščio žvilgsnis nieko nereiškia, 
o man dar mažiau negu kitiems. 

- Tačiau, man rodos, jus atsiuntė greičiau jam negu 
kunigaikštienei. 

Marijanos ranka bejėgiškai nusviro ant šlamančio suknelės 
tiulio. Stai ir vėl ji leidosi prispiriama prie sienos. Bet dabar 
ją suklaidino šio jaunuolio naivumas. Gal todėl, kad ją pačią 
kankino mintys apie slaptus Fušė ketinimus, susijusius su ja. Ji 
suprato, kad be grafienės de Perigor, kuri apytikriai žinojo 
tiesą, visi kiti, matantys ją šiuose namuose ir pažįstantys jų 
šeimininką, neabejoja, kad dieną ji galbūt tarnauja kunigaikštienei, 
bet jau naktys turi priklausyti kunigaikščiui. Ir jai nusibodo, 
blogiau negu nusibodo būti tuo, kuo ji iš tikrųjų nebuvo. Tai 
pagaliau nebepakeliama! Ir šitas ne geresnis už kitus! 

Sunerimęs dėl jos tylėjimo, Ferkokas norėjo pratęsti pokalbį. 
Bet ji gestu sustabdė jį: 

- Ne! Daugiau nieko nesakykite. Man reikia nusileisti žemyn, 
ir laiko daugiau neturiu. Žinokite viena, kad ir ką jūs manytumėt, 
aš čia ne dėl kunigaikščio. Labos nakties, pone Ferkokai! 

Jis dar pamėgino ją sulaikyti. 

- Madmuazele... dar minutėlę. Jeigu aš jus įžeidžiau... 

Bet Marijana jau nebesiklausė. Netikėto artumo akimirka 
išblėso. Persilenkęs per turėklus, jis stebėjo, kaip ji slysta laiptais, 
veržii ir lengvutė lyg vaivorinis šešėlis, nesuprasdamas, kad, 
labiau pykdama ant pačios savęs negu ant jo, Marijana bėga 
nuo to pavidalo, kuriuo ją norima pavaizduoti, ir nuo savo 
pačios silpnybės. Ši netikėta meilė galėjo būti maloni ir 
nerūpestinga. Kodėl gi jis sutrypė jos gaivumą  bjauriais 
įtarinėjimais? Nevykėlis?.. Nejaugi vyrai dalijami tik į tris 

kategorijas: cinikus, storžievius ir nevykėlius? Nejaugi ji niekad 
nesutiks to, kuris bus visiškai kitoks? 

Baltai apsirengęs liokajus atidarė jai didžiosios salės duris, 
kurios buvo tam, kad, reikalui esant, nereikėtų eiti per paradinį 
įėjimą. Šviesa, šiluma ir kvepalų aromato bei muzikos banga 
užliejo merginą. Apšviesta gigantiškų krištolo liustrų, papuošta 
didelėm rausvų tulpių puokštėm, salė spindėjo visa savo puikybe. 
Linksmi pokalbiai, lydimi vėduoklių šmėžavimo, šilkinių šleifų 
šnarėjimas kilimais užpildė patalpą slopindamas smuikų skambesį. 
Suknios ir briliantai spindėjo. Baltų rusų ir austrų uniformų 
fone Marijanai krito į akis auksu siuvinėtas raudonas imperijos 
maršalo munduras, ir ji pažino liūtišką Nėjo, Elšingeno hercogo, 
galvą. Ji taip pat pamatė šezlonge pusiau gulinčią Kuršo 
hercogienę rausvu tiurbanu. Priešais aukštą liesą moterį, grafienę 
Kilmanzeg, sėdėjo Dorotėja de Perigor. Ji pakvietė Marijaną 
draugišku mostu. Ir pagaliau tiesiai priešais save Marijana pamatė 
Taleiraną, stebintį, kaip ji įeina. Jos žvilgsnis, kurį iš pradžių 
patraukė kunigaikštis, didingas ir niūrus juodu fraku, papuoštu 
užsienio ordinais, nepastebimai nuslinko prie kitos tamsios figūros, 
dar aukštesnės, stovinčios šalia ir, matyt, padedančios kunigaikščiui 
priimti svečius. 

Vyriškis įdėmiai žvelgė į ją. Jo veidas buvo liesas, profilis 
kaip vanago, oda tamsi, mėlynos akys spindėjo. Marijanos 
smilkiniuose  sutvinksėjo kraujas, burna perdžiūvo, pirštai 
mėšlungiškai suspaudė natų ritinėlį. Ji pažino Jasoną Boforą. 

Pirmasis Marijanos impulsas buvo bėgti kiek kojos įkabina, 
bet sveikas protas paėmė viršų. Ji neturėjo teisės bėgti. Tai 
būtų įmanoma, jei nei Boforas, nei kunigaikštis nebūtų pastebėję 
jos, tačiau jiedu įdėmiai žvelgė į merginą. Reikia likti Čia. 

Jausdama negalinti nė žingsnio žengti į jų pusę, Marijana 
pasuko prie grafienės de Perigor, kuri tebekvietė ją. Jai būtinai 
reikėjo atokvėpio, kad galėtų bent kiek susikaupti. Jaunoji 
Dorotėja sutiko ją su perdėtai karštu palankumu, galbūt norėdama 
šituo nustebinti aplinkinius. 

- Sėskitės prie mūsų, Marijana. Mes kaip tik narstom kaulelius 
kiekvienam, kuris tik pakliūva ant danties. Tai labai smagu! 

Marijana nusišypsojo iškankinta šypsena ir automatiškai pasakė, 
galvodama visai apie ką kita: 

- Neduok Dieve, madam, pakliūti jums ant danties! O apie 
ką kalbatės? 

- Apie imperatorių, žinoma! Vis atkakliau šnekama, jog jis 
veda erchercogaitę. Girdi, jis jau rūpinasi naujo dvaro steigimu, 
ir man ten numatyta rūmų damos vieta! Ką jūs apie tai 
manote? 

- Kad jūsų kilmė, ponia grafiene, leidžia jums užimti pačias 
aukščiausias pareigas! O jums ši vieta patinka? 

“Dieve! Koks kankinantis šitas tuščias pokalbis! Tačiau reikia 
bet kokia kaina laimėti laiko, kad sugalvočiau, ką daryti!“ 

Dorotėja de Perigor garsiai vaikiškai nusikvatojo, bet tučtuojau 
liovėsi. 

- Atvirai kalbant, ne! Žinoma, nematau jokių kliūčių tarnauti 
vienai iš Habsburgų, net jei ji tokia. kvaila, kad išteka už 
Žmogėdros, bet neturiu nė mažiausio noro būti taip arti 
Napoleono. Užtenka jau tų siaubingų Tiuirli vakarų, kurių 
neįmanoma išvengti. 

Grafienė Kilmanzeg, kantriai tylėjusi iki šiol, nusprendė, kad 
jos draugė per daug stengiasi dėl paprastos skaitovės ir kad 
laikas vėl susigrąžinti pašnekovės dėmesį. 

- Ar žinote, ką šiomis dienomis ji atsakė madam de 
Monmoransi?.. Tai buvo gana įdomu. 

- Dieve mano, ne! Papasakokite! 

- Kaip žinoma, imperatorius norėjo duoti Monmoransi grafo 
titulą. Ir jo Žmona, nepatenkinta šiuo išaukštinimu, jos nuomone, 
per menku tokiai garbingai giminei, paprieštaravo: “Sere, mes 
esame pirmieji krikščionybės baronai“. 

Imperatorius nusijuokė ir atsakė jai: “Aš žinau, ponia, bet 
manau, kad tam jūs nepakankamai gera krikščionė!“ 

- Kai nori, jis moka pajuokauti, - susimąsčiusi pasakė Dorotėja. 
- Ir vis dėlto aš stosiu tarnauti jo žmonai be ypatingo 
pasitenkinimo. Laimei, žmonos kol kas dar nėra. 

Marijanos širdis gniaužėsi iš baimės, ir žodžiai beveik 
nepasiekdavo sąmonės. Ji vos klausėsi, ir madam Kilmanzeg 
laimėjo. Dorotėja de Perigor vėl pasisuko į ją. 

Beje, visų dėmesys nukrypo į dvi priėjusias damas, ir Marijana, 
visų užmiršta, galėjo pamėginti apgalvoti situaciją. Ji nedrįso nė 
žvilgtelėti į tą pusę, kur buvo amerikietis. Nieko baisaus, jei 
Taleiranas sužinos jos vardą, nes jis jau žino, kad ji nelegaliai 
atvykusi emigrantė. Bet jis sužinos ir tai, jog ji Žmogžudė, ir 
prisimindama žodžius, išgirstus vakaro migloje Plimuto Barbikene, 
ji vos neprarado sąmonės: “... ilgai tai nesitęs. Kartuvės jau 
laukia jos... Londone“. Ir ją ėmė krėsti toks pat drebulys kaip 
tada. Ji manė Jau atsikračiusi taip ilgai kankinusios baimės, bet 
štai ji sugrįžo. Sitas Boforas neapkenčia jos. Ji nepanoro paklusti 
jo kaprizui, kai jis užvaldė jos turtą, ji su pasibjaurėjimu išvijo 
jį 1r jis, be abejo, ketina atkeršyti atiduodamas ją į budelių 
rankas. 

Ir staiga prabangi aplinka, elegantiški žmonės, muzika - viskas 
ėmė plaukti akyse, ir Marijana pajuto šaltį, tarsi būtų atsidūrusi 
lauke, kur ėmė kristi sniegas. Jos akys prisipildė ašarų. Pasirodė, 
kad viskas beprasmiška. Ji tuščiai kovojo, mėgindama atsikratyti 
tos baisios nakties, sudarkiusios jos gyvenimą, ir štai ji 
negailestingai ir nesulaikomai vėl užgriuvo ją. Puoselėtoji svajonė 
- atsidėti dainavimui ir gyventi tik sau - sunaikinta, kai tikslas 
buvo jau taip arti: Tik pagalvoti reikia, kokias viltis ji siejo 
su šiuo vakaru! Ir vyriškis, vėl vyriškis tapo nelaimės šaukliu! 
Ką gi dabar jai daryti? Pulti Taleiranu į kojas, papasakoti 
viską, absoliučiai viską ir maldauti, kad padėtų jai pasilikti 
Prancūzijoje? Prisiminusi, kaip reagavo į jos pasakojimą senasis 
d'Avaris, Marijana nejautė noro pakartoti bandymo. Nė vienas 
vyriškis nepatikės ja, nes jos tiesa įžeidžia vyrišką orumą. 

Bailiai apsižvalgiusi, ji paieškojo aukštos Boforo figūros, tačiau 
nerado. Užtat netoli išgirdo neskubią Taleirano šneką. Jis 
prisijungė prie būrelio, apsupusio metrą de Fontanė. Didysis 
universiteto šviesulys eilinį kartą buvo atsidavęs užsiėmimui, kurį 
taip mėgo: aukštinti dieviškojo de Šatobriano kūrybą apskritai 
ir paskutinę jo knygą “Kankiniai" konkrečiai. Šis kūrinys turėjo 
didelį pasisekimą, taigi suprantama, jog Luji de Fontanė turėjo 
ką pasakyti. Patraukta jo malonaus balso, Marijana prisiartino 
nusprendusi atsargiai pasikalbėti su Taleiranu, kuris stovėjo 
priešais oratorių ir žvilgčiojo į jį su pašaipia šypsenėle. Kalbama, 

jog kunigaikštis nelabai griežtai traktuoja moralės normas, yra 
ciniškas ir nepripažįsta sąlyginumų. Gal jis mažiau, negu ji mano, 
bus šokiruotas sužinojęs, jog ji nužudė vyriškį. 

- Aš sakau, kad nėra nieko nuostabesnio už “Kankinius", ir 
nesuprantu, brangusis kunigaikšti, - kalbėjo Fontanė, - kaip jūs 
galite taip atsainiai žiūrėti į vieną iš reikšmingiausių mūsų laiko 
kūrinių! 

- Metras de Šatobrianas kelia man nuobodulį, brangusis 
Fontanė, - pro nosį ištarė Taleiranas. - Vilko slėnio atsiskyrėlis 
mielai imtų mokyti patį Dievą ar bent jau Mozę. Jo nuomone, 
jis vienas pasauly žino, ką reiškia būti kankiniu. Geriau 
pamirškime nors trumpam jūsų dievaitį ir eikime pasiklausyti 
muzikos, a? 

„Pakviestieji tučtuojau pasuko į muzikos saloną, ir Marijanai 
teko atsisakyti pokalbio su kunigaikščiu. Ji turėjo dainuoti, todėl 
nusekė paskui kitus su nemaloniu jausmu, kad vargu ar įstengs 
išspausti nors garsą. Jos laukia neišvengiama katastrofa. Ir jeigu 
vis tiek jau viskas baigta, tai kam dar kentėti viešą egzekuciją 
ir tapti visų šių Žmonių pajuokos objektu? Sustojusi prie įėjimo, 
ji praleido žmonių srautą ir pasuko prie laiptų. Ji ketino pakilti 
į savo kambarį, apsivilkti paltą, paskui pakviesti karietą ir 
važiuoti į Granž Bateljero gatvę. Ten ji sulauktų Dorotėjos de 
Perigor, vienintelės, kaip jai rodėsi, kuri galėtų jai padėti. Bet 
jai nepavyko žengti nė dviejų Žingsnių. Netikėtai išdygusi niūri 
amerikiečio figūra užstojo jai kelią. 

- Kurgi jūs? - paklausė jis, sugriebęs ją už rankos. - Muzikos 
salonas ten! Argi jūs neketinate mums padainuoti? 

Jo tonas buvo toks natūralus, tarsi jie išsiskyrė tik vakar, 
bet kaip tik šitas ramumas išgąsdino Marijaną labiau negu atviri 
grasinimai. Ji pamėgino išsilaisvinti sutelkusi visą savo drąsą. 

- Prašom paleisti mane, pone. Aš nepažįstu jūsų. 

Jis nusijuokė parodydamas akinamai baltus dantis, bet nepaleido 
savo aukos. 


- Kurgi jūs išmokote dainuoti, brangioji madmuazele Malerus? 
Juk taip?.. Beje, iš kur ištraukėt šitą pavardę? Ji baisi, jūs 
žinote? 

- Baisi ar ne, ji man gera, ir aš dar kartą prašau paleisti 
mane. Mums su jumis nėra ką veikti drauge. 

- Tai jūs taip manote! O mano nuomone, turime apie ką 
pasikalbėti. Nė neketinu paleisti jūsų, mieloji Marijana! Beje, 
jeigu norėjote tapti neatpažįstama, reikėjo pakeisti bent jau kai 
kurias smulkmenas: akis, plaukus, veidą, savo kūną... Aš jus 
paleisiu tik su sąlyga, kad eisite prie jūsų laukiančio rojalio, ir 
tai ne iš karto. Aš laikysiu jus tol, kol iškilmingai neprisieksite 
pasikalbėti su manim be liudininkų! 

- Likti su jumis vienai? Čia? Bet tai neįmanoma! 

- Jūs juk turite kambarį. 

- Jis šalia kunigaikštienės kambario. Tai pavojinga mano 
reputacijai! 

- Ir jūs, žinoma, labai rūpinatės ja, - kraugeriškai šyptelėjo 
Boforas. - Tada raskite kitą vietą, tiktai greičiau. Ir daugiau 
neklauskite, kodėl jus laikau, kaip neklausiama policininko, 
pagavusio vagį nusikaltimo vietoje. 

Paklaikusiom akim Marijana pažvelgė į langus. Niekad dar 
nebuvo taip blogai. Šitas žmogus turėjo kažką šėtoniško! Ji 
staiga prisiminė nedidelį paviljoną parko gilumoje. Paprastai jis 
būdavo tuščias. Ji greitai sušnibždėjo: 

- Po vakarienės, kai prasidės kortos, susitiksime parko gilumoje. 

- Tokiu oru? Argi nežinote, kad lauke sninga? 

- O aš maniau, jūs jūrininkas, - atsainiai pareiškė Marijana, 
- ir nebijote sniego. 

- Aš bijau ne dėl savęs, o dėl jūsų Žžavingų kojyčių, mano 
mieloji, - atsakė jis šiek tiek nusilenkdamas. - Bet jeigu ketinate 
nekreipti dėmesio į šėlstančią stichiją... 

- Jeigu tik jūs neatiduosite pirmenybės vistui. Man rodos, 
jūs jam labai neabejingas. 

Pademonstravusi savo susitvardymą ir pasipūtimą, ji pajuto 
šiokį tokį palengvėjimą. Dabar ji bijojo jo mažiau. Tiesą sakant, 
jos baimė išnyko visiškai. Ji pamanė, kad iš tikrųjų galbūt dar 
ne viskas prarasta. Jeigu jis norėjo susitikti be liudininkų, 
vadinasi, dar niekam nieko nepasakė. Dabar viskas priklausys 
nuo kainos, kurios jis užsiprašys už savo tylėjimą, ir Marijana 
bijojo net pagalvoti apie tai, ko jis gali pareikalauti. 

Bet buvo panašu, kad Jasonas Boforas neketina atnaujinti 
savo ankstesnių reikalavimų. Paleidęs jos ranką, jis pasitaisė 
iškrakmolytus rankogalius ir ramiai pareiškė: 

- Viskam savas laikas! Taigi nuspręsta: mes susitiksim po 
vakarienės. Tik nemėginkit apgauti! Jūs net nejsivaizduojate, 
kaip aš kartais trokštu sukelti grandiozinį skandalą. - Marijana 
paraudo iš pykčio. Jis tyčiojasi iš jos, ir ji su neapykanta 
pažvelgė į mėlynose akyse šokinėjančias linksmas ugneles. 

- Nesirūpinkite, - šaltai pasakė ji, - aš būsiu ten! 

Jis nusilenkė su nuostabia tokiam vyriškam sudėjimui gracija 
ir lankstumu. 

- Nekantriai lauksiu tos minutės. Laikykite mane savo tarnu, 
madmuazele, ir drauge gerbėju, kuris dabar karštai plos jums! 

Atsitiesęs jis visai tyliai pridūrė: 

- Kas per veido išraiška, mielas kūdiki! Žmonės gali pamanyti, 
jog susitikot su žmogėdra. Prisiekiu, aš neryju jaunų merginų... 
bent jau taip, kaip jūs įsivaizduojate. Iki pasimatymo! 

Jis staigiai pasisuko ir dingo tarp svečių. Marijana drebančia 
ranka persibraukė kaktą. Ji buvo šlapia nuo prakaito, ir, 
išsitraukusi nosinaitę, vogčia nusišluostė ja. 

- Na ir ką gi jūs veikiate? - pasigirdo šalia priekaištingas 
Taleirano balsas. - Dušekas jau prie rojalio ir štai štai pradės. 
Paskui jūsų eilė. Eikite pas madam de Perigor, ji prašė. 

Su šaltu garsaus didiko mandagumu jis paėmė ją po ranka, 
kad pravestų tarp daugybės krėslų, kur buvo įsitaisę svečiai. 

Pakeliui jis tarė: 

- Šitas pasaulis tikrai ankštas. Jūs turbūt sutiksite su manim. 
Argi manėte jūs, kad šį vakarą pamatysite čia seną draugą, a? 

- Jokiu būdu, jūsų šviesybe, - atvirai atsakė Marijana, baimingai 
klausdama savęs, ką gi galėjo pranešti kunigaikščiui Boforas. - 
Ponas Boforas pasakė jūsų šviesybei, kad... 

- Kad jis gerai pažinojo jūsų giminaičius Anglijoje, ir tai 
atitinka mano spėliojimus dėl jūsų autentiškumo. Atrodo, kad 
jis nuoširdžiai jumis žavisi. 

“Veidmainis!  Niekingas veidmainis! - pagalvojo įsiutusi 
Marijana. - Jis gieda ditirambus, kad tik daugiau sužinotų apie 
mane". 

Bet ji tik pakėlė balsą, kai paklausė: 

- Jūsų šviesybė teiksis man pasakyti, kur susipažino su Jasonu 
Boforu? 

Taleiranas nusijuokė: 

- O! Tai sena istorija. Kai keliavau po Ameriką, gerai 
pažinau jo tėvą, padorų žmogų, tikrą bajorą. Jaunasis Jasonas 
tada buvo dar baisus vėjo botagas, svajojantis vien apie laivus 
ir jūrą. Jis leido laiką, paversdamas plaukiojimo priemonėmis 
viską, kas pakliūdavo po ranka... net skalbimo geldą! Taigi... ir 
jų namai buvo nepaprastai gražūs. 

- Buvo? 

- Juos sunaikino gaisras netrukus po Roberto Boforo mirties. 
Mirties, beje, tokios pat keistos, kaip ir tas gaisras. Šeima 
nuskurdo. Jeigu buvo kaltininkas, tai jis liko nerastas. Taip, 
labai keista istorija! Beje, jūs gi turite ją Žinoti ne blogiau už 
mane, a? 

Marijana nuleido akis, slėpdama sumišimą. 

- Aš buvau per daug maža, kad domėčiaus tuo, apie ką 
kalbėjo suaugusieji mano giminaičių salone. Be to, ponas Boforas 
lankėsi pas mus ne taip jau dažnai. Aš bent jau matydavau jį 
retai. 

- Jums telieka gailėtis. Tai ypatingas žmogus, ir aš jį labai 
myliu. Jis vyriškai kovoja, kad susigrąžintų prarastus turtus, ir 
pasieks savo. Jis iš tų, kurie eina prieš vėją ir bangas. Ar 
žinote, kad prieš keletą mėnesių nuskendo jo laivas, pakrautas 
medvilne? Ir štai nežinia per kokį stebuklą jis vėl įsigyja laivą 
ir šiuo metu ieško krovinių, kad grįžtų į Čarlstoną pilnais 
triumais. Puiku, ar ne tiesa? 

Jie priėjo prie pirmosios klausytojų eilės. Kaip tik laiku, nes 
Marijana buvo pasirengusi pamiršti bet kokį atsargumą ir pratrūkti. 
Ji juk žinojo, kokiu "stebuklu" pasinaudojo šis “nuostabusis": 
liguista fanatiko lošėjo aistra. Sėsdamasi greta jaunosios grafienės, 
Marijana, dar tebevirpėdama iš tramdomo įsiūčio, nusprendė 
mintis apie Jasoną Boforą atidėti vėlesniam laikui - iš pradžių 
reikia sužinoti, ko jis iš jos nori. O dabar ilgi čekų pianisto 
pirštai sustingo virš klaviatūros. Derėjo laikytis tylos, net širdyje, 
net sieloje... Argi muzika Marijanai nėra geriausi raminamieji? 

Dabar ji pamirš visus niekingus pasaulio rūpesčius ir atgaus 
sielos ramybę, kurios jai greitai prireiks. Nuskambėjus pirmiesiems 
preliudijos garsams, ji užmerkė akis. 

Po dviejų valandų Marijana užsimetusi ant lengvos suknelės 
juodą apsiaustą ir įsisupusi į sabo išėjo iš namo, perkirto terasą 
ir nuniro į parko tamsą. Jau nebesnigo, bet stora sniego marška 
paslėpė viską, net medžius pavertė baltais vaiduokliais. Marijana 
nebijojo nei stichijos, nei nakties tamsos. Ji ėjo balta plyne, 
vengdama iš langų krentančių šviesos juostų. Oras pasnigus tapo 
minkštesnis, šaltis sušvelnėjo. Mergina greitai pasiekė parko 
gilumą ir priartėjo prie nedidelio aštuoniakampio paviljono. Iš 
už užuolaidų sklido silpna šviesa. 

Matyt, Jasonas Boforas jau laukė jos. 

Jis tikrai buvo viduje, sėdėjo prie židinio ir šildėsi rankas 
prie ugnies, kurią pats užkūrė, mat svečio čia visuomet laukdavo 
pakrautos malkos ir prakura. Marijaną apstulbino jo rūstus 
profilis, išryškintas auksinės liepsnos fono. Pirmą kartą ji pastebėjo 
jo savotišką grožį, bet čia pat nuvijo šią mintį, laikydama ją 
silpnybe, nesuderinama su tuo, kas turėjo įvykti. 

Uždariusi paskui save duris, mergina pasuko prie ugnies. Jos 
sabo kaukšėjo į marmuro grindis, bet Jasonas net neatgręžė 
galvos. Nežiūrėdamas į ją, jis parodė kitame židinio šone stovintį 
krėslą. 

- Sėskite čia. 

Ji automatiškai pakluso atmesdama atgal apsiausto gobtuvą. 
Jos nedidelė išdidi galvutė, apvainikuota blizgančių garbanų, 
spindėjo ugnies blyksniuose, tačiau Boforas ir toliau nežiūrėjo 
į ją. Įsmeigęs akis į degančias pliauskas, jis pusbalsiu ėmė 
niūniuoti romansą, kurį neseniai atliko Marijana. Jo žemas balsas 
buvo malonus, tačiau Marijana atėjo čia ne tam, kad klausytųsi 
dainavimo. 

- Aš laukiu, - pasakė ji nekantriai. 

- Taip skubate? Pirmiausia pasakykite, kaip vadinasi ši daina? 
Ji man labai patinka. 

- Tai praeito amžiaus daina “Meilės džiaugsmas". Sukūrė ją 
Martinas, žodžiai Floriano. Jums to pakanka? - paklausė ji 
pašaipiai. 

Jasonas pirmą kartą atkreipė į ją savo žvilgsnį, ramų kaip 
jūra geru oru. Jis gūžtelėjo pečiais. 

- Nepurkštaukit, - tarė jis, - mes čia tam, kad pasikalbėtume, 
o ne ginčytumės. Man dingo bet koks noras su jumis susiimti, 
net jeigu kada nors jo ir būta. 

- Tikras stebuklas! - Marijana šyptelėjo. - Tai kam gi mes 
čia? 

Jis susierzinęs mostelėjo ranka. 

- Na, meskite šitą irzlų toną! Jūsų balsas nuo jo darosi 
nepakenčiamas! Supraskite, kad taip jūs galite sunaikinti visą 
žavesį. 

- Žavesį? 

- Taip, žavesį, - tarė jis su kartėliuų, - kurio belaisvis aš 
tapau, išgirdęs, kaip jūs dainuojate. Jūsų balsas leido man 
išgyventi... taip, dangiškas akimirkas. Kiek šilumos! Koks tyrumas! 
Tai buvo man... 

Įsmeigęs žvilgsnį kažkur prieš save jis visiškai atsidavė neseniai 
patirto jausmo įspūdžiui. 

Marijana sulaikiusi kvapą žvelgė į jį, pamaloninta jo akivaizdaus 
nuoširdumo. Bet staiga Jasonas grįžo į žemę ir šaltai pareiškė: 

- Ne... nieko! Atleiskite, jūs to nesuprasite. 

- Jūsų nuomone, aš tokia kvaila? - paklausė ji nusivylusi, 
bet su kažkokiu ją pačią nustebinusiu švelnumu balse. 

Amerikietis šyptelėjo savo keista kreiva šypsena. 

Dangaus mėlynumo jo akys žybtelėjo. 

- Jūsų smalsumas didesnis net ir už pasipūtimą, a? Jūs per 
daug moteriška, Marijana. Ir širdies gilumoje aš klausiu savęs, 
ar labai jūs būsit patenkinta, sužinojusi, kad jūsų balsas priminė 
man kitą, kurio mėgau klausytis vaikystėje. 

- O kodėl gi ne? 

- Todėl, kad tai buvo mano žindyvės balsas, puikios juodaodės 
vergės Deboros, kilusios iš Angolos, balsas. 

Matydamas, kaip pasipiktinusi Marijana kyla iš vietos degančiais 
skruostais ir žaibuojančiomis akimis, jis juokdamasis pridūrė: 

- Būtent to aš ir tikėjausi: tai nepaglostė jūsų savimeilės. 
O juk jūs neteisi: Deboros balsas buvo kaip stebuklingas tamsus 

aksomas. Tai štai! Vaikystėje jus turėjo išmokyti, kad už smalsumą 
visuomet nukenčiama. 

- Pakaks! - drebėdama iš pykčio sušuko Marijana. - Malonėkite 
tučtuojau išdėstyti priežastis, dėl kurių mes turėjome čia susitikti. 
Ką jūs norite man pasakyti? 

Savo ruožtu jis pakilo ir priėjo prie jos. 

- Pirmiausia leiskite užduoti jums vieną klausimą: kodėl jūs 
pabėgote iš Anglijos? 

- O jūs argi nežinote, kas atsitiko Selton Hole naktį po 
vestuvių? 

- Taip, tačiau aš... 

- Tai kaip drįstate klausti, kodėl aš turėjau bėgti, nors 
puikiai žinote, jog aš užmušiau vyrą ir jo pusseserę prieš 
padegdama pilį. Jūs šitai žinojote taip puikiai, kad puolėte 
persekioti mane, ketindamas atiduoti į budelio rankas. 

- Aš?.. Aš puoliau jus persekioti? Ir aš ketinau atiduoti jus 
budeliui? - pakartojo Boforas taip nuoširdžiai nustebęs, kad 
Marijana truputį sutriko. 

Toliau ji kalbėjo ne taip užsidegusi. 

- Žinoma, jūs! Aš girdėjau jus kalbant krantinėje Plimute! 
Jūs ėjote su kažkokiu juodai vilkinčiu neūžauga ir pasakėte, 
kad man nepavyks toli pabėgti ir kartuvės jau laukia manęs. 

- Kaip? Jūs buvote ten? Oho! Ar tik neturite stebuklingos 
lazdelės, kuri paverčia jus nematoma? 

- Nesvarbu. Sakėte jūs tai ar ne? 

Jasonas nusijuokė iš visos širdies. 

- Žinoma, aš tai sakiau! Bet aš kalbėjau ne apie jus, mažoji 
kvailute! Aš tuomet dar nežinojau apie visus žygdarbius, kuriuos 
jūs atlikote tą naktį! 

- Tuomet apie ką gi? 

- Apie vieną nenaudėlę, Nelę Vudberi, kilusią iš Londono 
lindynių, kuri nužudė, norėdama apgrobti mano geriausią 
stiebininką, vieną iš dviejų, kuriuos man pavyko išgelbėti žuvus 
“Savanos gražuolei". Ši moteris prasibrovė į Plimutą, iš kur 
ketino keliauti į Antilų salas. Tai jos aš ieškojau. Ir radau!.. 

- Vadinasi, ją... 


230 


- Pakorė! - rūsčiai tarė Boforas. - Nieko kito ji nenusipelnė. 
Jeigu teisingumas būtų jos pasigailėjęs, aš pats būčiau ją 
užmušęs. Bet užtenka apie tai. Jūs pažadinote nemalonius 
prisiminimus. O juk kalbėtis turim apie jus. Ką ketinate daryti 
dabar? 

- Dabar? 

- Taip, taip, - pasakė jis nekantriai. - Juk nemanote likti 
šiuose namuose? Paprasta žavingos idiotės skaitovė, laukianti, 
kad galbūt mano šviesiausiasis draugas pastebės, kokia ji gundanti. 

Vėl šita mintis! Ir vėl Marijaną suėmė nesulaikomas įtūžis. 
Nejaugi iš tikrųjų neįmanoma įsivaizduoti kitokios jos paskirties, 
kaip tik atsidurti Taleirano lovoje? 

- Kuo jūs mane laikote galų gale? - pradėjo ji. 

- Esate puiki mergina, deja, proto turite mažiau negu norėtųsi! 
Jūs tiesiog genialiai sugebate pakliūti į neįtikėtinas situacijas, 
mielas kūdiki! Paklausykite, jūs primenate man jauną žuvėdrą, 
neprityrusią ir lengvabūdę, kuri aklai puola į siautėjantį okeaną, 
manydama, jog tai paprastas upeliukas,, o paskui nežino, kaip 
grįžti atgal. Esu tikras: jeigu liksite čia - anksčiau ar vėliau 
tapsite šito seno ištvirkėlio Taleirano grobiu. 

- O aš sakau, kad ne! Jūs ką tik kalbėjote apie mano 
balsą. Kaip tik jo dėka aš tikiuosi ištrūkti iš čia. Aš kiekvieną 
dieną imu pamokas, ir mokytojas dievagojasi, kad pasirūpins 
mano triumfališku pasirodymu pačiose didžiausiose Europos 
scenose. Jis sako, kad aš galiu tapti garsiausia amžiaus dainininke! 
- su naiviu išdidumu baigė Marijana. 

Boforas patraukė pečiais. 

- Teatras? Ir teatre jūs tikitės rasti savo laimę, įgyti padėtį, 
vertą jūsų! Net jeigu jūsų balsas puikus kaip arkangelo 
Gabrieliaus, vis tiek paprašyčiau neužmiršti, kas tokia esate, - 
griežtai pasakė Jasonas. - Markizo d Aselnos duktė scenoje! Kas 
gi tai pagaliau - beprotybė ar neišmanymas? 

Po truputį jį apėmė įtūžis. Marijana matė, kaip susigniaužė 
jo kumščiai, o plėšraus paukščio veidas tapo nepaprastai rūstus. 

- Nei viena, nei kita! - sušuko ji, praradusi savitvardą. - 
Aš noriu būti laisva! Argi nesuprantate, kad jau nėra Marijanos 
d'Aselna, kad ji mirė, mirė rudens vakarą... ir tai jūs ją 

nužudėte! Kam jūs dabar kalbate apie mano vardą, mano 
gimdytojus? Ar galvojote apie juos tą naktį, kai išlošėte mane 
kortomis lyg užsigulėjusią prekę, lyg vergę, su kuria galima 
elgtis kaip užsigeidus? Tą naktį jūs išniekinot markizo d'Aselnos 
vardą. O jo duktė atrodė jums verta tokios pat pagarbos kaip 
jūreivių mergšė! 

Pykčio ir nevilties ašaros suspindo jos akyse. Jasoną sukrėtė 
šis karštas puolimas. Net pro įdegimą buvo žymu, kad jis išbalo, 
ir dabar su kažkokiu beviltišku ilgesiu žvelgė į jos iškankintą 
veidą. i 

- Aš nežinojau! - šnibždėjo jis. - Prisiekiu motinos atminimu, 
kad aš nežinojau! Iš kur galėjau Žinoti? 

- Ką žinoti? 

- Kas jūs buvote iš tikrųjų! Aš jūsų nepažinojau! Ką aš 
buvau girdėjęs apie jus! Jūsų vardas, jūsų kilmė... 

- Mano turtas! - piktai riktelėjo Marijana. 

- Jūsų turtas, iš tikrųjų! Bet užtat aš gerai pažinojau Fransį 
Kranmerį, jo kliką ir ypač gražuolę Ivę.. Aš žinojau, kad jie 
sugedę iki kaulų smegenų, pasirengę viską parduoti, kad jiems 
rūpi tik prabangūs daiktai, lošimas, sportas ir idiotiškos lažybos. 
Iš kur galėjau atspėti, jog jūs nesate tiksli Ivės Sen Alben 
kopija. Juk ji irgi aukštos kilmės, nepriekaištingos išvaizdos, 
tačiau gali per naktį atsiduoti keliems vyrams, kad uždirbtų 
pinigų savo brangiausiam Fransiui. Kodėl gi jūs turėjot skirtis 
nuo jos, jeigu Fransis vedė jus? Mano nuomone, jūs negalėjote 
skirtis nuo Kranmerio, jeigu ištekėjote už -jo ir jūsiškiai atidavė 
jus jam, puikiai žinodami, kas jis toks yra. 

2- Maniškiai? - sielvartingai paklausė Marijana. - Tetulei Elisei 
niekada nebūtų atėjusi į galvą mintis, kad vienintelio žmogaus, 
kurį ji mylėjo, sūnus gali būti niekšas. Ir man ištekant ji jau 
aštuonios dienos ilsėjosi kapo rūsyje! Aš buvau visiškai viena, 
atiduota žmogui, kuriam reikėjo tik mano pinigų, O jūs 
negailestingai apiplėšėte mane per daug trumpesnį laiką, negu 
tai būtų padaręs jis! 

- Tai ne aš jus apiplėšiau. Tai jis. Aš ir neketinau lošti iš 
jūsų turto. 

- Bet jūs nesutrukdėte jam, priešingai: kai jis jau neturėjo 
iš ko lošti, jūs pagalvojote apie mane. 

- Ne, prisiekiu jums, ne! Tai Fransis pasiūlė jus, kad vienu 
gaistu susigrąžintų viską! 

- Ir jūs mielai sutikote? 

- O kodėl gi ne? Jeigu jis taip begėdiškai pasiūlė jūsų kūną 
ir jūsų bučinius, vadinasi, buvo tikras, kad jūs sutiksite!.. 
Supraskite mane, Marijana: aš maniau, jog jūs tokia pat ištvirkusi 
kaip ir jis! Argi kelias dienas prieš vestuves aš negirdėjau, kaip 
jis juokdamasis pažadėjo paskolinti jus lordui Moirui, sakydamas 
esą jūs turite patikti jam? Bet jeigu aš iš tikrųjų būčiau pažinęs 
jus, Marijana, aš niekad nebūčiau sutikęs net lošti su juo. 
Prisiekiu jums, kad... 

- Jūs per daug dažnai prisiekiate! - nepatenkinta nutraukė 
jį Marijana. - Aš jūsų to neprašau ir netikiu jumis! Jūs matėte 
mane per ceremoniją! Nejaugi aš iš tikrųjų atrodžiau kaip 
mergšė, pasirengusi atsiduoti pirmam sutiktajam? 

- Ne, tikrai! Bet moters veidas gali būti toks apgaulingas! 
Be to, jūs buvot tokia nuostabi!.. Tokia nuostabi... 

Marijana niekinamai nusijuokė. 

- Aišku! Jūs nusprendėt, kad patogi proga irgi nuostabi! 
Kaip paprasta! Aš jums patikau ir jūs galite turėti mane su 
mano vyro palaiminimu! 

Jasonas lėtai pasuko prie židinio. Marijana nematė jo veido, 
bet pastebėjo, kad už nugaros sudėtos rankos krūpčioja. 

Per keletą tylos akimirkų Marijana galėjo kaip reikiant 
įsisąmoninti tai, ką dabar sužinojo: koks niekšas Fransis, kuris 
prieš pat vestuves siūlė ją savo draugui, galbūt už tam tikrą 
mokestį, Ivė, prekiavusi savo grožybėmis, kad įsiteiktų meilužiui. 
Kokiam purve ji buvo atsidūrusi ir kaip teisingai pasielgė, kad 
sunaikino abudu! Jie neturėjo teisės gyventi. Nežiūrėdamas į ją, 
Jasonas prabilo su netikėta jėga: 

- Taip, prisipažįstu: aš troškau jūsų su anksčiau niekada 
nepatirta aistra! Troškau taip, kad už vieną meilės naktį buvau 
pasirengęs atiduoti netikėtai įgytą turtą, kurio, beje, man taip 
reikėjo. Pralošęs aš būčiau praradęs viską, O jūs ramiai, nors 
ir kiek pavėluotai, praleidusi pirmąją vedybinę naktį, lauktumėt, 

kada vyras maloniai perleis jus lordui Moirui! Bet man tomis 
akimirkomis jūs atstojote visą pasaulį, mano ateitį ir laimę. Jūs 
ir buvote mano laimė, ir aš taip pamečiau protą, kad galėjau 
atiduoti viską už palaimą keletą valandų laikyti jus savo glėbyje. 

Nors ir įtūžusi Marijana pajuto, kad ją sujaudino šitam balse 
skambanti aistra. Tyla įsivyravo jaukiame kambaryje. Amerikietis 
nejudėjo, bet Marijanai pasirodė, kad jo platūs pečiai nusviro 
ir jis šiek tiek susikūprino. Kas jį slėgė? Ji panoro prieiti prie 
jo ir pamėginti susigaudyti, kiek nuoširdumo yra jo žodžiuose, 
tačiau nepadarė to, nes per daug netikėjo vyrų gerosiomis 
ypatybėmis. O šitas vyriškis yra jos nelaimių kaltininkas. Ji neturi 
šito užmiršti. Ir apskritai jau laikas baigti diskusiją. 

- Tikiuosi, tai viskas, ką norėjote man pasakyti? - atsiduso 
ji. 

- Ne!.. Aš dar nebaigiau! 

Jis pasisuko ir priėjo prie jos. Jo veide Marijana nematė 
ankstesnio susijaudinimo pėdsakų. Jasonas buvo niūrus, bet ramus. 

- Marijana, - sušnibždėjo jis, - pasistenkite išklausyti mane 
be susierzinimo. Maldauju, patikėkite mano nuoširdumu. Jūs 
negalite, neturite pasilikti čia! Aš žinau, ką kalbu! Šiandien aš 
esu čia vien dėl jūsų. 

- Dėl manęs? 

- Taip. Aš pradėjau ieškoti jūsų dar Anglijoje. Plimute pavyko 
sužinoti, kad jūs išvykote į Prancūziją, ir aš atvažiavau čia. 

- Kaipgi jūs radote mane? Jūs sekėte mane? - paklausė ji, 
staiga prisiminusi juodąjį fiakrą. 

- Jokiu būdu! Aš atlikau keletą užduočių, tarp jų ir policijos 
ministerijai. Majošas, piliečio Fušė sekretorius, man yra už kai 
ką skolingas. Jūsų aprašymo visiškai pakako, juo labiau kad jūs 
pasirodėte pas juos lydima tokio įžymaus žmogaus kaip garsusis 
Siurkufas. Beje, man neaišku, kaip jums pavyko prisijaukinti 
korsarų karalių. Dar niekas pasaulyje nevedžiojo už pavadėlio 
jūsų tigro! 

Įtampa šiek tiek atslūgo. Marijana, prisiminusi savo neseniai 
įsigytą draugą, nejučia nusišypsojo. Ji gana dažnai galvodavo 
apie jį ir visuomet jausdavo švelnumą, kuris jaučiamas kažkada 

mylėtam žmogui. Bet Marijana nenorėjo, kad Boforas panaudotų 
jį savo tikslams, ir nuvijo korsaro vaizdą. 

- Gerai, - pasakė ji, - jūs ieškojote manęs, radote ir dabar 
stengiatės įtikinti, kad turiu palikti šiuos namus. Prašom pasakyti, 
kur aš turiu vykti? 

Ir vėl tyla, drumsčiama tik ugnies traškėjimo židinyje. Pušinių 
malkų sakai degdami skleidė kambaryje stiprų malonų aromatą. 
Prieš Marijanos valią jos žvilgsnis pakliuvo į mėlynų amerikiečio 
akių nelaisvę. Ji taip ir liko stovėti prieš jį kaip gyvatės 
užhipnotizuotas paukštelis, ir staiga vanago nagai atsargiai 
suspaudė jos pečius. Ji nieko nedarė, kad išsivaduotų. 

Nesulaikomai greitais judesiais Jasonas atrišo apsiaustą ir 
numetė jį žemėn. Sunkus tamsus audeklas pasklido ant marmuro, 
išlaisvindamas trapią žalią figūrėlę, iškilusią prieš jį kaip fontano 
srovė, mušanti iš juodo akmens. Keletą akimirkų jis žvelgė į 
ją tokiu spindinčiu žvilgsniu, kad jo pavergta Marijana nesiryžo 
net krustelėti. Jai atrodė, jeigu pajudės arba prabils, suduš 
kažkas reto ir brangaus, nors ji negalėjo suprasti, iš kur tokia 
keista mintis. Pagaliau jis, sunkiai atsidusęs, nutraukė tylą. 

- Jūs per daug nuostabi! - liūdnai tarė jis. - Neleistina būti 
tokiai nepaprastai žavingai!.. Tai pavojinga! Taip taip - pavojinga! 
Pavojus išlieka, kol esate šiuose namuose. Jums būtina palikti 
šitą namą, šitą šalį, kitaip anksčiau ar vėliau jūs nukentėsite. 
Sirenos nesukurtos žemės keliams. Jos pagimdytos jūros ir tik 
jūroje randa laimę, o aš niekada nesu sutikęs merginos, tokios 
panašios į sireną kaip jūs. Plaukime su manim į jūrą, Marijana! 

Viliojamas bedugnės į jį įsmeigtų žalių akių gilumos ir gaivių 
pravirų lūpų jis pamėgino pritraukti ją prie savęs, pagautas 
aistros, kurios tiesiog neįstengė suvaldyti. Bet išsigandusi Marijana 
instinktyviai atšlijo nuo jai gresiančio bučinio. Burtai išsisklaidė, 
Marijana atsipeikėjo. 

- Jau antrą kartą, - rūsčiai pradėjo ji, - siūlote man važiuoti 
su jumis. Kodėl įsivaizduojate, kad šiandien aš būsiu lengviau 
sukalbama negu tą naktį? 

- Todėl, kad jūs viena, visų apleista, kad jums gresia pavojai 
įr žabangos. Jūs manote, šitas gyvenimas svetima pavarde, kai 
nuolat gresia šantažas ar įskundimas, tęsis ilgai? O aš siūlau 

jums gyvenimą laisvėje, naujoje šalyje, mano šalyje. Aš net 
neprašau priklausyti man, o tik išvykti drauge. Mano laivas... 

- Aš žinau! - suriko Marijana. - Aš taip pat žinau, kaip 
įgijot tą laivą. Ar tik nemanote, kad galėsiu kada nors užmiršti 
tai? Ne, Jasonai Boforai, kol aš gyva, mano atmintyje tai 
neužges, kaip neužges ir mano neapykanta. 

- Aš neprašau jus viską užmiršti, - nekantriai tarė Boforas. 
- Aš prašau jus vykti su manim, leisti man išgelbėti jus. 
Prisiekiu, kad čia jums gresia pavojus! 

- Prancūzija kariauja su Anglija. Anglijos policija nepasieks 
manęs čia. 

- Aš kalbu ne apie tai! Jums gresia daug nemalonesnis už 
policiją pavojus. 

- Koks gi? 

- Aš negaliu pasakyti. Bet jis labai rimtas. 

Jeigu norite, kad jumis patikėčiau, turite pasakyti viską. 

- Bet aš negaliu!.. Tai neįmanoma!.. 

- Tada manęs tai nedomina! Ir jūsų perspėjimai juo labiau! 
Beje, kodėl jūs taip norite išgelbėti mane? 

- Gal todėl, kad niekad negalėjau ramiai žiūrėti, kaip naikinami 
meno kūriniai, 0 jūs pats puikiausias iš jų, 0 gal tiesiog todėl, 
kad nuoširdžiai trokštu atlyginti jums tai, ką atėmiau. Vykime 
drauge, Marijana, ir aš jus... aš pažadu visko, kas man švenčiausia, 
vardu, kad nepasigailėsite! 

Netikėtai Marijana pasisuko į jį nugara. Sukryžiavusi rankas 
ant krūtinės ji vaikštinėjo pirmyn atgal mėgindama grumtis su 
klastinga ramybe, užliejančia ją, nuostabiu troškimu paklausyti 
šito žmogaus, patikėti jam savo likimą ir tuščiai stengdamasi 
sužadinti savo pyktį. 

- Iš tikrųjų tai per daug paprasta! Taigi jūs manote, kad 
tereikia pasiaiškinti, truputį paatgailauti, ir viskas bus užglaistyta? 
Tuomet belieka kilniai ištiesti ranką ir pasakyti: “Eime su 
manim, aš noriu atlyginti..!“ ir aš užsimerkusi sutiksiu sekti 
paskui jus. Taip, tai būtų tikrai per daug paprasta! Bet apie 
tai reikėjo pagalvoti prieš mane apgrobiant ir pažeminant! Dabar 
jau per vėlu, girdite, per vėlu! Geriau gyvensiu tremtyje, 


236 


slapstysiuos, kentėsiu skurdą ir nelaimes, negu sutiksiu priimti 
ką nors iš jūsų. Kaip nesuprantate, kad aš jūsų neapkenčiu! 

Ji metė jam į veidą pastaruosius žodžius ir pajuto žiaurų 
pasitenkinimą, matydama, kaip jis išbalo. Ji džiaugėsi tuo lyg 
pergale, miglotai tikėdamasi, kad jis prisipažins esąs nugalėtas 
ir leisis jos sutramdomas. Bet šitas Žmogus, tarsi nukaltas iš 
plieno, nežinojo, kas yra silpnumas. Jis gūžtelėjo pečiais, lėtai 
„priėjo prie krėslo ir užsimetė ant rankos didelį juodą apsiaustą. 
Kai ji atsisuko, jo veidas buvo abejingas. Akyse užgeso šilti 
žiburėliai. 

- Jūs nieko nesupratote! Ir jūs dar nieko nepasimokėte, ar 
ne? - griežtai pasakė jis. - Jūs ketinate visuomet būti savos 
mažos imperijos valdove? Jūs manote, kad daiktai ir žmonės 
paklus jūsų troškimams ir džiaugsmingai sveikins išdykėlės 
kaprizus? Bijau, greitai jums teks skaudžiai nusivilti, dar skaudžiau 
negu netolimoj praeity! Bet jūs pati sau šeimininkė! Taigi likit 
sveika, Marijana Malerus, elkitės kaip išmanote. Tačiau jeigu... 

- Beprasmiška! - nutraukė jį Marijana, išdidi ir apimta pykčio. 

Bet jis apsimetė neišgirdęs jos ir ramiai tęsė: 

- Jeigu jūs vis dėlto pajustumėt norą susipažinti su saulėta 
šalimi, kur Žydi medvilnė, kur dainuoja negrai, kur jūs galėtumėt 
gyventi iškelta galva kaip laisva moteris, pasistenkite prisiminti, 
kad aš dar kurį laiką būsiu Paryžiuje: Imperijos viešbutyje, 
Seruti gatvėje. Aš lauksiu. 

- Aš neateisiu! 

- Galbūt ir ateisite. Pasvarstykite, Marijana. Pyktis - blogas 
patarėjas, O jums gresia realus pavojus. Neužmirškite: aš linkiu 
jums tik ramybės ir laimės! 

Juodas apsiaustas subangavo, kai Boforas užsimetė jį ant 
pečių ir veržliai žengė durų link. Marijana sustingusi stovėjo 
prie židinio, bet paskutiniu momentu sulaikė jį: 

- Dar vieną žodį! Sakykite... Seltonas visiškai sugriautas? 

Dabar Jasonas Boforas pajuto troškimą būti Žiaurus ir atsakyti 
smūgiu į smūgį šitai permatomai“ statulai, nepalenkiamai ir 
užsispyrusiai, pamatyti sąmyšį šiose negailestingose žaliose akyse. 

- Ne! Ten visko liko pakankamai, pardaviau už gerą kainą. 
Ir už tas lėšas aš galėjau įsigyti didelį laivą. 

Marijana užmerkė akis, slėpdama ašaras. Jai taip norėjosi, 
kad iš mylimo namo nebūtų likę akmens ant akmens. 

- Išeikite... Išeikite tučtuojau! 

Ji nematė pikto ir skausmingo jo žvilgsnio, negirdėjo, kaip 
jis sunkiai užgniaužė atodūsį. Iki jos atsklido tik žodžiai: 

- Turėkite drąsos pasižiūrėti tiesai į akis ir neatsisakykite 
taip kvailai to, kas jums siūloma! 

Ji atmerkė akis tik tada, kai šalta oro srovė privertė ją 
krūptelėti. Praviros į nakties tamsą durys lengvai suposi. Vėjo 
gūsis įsiveržė į paviljoną ir įsisuko į židinio pelenus. Marijana 
pasilenkė, pakėlė apsiaustą ir užsimetusi ant pečių pajuto iš jo 
sklindančios šilumos likučius. Lauke Jasonas Boforas greitais 
žingsniais artėjo prie apšviesto namo, 0 jo apsiaustas plaikstėsi 
vėjuje kaip “Skrajojančio olando“ burės. 

Staiga Marijana pajuto, kad jai šalta. Ji vėl panoro pamatyti 
Boforą čia, klausytis jo pasakojimų apie nepažįstamą šalį, pilną 
saulės ir liūdnų dainų, šalį, kur ji galėtų tapti kitokia ir kartu 
išlikti savimi. Ji pribėgo prie durų ir norėjo pašaukti jį. Bet 
ne, tai neįmanoma! Ji negali vykti su žmogum, nupirkusiu ją 
vienai nakčiai kaip paprastą mergšę, su žmogum, kuris 
šaltakraujiškai apgrobė ją, kad pataisytų savo paties reikalus. Ji 
neturi teisės įkelti koją į laivą, už kurį sumokėta Seltonu! Šalin 
pagundą! Ji nepasuks iš pasirinkto kelio, tebūnie kas bus! 

Bet kažkur pasąmonėje blaškėsi nerami mintis. Kodėl jis 
pasakė, kad jai gresia pavojus? Kodėl taip primygtinai ragino 
išvažiuoti? Atsakyti į šiuos klausimus buvo neįmanoma, bet jai 
einant namo atmintyje lyg priedainis skambėjo: “Imperijos 
viešbutis, Seruti gatvė... Imperijos viešbutis, Seruti gatvė“. 

Keistas dalykas ta atmintis. 

Šį vėlų metą namuose buvo tylu. Dauguma svečių išvažinėjo 
iš karto po vakarienės, bet salonuose, kur nuo žvakių šilumos 
linko gėlių galvos, buvo pristatyta daugybė kortų staliukų. Vistas 
užkariavo dailias patalpas, ir jose viešpatavo ypatinga tyla, kylanti 
iš sulaikomo kvėpavimo, prastai slepiamo jaudinimosi ir įsigilinimo 
į kortų žaidimo peripetijas. Visi šie žmonės įtemptais veidais, 
rodės, dalyvauja kažkokiose paslaptingose apeigose, kurios verčia 
juos suspausti lūpas ir daro jų akis dygias, kiaurai veriančias. 

Nepastebėdami tarnų, be garso šmirinėjančių tarp stalelių su 
šampano bokalais ant sidabro padėklų, jie matė tik ryškiai 
nuspalvintus kartono gabalėlius, krintančius ant žalio audeklo. 
Be būtinų frazių, girdėjosi tik aukso, pereinančio iš vienų rankų 
į kitas, skimbčiojimas, ir Marijana pro praviras duris žvilgtelėjusi 
į šį spektaklį su pasišlykštėjimu nusisuko. Jai niekad nepatiko 
kortos, 0 po anos nakties Seltone pradėjo jų neapkęsti. 
Nepastebėjusi tarp lošiančiųjų  Boforo, ji pajuto netikėtą 
pasitenkinimą. Jeigu būtų pamačiusi jį tarp šitų azartiškų Žaidėjų, 
nebūtų įstengusi galvoti apie jį be pasibjaurėjimo. Ir ji sąžiningai 
prisipažino sau, kad žvilgtelėjo į salonus tik tam, kad patikrintų, 
ar jis ten. Bet amerikietis, matyt, išvažiavo iškart, kai tik išsiskyrė 
su Marijana. 

Palikusi slegiančią, kiek dviprasmišką atmosferą pirmajame 
aukšte, Marijana įėjo į savo kambarį kaip į tylos ir ramybės 
uostą. Ugnis linksmai degė Kalėdų rožėmis papuoštame židinyje, 
o paklota lova viliojo sniego baltumo antklodėmis. Ji atsuko 
nugarą rašomajam stalui, ant kurio gulinti plunksna šią naktį 
liks sausa - ir kalbos negalėjo būti, kad ji rašys Fušė apie 
susitikimą su amerikiečiu. Policijos ministras turės pasitenkinti 
priėmimo aprašymu. Marijana ėmė nusirenginėti. 

Su palengvėjimu atsidususi ji išsivadavo iš suknelės, kuri lyg 
jūros banga nusileido ant melsvai rausvo kilimo. Paskui ją 
pasekė nėrinių fantazija - apatiniai drabužėliai, tada, pakėlusi 
rankas jaunoji moteris atrišo kaspinus ir išardė šukuoseną - 
daug darbo pareikalavusį Fanės kūrinį. Sunki šilkinė masė nuslydo 
apnuoginta nugara, sukeldama šį kartą pasitenkinimo atodūsį. 

Matyt, ji tikrai labai pavargo, nes jai pasivaideno, kad kitas 
atodūsis atsiliepė aidu nežinia iš kur. Gal tai buvo vėjo 
ūktelėjimas kamine. Skubėdama greičiau atsidurti lovoje Marijana 
neužtruko prie veidrodžio, siūlančio jai Žavingą reginį, o užsimetusi 
naktinius marškinius, nėrė po antklode, užpūtė žvakę galvūgaly 
ir palaimingai išsitiesė, atsidusdama trečią kartą. 

Ji dar nebuvo spėjusi užmerkti akių, kai kažkas sušlamėjo 
apačioje, pasirodė tamsi figūra ir puolė ant lovos, subraškėjusios 
po dvigubu svoriu. Paklaikusi nuo neabejotinai vyriškų rankų 

prisilietimo, nesuprasdama, kas darosi, Marijana dusliai šūktelėjo. 
Drebanti ranka skubiai užėmė jai burną. 

- Nešaukite! - sušnibždėjo trūkčiojantis balsas tiesiai į ausį. 
- Aš nepadarysiu jums nieko blogo... priešingai! Aš... Aš tik 
noriu iš tikrųjų mylėti jus taip, kaip myliu sapnuose jau daug 
naktų. 

Be abejo, iš baimės suteikti jai skausmo ranka prispaudė ją 
nesmarkiai, ir Marijanai nebuvo sunku išsivaduoti. Dabar ji 
žinojo, su kuo turi reikalą, ir pasipiktinimas tučtuojau išsklaidė 
baimę. Ją užpuolė ne kas kitas kaip tik drovusis, nedrąsusis 
ponas Ferkokas. 

- Vėl jūs! - duso ji iš pasipiktinimo. - Jūs ką, iš proto 
išėjot? Nagi, nešdinkitės iš čia ir palikite mane ramybėje! 

- Ne!. O, ne! Aš nepaliksiu jūsų! Aš laikau jus, aš noriu 
jūsų ir aš turėsiu jus! Kitaip būtų per daug neteisinga! 

- Neteisinga? O kodėl gi? Ach! Liaukitės pešti man plaukus. 

Iš tikrųjų, abiem rankomis apkabinęs merginą, Ferkokas netyčia 
prispaudė palaidus plaukus, suteikdamas skausmo savo belaisvei. 
Pamiršęs bet kokį mandagumą, jis nusėjo godžiais bučiniais jos 
kaklą ir krūtinę, trūksmingai šnibždėdamas, jog vertas ne mažesnės 
jos malonės kaip “tas velnias amerikietis“, su kuriuo ji taip 
ilgai prabuvo paviljone. 

- Jūs tiesiog juokingas, - sumurmėjo Marijana, tebesigindama 
nuo jo švelnybių. 

Šitaip idiotiškai grumdamasi su įšėlusiu avinėliu ji pati sau 
atrodė juokinga. 

- Aš buvau nuolankus... bet dabar užtenka! Aš per daug 
trokštu jūsų! Marijana... Marijana! Aš ką tik mačiau jus... kai 
jūs nusirengėte!.. Aš buvau po lova!.. Ir aš pajutau, kad einu 
iš proto! 

Vikriu dubens judesiu Marijana beveik išsilaisvino, o skambus 
antausis nutraukė aistringą auklėtojo išpažintį. 

- Koks, pasirodo, jūs bjaurus tipas! Kai pagalvoju, jog laikiau 
jus mielu ir jaučiau jums užuojautą... 

- Man nereikia jūsų užuojautos, man reikia jūsų, jūsų! 

- Jau sakėte tai! Bet aš nenoriu jūsų... jokiu būdu, - Marijana 
atnaujino grumtynes dėl savo lengvo naktinio rūbo, kurį įsišėlęs 

auklėtojas mėgino perplėšti, - ir paskutinį kartą reikalauju paleisti 
mane, kitaip rėksiu! Och!.. 

Švelnus batistas neišlaikė. Netekusi šios paskutinės apsigynimo 
priemonės, Marijana suprato likusi kone bejėgė atkaklaus 
įsimylėjėlio rankose. Ji jau pastebėjo, kad, nepaisant gležnos 
išvaizdos, jis daug stipresnis, negu galima buvo tikėtis. Galbūt 
nesutramdoma aistra suteikė jam jėgų, bet mergina jautė, kad 
neilgai įstengs priešintis. Atsiliepė ir dienos nuovargis, ir įtemptas 
vakaras. Vis dėlto apmaudas ir pyktis dar palaikė jos jėgas... 
Ji niekad savo noru neatsiduos vyriškiui, kurio nemyli, 0 jei ir 
taps pasyvia auka, tai tik nugalėta prievarta. 

Kai jis sugriebė ją už riešų ir ėmė sukti rankas, ji iš visų 
jėgų atsitraukė kuo toliau nuo jo. 

- Aš rėksiu! - pagąsdino ji. 

Raudonuose gęstančio židinio atšvaituose nuolankus malonus 
pono Ferkoko veidas, iškreiptas kvailos pašaipos, įgavo tikrai 
velnišką išraišką. Ji tiesiog nepažino savo kolegos. 

- Rėkite, kiek jums patinka, - pareiškė jis, puldamas su 
dviguba jėga, kad pagaliau įveiktų paskutinį jos pasipriešinimą. 
- Niekas jūsų neišgirs. Kai jo šviesybė su draugais lošia vistą, 
lubos gali užgriūti, jie nieko nepastebės ir toliau loš tarp 
nuolaužų. O tarnai šiuo metu beveik visi jau miega... 

Marijana kimiai suaimanavo. Tučtuojau atsidarė durys. Tartum 
išgirdę paskutinius Ferkoko žodžius ir norėdami juos paneigti 
išdygo du gigantiški liokajai. Nerodydamas jokių emocijų, kaip 
gerai sureguliuota mašina, vienas iš jų prisiartino ir pagriebė 
auklėtoją už drabužių, lengvai, tarsi jis nieko nesvertų, pakėlė 
ir nunešė jį, besikepurnėjantį ir besidraskantį tarsi įniršusi katė. 
Durys paskui juos užsidarė. Bet antrasis liokajus liko kambaryje. 

Per daug apstulbinta ir per daug nudžiuginta, kad ant jo 
supyktų, Marijana įstengė kuo greičiau susisukti į antklodę. 
Tada, vėl atgavusi orumą, ji šaltokai nusišypsojo be žodžių į 
ją Žiūrinčiam Žmogui. 

- Jūs išgelbėjote mane, - tarė ji, stengdamasi užgniaužti 
pažeminimo jausmą, apėmusį dėl to, kad turi dėkoti tarnams. 
- Aš atsilyginsiu jums už tai. Bet kaip jūs sužinojote, kad man 
reikia pagalbos? 

- Mes turime žinoti viską, kas liečia madmuazelę, - niūriai 
atsakė tarnas. - Toks įsakymas! 

"- Kieno įsakymas? Kunigaikščio? 

- Įsakymas, madmuazele! 

Marijana nesispyrė. Ji įdėmiai įsižiūrėjo į savo pašnekovą. Be 
abejo, ji jau matė šią neišraiškingą fizionomiją, bet nežinojo 
šito žmogaus vardo. Beje, tai neturėjo didelės reikšmės. Jis 
išgelbėjo ją nuo įžūliojo Ferkoko ir turėjo teisę į dėkingumą. 
Ji ketino pasakyti, kad dabar jis gali eiti ir leisti jai ramiai 
pamiegoti nors likusį šios per daug audringos nakties laiką, bet 
jis prabilo pirmas: 

- Yra ir kitas įsakymas, - tarė jis. 

- Kitas įsakymas? Koks gi? 

- Kad madmuazelė pasistengtų atsikelti, apsirengti ir eiti su 
manim. Aš pabūsiu šalia, kol madmuazelė susiruoš. 

- Eiti su jumis? Taip vėlai? Bet kur? 

Paklusdama natūraliam refleksui, Marijana, užuot palikusi lovą, 
tik tvirčiau susisuko į antklodę. Bet liokajaus tai nė kiek 
nesuminkštino. 

- Madmuazelė turi sekti paskui mane neužduodama klausimų, 
lygiai kaip aš tokiomis aplinkybėmis esu priverstas prašyti 
madmuazelę lydėti mane į tam tikrą vietą. Bet tegul madmuazelė 
nusiramina, - paskubėjo jis pridurti pamatęs baimės žiburėlius į 
ji įsmeigtose žaliose akyse, - ji dar saulei nepatekėjus grįš 
čionai! 

- Bet juk išeinant mane gali kas nors pastebėti! Jeigu jo 
šviesybė paklaus... 

- Jo šviesybė lošia, - tuo pačiu lygiu balsu tarė liokajus. - 
Jis nieko nepastebės! Ir kieme dar daug karietų. Vartai visą 
laiką atviri. Bet madmuazelė turi paskubėti. Aš laukiu jos! 

Jis pasuko prie durų, galbūt kad užkirstų kelią tolesniems 
klausinėjimams, bet Marijana gestu sulaikė jį. 

- Jūs iš policijos, ar ne? Kuo jūs vardu? 

Liokajus susvyravo. Bet pirmą kartą Marijanai pasirodė, kad 
jo neišraiškingame žvilgsnyje šmėstelėjo kažkoks pagyvėjimas. 

- Bazenas jūsų paslaugoms! 

Ir jis ryžtingai išėjo, leisdamas merginai susitvarkyti. 

"Marijana nelabai nustebo, kai po kokių dvidešimties minučių 
peržengė de Žiuinjė viešbučio slenkstį. Tiesa, ji abejojo palikdama 
Varen gatvę, kad Bazenas atveš ją būtent čia. Bet jau žinojo, 
kad, turint reikalų su Fušė, neverta niekuo stebėtis. Tik jai 
pabjuro nuotaika, kai durininkas paliko ją lediniame prieangyje, 
kur krosnis, matyt, taupumo sumetimais, jau seniai nebuvo 
kūrenta. 

Susisupusi į storą apsiaustą su gobtuvu, apsiavusi kailiniais 
batais ir susikišusi rankas į movą, Marijana, įsitaisiusi ant kieto 
suolo, greitai sušalo drėgname ir niūriame kambaryje. Be to, ji 
labai norėjo miego ir nesuprato, kam Bazenas taip skubiai 
atvežė ją čia. Nejaugi nebuvo galima palaukti iki ryto? 

Kai po penkiolikos minučių tariamasis liokajus atėjo, kad 
pagaliau palydėtų ją į ministro kabinetą, ji tiesiog sprogo iš 
pykčio. 

- Jūs tikrai labai skubėjot! - riktelėjo ji piktai, tiesiog 
įsiverždama į jai jau pažįstamą aukštą kabinetą. 

Tačiau tai, ką ten pamatė, iš karto grąžino jai gerą nuotaiką. 
Apsivilkęs daugybe flanelės ir vilnos megztinių,  apsisiautęs 
paklodėm ir šalikais, beje, ne itin švariais, apsiavęs didelėm 
milo šlepetėm, su iki antakių užmaukšlinta pūkine kepure ponas 
Otranto hercogas nepatenkintas žvelgė į ją iš krėslo gilumos. 
Prieš Fušė gražiame Sevro porceliano puodelyje, į kurį jis šildėsi 
rankas, garavo žalsvas skystis. Ir Marijana suprato, kodėl jai 
teko taip ilgai laukti: penkiolika minučių užėmė paruošti šias 
apsisaugojimo nuo šalčio priemones. Tačiau kad ir koks užuojautos 
vertas atrodė ligonis, mergina puolė į ataką. 

- Nejaugi tai, ką jūs man pasakysite, tikrai negalėjo palaukti 
iki ryto, pone ministre? Mane ištraukė iš lovos, įmetė į karietą 
ir atvežė čia nė žodžio nepaaiškindami. O juk, jeigu neklystu, 
jūs buvote priėmime pas Benevento kunigaikštį? Argi nebuvo 
galima su manim pasikalbėti ten? Man nuolat sakoma, kad tik 
minioje galima pasakyti slaptus dalykus! 

Galbūt tam, kad išloštų dar truputį laiko, Fušė paragavo 
savo gėrimo, susiraukė, įsidėjo dar cukraus, vėl gurkštelėjo ir 
pagaliau pastatęs puodelį atsiduso. 

- Sėskitės, liaukitės rėkusi ir klausykitės. Ne malonumo dėlei 
aš, kaip matote, sirgdamas atsivilkau į šį kabinetą priimti jūsų. 
Aš irgi gulėjau lovoje ir, patikėkite, man ten buvo gera. Jeigu 
jūs būtumėt buvus savo kambaryje viena, nei jums, nei man 
nereikėtų susitikti dabar čia! 

Marijana prisėdo ant vienos iš kietų siaubingų kėdžių, kurių 
dar nebuvo užmiršusi. 

- Ką tai reiškia? - paklausė ji nesuprasdama. 

- Kad aš buvau davęs tikslius nurodymus. Jeigu jūs priimsite 
vyriškį savo kambaryje, jį reikia tučtuojau pašalinti iš ten, o 
jus atgabenti čionai. 

- Kodėl, ar galiu sužinoti? 

- Štai kas: aš pasiunčiau jus ten ne tam, kad mylėtumėtės 
su bet kuo. 

- Aš? Mylėčiausi? - užprotestavo pasipiktinusi Marijana. 

- Prašyčiau nenutraukti manęs. Kartoju: su bet kuo! Jūs 
pasiųsta į Varen gatvę apibrėžtu tikslu, ir, jeigu jūs norite 
žinoti mano slaptas mintis, yra tik vienas vyriškis, vienintelis, 
kurį leidžiu jums, hm, intymiai priimti: tai mūsų brangusis 
kunigaikštis! 

Marijana pašoko nurausdama iki plaukų šaknų. 

- Taigi jūs drįstate sakyti man tai į akis? - suriko ji. - Jūs 
pasiuntėte mane į kunigaikščio namus tik tam, kad paverstumėt 
mane jo meiluže! O istorija su šnipinėjimu tebuvo priedanga! 

- Jokiu būdu! Bet pasakykite man, ar yra geresnis būdas 
sužinoti slapčiausius kieno nors troškimus ir poelgius kaip tik 
intymiai su juo suartėti? Gerai pažįstant vicekanclerį galima 
buvo tikėtis, kad jūsų grožis atliks savo vaidmenį. O jūs sumanėt 
įsimylėti kažkokį apgailėtiną auklėtoją. 

- Bet aš nieko neįsimylėjusi! Kas per kvailystės galų gale! 
Jeigu jūsų šnipas turėtų bent lašelį padorumo, jis pasakytų jums, 
kad, ištempdamas Ferkoką iš mano kambario, nutraukė tikrą 
mūšį. 

Stiprus Fušė kosulio priepuolis nutraukė paskutinius jos 
žodžius. Jo blyškus veidas tapo raudonas kaip plyta. Skubiai 
atidaręs biuro stalčių, jis išėmė buteliuką bei šaukštą ir prarijo 

tiršto sirupo porciją. Marijana pasinaudojo šia farmacine 
intermedija, kad nusiramintų. Atsigavęs ministras pripažino: 

- Tikrai jis man sakė, kad jūs rodos, gynėtės, bet meilės 
žaidimai kartais būna ir dar audringesni, 0 aš pažįstu moteris... 

Atėjo eilė parausti Marijanai. Ji skubiai nutraukė ministrą: 

- Apie jokius meilės žaidimus negalėjo būti kalbos, bent jau 
iš mano pusės. Kol manęs nebuvo, šitas akiplėša pasislėpė po 
lova. Ir išlindo iš po jos, kai aš atsiguliau ir ketinau užmigti. 
Vadinasi, aš buvau užpulta... ir nesuprantu, kokia būtinybė 
privertė vežti mane vidury nakties čionai? Kad klausyčiau 
paskaitos apie moralę... jūsų asmeninę moralę, suprantama. 

Pirmą kartą Fušė lūpose pasirodė kažkas panašaus į šypseną. 

- Gerai, šiuo atveju aš mielai jumis tikiu: jūs tapot savo 
žavingumo auka. Tai nesusipratimas. Bet vis dėlto mūsų 
susitikimas bus naudingas: galėsiu duoti jums tam tikrų nurodymų, 
kuriuos, tikiuosi, griežtai vykdysite. 

- Būtent? 

- Jokių mylimųjų... išskyrus kunigaikštį! - sušnibždėjo Fušė, 
įdėmiai žiūrėdamas į sudurtus savo pirštų galiukus ir todėl 
nematydamas neapykantos kupino pašnekovės žvilgsnio. 

- Jokio kunigaikščio! - tarė ji ryžtingu tonu. - Tuščia puoselėti 
šias iliuzijas, pone hercoge. Kunigaikštis palankus man, bet visi 
jo troškimai susiję su kita. 

- Su Kuršo hercogiene, aš žinau, bet tai niekai! Hercogienė 
artėja prie penkiasdešimties, o jums dar nėra dvidešimties! Argi 
jūs nepatinkate mūsų draugui? Aš bent jau pastebėjau priešingą 
dalyką! Ir jums netgi pavyko sužavėti neprieinamąją madam de 
Perigor, o tai jau tikras žygdarbis! 

- Man iš tikrųjų atrodo, kad aš patinku jo šviesybei, - rimtu 


veidu pradėjo Marijana. - Bet tai neturi reikšmės. Net jeigu 
jis įsimylėjęs mane, aš jam nenusileisiu. 
- Kodėl gi? 


- Todėl, kad nemyliu jo. O aš esu pasižadėjusi sau niekada 
nepriklausyti vyriškiui, kurio nemyliu. 
"- Kaip tai romantiška, - tyčiodamasis nusišaipė Fušė. - Ir 
jūs nieko nemylite? 
- Nieko! 

- Net to... amerikiečio, su kuriuo taip ilgai prabuvot užsidariusi 
paviljone? 

Marijana krūptelėjo. Jis ir tai žino! Tikrai, naujienos čia 
ateina akimirksniu, ir pamėginti ką nors nuslėpti nuo policijos 
ministro beprasmiška! Ji pasijuto taip, tarsi gyventų ryškiai 
apšviestoje vitrinoje, kurioje nėra kur pasislėpti... Bet kurią 
valandą, bet kurioje vietoje Fušė turi akis ir ausis, dirbančias 
jam... 

Merginos veidas nejučia įgavo piktą išraišką. 

- Ypač jo! - pagaliau atsakė ji susijaudinusi. - Mus sieja 
ne meilė... o senos sąskaitos, kurios kada nors galbūt bus 
apmokėtos. Jūsų tai visiškai neliečia! - pridūrė ji su netikėtu 
įniršiu. 

Sakydama šiuos žodžius Marijana pirmą kartą nemaloniai 
nustebusi pajuto, kad prasilenkia su tiesa. Slaptas balsas sielos 
gilumoje protestavo. Jai buvo nemalonu kalbėtis su šituo žmogum 
apie Jasoną Boforą. Tegul jis yra jos priešas, - jis atėjo iš 
praeities, tos praeities, kurios niekas neturi liesti. Net jei jis 
tapo jos skurdo priežastim, jis priklauso Seltonui ir Seltono 
laikams. O Fušė nėra ko daryti Seltone. 

Beje, jis nieko jos ir nesiteiravo. Jis sunkiai pasikėlė iš 
krėslo, -supdamasis į savo skaras ir šalius. 

- Gerai, - tarė jis, - apie tai aš jūsų neklausinėsiu. Bet 
jeigu nuslėpsite nuo manęs ką nors svarbaus, liečiančio jūsų 
misiją, būkite tikra, jog anksčiau ar vėliau aš tai sužinosiu! Ir 
jums tai kainuos daug brangiau, negu yra verta. Tikiuosi, jūs 
tuo neabejojate? | 

- Nė kiek! - šaltai atsakė Marijana. - Ir kartoju: tai, kas ' 
vyksta tarp manęs ir pono Boforo, liečia tik mus! 

- Puiku! Tokiu atveju ir jūs, ir aš grįšime į savo lovas. 
Linkiu jums labos nakties, madmuazele Malerus! 

Jis pabrėžė jos pavardę, bet Marijana nekreipė dėmesio, kad 
tai nuskambėjo lyg grasinimas. Jai nėra ko prikišti. Ji nieko 
nenuslėpė... išskyrus neseniai įvykusį pokalbį su kunigaikščiu, bet“ 
kiekvienoje gyvenimo situacijoje reikia priimti sprendimą. Marijana 
pasirinko ramybę, kurios jai ypač reikės, jei norės įgyvendintų 
savo ateities planus. Ji padarė reveransą. 

- Labos nakties, pone ministre! 


Už durų jos laukė tarnas-policininkas Bazenas, o kieme ta 
pati karieta. Jie ilgai važiavo tylėdami. Miegoti jau nebenorėjo, 
o pokalbis su Fušė teikė Marijanai peno apmąstymams. Negalima 
ilgiau ignoruoti tos budrios priežiūros, kurios objektu ji tapo. 
Tačiau Fušė nieko nepasakė apie juodajį fiakrą. Pati Marijana 
iš susijaudinimo pamiršo apie jį. Bet juk Fušė niekada ir nieko 
neužmiršta. Tokiu atveju galima manyti, kad jis ne tik žino 
apie fiakro egzistavimą, bet ir yra jo šeimininkas. 

Bazenas pirmasis nutraukė tylą: 

- Turiu atsiprašyti madmuazelės, - pasakė jis tyliai. - Atrodo, 
aš suklydau. Ar madmuazelė gali man atleisti? 

- Jūs atlikote savo darbą, - kiek atsainiai atsakė Marijana. 
- Aš negaliu ant jūsų pykti Be to, jūs išgelbėjote mane iš 
nemalonios padėties. Jeigu ne paslaptis, ką padarėte su tuo 
vargšu Ferkoku? 


Policininkas nusišypsojo. 

- Mes tiesiog paguldėm jį į lovą ir liepėm nejudėti, be to, 
leidom suprasti, kad jeigu jis brangina savo vietą, bus geriau 
daugiau nebegalvoti apie madmuazelę. 

- O... jeigu kas nors pastebės, kad mes buvom išvažiavę? 
Kaip mes paaiškinsim? 

- Niekaip! Niekas nepastebės. 

Ir tikrai, kai karieta įvažiavo į Matinjono viešbučio kiemą, 
visi ten stovėję ekipažai tebebuvo savo vietose. Niekas nepasikeitė 
nei tuščioje gatvėje, nei skaisčiai apšviestame viešbutyje. Tariamasis 
liokajus nušoko žemėn, padėjo išlipti Marijanai, paskui nusiėmė 
apsiaustą, kuris slėpė jo livrėją. 


- Linkiu jums labos nakties, madmuazele, - tarė jis 
nusilenkdamas. - Rytoj aš išeisiu iš tarnybos pas kunigaikštį. 

- Jūs išvažiuojate? - nustebusi paklausė Marijana. - Bet 
kodėl? 


- Reikalai kitoje vietoje... ir naujos pareigos. Galbūt dar 
susitiksime kitomis aplinkybėmis. Taigi tegul madmuazelė... 
- Tokiu atveju gal nebūtina vartoti trečiąjį asmenį? 

- Ne, nemanau... bet esu dėkingas, kad jūs tai pastebėjote. 
Linkiu sėkmės, madmuazele Malerus! Ir nieko nebijokite, jūsų 
apsauga lieka tokia pat patikima kaip ir buvus. 

“Apsauga... ar sekimas? Be abejo, ir viena, ir kita“, - 
pagalvojo Marijana, žiūrėdama į tolstančią jo nugarą. Šiaip ar 
taip, buvo nuostabu, kaip smarkiai pasikeitė šis Žmogus per 
keletą sekundžių. Jo buki bruožai atgijo, drumstose akyse netikėtai 
pasirodė blizgesys ir net jo laikysena pasikeitė. Ir mergina 
paklausė savęs, kiekgi Fušė žmonių gyvena šiuose namuose ir 
kuo jie apsimeta esą? O kiek jų Paryžiuje ir visoje milžiniškoje 
imperijoje? Jie sudaro keistą pasaulį, slaptą ir tylų, kurio dalyve 
prieš savo valią tapo ir ji, ir kuris apima, rodos, visus visuomenės 
sluoksnius. Juk šnekama, kad net pati imperatorienė Žozefina 
kartais vykdė policijos ministro pavedimus. Ir viso šito valdovas 
buvo gudrus ir pavojingas žmogus, ką tik jos užkluptas tokioje 
juokingoje būklėje. Bet joks juokingumas negalėjo sunaikinti 
baimės, kurią įkvepia Fušė. Su tokiomis mintimis Marijana įsigavo 
vidun ir praeidama pro praviras duris žvilgtelėjo, kas ten dedasi. 
Niekas nebuvo pasikeitę, tartum laikas iš tikrųjų sustojo. Lošimo 
demonas dar laikė visus savo valdžioje. 


Vienuoliktas skyrius 
Meilės naktis 


Benevento kunigaikščio karieta, pakinkyta airiškais ristūnais, 
veržiiai skriejo tuščiomis šiuo vėlyvu laiku Lonšano alėjomis. 
Buvo aštunta valanda vakaro. Sezono įkaršty čia dar ilgai 
kunkuliuotų ekipažų ir raitelių srovė, bet dabar tamsa, šaltis ir 
sniegas jau seniai išvaikė paryžiečius: buržua prie vakarienės ir 
kortų, elitą - į iškilmingus priėmimus, kurie šiuo metų laiku 
vyko beveik kiekvieną vakarą. Vakar balius buvo pas kunigaikštį 
Kambaserį, šiandien - pas hercogą de Kadorą, kuris tapo užsienio 
reikalų ministru vietoj Taleirano. Be abejo, tai ir yra priežastis, 
kodėl kunigaikštis yra su ja karietoje, užuot ruošęsis iškilmėms 
pas hercogą. 

Įsitaisiusi ant avietinių aksomo pagalvėlių, ji abejingai žiūrėjo 
į pro šalį plaukiantį žiemos peizažą. Marijana gerai pažinojo 

Lonšaną, nes dažnai čia vaikščiodavo su kunigaikštiene ir Šariote, 
ir jai menkai terūpėjo, kur būtent jie važiuoja. Ryte Taleiranas 
pasakė: 

- Šiandien vakare palydėsiu jus pas vieną savo gerą draugą, 
puikiai išmanantį muziką. Pasistenkite būti kuo gražesnė. Beje, 
jums tai visai nesunku, tačiau vis dėlto norėčiau jus matyti 
apsivilkusią rausvai. 

Pirmą kartą kunigaikštis išsakė savo nuomonę apie drabužius. 
Marijaną tai nustebino, juo labiau, kad iki šiol ji buvo įsitikinusi, 
kad kunigaikštis mėgsta šaltas spalvas, tokias kaip žalia arba 
mėlyna. Ji pasakė neturinti rausvos suknelės. 

- Iki vakaro turėsite, - nuramino ją kunigaikštis, ir tikrai 
dar dieną Lerua atsiuntė Marijanai tualetą, kuris jai pasirodė 
tiesiog pasakiškas, nors ir buvo be galo paprastas. 

Blyškiai rausvo atlaso suknelė buvo išsiuvinėta spindinčiu kaip 

4 šerkšnas sidabru, O ją papildė tokios pat medžiagos ilgas 
apsiaustas su šermuonėlių kailiukais apsiūtu gobtuvu ir priderinta 
žavinga mova. Apdaras padarė jai pritrenkiantįį įspūdį, ir 
patenkinta kunigaikščio šypsena, kai jie susitiko, patvirtino jos 
nuomonę. 

- Manau, - tarė jis, - kad šį vakarą jūs laimėsite dar vieną 
pergalę, galbūt pačią svarbiausią jums! 

Iš tikrųjų Marijana su savo balsu turėjo nepaprastą pasisekimą 
tarp salonų pataikūnų, nors tai tebuvo jai ženklas, kad gali 
susilaukti tikro pripažinimo teatro scenoje. Ji buvo pakankamai 
protinga, kad suprastų, jog salonų laurai gana efemeriški. 
Pastaruoju metu jos pasitikėjimas šituo pasisekimu dar labiau 
sumažėjo ir jos įkarštis“ mokytis dainuoti pastebimai atvėso. 
Kalčiausias dėl to buvo juodasis fiakras, nuolat sekęs paskui ją 
kaip piktas pranašas. Kartais ji norėdavo nueiti kur nors pėsčia, 
kad pasitikrintų, ar seks ją kas nors, bet nesiryždavo dėl 
nepaaiškinamos baimės. Viename iš raportų ji pranešė apie 
fiakrą, bet Fušė į tai niekaip nereagavo. Ir Marijana nežinojo, 
ką manyti... Kunigaikštis juo labiau nieko apie tai nekalbėjo. 
O ir iš kur jis galėjo žinoti? Ji nusprendė pirmadienį pasimatyti 
su Fušė. 

Nuo susitikimo su Jasonu Boforu praėjo jau aštuonios dienos, 
1 Marijanai, nors ir labai troško jį pamiršti, dar nepavyko to 
padaryti. Galvojant apie amerikietį, apimdavo tokia daugybė 
jausmų, kad ji negalėdavo juose susigaudyti. Vyravo pyktis ir 
apmaudas, juo labiau skaudūs, kad jai kartais norėdavosi sutikti 
su jo pasiūlymu. Ji buvo per daug jauna, kad jos nejaudintų 
kai kurių žodžių magija! Jasonas sužadino jos potraukį 
nepažįstamam gyvenimui, kurio eskizą jis nupiešė, laisvam 
gyvenimui visai naujame pasaulyje, pilname šviesos ir šilumos. 
Galbūt jis buvo nuoširdus, kai kalbėjo norįs bent iš dalies 
atlyginti jai padarytą skriaudą? Ir kai tokia mintis ateidavo į 
galvą, Marijana būdavo pasirengusi bėgti pas jį Vieną rytą, 
atlikdama kunigaikštienės pavedimus, ji net paprašė, kad vežikas 
pravažiuotų Seruti gatve. Ji pamatė Imperijos viešbutį, gražų 
namą, prieš kurį stovėjo daug karietų, ir panoro sustoti, išlipti, 
pašaukti šį keistą Žmogų, nekenčiamą ir drauge traukiantį ją. 

Bet čia kita mintis šovė į galvą. Kodėl ji tiki Boforo žodžiais? 
Jis apgrobė ją, jis drįso prekiauti jos meile ir skaistumu. Kas 
garantuos, kad plaukiant laivu jis nesulaužys žodžio ir nepareikš 
savo begėdiškų teisių, kurių jis neva turi. Juo labiau kai jie 
bus drauge pasaulio krašte! Na pagaliau, kokia prasmė jam 
gelbėti ją ir nuo ko? Ar nebuvo įsivaizduojamas pavojus, uždegęs 
neramią ugnį jo akyse, tiesiog išgalvotas, kad įviliotų ją į 
spąstus? Šį rytą Marijana gavo raštelį be parašo. 

“Aš būsiu čia dar savaitę. Vėliau, kad rastumėt mane, turėsite 
kreiptis į mano draugą Patersoną, Amerikos konsulą Nante! 
Nedvejokite, maldauju jus, ir vykite su manim. Paskubėkite!“ 
ji nebuvo linkusi pasitikėti Jasonu Boforu. 

Karieta pervažiavo Seną, ir Marijana, pasilenkusi prie lango, 
pravalė pirštine aprasojusį stiklą. 

- Tai mes jau laukuose? - paklausė ji - Ar dar toli? 

Ji vos įžiūrėjo savo palydovą karietos tamsoje, bet visą laiką 
jautė jo kvepalų - verbenos aromatą. Nuo to laiko, kai jie 
išvažiavo iš Varen gatvės, jis tylėjo. 

- Ne, jau netoli. Kaimas, į kurį važiuojame, vadinasi Sen 
Klu. Mano draugas ten turi nedidelį nuosabų būstą. Tai namas, 

pilnas žavesio, ir taip puikiai apstatytas, kaip aš niekur kitur 
nesu matęs. Anksčiau, karaliaus laikais, ten rinkdavosi medžiotojai. 

Retai tekdavo matyti Taleiraną taip lyriškai nusiteikusį. 
Marijanos smalsumas vis didėjo. Iki šiol Taleiranas lydėdavo ją 
tik po Paryžiaus salonus: pas madam de Laval, Dorotėją de 
Perigor, žinoma, ir pas savo svitos damas. O čia juk buvo 
tikra kelionė kažkur į tolimą kaimą. 

- Ar ten bus daug Žmonių? - paklausė ji apsimestinai 
abejingai. - Ko laukiama? 

Kunigaikštis kostelėjo, tarsi galvodamas, ką atsakyti, bet jo 
balsas buvo visai ramus, kai jis tarė: 

- Iš tiesų ne, visai nedaug. Brangus kūdiki, turiu jums kai 
ką paaiškinti. Tai nebus didelis priėmimas. Draugas, pas kurį 
jus vežu, yra tiesiog ponas Deni. 

Marijana nustebusi pakėlė antakius. 

- Ponas Deni? Deni de... 

- Jokio “de". Jis... buržua, labai turtingas, įtakingas, be to, 
senas ištikimas draugas iš... sunkių laikų! Be to, tai nelaimingas 
vyriškis, nes kenčia netekęs brangaus žmogaus. Tai, ką prašau 
jus padaryti, yra savotiškas gailestingumo aktas. 

“ - Išsipuošus kaip princesei - su baliniu apdaru, - pasirodyti 
taip kenčiančiam žmogui? Ar ne geriau buvo apsirengti tamsiai? 

- Gedulas nešiojamas širdies gilumoje, brangus vaike. Ponui 
Deni būtina išvysti žvaigždę, kuri išsklaidytų jį supančią tamsą. 
Aš noriu, kad jūs taptumėte ta žvaigžde. 

Kažoks sentimentalumas, pasigirdęs kunigaikščio balse, sustip- 
rino Marijanos smalsumą. Kas gi tai per buržua, kuris turi 
buvusį karaliaus medžioklės namelį ir pas kurį reikia pasirodyti 
iškilmingai pasipuošus? Netikėtai ji panoro sužinoti apie jį 
daugiau. 

- Aš sužavėta tuo, kad jūsų šviesybė taip stengiasi dėl 

žmogaus, užimančio daug žemesnę padėtį. Jis tikrai senas jūsų 
draugas? 
“ - Labai senas, - rimtai tarė Taleiranas. - Jūs nustebtumėt 
sužinojusi, kiek daug buržua susiję su manim ir net yra mano 
draugai! Jų pakankamai yra ir imperatoriaus rūmuose, kur, deja, 
jie prisidengę iškilmingais titulais. 

- O kodėl ponas Deni neturi jokio? 

- Todėl, kad tai jo nedomina. Jam vieni juokai tapti grafu 
ar markizu. Jis yra tiesiog jis, ir to pakanka! Sakykite, madmuazele 
Malerus, jūsų, tikiuosi, nešokiruoja tai, kad reikės dainuoti 
buržua? 

Tamsoje ji pajuto, kad Taleiranas ironiškai šyptelėjo. 

- Žinoma, ne, tiktai tikiuosi, kad jis nėra Konvento narys 
ar karaliaus žudikas, ar... 

- Tada jis nebūtų mano draugas! - griežtai nutraukė ją 
Taleiranas. - Dėl to būkite rami. 


Taleiranas surado jos ranką po kailio apklotu ir paspaudė 
ją. Švelnesniu konfidencialiu tonu jis pridūrė: 

- Arčiau susipažinusi jūs sužinosite, kad šitos šalies žmonės 
kartais daro keistus dalykus, bet visuomet laikosi sveiko proto. 
Tai, ko jūsų prašau šiandien - asmeninė paslauga, netgi malonė, 
jei jums taip patinka. Šis žmogus neturi garbingo titulo, bet 
jo garbinga širdis: Apie jo sielvartą nereikia pasakoti mūsų 
draugui Fušė, a? Jam visai nebūtina Žinoti apie šį mūsų vizitą. 

Marijana truputį sunerimo, tačiau smalsumas ėmė viršų. Jai 
buvo tas pats, kam dainuoti - juk ji pažadėjo kunigaikščiui 
daryti tai, kada tik jis panorės, bet dabar ji nekantravo pamatyti, 
koks tas ponas Deni, kurį taip gerbia imperijos vicekancleris. 

- Prašom man atleisti, - romiai pasakė ji. - Aš su malonumu 
padainuosiu jūsų nelaimingam draugui. 

- Štai ir puiku! Esu labai dėkingas jums už tai. 

Karieta kilo į gana stačią kalvą. Arkliai smarkiai sulėtino 
žingsnį, bet Lamberas, vežėjas, neleido jiems slysti atgal. Karietos 
stiklai pasidengė šerkšnu ir viduje įsiviešpatavo tyla, sugrąžinusi 
kiekvieną vėl prie savų minčių. Marijana staiga pagalvojo, kad 
išvažiuodama iš viešbučio nepastebėjo, ar buvo savo vietoje 
bjaurusis juodas fiakras, o paskui pamiršo apie jį per paslaptingąjį 
poną Deni. Ji buvo labai patenkinta, kad nereiks apie jį rašyti 
prakeiktuose kasdieniniuose raportuose, nors Taleirano dėka jie 
virto paprastu formalumu. Bet kodėl Fušė neatsakė į klausimą 
apie juodąjį fiakrą? Jeigu tik jis nepriklauso jam! O vis dėlto 
kodėl? 

Juodo miško fone baltas paviljonas snaudė ant užšalusio 
tvenkinio kranto. Švelnioje auksinėje šviesoje, krentančioje iš 
aukštų langų, kaip briliantai spindėjo daugybė snaigių. Su savo 
lengvu frontonu, vaizduojančiu medžioklės sceną, jis iškilo iš 
nakties ir miško kaip stebuklingas regėjimas. Gal todėl, kad jos 
paaštrėję pojūčiai tarsi žadėjo nepaprastus įvykius, tas vaizdas 
iš karto pakerėjo Marijaną. 

Ji vos pastebėjo liokajų tamsia livrėja, kuris atlenkė jai 
karietos laiptelius, ir kaip sapne pasuko į atviras duris. Jį įžengė 
į nedidelį vestibiulį, papuoštą gėlėmis. Kaitri židinio liepsna 
pripildė jį malonios šilumos. Antro aukšto tamsoje nyko laiptai. 
Bet Marijana nespėjo visko apžiūrėti. Tarnas atidarė jai duris 
į baltai mėlyną saloną su kupolo pavidalo lubomis, papuoštomis 
žolėje žaidžiančiais amūrais. 

Lengvi dailūs lakuoti praeito šimtmečio baldai buvo aptraukti 
mėlynai baltu raštuotu šilku ir, rodės, stovėjo tik tam, kad 
pabrėžtų visur pamerktų irisų ir rausvų tulpių grožį. Didžiulis 
veidrodis virš židinio atspindėjo visą kambarį, apšviestą ilgų 
rausvų Žvakių. Pro erkerio langus matėsi užšalęs ežeras, per 
kurio vidurį ėjo kelias. Merginos žvilgsnis iš karto nusileido ant 
laku spindinčio klavesino, stovinčio prie vieno iš langų. Apklotas 
milžinišku kilimu parketas truputį girgžčiojo nuo nelygių Taleirano 
žingsnių. Kambarys buvo visiškai tuščias. Bet štai atsivėrė durys. 
Pasirodė vyriškis. 

Manydama, kad tai ir yra paslaptingasis ponas Deni, Marijana 
susidomėjusi žvelgė į jį. Jis buvo vidutinio ūgio, blondinas, be 
abejonės, negražaus veido juodomis, kiek žaižaruojančiomis akimis. 
"Drauge aiškiai buvo matyti, kad jis protingas, ir dvelkiantis iš 
jo geranoriškumas iš karto patraukė Marijaną. Ją tik nustebino 
šio gedinčio žmogaus šviesiai žalias drabužis. 

Su ištiesta ranka ir šypsodamasis jis greitai priėjo prie svečių. 

- Jūs tiesiog kariškai punktualūs! Sveiki, brangus kunigaikšti! 
Vadinasi, čia ta mergina... 

- Iš tikrųjų, brangusis Diurokai, prieš jus panelė Malerus, 
kurios balsas neturi sau lygių. O argi... pono Deni dar nėra? 

- Nėra, - atsakė Diurokas, - bet jis ilgai neužtruks. O kol 
kas siūlau jums lengvą vakarienę. Aš pamaniau, kad tikriausiai 
sužvarbsite tokioje ilgoje kelionėje. 

Pagarbiai ir galantiškai jis privedė Marijaną prie netoli židinio 
stovinčio žydru aksomu išmušto šezlongo, paskui padėjo jai 
nusivilkti apsiaustą. Marijana pasijuto nedrąsiai, ją sutrikdė ir 
be galo elegantiška aplinka, ir kariška nepažįstamojo laikysena. 
Ji taip sumišo nuo jo susižavėjusio žvilgsnio, kad net nepastebėjo, 
kaip jis persimetė žvilgsniu su Taleiranu. O kunigaikštis atsisakė 
nusivilkti savo kailiu pamuštą apsiaustą. 

- Ačiū, mano drauge, madmuazelė Malerus su malonumu 
pasišildys, 0 aš grįžtu. 

Marijana, tik ką ištiesusi rankas į ugnį, krūptelėjo. 

- Kaip! Jūsų šviesybė palieka mane? 

Jis priėjo prie jos, paėmė ranką ir greitai pabučiavo. 

- Aš ne palieku jus, brangus kūdiki, aš jus patikiu! Man 
reikia grįžtii Mano sena draugė, baronienė de Stal, gavusi 
kvietimą kelionėn į Jungtines Valstijas, su savo sūnumi palieka 
Paryžių šią naktį; Aš noriu atsisveikinti su ja ir įsodinti ją 
karieton į Morlė, kur jos laukia laivas. Bet nieko nebijokite. 
Mano draugas Diurokas tėviškai jumis pasirūpins, ir kai jūs 
paguosite mūsų vargšą draugą, atveš namo savo karietoje. 

- Tikiuosi, jūs tuo neabejojate, - su švelnia šypsena tarė 
Diurokas, - ir aš nekeliu jums baimės, madmuazele? 

- Ne... ne, nė kiek! - atsakė Marijana, mėgindama nusišypsoti. 

Ji jautėsi sumišusi. Kodėl vis dėlto Taleiranas nepasakė, kad 
nepasiliks su ja? Niekada dar jis nėra taip padaręs! Matyt, su 
jam būdingu įžvalgumu kunigaikštis pajuto, kas dedasi merginos 
širdyje, nes pasirėmęs lazda palinko į jos pusę: 

- Aš bijojau sujaudinti jus ir užgauti jūsų drovumą, kol pati 
nepamatysite šio garbingo žmogaus! Dabar galiu pasakyti ir visą 
teisybę: jūsų balsu aš noriu padaryti siurprizą savo draugui Deni. 
Kai išgirsite kieme karietą, pradėkite dainuoti, bet nesakykite, 
jog tai mano sumanymas. | 

- Bet... kodėl? - paklausė visai sutrikusi Marijana. - Jeigu 
manote, kad siurprizas bus malonus, visas dėkingumas už jį 
priklauso tik jums. 


254 


- Teisingai! Bet man nereikia, kad jis iš karto pajustų man 
dėkingumą. Jis sužinos teisybę, bet truputį vėliau. Siuo metu 
aš nenoriu, kad koks nors kitas jausmas bent kiek trukdytų 
jam pajusti tyrą džiaugsmą, kurį suteiksite jūs. 

Marijana vis mažiau ką nors suprato, bet buvo nepaprastai 
suintriguota. Koks vis dėlto keistas, sudėtingas ir paslaptingas 
žmogus yra kunigaikštis. Ir kodėl jis kalba su ja tokiu pompastišku 
tonu, kuris paprastai jam nebūdingas? Matyt, Diurokas suprato 
merginos savijautą, ir ji buvo jam už tai dėkinga. 

- Kartais jums kyla smagių idėjų, kunigaikšti. Bet kitaip tai 
būtumėt ne jūs! Laimingo kelio! 

Žvelgdama į svečią išlydintį Diuroką, Marijana klausė savęs, 
kokį vaidmenį jis vaidina Deni namuose? Kas jis? Jo giminaitis? 
Tiesiog draugas? Galbūt jis brolis tos, kurią apverkia paslaptingasis 
buržua? Ne, žalias kostiumas neigė prielaidą, kad jis velionės 
brolis. Galbūt tai giminaitis ar vaikystės draugas, pakviestas 
rūpintis namais? Ne, jis turėtų būti kariškis, tai matyti iš visos 
jo laikysenos! 

Grįžo Diurokas, ir Marijanos mintys nutrūko. Jis ėjo lydimas 
juodai vilkinčio mažordomo, kuris stūmė nedidelį serviruotą 
staliuką. Pudruotas perukas, pilna figūra spinduliavo iškilmingą 
savo vertės suvokimą, būdingą įžymių namų tarnams. Jis 
pasveikino merginą taip maloningai, kad ji buvo tiesiog 
apstulbinta. Be abejo, šis Deni turi būti koks nors nepakenčiamas 
išsišokėlis, sprogstantis iš pasididžiavimo savo turtais, jeigu net 
jo tarnai drįsta taip pūstis. Tuo tarpu Diurokas įsakė: 

- Pristumkite stalelį prie madmuazelės, Konstanai, ir palikite 
mus. 

- Ar aš turiu patarnauti ponui ge... 

- Užteks, užteks! - skubiai nutraukė jį Diurokas. - Mes 
susitvarkysime patys. 

Mažordomas pasišalino, bet Marijana atkreipė dėmesį į 
nepabaigtą žodį. Kaip jis ketino pavadinti Diuroką? Ji pamanė, 
kad jeigu jau paslaptingojo Deni dar nėra, reikia išnaudoti tą 
laiką ir pamėginti ką nors apie jį sužinoti. Ji su malonumu 
paėmė puodelį buljono, bet nuo viso kito atsisakė. 

- Kiek supratau, aš turiu dainuoti, kai ponas Deni įeis? Jis 
neturi rasti manęs sėdinčios prie stalo. 

- Jūs teisi. Bet užteks, jei pradėsite, kai išgirsim karietą. 

Marijana pažvelgė į klavesiną. 

- Aš pati sau akompanuosiu? 

- Ne... žinoma, ne. Na ir galva! Palaukite minutėlę. - Jis 
pastebimai nervinosi. Skanaudama buljoną, Marijana viduje šaipėsi. 
Apskritai nuotykis buvo gana juokingas, ir ji jau degė noru 
pamatyti tą nuostabų buržua, verčiantį drebėti savo namiškius. 
Diurokas greitai grįžo lydimas griežtos išvaizdos jaunuolio ilgais 
plaukais ir tamsia oda, kuris, nepažvelgęs į Marijaną, paėmė 
nuo klavesino jos atsivežtas natas ir atsisėdo prie instrumento. 
Pastebimai pralinksmėjęs, Diurokas grįžo prie viešnios. 

- Štai mes ir pasirengę. Jūs galite duoti metrui Hasaniui 
savo nurodymus, bet nelaukite atsakymo, jis - nebylys! - 
sušnibždėjo Diurokas, metęs žvilgsnį pianisto pusėn. 

Betrūko tik nebylio! Marijana staiga pagalvojo, ar nėra pono 
Deni vardas netikras, kuriuo jis slepia tikrąjį! Kas jis: valkata, 
nežinia kaip įsigijęs turtą ir prabangiai gyvenąs miško gilumoje, 
toli nuo Fušė seklių, ar garbingas užsienietis, rengiantis sąmokslą 
prieš režimą? Argi Fušė neleido jai suprasti, jog viršūnėse 
abejojama Taleirano ištikimybe? Kalbama, kad jeigu jis dar 
neišdavė imperatoriaus, tai neilgai delsęs padarys tai. Per daug 
paprasta pavardė - ponas Deni, - be abejo, slepia gana pavojingą 
asmenybę: caro ar net Anglijos pasiuntinį... 

- Kuo jūs pradėsite? - paklausė Diurokas. 

- Paero arija. Ji man labai patinka. 

- Ponas Deni bus sužavėtas. Jis labai mėgsta Paerą, kuris, 
kaip jūs, be abejo, žinote, vadovauja rūmų orkestrui. 

- Ponas Deni seniai Prancūzijoje? - netikėtai paklausė Marijana 
visiškai ramiu tonu. 

Diurokas išplėtė akis. 

- Bet... taip, jau kažkiek laiko! O kodėl klausiate? 

Kieme pasigirdęs karietos bildėjimas išvadavo Marijaną nuo 
būtinybės atsakyti, 0 tai būtų ne taip jau lengva. Diurokas 
tučtuojau pašoko ir išbėgo į vestibiulį. Marijana priėjo prie 
klavesino ir atsistojo nugara į duris: Ramus Hasanis užgrojo 

įžangą. Netikėtai beviltiška baimė sukaustė Marijaną, jai pasirodė, 
kad grindys sprūsta iš po kojų. Rankos sustingo ir teko jas 
stipriai suspausti, kad liautųsi bjauriai drebėjusios, O nugara 
perbėgo išdavikiškas šaltelis. Ji suglumusi pažvelgė į rūmų pianisto 
veidą, ir staiga jis drąsinamai jai mirktelėjo. Lauke girdėjosi 
žingsniai, balsai. Reikėjo pradėti, kad nebūtų sugadintas didysis 
Taleirano siurprizas. 

Griežtas žvilgsnis pasidarė valdingas. Marijana atvėrė burną 
ir nustebusi išgirdo savo balsą: šiltą, ramų, tokį švelnų, tarsi 
nebūtų buvę baimės, tik ką gniaužusios jai gerklę. Visa atsidavusi 
dainavimui, Marijana greičiau atspėjo negu išgirdo greitus žingsnius 
vestibiulio plytelėmis, žingsnius, staiga nutilusius už slenksčio. 
Daugiau ji nieko negirdėjo, bet aiškiai jautė kažkieno buvimą 
ir žvilgsnį. Ir keista, tai nevaržė jos, o priešingai, išlaisvino nuo 
nemalonaus nerimo. Lyg burtininkui mostelėjus išnyko baimė, 
Marijanos balsas prisipildė anksčiau nepatirto lengvumo ir šilumos. 
Ne pirmą kartą muzika atėjo jai į pagalbą. Ji darė Marijanai 
didžiulį poveikį, nuolat atsinaujinantį, bet visuomet stiprų. Ir 
Marijana nesipriešindama ir be baimės atsidavė jai, nes ją ir 
muziką siejo nuoširdi meilė. Jos negalėjo išduoti viena kitos. 
Paskutiniai arijos žodžiai kaip atodūsis apmirė merginos lūpose: 

„ Džiaugsmai ir liūdesys praėjo, 

Teliko meilės ilgesys... 

Stojo tyla. Nuleidęs akis Hasanis padėjo rankas ant kelių, 
1 Marijana pajuto, kad apėmusi ją palaima ima nykti. Vėl 
pagauta netikėto drovumo, ji nesiryžo pasukti galvos į židinio 
pusę, kur jautė kažką esant. Netikėtai šaižus balsas nutraukė 
tylą: 

- Nuostabu! Padainuokite dar, madmuazele! Jūs mokate 
“Meilės džiaugsmus“? 

Dabar ji pažvelgė į jį. Prieš ją į Židinį rėmėsi mažesnio už 
vidutinį ūgio vyras, gana apkūnus, bet nestoras. Jis vilkėjo juodu 
fraku ir baltomis kašmyro kelnėmis, ant kurių ji nustebusi 
pamatė rašalo dėmes. Apsiavęs jis buvo trumpais angliškais batais 
su sidabro pentinais. Pono Deni rankos ir kojos buvo nedidelės 
ir dailios, o veidas tiesiog sužavėjo Marijaną. Ji niekad nebuvo 
mačiusi tokio! Šviesus, dramblio kaulo spalvos, jis stulbino 

klasikiniu romėniškos statulos grožiu. Trumpi plaukai, juodi ir 
lygūs, krito sruogomis ant kaktos, pabrėždami gilias pilkai žydras 
akis. Veriantį žvilgsnį buvo sunku atlaikyti. Rankose ponas Deni 
laikė paauksuotą vėžlio tabokinę, kurios turinį nuolat barstė sau 
ant drabužių ir visko aplinkui. 

- Kodėl gi jūs tylite? - paklausė jis. 

Suvokusi, kad per daug nekukliai apžiūrinėja jį, Marijana 
smarkiai išraudo ir paskubėjo nusukti žvilgsnį. 

- Iš tikrųjų, aš moku šį romansą. 

Ji pradėjo garsiąją melodiją vis labiau jaudindamasi. 
Neįstengdama suprasti, kas dedasi slaptose jos būtybės gelmėse, 
atsidavė muzikai stipriai ir aistringai. Ji išdrįso vėl pažvelgti į 
poną Deni. Niekuomet nė vienas vyriškis netraukė jos taip kaip 
šis. Nemokėdama paslėpti jausmų, kuriuos aiškiai atspindėjo jos 
išraiškingas veidas, ji neatitraukė žvilgsnio nuo nepažįstamojo 
akių, tarsi tik jam vienam skirdama romanso meilės Žodžius: 

„ Tave mylėsiu amžinai... 

Nuskambėjus šiems žodžiams, ponas Deni pakeitė savo 
nerūpestingą pozą, nekantriai numetė šalin tabokinę ir ėmė 
nepastebimai artintis prie Marijanos. Jis daugiau neatitraukė nuo 
jos žvilgsnio. Jis įtemptai žiūrėjo į ją, žiūrėjo taip, kaip niekuomet 
joks vyriškis nedrįso ir nemokėjo į ją Žiūrėti, ir merginai atrodė: 
jeigu jis staiga nusisuks nuo jos, tą pat akimirką baigsis ir jos 
gyvenimas. Merginos akys prisipildė ašarų. Širdis taip daužėsi, 
jog rodės, tuoj tuoj plyš. Ji jautė ir laimę, ir išgąstį, ir nerimą, 
bet tvirtai žinojo, kad dėl šito žvilgsnio galėtų dainuoti visą 
naktį. 

Kai nutilo paskutinė nata, Marijana ir ponas Deni stovėjo 
vienas priešais kitą. Nenuleisdamas nuo jos akių, jis spragtelėjo 
pirštais: 

- Išeikite, Diurokai! Ir jūs taip pat, Hasani! 

Abu akimirksniu dingo, o Marijanai ir į galvą nešovė 
protestuoti. Tai normalu, taip ir turi būti! Per keletą minučių 
nepažįstamasis juokinga pavarde tapo svarbesnis jai už visą 
pasaulį, ir Marijana veltui stengėsi surasti pavadinimą ją 
sukrėtusiam reikliam pirmykščiam jausmui. Atrodė, kad ji tik 
dabar pradėjo gyventi... Ir ji daugiau nenorėjo žinoti, kas šis 

žmogus, ar tikrai jo pavardė Deni, ar jis bajoras, ar bekilmis. 
Ne! Jis čia, ir viskas gerai. Nieko daugiau ji nenorėjo. 

Prisiglaudusi prie klavesino ir remdamasi į Jį šąlančiomis 
rankomis, vos drįsdama atsikvėpti Ji žiūrėjo, kaip jis prieina VIS 
arčiau ir arčiau... Jis šypsojosi, ir ji jautė, kaip tirpsta jos širdis 
nuo šitos šypsenos žavesio. 

- Kai buvau vaikas, - pradėjo jis nuoširdžiu tonu, - dažnai 
klausdavau savęs, ką gi išgirdo prie savo laivastiebio pririštas 
Odisėjas tuo metu, kai jo palydovų ausys buvo užkimštos vašku. 
Jis maldavo atrišti jį, kad galėtų pulti į jūrą ir plaukti sirenos 
balso link. Dabar aš žinau, ką jis jautė! 

Sirena! Jasonas Boforas irgi lygino ją su sirena. Kaip jis 
sakė? Marijana negalėjo tiksliai atsiminti. Beje, kas jai rūpi 
kažkoks Boforas? Ir ar apskritai jis egzistuoja? Ar ji pati gyveno 
iki šios akimirkos, ar tik dabar pradeda gyventi? Nepaisant 
prancūziško vardo, ponas Deni turėtų būti italas. Jo vos jaučiamas 
akcentas apie tai byloja. Vėl šmėkštelėjo mintis, kad jis 
konspiratorius, bet Marijana nuvijo ją. Tebūna jis kas tik nori! 
Ji jau tvirtai Žinojo, kad jis užėmė jos gyvenime pagrindinę 
vietą. Išnyko begalinė tuštuma, vertusi ją rimtai svarstyti Boforo 
pasiūlymą. 

Su didžiausiu švelnumu ponas Deni paėmė Marijanos rankas 
į savąsias. 

Jis nustebo, kad jos tokios šaltos. 

- Jūs sušalote! Eime prie ugnies. 

Jis pasodino ją ant kušetės, įsitaisė šalia ir pritraukė staliuką 
su maistu. 

- Ar suvalgytumėt ką nors? 

- Ne, dėkoju, aš nealkana! 

- Nesakykite man, kad nenorite valgyti. Jūsų amžiuje visą 
laiką norisi valgyti! Aš užkąsiu su malonumu. Paragaukite šito 
strazdų  pašteto ir užgerkite šambertenu. Šambertenas - vynų 
karalius. Aš niekad negeriu kitokio. Ne? Keista! Matyt, jums 
labiau patinka šampanas. Tada truputį šampano. 

- Aš... aš niekad negėriau jo! - susirūpinusi pasakė Marijana, 
žvelgdama, kaip auksinis vynas liejasi į krištolo bokalą. 

- Tuomet tai pati tinkamiausia proga jo paragauti. Dabar 
arba niekad! - linksmai pasakė ponas Deni. - Pamėginkite! 
Pasaulyje nėra moters, kuriai nepatiktų šampanas! Jis priverčia 
spindėti akis... nors, - pridūrė jis, truputį palinkęs prie merginos, 
- jūsiškėms tikrai nereikia šitos priemonės! Jos užtemdo deimantų 
spindesį! 

Tai kalbėdamas jis patarnavo jai su įsimylėjėlio dėmesingumu. 
Truputį būgštaudama Marijana išgėrė vyną, paskui nusišypsojo. 
Jis buvo gaivinantis,  kibirkščiuojantis, aromatingas, žodžiu, 
nuostabus! Šeimininkas šypsojosi, žvelgdamas iš šono. 

- Na ir kaip? 

- Puiku! Galima dar truputį? 

- Be abejo. 

Jis išpildė jos prašymą ir ėmė su apetitu valgyti. Marijana 
nejučiom pasekė jo pavyzdžiu. Kambaryje iš karto tapo šilta ir 
jauku. Iš lauko neatsklido nė garso. Viską apgaubė sniegas. Jie 
buvo vieni čia, pačiame užburtos karalystės viduryje, didžiulėje 
šiltoje  kriauklėje, pasimetusioje begaliniame suakmenėjusiame 
miške. Dar niekad Marijana nesijautė tokia laiminga. Ji išgėrė 
vyno šypsodamasi ponui Deni. Koks jis malonus ir linksmas! 
Jai šmėstelėjo mintis, kad jis, kaip našlys, per daug linksmas. 
Bet galbūt jis ne taip labai mylėjo savo žmoną, kaip visi 
manė?.. Arba muzika taip paveikė jį? Ar?.. O! Kokią tai turi 
reikšmę? Šampanas sužadino Marijanos optimizmą. Ji daugiau 
nejautė nei nuovargio, nei baimės. Pašėlusios mintys sukosi jos 
galvoje. Norėjosi juoktis be priežasties, dainuoti... netgi šokti! 

- Dar truputį šampano? - pasiūlė ponas Deni, su šypsena 
žvelgdamas į ją. 

- Mielai! Aš... aš niekad nemaniau, kad tai taip malonu! 

Jis leido jai išgerti pusę bokalo, paskui švelniai sustabdė ir 
prisislinko prie pat jos. 

- Kol kas užteks šampano! Pasakyk man savo vardą. 

Netikėtas “tu"“ visiškai jos nešokiravo. Jai netgi atrodė, kad 
tai visiškai natūralu. Juk jie dabar pasidarė tokie artimi draugai. 

- Marijana! Mano vardas Marijana Ma... 

- Ne... Aš noriu žinoti tik tavo vardą... Kitką sužinosiu 
vėliau, jeigu panorėsiu... Sapnas negali turėti nieko, tik vardą, 

o aš jau seniai nieko panašaus nesu sapnavęs... Tu nuostabi, 
Marijana!.. Tavo balsas užbūrė mane, o grožis be galo sužavėjo. 

- Tai tiesa? - džiaugsmingai paklausė ji: - Aš taip labai 
jums patinku... Tada pasakykite man ir savo vardą. Ponas Deni 
- juk tai baisu! 

- Žinau! Vadink mane... Šarliu! Tau patinka šis vardas? 

- Man vis tiek. Aš jį pamilsiuų, nes tai jūsų vardas. 

Jis paėmė jos ranką ir ėmė bučiuoti nepastebimai kildamas 
nuo riešo link alkūnės ir toliau link peties, nuo kurio jis 
nusmaukė trumpą rankovę. Jo glamonėjama Marijana pajuto, 
kaip kūnu nubėgo virpulys, ir ji užmerkė akis, apimta begalinės 
laimės. Nė už ką pasaulyje ji nebūtų sustabdžiusi jo: nuo to 
momento, kai ji pamatė jį, nė trupučio neabejojo, kad tai turės 
įvykti. Šampanas uždegė jos kraują ir ji pamiršo pasibjaurėjimą, 
kurį jausdavo vyriškiams po nelemto suartėjimo su Žanu Ledriu! 
Be to, Šarlis nebuvo realiai egzistuojantis vyriškis, tai tiesiog 
sapnas. Ir ji neturėjo jokio noro pabusti, o troško jausti, kaip 
jo pabučiavimai žadina kūne nau'us pojūčius, reikalaujančius 
kažko daugiau... 

Kai jo ranka nuslydo jos talija ir jis atsargiai paguldė Marijaną 
ant šezlongo pagalvėlių, ji giliai atsiduso ir atmerkė akis, kad 
pamatytų prigludusio prie jos Šarlio veidą, bet tučtuojau vėl 
užsimerkė, kai tik jų lūpos susilietė. Jo pabučiavimai buvo lengvi 
kaip vėjelio dvelktelėjimas, tačiau pamažu Marijanos kraujuje 
įkūrė tikrą liepsną. Jos širdis spurdėjo krūtinėje, ji duso Sarlio 
glėbyje, trokšdama kitokių pabučiavimų ir kitokių glamonių. 

Neatitraukdamas lūpų nuo jos burnos jis sušnibždėjo: 

- Tu nori priklausyti man... sakyk? Nori? 


Ji atsakė blakstienų krustelėjimu ir apkabinusi jį rankomis 
smarkiai prispaudė prie savęs. 

- Čia per daug šviesu, - sušnibždėjo ji. 

- Eime! 

Jis pakėlė ją nuo šezlongo ir nusivedė link durų, už kurių 
buvo nedidelis žydras kambarys. Jame kvepėjo jazminais, o balta 
lova vos matėsi meilės prieglobsty, kurį apšvietė tik židinio 
ugnis. 

Išvydusi lovą Marijana instinktyviai atšoko, bet Šarlis užspaudė 
jos burną tokiu karštu bučiniu, kad ji vos neprarado sąmonės. 
Paskui jis nusivedė ją prie židinio, atsisėdo ant žemos kėdutės 
ir pasisodino ją kaip vaiką sau ant kelių. Segiodamas jos 
nuostabią rausvą suknelę, jis itališkai šnibždėjo žavius, švelnius 
meilės žodžius ir bučiavo jos pečius, kaklą, krūtinę, kai tik jie 
išsivaduodavo iš apatinių mezginių. Jo glamonės darėsi vis 
drąsesnės, bet buvo tokios švelnios, kad malonumas girdėti 
komplimentus savo grožybėms greitai nuslopino bet kokį jos 
gėdingumą. 

Pagaliau jis nunešė ją, nuogą ir virpančią, į lovą, kur paliko 
tarp kvepiančių užtiesalų, kad po kelių minučių ir pats atsidurtų 
šalia jos. 

Po dviejų valandų užmigdama Šarlio glėbyje, pilna įspūdžių, 
laiminga Marijana su džiaugsmingu atodūsiu pamanė, kad tai, 
ką dabar patyrė, niekuo neprimena egzekucijos, ištvertos tą 
atmintiną naktį kluone. Ir taip yra ne tik todėl, kad ji pamilo 
Šarlį, o Žanui Ledriu buvo gana abejinga. Žmogus, kuriam ji 
taip netikėtai atsidavė, tapo jai tikru mylimuoju. Kaip tik šią 
naktį ji liovėsi būti mergina. Švelni Šarlio meilė visai kitaip 
išskleidė jos moteriškumo pumpurą negu skubus jūreivio 
negrabumas. Ir dabar ji suvokė, ką reiškia žodžiai: kam nors 
priklausyti. Niekas ir niekuomet neišskirs jos su tuo, kuris atvėrė 
ją meilei ir pačiai sau. 

- Aš myliu tave, Šarli, - sušnibždėjo ji, bučiuodama jo kaklą. 
- Aš amžinai tavo. Kad ir kas tau atsitiktų, kad ir kur tu 
važiuotum, aš seksiu paskui tave ir mylėsiu tave. 

Jis pasirėmė alkūne ir privertė ją pasižiūrėti į save. 

- Nereikia taip kalbėti, carissima mia! Niekad nežinai, ką 
žada rytojus. Gal rytoj aš mirsiu. 

- Tuomet aš irgi, ir mes vis tiek būsime drauge. Tu 
neįsivaizduoji, kokią laimę suteikei man šią naktį; Tu negali 
šito suprasti, 0 aš juo labiau. Aš priklausau tau, tau vienam! 
Apkabink mane, Šarli, apkabink stipriau! 

Tada jis vėl taip audringai prisitraukė ją, kad ji net sudejavo 
ir vėl pakluso jo geismui. 

Paskui jis sušnibždėjo: 

- Tai tu apdovanojai mane ir pati dėkoji... Mio dolce amor!.. 
Tu teisi: niekas niekuomet neprivers mūsų užmiršti šios nakties! 
Dabar miegok, jau vėlu. 

Ji paklusniai prigludo prie jo peties ir užmerkė akis. Dabar 
viskas buvo gerai, viskas buvo paprasta. Jie myli vienas kitą. 
Kas gali sutrukdyti nuo šiol amžinai būti drauge? Argi jis ne 
našlys? Pirmą sykį po tos naktis Selton Hole Marijana pagalvojo, 
kad ji taip pat našlė. 

Netikėtai pabudusi, Marijana negalėjo suvokti, ar ilgai tęsėsi 
palaimingas miegas. Kambario prieblandoje ji įžvelgė Diuroką, 
kuris kažką sakė į ausį sėdinčiam lovoje Sarliui. 

- Kas atsitiko? - paklausė ji mieguistu balsu. - Jau vėlu? 

- Ne, nusiramink! Dar tik trečia valanda, bet man reikia 
važiuoti! Tegu kinko arklius, Diurokai. Aš tuojau ateisiu! 

Jis jau pakilo nuo lovos. Jausdama, kad Šarlis atplėšiamas 
nuo jos širdies, Marijana apkabino jo pečius. 

- Kodėl tu palieki mane? Kodėl taip greitai? Kas atsitiko? 

Jis švelniai apkabino ją ir užmerkė akis pabučiavimais. 

- Nieko baisaus! Bet, brangioji, mano gyvenimas sunkus, 
netvarkingas... Aš nesu sau šeimininkas, ir meilės laikas baigėsi... 
Skubus reikalas verčia mane važiuoti į Paryžių, ir tu turi išleisti 
mane. 

Bet ji negalėjo. Šitas skubus išvykimas vidury nakties kėlė 
jai siaubą. Ji pamėgino sužinoti, kas darosi. 

- Šarli, maldauju, pasakyk man teisybę! Tu sąmokslininkas? 

Jis apstulbęs pažvelgė į ją, paskui nusijuokė, atsargiai 
vaduodamasis iš kaklą apvijusių jos rankų. 

- Kadangi tu atspėjai, neigti beprasmiška. Tai teisybė, aš 
dalyvauju sąmoksle! Bet tu nieko negali pakeisti. O dabar būk 
protinga. 

Apgaubta šilkinės juodų plaukų masės, ji klūpėjo vidury 
sujauktos lovos ir kamuojama nevilties stebėjo, kaip jis skubiai 
rengiasi. Ji nesuklydo. Šarlio sios pilnas paslapčių ir pavojų. 
Jai teks su tuo susitaikyti. Šalyje, kur valdo tironas, jų meilė 
nebus lengva, bet ji mokės jo laukti, o jeigu aplinkybės privers 
jį bėgti, ji seks paskui jį... Ji švelniai tarė: 

- Pažadėk įspėti mane, jeigu tau grės pavojus! Aš būsiu 
drauge su tavim, net jei reiktų nusileisti į pragaro dugną. 

Jis rišosi kaklaraištį prieš kampe stovintį aukštą triumo, bet 
dabar atsisuko ir įdėmiai pažvelgė į ją. Klūpanti ant kelių tarp 
sujauktų šilkinių paklodžių, švelnia oda, spindinčia lyg auksas 
pro tamsius vešlius plaukus, ji jaudino ir žavėjo kaip pagonių 
dievaitė. 

- Aš tau tai pažadu, - pasakė jis rimtai. 

Paskui netikėtai rūsčiai pridūrė: 

- Gulkis! Ir apsiklok! 

Užuot jo paklausiusi, ji saldžiai pasirąžė: 

- Kam? Juk taip šilta... 

Smilkusios židinyje malkos staiga suliepsnojo aukšta ryškia 
liepsna. Vienu akimirksniu Šarlis atsidūrė prie Marijanos. 

- Todėl, kad turiu važiuoti... ir todėl, kad tu vis dar gundai 
mane, raganėle! Nagi, greičiau! 

Pusiau juokais, pusiau rimtai, nepaisydamas protesto šauksmų, 
jis susuko ją į antklodę, palikdamas tik veidą. Tada juokdamasis 
apkabino ją. 

- Štai taip! Dabar būk gerutė! Tu galėsi grįžti, kai panorėsi. 
Karieta tavo žinioj. 

- Bet... kada aš vėl pamatysiu tave? 

- Greitai, aš pažadu. 

- Tu net nežinai... 

- Ko? Kas tu tokia? Kur gyveni? Tai neturi reikšmės. 
Diurokas ras tave. Ir sujungs mus vėl. Lik sveika, mio dolce 
amor! Pasistenk neperšalti, saugok balsą. Aš myliu tave... 

Jis pakilo, veržliai perkirto kambarį ir atidarė duris. Marijana 
sustabdė jį šūksniu: 

- Šarli! 

- Taip? 

- Būk atsargus, maldauju. 

Užuot atsakęs, jis nusišypsojo jai, pasiuntė bučinį ir išėjo. 
Tik dabar Marijanai šovė į galvą, kad jinai visiškai nieko nežino 
apie jį 

Ji įtempė klausą ir išgirdusi tolstančią karietą sunkiai atsiduso. 
Dabar ji tikrai liko viena. 

Išsivadavusi iš kokono, į kurį ją susuko Šarlis, Marijana 
atsikėlė. Miego daugiau nesinorėjo, o likti šiame name, kuris 
be Šarlio atrodė svetimas ir beveik priešiškas, nebuvo jokios 
prasmės. Rausva suknelė ant žydro kilimo atrodė kaip aušros 
atšvaitas. Marijana pakėlė ją ir apimta dėkingumo prispaudė 
prie krūtinės. Juk su šia suknele ji patiko jam! Ji niekad to 
nepamirš. 

Pastebėjusi savo atspindį aukštame veidrodyje, ji nustebusi 
priėjo arčiau. Ji apžiūrėjo atvaizdą nuo galvos iki kojų, 
negalėdama pažinti savęs. Si moteris, po kurios akimis melsvi 
šešėliai, kurios lūpos patinusios nuo begalinių bučinių, kurios 
kūnas iššaukiančiai gundantis, yra ji... Atsargiai, tarsi bijodama 
nutrinti Šarlio aistringų glamonių žymes, ji paglostė savo klubus, 
miglotai nujausdama, kad jau niekad nebus ta naivi mergina, 
kuri atėjo čia. “Dabar aš tapau moterim, - pagalvojo ji 
džiūgaudama, - moterim, kuri visiškai įvaldė savo ginklą!“ Ir ji 
buvo laiminga, nes ši metamorfozė įvyko per jį ir dėl jo. 

Tylus beldimas į duris nutraukė jos grožėjimąsi savimi ir 
privertė sugrįžti į lovą. 

- Įeikite, - tarė jinai. 

Pusiau prasivėrusiose duryse pasirodė Diuroko galva. 

- Atleiskite, kad trukdau jus, bet norėčiau sužinoti, kokie 
bus tolesni jūsų nurodymai. Iki kelintos valandos pageidaujate 
miegoti? 

- Aš nebenoriu miego, - patikino jį Marijana. - Ir aš norėčiau . 
tučtuojau grįžti į Paryžių. 

- Taip, bet naktis dar nesibaigė, toli gražu nesibaigė! Ir toks 
šaltis... 

- Niekai! Bus geriau, jeigu aš grįšiu. Ką pamanys ponas de 
Taleiranas, jeigu sužinos, kad aš taip vėlai parvykau? Jis jokiu 
būdu nepatikės, kad aš visą naktį dainavau... 

- Savaime suprantama, - pasakė Diurokas ramiai šypsodamasis, 
- bet man atrodo, kad ponas de Taleiranas ir tikėjosi, jog jūs 
grįšite vėlai, netgi labai vėlai... Dabar aš paruošiu jums ko nors 
šilto ir įsakysiu kinkyti arklius! 

Sėdėdama dvivietėje karietoje, vežančioje ją į Paryžių, Marijana 
vis dar svarstė, kodėl Taleiranas buvo toks tikras, kad ji grįš 

vėlai. Ar jis manė, jog Šarlis įkalbės ją dainuoti daug ilgiau, 
negu tai darydavo jis pats? O gal... o gal klastingasis Šlubas 
Velnias numatė, kas įvyks? Jis numatė, kad jo draugas be galo 
susižavės Marijana ir kad Marijana taip pat bus pavergta, kad 
tarp jų įsiliepsnos meilė? Ar pristatydamas ją Sarliui jis norėjo 
pradžiuginti jį jos balsu ar ja visa? Iš tokio žmogaus visko gali 
tikėtis, - pamanė ji, - bet lygi arklių risčia palengva nuramino 
jos mintis ir ji pajuto dėkingumą įžvalgiam diplomatui. Jam ji 
turi dėkoti už pačią nuostabiausią jos gyvenime naktį, už savo 
pirmąją tikrą meilę, nes, prisimindama dabar praeitį, Marijana 
suprato, kad jos meilė Fransiui Kranmeriui buvo romanais 
mitusios merginos aklumas, natūralus labai jaunos būtybės 
potraukis gražiam jaunuoliui, ir viskas. Ji niekad nepamirš, kad 
Taleiranas norom ar nenorom pastūmėjo ją į Šarlio glėbį. 

Bet dabar ji norėjo kuo greičiau sugrįžti. Net jeigu jai teks 
prarasti pagarbą, ji vis tiek užduos kunigaikščiui ją jaudinančius 
klausimus. Jis privalo pasakyti jai viską, ką žino apie Šarlį 
Deni. Nauja - kitokia - meilė reikalavo, kad Marijana visiškai 
susijungtų su mylimu žmogum. Ji troško gyventi jo gyvenimu, 
net jeigu - ir kaip tik todėl, - tas gyvenimas pilnas pavojų... 
Viską turi papasakoti Taleiranas, kitaip ji kreipsis į Dorotėją. 
Jaunoji moteris negalėjo negirdėti kalbų apie nuostabųjį poną 
Deni. 

Lauke spigino šaltis, karietos langai apsitraukė šerkšnu, bet 
Marijana, apklostyta kailiais ir su šildykle po kojomis, jautėsi 
nepaprastai gerai ir buvo be galo laiminga. 

Atsiprašęs, kad negali lydėti jos, Diurokas užvertė vežėją 
pamokymais: nevažiuoti per daug greitai, atidžiai stebėti, kad 
arkliai nepaslystų, atvykus įsitikinti, kad jaunoji dama be kliūčių 
įėjo į namus ir t.t. Taigi vežėjas važiavo labai atsargiai, ypač, 
kai pasitaikydavo statesnės nuokalnės, reikalaujančios didelės 
įtampos ir dėmesio. 

Kažkur kaime bažnyčios varpai išmušė 5 valandas. Iš kitos 
pusės, arčiau, jiems atsiliepė kiti, kviečiantys ryto maldai. Matyt, 
ten buvo kažkoks vienuolynas. Karieta kurį laiką riedėjo lygiu 
keliu, bet staiga sulėtino greitį ir visai sustojo. Nustebusi Marijana 
pasilenkė, pravalė stikle plyšelį ir pamatė visai arti plačią upės 

juostą. Tai jau buvo Sena. Karietos durys netikėtai atsidarė ir 
vidun pažvelgė vežėjas. 

- Reikia išlipti, madam, - pasakė jis. - Mes turime persikelti 
keltu. 

- Kokiu keltu? Kai važiavau į čia, nebuvo jokio kelto! 

- O jūs važiavote per tiltą Sen Klu. Bet jis jau dvejus 
metus netaisomas ir kai taip smarkiai šąla, juo važiuoti pavojinga. 
Geriau bus keltu. 

Metusi žvilgsnį į susigūžusią vežėjo figūrą, Marijana tikrai 
netoliese išvydo didelę baržą. Bet ji atrodė tuščia, 0 vidun 
besiveržiantis vėjas buvo toks ledinis, kad jaunoji moteris 
krūptelėjusi tvirčiau susisuko į savo apklotus. 

- Dar per anksti, - pradėjo ji nepatenkinta. - Niekas neperkels 
mūsų. Grįžkime ir pabandykime važiuoti tiltu. 

- Nesirūpinkite, madam. CGarantuoju, kad keltininkas perkels 
mus. Anksti tai anksti, bet anoje pusėje jau laukia klientai. 
Kiekvieną rytą maldininkai eina klausytis mišių į Mon Valerjaną. 
Prašom išlipti. Reikia, kad karieta būtų kuo lengvesnė. 

- Na ką gi, jeigu taip reikia, - atsiduso Marijana, nenorėdama 
palikti savo lizdelio. 

Ji pasikėlė sijonus, atsirėmė į ranką, kurią pasiūlė vežėjas, 
maldaudamas, kad ji būtų atsargi ir nepaslystų ant ledo, ir 
lengvai nušoko ant žemės. 

Tą pačią akimirką kažkokia tanki medžiaga užkrito jai ant 
galvos. 


Dvyliktas skyrius 
Tamsos riteriai 


Marijana suriko, bet šiurkšti ranka iš lauko pusės užspaudė 
burną. Ji iš karto suvokė, kad bet koks priešinimasis beprasmis. 
Pusiau uždusinta, vos nepraradusi sąmonės iš siaubo, ji pasijuto 
nešama už kojų ir pečių. Iš būdingo supimo ji suprato, kad 
pagrobėjai lipa į keltą. 

Valdingas balsas sušuko: 

„„- Prašom greičiau! Toks šuniškas šaltis. Arkliai anam krante 
sušals. 

Marijana išgirdo, kaip ant žemės nukrito maišelis sidabro ir 
įsiteikiantis balsas ėmė murmėti padėkas, ir ji suprato, jog tai 
vežėjas gavo savo užmokestį. Beje, karieta ant kelto neužvažiavo. 
Greitai pasigirdo jos ratų dardėjimas, kuris greitai nutolo. 
Tesigirdėjo, kaip teliūškuoja bangos. 

Numesta ant šiurkščių rąstų ir keistai prispausta kažkieno 
rankos, Marijana stengėsi neuždusti ir drauge grūmėsi su panišku 
siaubu. Kas ją pagrobė, ko jiems reikia iš jos? Ar ketina jie 
ją nuplukdyti į kitą krantą, ar... Vien pagalvojus apie juodą 
ledinį vandenį, jai pasidarė negera. Ji norėjo pakeisti pozą, kad 
nustumtų nuo veido dusinančią medžiagą, bet ranka prispaudė 
ją dar kiečiau. 

- Nejudėkite, kvailute! - įsakė tas pats valdingas balsas. - 
Kitaip aš įmesiu jus vandenin. 

Nors jis ir pagrasino jai, bet, matyt, neketino susidoroti su 
ja čia pat. Sukaupusi paskutines jėgas, Marijana bandė atitraukti 
dusinančią medžiagą, bet veliui. 

- Aš dūstu! - sudejavo ji. - Pasigailėkite... 

- Atitrauk nuo veido apsiaustą, - patarė kažkoks naujas 
balsas. - Jau atvykome. 

Iš tikrųjų keltas -atsitrenkė į krantą tuo pat metu, kai 
apsiausto gniaužtai atsileido. Kaip tik laiku! Marijanai ėmė 
drumstis sąmonė. Ji instinktyviai kvėpė ledinį Orą, O šiurkšti, 
odos pirštine apmauta ranka energingai plekšeno per jos 
skruostus. 

- Ji nualpusi, - pasakė griežtojo balso savininkas. - Štai ir 
gerai. | 

- Ji gali išbūti be sąmonės ilgiau negu pageidautina, - atsakė 
kitas. 

Iš abiejų kalbos buvo aišku, jos tai apsišvietę ir išauklėti 
žmonės. Tai, be abejo, ne vieškelio plėšikai, pagalvojo Marijana, 
kurios protas tebeveikė. Pravėrusi akis, ji pamatė ties ja 
palinkusius du vyriškius juodomis kaukėmis, apvaliomis skrybėlėmis 
ir plačiais jojimo apsiaustais. Jie buvo jau kitame Senos krante 
po pirmaisiais Bulonės miško medžiais. Ji išvydo du raitelius, 
laukiančius greta ekipažo, kuris jai pasirodė pažįstamas. 

- Juodasis fiakras! - nejučia sumurmėjo ji. 

“- Tik pamanyk! - juokdamasis sušuko vienas iš kaukėtųjų. - 
Tu buvai teisus: ji daug pavojingesnė, negu galima pamanyti. 
Pirmyn į kelią! 

- Vieną minutėlę! Būtent todėl, kad ji pavojinga, reikia imtis 
kai kurių atsargumo priemonių. Vienas dalykas leisti jai kvėpuoti, 
O... 


- Klausykite, - užprotestavo Marijana, kai kitas nepažįstamasis 
vikriai ir greitai surišo jai už nugaros rankas, - ką aš jums 
padariau? Kodėl jūs mane išvežate? 

Pyktis joje grūmėsi su baime, ir savisaugos instinktas vertė 
beviltiškai klausinėti. 

- Tai jums pasakys, kai nuvyksime į vietą, madmuazele! - 
atsakė jis. - O dabar - nė žodžio daugiau. Mes nenorėtume 
patys nužudyti moterį. 

Pirštine aptemptoj rankoj staiga blykstelėjo ilgas pistoletas, ir 
ji pajuto, kaip vamzdis palietė dešinę krūtį. Grėsmė buvo tikrai 
rimta. 

- Aš tylėsiu, - iškvėpė ji. 

- Puiku! Jūs leisite? 

Šilkiniu šaliku jai užrišo akis taip stipriai, kad ji atsidūrė 
absoliučioj tamsoj. Tada pagrobėjai paėmė ją už parankių ir 
nuvedė į fiakrą. Iš vidaus kažkas sugriebė ją ir padėjo užlipti 
laipteliais. Durys užsitrenkė. Marijana atsisėdo į gana patogią 
sėdynę. Ji girdėjo greta kažkieno kvėpavimą ir suprato, kad čia 
tas, kuris padėjo jai įlipti vidun. 

Iš lauko pasigirdo balsas: 

- Ten, prie pat vandens, guli mova. Jos negalima palikti. 
Viršininkas įsakė: jokių pėdsakų! 

- O kodėl gi ne? Pagalvos, kad ji nuskendo. 

- O paskui dailiai padėjo savo movą kitame krante! Idiotas! 

Fiakro durys vėl atsidarė, ir ant surištų jos rankų nukrito 
mova. Mariana pirmą kartą išgirdo šalia sėdinčiojo balsą ir vos 
sulaikė siaubo virpulį. Balsas buvo gergždžiantis, metalinis ir 
negailestingas. 

- Kiek vargo dėl kažkokios renegatės! 

- Mūsų reikalas ją pagrobti, o ne teisti! - atkirto pirmasis. 
- Jeigu ji kalta, tai mirs, bet kankinti ją - beprasmiška. Reikia 
pristatyti ją viršininkui sveiką ir gyvą. 

Pagaliau ekipažas pajudėjo ir nudūmė į miško tankmę. 
Marijana girdėjo, kaip iš paskos šuoliuoja raiteliai. Dabar beliko 
sužinoti, kas gi per viršininkas, pas kurį ją veža. 

Kelionė fiakru buvo neilga, bet tai, kas sekė po jos, tęsėsi 
kur kas ilgiau. Du pagrobėjai griebė Marijaną už parankių ir 
ne tiek padėjo eiti, kiek tempė paskui save keliu, kuris, rodės, 
niekad nesibaigs. Buvo panašu, kad jie leidžiasi siaubinga 
nuokalne, slidžia ir dvokiančia. Nakties šaltis pasidarė drėgnas 
ir kiaurai smelkiantis lyg šulinio dugne. Šlykštus puvimo tvaikas 
veržėsi į šnerves. Nė menkiausios šviesos spindulėlis neprasi- 
skverbė pro akių raištį. Marijana ėjo visiškoj tamsoj, jos sargybiniai 
nepasakė nė žodžio nuo tada, kai paliko Senos krantą. Jeigu 
ne stiprios rankos, laikančios ją, ir sunkus kvėpavimas, ji galėtų 
manyti, kad yra tempiama šmėklų. Kartais šios apokaliptinės 
kelionės metu pasigirsdavo kačių kniaukimas ir vandens 
pliuškenimas. Jos atlasiniais bateliais apautos kojos nusidaužė į 
daugybę akmenų, kuriais teko eiti. Neprilaikoma savo vaiduokliškų 
palydovų, ji jau seniai būtų parkritusi be jėgų. Iš baimės jai 
stingo kraujas, gniaužė gerklę. Po stebuklingojo paviljono, kur 
ji pažino tokią laimę, šis siaubingas nuotykis atrodė lyg košmaras, 
iš kurio, deja, neįmanoma pabusti. Ji jautėsi kaip besidaužanti 
į narvo virbus paukštė. 

Staiga pasigirdo durų trinksėjimas. Jie priėjo prie apšviestos 
patalpos, nes Marijana pastebėjo šviesos atšvaitus pro kiek 
pasislinkus;į raištį. Po kojomis sužlegsėjo lipnus purvynas, paskui 
reikėjo pakilti netvirtais laiptais. Kažkas tris kartus sušvilpė, 
pasigirdo beldimas. Ir staiga pasidarė šilta. Marijana pajuto, kad 
stovi ant grindų. Į nosį mušė virtų kopūstų ir rūgštaus vyno 
kvapas. Raištis pagaliau nukrito nuo jos akių. 

Ji baugščiai apsidairė. Aplink ją stovėjo penketas vyriškių 
juodais kostiumais ir su kaukėmis ir du tipai žiauriais veidais, 
apsivilkę purvinom bliuzėm ir dėvintys ceratos kepures. Ši grupė 
išsiskyrė skurdžios tavernos, apšviestos dviejų rūkstančių lempų, 
fone. Blizgančios nuo purvo ir suodžių sienos, klibantys stalai, 

kėdės išsėdėtom sėdynėm ir kampe stovinti sena skrynia, apdengta 
kandžių sukapota medžiaga - toks buvo apstatymas. Tik lentynose 
išrikiuoti buteliai ir stiklai atrodė nauji ir tvarkingi. Bet labiausiai 
belaisvę apstulbino staiga iš šešėlio pasirodžiusi baisi senė su 
lazda: sulinkusi, kreiva, su milžinišku kyku, kurio mezginiai buvo 
purvini ir sudraskyti, bei tokia pat purvina muslino skarele, 
užrišta ant krūtinės. Dėmėmis nusėta suknelė kažkada, matyt, 
buvo žydro šilko, o nuo kaklo sviro spindintis aukso kryžius. 
Senės veidas, išvagotas raukšlių raukšlelių, priminė seno ąžuolo 
žievę, plona nosis kone siekė smakrą, tačiau beveik tokios pat 
žalios kaip Marijanos akys švietė lyg žali lapai ant džiūstančios 
šakos. 

Šleivodama reumatizmo susuktomis kojomis senė priėjo prie 
Marijanos ir apžvelgė ją, plėšriai šypsodamasi. 

- Puikus grobis, barone, labai puikus! - nusišaipė ji. - Nieko 
sau paukštytė! Velniai griebtų! Atlasas, šermuonėliai... nekalbant 
jau apie tai, kas po atlasu. Tu tikrai nori visa tai su akmeniu 
ant kaklo pasiųsti į Senos dugną? Argi tai ne gero švaistymas? 

Šalto prakaito srovelė nutekėjo jaunosios moters nugara girdint 
gergždžiantį siaubingosios senės juoką. O tas, kurį ji pavadino 
baronu, - matyt, šių Žmonių vadeiva, - gūžtelėjo pečiais. 

- Tai nuspręs tribunolas! Aš tik vykdau įsakymus, Fanšon 
Karališkoji Lelija! Kiek aš laiko sugaišau, tykodamas jos! Ji 
išeidavo iš namų tik dieną ir visuomet ko nors lydima. Ir tik 
šią naktį mano pastangos nenuėjo veltui... 

- O mes nė kiek nesigailime, - iš fiakro nuskambėjo tarno 
balsas. - Mūšų spėliojimai pasitvirtino. Ji buvo skirta būtent 
jam! Ją sugavo keliaujančią iš Biutaro! Dievas žino, kiek teko 
jos laukti! Tai tikriausias įrodymas, jog ji yra jo skonio. 

Marijanos nervus vėl sudirgino keistai gergždžiantis senės 
neįprastu vardu juokas. Ji neišlaikė: 

- Užteks! Pasakykite galų gale, ko jūs iš manęs norite? 
Užmuškite mane, jei reikia, bet baikite pagaliau! Arba paleiskite! 

Ji gailiai sukūkčiojo. Senė sudavė jai per ranką. 

- Užsičiaupk! - piktai sušnypštė ji. - Kalbėsi tik tada, kai 
bus leista! O dabar - ša! Kitaip... aš tave pasmaugsiu! O paskui 
gailėsiuos tai padariusi! Jei teismas manęs paklausys, atiduos 

tave man, gražuole, o aš jau pasirūpinsiu tavim! Turiu nedidelį 
namelį netoli Ranelio, kuriame lankosi keletas pasiturinčių žmonių. 
Galėčiau pardavinėti tavo grožybes už neblogą sumelę! Tpfu! 
Imperatoriškoji šliundra! O koks jis lovoje, tikriausiai neblogas? 

- Apie ką jūs kalbate? - paklausė apstulbusi Marijana. 

- Apie jį, apie Korsikos žmogėdrą! Nesikuklink! Amatui, 
kurio tave išmokysiu, šis titulas niekuo nepakenks! 

Senė buvo aiškiai išprotėjusi! Ką ji kalba? Koks dar žmogėdra? 
Marijana buvo taip susijaudinusi, kad negalėjo suvokti tikrosios 
šlykščių senės žodžių prasmės. Fanšon Karališkoji Lelija kalbėjo 
kažką visiškai nesuprantamo. 

--Jūs beprotė! - užjaučiamai pratarė ji. 

- Beprotė? Aš? Na, palauk... 

Senė užsimojo naujam smūgiui, tačiau šį kartą įsimaišė baronas. 

- Pakaks! Aš juk sakiau tau, Fanšon, - tai ne mūsų reikalas. 
Palik ją ramybėje! Leiskimės žemyn! 

- Galbūt, galbūt! - užsispyrusi suburbėjo senė. - Bet aš 
pasikalbėsiu su ševaljė. Ji dar pamatys, kokia aš beprotė! Prieš 
atiduodama klientams, aš gerai išdirbsiu šiai kalei kailį. 

- Nejaugi būtina, - sušuko pasipiktinusi Marijana, - leisti šiai 
moteriai įžeidinėti mane? 

Stojo trumpa tyla, drumsčiama idiotiško vyrų kikenimo. Baronas 
paėmė belaisvės ranką. 

- Ne! - kurčiai tarė jis. - Jūs teisi! Eime! Tu, Rykly, atidaryk 
liuką... Tuo metu Sugižėlis apsižvalgys, ar mūsų niekas neseka. 

Vienas vyras nepatenkintu veidu nuspūdino į kampą ir pakėlė 
geležinį liuko dangtį. Už jo buvo laiptai į rūsį Tuo metu jo 
draugužis išsmuko pro duris. Baronas atrišo Marijanai rankas. 

- Pro liuką galima leistis tik po vieną, - pratarė jis, - jūs 
būtumėte nukritusi. 

Pabalusiu Marijanos veidu nuslydo silpna dėkingumo šypsenėlė. 
Ji pasitrynė įskaudusius riešus. Ledinėmis rankomis pamažu ėmė 
tekėti kraujas. 

- Jūs labai rūpestingas! - karčiai tarė ji. 

"Nepažįstamojo akys įsisiurbė į ją. 

- O jūs, - atsakė jis kiek palūkėjęs, - pasirodėte esanti daug 
vyriškesnė, negu aš tikėjausi. Man tai patinka! 

Kai jis vedė Marijaną prie liuko, ji galvojo, kad šis vyras 
klysta. Ji visiškai nebuvo tokia narsi, kaip jam pasirodė. Ji buvo 
tiesiog sukaustyta baimės, nors iš paskutiniųjų stengėsi to 
neparodyti. Jėgų jai teikė įgimtas išdidumas - ji drąsiai Žiūrėjo 
nepažįstamiesiems į akis, nujausdama, jog po kaukėmis slepiasi 
tokie patys aristokratai, kaip ir ji, Žmonės iš jos rato, ir tik 
keistų aplinkybių dėka dabar ji yra jų belaisvė. 

Marijana troško kuo greičiau atsistoti prieš paslaptingąjį teisėją 
ir pagaliau sužinoti, kodėl ją pagrobė ir kodėl grasina. 

Visiškoje tamsoje blausiai spindint vienintelei žvakei vieno iš 
kaukėtųjų rankose mediniais laiptais jie nusileido į rūsį. Tai 
buvo paprasčiausias rūsys, pilnas statinių, butelių ir aštraus vyno 
kvapo. Kampe po viena didžiule statine pasirodė esąs dar vienas 
liukas, kurį atidarius atvykėliai išvydo akmeninius laiptus. 

Ši kartą Marijaną persmelkė mirtina baimė: ji prisiminė 
grasinimus. Tai buvo baisu! Nejaugi šie žmonės iš tikrųjų ją 
veda į kapus? Iš pačių iškankintos sielos gelmių išsiveržė nebylus 
pagalbos šauksmas Šarliui. Jis žadėjo netrukus su ja pasimatyti, 
galbūt šią minutę jis galvojo apie ją, nė neįtardamas, jog kaip 
tik dabar jis amžiams jos netenka. Ironiškas likimas atvėrė prieš 
ją mirties vartus kaip tik tuo metu, kai ji atsidavė meilei. Kaip 
tai Žiauru! Tiesiog žema! Marijana tylomis prisiekė iki Bo 
kovoti už savo gyvybę tam, kad dar sykį galėtų pamatyti Sarlį. 

Kelios dešimtys stačių laiptelių juos pagaliau atvedė į didžiulį 
apleistą rūsį skliautuotomis lubomis. Čia buvo toks sunkus oras, 
kad pirmajame rūsy uždegti fakelai ėmė gesti. Niūriai aidėjo 
Marijanos sargybinių žingsniai po šiais mirtimi alsuojančiais 
skliautais. 

Didžiulė juoda uždanga dalijo rūsį į dvi dalis. Vienoje degė 
silpna švieselė. Marijanai nespėjus paklausti, kas slepiasi už šios 
uždangos, juoda medžiaga subangavo ir iš už jos išlindo vidutinio 
ūgio vyras trumpais juodais garbiniais ir barzdele. Jo veidą 
dengė kaukė. Šio vyro pečiai ir sprandas liudijo velnišką jėgą, 
o pilkos akys buvo tokios gyvos ir linksmos, kad Marijana kone 
apstulbo. Susidėjęs už nugaros rankas, nepažįstamasis įdėmiai 
apžiūrėjo belaisvę ir nusikvatojo, priversdamas Marijaną iš 
netikėtumo krūptelėti. 

- Dieve aukščiausias! Koks grožis! - buvo bepradedąs jis, 
tačiau baronas nepatenkintas riktelėjo ir, priėjęs prie juodabarz- 
džio, kažką pasakė jam į ausį. 

Akimirksniu šypsena vyro veide virto grimasa. 

- Gerai, jei jūs to norite! Tačiau man tai gana nemalonu, 
Sen Juberai, gana nemalonu! Bet ką darysi, pradėkime! 

Atitraukus uždangą, atvykėliai išvydo ilgą stalą, uždengtą ryškiai 
raudonu užtiesalu; už jo sėdėjo keturi vyrai. Vidury stalo buvo 
palikta laisva vieta vyriausiajam. Ją užėmė juodabarzdis; jis 
uždegė šešias žvakes, blyškiai nušvietusias aplink stalą sėdėjusių 
kompanionų figūras. Vienas kaukėtas vyriškis iš karto patraukė 
Marijanos dėmesį. Pažįstama griežta burna, įrėminta pašaipių 
raukšlių, rožinis randas, išlendantis iš po kaukės - be abejonės 
tai buvo baronas Ervė de Kerivoa, pakrančių piratas, Žmogus, 
kuriam Fušė taip begėdiškai leido pabėgti. Ji nė nepažvelgė į 
kitus - jie jos nedomino. Užteko to, kad Morvanas, jos mirtinas 
priešas, buvo čia. Jis buvo vienas iš jos teisėjų. 

Jis nė nesujudėjo, tačiau akys, įsisiurbusios į jaunos moters 
veidą, degė neapykanta. Vietoj atsako ji niekinamai gūžtelėjo 
pečiais. Iš tikrųjų Morvanas nekėlė jai jokios baimės. Šiam 
žmogui trūko pusiausvyros, jis atrodė lengvai pažeidžiamas. Beliko 
išsiaiškinti, kas yra kiti teisėjai. Nuskambėjo garsus vyriausiojo 
balsas, keturi vyrai apsupo Marijaną ir privedė ją prie stalo. 
Visi penki liko stovėti. 

- Mes susirinkome čia tam, - iškilmingai tarė vyriausiasis, - 
kad galėtume išklausyti šios moters ir nuteisti ją. Ji kaltinama 
šnipinėjimu, išdavyste, ištvirkavimu ir žmogžudyste. Tamsos riteriai, 
ar jūs pasiruošę išklausyti ir teisti bešališkai ir teisingai? 

- Mes pasiruošę! - choru atsakė teisėjai kartu su sargybiniais. 

- Bet aš, aš nepasiruošusi! - ryžtingai sušuko Marijana. - 
Aš visiškai nepasiruošusi stoti prieš nežinia kokį teismą! Kuo 
remdamiesi jūs pasiskelbėte teisėjais, kokiu įstatymu? Ir kuo aš 
jums nusikaltau? 

- Tuoj pat viską sužinosite. Užteks išklausyti kaltinamąjį aktą. 

- Ne anksčiau nei paaiškės, su kuo turiu reikalą! Kaltintojas 
turi turėti drąsos paskelbti kaltinimą vidury baltos dienos, teisėjas 
- skelbti nuosprendį ryškioje šviesoje... Tačiau čia aš nematau 

nė vieno iš jų, išskyrus šešėlius, aklus kurmius, įsiraususius į 
žemę. Mano veidas atviras! Tad atidenkite savus, jei iš tikrųjų 
esate tie, kuriuos vaizduojate. Jei ne teisėjai, tai bent tiesiog 
žmonės! 

Kažkokia paslaptinga jėga privertė ją mesti šiems Žmonėms 
iššūkį. Tai buvo jos stiprybė ir kartu kėlė savotišką pasitenkinimą. 

- Nutilkite! - suriaumojo vienas iš teisėjų. - Jūs neturite 
teisės žinoti, kas mes tokie. Jūs paprasčiausiai išduotumėte mus! 

- Aš maniau, - su panieka šypsodamasi pasakė Marijana, - 
kad gyva iš čia neišeisiu. Jūs manęs bijote? Bijote moters, 
vienišos belaisvės, štai koks reikalas! 

- Po velnių! Kaip jūs drįstate? Aš, aš išsigandau kažkokios 


mergiūkštės?! - suriko vyriausiasis,  plėšdamasis kaukę ir 
atidengdamas grubų, linksmą penkiasdešimtmečio veidą. 
- Na gerai, ji teisi! Ko mums bijoti? Aš - ševaljė de 


Briuslaras. Dabar tu atsakysi į mano klausimus? 

- Galbūt, jei jūs nustosite mane tujinęs. Konvento laikai 
praėjo! - pasakė Marijana, padrąsinta pirmos pergalės. 

Žmogus, kurio vardą jai ne sykį teko girdėti Anglijoje, turėjo 
nesuteptą drąsuolio ir sąžiningo patrioto reputaciją. Jis buvo 
mirtinas Napoleono priešas, ir Fušė su savo šnipais ilgus metus 
beviltiškai stengėsi jį susekti. Jo buvimas čia sužadino Marijanai 
viltį, jog ji bus teisiama teisingai: Rodydama pirštu į Morvaną, 
ji pridūrė: 

- Šis ponas taip pat gali nusiimti kaukę! Aš puikiai pažįstu 
dvasiškį Kervoa. Nebent jis ir čia nori išlikti Morvanu! 

Morvanas lėtai nusimetė kaukę, atidengdamas bjaurų, 
netaisyklingą veidą. Po šiais juodais skliautais jis atrodė tarsi 
milžinas. 

- Akiplėšiškumas neišgelbės jūsų, Marijana d'Aselna. Aš kaltinu 
jus apgavus mane: pasinaudojusi pavogtomis brangenybėmis ir 
svetima pavarde, jūs tapote vieno iš mūsų mirties priežastimi 
ir užsiundėte ant manęs Fušė šunis. Dėl jūsų kaltės buvo 
išnaikintas visas mano būrys, aš išsigelbėjau pabėgdamas iš... 

- Aš neturiu nieko bendro su jūsų nelaimėmis! - ramiai 
nutraukė jį Marijana. - O brangenybės, kurias jūs paminėjote, 
priklauso man. Kodėl gi mums nepakalbėjus apie tuos jūsų 

reikalus, kurie išteisintų mane? Aš kaltinu jus tuo, kad ant 
kranto buvo deginamos melagingos ugnys, viliojusios nelaimingus 
laivus tiesiai į pražūtį. Jūs plėšėte audros metu į kranto uolas 
sudužusius laivus, užmušdami likusius gyvus keleivius. Aš kaltinu 
jus padarius pačius baisiausius nusikaltimus pasaulyje: nekaltų 
žmonių plėšimu ir žudymu! O apgavau aš jus tik tam, kad 
išgelbėčiau savo gyvybę. Aš reikalauju gynybos! Jei šie Žmonės 
iš tikrųjų ištikimi karaliui, jie turėtų jūsų nekęsti! 

Gigantiškas Briuslaro kumštis su trenksmu nusileido ant stalo. 

- Nutilkite! Mūsų mintys priklauso mums! Susirinkome čia 
ne ginčų spręsti, o teisti jūsų, gerbiamoji. Atsakykite man - 
juk jūs, tikiuosi, vadinatės Marijana Elžbieta d'Aselna de Vilnev? 
Šitaip jūs prisistatėte šiam žmogui! - pasakė jis, rodydamas 
pirštu į Morvaną. - Tačiau Paryžiuje jūs gyvenate prisidengusi 
Malerus vardu, vardu, kurį jums davė Nikola Malerusas, vienas 
aktyviausių Fušė agentų. Paskutiniu metu jūs dirbote skaitove 
pas madam Storuliukę. 

- Pas jos šviesybę Benevento kunigaikštienę! - išdidžiai pataisė 
ji jaunoji moteris. - Prieš pagrobdami mane galėjote gerai 
pagalvoti. Nejaugi jūs manote, kad iš ryto manęs niekas nepasiges 
ir neims ieškoti? 

- Jokio pavojaus! Ryte kunigaikštis gaus trumpą žinutę apie 
tai, jog jūs taip patikote... žinote kam, ir kad jūs kurį laiką 
pagyvensite miško trobelėje. Tai ta maloni vietelė, kurioje jūs 
praleidote naktį. 

Tai buvo skaudus smūgis, sužadinęs Marijanai prisiminimus 
apie išgyventas laimingas valandas. Tačiau tuoj pat jai šovė į 
galvą mintis: Fušė! Fušė, visuomet viską žinantis apie savo 
agentus, negalėjo nesužinoti apie tai, jog Žvaigždė netikėtai 
dingo! Galimas daiktas, jam jau pranešė, kad ją išvežė į Sen 
Klu, nors sekti paprasto buržua namą nebuvo jokios prasmės. 
Tačiau gali būti ir taip, kad Taleiranas, patikėjęs laišku, Fušė 
akyse pavers visą šią istoriją meilės intrigėle. 

Liūdnų jos minčių tėkmę nutraukė šaltas ševaljė balsas. 

- Ar jūs pasiruošusi įrodyti tai, jog iš tiesų esate Marijana 
d'Aselna? 

- Kas per kvailystės! Juk jūs žinote mano vardą! Argi mes 
teismo rūmuose, argi jūs - teisėjas? 

- Vadinasi, jūs pripažįstate savo vardą ir titulą. Pripažįstate, 
tačiau... - Briuslaras nutilo, staiga jo veidą iškreipė neapykanta 
ir jis suriaumojo, - tačiau jūs, kilminga mergina, dviejų kankinių, 
žuvusių už karalių, duktė, drįsote susipažinti su pačiu niekingiausiu 
šio šlykštaus režimo išgama, jūs tarnaujate Fušė policijoje šnipe... 
ir ne tik šnipe! 

Deja, jis viską žinojo! Marijanos veidą nejučia išmušė gėdos 
raudonis. Ji suprato, jog šių žmonių akyse tai buvo pats 
baisiausias nusikaltimas. Bendradarbiavimas su  nekenčiamu 
Bonaparto režimu. Marijana visa virpėjo, raižoma niekinančių 
žvilgsnių. Tai buvo siaubinga. Ar pavyks jai įrodyti, jog jie 
klysta, jog tai tiesiog nepalankių aplinkybių sutapimas? 

- Pone, - nedrąsiai pratarė ji, - kai aš atvykau į šią šalį, 
buvau priversta priimti jos įstatymų skelbiamas pareigas. Aš 
neturėjau pasirinkimo - aš gelbėjau savo gyvybę! Jei sutiktumėt 
manęs išklausyti, papasakočiau viską smulkiau. Kas iš jūsų 
pavojaus minutę nemėgino gelbėti savo gyvybės melo pagalba? 
Kas iš jūsų tuo sunkiu metu nesislėpė po svetima pavarde? 

- Taip, mes melavome, - nutraukė ją vienas kaukėtas teisėjas, 
- mes iš tikrųjų naudojomės suklastotais dokumentais, tačiau 
mes niekada neišsižadėjom savųjų ir nedarėm jokių išdavikiškų 
sandėrių. 

- Ir aš niekuomet neišsižadėjau savųjų! - aistringai sušuko 
Marijana. - Tai jie, tie savi, išsižadėjo manęs! Kai aš, vieniša 
1 bejėgė, kreipiausi pagalbos į vieną iš Liudviko XVIII 
patikėtinių, jis mane negailestingai atstūmė, sąmoningai pastu- 
mėdamas į sunkialdsius išbandymus! Bet aš niekuomet 
nebendradarbiavau su Bonaparto režimu! Mane auklėjo neapy- 
kantos šiam žmogui dvasia. Todėl aš, lygiai taip pat kaip ir 
jūs, nepripažįstu jo valdžios. Aš niekuomet neišdaviau Žmogaus, 
vardu Morvanas, nors patyriau iš jo daug neteisybių. O dėl 
viešpataujančio tirono, prisiekiu motina, visuomet jo nekenčiau 
1f.... 

Ji nebaigė. Vienas iš kavalierių, kurį vadino baronu Sen 
Juberu, užsimojo ant jos. Vyro akys degė tokia neapykanta, 
kad Marijana surikusi atšoko į šalį. 

- Renegatė! Priesaikos laužytoja! Bedievė! Už tai, kad suteršėte 
melu savo motinos atminimą, jus reikia sudeginti ant laužo, 
prieš tai gerokai pakankinus, bjaurus sutvėrime! Ir jūs dar 
sakote, kad nekenčiate Napoleono? 

Sugriebęs ją už pečių, jis partrenkė ją žemėn. 

- Jūs drįsote taip pasakyti? Ir pakartosite tai? 

Mirtinai išbalusi Marijana sušnibždėjo: 

- Taip... ir dar sykį pakartosiu! 

Ji nenorėjo pasiduoti. 

Sen Juberas skėlė jai tokį antausį, kad ji išsitiesė visu ūgiu. 

- Bjauri šliundra! Tu drebi dėl savo kailio, tarsi tai būtų 
didžiausia vertybė! Tačiau tavo pasakėlės neišgelbės tavęs, girdi? 
Tu neapkenti Napoleono, ar ne? O šią naktį Biutare tu irgi 
jo neapkentei? 

- Biutare?.. - pratarė apstulbusi Marijana. 

- Taip, Biutare! Žavingame paviljone, ten, kur jis paprastai 
slepia savo meilužes! Štai kur tu praleidai naktį! Gal tu gulėjai 
ne jo lovoje, o ištvirkavai gal irgi ne su juo?! 

Marijanai svaigo galva. Staiga jai pasivaideno, kad ji eina iš 
proto, kad pasaulis aplinkui griūva. Ji suriko tarsi beprotė: 

- Ne! Ne! Tai melas! Jūs meluojate! Žmogus, su kuriuo aš 
buvau susitikusi, vardu Šarlis Deni! Jis paprastas buržua. 

- Ar baigsi pagaliau apsimetinėti? Kaip aš galėjau žavėtis 
tavo ištverme! Aš buvau pasiruošęs tave ginti, galbūt net padėti! 
Bjaurybė! ; . 

Išraudęs nuo įsiūčio baronas vėl užsimojo... Tačiau netikėtai 
įsikišo Briuslaras, plačia nugara užstodamas jaunąją moterį. 

- Užteks, barone! - pasakė jis šaltai. - Aš ne žmogžudys ir 
ne budelis! Ji per daug susijaudinusi, kad galėtų kontroliuoti. 
savo žodžius. 

- Bet juk ji iš mūsų tyčiojasi, ševaljė! Patikėkite ją man, 
aš žinosiu, kaip priversti ją kalbėti. Tokiems sutvėrimams nėra 
pasigailėjimo! 

- O aš sakau: užteks! Visas šis reikalas yra kažkoks neaiškus... . 

Pasisukęs į pusiau sąmonės netekusią Marijaną, jis pakėlė ją 
nuo grindų ir pasodino ant kėdės. Marijanai atrodė, kad galvoje 
skamba didysis katedros varpas. Ji iš paskutiniųjų stengėsi 

susifaupti, tačiau veltui. Greičiausiai, ji tikrai ėjo iš proto! O 
gal šie žmonės?.. Taip taip! Jie bepročiai... Kaip baisu! Ji tapo 
žiauraus nesusipratimo auka! Šarli!.. Šarli!.. mano Dieve! Kaip 
jie galėjo įtarti ją turint ryšių su avantiūristu, laikiusiu po padu 
visą Europą? Jis buvo toks švelnus, toks atidus! Jie nepažinojo 
jo, štai koks reikalas! Jie ir negalėjo jo pažinoti! Paprastas 
buržua. Dieve, kaip skelia galvą! 

Staiga Marijana lūpomis pajuto stiklinės kraštelį. 

- Išgerkite! - įsakė ševaljė. - Po to pasistengsime išsiaiškinti 
tikrąją tiesą. 

- Šarli! - sudejavo jaunoji moteris. - Šarlis Deni! Jūs negalite 
žinoti.. 

- Gerkite! Jūs tiesiog pažaliavote! 

Ji išgėrė. Vynas buvo stiprus ir labai kvepėjo. Gyslomis 
nusrovenusi šilumėlė įpūtė gyvybės žiburį. Ištiesusi ranką su 
stikline, Marijana pažvelgė į ševaljė tokiomis klaidžiojančiomis 
akimis, kad jis, užjaučiamai palingavęs galva, suburbėjo sau po 
nosim: 

- Per daug jauna, kad būtų tokia sugedusi! 

- Moters klasta nepriklauso nuo amžiaus! - pasigirdo 
negailestingas Morvano balsas. 

- Pone pakrančių plėšike, aš prašau suteikti man galimybę 
išsiaiškinti tiesą, - šiurkščiai atsakė Briuslaras. - Pasitraukite, 
ponai, jūs gąsdinate ją. 

Baronas Sen Juberas sarkastiškai išsiviepė. 

- Nepataisomas potraukis moterims vieną dieną pridarys jums 
bėdų, ševaljė! Ir aš nesu tikras, kad šiandien nėra toji diena. 

- Jeigu būtų taip, kaip sakote jūs, aš jau būčiau tai pastebėjęs, 
nes esu pakankamai suaugęs. Norėčiau visų paprašyti netrukdyti 
man. 

- Tegu bus taip! Klausinėkite! Bet mes liksime čia! Mes 
paklausysim. 

Tamsos riteriai pasitraukė į gilumą, juoda vora sustodami 
prie pilkų rūsio sienų. Prie stalo liko Marijana ir Briuslaras. 

- Vakar vakare, - ramiai pradėjo jis, - jus išvežė į Sen Klu 
Biutaro paviljoną? 

- Taip, aš girdėjau šį pavadinimą. 

- Kas jus ten atlydėjo? 

- Benevento kunigaikštis. Jis pasakė, kad šis paviljonas 
priklauso vienam jo draugų, ponui Deni, buržua, Žmogui, 
išgyvenusiam siaubingą nelaimę. Aš savo dainavimu turėjau jį 
šiek tiek prablaškyti. 

- Ir jūs nė kiek nenustebote, kad pats Taleiranas ėmėsi jus 
lydėti pas kažkokį buržua? 

- Taip, bet kunigaikštis paaiškino, kad tai senas jo draugas. 
Aš pagalvojau... kad kunigaikštis susipažino su juo Revoliucijos 
metais, arba po šia pavarde slepiasi koks nors sąmokslininkas 
iš užsienio. 

- Apie tai pakalbėsime vėliau. Kas jus pasitiko? Tarnas? 

- Ne. Aš manau, kad tai buvo pono Deni draugas. Jo 
vardas Diurokas. Aš taip pat mačiau kamerdinerį. 

- Kamerdinerį, vardu Konstanas, ar ne? 

- Taip... žinoma, man rodos, taip! 

Galingas ševaljė balsas staiga pasidarė neįtikėtinai švelnus. Jis 
pasilenkė prie jaunosios moters ir pažvelgė jai tiesiai į akis. 

- Jūs mylite jį?.. Tą poną Deni? 

- Taip... Taip, aš myliu jį Man atrodo, kad aš ji visada 
mylėjau. Aš pamačiau jį, ir... 

- . dr netrukus atsidūrėte jo glėby, - užbaigė Briuslaras. - 
Jis sužavėjo jus, užbūrė, užkerėjo... Sklinda gandai, kad jis kaip 
niekas kitas moka gražiai kalbėti apie meilę, o rašo dar gražiau! 

Marijana išpūtė akis. 

- Vadinasi... Jūs pažįstate ji? Šis Žmogus slapstosi, tiesa? 
Sąmokslininkas, kaip ir jūs? Aš supratau, jog jo tyko pavojai. 

Pirmąsyk Briuslaro veide švystelėjo šypsenelė. 

- Taip, aš jį pažįstu. O dėl jo slapstymosi... Greičiausiai jis 
priverstas tai daryti, nes jo iš tikrųjų dažnai tyko pavojai. 
Brangute, norite aš jums parodysiu jūsų dievinamąjį Deni? 

"- Taip. Žinoma, taip. Jis čia? - suriko ji, apimta netikėtos 
vilties. 

- Jis visur! - pasakė ševaljė, gūžtelėjęs pečiais. - Duokite 
ranką, pažvelkite čia. 

Jis ištraukė iš kišenės auksinę monetą ir įspaudė ją Marijanai 
į rankas. Moteris apstulbusi žiūrėjo į vyrą. 

- Šis profilis, - neatlyžo Briuslaras, - atpažįstate jį? 

Supratusi, ko iš jos norima, Marijana atgniaužė pirštus ir 
pažvelgė į monetą. Kraujas karšta banga siūbtelėjo jai į veidą. 
Išplėstomis akimis įsisiurbusi į nuostabų profilį, iškaltą auksinėje 
monetoje, profilį, kurio ji negalėjo nepažinti, Marijana nejučia 
pakilo nuo kėdės. 

- Šarlis! - pasimetusi sušnabždėjo ji. 

- Ne, - griežtai pataisė ją ševaljė. - Napoleonas! Štai pas 
ką praeitą naktį jus nuvežė senas sąvadautojas Taleiranas, mažoji 
kvailiuke! 

Auksinė moneta išslydo iš Marijanos pirštų ir nuriedėjo ant 
akmeninių grindų. Jaunajai moteriai pasirodė, kad žemė slysta 
iš po kojų. Sienos šoko pašėlusią sarabandą. Surikusi širdį 
veriančiu balsu, Marijana lyg pakirstas medis susmuko ant grindų. 

Atgavusi sąmonę Marijana pasijuto begulinti ant šiaudų krūvos 
kažkokioje patalpoje, apšviestoje indo su žarijomis. Virš jos buvo 
palinkęs keistas Žmogus užjaučiančiu veidu, laikęs rankoje žvakę. 
Smailus pliktelėjęs viršugalvis, didelės, atlėpusios ausys ir styrantys 
ūsai darė jį panašų į barzdotą pelę. Šį panašumą stiprino juodos, 
apvalios ir be galo gyvos akys. Pamatęs, jog Marijana atsimerkė, 
jis plačiai nusišypsojo. 

- Gerą dieną! Pagaliau mes atsigavome! Tikiuosi, jaučiamės 
geriau? 

Marijana pamėgino atsikelti. Tačiau jai pavyko tik truputį 
kilstelėti kūną. Skausmingai stenėdama, ji pakilo ant alkūnių. 
Beviltiškai skėlė galvą, juosmuo degė lyg po geros pirties. 

- Aš... taip, dėkui! Truputųį geriau. Kas su manimi darosi? 
Kur mes esame? 

Nepažįstamasis didelėmis ausimis pastatė žvakę ant žemės ir 
atsisėdo šalia jaunosios moters. Pasitaisęs frako klostes, jis 
apsikabino rankomis kelius. 


Jo rūbai - mėlynas frakas ir riešutų spalvos kelnės - buvo 
pasiūti iš geros medžiagos. Kadaise jie turėjo neblogai atrodyti, 
tačiau kalėjimas - vietos, kurioje atsidūrė Marijana, kitaip negalėjai 
pavadinti, kažkoks urvas su grotomis ant įėjimo, - pavertė 
niekais šį puikaus skonio pavyzdį. 

- Kas su jumis darosi? - pakartojo jis ramiai. - Aš negaliu 
pateikti atsakymo. Ponas ševaljė de Briuslaras, kuris būdamas 
Paryžiuje rengia pasitarimus šiame požemyje, prieš kurį laiką, 
padedamas draugų, atnešė jus čia. Kiek supratau, šis edemas 
turi tapti jūsų rezidencija, ponai nesutaria dėl jūsų bylos 
aplinkybių. Vienas jų primygtinai reikalavo panardinti jus Senoje, 
prieš tai parišus po kaklu maišą akmenų, bet ševaljė - tikras 
bajoras - labai griežtai pareiškė, kad persmeigs špaga kiekvieną, 
kuris išdrįs pakelti prieš jus ranką be oficialaus jo leidimo. O 
dėl šios vietos... 

Mažasis žmogelis plačiu rankų judesiu parodė į juos supusias 
kreidinio urvo sienas. 

- Galiu jums pranešti, mieloji ponia, kad mes esame seniausiose 
Šajo akmens kirtyklose, uždarytose prieš daugelį metų. Jei ne 
šios grotos, parodyčiau jums senąsias kalkių deginimo krosnis. 
Jos puikiai išsilaikė. 

- Akmens kirtyklos? - nusistebėjo Marijana. - Aš netekau 
sąmonės kažkokiam rūsy... 

- Jis yra virš mūsų. Tai viskas, kas liko iš senojo karmeličių 
vienuolyno, kuriame kadaise rado prieglobstį drovioji Luiza de 
Lavaljer, gelbėdamasi nuo nuodėmingos Liudviko XIV meilės, 
kuriame Bosiuė pasakė pomirtinę kalbą madam Henrietei iš 
Anglijos, kuriame... 

Keistas nepažįstamasis neabejotinai turėjo puikų išsilavinimą, 
tačiau Marijanos mintys buvo toli nuo Prancūzijos istorijos. Ji 
stebėjosi, 0 gal net kiek ir gailėjosi, kad liko gyva. Būtų buvę 
daug paprasčiau, jei tamsos riteriai būtų pribaigę ją tuomet, 
kai ji gulėjo be sąmonės! Nebūtų reikėję nubusti karčių 
prisiminimų draskoma širdimi! O, jeigu jie būtų iš karto, tik 
sučiupę ją prie karietos, įmetę į Seną! Ji būtų patyrusi 
kankinančią, bet trumpą agoniją, ir viskas būtų buvę baigta. Ji 
būtų palikusi pasaulį, išsinešdama su savimi stebuklingus praėjusios 
nakties prisiminimus. Ji amžiams išsineštų Šarlio bučinių kaitrą, 
akinančią pražydusios meilės aušrą... Visa tai amžiams liktų su 
ja! O dabar, kai ji sužinojo, kad ištvirkęs tironas pasinaudojo 
ja kaip žaisliuku, jos egzistencija neteko jokios prasmės. 

Ji taip tikėjo, kad atverdamas jai savo glėbį, Šarlis lygiai 
taip pat, kaip ir ji, klausėsi savo širdies balso, kad jis, kaip 
ir ji, pamilo iš pirmo žvilgsnio. Bet ne: ji tik išblaškė įsimylėjusio 
save egoisto nuobodulį. Sis Žmogus buvo pasiryžęs nuversti nuo 
sosto tą, kurią jis pats ten įkėlė, - jaunystės dienų draugę, 
vieną gruodžio dieną paties popiežiaus palaimintą Notrdame. 
Marijana, troškusi priklausyti Šarliui Deni, žmogui, kuriam reikėjo 
meilės ir švelnumo, staiga buvo nustumta į nevilties bedugnę. 
Siaubas ją kaustė nuo minties, jog ji tapo žaisliuku Napoleono 
rankose. 

Dabar jai daug kas paaiškėjo: Taleirano, lydėjusio ją, rūpesčiai, 
jo viltis gauti iš šeimininko kompensaciją už tokią brangią 
dovanėlę; jai tapo aiški susijaudinimo, visus apėmusio Deni 
akivaizdoje, priežastis; jo lengvas viduržemiškas akcentas, meilės 
žodžiai italų kalba... Korsikietis! Tai jam ji atsidavė be jokių 
svyravimų ir abejonių! Tiesiog todėl, kad jis patiko jai kaip 
joks kitas vyras iki šiol. Prisiminimai apie jo bučinius ir glamones 
tarsi įkaitinta geležis degino Marijanos širdį. Prislėgta užgriuvusios 
gėdos, ji paslėpė galvą tarp kelių ir apsipylė ašaromis. 

Ranka, negrabi, bet švelni, praskleidė jos išsidraikiusius plaukus 
ir ėmė šluostyti šlapią veidą stipriai irisu kvepiančia nosine. 
Kita ranka broliškai apkabino Marijaną per pečius. 

- Užteks, nereikia taip gailiai verkti! Po galais, juk jūs likote 
gyva! Ir patikėkite manim, jūs nemirsite! Ševaljė de Briuslaras 
dar niekuomet nėra užmušęs moters, ir jei jis nusprendė jus 
ginti... 

- Man vis tiek, tegu jis užmuša mane! - beviltiškai suriko 
Marijana. - Aš nieko kito nenoriu! Tegu jis užmuša mane ir 
užbaigia mano beprasmišką egzistenciją! 

- Jūs norite mirti? Jūs? Turėdama tokį veidą, tokias akis... 

- Jei jūs pasakysite, kad aš graži, aš pradėsiu staugti! - 
šaukė pašėlusi moteris. - Aš norėčiau būti bjauri, atstumianti, 
siaubinga! Tuomet aš nepatekčiau čia! Iš manęs nepadarytų 
apgailėtino žaisliuko! Jūs nė neįjtariate, kas man atsitiko, kaip 
aš esu pažeminta, įžeista, sumaišyta su purvais... 

Iš jos lūpų liejosi nerišlių žodžių srautas. Tačiau mažasis 
žmogelis didelėmis ausimis neatrodė labai susirūpinęs. Jis atsistojo, 

sudrėkino nosinę šalia stovėjusiam ąsoty su vandeniu ir ėmė 
sąžiningai šluostyti užverktą nelaimės draugės veidą. Šaltas vanduo 
apramino Marijaną, ji nutilo ir lyg mažas vaikas leidosi globojama 
ŠiO VYyIO. 

- Taip, - pasakė jis su pasitenkinimu, riksmus ir raudą 
pakeitus tyliems sriūbčiojimams, - jau geriau! Ašaros palengvina 
skausmą, bet, brangus vaikeli, kai jūs sulauksite mano amžiaus 
- aš turiu dvigubai daugiau metų, negu jūs, - suprasite, jog 
pasaulyje nieko nėra vertingesnio už gyvybę ir kad šauktis 
mirties nesėkmės akivaizdoje - ne tik didelė nuodėmė, bet ir 
didelė nepagarba, nedėkingumo išraiška. Daug kas šiame 
netobulame pasaulyje kelia skausmą, tačiau tenka pripažinti, kad 
Ponia Gamta, nepaisant ištikusių nemalonumų, dosniai jus 
apdovanojo! Kai jauti, jog žemė slysta iš po kojų, geriausia 
išeitis - patikėti savo sielvartą kitam. Papasakokite viską dėdulei 
Arkadijui! Jis žino puikų būdą, kaip išsisukti iš labiausiai 
beviltiškos padėties. 

- Dėdulei Arkadijui? - nustebusi paklausė Marijana. 

- Dieve! Negi aš užmiršau prisistatyti? Koks neatleistinas 
aplaidumas! 

Jis pašoko ant kojų ir padaręs reveransą pasveikino ją 
šauniųjų. muškietininkų tradicija. Trūko tik skrybėlės su 
plunksnomis. 

- Nuoširdžiai jūsų, vikontas Arkadijus de Žolivalis, revoliu- 
cionierius, aplinkybių priverstas pridėti prie šio žodžio dalelytę 
“eks", tikrasis ištikimas Jo Šlovingosios Didenybės Imperatoriaus 
Napoleono gerbėjas, dailininkas ir prancūzų literatas, Graikijos 
princas! 

- Graikijos princas? - paklausė Marijana, pritrenkta nepaprastai 
išraiškingos vyriškio kalbos, nejučia sukėlusios simpatiją šiam 
Žmogui. 

- Mano motina - Komninų palikuonė. Pagal jos liniją aš 
esu tolimas labai išsilavinusios hercogienės d'Abrantė, Paryžiaus 
gubernatoriaus žmonos, giminaitis. Sakyčiau, be galo tolimas! 

Marijana iš karto prisiminė miniatiūrišką elegantišką brunetę, 
pasipuošusią didžiuliais rubinais. Ji matė ją besikalbančią su 
grafiene de Meternich Taleirano salone. Tai gana nejtikėtina, 

tačiau atrodo, kad šitie prancūzai kiaurai vieni kitus pažįsta. 
Netgi pačiame bjauriausiame Paryžiaus požemyje galima pasikalbėti 
apie bendrus pažįstamus. Įveikusi sąstingį, kuris buvo apėmęs 
nusilpusį kūną, Marijana atsistojo ir, priėjusi prie indo su 
žarijomis, ėmė šildytis rankas. Galvą dar truputį skaudėjo, tačiau 
nugara aprimo. Ji įsidėmėjo, jog keistasis žmogutis Napoleono 
vardą ištarė išdidžiai, tačiau ar Marijana turėjo teisę jį UŽ tai 
smerkti, jei pati per vieną vakarą buvo suvedžiota tariamo Šarlio 
Deni. 

- O kodėl jūs čia? - netikėtai paklausė ji. - Dėl savo 
simpatijų... režimui? 

Arkadijus de Žolivalis gūžtelėjo pečiais. 

- Jei Briuslaras pradės kišti į kalėjimą visus, anot jūsų, 
simpatizuojančius režimui, reikės daug didesnių požemių negu 
ajo akmens kirtyklos! Neužteks nė dešimties provincijų. Ne, 
aš čia atsidūriau dėl skolų! 

- Dėl skolų? Kam? 

- Madam Dezormo, kitaip sakant, Fanšon Karališkajai Lelijai. 
Spėju, kad esate sutikusi šią įdomią būtybę požemio rojuje? 

- Ta baisi skarmaluota senė? Jūs jai skolingas? - sušuko 
apstulbusi Marijana. 

- Deja, taip! 

Žolivalis patogiai įsitaisė, išlygino tariamą kelnių klostę ir 
saloninio pokalbio maniera tęsė toliau: 

- Nepasitikėkite Fanšon skarmalais! Ji rengiasi atsižvelgdama 
į aplinkybes. Man teko matyti ją išsipusčiusią tarsi imperatorienę. 

- Ji bjauri! 

- Moraliniu požiūriu - taip, aš sutinku su jumis! Sunku 
surasti didesnę bjaurybę, bet fiziniu požiūriu... ji buvo reto 
grožio moteris. Žinote jos pravardės istoriją? 

- Iš kur man žinoti? - pasipiktino Marijana. - Aš pirmą 
sykį pamačiau ją vakar. 

- O, kiek permainų, kiek persikūnijimų. Geriausiais savo 
metais Fanšon buvo nuostabi lyg lelija, ji buvo garbinama Elnių 
parke. Ji buvo viena stirnų, su kuriomis puotaudavo didysis 
medžiotojas, Liudvikas XV, gebėjęs derinti savy medžioklės aistrą 
su subtiliu grožio žinovo skoniu. Ji netgi pagimdė jam dukrą. 

»Manetę, tokią pat gražią kaip ir motina, tačiau apdovanotą 
didesnėmis dorybėmis.  Fanšon viską atidavė savo dukrai. Ji 
suteikė jai princesės išsilavinimą - juk Manetė tam tikru požiūriu 
buvo karaliaus vaikas, tiesa, pridengtas svetima pavarde... Tai 
įvyko būtent šiame vienuolyne, kurio griuvėsiuose mes dabar 
esame. Kol dukra mokėsi, mamytė užsiiminėjo visokiais reikalais, 
labai pelningais, nesilaikydama visuotinai pripažintų elgesio normų. 
Galų gale vieną gražią dieną ji buvo parklupdyta ant kelių 
priešais Paryžiaus budelį, ištatuiravusį ant jos dešiniojo peties 
karališkąją leliją. Tačiau ji nė negalvojo sunykti po šiuo gėdos 
ženklu, atvirkščiai - Fanšon dar labiau išgarsėjo. Juk lygiai ant 
tokiomis pačiomis lelijomis išpuoštos lovos ji dalijosi meile su 
Liudviku XV. Ištatuiruotasis žiedelis išsaugojo jai gyvybę 
Revoliucijos sumaištyje ir netgi leido madam padidinti savo 
turtus. Tiktai Manetė, išauklėta kaip kilminga dama, tarnaudama 
kitai kilmingai moteriai, nutarė pasielgti taip, kaip priderėjo jos 
padėčiai. Tą dieną, kai Grevės aikštėje Manetės galva nusirito 
nuo pečių, Fanšon paskelbė mirtiną kovą Revoliucijai ir jos 
šalininkams. Ir iki šiol karalius neturi ištikimesnės tarnaitės. 
Natūralu, kad ji pašėlusiai nekenčia imperatoriaus! 

- Įdomi istorija, - pratarė Marijana, išklausiusi pasakojimo su 
tokiu dėmesiu, lyg skaitytų mėgstamą romaną.- Tačiau kuo čia 
dėtos jūsų skolos? 

- Vienas iš daugelio žemiškų Fanšon turtų yra nelegalūs 
lošimų namai, kuriuose taip pat vyksta slapti pasimatymai. Aš 
pralošiau ten viską, ką turėjau, ir netgi daugiau! Po šio sukrėtimo 
man paliko vienintelius marškinius - to reikalavo padorumas. 
Bet Fanšon su savo žmonėmis sulaikė mane ir uždarė čia, kol 
neatsiskaitysiu su ja iki galo. 

Buvo visiškai nepanašu, kad tai jį ypatingai jaudintų, ir 
Marijana, nejučia pamiršusi savo bėdą, nusišypsojo. 

- Ir ji, laikydama jus čia uždarytą, tikisi atgauti pinigus? 

- Žinoma! Tai labai paprasta! - Arkadijus padarė gailią 
grimasą. - Ji nori mane apvesdinti! 

- Nori... ji nori už jūsų ištekėti? - pasibaisėjo Marijana. 

- Ne, ne visai taip! Ji turi giminaitę, dar bjauresnę negu 
ji pati, tiesa, šiek tiek jaunesnę. Šlykšti megera, kuriai turėjau 
nelaimės patikti. Aš išeisiu iš čia tik su Žiedu ant rankos. 

“Graikijos princo“ nuotykiai buvo išties įdomūs. Marijana vos 
vos laikėsi nesusijuokus. Jos nelaimė pasitraukė į antrą planą. 
Aukštakilmis nelaimės draugas pasirodė esąs geriausia paguoda, 
į pačius blogiausius nuotykius jis sugebėjo žiūrėti filosofiškai. 

- Tr... jūs jau seniai čia? - paklausė ji. 

- Penkiolika dienų! Bet aš galiu ištverti ir ilgiau, ypač tokioje 
malonioje draugijoje! Aistringoji Filomena iš tikrųjų yra pernelyg 
bjauri! 

Stojus tylos minutei, literatas ėmė šiaudu krapštytis nagus. 
Pastebėjęs, kad Marijana, stovėjusi prie indo su žarijomis, vėl 
pasinėrė į savo sielvartingus apmąstymus, jis atsargiai sukosėjo. 

- Hm... Jei tik aš išdrįsčiau... Prisėskite šalia manęs ir 
papasakokite savo istoriją! Prisiekiu, man kartais ateina į galvą 
neblogų idėjų, o be to... visada pasidaro lengviau, kai pasidalini 
su kuo nors savo rūpesčiais. Man atrodo, kad jūsų jauniems 
pečiams teko pernelyg sunki našta! Ateikite čia.. Aš taip 
norėčiau jums kuo nors padėti! 

Nerūpestinga išraiška ir pašaipus tonas staiga dingo. Jaunoji 
moteris jo veide išvydo nuoširdžią užuojautą ir didelį norą 
padėti. Ji lėtai priėjo ir atsisėdo šalia. 

- Dėkui, - sušnibždėjo ji, - jūs teisus Aš jums viską 
papasakosiu. 

Kai ji baigė kalbėti, Arkadijus žiūrėjo į ją susižavėjimo 
pilnomis akimis. Jis nepraleido nė vieno žodžio, jausmingai 
šūktelėdamas ypač tragiškose vietose. Tačiau Marijanai nutilus, 
jis tik tiek tepasakė: 

- Jūs praleidote su imperatoriumi daugiau nei pusę nakties 
ir skundžiatės savo likimu? 

Marijana tylėjo. Jai buvo suprantamas šio Žmogaus Žavėjimasis 
uzurpatoriumi, tačiau manyti, jog tai, kas su ja atsitiko, yra 
neįtikėtina sėkmė! Ne, to jau per daug. 

- Jūs manote, kad aš turiu būti laiminga, valandai tapusi 
kalifo žaisliuku? 

- Aš galvoju, kad jūs labai neteisingai vertinate tai, kas su 
jumis įvyko. Pavergti Napoleoną ne taip paprasta. 

- Ir jūs manote... 

- Kad jis pavergė jus taip pat, kaip ir jūs jį? Duodu galvą 
nukirsti! Visų pirma, jūs turite tai, ką jis vertina labiau už 
viską: gražų balsą. Gerai pagalvokite - juk dar tebemylėdamas 
Žozefiną, jis susitikinėjo su Grasini, kuri buvo visiška kvailiukė. 
Antras dalykas... ak, juk jūs uždraudėte man kalbėti apie jūsų 
grožį! Vis dėlto aš manau, kad jūs nepažįstate mylimo žmogaus. 
Reikia užpildyti šią spragą! 

Pokalbis, kėlęs Marijanai vis didesnį susidomėjimą, buvo 
netikėtai nutrauktas. Už įėjimą dengusių grotų sublyksėjo šviesų 
atšvaitai ir belaisviai nutilo. Pasigirdo sunkūs žingsniai ir netrukus 
prie urvo angos pasirodė Fanšon Karališkoji Lelija, lydima 
būtybės, vardu Rekenas. Jo rankose buvo didelis popieriaus 
ritinys. Milžinišku raktu atrakinęs grotas, jis įleido senę ir įėjo 
iš paskos. 

Fanšon priėjo prie indo su žarijomis ir piktai nužvelgė 
kalinius. Po to ji ištiesė ranką į Marijaną. 

- Stokis, - grubiai tarė ji, - ir nusirenk! 

- Tikiuosi, jūs juokaujate, - nesujudėjus pratarė ši. 

- Cha, juokauju! Jeigu tuoj pat nenusirengsi, gausi paragauti 
mano lazdos, o Rekenas pats viską nuo tavęs nuplėš. Nagi, 
judinkis, kelkis! Tokie brangūs rūbai per geri šitam tvartui - 
aš juos parduosiu už neblogą sumelę. Gali būti rami, - piktai 
nusišypsojo ji, - aš tau atnešiau kitus. Man bus nenaudinga, 
jeigu tave sutrauks šaltis. 

- Nejaugi ševaljė leido jums apiplėšti ją? Tai mane stebina! 
Jūsų vietoje, mieloji madam, aš pasiteiraučiau jo nuomonės šiuo 
klausimu, - įsikišo Arkadijus. 

- Norėdama tai padaryti, mano ponaičiuk, turėčiau tuoj pat 
išskubėti paskui jį. Jis išvyko į Normandiją kartu su kavalieriais. 
“Vienai damai, draugei iš Valonės, gresia pavojus. O tokiais 
atvejais ševaljė nesileidžia prašomas pagalbos dukart. Jo nebus 
kelias dienas, todėl švelnųjį ėriuką jis patikėjo mano dėmesingai 
globai. Privalau išlaikyti ją puikios formos, kad sugrįžęs jis galėtų 
priimti deramą sprendimą. Ir aš padarysiu tai, nes tikiuosi, kad 
jis vis dėlto atiduos ją man. O dėl viso kito... Nagi, gyviau! 

Rekenas numetė Marijanai ant kelių ryšulį su rūbais. Jaunoji 
moteris droviai visus tris nužvelgė. 

- Palikite ją ramybėje! - sugriaudėjo Arkadijus. - Sena 
lupikautoja! Įmanytumėt, nuskustumėt kiaušinį! A, Fanšon? 

- O tu, gaideli, nusiramink, kitaip Rekenas įkrės tau proto. 
Užteks jam užsimoti ir pažirs visos tavo plunksnelės, - atsakė 
senė, kratydama bizūną. 

- Prašau jūsų, - įsikišo Marijana, - tai beprasmiška. Aš 
atiduosiu jai savo rūbus. Tiktai leiskite man persirengti. 

Tačiau nei Fanšon, nei Rekenas neketino išeiti. Priešingai, 
Rekenas susikišo rankas į kišenes ir sublizgusiomis akimis atsistojo 
tiesiai priešais Marijaną. Tuomet ji kietai pasakė: 

- Jei šis Žmogus nepasitrauks, aš pasiskųsiu ševaljė. 

Ji teisingai apskaičiavo. Grasininmas paveikė. Atrodė, Briuslaras 
buvo palikęs gana griežtus nurodymus, susijusius su jos asmeniu. 
Marijaną neypatingai džiugino mintis, jog šiame požemy reikės 
laukti grįžtančio ševaljė, tačiau čia ji galėtų šiek tiek atsikvėpti. 
Taip, buvo labai svarbu išlošti laiko. Galbūt Taleiranas jau ieško 
jos. Svarbiausia tai, kad ševaljė Briuslaras uždraudė su ja blogai 
elgtis. Ji sugebės išnaudoti šį faktą. Fanšon tuoj pat atsitraukė. 

- Išeik, Rekenai! - įsakė ji. 

Sugriežęs dantimis, žaliūkas pakluso, tuo tarpu Arkadijus 
nusigręžė į sieną. Marijana su gailesčiu nusivilko manto ir rožinę 
suknelę. Netrukus pasakų fėjos tualetas atsidūrė ilguose senės 
naguose. Jaunoji moteris su tariamu abejingumu susisupo į 
kažkokį grubų apsiaustą. Jis nebuvo nei naujas, nei absoliučiai 
švarus, tačiau gyvenimui akmenų kirtykloje, kurios interjerą sudarė 
šiukšlės ir šiaudai, tiko labiau už švelnią suknelę ir manto. 

Patenkinta laimikiu, Fanšon susiruošė išeiti. Prieš palikdama 
požemį, ji sviedė Marijanai: 

- Tau, kaip ir šitam mulo iškamšai, palaikančiam tau kompaniją, 
valgį atneš ryte. Ei, gražuoli, tu vis dar tyli? Filomena nesitveria 
nekantrumu, ar girdi? 

- Tegu pakenčia. Aš dar nepasirengęs stoti prie altoriaus! 

- Pagalvok, mano berniuk, gerai pagalvok!.. Jei po savaitės 
Filomena negaus tavo sutikimo, ji taps našle, taip ir nepabuvojusi 
ištekėjusia moterimi! Mano kantrybei irgi yra ribos! 

- Būtent, - kandžiai pasakė Arkadijus, - užtat manoji jų 
neturi! 

Kai bjauriojiį senė su asmens sargybiniu išėjo, naujasis 
Marijanos draugas priėjo prie jos ir ėmė rankomis graibyti 
šiaudus, ketindamas sutaisyti jai pakenčiamą guolį. 

- Jūs turite atsigulti ir pasistengti užmigti. Deja, aš neturiu 
galimybės nustatyti; kiek dabar yra valandų, nes šis gracingas 
sutvėrimas jau seniai nuplėšė nuo manęs laikrodį, tačiau netrukus 
pradės aušti: Aušros mes, aišku,  nepamatysime, tačiau 
pasimėgausime visiška tyla.  Kabarete “Geležinis žmogus“, 
išlaikomam žavingos Fanšon, dieną paprastai nedaug žmonių. 
Užtai naktį ši niūri įstaiga tiesiog užverda... Miegokite, jūs tokia 
išbalusi ir akys įkritę... Be to, dabar jums tiesiog nebėra ką 
veikti. 

Marijana išsitiesė tariamoje lovoje, sutaisytoje  paslaugaus 
draugo, o šis įmetė į indą su žarijomis kelis sausuolius, kurių, 
laimei, netrūko šiame požemyje. Susirietusi į kamuoliuką, ji 
dėkingu žvilgsniu sekė vyriškio veiksmus. Jis gražino jai 
pasitikėjimą savim, buvo toks draugiškas, o svarbiausia buvo tai, 
kad jis iš viso buvo čia! Baisu net pagalvoti, ką jai būtų tekę 
patirti atsidūrus vienai šitam siaubingam požemy, šitoje tamsoje, 
pilnoje košmariškos baimės. Ji turi užmigti ir sapne surasti 
atsakymus į visus klausimus, kurių ji nesiryžo sau užduoti. Kaip 
prisipažinti, kad ji iki ausų įsimylėjusi žmogų, kurio nuo vaikystės 
buvo įpratusi bijoti ir neapkęsti labiau už viską pasaulyje. Ji 
buvo visiškai išsekusi. Protas atsisakė dirbti. Reikia miegoti. 
Reikia išsimiegoti, atsibudus viskas atrodys daug aiškiau. Rytoj 
ji pagalvos apie galimybę pabėgti iš čia. 


Tryliktas skyrius 


Kai Graikija, Roma ir Kartagina ieško sandoros 


*v 


Marijana pamažu atsibudo iš sunkaus, pilno košmarų miego. 
Ją krėtė šaltis, nepaisant šiaudų, kuriuos užvertė ant jos 
susirūpinęs Arkadijus. Ji visa drebėjo, skaudėjo gerklę, dusino 
kosulys. 

- Viskas aišku, jūs peršalote! - sudejavo jos naujasis draugas. 
- Jus perpūtė tuomet, kai ševaljė vežė jus čia. Jums reikalinga 
priežiūra. 

Rekenui atnešus valgio jis energingai pareikalavo karšto 
gėrimo, antklodės ir vaistų nuo kosulio. 

- Aš negavau jokio įsakymo! - suburbėjo milžinas. - Dėl 
manęs, ji gali sau dvėsti! 

- Jeigu su šia jauna dama kas nors atsitiks, Fanšon tau 
gerokai įkrės, nes senė savo galva atsako už ją ševaljė! O jei 
negavai tokio įsakymo, eik ir pasistenk jį gauti! 

Aiškiai nenorom, sunkiai vilkdamas kojas, Rekenas neskubė- 
damas išėjo. Grįžo jis gana greitai ir atnešė krūvą senų 
antklodžių, kuriomis rūpestingai apkamšė Marijaną. Po to jis 
išsitraukė iš kišenės butelį. 

- Vaistai, - paaiškino jis. 

- Aš prašiau karšto gėrimo! 

- Tuojau! 

Rekenas neskubėjo, buvo aišku, jog jo viduje vyksta kova. 
Po kelių minučių jis išsitraukė iš po megztinio antrą butelį ir 
ištiesė jį Arkadiju. Žmogystos veidą iškreipė tokia širdgėla, jog 
galėjai pamanyti, kad jis atplėšė pačią brangiausią savo dalį. 

- Romas! - suurzgė jis. 

Arkadijus iškėlė butelį priešais ugnį ir nusikvatojo. 

- Trūksta! Truktelėjai mažumėlę, a? Bet aš nieko senei 
nepasakysiu, jei tu atneši šiai damai viską, ko prašiau. 

- Tegu ji padvėsta! - niekinamai sviedė šis. 

- Nesikartok, drauguži! Užteks! Nagi, bėgte! Daryk taip, kaip 
pasakiau, kitaip aš skųsiuosi! 

Tarsi rūpestinga motina Žolivalis pasilenkė virš ligonės, davė 
jai išgerti gurkšnelį vaistų ir kruopščiai apkamšė antklodėmis. 
Ji nuolankiai pakluso vos sulaikydama ašaras. Galva buvo visiškai 
tuščia ir Marijanai atrodė, jog mirtis yra čia pat. Ji taip retai 
sirgdavo, kad neturėjo nei kantrybės, nei ištvermės pakelti šį 
staigų jėgų atoslūgį. Liga sustiprino jai norą bėgti, ištrūkti iš 
šio kapus primenančio požemio. Ji nenorėjo mirti čia kaip 
žiurkė urve... Neseniai ją apėmęs nusiminimas kažkur dingo. 
Liko tik įsakmus savisaugos instinktas. Karštligės sujaudintose 


291 


smegenyse knibždėte knibždėjo mintys. Ji iš paskutiniųjų bandė 
susigaudyti, kas galėtų jai padėti, nes jei Briuslaras ir nekėlė 
rėsmės jos gyvybei, apie Morvaną šito nebuvo galima pasakyti. 
is Žmogus tikrai nepraleis progos jai atkeršyti, netgi jei teks 
susiremti su pačiu ševalijė. 

O galbūt jis nusiramintų ir tada, jei senei Fanšon pavyktų 
gauti naują vergę, kuo ji visuomet gąsdino Marijaną. Siuo metu 
Morvanas kartu su kitais tamsos riteriais lydėjo Briuslarą. Bet 
jis sugrįš, ir kas Žino, ar jam nepasiseks įkalbėti ševaljė sunaikinti 
jos? Jį gana rimtai palaikė baronas Sen Juberas, irgi neapkentęs 
Marijanos. Dieną iš dienos jie atakuos Briuslarą, kol galų gale 
palauš jo pasipriešinimą, O ji tuo tarpu dus šitam požemyje. 
Kuo daugiau ji apie tai galvojo, tuo aiškesnė darėsi ateitis - 
arba Sena, arba Ranelio namai. Reikia bėgti! Bet kaip? 

- Nesijaudinkite, - netikėtai suskambo švelnus Žolivalio balsas. 
- Jūs pernelyg daug galvojate, brangioji! Nejaugi visagalis Žmogus, 
kurį jūs praeitą naktį pavergėte, nesusiras jūsų? 

- Jei jis panorės mane matyti šį vakarą... galbūt... Bet gali 
praeiti keletas dienų, kol jį aplankys šis noras. Jei iš viso kada 
nors aplankys! 

- Kam toks nusižeminimas? Aš įsitikinęs, kad jis galvoja apie 
jus. 

- Jūs labai malonus, mano drauge. Jūs stengiatės mane 
paguosti, bet „kaip aš galiu būti tikra, kad nebuvau tik akimirkos 
susižavėjimo objektas? Argi nebuvo jo gyvenime kitų moterų? 
Pas Benevento kunigaikštį aš girdėjau apie kažkokią Lenkijos 
grafienę... 

- Valevską? Tikrai, ji buvo netekusi dėl jo proto. Ji viską 
palikusi nutarė lydėti jį, ir būtent todėl, kad ji ėmė lauktis 
nuo jo vaiko, Napoleonas išsiskyrė su Žozefina. 

- Na, matote! - sielvartingai atsiduso Marijana. 

- Valevska išvažiavo. Ne taip seniai, bet išvažiavo. 

- Todėl, kad jis vėl turi vesti, todėl kad ji nebenori daugiau 
kentėti! Kodėl turėčiau būti laimingesnė už ją? Ją vadino 
“žmona iš Lenkijos". Ji jauna, graži, kilminga, ir vis dėlto jis 
leido jai išvykti. Tad ko gi aš galiu tikėtis daugiau, nei ta 
vienintelė naktis? 

Šį kartą Arkadijus de Žolivalis nieko neatsakė. “Jis žino, 
kad aš teisi, - pamanė Marijana, - tačiau nenori šito pripažinti. 
Jis bijo, kad aš pulsiu į neviltį“. 

Kosulio priepuolis sutrikdė jos kvėpavimą. Žolivalis skubiai 
pakišo jai vaistų butelį, po to jis įkalbėjo ją suvalgyti kelis 
šaukštus Rekeno atneštos šiltos sriubos. Tačiau Marijana nejuto 
alkio. Pats valgio kvapas, tiesą sakant, ne itin viliojantis, kėlė 
jai šleikštulį. 

- Aš noriu gerti! - pasakė ji. - Mane kankina baisus troškulys. 

Susirūpinusiai palingavęs galva, jis davė jai išgerti virš indo 
su žarijomis pašildyto vandens ir, dar sykį gerai ją apkamšęs, 
įsitaisė savo "lovoje". Gulėdama visiškoje tyloje, karštligės 
nukamuota Marijana pirmąsyk pagalvojo apie Jasoną Boforą. 
Dabar ji gailėjosi nepriėmusi jo pasiūlymo. Suviliota aktorės 
karjeros ji nenorėjo įsiklausyti į jo įspėjamus žodžius. Ir jis 
pasirodė teisus: išpranašauta grėsmė tapo realybe... Jis daugiau 
niekuo nebegalėjo jai padėti. Kai grįš Briuslaras su savo gauja, 
amerikietis jau bus toli atviroje jūroje. Tiesa, jis užsiminė apie 
savo draugą, kažkokį Patersoną, Amerikos konsulą Nante, tačiau 
Šajo akmens kirtyklų belaisvei Nantas buvo lygiai taip pat toli, 
kaip ir Marso planeta. Marijana užmerkė akis, stengdamasi apie 
nieką negalvoti. Bet nuo to jai pasidarė dar blogiau, karščiavimas 
sustiprėjo, ir ji pasiuntė Aukščiausiajam graudų prašymą išgelbėti 
ją. 

Valandos, nesibaigiančios valandos!.. 

Naktys taip susimaišė su dienomis, kad jų jau buvo neįmanoma 
atskirti! Valandos, iš kufių susidarydavo dienos, o galbūt ir 
naktys! Laikas atrodė begalinis! Marijanai jis tapo nesibaigiančia 
virtine  kankinančių nubudimų, po kurių ji vėl panirdavo į 
neramų miegą, kurio metu patirdavo siaubingus košmarus. Tuomet 
ji nubusdavo išpilta šalto prakaito. Visą tą laiką Arkadijus, 
pavirtęs rūpestinga slauge, negailėdamas jėgų kovojo su liga, 
versdamas Marijaną ryti vaistus ir įvairiausius antpilus, kurių 
kiekvienąsyk reikalaudavo iš Rekeno. Kartą per dieną senė 
Fanšon ateidavo pasidomėti Marijanos sveikata. Jos elgesy 
nesijautė nei rūpesčio, nei užuojautos, išskyrus šaltą ūkininko, 
nerimaujančio dėl savo gyvulio sveikatos, išskaičiavimą. 

- Ji prižiūri jus kaip daržininkas salotą, kuriai gresia didžiulė 
liūtis! - pasakė Arkadijus, mėgindamas nusijuokti. 

Tačiau tai jam nepavyko. Slegianti požemio atmosfera jau 
buvo palaužusi šį optimistą. Vienintelis kontaktas su pasauliu 
buvo reguliarūs Rekeno, grubaus ir atžaraus, vizitai. Net jei 
būtų turėjusi pinigų, Marijana nesiryžtų papirkti jo. Šis žmogėnas 
buvo aršiausias Fanšon Karališkosios Lelijos šuo. Niekam nebūtų 
pavykę susitarti su tokiu ištikimu tarnu. 

Galų gale ji pamažėle ėmė taisytis. Atslūgo temperatūra, 
sušvelnėjo kosulio priepuoliai. Užkimęs jaunosios moters balsas 
iš lėto atgavo pirmykštį skaidrumą. Atėjo momentas, kai Marijana 
nusišypsojo savo atsidavusiam kompanionui ir pasakė: 

- Man jau geriau... Ir esu tikra, kad be jūsų pagalbos aš 
nebūčiau išsikapsčiusi. 

- O, jūs dar tokia jauna! Aš tik truputį padėjau gamtai! 
Jūs būtumėt puikiausiai susitvarkiusi ir be manęs! 

Ji neigiamai papurtė galvą, trumpam susimąstė ir sušnibždėjo: 

- Ne, jei ne jūs, neturėčiau jokio noro gyventi. 

Pirmąsyk po pagrobimo ji nugrimzdo į vieną tų palaimingų, 
grąžinančių jėgas sapnų, už kuriuos nėra pasaulyje geresnių 
vaistų. Ji sapnavo, kad juoda karieta atvežė ją pas kažkokį 
nerealų Biutarą, spindintį tarsi gigantiška Žvaigždė virš Žėruojančio 
sniego, tačiau staiga ją pažadino neįprastas triukšmas. Ji tuoj 
pat pakilo iš gulto ir pastebėjo, kad Arkadijus, miegojęs kampe, 
irgi pabudo ir klausosi. Jų žvilgsniai patamsyje susitiko. 

- Kas tai? - sušnabždėjo Marijana. 

- Tarsi akmuo būtų nukritęs... Girdite, vėl! Garsas sklinda 
iš koridoriaus gilumos. 

Žolivalis paaiškino Marijanai, kad už grotų esantis koridorius 
už kelių metrų baigiasi aklina siena. 

Dabar pasigirdo kažkoks krebždėjimas, po to - prislopintas 
keiksnojimasis. Arkadijus pašoko. Koridoriaus gale sublyksėjo 
šviesos. Sulaikiusi kvėpavimą, Marijana irgi atsikėlė ir atsistojo 
šalia savo draugo. Koridorium kažkas artėjo - neliko jokių 
abejonių! Tačiau kas galėjo ateiti šiuo keliu? 

- Greičiausiai, jie pralaužė sieną, - sušnabždėjo Žolivalis. - 
Šitie mūrai greitai pasiduoda. Belieka sužinoti... 

Jis nebaigė. Šviesos šaltinis artėjo. Pasigirdo atsargūs žingsniai, 
lengvi, bet realūs. Ant sienos išaugo šešėlis, ir Marijana nejučia 
prisiglaudė prie Žolivalio. Staiga ji kone suriko iš nuostabos. 
Netgi silpnoje žvakės, kurią ateivis laikė rankose, šviesoje ji 
pažino ugninius Grakcho Hanibalo Pjošo plaukus. Iš Marijanos 
krūtinės išsiveržė palengvėjimo atodūsis. 

- Tai draugas! - pasakė ji Žolivaliui. 

Grakchas Hanibalas pastebėjo grotomis atitvertą nišą, apšviestą 
indo su žarijomis. Jis priėjo prie pat geležinių virbų; jo veidą 
nušvietė plati šypsena. 

- Pagaliau aš jus radau, mamzele Marijana! Jūs privertėte 
mane gerokai pasibastyti! 

- Kodėl? Argi jūs manęs ieškojote? Kaip jums pavyko sužinoti 
apie mano dingimą? 

Joje įsižiebė viltis. Jeigu jau tokiam nepatyrusiam žmogui, 
koks buvo Grakchas, kilo įtarimas, jis negalėjo nekilti sumaniajam 
Taleiranui. 

- O, tai buvo labai paprasta! Juodasis fiakras sekė jus, o 
aš - jį. Žinoma, tai vyko dieną, nes naktį aš paprastai miegu! 

- Po galais! - nutraukė jį Arkadijus. - Jūsų kojos geležinės! 
Bėgti paskui karietą... 

- Paryžiuje niekada nevažinėjama greitai, ypač, kai paskui ką 
nors sekama! O be to, mano kojos iš tikrųjų stiprios. Kur aš 
baigiau? Ak, taip... štai jau savaitė, kai aš, atėjęs į savo postą, 
esantį netoli karietos, jos nebemačiau. Taip pat nepastebėjau 
nė jūsų išeinant. Tai man pasirodė gana keista. Tuomet nutariau 
ką nors iškvosti iš Taleirano kirpėjo. Aš nuvaliau jam sniegą, 
O jis man Šį tą papasakojo. Vėliau aš atsinešiau didoką butelį 
ir pasišoviau jam padėti. Šito užteko, kad atsirištų visų gerbiamo 
žmogaus liežuvis. Po dviejų dienų aš pasidariau jam artimesnis 
už giminaitį! Jis papasakojo, kad vieną naktį jūs išvažiavote su 
kunigaikščiu ir negrįžote. Namuose netgi buvo kalbama, kad 
jumis susidomėjo kažkokia žymi persona. Tačiau karietos dingimas 
kėlė man nerimą... tuo labiau, kad aš žinojau jos nuolatinę 
stovėjimo vietą ir ne sykį mačiau žmogų, išlipantį iš jos ir 
einantį į “Geležinio žmogaus“ užeigą. Istorija su žymia persona 
kėlė man įtarimą. Tuomet aš nutariau atlikti nedidelį tyrimą. 


295 


- Bet kaip jūs patekote čia? - paklausė Marijana, pilna 
susižavėjimo šio jaunuolio nuovokumu. 

Grakchas Hanibalas nusijuokė. 

- O, šita akmens kirtykla išgarsėjo ne šiandien! Būdamas 
vaikiščias, žaidžiau čia su draugais. Mes krėtėme neįtikėtinus 
pokštus, kol pagaliau vyrai iš “Geležinio žmogaus“ neužmūrijo 
šios galerijos, susisiekiančios su senoviniu rūsiu. Teroro laikais 
tai buvo pabėgėlių slėptuvė, panaši į Monmartro akmens kirtyklų 
slėptuves. Taigi, aš žinau šią vietelę kaip savo penkis pirštus. 

- Mes esame aklavietėje, - įsikišo Žolivalis. - Kaip jūs 
sugebėjote įeiti čia aplenkdamas rūsį? Man rodos, aš girdėjau 
griūties sukeltą triukšmą! 

- Beveik taip. Kitoje aklavietės pusėje tęsiasi gana ilgas 
koridorius, o didysis nutekamasis vamzdis, su kuriuo jis susijungia, 
išlenda į dešinįjį Senos krantą visai netoli nuo čia. Be to, 
vyrukai sumūrijo neypatingai tobulą sieną. Joje netrūksta plyšių 
ir įskilimų, pro kuriuos praeitą naktį aš išgirdau balsus. Tai 
mane paskatino ieškoti būtent šiame kampe... Aš sugrįžau su 
geru laužtuvu, iškrapščiau kelis akmenis... ir štai aš čia! Kaip 
aš apsidžiaugiau, išvydęs jus gyvą ir sveiką, mamzele Marijana. 
Tiesą sakant, aš tikėjausi blogiausio. 

- Bet kodėl? Argi jūs pažįstate tuos Žmones? 

Grakchas gūžtelėjo pečiais ir pažvelgė į Marijaną nuoširdžios 
užuojautos kupinu žvilgsniu. 

- Senė su karališkąja lelija? Vargšė mano panelė. Ją juk 
žino visas Paryžius! Ji visiems kelia siaubą! Aš įsitikinęs, kad 
netgi pilietis Fušė jos prisibijo. Jo šnipukam reikia gerokai 
užmokėti, jei nori pasiųsti juos po saulės laidos į Prastuolių 
gatvę! Ypač jei reikalas sukasi apie “Geležinį žmogų“ arba 
“Nulaužtą varpą" Templio bulvare. Visi, kas bandė tai padaryti 
- dingo ir iki šiol jų likimas nežinomas. Be to, abi landynės 
priklauso Dezormo. O tai tokia asmenybė, o-ho-ho! Tikra 
Paryžiaus padugnių karalienė! 

Marijana neslėpdama susižavėjimo lyg užburta klausėsi šio 
vaikinuko, tačiau Zolivalis aiškiai nekantravo. Galų gale jis įsikišo 
į spalvingą monologą. 

- Visa tai labai įdomu, berniuk, tačiau man rodos, tu 
prasibrovei ne tam, kad padeklamuotum panegiriką Fanšon? 
Būtų šimtą sykių geriau, jeigu tu tiesiog padėtum mums iš čia 
išsikapstyti! Tikiuosi, ta skylė, kurią tu pramušei, bus pakankamai 
plati jaunajai damai? 

- Skylė - taip, - atsakė Grakchas. - Bet kaip jus ištraukti 
iš už šitų grotų? Jos juk ne iš plonos vielelės! Pažvelkite, 
strypai kone vaiko rankos storumo! 

- Paklausyk, bernužėli, jeigu tu nesutramdysi savo nuoširdaus 


žavėjimosi mūsų kalėjimu ir prižiūrėtojais, aš iškišiu savo vyrišką 
ranką pro vaikiškus virbučius ir nuplėšiu tau ausį. Argi nematai, 
jog madmuazelė kenčia ir kad ją reikia kuo greičiau iš čia 
ištraukti? 

- O, nepykite ant jo, - maldaujamai tarė Marijana. - Aš 
įsitikinusi, kad jis ras būdą, kaip tai padaryti. 

- Nes kitaip man nuplėš ausį? - įsižeidęs suburbėjo Grakchas 
Hanibalas. - Tik šią naktį jau nieko nebepadarysime. Pernelyg 
vėlu! Gal tai atrodo niekniekis, bet jau penkios valandos. Be 
to, reikia susirasti atitinkamą įrankį. Gerą pjūklą... Jeigu 
pabandžius nupjauti vieną arba dvi perdangas... 

- „ arba išgriauti dalį sienos! - pašaipiai pridūrė Arkadijus. 
- Tu aiškiai neišmanai suvirintojo amato. Surask man gerus 
įrankius ir grįžk rytoj nusileidus saulei, jei gali. O dabar jau 
pernelyg vėlu, tu teisus. 

Marijana pasistengė nuslėpti nusivylimą. Pamačiusi vaikiną, ji 
pagalvojo, jog laisvė jau čia pat... O pasirodo, reikės laukti dar 
ištisą dieną. Grakchas Hanibalas pasikasė pakaušį po mėlyna 
kepurėle. 

- Suvirintojo instrumentus? Juos būtų galima gauti... bet kur? 

- Paklausykite, - staiga tarė Marijana; jai gimė nauja idėja. 
- Jeigu jums reikia pagalbos, galbūt atsirastų, kas gali padėti... 
žinoma, jei jis dar Paryžiuje. 

- Na na, kalbėkite, mamzele! 

- Vykite į Imperijos viešbutį. Pasiteiraukite pono Boforo, 
Jasono Boforo. Jis amerikietis. Atsiminsite? 

- Palaukite! - pasakė vaikinas, traukdamas iš kepurėlės pieštuką 
ir gabalėlį popieriaus. - Aš užsirašysiu. Taip... viskas. Ir ką man 
jam pasakyti? 

- Kad atėjote siųstas Marijanos... kad jai reikia pagalbos! 
Paaiškinkite jam, kur aš esu. 

- O jei jo ten jau nėra? 

- Tuomet nieko niekam nesakykite! - tarė ji liūdnai. - 
Grįžkite čia ir praneškite man. 

- Jūs nenorite, kad nueičiau pas... į Varen gatvę? 

- Ne! Ne. ne iš karto! Pirmiausia sužinokite, ar ponas 
Boforas neišvažiavo. 

Marijana niekaip negalėjo suprasti, kodėl ji nutarė kreiptis 
į Boforą. Juk jis Žiauriai įžeidė ją, ir ji jautė nepasitikėjimą 
šiuo vyru, tačiau jis vienintelis galėjo išvaduoti ją nuo viso to, 
kas įvyko po to, kai ji tapo Fransio Kranmerio žmona. Žodis 
“pabėgimas? įgaudavo tikrąją prasmę tik šalia Boforo. Jeigu 
pavyks pabėgti jo laivu iš Prancūzijos, Marijana nusimes visas 
grandines, kuriomis ji yra sukaustyta. Nebebus daugiau nei Fušė, 
nei raportų, nebebus Taleirano ir pernelyg gudrių jo kombinacijų, 
pernelyg genialių idėjų, pernelyg lanksčios diplomatijos... o 
svarbiausia, okeanas amžiams atkirs ją nuo žmogaus, kurio ji 
negali nustoti mylėjusi. Ji galėtų paaukoti savo gyvenimą Šarliui 
Deni, tačiau ar Napoleonui, prancūzų imperatoriui, reikėjo tokios 
kaip ji merginos meilės?.. Po savaitės, o gal ir anksčiau, jis 
pamirš ją, jeigu taip dar neįvyko. Juk jo mintis užvaldžiusi 
Austrijos imperatoriaus dukra, su kuria jis trokšta susituokti. 
Geriausia būtų dingti ir neieškoti galimybės susitikti, kad vėl 
netektų nusileisti jo vilionėms! Patekus už vandenyno, bus galima 
bandyti pasveikti. 

Ji prašė Boforą pagalbos tik tam, kad vėl galėtų dainuoti. 
Toje tolimoje šalyje turbūt yra teatrų ir koncertų salių. 

- Jūs norite išvažiuoti į Ameriką? - pasigirdo šalia jos tylus 
Žolivalio balsas. 

Šie žodžiai grąžino Marijaną į realybę. Grakchas Hanibalas 
jau buvo išėjęs. Iš galerijos gilumos sklido stumdomų akmenų 
keliamas triukšmas. Vaikinukas turėjo paslėpti sienoje išmuštą 
skylę. 

- Man atrodo, - atsakė ji, - kad tai geriausia išeitis iš 
susidariusios padėties. 

- Galbūt! Vadinasi, jūs daugiau nebenorite “jo" matyti? 

- Ne! Mes neturime matytis! Nė už ką! 

- Kodėl? 

Šis atviras klausimas pritrenkė Marijaną. Ji buvo priversta 
taip pat- nuoširdžiai atsakyti. 

- Todėl, kad aš bijau... - pasakė ji visiškai tyliai. 

- Jūs bijote, - ramiai pakartojo Žolivalis, - prisipažinti, kad 
mylite Napoleoną. Lygiai, kaip ir Šarlį Deni, o gal net labiau! 
Ką ir bekalbėti, šlovės aureolė niekada nekenkdavo meilės 
objektui. Ir jei jūsų požiūriai kai kur nesutampa, vardan šlovės 
galima nusileisti: Negi jūs manote, kad atsidūrusi už okeano 
lengviau pamiršite jį? 

- Aš tikiuosi, kad taip bus! Kažkas, neatsimenu, kas, pasakė, 
kad pati didžiausia pergalė meilėje yra pabėgimas. 

Arkadijus de Žolivalis nusijuokė iš visos širdies. 

- Nesistenkite prisiminti, tai pasakė "jis"! Napoleonas šventai 
tiki, jog bėgti nuo meilės - kilniadvasiška. Belieka įsitikinti šio 
žavingo posakio pagrįstumu. Aš drįsčiau teigti, kad šios taisyklės 
jis niekada netaikė praktikoje. 

- Na ir kas? O aš pabėgsiu! Supraskite, Arkadijau, jei aš 
liksiu, žiauriai kentėsiu. Juk jis netrukus ves. 

- Bet juk tai vedybos iš reikalo, dinastinė sąjunga! Šitokie 
dalykai niekados netrukdo vyrui paklusti savo širdies balsui. 

- Ak, jam aš tik mažytis jo gyvenimo nuotykis! Kaip jūs 
nesuprantate šito? 

- Sakykim! Tačiau jo padedama, jūs per kelias dienas galėtumėt 
tapti tuo, kuo svajojote tapti visą gyvenimą: garsia dainininke. 
Vietoj to, kad tarsi Kristupas Kolumbas leistumėtės atrasti 
Amerikos. Galbūt tai irgi įdomu, tačiau įsidėmėkite, ką jums 
pasakysiu: net kitame žemės gale jūs nepamiršite imperatoriaus! 

- Imperatoriaus... 

Pirmą sykį ją pribloškė šis titulas. Žmogus, kurį ji myli, 
vainikuotas aukščiausia pasaulyje karūna. Po Aleksandro ir Cezario 
jis buvo didžiausias visų laikų ir tautų karvedys. Jam nusilenkė 
beveik visa Europa. Tarsi žaisdamas jis skynė pergales vieną 

po kitos, užkariaudamas gigantiškas teritorijas. Tarsi Žaisdamas... 
jis užkariavo ją, priversdamas nusilenkti meilei, kuri buvo, pernelyg 
gili jos svajingai sielai, meilei, neturinčiai pasakiškų sparnelių, 
kurie padėtų jai pakelti nepakeliamą Istorijos naštą. Ji paklausė 
bespalviu balsu: 

- Kodėl jūs manote, kad nepajėgsiu jo pamiršti? 

Sunkiai atsidusęs, Žolivalis pasirąžė ir ėmė taisytis guolį. Visa 
burna nusižiovavęs, jis tvirtai tarė: 

- Todėl, kad tai neįmanoma! Aš jau bandžiau tai padaryti! 

Kelios sekančios valandos buvo pačios sunkiausios Marijanos 
gyvenime. Nebuvo laikrodžio, be kurio laikas atrodė kažkokia 
begalinė, beformė masė. Žolivalis pabandė Rekeno, atnešusio 
valgį, paklausti, kuri valanda, tačiau vietoje atsako išgirdo: 

- O kuriems velniams tau žinoti? 

Beliko tiktai spėlioti: Norėdamas susilpninti savo globotinės 
nerimą, Žolivalis priminė jai, kad žiemą naktis prasideda anksti, 
tačiau jaunosios moters susijaudinimas nuolat augo. Kiek kliūčių 
skyrė ją nuo laisvės! Ar Boforas dar neišvyko? Ar pavyks 
jaunuoliui rasti jį? O gal vaikinas numos ranka į šį pavojingą 
sumanymą? Karščiuojančios Marijanos smegenys gimdė vieną už 
kitą niūresnes spėliones. Kartais jai net atrodydavo, kad Grakchas 
Hanibalas Pjošas buvo atėjęs pas ją sapne... 

Jeigu ne Žolivalis, jei ne jo rimtis ir pasitikėjimas savim, 
Marijaną seniai būtų apleidusios jėgos. Literato tvirtumas netgi 
kiek erzino. Marijana troško pasidalyti su juo nerimu ir niūriomis 
nuojautomis, tačiau jis ramiai laukė atomazgos. Na, aišku, jam 
grėsė tiktai nemalonios vedybos. 

Šimtąjį kartą moteris ėmėsi žingsniais matuoti jų bendrą 
kalėjimą, tik staiga Arkadijaus šnabždesys privertė ją sustoti. 

- Eina! - pasakė jis“ - Mūsų rusvagalvis išgelbėtojas jau 
netoliese. Jeigu aš neklystu, dabar yra devynios valandos vakaro. 

Žingsniai iš tikrųjų buvo girdėti, tačiau jie sklido ne iš 
galerijos. Staiga prieš pasimetusią Marijaną išdygo Morvanas. Jis 
buvo susisupęs į didelį juodą apsiaustą, ant kurio blizgėjo lietaus 
lašeliai. Morvanas buvo be kaukės, į akis krito nemalonus 
subjaurotas veidas. Pamačiusi šią žmogystą išnyrant iš tamsos, 
Marijana suriko iš siaubo. Jame buvo ir dalelė baimės, kad 

priešas neišgirstų Grakcho laužiamos sienos. Jei vaikinas dabar 
pasirodytų, jis būtų pasmerktas. Tamsos riteriai nė minutės 
nesvyruodami susidorotų su juo kaip su pavojingu agentu. 
Pažvelgusi į Žolivalį, Marijana perskaitė jo akyse tą pačią mintį. 
Jis priėjo prie grotų ir pabrėžtinai garsiai sušuko: 

- Tik pažiūrėkite, kokie svečiai! Tiesą pasakius, mes nė 
nesitikėjome tokios garbės! 

Marijana iš karto suprato, kad kalbėdamas garsiai, jis bandė 
įspėti Grakchą, jei šis jau yra už sienos. Ji irgi pakėlė balsą: 

- Šis vizituotojas man nekelia jokio susižavėjimo. Ko jums 
reikia, pone sudužusių laivų plėšike? 

Kreivą Morvano burną iškreipė negerą lemianti šypsenėlė. 

- Noriu pasidomėti, kaip gyvenate, gražuole! Nuo to laiko, 
kai mes taip staiga turėjome jus palikti, aš nuolatos apie jus 
galvojau... o be to, ir kalbėjau! Jūs turėjote visą laiką žagsėti, 
tiek mes - ševaljė, baronas ir aš - ginčijomės dėl jūsų. 

- Nežinau, apie ką jūs galėjote kalbėtis, ir neturiu jokio 
noro žinoti, bent jau iš jūsų. Ševaljė de Briuslaras perduos 
man jūsų nutarimus ir, be abejo, teisingai juos paaiškins! 

Morvanas padarė grimasą ir žengė žingsnį atgal. 

- Ko jūs taip šaukiate? Aš ne kurčias! Nuo jūsų riksmo 
gali plyšti ausų būgneliai 

- Man labai gaila, - tęsė Marijana nenuleisdama balso, - 
bet po ligos aš galiu tiktai šaukti! 

- Na ir šaukite, jeigu jums taip patinka, netrukus jūs suriksite 
kitokiu balsu! Beje, šią nedidelę išvyką mums atsiuntė pats 
Apreiškimas.  Brangusis ševaljė, jaučiantis silpnybę  gražioms 
moterims, šį sykį buvo neįprastai sukalbamas. Jo gera, jautri 
širdis vis dėlto ištikima senoms riterių taisyklėms. Tačiau man, 
išdėsčius jam kai kuriuos jūsų biografijos faktus, pavyko pakeisti 
jo požiūrį į jus. 

Marijana pajuto, kaip smarkiai ėmė mušti jos širdis. Įvyko 
tai, ko ji labiausiai bijojo. Morvanas nuteikė ševaljė prieš ją. 
Žinoma, jis tiesiog nesitvėrė malonumu pranešti jai apie būsimą 
mirtį. Tačiau šiam žmogui ji nieku gyvu neparodys išgąsčio. 
Gūžtelėjusi pečiais, ji su panieka atsuko jam nugarą. 

- Sveikinu jus! Jums pavyko priversti Briuslarą atsisakyti savo 
garsaus principo ginti beginkles moteris. Galėtumėt padaryti 
neblogą diplomato karjerą. Tai būtų daug garbingesnis užsiėmimas, 
negu tai, kuo jūs dabar verčiatės... bet galbūt mažiau pelningas. 

Suerzintas Morvanas padarė staigų judesį, tarsi norėtų pulti 
ant grotų, tačiau susivaldė. Žiauriai šypsodamasis, jis ėmė 
koneveikti jaunąją moterį. 

- Jūs bijote netekti gyvybės? O, jūsų laukia geresnė lemtis! 
Man pavyko įkalbėti Briuslarą patikėti jus mūsų brangiajai 
Fanšon, kurią jūs dominate daugiau negu reikia. Ji aprūpins 
jus jūsų sugebėjimus atitinkančiu darbu... Ji bus dėkinga Žmogui, 
atsisakiusiam keršto jos labui, na ir ne tik jos! 

- Aš žaviuosi, - nenusileido Marijana, - ševaljė skrupulingumu 
- gailėdamasis moters gyvybės, jis pačiu negarbingiausiu būdu 
pasmerkia ją gėdai. 

- Gėdai? Kuo čia dėtas šis Žodis? Jis visiškai nedera jūsų 
atveju! Skrupulingasis ševaljįė nesipriešino, išgirdęs apie jūsų 
ryšius su Bonaparto šnipu, tariamu jūsų tarnu, 0 taip pat apie 
tai, kaip sykį sutikau jus visiškai apsinuoginusią krantinėje, 
bandančią pačiu begėdiškiausiu būdu suvilioti du mano žmones. 
Beje, vieną iš jų jūs vėliau užmušėte... Po šitokio įtikinamo 
pasakojimo ševaljįė daugiau nesvyravo. Žinote, jis tikisi tapti 
pirmuoju jūsų klientu!.. 

Dusdama iš pasipiktinimo atvirai demonstruojamu žiaurumu ir 
veidmainiškumu, Marijana tiesiog nerado tinkamų žodžių atsakui. 
Pajutusi didžiulį pasibjaurėjimą, ji užmiršo apie Grakchui gresiantį 
pavojų. Tačiau į pokalbį įsikišo Arkadijus de Žolivalis. 

- Na, pone, mano manymu, pakaks! - pradėjo jis, nervingai 
timpčiodamas ūsus. - Jūs puikiai susitvarkėte su savo šlykščia 
užduotim, todėl prašau dabar palikti madmuazelę ramybėje. 
Nežinau, ko verta to Briuslaro sąžinė, jei jis pasiruošęs patikėti 
apgailėtino vagišiaus melu, tačiau dėl jūsų aš esu tikras: esate 
šlykštus niekšas! 

Morvanas stipriai išbalo. Marijana pastebėjo, kaip įsitempė jo 
raumenys. Jis kažką norėjo pasakyti, bet tuo metu iš gretimo 
rūsio pasigirdo ševaljė balsas: 

- Ei! Palikite belaisvius ramybėje ir ateikite čia. Sutvarkysime 
šį reikalą grįžę! Dabar turime svarbesnių reikalų. 

Ant sienų mirgėjo fakelų atšvaitai. Girdėjosi sujaudinti balsai. 
Morvanas atsitraukė nuo grotų. Nusisukdamas jis truktelėjo 
pečiais. 

- Aš grįšiu ir nurausiu jūsų didžiąsias ausis, neūžauga! Būkite 
ramūs, - laukdami manęs jūs nieko neprarasite. 

Jam išėjus, Marijana, puolusi į neviltį, vėl atsisėdo ant šiaudų 
ir paslėpė veidą tarp kelių, stipriai apkabindama juos rankomis. 

- Galas! - sušnabždėjo ji. - Mes žuvę! Jei tas nelaimingas 
vaikinas jau čia, jis irgi Žuvęs. 

- Truputį kantrybės. Mes pakankamai garsiai rėkėme, norėdami 
Ji įspėti. Galbūt jis laukia už sienos. 

- Ko? Jis net negali prie mūsų prisiartinti. Sąmokslininkai 
susirinko į rūsį, ir neaišku, kiek laiko jie ten sėdės. 

- Ššš! Klausykite! - Žolivalis prispaudė prie lūpų pirštą. 

Jis priėjo prie grotų. Pačiame kampe, už kurio buvo rūsys, 
girdėjosi susirinkusiųjų balsai. 

- Jie tariasi! - sušnabždėjo jis. 

- Ir... jūs ką nors suprantate? 

Jis linktelėjo, šelmiškai šypsodamasis parodė į savo ausis, ir 
Marijana nutilo, tenkindamasi išraiškingo kompaniono veido 
stebėjimu. Žolivalio veide pasirodžiusį susirūpinimą pakeitė rimtas 
susijaudinimas. Ji atpažino prislopintą ševaljė de Briuslaro balsą, 
tačiau nesugaudė žodžių. Buvo panašu, jog sąmokslininkų vadas 
daro savotišką ataskaitą. Karts nuo karto įsiterpdavo kažkieno 
kito balsas, tačiau Briuslaras nenustodavo kalbėjęs. Žolivalio 
veidas pavirto tragiška kauke. Sunerimusi Marijana palietė jo 
ranką. | | 

- Kas atsitiko? Jūs gąsdinate mane! Jie kalbėjo apie mus? 

Jis parodė neigiamą ženklą, po to greitakalbe sušnabždėjo: 

- Ne... jie išvažiuoja! Minutę kantrybės. 

Jis vėl įsiklausė, tačiau posėdis, atrodo, buvo baigtas. Pasigirdo 
stumdomų kėdžių girgždėjimas, žingsniai. Visi sykiu sušneko, 
tačiau Briuslaro balsas girdėjosi aiškiausiai. 

- Ant arklių, ponai! - įsakė jis. - Už Dievą ir karalių! Šią 
naktį, ponai, mums turi pagaliau pasisekti! 

Nebuvo jokių abejonių. Jie ruošėsi išvykti... Žingsniai nutolo, 
balsai nuslopo, šviesos užgeso. Po kelių minučių Marijaną ir 
Arkadijų apgaubė slegianti tyla. Žolivalis priėjo prie indo su 
žarijomis. Marijana nesėkmingai bandė sugauti jo Žvilgsnį. 

- Jūs girdėjote, apie ką jie kalbėjosi? - paklausė ji. 

Jis teigiamai linktelėjo galva, tačiau nepratarė nė žodžio. 
Marijana be galo susijaudino. 

- Kur jie išvyko? - neatlyžo sunerimusi moteris. - Ką reiškia 
tie žodžiai, jog šią naktį jiems pagaliau pasiseks? Ką jie ruošiasi 
daryti? 

Pagaliau Žolivalis pažvelgė į ją. Figūra, paprastai primenanti 
linksmą peliuką, dabar virto tikru širdgėlos įsikūnijimu. Jis dvejojo, 
tačiau kai Marijana nekantraudama sugriebė jį už rankos, 
Arkadijus nenorom tarė: 

- Aš nenorėjau jums sakyti, bet pasiseks jiems ar ne, jūs 
vis tiek sužinosite. Vienas iš dvaro šnipų pranešė jiems, kad 
šį vakarą imperatorius atvyksta į Malmezoną. Eksimperatorienė 
kankinasi. Jai pasidarė bloga, kai ji sužinojo, kad imperatoriaus 
žmona taps Austrijos erchercogaitė. Sprendimas apie šį vizitą 
buvo priimtas prieš valandą. 

- Na ir? - paklausė Marijana apmirusia širdimi. Žodis 
“imperatorius? privertė jos kraują siūbtelėti į veidą, tačiau 
paminėjus vedybas, ji vėl išbalo. 

Jie pasinaudos senu Kadudalio ir de Nevilio planu, senu 
planu, kurio nuo konsulo laikų Briuslarui nesisekė įgyvendinti: 
suruošti Napoleonui pasalą - tuo metu, kai jis gana vėlai išvyks 
iš Malmezono, užgrobti karietą, sunaikinti apsaugą, pagrobti jį 
patį ir... 

- „.„ nužudyti jį! - sušuko Marijana. 

-  Briuslaras prieš. Jis nori imperatorių tiktai pagrobti, 
pergabenti per sąsiaurį ir pristatyti jį surištomis rankomis ir 
kojomis į Angliją, žinoma, jei šis nesutiks su juo stoti į dvikovą. 
Dvikova su Napoleonu visuomet buvo švenčiausia ševaljė svajonė. 

- Jis beprotis? 

- Ne. Jis savotiškas riteris, nuotykių ieškotojas. Jis pripažįsta 
tiktai sąžiningą kovą, O sąmokslininku tapo tik todėl, kad 
išvaikius karališkąją armiją jis negalėjo kitaip pasielgti. Tačiau 

dvikovoje Briuslaras gali žūti: O jei ji neįvyks, sąmokslininkai 
privers jį paklusti jų valiai. Šį kartą rizika didžiulė, aš pažįstu 
tuos, tarp jų ir jūsų draugą Morvaną, - jie bet kuria kaina 
trokšta gauti Napoleono galvą. 

- Kodėl? 

Žolivalis nusišypsojo gailia šypsena. 

- Labai paprasta: turtingiausias Ispanijos grandas, hercogas 
de Medina, pažadėjo pusę savo turto tam, kas užmuš Napoleoną 
ir pateiks jo žūties įrodymus. 

Stojusi tyla padėjo Marijanai susigaudyti savyje. Pašėlusiai 
daužėsi širdis. Drebėdama visu kūnu ji iš paskutiniųjų stengėsi 
išlaikyti šaltą protą. 

- Kodėl jie pasakė, kad šį sykį jiems pasiseks? 

- Todėl kad išvykti buvo nuspręsta staiga. Imperatorių lydės 
tik nedidelis eskortas, neturėsiantis patraukti niekieno dėmesio. 
O sąmokslininkų gretose šią naktį bus apie dvidešimt penki 
žmonės. 

- Bet Fušė? Visa žinantis ir matantis Fušė? Nejaugi jis 
neišaiškins šio suokalbio kaip ir ankstesnių? 

- Fušė nesuspės. Be to, reikia pripažinti, kad pastaruoju 
metu jo akylumas šiek tiek nusilpęs. Ir tai, atrodo, daroma 
sąmoningai, nes šis žmogus niekada nesielgia neatidžiai! Mano 
brangusis vaikeli: Labai galimas daiktas, kad netrukus turėsime 
garbę dalintis mūsų kalėjimu su jo didenybe imperatoriumi ir 
karaliumi. Tai man suteiktų didžiulį džiaugsmą ir juodžiausią 
sielvartą vienu metu. 

- Reikia sutrukdyti šiai niekšybei! Būtinai! Aš pažįstu Morvaną: 
jis neleis Briuslaru atvesti jo čia! Šūvis iš pistoleto nakties 
kautynėse. O Dieve! Aš privalau skubėti į pagalbą! Aš neleisiu 
jiems užmušti jo! Jo! Jie užmuš jį, tie išsigimėliai! Sakau jums... 
jie užmuš jį! 

Apakinta nevilties Marijana puolė prie grotų, įsikibo į jas 
rankomis ir papurtė iš visų jėgų, tačiau šios nė nesujudėjo. 
Švelni pirštų oda nusitrynė į masyvius geležies strypus, tačiau 
moteris nejuto skausmo; ji netgi pamiršo, jog yra kalėjime. Prieš 
jos akis stovėjo kelias, karieta, arkliai, besiblaškantys kaukėtų 
žmonių rankose, sukruvinti kūnai, besimėtantys ant sniego, 


21. - 286 305 


beginklis vyras ir Morvanas; niūriai šypsodamasis jis pakelia 
pistoletą ties žmogaus, žmogaus, kurį ji myli, smilkiniu... 

- Aš nenoriu, - suriko ji pasimetusi, pašėlusiai priešindamasi 
Žolivaliui, kuris bandė ją atplėšti nuo grotų, - aš nenoriu, kad 
jį užmuštų! Aš myliu jį! Napoleoną! 

Pirmą sykį ji išdrįso garsiai sušukti vardą, nuolat persekiojusį 
nuo to laiko, kai Marijana sužinojo tiesą. Kiek kartų ji kartojo 
jį sirgdama... Norėdamas priversti ją nutilti, Žolivalis užspaudė 
jai burną ranka. Sukaupęs visas jėgas, jis pagaliau atplėšė moterį 
nuo grotų. 

- Jūs sukelsite ant kojų visą šį Žiurkių lizdą! - sušvokštė 
jis. - Nejaugi jau pamiršote, kad mes kai ko laukiame? 

Iš tikrųjų. Kaip ji galėjo pamiršti Grakchą Hanibalą Pjošą! 
Krizė praėjo, Marijana susmuko ant grindų ir susiėmusi rankomis 
galvą apsipylė ašaromis. 

- Jis nebeateis. Išgirdęs šiuos žmones jis nusprendė, jog šią 
naktį nieko nebus galima daryti. Jei jis apskritai buvo atėjęs... 

- O kodėl gi jam negrįžus? - sumurmėjo Žolivalis. - Aš 
kažkodėl tikiu tuo nuskurdėliu! Jo žvilgsnis per daug tyras. Jis 
padarys viską, kad iškrapštytų mus iš Čia. 

- Galbūt! Tačiau šiandien viskas baigta, baigta! Jis neateis!.. 
O sąmokslininkai šiuo metu šuoliuoja į Malmezoną! Dieve mano! 

Tarsi nenorėdama girdėti įsivaizduojamo kanopų bildesio 
Marijana užsikimšo ausis ir užmerkė akis. Dar niekada ji nesijautė 
tokia sugniuždyta, todėl nepastebėjo, kaip pašokęs Žolivalis 
pribėgo prie grotų. Iš požemio gelmės atsklido krintančių akmenų 
sukeltas triukšmas... 

Arkadijus akimirksniu atsidūrė šalia Marijanos ir be jokių 
ceremonijų papurtė ją už peties: 

- Klausykite! Ar girdite? Jis atėjo! Jis išiminėja iš skylės 
akmenis! 

Moteris išplėstais vyzdžiais sugriebė Arkadiją už rankos ir 
įsiklausė. Ir tikrai! Iš aklavietės sklido žingsnių aidas! Nedrįsdama 
iškvėpti, Marijana visa širdimi gaudė kiekvieną garselį. Pagaliau 
Grakchas Hanibalas pasirodė. Su juo buvo Jasonas Boforas. 
Jaunoji moteris džiaugsmingai šūktelėjo: 

- Jūs! Ačiū Dievui, jūs atėjote!.. Jūs dar neišvažiavote! 

Ji pamatė įdegusiame veide besišypsančias akis, pajuto rankų 
šilumą, kai jis pro grotas pabandė ją apkabinti. 

- Teisingai, - pasakė jis gyvai. - Aš išvykstu rytoj, tačiau 
niekas pasaulyje nesutrukdys man ištraukti jūsų iš naujų 
nemalonumų! Mažoji mano kvailiuke, ir kurgi jūs įsivėlėte! Na, 
na, nustokite taip gailiai raudojusi. Mes greitai jus išlaisvinsime. 
Pažiūrėkite čia, - pridūrė jis, rodydamas į Grakchą Hanibalą, 
kuris nusitvėręs didesnį už save pjūklą kartu su Žolivaliu drąsiai 
atakavo vieną iš geležinių virbų. - Mes laukėme, kol 
sąmokslininkai išvyks. 

- Aš buvau viršuje, - pasakė Grakchas, - o mesjė Boforas 
apačioje. 

- Greičiau! - maldavo Marijana. - Mes turime ištrūkti iš čia 
kuo greičiau! Nors... 

Jai šovė į galvą netikėta mintis. Kas yra jos likimas, palyginus 
su Napoleono? 

- Palikite mus čia ir paskubėkite įspėti jį! 

- Ką “jų? - sušuko nustebęs Boforas. - Pasirodo, jūs esate 
didesnė beprotė, negu aš tikėjausi! Netrukdykite mums dirbti. 

- Ne, labai jūsų prašau, išklausykite manęs. Tai labai svarbu! 

Keliais žodžiais ji paaiškino, kas įvyko ir pasakė, kad 
imperatoriui gresia mirtinas pavojus. Nenustodamas dirbti, Boforas 
klausėsi jos surauktais antakiais, o kai ji baigė, gūžtelėjo pečiais 
ir įsižeidęs nusviedė į kampą pjūklą. 

- Negali būti jokios kalbos apie tai, kad mes paliktume jus 
čia! Aš žaviuosi Napoleonu, tačiau nesiruošiu palikti jūsų šitų 
laukinių rankose. Ypač, jei jie grįš nieko nepešę! Niekas nemeta 
darbo, junga, - kreipėsi jis į Grakchą, padėjus; į šalį pjūklą. 

Po to, pasisukęs į Arkadijų, jis netikėtai paklausė: 

- Jei jūs suriksite, ar viršuje jus išgirs? 

- Sykį prispyrus reikalui man pavyko priversti nusileisti žemyn 
šio Žavingo viešbučio liokajų. Tada aš riaumojau kaip žvėris. 

- Tuomet, mano drauge, pabandykite tai dar sykį! Mums 
žūtbūt reikia, kad kalėjimo sargas ateitų čia! Kitkuo aš 
pasirūpinsiu. Nagi, drauguži, drąsiau! 

Iš Žolivalio gerklės išsiveržęs klyksmas privertė Marijaną 
sudrebėti. Tuo tarpu Boforas atsitraukė į koridoriaus gilumą. 

Didžiulis jo kūnas jūreiviška striuke ir aptemptomis kelnėmis 
tarsi ištirpo tamsoje. Po akimirkos Marijana jo visiškai negalėjo 
įžiūrėti. Ji nesusigaudė, ką jis ruošiasi daryti, o Arkadijus ėmė 
klykti dar garsiau. Jaunoji moteris nė neįjtarė, koks stiprus šio 
žmogaus balsas, griaudėjęs po drėgnais skliautais. Atrodė, kad 
jį turėjo girdėti visame kvartale. Kai pagaliau jis nutilo, ketindamas 
gerokai įkvėpti naujai atakai, pasigirdo žingsniai. Po kelių mirksnių 
Marijanos ausis pasiekė įtūžęs Rekeno balsas: 

- Ak tu šėtone, ar tik nesuskaudo gerklytė? Tuoj aš tau 
ją užkimšiu, bjaurybe! 

Rekenas pasirodė tuo momentu, kai Žolivalis griuvo ant 
žemės ir klaikiai dejuodamas ėmė raičiotis po kamerą. 

- Greičiau! - suriko Marijana, suvokusi, kas čia vyksta. - Jis 
siaubingai kenčia! Aš tiesiog nežinau, kas jam yra... 

- Jėzaus kraujas ir Dangaus malonės! - murmėjo Rekenas, 
krapštydamasis prie spynos, kuri niekaip neatsirakino. 

Tačiau tuo metu iš tamsos išniro Jasonas. Lyg plėšrus žvėris 
jis puolė ant sargybinio, partrenkė jį žemėn ir sugniaužė gerklę. 
Pasigirdo dejonės, ir kiek pagargaliavęs Rekenas neteko sąmonės. 
Saugumo dėlei Jasonas gerokai trinktelėjo jį per galvą. Ištraukęs 
iš milžino rankų raktų ryšulėlį, atrakino duris, įėjo į vidų ir 
tarsi plunksnelę pakėlė Marijaną nuo grindų. 

- Bėgame iš čia! - pasakė jis, koja nustumdamas praėjimą 
užgriozdusį Rekeno kūną. - Įtraukite jį už grotų, užrakinkite 
ir atiduokite man raktą. Išmesiu jį į nutekamąjį vamzdį. Ši 
žiurkė sąmonę turėtų atgauti po dešimties minučių. Reikia 
paskubėti. 

- O gal jį pasmaugti? - tyliai pasiūlė Grakchas Hanibalas. 
- Tai nebūtų didelis praradimas, ir mums būtų ramiau... 

Jasonas nusijuokė. 

- Reikėjo tai padaryti iš karto, bet jeigu jau taip išėjo - 
palikime jį. Negaliu užmušti sąmonės netekusio žmogaus. 

Paėmęs ant rankų Marijaną, instinktyviai apsivijusią rankomis 
jo kaklą, Boforas pasuko prie skylės sienoje. Čia jis buvo 
priverstas sustoti ir nuleisti moterį ant žemės. Siaurą plyšį 
kiekvienas turėjo įveikti savarankiškai. Boforą sekė Arkadijus, 

sunkiai vilkdamas vaikščioti atpratusias kojas. Eiseną užbaigė 
Grakchas Hanibalas, turėjęs sustatyti į vietą išluptus akmenis. 

- Niekada negali Žinoti, kas nutiks! - pakomentavo jis savo 
apdairius veiksmus. 

Žolivalį suėmė juokas. 

- Tu tikiesi grįžti čia? - paklausė jis, švelniai tapšnodamas 
jaunuolį per petį; - Bet kuriuo atveju, sūneli, mes tau labai 
dėkingi, ir aš viliuosi, kad kada nors atsilyginsiu tau! Aš skolingas 
tau daugiau negu gyvenimą! 

- Tiek to, - sumišęs sumurmėjo vaikinas, - neverta apie tai 
kalbėti. 


- Tu taip manai? O aš manau, kad verta! - užbaigė 
susijaudinęs Zolivalis. 
Kitoje pusėje buvo trumpa galerija, toliau - nutekamasis 


griovys. Marijanai užėmė kvapą nuo sklidusio iš ten dvoko. 
Jasonas vėl ją paėmė ant rankų, sakydamas: 

- Reikės truputį pačjėti vandeniu. Jums neverta šlapti. 

“VJis užlipo ant siauro bortelio, kyšančio virš juodos srovės. 
Paklusdamas amerikiečio nurodymams, Arkadijus, apsiginklavęs 
fakelu, kurį prieš išeidamas iš požemio uždegė inde su žarijomis, 
ėjo pirmas. Kuo labiau jie artėjo prie išėjimo, tuo labiau darėsi 
šalta. Tačiau Marijana nieko nejuto. Stipriai apsikabinusi Jasono 
kaklą ji nebejautė jam nei nepasitikėjimo, nei pasišlykštėjimo. 
Tai, ką jis šią naktį padarė, vienu smūgiu sunaikino pyktį ir 
neapykantą, kurią Marijana jautė šiam žmogui. Karštas dėkingumas 
išstūmė iš jos širdies baimę ir nerimą. Jei ne pavojus, grėsęs 
jos mylimam žmogui, ji būtų išgyvenusi tiesiog vaikišką džiaugsmą. 
Ji jautėsi saugiai ant stiprių išgelbėtojo rankų. 

Jasonas, iki juosmens įbridęs į dvokianųį vandenį, iškėlė 
Marijaną kuo aukščiau, stengdamasis nesušlapinti jos. Dabar 
įdegęs jūreivio veidas atsidūrė visiškai šalia. Anksčiau atrodęs 
grobuoniškas profilis dabar pasirodė besąs šmaikštus, tvirtai 
sučiauptose lūpose slypėjo nežymi pašaipėlė. Karts nuo karto 
jis pažvelgdavo į ją ir drąsinamai nusišypsodavo. Pro bjaurų 
kvapų tvaiką ji juto silpną tabako aromatą, sklindantį nuo šio 
vyro. Jaunąją moterį sužavėjo švari šio galiūno oda ir malonus 
odekolono dvelksmas. 

- Pakentėkite truputį, - pagaliau pasakė jis, - mes jau netoli 
tikslo! š 

Ir iš tikrųjų, išsikapstę iš plataus nutekamojo griovio, jie 
netrukus atsidūrė ant šaligatvio. Pro angą, už kurios matėsi 
Sena, įsiveržė ledinis vėjo gūsis. Jasonas nuleido Marijaną ant 
žemės ir pasilenkė, norėdamas paimti iš sušalusių  Arkadijaus 
rankų fakelą ir padėti jam išlipti į viršų. Jaunasis (Grakchas 
irgi buvo čia pat. Po kelių minučių jie atsidūrė atviroje vietoje. 
Zolivalis su pasigėrėjimu įkvėpė gryno oro. 

- Koks nuostabus dalykas Paryžiaus oras, - džiugiai tarė jis. 
- Tik dabar supratau, kaip man jo trūko. 

Peršlapęs, sušalęs, jis kaleno dantimis, tačiau atrodė, jog šito 
nepastebi. 

Tačiau Marijana nesiruošė gėrėtis vėl atgauta laisve. Reikėjo 
skubėti. Tamsos riteriai buvo gerokai juos aplenkę. Neduok 
Dieve, jei imperatorius sumanys anksčiau išvykti iš Malmezono... 
Ji net mintyse nedrįso pabaigti šios frazės. 

- Suraskite man karietą! Greičiau... kaip galima greičiau! - 
sušuko ji griebdama už rankos Jasoną. 

- Truputį toliau, Bilio krantinėje, netoli Konfederacijos aikštės, 
stovi mano karieta... Kur jūs norite važiuoti? 

- Juk aš sakiau jums: į Malmezoną! 

Jis padarė protestuojantį judesį. 

- Nė negalvokite! Imperatorius turi gerą apsaugą, patikėkite 
manim! Tai ne keli fanatikai, kurie paliks jį pavojuje. Aš 
nuvešiu jus į saugią ir šiltą vietą. O rytoj mes iškeliausime. 

- Taip, rytoj mes iškeliausime, bet šį vakarą... maldauju jus, 
leiskite man išgelbėti jį! Aš žinau, aš jaučiu, kad jam gresia 
pavojus. | 

Ji pajuto, kaip po jos pirštais įsitempė amerikiečio ranka. 
Boforas išsitiesė visu ūgiu, jo žvilgsnis nuo jaunosios moters 
nuslydo metaliniu Senos vandens blizgesiu kažkur į tolumą. 

- Jam... - pabrėžtinai pakartojo šį žodį Boforas. - Kaip jūs 
kalbate apie jį! Aš maniau, kad nekenčiate to žmogaus! 

- Dabar jau ne.. taip, kaip ir jūsų! Jūs elgėtės kaip tikras 
draugas, ištrindamas iš mano atminties visa, kas buvo bloga. 
Kartoju, rytoj aš su jumis iškeliausiu, nes man čia nebėra kas 

veikti ir man jau nusibodo nuolat veltis į pačias nejtikėčiausias 
situacijas. Galbūt jūsų šalyje aš vėl atgausiu ramybę. 

- Aš padarysiu viską, kad galėčiau jums padėti, - pasakė jis 
švelniai. - Jei tai priklauso tik nuo manęs - jūs būsite laiminga! 

- Tuomet, - susijaudinusi pradėjo ji, - jeigu jūs iš tikrųjų 
trokštate man laimės, padarykite tai, ko prašau, Jasonai! Leiskite 
man važiuoti į Malmezoną... Tiktai greičiau, maldauju jūsų, 
greičiau! Mes gaištame laiką, kai brangi kiekviena minutė. 

Pirmą kartą pavadintas vardu, Jasonas sudrebėjo. Moteriška 
intuicija sakė Marijanai, jog tai jam labai malonu. Ji jau norėjo 
prašyti jį dar sykį, bet staiga -Boforas pasilenkė prie jos, suėmė 
už pečių ir pažvelgė į akis. 

- Vadinasi, rytoj, - jo balse girdėjosi nuoširdus jaudinimasis, 
- jūs iškeliaujate su manimi? Jūs pasižadate? 

- Taip... pasižadu! 

- Tuomet į kelią! Aš pats jus nuvešiu. Mes užplieksime 
arklius, bet būsime ten laiku. Paskui mus, ponai! Pasikalbėsime 
pakeliui. Karietoje bus kuo persirengti. 

Jo balse netikėtai suskambėjo džiaugsmas. Paėmęs Marijaną 
už parankės, jis nusitempė ją su savim tamsoje skendėjusia 
krantine. Arkadijus ir jaunasis Pjošas neklausinėdami nusekė 
paskui. Jie praėjo pro muilo fabriką, marmuro sandėlius ir išėję 
į Konfederacijos aikštę pagaliau pamatė po žibintu stovėjusią 
karietą. Arkadijus pasisuko į savo palydovą, bėgusį šalia. Šis 
buvo sustingęs nuo šalčio, tačiau veidas kaip visuomet švietė 
gyvenimo džiaugsmu. 

- Tu iš tikrųjų vadiniesi Grakchas Hanibalas? - paklausė jis. 

- Taip, mesjė, o kas? 

- O tas, kad aš vardu Arkadijus! - atsakė jis be aiškios 
logikos. - Ar tu suvoki, kad mes abu vienu metu atstovaujame 
Atėnams, Romai ir Kartaginai? Sūnau, mes įgyvendinom sąjungą, 
apie kurią negalėjo svajoti net patys drąsiausi istorikai. Ir jei 
tu pridursi, kad mus palaiko Amerika, teks pripažinti, kad mūsų 
diplomatijai pasaulyje nėra lygių! 

- Taip, mesjė, - paklusniai tarė Grakchas Hanibalas, 
nesistengdamas suvokti, apie ką iš tikrųjų buvo kalbama. - Bet 
mums reikia paskubėti! Stai, mums rodo ženklus. 

- Tikrai! - pasakė Arkadijus, spinduliuodamas puikia nuotaika. 
- Vardan mūsų sąjungos įtvirtinimo reikia išgelbėti naująjį Cezarį. 
Cezarį Korsikietį! 


Keturioliktas skyrius 
Malmezonas 


Kertantis Sen Klu ir jo vynuogynus nykus ir tuščias Malmezono 
kelias vingiavo negyvenamomis vietovėmis, dykynėmis, kuriose 
buvo daugybė senų akmens kirtyklų. Sniego buvo mažai, ant 
juodos žemės kai kur bolavo baltos dėmės. Neprivažiavę tilto, 
ant Bulonės ir Karališkojo kelių sankryžos, jie išsodino Grakchą 
Hanibalą, kuris išreiškė norą praleisti naktį pas savo močiutę, 
skalbėją, gyvenusią Sukilimo gatvėje. 

- Ateik rytoj pas mane į viešbutį, - šūktelėjo jam Jasonas 
Boforas nuo vežiko pasostės, - mes turim apie ką pasišnekėti. 
Apie... vienuoliktą! 

- Klausau, mesjė! Ateisiu! 

Linskmai atsisveikinęs su tais, kuriuos išgelbėjo, vaikinas iššoko 
iš važiuojančios karietos. Dėkinga Marijana išbučiavo jo skruostus. 

- Ačiū, Grakchai! Nuo šiol mes amžini draugai! 

Naktis paslėpė tirštą raudonį, išmušusį sąžiningo vaikino 
skruostus. Karietai tolstant Marijana išgirdo  skardžiabalsį 
dainavimą. 

Aš nežinau, iš kur švelnumas tas, 

Užplūstantis man širdį matant jus... 

- Neįtikėtina! - prabilo Žolivalis. - Jis dainuoja Mocartą ir 
greičiausiai to net neįtaria! 

Literatas patogiai įsitaisė karietos gilumoje šalia Marijanos. 
Arkadijus mėgavosi komfortu ir sausais rūbais, kuriuos jis, kaip 
ir jaunasis Grakchas, gavo iš rūpestingo, viską numačiusio Boforo. 
Kol jie persirenginėjo, Marijana įsirausė veidu į pagalves, tačiau 
tai buvo ne taip paprasta, nes Boforas nedavė jiems nė minutės 
persirengti, Žaibiškai suraginęs arklius. 

Nekreipdamas dėmesio į nepatogumus, jūreivis užsiropštė ant 
viršaus ir įsitaisė šalia vežiko. Jis net nepersimovė šlapių kelnių, 

pasitenkindamas sausais batais ir didžiuliu juodu lietpalčiu. Boforas 
pareiškė, jog jūroje jis ne to yra matęs... 

Karts nuo karto pasigirsdavo jo balsas, ragindavęs vežiką 
paskubinti arklius. 

Tuo tarpu ilgesio iškankinta jaunoji moteris beviltiškai bandė 
nusiraminti. Jai atrodė, kad karieta juda be galo lėtai. Nerasdama 
vietos, ji nuolat žvilgčiojo pro langą. Pro šalį ėmė slinkti 
medžiai. Jie įvažiavo į mišką. Akmenuotas kelias privertė sumažinti 
greitį. Pasisukusi į savo palydovą, Marijana paklausė: 

- Ar jūs žinote, kurioje vietoje jie ruošiasi užpulti imperatoriaus 
karietą? 

Žolivalis linktelėjo ir pridūrė: 

- Jie žadėjo pasislėpti vietovėje, vadinamoje Fon Luvu, netoli 
nuo Riueilio pilies. 

- Šalia imperatorienės? Koks akiplėšiškumas! 

- Bet Malmezonas - tai ne Riueilio pilis, brangus vaikeli. 
Jis yra maršalo Masenos, hercogo de Rivoli nuosavybė. Maršalas, 
tuo pat metu gavęs kunigaikščio d'Esilingo titulą ir Tuaro pilį, 
išvažiavo apžiūrėti savo naujųjų žemių. Be to, Masena ištikimas 
imperatorienei ir nenori dalyvauti matrimonialinėse imperatoriaus 
machinacijose. Jis nutarė kuriam laikui pasitraukti iš viešojo 
gyvenimo ir pagyventi savo valdose. 

- Iš kur jūs visa tai žinote? Klausantis jūsų, galima pamanyti, 
kad esate tikras dvariškis! 

- Ir jūs, žiūrėdama į mano prabangų kostiumą, negalite tuo 
patikėti, tiesa? - paklausė jis su komiška grimasa. - Jūs nė 
neįsivaizduojate, brangioji Marijana, kokių tik gandų neprisiklausai 
lošimų namuose! Įsidėmėkite, aš vienas labiausiai informuotų 
žmonių Paryžiuje. 

- Tuomet atsakykite į mano klausimą: kaip mums patekti į 
Malmezoną, tai yra, kaip padaryti taip, kad mus ten priimtų? 

- Neslėpsiu, aš būtent apie tai dabar ir galvoju. Malmezonas 
ne viešbutis, į jį taip paprastai nejeisi... Greičiausiai apie tai 
reikėjo pagalvoti anksčiau! 

- Bet mes privalome ten patekti, Arkadijau! Juk reikia įspėti 
imperatorių. Ar pilis gerai saugoma? 

- Kaip imperatoriaus rūmai! - suburbėjo Žolivalis, gūžtelėdamas 
pečiais. - Buvusią imperatorienę paprastai saugo gvardijos šaulių 
būrys, apsistojęs Riueilyje, buvusiose šveicarų gvardijos kareivinėse. 
Bijau, kad bus sunku patekti pas Žozefiną, ypač su tokiais 
rūbais! 

- Mes greitai ten būsime? 

Žvilgtelėjęs pro užuolaidėlę, Arkadijus pamatė, jog jie važiuoja 
šalia aukštos sienos. 

- Mes jau beveik atvykome, - pasakė jis, atsilošdamas ant 
sėdynės atkaltės. - Ši siena supa Riueilio pilį. Malmezonas šiek 
tiek toliau, Bies 

- Bet tuomet... mes pravažiavome vietą, kurioje sąmokslininkai 
laukia imperatoriaus? Ir nieko nematėme? 

- Jūs tikėjotės, kad jie stovės ant kelio? Kokia jūs naivi! 
Jie pasislėpė kur nors, laukdami patogaus momento. Ir 
negalvokite, kad jie nepastebėjo mūsų. Tačiau reikėtų saugotis 
sargybinių, kuriuos jie tikriausiai pastatė tarp Malmezono ir Fon 
Luvo. 

Staiga karieta ėmė važiuoti greičiau. Jie pravažiavo pro 
didžiules grotas, jungiančias du pastatus su trikampiais frontonais 
ir keturbriauniais piliastrais. Sunkūs bronziniai žibintai, kabantys 
ant geležimi kaustytų kronšteinų, apšvietė paauksuotus grotų 
smaigalius ir trispalvius sargybinių namelius, kuriuose stovėjo 
kareiviai odiniais mundurais su žaliais apvadėliais ir aukštom 
juodom kepurėm su geltonais bumbulais. 

- Korsikos šauliai! - sušnabždėjo Žolivalis. - Į šį pulką 
patenkama tik po labai griežtos atrankos! 

Marijana tylėjo. Pirmą sykį mintis apie Žozefiną, apvainikuotą 
didingos Napoleono meilės, pažadino joje pavydą. Žinoma, kreolė 
kentėjo, turėdama užleisti vietą kitai, tačiau argi ne ji užėmė 
geriausią vietą imperatoriaus širdy? Marijana su nuoskauda 
pamanė, kad kelios valandos, praleistos Briutare, yra niekas, 
palyginus su ilgais drauge pragyventais metais... 

Plačios alėjos gilumoj ji pamatė nedidelę ryškiai apšviestą 
pilį, prieš kurią stovėjo karieta ir keletas raitelių. Jie dėvėjo 
raudonai žalia uniforma, ilgais apsiaustais ir aukštomis kailinėmis 
kepurėmis. Žolivalis sugriebė Marijanos ranką ir stipriai suspaudė. 

- Imperatorius dar čia! Jūs matote? 

- Jūs įsitikinęs, kad tai jo karieta? 

- Taip, tai imperatoriaus gvardijos raiteliai. Neįsivaizduoju, ką 
daugiau jie galėtų lydėti: Saunūs vaikinai, princo Eugenijaus 
kavaleristai! Jų. nedaug, bet aš klausiu savęs, ar nebus geriau, 
jei mes leisime jiems patiems susidoroti su sąmokslininkais... 

- Jūs iš proto išėjote! Jų ne daugiau dešimties! 

- Bet jie verti trisdešimties! Tiek to, jūs vis dėlto teisi: 
netikėtai užpuolus visko gali atsitikti. Man rodos, mes jau 
atvažiavome. 

Karieta iš tikrųjų sumažino greitį. Kelias suko į kairę. Šioje 
vietoje buvo galima išlipti be baimės būti pastebėtam. Jasonas 
nušoko žemyn, atidarė dureles ir padėjo Marijanai išlipti. Iš 
abiejų kelio pusių stūksojo sienos, virš kurių kyšojo medžių 
viršūnės. Jų nuogos šakos atrodė tarsi išraižytos vos vos 
šviesesniame danguje. Sniegas leido geriau įžiūrėti sienos atbrailas 
ir kelio pakraščius. 

- Reikia skubėti! - pasakė amerikietis, traukdamas jaunąją 
moterį prie kairiosios sienos. - Imperatoriaus karieta stovi priešais 
pilį, tačiau greitai vidurnaktis, netrukus jis turėtų išvažiuoti. 

- Kodėl jūs pravažiavote pilį? Reikėjo sustoti anksčiau. 

- Kad sąmokslininkų šnipas galėtų sekti mūsų veiksmus? 
Iškart matyti, kad nedalyvavote panašiose išvykose. Dabar reikia 
patekti į vidų. 

Marijana patyliukais pamanė, kad jis įpratęs prie tokių 
nuotykių, tačiau garsiai ji paklausė: 

“- O kaip mes tai padarysime? Jūs manote, jog sargybiniai 
mus praleis? 

Ji pastebėjo, kaip tamsoje blykstelėjo balti amerikiečio dantys, 
ir išgirdo jo prislopintą juoką. 

- O mes jų nė neprašysime! Tik veltui gaištume laiką! 
Mieloji Marijana, dabar jūs man pademonstruosite, kaip mergina 
iš geros aplinkos lipa siena! O po to mums beliks melsti Dievą, 
„kad nesusidurtume su sargybiniu anksčiau, nei pasieksime pilį... 
kurioje mus galės ramiai suimti. 

- Suimti? Ką norite tuo pasakyti? 

- Kad tai yra vienintelis būdas atkreipti imperatoriaus dėmesį. 
Mes turime sukelti grandiozinį skandalą. Atsidūrę šalia pilies 
mes taip patriukšmausime, kad jis užsimanys sužinoti, kas ten 
vyksta. Puikūs jo raiteliai, užsilaukę ant sniego, su malonumu 
mus sulaikys, ir viskas išsispręs! 

Iš esmės tai buvo beprotiška, tačiau išdėstytas Jasono planas 
atrodė gana neblogas. Marijana tenorėjo vienintelio dalyko - 
įspėti Napoleoną apie jam gresiantį pavojų. Po to jie galėjo 
juos siųsti - juos su Boforu - kad ir į kalėjimą, kad ir į Sen 
Lazarą! 

- Jūs neprilygstamas! - nuoširdžiai tarė ji. - Pirmyn! 

- Atleiskite, - mandagiai įsikišo Žolivalis. - O kokią rolę jūs 
suteiksite man? 

- Jūs būsite kopėčiomis, mano drauge! Žinoma, jei jaučiatės 
pakankamai stiprus išlaikyti mane. O po to jūs sudarysite draugiją 
vežikui. Mums reikia žmogaus išorėje. 

- Beje, jūs pasitikite savo vežiku? 

- Pasitikiu kaip žmogum, kuriam gerai mokama. Jį atvedė 
jaunasis Pjošas. Jis kurčias kaip kelmas. Greičiausiai jums neteks 
daug kalbėtis, Žolivali, nors jis puikiai skaito iš lūpų. Na, 
pakaks! Laikas! Paskubėkime! Būtų geriausia, jeigu niekas 
nepastebėtų, kaip mes perlipsime sieną. 

Netardamas nė žodžio, Arkadijus įsirėmė nugara į sieną, 
sunėrė rankas ir pasiruošė. Katės vikrumu Jasonas, vos palietęs 
batu sunertas rankas, akimirksniu atsidūrė ant sienos viršaus. 

- Dabar jūs, Marijana! - sušnabždėjo jis. - Jeigu nenorite, 
kad eičiau vienas. 

- Jokiu būdu! 

Jaunajai moteriai sekėsi daug sunkiau negu jūreiviui. Nusilpusi 
po praėjusios ligos, suvaržyta neįprastų rūbų, ji buvo visiškai 
netekusi to lankstumo, su kuriuo dar visai neseniai tarsi voverė 
karstėsi medžių šakomis Seltone. Tačiau kadangi ji buvo dvigubai 
lengvesnė už Jasoną, po akimirkos pastangų ji pagaliau atsidūrė 
viršuje. 

- Jei mes negrįšime po dviejų valandų, - vėl sušnabždėjo 
amerikietis, kreipdamasis į Arkadijų, - važiuokite į Paryžių. Kur 
jūs gyvenate? 

- Niekur! Kaip tik tuo metu, kai mane buvo pasiruošę 
iškraustyti iš buto, patekau į Fanšon Karališkosios Lelijos globą. 

- Tuomet įsikurkite mano kambaryje Imperijos viešbuty ir 
laukite manęs. Vežikui užmokėta. 

- Šiaip ar taip, jums teks iš čia išeiti, - suburbėjo Žolivalis. 
- Aš palauksiu. Linkiu sėkmės! 

Nieko neatsakęs Jasonas nušoko į parką ir ištiesė rankas 
Marijanai. 

- Šokite! Nebijokite! Aš sugausiu jus! 

Ji užsimerkė, giliai įkvėpė ir šoko. Moteris nukrito Boforui 
ant krūtinės. Jis akimirką palaikė ją prispaudęs prie savęs ir 
atsargiai nuleido ant žemės. Kodėl jis taip padarė? Gal jis 
norėjo pasigėrėti švelniu jos palaidų plaukų prisilietimu prie jos 
veido?.. 

- Marijana! - sušnabždėjo jis su nevaldoma aistra. - Ar jūs 
tikrai rytoj iškeliausite su manimi? 

Ji su pastebimu nekantrumu išsivadavo iš jo glėbio, nors 
stengėsi tai padaryti kaip galima švelniau. 

- Aš juk sakiau jums, kad taip. Be to, dabar ne laikas apie 
tai kalbėti! Bėgam! Jeigu jis ruošiasi išvažiuoti... 

Tie keli žodžiai išreiškė visą jos nerimą. Šioje vietoje parkas 
buvo tankiai apsodintas medžiais, kurie užstojo pilį. Pro ąžuolų 
kamienus žybsėjo tik keli Žžiburėliai. 

- Stenkitės kuo mažiau triukšmauti, - sušnabždėjo Jasonas. 

Susiėmę už rankų tarsi pasiklydę vaikai, jie nubėgo į žiburėlių 
pusę. Jų veidus talžė šlapios medžių šakos, kojos smigo į lapų 
krūvas ir aptirpusį sniegą, tačiau Marijana nekreipė dėmesio nei 
į ledinį vandenį, nei į įdrėskimus. 

Medžių uždanga praretėjo, ir staiga Marijana su Jasonu iššoko 
į atvirą vietovę. Tiesiai priešais juos išdygo balta po aukštu 
čerpių stogu žėruojanti pilis. Šviečianti lyg milžiniškas žibintas 
įstiklinta veranda dengė įėjimą į pagrindinį korpusą. Karieta vis 
dar stovėjo ten pat, tačiau grupė raitelių, gavę trumpą komandą, 
sušoko ant žirgų. 

- Imperatorius tuojau išeis! - pratarė Jasonas. - Greičiau! 

Nuo pilies juos skyrė didelis angliškas sodas su gėlių darželiais 
ir krūmais. Verandoje pasirodė žmonės. Pamačius vieną iš jų, 

Marijanai ėmė smarkiai daužytis širdis. Ši pilka figūra tarp 
blizgančių suknelių ir spalvingų uniformų galėjo būti tik jis... 

Tačiau vos tik jaunieji didvyriai įšoko į sodo veją, iš nugaros 
sugriaudėjo grėsmingas įsakymas: 

- Stokite! Stokite! Šausiu! 

Iš pilies pusės atsklido aršus šunų lojimas. 

"Apsidairiusi Marijana pastebėjo kelis kareivius, ėjusius parko 
takeliu. Iš geltonų bumbulų ji nusprendė, jog tai Korsikos 
šauliai. Staiga ji iš nevilties sudejavo. Iki pilies dar buvo taip 
toli... Ji mėšlungiškai suspaudė Jasono ranką. Tuo tarpu arkliai 
nekantraudami rausė žemę. Tarnai baltais perukais atidarė karietos 
duris. Aplinkui susirinko daugybė žmonių, vyrų, įsisupusių į 
kailius moterų... 

- Bėgam! - sušuko ji. - Ką darysi, tegu į mus šauna! 

- Bet juk tai beprotybė, Marijana! 

Ji negirdėjo jo verždamasi į priekį. Jasonas bandė ją sulaikyti, 
tačiau tai truko neilgai. Vienu ypu ji vėl leidosi bėgti. Užpakaly 
pasigirdo atlaužiami gaidukai. 

- Stokite! - suskambo valdingas balsas. - Stokite, po galais! 

Nuaidėjo šūvis, po to kitas. Jausdama viduje šaltį, Marijana 
patikėjo savo sielą Dievui. Ji matė tiktai artėjančią apšviestą 
pilį, jautė tiktai tvirtą Jasono ranką. Raiteliai, supę karietą, 
nušoko nuo arklių, gyva grandine užstodami atbėgantiems kelią. 
Jasonas tarsi audros jūroje metu iš visų jėgų suriko: 

- Imperatorių! Reikia išgelbėti imperatorių! 

Vėl sugriaudėjo šūviai, tačiau ar dėl tamsos, ar dėl didelio 
bėgančiųjų greičio kareiviai šaudė netaikliai. Ir vis dėlto viena 
kulka pataikė į Jasoną. Jis kurčiai sudejavo ir paleido Marijanos 
ranką. Netrukus persekiotojai juos pasivijo. Vyras su moterimi 
buvo grubiai sučiupti ir iš visų pusių apipilti klausimais: “Kas 
tokie? Ko norite? Jūs sąmokslininkai?.." 

- Imperatorius, - dusdama kartojo Marijana, - imperatorius! 
Dėl Dievo, nuveskite mus pas jį... Jam gresia pavojus! 

- Motens? Ką jūs čia darote? Kaip jūs čia patekote? 

Šį kartą klausimus uždavinėjo būriui vadovavęs karininkas. 
Išdidus gražuolis plonais ūsiukais, užtraukta ant akių aukšta 
kailine kepure iš karto atskyrė Marijaną nuo jos išblyškusio 

palydovo. Tačiau Marijana Žiūrėjo tik į spindinčių vyrų ir moterų 
grupę. Verandoje buvo kilusi sumaištis ir dabar visi susijaudinę 
tarpusavyje kalbėjosi. Viduryje išsiskyrė žmogus pilku redingotu, 
po ranka laikęs juodą trikampę kepurę. Nuo jo balso Marijaną 
nukrėtė saldus šiurpas. 

- Kapitone! Trobrijanai! Praneškite, kas čia vyksta! 

Gražuolis šaulys nespėjo atsakyti. Kol jis rengėsi išsitiesti visu 
kūnu, kaip dera komandai “ramiai", Marijana ištrūko iš jo rankų 
ir puolė imperatoriui į kojas. 

- Sere, pasigailėkite, išklausykite manęs! Jus nori nužudyti! 
Jie paruošė pasalą Fon Luve! Jų daug, o jūsų eskortas per 
mažas. 

Nepasitenkinimo murmesys leido Marijanai suprasti, ką apie 
save galvoja gvardijos šauliai. Tačiau Napoleonas, pamatęs šią 
išsidraikiusią, apiplyšusią, purviną moterį paprasta suknele, išplėtė 
akis. Kai Marijana pažvelgė į jį žėrinčiu smaragdiniu žvilgsniu, 
imperatorius pažino ją. Jis negalėjo nuslėpti nuostabos: 

- Kaip? Tai jūs... šitokioje padėtyje? Iš kur jūs?.. 

Marijanai nespėjus atsakyti, įsikišo aukšta jauna blondinė 
mėlyno aksomo suknele ir apsiaustu, siuvinėtu perlais. Jos 
auksiniuose plaukuose spindėjo puikus brangakmenis. 

- Sere, saugokitės! - pasakė ji su baime. - Ši moteris gali 
būti pavojinga... arba beprotė! Jūs juk nežinote, kas ji tokia! 

Napoleono lūpomis nuslinko šypsena, akimirkai prikėlusi iš 
praeities Šarlį Deni. Marijana buvo pasimetusi, prislėgta jo 
didybės. 

- Priešingai, Hortenzija, aš ją pažįstu! Ji nė kiek ne didesnė 
beprotė, kaip bet kuris iš mūsų! O ar ji pavojinga... 

- Žmogus, buvęs su ja, neteko sąmonės, sere, - pranešė 
kapitonas Trobrijanas. - Jis sužeistas. Į jį pataikė kulka. 

- Jasonas! Jis sužeistas! Dieve mano... 

Pasimetusi Marijana norėjo pakilti 1r bėgti prie jo, tačiau 
tvirta imperatoriaus ranka nusileido jai ant peties. 

- Minutėlę! - pasakė jis griežtai. - Kas tas žmogus? 

- Jasonas Boforas, amerikietis, sere! Jis išgelbėjo mane ir 
atvežė čia, kad galėčiau jus įspėti! Tai didvyriškas žmogus! 
Prašau jus, įsakykite juo pasirūpinti... nesiųskite jo į kalėjimą! 

- Pažiūrėsim! O dabar... 

- Sere, - vėl įsikišo jaunoji moteris, jo pavadinta Hortenzija, 
- ar būtina tęsti pokalbį čia? Juk šalta... 

- Olandijos karalienė šąla pas mus! - nusikvatojo imperatorius. 
- Negirdėti dalykai! 

- Galbūt, bet mano motina nori pamatyti šią moterį. Ji labai 
jaudinasi! Juk jūs žinote, kaip jautriai ji reaguoja į gandus apie 
sąmokslininkus. 

- Gerai! Mes einame! Diurokai, pasirūpinkite tuo iš dangaus 
nukritusiu amerikiečiu ir nusiųskite sargybą pažiūrėti, kas darosi 
Fon Luve. Tiktai solidžią sargybą! Kiek jų, tų ponų? - paklausė 
jis Marijanos. 

- Manau, apie trisdešimt. 

Marijana pamatė, kaip nuo kariškių grupės atsiskyrė tas, kuris 
priėmė ją Biutare. Dabar jis vilkėjo auksu siuvinėtą mundurą. 
Jo akyse blykstelėjo nuostaba. Jis pasuko prie Jasono, kurį laikė 
du šauliai. 

- Čionai! - pasakė Napoleonas, be jokių ceremonijų stumdamas 
Marijaną į marmuru ir antikiniais biustais išpuoštą vestibiulį. 

Stovėję aplinkui pagarbiai prasiskyrė priešais imperatorių, tačiau 
į palydovę buvo žiūrima gana niekinamai. Nesugebėdama suvaldyti 
savo minčių, Marijana pamanė, kad jie sudaro keistą porą. 
Staiga ji išgirdo, kaip jis sušnabždėjo jai į ausį: 

- Būk atsargi, nė menkiausios užuominos apie tą naktį! Aš 
neleisiu, kad impe... kad jinai patirtų nors menkiausią nuoskaudą! 
Jau pakankamai esu jai jų pridaręs! 

Marijanos širdį vienu metu pervėrė skausmas, pavydas ir 
liūdesys. Šitie sausi žodžiai, vedusi ją tvirta ranka, - viskas 
liudijo tai, kad ji absoliučiai tiksliai nustatė savo vietą tariamo 
Šarlio Deni gyvenime: žaisliukas, trumpalaikis susižavėjimas, čia 
pat pamirštas malonumas. Tuo tarpu ji stipriau negu bet kada 
anksčiau juto didžiulę meilę jam. Jis elgėsi su ja beveik kaip 
su nusikaltėle, nors ji rizikavo savo gyvybe norėdama jį išgelbėti, 
o Jasonas buvo sužeistas jo sargybinių. Marijana dabar tenorėjo 
vieno: kad ją paleistų. Ir kai Jasonas nuspręs, ji iškeliaus su 
juo... Ji gerai suprato, kad negalės gyventi vienoje šalyje su 
Napoleonu, šalia jo, be teisės prie jo prisiartinti. 

- Tavo sodas pilnas netikėtų siurprizų, Žozefina, - pasakė 
jis apsimestinai linksmai, - pasižiūrėk, ką aš radau! Gvardiečiai 
pražiopsojo šią jauną būtybę, kuri paprasčiausiai perlipo tavo 
sieną kartu su amerikiečiu, beje, tas vyrukas vis dėlto suspėjo 
gauti kulką! 

Napoleono balsas privertė Marijaną grįžti į realybę ir ji 
pamatė, jog atsidūrė erdviame, žaliai išmuštame kambaryje. 
Sprendžiant iš baldų, tai buvo muzikos salonas. Gana apkūni 
moteris balta kašmyro suknele puošniais mezginiais pusiau gulomis 
sėdėjo ant sofos, aptrauktos raudonu šilku ir apsiūtos juodais 
apvadėliais, kaip ir visa kita šiame salone. 

- Prašau tavęs, Bonapartai, nejuokauk taip! Man buvo pranešta 
apię pasalą... - pasakė moteris, kuri buvo ne kas kita, O 
eksimperatorienė. 

Ji ištiesė jam virpančias rankas, kurias jis suėmė ir švelniai 
spustelėjo. 

- Jeigu sąmokslas egzistuoja, mes netrukus tuo įsitikinsime. 
Nesijaudinkite! Nieko nejįvyks. O jūs galite pasakyti, kas jiems 
vadovauja? - pridūrė jis, pasisukdamas į vos vos kvėpuojančią 
Marijaną. 

- Taip, sere! Ševaljė de Briuslaras. 

- Ir vėl jis! - suriko Žozefina, tuo tarpu imperatorius suraukė 
antakius. - Eikite šen, madmuazele, ir papasakokite viską, ką 
žinote. Sėskitės štai Čia. 

Žozefina parodė nedidelį krėslą, kurio Marijana nė 
nepastebėjo. Ji buvo sužavėta šia moterimi, vis dar gražiu, gyvu 
veidu, puriais raudonmedžio spalvos plaukais ir didžiulėmis kreolės 
akimis, kurios, tiesą sakant, buvo gerokai paraudusios nuo ašarų. 
Ir vis dėlto visa tai būtų buvę niekai, jei ne įstabi gracija, 
teikusi šiai būtybei išskirtinumo. Meilė, kurią ji jautė palikusiam 
ją vyrui, buvo matyti veide ir kiekviename žvilgsnyje. Marijana, 
apimta nesąmoningos simpatijos šiai moterisi, pamiršo pavydą. 
Jos abi mylėjo vieną žmogų, abi jaudinosi dėl jo, ir tai jungė 
jas nesutraukomais saitais, galbūt net stipresniais už kraujo ryšius. 

- Prašau! - neatlyžo išsiskyrusi imperatorienė. - Ateikite čia! 

- Madam, - sumurmėjo Marijana, darydama nepriekaištingą 
reveransą, - aš nedrstu! Tegu jūsų didenybė atkreipia dėmesį 

į tai, kaip aš apsirengusi ir kokią žalą galiu padaryti šiam 
puikiam baldui. 

- Kas per skrupulingumas! - sušuko Žozefina netikėtai 
žaismingai, „tai buvo vienas Žaviausių šios užjūrio paukštytės būdo 
bruožų. - Aš noriu pasikalbėti su jumis, sužinoti, kas jūs tokia! 
Tiesą sakant, jūs atrodote gana myslingai: apsirengusi kaip valkata, 
darote reveransus kaip kilminga dama, o jūsų balsas atitinka 
jūsų nusilenkimo manierą, kas gi jūs? 

- Minutėlę, - nutraukė ją Napoleonas. - Štai ir naujienos! 
Atrodo, kad sąmokslininkai laukė kelyje ne vieni. 

Iš tikrųjų, vėl pasirodė Diurokas, šį kartą lydimas aukšto 
lieso Žmogaus ilgais kailiniais. Susijaudinusi Marijana pažino Fušė. 
Policijos ministras buvo išbalęs labiau negu bet kada. Jo nosis 
buvo ištinusi ir paraudusi nuo šalčio ir stiprios slogos, vertusios 
jį nuolat prie veido laikyti nosinę. Abu atvykėliai sustojo vienas 
šalia kito,. ketindami atlikti pasveikinimo procedūrą. Diurokas 
atraportavo: 

- Sąmokslas iš tikrųjų buvo sumanytas, sere! Aš sutikau poną 
Otranto hercogą, pasiruošusį jį likviduoti. 

- Aš matau! - pasakė imperatorius, žvilgčiodamas į savo 
patikėtinius. - Kodėl jūs manęs nejspėjote, Fušė? 

- Aš pats labai vėlai buvau apie tai informuotas, sere. Tačiau 
jūsų didenybė mato, jog aš nedelsdamas šokau iš lovos, nors 
sveikatos būklė neleistų šito daryti... Ir vis dėlto priekaištas 
neteisingas, jūsų šviesybe: jūs buvote įspėtas, sere! Argi šalia 
jos didenybės imperatorienės sėdi ne madmuazelė Malerus? Ji 
viena vertingiausių ir ištikimiausių mano agentų! 

Marijana prasižiojo, tačiau negalėjo ištarti nė žodžio. Fušė 
įžūlumas pritrenkė ją. Jei ne Grakchas Hanibalas, ji dar visą 
amžinybę būtų praleidusi Šajo požemyje, o štai Fušė dabar 
pasinaudojo tuo, ką ji padarė, ir ketina visą garbę prisiimti 
sau! 

Mėlynai pilkos, neįtikėtinai griežtos Napoleono akys susmigo 
į ją, ir Marijana pajuto, kaip susigniaužė jos širdis. 

- Fušė agentė? Tai bent naujiena! Ką jūs į tai, Diurokai? 

Jo tonas buvo grasinantis. Friulio hercogas paraudo, 
mėgindamas kažką pasakyti, tačiau Fušė užbėgo jam už akių. 

Geraširdiškai šypsodamasis jis rūpestingai nusišluostė nosį ir 
sušnabždėjo: 

- Taip, taip, viena iš geriausių. Aš netgi daviau jai “Žvaigždės" 
slapyvardę. Kasdieniniame gyvenime madmuazelė Malerus yra 
Benevento kunigaikštienės skaitovė! Žavinga mergina! Visa širdimi 
atsidavusi jūsų didenybei, kuo jūsų šviesybė galėjo...  ėėčė, 
asmeniškai įsitikinti. 

Imperatorius padarė nervingą judesį. 

- Taleiranas? - pasisukęs į jo pykčio pritrenktą Marijaną, jis 
susijaudinęs tęsė: - Man rodos, madmuazele, jūs turite man kai 
ką paaiškinti. Aš girdėjau apie madmuazelę Malerus, Goseko 
mokinę, apdovanotą nuostabiu balsu, tačiau aš daugiau nieko 
apie ją nežinau! Aš spėju, kad jūsų veikla neapsiriboja dainavimu... 
ir savo dėkle nešiojatės ne vieną strėlę! Iš tiesų, jūs puiki 
komediantė... talentinga aktorė! Nepaprasta aktorė! Žinoma, 
norint tapti Fušė žvaigžde, reikia būti apdovanota daugybe 
talentų... ir širdimi, atitinkančia tam tikrus standartus! 

Drebančiame iš pykčio balse pasigirdo korsikietiškas akcentas. 
Liedamas virš vargšės Marijanos galvos šią įžeidžiančią kalbą, 
jis plačiais Žingsniais įtūžęs matavo muzikos saloną. Sunerimusi 
Žozefina užprotestavo: 

- Bonapartai! Nepamiršk, kad ji galbūt išgelbėjo tau gyvybę! 

Staiga jis sustojo ir metė į Marijaną tokios neapykantos 
kupiną žvilgsnį, kad šiai iš akių ištryško ašaros. 

- Tikrai! Aš pažadu apdovanoti jus už nuopelnus, madmuazele! 
Ponas Otranto hercogas mielai išskirs jums priderančią sumą! 

- Ne! Ne... Kodėl gi taip!.. 

Tai buvo virš Marijanos jėgų. Ji negalėjo šito pakelti. Užteko 
vien to, kad ji ryžosi atsisakyti svajonių apie meilę ir nusprendė 
išsiskirti su juo visam laikui! Negalima jam uždrausti išsakyti 
savo paniekos, laikyti ją vulgaria tarnaite, niekinga šnipe! Ji 
galėtų su tuo sutikti, tačiau ji negalėjo leisti jam užlieti purvais 
nuostabius atsiminimus apie jų meilės naktį. Marijana norėjo 
išsaugoti juos nepaliestus, kad visą likusį gyvenimą turėtų kuo 
maitinti savo sapnus... Apimta nuoskaudos ji pakilo ir pažvelgė 
Napoleonui į veidą. Purvinais, subraižytais skruostais riedėjo 

ašaros, tačiau galvą ji laikė tiesiai. Žėrinčios smaragdinės akys 
drąsiai pasitiko įtūžusį Napoleono žvilgsnį. 

- Aš norėjau išsaugoti jūsų gyvybę ne tam, kad sviestumėte 
man į veidą saują sidabro tarsi atleidžiamai tarnaitei... Aš norėjau 
įrodyti jums savo ' meilę... nes aš iš tikrųjų esu jūsų tarnaitė, 
nors ir ne tokia, kokią mane jums pristatė! Jūs laikote mane 
nusikaltus bendradarbiaujant su jūsų policija? Nemanau, kad aš 
viena tokia, - tęsė ji, nekreipdama dėmesio į pasimetusią 
Žozefiną, ne sykį informavusią smalsų policijos ministrą apie 
savo vyro reikalus ir veiksmus, - tačiau mane privertė tai 
padaryti. Aš negalėjau kitaip pasielgti, - baigė Marijana. Ji buvo 
taip įsijautusi, kad nepastebėjo įspėjančio Fušė žvilgsnio. 

- Kodėl? 

Klausimas nuskambėjo taip griežtai ir rūsčiai, kad Marijana 
vėl pajuto skausmą širdyje. Jo žvilgsnyje nebuvo nė lašelio 
pasigailėjimo. Tai galas. Ji amžiams prarado jį. Ji savo rankomis 
viską sugriovė! Viskas jau pasakyta! Dabar jis gali daryti su ja 
ką: nori: įmesti į kalėjimą, pasiųsti į angliškas kartuves... Koks 
skirtumas! Ji bejėgiškai susmuko ant kelių. 

- Sere, - pratarė ji, - išklausykite manęs iki galo ir tada 
teiskite... 

Fušė norėjo įsikišti aiškiai sunerimęs dėl įvykių raidos. 

- Visa tai kvaila... - buvo bepradedąs jis, tačiau griežtas 
“Tylos!", ištartas imperatoriaus, privertė jį nutilti. 

Jaunoji moteris tęsė: 

- Mano vardas Marijana, Marijana d'Aselna de Vilnev. Mano 
tėvai žuvo ant ešafoto, mane išauklėjo Anglijoje teta, ledi 
Selton. Prieš kelis mėnesius aš ištekėjau už žmogaus, kurį, kaip 
man tada atrodė, mylėjau. Tai buvo siaubinga klaida. Pirmąją 
vestuvių naktį mano vyras, Fransis Kranmeris, pralošė kortomis 
visą mano turtą! Jis pralošė netgi mano garbę! Tuomet... aš 
užmušiau jį! 

„- Užmušėte? - su aiškiu susižavėjimu šūktelėjo apstulbusi 
Zozefina. 

- Taip, madam... užmušiau dvikovoje! Žinau, tai gali pasirodyti 
keista: moteris ir dvikova, tačiau mane auklėjo kaip berniuką... 
o be to, nebuvo nieko, kas galėtų apginti mano vardą ir garbę. 

Teta mirė likus aštuonioms dienoms iki vedybų... Aš buvau 
priversta bėgti. Man pavyko palikti Angliją, kurioje manęs niekas, 
išskyrus budelį, nelaukė! Kontrabandininkų laivu aš patekau į 
Prancūziją... ir čia ponas Otranto hercogas, gelbėdamas mane 
nuo žiauraus emigrantų įstatymo, pasiūlė tarnybą pas madam 
de Taleiran, o tuo pačiu... 

- Teikti jam kai kurias paslaugas! - užbaigė imperatorius. - 
Tai manęs nė kiek nestebina. Jūs juk niekuomet nieko nedarote 
veltui, ar ne tiesa, Fušė? Įdomu būtų sužinoti, kaip jūs 
paaiškintumėte savo protekciją nelegaliai atvykusiai emigrantei... 

- Labai paprastai, sere, - pradėjo Fušė su palengvėjimo 
šypsenėle, kuri neliko nepastebėta Marijanos, - situacija buvo 
tokia, kad... 

- Paskui, paskui!.. 

Imperatorius vėl ėmė vaikščioti, tik šį kartą lėčiau. Sudėjęs 
rankas už nugaros, nuleista ant krūtinės galva jis greičiausiai 
mąstė. Geraširdė Žozefina pasinaudojo tuo: ji pakėlė Marijaną 
ir pasodino ją į krėslą. Imperatorienė savo nosine nušluostė 
ašarų išvagotą jaunosios moters veidą ir pasisukusi į dukrą 
Hortenziją, vienintelį artimą žmogų, dalyvavusį šioje scenoje, 
paprašė jos atnešti Marijanai ką nors šilto. 

- Įsakyk paruošti vonią, rūbus ir kambarį... Madmuazelė 
d'Aselna liks pas mane! 

- Jūsų didenybė tokia gera, - liūdnai šypsodamasi tarė 
Marijana, - tačiau man būtų geriau išeiti iš čia. Aš norėčiau 
prisijungti prie savo sužeisto palydovo. Rytoj rytą mes turime 
išplaukti į Ameriką. Jo laivai laukia Nante! 

- Jūs padarysite tai, kas bus įsakyta, madmuazele, - sausai 
nukirto Napoleonas. - Ir man rodos, ne jums teks lemti savo 
likimą. Mes dar nebaigėme! Prieš išvykdama į... Ameriką, jūs 
privalote pasiaiškinti! 

“Pasiaiškinti, - bet prieš ką, mano Dieve?“ - pagalvojo 
Marijana. Kokia ji buvo kvaila, įsipainiodama į visą šią istoriją! 
Ji norėjo išgelbėti jį, o dar labiau - pamatyti nors minutėlei, 
tikėdamasi nežinia ko. Galbūt ji vylėsi patirti truputį švelnumo, 

kurį ji saugojo lyg talismaną iš tos nakties?.. Deja... Sausas ir 

griežtas tonas aiškiai liudijo, kad ji jam nieko nereiškė! Bet 
kodėl jis ją šitaip galingai sužavėjo? 

- Kaip pageidaujate, jūsų didenybe! - sumurnėjo Marijana 
liūdesio suspausta širdimi. - Įsakinėkite, sere, aš paklusiu jums. 

- Tikiuosi! Užsiimkite vonia ir rūbais, kuriuos jums duoda 
jos didenybė, ir kuo greičiau! Po valandos jūs turite būti 
pasiruošusi vykti su manimi į Paryžių! 

- Sere, - mandagiai pasiūlė Fušė, - aš mielai pasirūpinsiu 
madmuazele. Aš vykstu į Paryžių ir galiu nuvežti ją. 

Už šį malonų pasiūlymą Fušė gavo įtūžusį žvilgsnį ir sausą 
pamokymą: 

- Kai man reikės jūsų patarimo, Fušė, aš pats jo paprašysiu. 
Eikite, madmuazele, ir paskubėkite! 

- Ar aš galiu bent sužinoti, kas atsitiko su mano palydovu? 
- išdrįso ji gana ryžtingai paklausti. 

- Madmuazele, kai esate šalia imperatoriaus, - greitai 
paprieštaravo Napoleonas, - galvokite ne apie kitus, O apie 
save! Jūsų padėtis ir taip gana dviprasmiška, negadinkite jos 
dar labiau! 

Tačiau reikėjo kažko daugiau už Napoleono pyktį, kad 
Marijana ryžtųsi palikti bėdoje draugą. 

- Sere, - pavargusi tarė ji, - netgi nuteistas mirti turi teisę 
pasidomėti savo draugu... Jasonas Boforas gelbėdamas jūsų gyvybę 
buvo sužeistas ir... 

- Ir jums atrodo, kad aš esu be galo nedėkingas? 
Nusiraminkite, madmuazele, jūsų draugas amerikietis sužeistas 
nestipriai: kulka pataikė į ranką, jam tai vieni niekai. Šią minutę 
kapitonas Trobrijanas išsiuntė jo karietos, kurią jis sakosi palikęs 
ant kelio. Jis ramiai išvyks į Paryžių. 

- Tokiu atveju aš noriu su juo pasimatyti! 

Nepoleono kumštis nusileido ant grakštaus lakuoto staliuko, 
sutrupindamas jį į šipulius. 

- Kas drįsta mano akivaizdoje ištarti “aš noriu“? Užteks apie 
tai! Jūs pamatysite tą žmogų tik tuomet, kai leisiu aš, ir tik 
tada, kai tai atrodys būtina! Fušė, kadangi jūs mėgstate lydėti 
žmones, pasirūpinkite tuo Boforu. 

Policijos ministras nusilenkė ir, metęs ironišką žvilgsnį į 
Marijaną, kukliai gūžtelėjo pečiais, atsisveikino ir išėjo. 

Jaunoji moteris stebėjo, kaip jis paklusniai sulenkęs nugarą 
dingo už durų. Jai tai būtų suteikę malonumą, jeigu ne žmogaus, 
šitaip nepanašaus į Žavingąjį Šarlį Deni, pyktis. Dabar ji suprato, 
kodėl jį vadino Korsikos Žmogėdra! Ir vis dėlto nepaisant šitos 
neapykantos Marijana negalėjo nepripažinti, kad jai patinka 
valdingas Napoleono tonas. Staiga jai nepaprastai palengvėjo. 

Eksimperatorienė stebėjo šią sceną visiškai nesikišdama. Tačiau 
kai Fušė išėjo, ji atsistojo ir paėmė už rankos sustingusią 
Marijaną. 

- Pakluskite, mažyle! Niekada neverta prieštarauti imperatoriui... 
Ką jis bejsakytų. 

Ugningas pasipiktinusios Marijanos žvilgsnis susitiko su švelniu 
sielvartu spindinčiomis Žozefinos akimis. Nepaisant meilės 
Napoleonui, ją traukė ši beginklė moteris, tokia gera jai, nė 
kiek nesistebinti jos padėties keistumu... Ji pabandė nusišypsoti 
Žozefinai, po to paskubomis pasilenkė ir palytėjo lūpomis baltą 
atstumtosios imperatorienės ranką. 

- Aš paklūstu jums, madam. 

Imperatorius nė nekrustelėjo. Galbūt jis ir neišgirdo šio 
iššūkio savo autoritetui. Pasisukęs į moteris nugara, jis Žiūrėjo 
pro langą, nervingai gniaužydamas pirštais aksominės portjeros 
kutus. Nieko daugiau nepridūrus, Marijana padarė reveransą 
Žozefinai ir nusekė paskui karalienės Hortenzijos atsiųstą 
kambarinę, klausdama savęs, ar išauš pagaliau diena, kai ji galės 
pati sau išsirinkti rūbus ir rengtis taip, kaip ji nori nesijausdama 
prieš nieką kalta ar skolinga. 

Po pusvalandžio Marijana,  apsivilkusi  eksimperatorienės 
freilinos, madmuazelės Remiuzo, suknelę ir apsiaustą, nuleista 
galva ir sunkia širdimi įsėdo į imperatoriaus karietą. Ji net 
nesugebėjo įvertinti suteiktos garbės. Jai tai nieko nereiškė, kaip 
ir tai, jog šalia jos atsisėdęs neaukšto ūgio susierzinęs Žmogus 
buvo imperatorius. Jeigu jis nemyli jos, jo vietoje galėtų sėdėti 
bet kas kitas, Marijanai buvo vis tiek. Tarp jų, dabar tokių 
vienas kitam tolimų, liko deginantys prisiminimai iš Biutaro, dar 
labiau didinę jos skausmą ir susikrimtimą. Žmogus, kurį ji 

mylėjo, staiga pavirto kažkokiu teisėju, šaltu ir abejingu, kaip 
pats Teisingumas. Ir jeigu ji bijojo būsimos kelionės, tai tik 
todėl, kad žinojo, kaip mokėjo šis beširdis Žmogus priversti 
kitus kentėti. 

Kai ji atsisveikindama dėkojo Žozefinai už viską, švelnioji 
kreolė prisaikdino ją apsilankyti čia vėl, mesdama imperatoriui 
maldaujamą žvilgsnį, į kurį šis neatkreipė jokio dėmesio. Tačiau 
netgi toks rūpestingumas nepaguodė Marijanos. Ji neabejojo, 
kad savąjį kryžių teks nešti iki galo. Rytoj ji pabandys susirasti 
Jasoną ir pagaliau išvyks su juo. Apie tai, ką Napoleonas 
ruošiasi su ja daryti šią naktį, ji nedrįso nė pagalvoti. 

Prieš uždarant karietos dureles, į vidų įlindo Diuroko galva. 

- Mes važiuojam... į Trianoną, sere? 

- Jūs iš proto išėjote? Nei į Trianoną, nei į Sen Klu, o 
į Tiuilri! Pasiųskite raitelį, kad įspėtų apie mano atvykimą! 

- Klausau, jūsų didenybe! 

Durelės užsitrenkė. Karieta pajudėjo apšviestų vartų link. 
Aplinkui ritmingai dunksėjo apsaugos arklių kanopos. Marijana 
įsidėmėjo, kad Diurokas, klausdamas imperatoriaus, į kurią vietą 
jie vyksta, nepaminėjo Biutaro. Jai pasidarė aišku, jog šito 
pavadinimo nebuvo galima ištarti garsiai. Vien užuomina apie 
tai, kas įvyko tarp jo ir Fušė agentės, turėjo būti be galo 
nemaloni Europos šeimininkui. 

Pravažiavus vartus pasigirdo užtaisomų ginklų spragsėjimas, ir 
kelias ėmė pamažu vynioti prieš juos savo nesibaigiančią juostą. 
Marijana užmerkė akis, stengdamasi sulaikyti besitvenkiančias 
ašaras. Žaliai išmuštoje karietoje sklandė ispaniškų jazminų 
aromatas, sumišęs su subtilaus tabako kvapu. Moteris slapčia 
mėgavosi šiais  maloniais kvapais. Jie žadino kankinančius 
prisiminimus, kuriuos ji taip troško ištrinti iš atminties. O juk 
tai buvo paskutinis laimės trupinėlis... Staiga ji išgirdo: 

- Tas amerikietis, kas jis yra iš tikrųjų? Jūsų meilužis? 

Stengdamasi nuslėpti savo skausmą, Marijana atsakė nežiūrė- 
dama į jį: 

- Ne, jis yra mano draugas! Ištikimas draugas! Šią naktį jis 
išlaisvino mane iš kalėjimo, kuriame mane saugojo ta... - ji 
užsikirto, po to staiga pasisuko į jį, apimta instinktyvaus poreikio 

į smūgį atsakyti smūgiu. - Jūs uždavėte man daugybę klausimų 
apie mano praeitį, sere, kodėl gi jūs nė karto nepaklausėte, 
ką aš veikiau paskutinę savaitę? 

- Nėra reikalo. Aš viską žinau! 

- Žinote? Iš kur? 

- Kol jūs maudėtės, aš išsiaiškinau kai kuriuos dalykus... Aš 
labai užjaučiu jus dėl to, kas įvyko, bet dabar mes kalbamės 
apie ką kita. Kur jūs susipažinote su tuo amerikiečiu? 

Jo atkaklumas, pabrėžiantis beribį egoizmą, sukėlė Marijanai 
pasipiktinimą. Nesugebėdama ilgiau valdytis, ji metė jam kaip 
iššūkį: 

- Tai su juo lošė Fransis Kranmeris, kai neteko visko, ką 
jam daviau... ir manęs galų gale! 

- Vadinasi, aš buvau teisus: jis jūsų meilužis! 

- Jūs manote, kad aš sutikau su šiuo sandėriu? Jūs tikite, 
kad jauna mergina, pas kurią pirmąją vestuvių naktį ateina ir 
pasako: “Tavo vyras neateis, aš užimsiu jo vietą, aš išlošiau 
tave kortomis“ - gali ramiai priimti bet ką į savo lovą? Man 
rodos, aš jau sakiau jums, kad užmušiau lordą Kranmerį? 

- Bet, kiek žinau, neužmušėte Jasono Boforo? 

- Jis išvažiavo. Aš išvijau jį! Ir susitikau daug vėliau... čia, 
pas Benevento kunigaikšų! O, bet argi visa tai yra taip svarbu?.. 
Kodėl jūs domitės mano praeitimi, dabartimi ir ateitimi? Jūs 
turite imperiją, ištikimų žmonių, daugybę moterų, kurios laiko 
didele laime atiduoti jums savo meilę... 

Marijana patyrė kažkokį liguistą malonumą, klodama prieš šį 
bejausmį žmogų tai, kas susikaupė jos širdyje. Prieš jį visi 
drebėjo, O ji nejuto nė mažiausios baimės, nes jei jis ir sugalvotų 
ją užmušti, neįskaudintų labiau, negu ten, Malmezone... Tačiau, 
keistas dalykas, Napoleonas, rodos, negirdėjo jos. Nusisukęs į 
kelią, jis abejingų veidu sumurmėjo: 

- Norėčiau žinoti, ar tas šėtonas Taleiranas nesusijęs su 
pagrobimu? 

Staiga jis atsigręžė į ją. 

- Tu žinai, - pasakė jis pašaipiu tonu, - kad iškelti imperatoriui 
sceną - tai valstybinis nusikaltimas? 

- Sceną?.. Aš?.. Bet aš... 

- Jei nenori būti nubausta, o tu šito nusipelnei, kuo greičiau 
prašyk manęs atleidimo. 

Staigiu judesiu jis užtraukė ant langų užuolaidėles. Kai 
Napoleono lūpos pagaliau susirado Marijanos burną, ji pasijuto 
gulinti jo glėby. 


Penkioliktas skyrius 
Buvusi puošeiva 


Iškišusi galvą Marijana apžiūrinėjo spindintį bronzinį paaukuos- 
tą erelį išskėstais sparnais, vainikuojantį apvalų, balta emale 
dengtą herbą, įtaisytą baldakimo viršūnėje. Nepaisant susijaudi- 
nimo, patirto šią naktį, nepaisant ilgų meilės valandų, jai 
nesinorėjo miego. Ji užsnūs vėliau, sunku pasakyti kada, tačiau, 
ji tvirtai žinojo, negalės užmigti šioje prabangioje lovoje. Ilgas 
užtiesalas iš purpurinio aksomo, siuvinėtas auksu, sparnuotos 
Pergalės deivės, bronzinėmis kojomis laikančios glazūruotus 
gaublius, pakyla, ant kurios stovėjo imperatoriškoji lova - visa 
tai kėlė įspūdį, jog Marijana guli pačiame Prancūzijos soste. 
Tai buvo įspūdinga, malonu ir... gana įdomu! Napoleonas, ramus 
lyg vaikas, miegojo padėjęs galvą Marijanai ant peties. Naktinis 
šviestuvas valingiems jo bruožams teikė savotiško drovumo ir 
nekaltumo... Jaunoji moteris, apimta nenusakomo švelnumo, 
negalėjo atitraukti nuo jo akių. Ji norėjo išgerti šią nelauktos 
laimės taurę iki dugno. 

Tarp lovos ir aukštų langų ant kilimo mėtėsi nekantriai nuo 
jos nuplėšta suknelė ir apatiniai rūbai, kaip pakliuvo sumesti 
jo drabužiai, kuriuos jis buvo įpratęs palikinėti netvarkingai. Už 
langų baigėsi šalta naktis, girdėjosi ritmingi sargybinių žingsniai, 
primindami Marijanai, kad ji yra Tiuilri. Čia, šiame kambaryje, 
esančiame antrame aukšte, tame pačiame, kuriame kažkada 
gyveno nelaimingasis Liudvikas XVI, šitoje jaukioje, šiltoje 
patalpoje dar sklandė jų bučinių aidas, meilės prisipažinimų ir 
palaimingų atodūsių atgarsiai. O, kaip jis mylėjo ją tas dvi 
valandas, slaptu koridorium atsivedęs į šiuos apartamentus! 
Atrodė, jis niekada nepasisotins ja! Jis privertė ją prisiekti, jog 
ji niekuomet nesiskirs su juo, kad ji priklausys tiktai jam vienam. 

O kai ji droviai priminė artėjančias vestuves, apie kurias jau 
visi kalbėjo, jis nusikvatojo. 

- Aš vedu pilvą! - šiurkščiai tarsi kareivis šūktelėjo jis. - 
Mano giminei reikia palikuonio, bet tu - tu duosi man tai, ko 
nė viena moteris negali duoti. 

Tuomet ji staiga suvokė, kaip sunku yra mylėti imperatorių. 
Deginama pavydo ir noro viską apie jį žinoti Marijana uždavinėjo 
sau begales klausimų, kurių nedrįso pakartoti jam. Kaip ji norėtų 
pakalbėti apie moteris, kurių vardai, kaip buvo kalbama, siejosi 
su Napoleonu! Kaip paklausti jo apie grafienę iš Lenkijos, 
grįžusią į savo tolimos šalies sniegynus gimdyti kūdikio, kurio 
tėvu buvo jis? Ji nujautė, kad toks smalsumas nebūtų jam itin 
malonus. Visa, kas būnant su kitu žmogum atrodytų visai 
natūralu, šiam žmogui visiškai netiko. Užduoti tokį klausimą 
Napoleonui atrodė neįmanomas dalykas. 

Tarsi išvydęs sapne netrokštamos sužadėtinės viziją, Napoleonas 
prispaudė prie savęs Marijaną. Švelniai, vos vos lytėdamas jis 
glamonėjo jos apnuogintą kūną, meistriškai žadindamas joje 
pasitenkinimo troškimą. Kai ji pašėlusiai plakančia širdimi pamiršo 
viską pasaulyje, jausdama tik karštą kraujo srovenimą, jis švelniai 
sugniaužė ją aistringame glėbyje. 

- Aš myliu tave ir tik tave! - tarė jis su kažkokia jėga. - 
Ir šito tau pakanka! 

„- Man pakaks to tik tada, jei tu ir toliau mane mylėsi. 
Tačiau aš bijau, kad tai bus neįmanomas dalykas. Jei aš turiu 
grįžti pas madam de Taleiran... 

- Neįmanomas dalykas - tai bailių ir silpnadvasių pamėgtas 
žodis! O dėl grįžimo pas tą seną kekšę... Aš turiu tau kai ką 
geresnio... mano meilute, mano gražuole... mano žavingoji 
paukštyte giesmininke! 

Daugiau jis nieko neaiškino, nes jie abu nebegalėjo ilgiau 
priešintis kūnų šauksmui. Žodžiai nieko nebereiškė. Ir štai dabar 
jis užmigo, palikdamas ją vieną su nuostabiomis laimės minutėmis, 
apie kurias ji vėl ir vėl galvodavo tarsi gobšuolis apie savo 
brangenybes. Ji puikiai suprato, jog negalės likti rūmuose, kad 
reikės iš karto išvažiuoti, tačiau kur - tai jai kol kas buvo 

nesvarbu. Ji visiškai pasikliovė juo, visagaliu žmogumi, kuriam 
ji atsidavė siela ir širdimi. Kaip jis nuspręs, taip ir bus. 

Netolimoje bažnyčioje laikrodis išmušė septynias. Iš rūmų 
aikštės sklido griežtos komandos, batų kaukšėjimas, kanopų 
bildesys, tolimas trimito signalas. Marijana atsiduso. Pasakiška 
naktis, prasidėjusi Šajo akmens kirtyklų gelmėse ir likimo užgaidos 
perkelta į imperatoriaus lovą, baigėsi. 

Kambario durys tyliai atsidarė. Ant pirštų galų įėjo kažkoks 
vyras. Marijana greitai užsitraukė ant galvos antklodę. Tai buvo 
imperatoriaus kamerdineris, Konstanas, ji matė jį tą vakarą 
Biutare. Vienoje rankoje jis laikė uždegtą kandeliabrą, kitoje - 
nedidelį indą su dviem garuojančiais puodeliais. Visa tai jis 
pastatė ant staliuko riestomis kojelėmis, paskubomis surinko 
išmėtytus rūbus ir tvarkingai sudėliojo ant kėdžių. Pro pusiau 
primerktas blakstienas Marijana stebėjo jo užtikrintus ir lengvus 
judesius. Viską sutvarkęs, jis prisiartino prie lovos. 

- Sere, - tarė jis garsiai, - išmušė septynias. Turiu garbės 
pažadinti jūsų didenybę. 

Tarsi šito tik ir telaukęs, Napoleonas pasirąžė, atsisėdo ir 
plačiai nusižiovavo. 

- Jau? - suburbėjo jis. - Naktis buvo trumpa, Konstanai. 
Koks šiandien oras? 

- Daug šilčiau nei vakar, sere. Lyja! Ar galiu paklausti, kaip 
jaučiasi jo didenybė? 

- Puikiai! Arbatos! Nagi, tingine, pabusk! 

Frazės pabaiga buvo aiškiai adresuota Marijanai, apsimetusiai 
miegančia. Sitaip ji norėjo nuslėpti savo sutrikimą. Napoleonas 
sugriebė ją už pečių, stipriai papurtė ir susupo į antklodę, 
juokdamasis tarsi vaikas. 

- Nagi! Atmerk akis! Beje, tu galėsi atsigerti! Kiekvieną 
dieną aš pradedu nuo arbatos puodelio arba stiklinės apelsinų 
sulčių! Paduok jai arbatos, Konstanai. 

Tarnas šypsodamasis pakluso, maloniai pasveikindamas Mari- 
janą: 

- Tikiuosi, madam gerai miegojo... 

Marijana dėkingai nusišypsojo. Ji su pasimėgavimu priglaudė 
lūpas prie puodelio ir pašaipiai tarė: 

- Nesitikėjau, kad jūs turite angliškų įpročių, sere! 

- O tu esi didelė jų žinovė, ar ne? Taip, tu gerai Žinai, 
jog yra ko pasimokyti iš anglų! Netgi toks mirtinas jų priešas, 
kaip aš, priverstas tai pripažinti. Kas naujo, Konstanai? 

- Dama, kurią jūsų didenybė liepėte iškviesti, laukia 
priimamajame. 

- O, puiku! Palydėkite ją į mano kabinetą ir paprašykite 
luktelėti. Aš ateisiu. Paduokite mano naminius rūbus ir suraskite 
chalatą šiai jaunajai damai! Gyviau! 

Kai Konstanas dingo, Napoleonas, nė kiek nesidrovėdamas 
savo trumpų marškinių, pašoko iš lovos ir nutraukė nuo Marijanos 
antklodę, visiškai apnuogindamas ją. 

- Leisk man dar sykį pažiūrėti į tave prieš imantis savo 
amato! Ar tu žinai, kad dėl tavo žavumo aš prakeikiau 
imperatoriaus titulą? Nelaimei, aš negalėsiu tavęs padaryti 
imperatoriene, tačiau aš padarysiu tave karaliene, grožio ir 
talento karaliene. Aš sudėsiu tau po kojomis visą savo imperiją! 

Jis panardino rankas į puikius jos plaukus ir paslėpė tarp 
jų savo veidą. Po to karštai apkabino ją ir staiga... metė ant 
lovos, užversdamas paklodėmis ir antklodėmis. 

- Pasislėpk, sirena! Netgi Konstanas neturi teisės gėrėtis 
mano brangenybėmis. 

Kai tarnas grįžo, imperatorius apsimovė apatines kelnes, chalatą 
iš balto moltono* ir kambarinius batus. 

- Jūsų didenybė pamiršote madrasą**, - pasakė Konstanas. 

Tai kainavo jam niūrų šeimininko žvilgsnį, nors jis vis dėlto 
teikėsi atsakyti: 

- Po ketvirčio valandos vonia. Taip... ir pasakykite Korvisarui, 
kad jaučiuosi gerai ir Šį rytą man jo nereikia. Duokite 
madmuazelei viską, ko jai reikia. Einu į pasimatymą su madam 
Gamelen. 

Marijana nespėjo nieko paklausti apie šį ankstyvą vizitą. 
Napoleonas dingo. Tuo pasinaudodama Marijana pakilo ir nuėjo 
į imperatoriaus tualeto kambarį, kurį jai atidarė Konstanas. 


* Vilnonis audinys (vert. past.). 
** Apatinis drabužis iš lengvos pusvilnės (vert. past.).. 

Savaime suprantama, jis davė jai būtiniausius dalykus, o be to, 
dar ir didžiulį flakoną odekolono. 

- Jo didenybė naudoja neįtikėtinus jo kiekius! - pratarė jis 
atvirai šypsodamasis. 

Marijana pastebėjo, kad jai patinka šis tarnas. Jis turėjo 
sąžiningą šiauriečio veidą, jo atvirumas kėlė didelę simpatiją. Ji 
pajuto, kad ji irgi patiko Konstanu - tai liudijo smulkios 
paslaugėlės, kurias jis darė be krislelio pataikavimo. 

Kai po penkiolikos minučių grįžo Napoleonas, ji jau vilkėjo 
šviesiai melsva suknele. 

- Bravo! - sušuko jis. - Mėgstu, kai greitai apsirengiama. 
Tu būtum geras kareivis! Dabar eime, pristatysiu tave tai, kuriai 
nusprendžiau tave patikėti iki tol, kol nesurasim namo, verto, 
kad tu jame gyventum. 

- Tai... madam Gamelen? - paklausė Marijana truputį 
dvejodama. - Man girdėtas šis vardas ir, atrodo, aš mačiau ją. 

- Be abejo tu ją matei pas Taleiraną. Ji - viena geriausių 
jo draugių, skirtumas tik tas, kad ja aš visiškai pasitikiu, O 
brangiuoju Benevento kunigaikščiu - nė krislelio! Moteriai, kurią 
aš myliu, ne vieta pas jį. 

- Tikriausiai ši dama labai dorybinga? - paklausė Marijana, 
prisminusi madam Fušė ir pabandžiusi save įsivaizduoti užrakintą 
tokiame pačiame mūriniame ir griežtame name. 

Juoko salvė tuoj pat ją nuramino. 

4- Ji? Fortiunė? Ak, žinoma, ne! Ją vadina “pirmąja Prancūzijos 
paleistuve". Nuo Direktorijos laikų, kuomet ji buvo viena iš 
labiausiai pritrenkiančių  puošeivų, ji turėjo nesuskaičiuojamus 
būrius meilužių, tačiau, nors jos dorybingumas tėra tolima praeitis, 
ji turi neblogų, pasitikėjimo vertų savybių: sąžiningą širdį, 
nuoširdumą, ištikimybę meilėje, tikrą sugebėjimą draugauti... Ar 
tu žinai, kad ji puolė man į kojas, maldaudama neardyti 
santuokos su Zozefina? Taip, ji ištikima draugė. Ji turi aštrų 
liežuvį, jos turtas ir namai visuomet atviri tiems, kuriuos ji 
myli... ir aš noriu, kad ji pamiltų tave. Tu nerasi geresnio 
užnugario piktaliežuvės aukštuomenės akivaizdoje. Ji pažįsta tuos 
paukščius geriau už bet kurį kitą žmogų. Be to, ji gyvena 
netoli Monmartro puikiame name, pakankamai kukliame, kad 

naktiniai lankytojai per daug netrauktų dėmesio. Jis puikiai 
saugo nuo svetimų akių... 

- Ką? Kas ten slepiasi? 

- Ten slėpsiesi tu, Marijana! Aš nusprendžiau paslėpti tave 
ten iki to momento - jis jau netoli, gali būti rami, - kai tu 
tapsi žavinga realybe. Argi aš nesakiau, kad noriu sudėti tau 
po kojomis Paryžių, Romą, Milaną, Briuselį?.. Ne, jokių klausimų, 
pati pamatysi. Dabar eime. 

Imperatoriaus kabinete, griežtame kambaryje, apstatytame 
aukštomis raudonmedžio knygų lentynomis, laukė moteris, ir 
Marijana iš karto ją prisiminė. Sios savotiškos išvaizdos tamsiaodės 
kreolės nebuvo galima pamiršti. Egzotiško grožio dėka Fortiunė 
Gamelen sulaukusi trisdešimt ketverių vis dar buvo nepaprastai 
viliojanti moteris. Nuostabūs juodi plaukai, ypatingo baltumo 
dantys, raudonos, gal truputį per pilnos - greičiausiai dėl lašo 
tamsaus kraujo - lūpos. Visa tai vainikavo rafinuota tikros salų 
gyventojos gracija, su kuria konkuruoti galėjo tiktai Žozefina. 
Viena buvo kilusi iš Martinikos, kita - iš San Domingo, tačiau 
jas visada rišo stipri draugystė. Marijanai patiko atviras madam 
Gamelen žvilgsnis ir šypsena. Net nuolat ją gaubęs aštrus rožių 
kvapas buvo malonus. 

Išvydusi jaunąją moterį, Fortiunė gyvai pakilo nuo nedidelės 
sofos, užtiestos žaliu, auksu siuvinėtu užtiesalu. Ji vilkėjo 
prabangiais kailiniais. Apsikabinusi sumišusią Marijaną, Fortiunė 
su dainingu kreolišku akcentu entuziastingai prakalbo: 

- Mano brangioji! Jūs neįsivaizduojate, kaip aš džiaugiuosi 
galėdama paimti jus į savo globą. Jau seniai svajojau ištraukti 
jus iš tos kvailos kunigaikštienės nagų! Kaip jums pavyko 
išvaduoti ją, sere? Mielasis Taleiranas saugojo ją tarsi Jasonas 
Aukso Vilną. 

- Atvirai šnekant, neturėjau jokių sunkumų. Senasis pasileidėlis 
įkliuvo į savo paties paspęstas pinkles! Aš neprieštaraučiau, jei 
praneštumėt jam apie tai, jog patikėjau ją jums... su sąlyga, jei 
jis apie tai niekam nesakys. Nenorėčiau, kad apie ją imtų 
kalbėti dabar. Kai jis sužinos, kas atsitiko, bus priverstas sukurti 
kokią nors istoriją. Ir man atrodo, - pašaipiai šypsodamasis 
pridūrė Napoleonas, - kad tai jam gerokai padirgins nervus! O 

dabar eikite. Aš turiu reikalų. Jūsų karieta prie mažųjų durų, 
Fortiunė? 

- Taip, sere. Ji laukia ten. 

- Nuostabu! Būsiu pas jus šį vakarą apie vienuoliktą. Ir kad 
jokių pašalinių! O tu, paukštyte giesmininke, užsiimk savimi, bet 
galvok tiktai apie mane. 

Su neslepiamu nekantrumu jis ėmė dėlioti ant stalo gulėjusius 
segtuvus ir popierius. Marijana nė negalvojo įsižeisti. Ji buvo 
susirūpinusi dėl kitko. Mitologinio Aukso Vilnos laimėtojo 
paminėjimas priminė jai jos paskutinio nuotykio palydovą, ir šis 
prisiminimas nebuvo itin malonus. Jis sužeistas ir galbūt laukia 
jos, O ji priversta laužyti jam duotą žodį. Tai buvo niūri mintis, 
tačiau ji juk buvo tokia laiminga! Jeigu ji būtų palikusi Prancūziją, 
sielvartas būtų buvęs daug didesnis, negu šie sąžinės priekaištai. 
Jasonas greitai pamirš tą, kurią laimėjo tą beprotišką naktį. 

- Vietoj to, kad apie kažką svajotum, galėtum mane bent 
pabučiuoti! - papriekaištavo Napoleonas, žaismingai timptelėdamas 
ją už ausies. - Juk iki vakaro dar taip toli, ar ne? Tačiau 
dabar reikia tave išvyti. 

Varžoma Fortiunė, kuri supratingai pasitraukė prie lango, 
Marijana kažkaip droviai pabučiavo jį. Nors ir vilkėjo chalatą, 
Napoleonas liko imperatorium. Išslydusi iš jo glėbio, moteris 
padarė gilų reveransą. 

- Jūsų didenybės paslaugoms... labiau negu bet kada atsidavusi 
jums jūsų paklusni tarnaitė! 

- Kai tu daraisi panaši į hercogienę, aš pasiruošęs tau 
nusilenkti, - kvatodamasis tarė jis. 

Po to, pakeitęs toną, pašaukė: 

- Rustanai! 

Netrukus pasirodė mameliukas baltu tiurbanu, apsivilkęs 


nuostabų kostiumą iš auksu siuvinėto raudono aksomo. Tai buvo 
aukštaūgis gruzinas, kažkada turkų parduotas į vergiją. Jį kartu 
su šimtais tautiečių išlaisvino Napoleonas žygio į Egiptą metu. 
Nors šis žmogus kiekvieną naktį praleisdavo prie Bonaparto 
durų, jis vis dėlto sugebėjo vesti rūmų vartininko dukterį, 
Aleksandrą Duvil. Nežinia, ar galima buvo rasti taikingesnį 

žmogų, tačiau tamsiaodis Rustanas turkišku tiurbanu ir lenktu 
durklu savo egzotiška išvaizda padarė Marijanai didžiulį įspūdį. 

Napoleonas įsakė palydėti damas iki karietos. Dar sykį 
padariusi reveransą, Marijana su Fortiunė išėjo iš imperatoriaus 
kabineto. 

Leisdamasi paskui Rustaną siauručiais rūmų laipteliais, ponia 
Gamelen paėmė savo naująją draugę už parankės, apsvaigindama 
ją rožių aromatu. 

- Pranašauju jums pasaulio užkariavimą, - linksmai pasakė ji, 
- jeigu tik jo didenybei nešaus į galvą pasidaryti sultonu ir 
paslėpti jus ilgam. Jūs mylite vyrus? 

- Aš myliu... vieną! - atsakė susikrimtusi Marijana. 

Fortiunė (Gamelen nusijuokė. Tai buvo neįprastai šiltas, 
nuoširdus ir užkrečiamas juokas; prasivėrusios raudonos lūpos 
atskleidė spindinčius miniatiūrinius dantukus. 

- Na žinoma, šioje srityje jūs nieko neišmanote! Jūs mylite 
ne vyrus, jūs mylite imperatorių! Visiškai drąsiai galima teigti, 
kad jūs mylite Panteoną arba naująją Karuzelio Triumfo arką! 

- Jūs manote, kad tai vienas ir tas pats? Aš nemanau. 
Žinote, jis visiškai nėra toks įspūdingas. Jis... 

Ji mėgino rasti žodį, kuris išreikštų didžiulę jos laimę, bet, 
neradusi nieko tinkamo, pasitenkino atodūsiu: 

- Jis nuostabus! 

- Aš tai puikiai žinau, - šūktelėjo kreolė. - Aš taip pat 
žinau, kad jo sugebėjimas žavėti - kai jis to nori - veda iš 
proto, tačiau kai jis tampa bjaurus... 

- Argi jis gali būti toks? - nutraukė ją nuoširdžiai nustebusi 
Marijana. 

- O, jei jūs būtumėt girdėjusi, kaip baliaus įkarštyje jis 
pasakė vienai damai; “Jūsų suknelė tiesiog bjauri! Kodėl jūs 
visada dėvite vieną ir tą patį rūbą? Aš mačiau jus su ja 
dvidešimt sykių!“ 

- O ne! Tai neįmanoma! 

- Priešingai, tai faktas! Jeigu nonmte, kad būčiau iki galo 
atvira, pasakysiu, kad būtent tai ir teikia jam nepakartojamo 
žavesio. Kuri moteris - tikra moteris - nenorėtų sužinoti, kaip 
myli šis valdingas ir grubus žmogus erelio žvilgsniu ir vaiko 

šypsena? Kuri moteris nesvajoja nors valandėlei tapti šio Herkulio 
Omfale? 

- Netgi... jūs? - valiūkiškai paklausė Marijana. 

- Taip, žinoma, aš prisipažįstu... tai buvo man nutikę. Bet 
truko neilgai, aš greitai pasveikau. 

- Kokiu būdu? 

Po rūmų skliautais vėl nubangavo švelnus juokas: 

- Visai paprastai! Aš tiesiog per daug myliu vyrus! Patikėkite, 
aš esu teisi: O apie jo didenybę imperatorių ir karalių galiu 
pasakyti, kad tai, ką jam daviau, mano manymu, yra verta 
meilės. 

- Kas tai? Draugystė? 

- Slapčiausia mano svajonė, - atsiduso jaunoji moteris, - tapti 
tikra jo drauge! Beje, jis žino, kad aš jį myliu, O ypač tai, 
kad aš juo žaviuosi. Taip, - pratęsė ji su netikėtu įkarščiu, - 
jis labiau už bet ką kitą pasaulyje vertas susižavėjimo! Teatleidžia 
man Dievas, bet Jis nevertas būti net jo kilimėliu! 

Pakilo blyški saulė, nušviesdama venecijietiškus arklius ant 
naujosios Triumfo arkos. Diena žadėjo būti nebloga. 

Madam Gamelen gyveno Tur Overnės gatvėje, tarp senųjų 
- Poršerono ir naujųjų - Kankinių vartų, už Mokesčių atpirkėjų 
sienos, nuostabiame name su sodu ir kiemu, kur grafienė de 
Žanlis iki Revoliucijos auklėjo Orleano hercogo vaikus. 
Kaimynystėje gyveno pagrindinis imperatoriškosios medžioklės 
varovas ir Operos šokėja, Margarita Vade de Lil, kuriai nuomavo 
namą kažkoks finansininkas. Namas, statytas praėjusiame amžiuje, 
priminė grynas Trianono linijas. Žiemos užmigdytam sode 
viešpatavo tyla, o kiemo vidury, baseine, linksmai žaidė fontano 
čiurkšlės. Nepaisant kiek neįprasto landšafto - gatvė buvo 
nuokalnėje - Marijanai čia patiko. Fortiunė namuose pirmyn ir 
atgal nuolatos zujo tarnai. Bundantis Paryžius sveikino dieną 
riksmais ir kitokiais triukšmais; tačiau, keista, tarp šių baltų 
sienų buvo kažkas raminančio ir taikingo, ir tai imponavo 
Marijanai labiau, negu demonstratyvi Matinjono viešbučio 
prabanga. 

Fortiunė apgyvendino viešnią žavingame, rožiniu kinietišku 
šilku išmuštame kambarėlyje. Jame stovėjo šviesaus medžio lova, 

užtiesta didžiuliu muslino užtiesalu. Šiame kambaryje, buvusiame 
šalia pačios Fortiunė kambario, gyveno jos dukra Leontina, šiuo 
metu gyvenusi garsiajame madam Kampan pansione Sen Žermene. 
Marijana tuoj pat įsitikino, kad kreolės nerūpestingumas yra 
tariamas, nes ji akimirksniu ėmėsi audringos veiklos. Prieš 
Marijaną tučtuojau atsirado kambarinė, platus batisto peniuaras 
su nėriniais, mėlyno aksomo kambariniai bateliai - visa tai 
priklausė Leontinai Gamelen - ir solidūs pusryčiai, prie kurių 
ji atsisėdo kartu su suspėjusia persirengti šeimininke. Marijanai 
buvo įdomu, kad buvusi “puošeiva", kadaise išdrįsdavusi pasirodyti 
Eliziejaus laukuose viena muslino suknele ant nuogo kūno, savo 
jaukiame butelyje grįžo prie senų įpročių.  Peršviečiamas, 
juostelėmis puoštas rūbas neslėpė puikaus kūno sudėjimo, 
priešingai, jis pabrėžė puikias tamsiaodės salų dukters formas. 

Abi jaunos moterys su apetitu kramtė sumuštinius, valgė 
uogienę ir vaisius, užgerdamos karšta stipria arbata su pienu, 
paruošta ploniausiame Indų kompanijos porcelianiniame inde 
pagal anglišką receptą. Pabaigus valgyti, Fortiunė su palengvėjimu 
atsiduso: 

-  Pasikalbėkime! Kuo jūs norėtumėte dabar užsiimti? 
Išsimaudyti? Pamiegoti? Skaityti? Aš norėčiau parašyti kelis 
žodžius ponui de Taleiranui, reikia pranešti jam, kas su jumis 
atsitiko. 

- Prašau jūsų, - paprieštaravo Marijana maldaujamu tonu, - 
yra reikalas, kuris man atrodo daug skubesnis... Vienas mano 
draugų, tas, kuris padėjo man pabėgti iš Šajo akmens kirtyklų, 
buvo sužeistas. Tai amerikietis, jūreivis, nepaprastas Žmogus, ir 
aš nežinau, kas su juo atsitiko. Imperatorius... 

- Apimtas pavydo, kaip tikras korsikietis nesutiko atsakyti į 
jūsų klausimus! Papasakokite man apie šį amerikietį. Aš visuomet 
žavėjausi tais žmonėmis, galbūt todėl, kad gimiau netoli jų. Jie 
pilni  ekscentriškumo ir avantiūrizmo, o tai labai įspūdinga! 
Papasakokite man šį romaną, nes jaučiu, kad pateikėte man 
tik trumpą jo versiją. O man taip patinka panašios istorijos. 

- Man taip pat, - šypsodamasi tarė Marijana, - tačiau šis 
romanas man nekelia didelio susižavėjimo! 


339 


Spindinčiomis iš susijaudinimo akimis Fortiunė klausėsi 
pasakojimo apie tai, kaip sausio 21 d. jaunoji moteris išėjo iš 
viešbučio, ketindama važiuoti į Biutarą. Marijana kalbėjo apie 
Briuslarą ir Morvaną, kurių likimai jai buvo nežinomi, apie savo 
draugą Žolivalį, taip pat kėlusį jai nerimą, apie Grakchą Hanibalą 
Pjošą ir pagaliau apie Jasoną Boforą, su kuriuo šiandien ji 
turėjo iškeliauti į Ameriką. 

- Aš nesvyruodama išvažiuočiau su juo, - tarė Marijana 
baigdama, - jeigu nebūčiau davus imperatoriui žodžio, kad liksiu 
čia. 

- Ir jūs tikrai išvažiuotumėt.... nepaisydama to, kas šią naktį 
įvyko Tiuilri? 

Kiek pagalvojusi, Marijana atsiduso. 

- Taip... Jeigu jis nebūtų įtikinėjęs manęs, kad esu jam 


reikalinga, ir jei nebūčiau pažadėjusi likti - tikrai šiandien 
iškeliaučiau! 
- Bet... kodėl? 


- Todėl, kad per daug stipriai myliu jį! Dabar, kai aš žinau, 
kas jis, ir kas turi įvykti artimiausiais mėnesiais, tos... tos vedybos 
su erchercogaite privers mane kentėti. Kaip ten bebūtų, aš 
žinau, kad man bus blogai, nes aš netgi negalėsiu pavydėti jo. 
Štai kodėl po nuostabių meilės valandų būtų geriausia išvažiuoti 
iš čia. Aš išsivežčiau nuostabiausius negęstančius prisiminimus. 
Netgi dabar, kalbėdama su jumis, aš gailiuosi, kad likau, nes 
mane gąsdina ateitis. Todėl aš klausiu savęs: ar ne geriau 
pasipriešinti jo valiai?.. Aš juk kol kas net nežinau, ką jis su 
manimi padarys, koks bus mano gyvenimas! 

- Jūsų vietoje aš visiškai pasitikėčiau juo ir truputį pakentėčiau. 
O dėl pabėgimo... tai ne jūsų jėgoms, - paniurusi tarė Fortiunė. 
- Jis neleis jums išvažiuoti. Jis pasivys, sugaus ir jėga grąžins. 
Napoleonas niekuomet nieko nepaleidžia iš savo nagų! Jūs 
priklausote jam! Anksčiau ar vėliau jums teks dėl jo kentėti, 
netgi jei nebus kuo jo apkaltinti. Mylėti tokį žmogų - visiškai 
nepatikimas reikalas. Bet jeigu jūs su tuo susitaikysite, reikia 
susitvarkyti taip, kad prarastumėte kuo mažiau, 0 išloštumėte 
kuo daugiau! Štai kodėl neseniai jūsų paklausiau, ar mylite 
vyrus. Kai galva užimta keliais iš karto, jų galimybės suteikti 

jums skausmo labai sumažėja. Aš asmeniškai labiau linkusi 
padaryti laimingus du, negu priversti kentėti vieną. 

- Mylėti iš karto kelis? - sušuko pasipiktinusi Marijana. - 
Aš to niekada nesugebėsiu! 

Fortiunė atsistojo, ištempė savo lankstų aukso spalvos kūną, 
ir apdovanojo Marijaną pašaipia ir kartu draugiška šypsenėle. 

- Jūs per jauna viską suprasti Mes dar pakalbėsime apie 
tai. O dabar mikliai brūkštelėkite savo amerikiečiui raštelį ir 
pakvieskite jį čia apsilankyti. Kur jis gyvena? 

- Seruti gatvėje. Imperijos viešbutyje. 

- Tai netoli. Aš tuoj išsiųsiu tarną. Ant komodos rasite 
viską, ko reikia rašymui. 

Po kelių minučių, kai Marijana nusprendė rimčiau nei Tiuilri 
užsiimti savo tualetu, Fortiunė pasiuntinys trinktelėjo varteliais. 
Nedrįsdama sau to pripažinti, Marijana buvo laiminga nuo 
minties, jog vėl galės išvysti Boforą ir Žolivalį su Grakchu, 
kuriuos ji prašė pasiimti drauge, nes šį rytą jie turėjo ateiti 
pas jį į viešbutį Visi trys buvo jai vienodai brangūs, 
pademonstravę, kokia turi būti tikroji draugystė. Išsiuntusi 
pasiuntinį su laiškeliu, Fortiunė paklausė, ar Jasonas iš tikrųjų 
ją myli, ir Marijana sąžiningai atsakė: 

- Ne, tai mažai tikėtina! Jis mano, jog yra man skolingas, 
o kadangi tai padorus žmogus - dabar aš tai supratau, - jis 
nori atlyginti skolą. Kai sužinos, kad nevažiuoju su juo, jis 
nusivils, bet ne daugiau. 

- Jis niekada nereikalavo to, kas... buvo sandėrio su jūsų 
vyru objektu? 

- O, ne! Man rodos, aš jam truputį patinku, štai ir viskas. 
Žinote, tai nuostabus žmogus! Labiau už viską jis myli jūrą, 
savo laivą ir įgulą. Gyvenant tokį gyvenimą kaip jis, meilei 
lieka mažai vietos. 

Fortiunė atlyžo. Ji atlaidžiai šypsodamasi gūžtelėjo pečiais, 
tačiau kai po valandos suskambo varpelis, pranešdamas apie 
svečio atvykimą, ji tarsi mostelėjus burtininko lazdelei išdygo 
salone pasipuošusi nuo galvos iki kojų. Buvo aišku, jog amerikietis 
sužadino jos smalsumą. 

Tačiau tai buvo ne Jasonas. Tuo metu, kai dvi jaunos 
moterys įėjo į saloną, tarpdury pasirodė madingai tarsi iš 
paveikslėlio apsirengęs Arkadijus de Žolivalis. Kol jis sveikino 
jas su XVIII amžiaus gracija, demonstruodamas subtilumą ir 
gerą nuotaiką, džiaugsmas Marijanos veide sumišo su nusivylimu. 

- Jūs regite mane, garbiosios ponios, laimingą ir sužavėtą 
tokios nepaprastos garbės, leidžiančios pareikšti savo pagarbą 
puolus prie šių įstabių kojyčių. 

- Kas jis? - sušnibždėjo Fortiunė, smalsiai apžiūrinėdama 
atvykėlį. : 

- Graikijos princas, Arkadijus de Zolivalis, apie kurį aš jums 
pasakojau, - išsiblaškiusi atsakė Marijana. - O kur Jasonas, 
mano brangusis drauge? Kodėl jis ne su jumis? 

Žolivalis plačiai nusišypsojo. 

- Jis čia, mielas vaikeli, jis čia! Tiktai laiško forma. Aš 
nesugebėjau priversti jo ateiti. Jis pasakė, kad tai beprasmiška. 
Kaip tik tuo metu, kai aš nusekiau paskui jūsų tarną, ponia, 
jis įsėdo į karietą ir išvažiavo į Nantą. 

- Jis išvažiavo! Nepasimatęs, neatsisveikinęs su manimi? 

Šį kartą balsas Marijaną išdavė, priversdamas Fortiunė įdėmiai 
į Ją pažvelgti. Vadinasi, su tuo amerikiečiu ne viskas taip 
paprasta! Arkadijus lėtai priėjo prie jaunosios moters ir įteikė 
jai laišką, ištrauktą iš po išsipūtusio žabo. 

- Spėju, kad tai jo atsisveikinimas, - tarė jis drąsiai. - Jis 
nusprendė, kad čia jam nebėra kas veikti. Jį šaukia laivas ir 
reikalai. 

- Na... O kaip jo žaizda? 

- Tokiam žmogui kaip jis tai vieni niekai. Šį rytą imperatorius 
atsiuntė jam savo asmeninį gydytoją, perdavus; jo didenybės 
padėką ir... atminimo dovaną. Ir apskritai, kas gali būti ligoniui 
geriau už jūrinį klimatą! Juk visi žino, kad jūroje žaizdos gyja 
greičiau nei sausumoje. Lygiai taip pat mano imperatoriaus 
gydytojas, pakartojęs tai kelis sykius... Bet, - kiek padvejojęs 
pridūrė literatas, - negi jūs vis dar tikitės su juo išvažiuoti? 

- Ne, - sumišusi atsakė Marijana. - Žinoma, ne... Dabar tai 
tapo nebeįmanoma. 

Atkaklūs imperatoriaus gydytojo patarimai atkreipė Marijanos 
dėmesį. Napoleonas nepaliko be dėmesio nė vienos smulkmenos. 

- Tuomet jums geriau žinoti. Perskaitykite šį laišką, jis 
paaiškins viską geriau nei aš. 

+Marijana perlaužė juodą antspaudą, papuoštą laivo pakeltomis 
burėmis atvaizdu, išvyniojo laišką ir perskaitė kelias eilutes, 
parašytas plačiu, valdingu braižu: “Kodėl nepasakėte, kad 
priklausote "jam"? Būtumėt išgelbėjusi mane nuo pavojaus patekti 
į juokingą padėtį. Aš supratau, kad jūs negalite vykti su manimi 
gyventi į mano gimtąją šalį. Tik norėtųsi Žinoti, ar jūsų noras 
išvykti buvo nuoširdus? Linkiu jums kuo didžiausios laimės, 
tačiau jeigu pajusite, jog toje laimėje yra nors lašelis kartėlio, 
prisiminkite mane... ir tai, kad esu jums skolingas... Todėl kad 
pavojus, kurį jums išpranašavau, dar nepraėjo. Tiesa, nuo šiol 
jūs būsite apsaugota geriau, negu tai būčiau galėjęs padaryti 
aš. Būkite laiminga! Jasonas“. 

Drebančiais pirštų galiukais Marijana ištiesė laišką Fortiunė. 
Jos džiaugsmą užtemdė ne paslaptingas pavojaus priminimas 
laiške, 0 tai, jog jis išvažiavo net nepabandęs su ja pasimatyti, 
atimdamas iš jos galimybę pasiaiškinti, atsiprašyti ir pasakyti 
pagaliau, kokį draugiškumą ir dėkingumą jaučia jam. Nusivylimas 
buvo juo didesnis, nes viskas įvyko labai netikėtai. Bet, tiesą 
sakant, vienas Dievas žino, ko ji tikėjosi: kad Jasono žaizda 
privers jį kurį laiką pasilikti Paryžiuje, kad jiems bus laiko 
pasimatyti, pakalbėti, geriau pažinti vienas kitą? Jai taip norėjosi 
suteikti jų tarpusavio santykiams aiškumo! Iki šiol viskas buvo 
taip chaotiška... Marijanai norėjosi, kad tai taptų tikra draugyste. 
Tačiau Jasonas greičiausiai būtent to ir nenorėjo, galbūt dėl 
to, kad ji, būdama Napoleono meilužė, slėpė tai. Laiško tonas 
liudijo įžeistą vyro savimeilę. Visiškai netikėtai jis tapo Marijanai 
labai svarbus ir brangus, ir jo netektis suteikė jai daug skausmo. 

Pakėlusi akis, ji susidūrė su Žolivalio žvilgsniu, ir jai pasirodė, 
jog jame šmėstelėjo užuojauta. Tačiau šiuo gyvenimo momentu 
bet kokia užuojauta jai buvo nepakeliama. Ji atmetė galvą, 
sunėrė pirštus ir, stipriai sugniaužusi rankas, privertė save kalbėti 
apie viską, išskyrus tai, kas sukėlė jai sunkiai slepiamą skausmą. 

- Jūs puikiai atrodote, - pradėjo ji, nutraukdama užsitęsusią 
tylą. - Kaip jums tai pavyko? Ko gi jūs stovite, prašom sėstis! 

Žolivalis atsisėdo ir rūpestingai truktelėjo šviesiai žydras kelnes 
virš aštrių kelių. Jis mūvėjo gražiais ilganosiais batais. 

- Mūsų draugas Boforas paskyrė man truputį pinigų, jo dėka 
alėjau vėl išsipirkti savo rūbus ir vėl apsigyventi kambary ant 
ias Ženevjevos kalvos. Beliko vienintelis dalykas - susirasti 
vietą, kuri leistų man egzistuoti toliau. Be to, lošimas kortomis 
manęs daugiau netraukia, nes nebeturiu nė mažiausio noro akis 
į akį susidurti su Fanšon Karališkąja Lelija ir jos Filomena. 


- Jūs manote, kad mes dar turime jos bijoti? - paklausė 
Marijana, išsigandusi atminty iškilusio baisiosios senės vaizdo ir 
galvodama apie pavojų, kurį paminėjo Boforas savo laiške. 

- Atvirai šnekant, šiuo metu - ne. Kol mes nesurizikuosime 
įplaukti į jos teritorinius vandenis, ji nesirodys mūsų pusėje. Be 
to, aš neįsivaizduoju, kokie gali būti reikalai “Sulaužytoje varpoje“ 
arba “Geležiniame žmoguje“? Nors Briuslaru ir Sen Juberui 
pavyko pasprukti, likę sąmokslininkai areštuoti Mūsų draugas 
Morvanas sėdi už grotų. Aš manau, kad policija užsiėmė kabaretu 
Prastuolių gatvėje. Tiesa, Fanšon pernelyg gudri, kad ją pagautų. 

Tuo metu Fortiunė, perskaičiusi laišką ir gavusi galimybę 
apie jį pamąstyti, grąžino jį draugei. > 

- Apie kokį pavojų jis rašo laiške? 

- Negaliu jums pasakyti. Jis tiesiog kelis kartus mane įspėjo, 
štai ir viskas. Beje, ką jūs manote apie šį laišką? 

- Jei šis žmogus jūsų nemyli, tegu mane pakaria! - paprastai 
atsakė madam Gamelen. - Aš labai gailiuosi, kad jis išvažiavo. 
Būčiau mielai su juo pasimačiusi. 

- Kodėl? 

- Kad ir... todėl, kad man patinka jo braižas, - išsisuko 


vs -- 


- Taip, - atsakė Arkadijus. - Aš žinau, koks čia reikalas, 
bet... geriau, jei Marijana šito nežinos! Ir niekada nesužinos! 
Tai gali sutrukdyti jai būti savimi. Kam gi tos beprasmiškos 
kančios? Negalvokit daugiau apie tai. Jeigu mūsų amerikietis 
vieną sykį grįš, aš asmeniškai pasirūpinsiu, kad jis būtų pristatytas 
jums, mieloji ponia! - pridūrė jis jausmingai. 

Ryžtingai atmetusi įsivaizduojamą Fortiunė susižavėjimo Jasonu 
- arba atvirkščiai - galimybę, Marijana ėmė plačiai pasakoti, ką 
ji tikisi padaryti tiems, kurie jai padėjo, ir pažadėjo Žolivaliui 
pasirūpinti juo. Ji pasikalbės su imperatoriumi, kuris, be abejo, 
sugalvos, kaip panaudoti nesuskaičiuojamus nepataisomo veltėdžio 
talentus. 

- Aš mielai sutikčiau tarnauti jums! - tarė jis atsidusdamas. 
- Jūs neatsižadėjote dainininkės karjeros? 

- Tai ne nuo manęs priklauso! - pasakė ji, rausdama iš 
baimės, kad tapo nuo kažko priklausoma. 

- Jeigu jūs sumanytumėt dainuoti toliau, prisiminkite mane. 
Aš galiu būti puikus impresarijus. 

Netrukus atėjo pusryčių metas, ir Fortiunė pakvietė Žolivalį 
sudaryti jai ir jos naujajai draugei kompaniją. Jai patiko originalūs 
charakteriai, ir Žolivalis padarė jai įspūdį. Nepaisant netikėto 
Jasono išvykimo sukeltos nuoskaudos Marijanai, pusryčiai praėjo 
gana gyvai. Fortiunė su Arkadijum kūrė planus savo jaunajai 
draugei, ir jie visi buvo susiję su teatru. Fortiunė, kaip ir visos 
kreolės, dievino teatrą ir muziką, 0 sužinojusi, jog Marijana 
turi nepaprastą balsą, ji apsidžiaugė lyg vaikas. 

- Imperatorius privalo suteikti jai galimybę dainuoti! - sušuko 
ji, penktą kartą pripildydama šampanu Žolivalio taurę. - Jeigu 
reiks, aš pati jam tai pasakysiu. 

Tačiau Marijana beveik nieko nesiklausė, tarsi būtų kalbama 
ne apie ją. Gyvenimas pernelyg smarkiai pasikeitė. Ji jautėsi 
išmušta iš vėžių. Jaunoji moteris niekaip negalėjo apsiprasti su 
mintimi, jog jos gyvenimą užvaldė galinga jėga, nuo kurios dabar 
priklausys kiekvienas jos žingsnis. Žinoma, kiekvienas gali išsakyti 
savo nuomonę apie jos ateitį, bet, galų gale, ji irgi turi šiokią 
tokią teisę! Ir kol draugai kalbėjosi, Marijanos širdy subrendo 
tvirta nuostata: “Aš dainuosiu, - kartojo ji sau, - aš dainuosiu, 
ir jis privalės man šitai leisti! Tiktai dainavimas padės man 
gyventi jo šešėlyje be didesnių kančių. Jis apgaubtas šlovės... o 
aš, aš, argi aš to neverta?“ 

Po vidurdienio jai buvo suteikta galimybė pasimatyti su pačiu 
Taleiranu. Tamsiu kostiumu, elegantiškas kaip visada, pasiėmęs 
su savimi lazdelę auksiniu bumbulu, kunigaikštis prigludo lūpomis 

prie madam (Gamelen rankos; po to jis pabučiavo Marijaną į 
kaktą su tokiu tėvišku švelnumu, kad ji net nustebo. 

- Aš džiaugiuosi vėl jus matydamas, mano vaikeli, - 
nerūpestingai pasakė jis, tarsi jie būtų išsiskyrę vakar vakare. 
- Kunigaikštienė siunčia jums pačius nuoširdžiausius linkėjimus, 
o madam de Perigor, kuri labai dėl jūsų jaudinosi, pasakė, jog 
yra labai laiminga, kad jūs atsiradote gyva ir sveika. 

- Monsinjore, - atsakė sumišusi Marijana. - Jūsų šviesybė 
pernelyg geras. Aš bijau, kad jūsų šviesybė neliktų nepatenkintas. 

- Kuo gi? Tuo, kad mūsų mieloji paukštytė išskleidė sparnus 
ir išskrido, trokšdama dainuoti vaiskiose dangaus aukštybėse? 
Bet, brangioji, aš jums visada šito linkėjau. Kaip jūs manote, 
kodėl aš nuvežiau jus pas... poną Deni? Neįvyko nieko, kuo 
aš negalėčiau pasidžiaugti, žinoma, išskyrus intermediją Šajo. Mes 
tetrokštame vienintelio dalyko - jūsų prieraišumo. Beje, kol 
nepamiršau, mano brangioji drauge, - . kreipėsi jis į šeimininkę, 
-  pasiųskite žmones atnešti iš mano karietos bagažą. 
Kunigaikštienė įsakė, kas visi mūsų vaikelio daiktai būtų nedelsiant 
atvežti čionai. 

- Kunigaikštienė be galo gera, monsinjore! - nuraudusi iš 
džiaugsmo sušuko Marijana. - Jūsų šviesybe, perduokite jai mano 
dėkingumą... o taip pat tai, kad aš kaip ir anksčiau pasiruošusi 
jai tarnauti... 

- Būtinai jai perduosiu!.. Žinote, brangioji, šį rytą aš gavau 
laišką nuo Kazimiero. Jis pilnas komplimentų, skirtų jums, - 
pridūrė jis, pasisukdamaas į šeimininkę. 

- Jis negalėjo perduoti jų tiesiai man? - nepatenkinta pratarė 
Fortiunė. - Ar jis taip užsiėmęs olandėmis, kad neturi laiko 
nė laiškui parašyti? 

- Jis daug labiau susirūpinęs savo turto didinimu negu 
moterimis. Patikėkite manim! 

Kazimieras de Montronas, artimiausias Taleirano draugas, buvo 
Fortiunė meilužis. Zavingas, aštraus proto, kartkartėmis piktas, 
- štai koks buvo Kazimieras. Jis buvo užvaldytas nenumaldomo 
pinigų troškimo ir pasinėręs į finansinių kombinacijų liūną, lošė 
velnišką žaidimą, į kurį vykdomoji valdžia žiūrėjo gana neigiamai. 
Fortiunė dievino jį tokį, koks jis buvo; šiam nedoram piliečiui 
Taleiranas davė “Jėzusėlio iš skaistyklos" pravardę. Tačiau kaip 

ištikima imperatoriaus pavaldinė, ji nepasakė nė žodžio, kai šis 
jos nenuoramą meilužį, kėlusį grėsmę Prancūzijos Rūmų dorai, 
išvijo į Anverą. 

- Tiesą sakant, - kiek vėliau, išvykus Taleiranui, paaiškino 
ji Marijanai, - vargšeliui Kazimierui tiesiog nepasisekė. Praėjusių 
metų gale Seruti gatvėje įvyko dvikova. Saudoma buvo auštant 
karalienės  Hortenzijos sode. Šarlis de Flao ir Ogiustas de 
Kolberas sukryžiavo špagas dėl gražių akių, o Kazimieras įsivėlė 
į šią istoriją kaip kaimynas. Napoleonas negalėjo suversti kaltės 
nei Hortenzijai, nei Flao. Jis pasitenkino tuo, kad Kolberą 
išsiuntė šaudyti ispanų, o Montroną ištrėmė į Anverą be teisės 
kur nors išvažiuoti. 

- Ar teisinga ši griežta bausmė? 

- Aš gi jums sakiau, kad imperatorius labai griežtas. Tačiau 
turiu pridurti, kad šiuo atveju turėjo reikšmės ir kiti dalykai. 
Praėjusią vasarą tas šėtonas Kazimieras susitiko su hercogiene 
d'Abrantė, gedėjusia išvykusio Meternicho, ir - taip kalba žmonės 
- truputį ją paguodė. Iš esmės Napoleonas pasielgė teisingai! 
Tam tikra prasme jis pasitarnavo  Montronui, kuris būtų 
neabejotinai įsivėlęs į Abrantė skandalą. 

- Kokį skandalą? 

- Jūs ką, iš dangaus nukritote? 

- Priešingai, aš išlindau iš Šajo akmens kirtyklų, jūs tai 
puikiai Žinote. 

- Visiškai teisingai! Na, gerai! Žinokite, kad praeitą mėnesį 
Mareskalčis Žiuno, nuolat apgaudinėjęs savo žmoną, išeinant iš 
baliaus pas grafą iškėlė jai tokią pavydo sceną, kurios metu 
jos vos neužmušė... žirklėmis. Jeigu nebūtų įsikišusi madam de 
Meternich, jis būtų ją tikrai užmušęs. Imperatorius, tai sužinojęs, 
tiesiog pašėlo. Jis vėl išsiuntė Žiuli į Ispaniją kartu su žmona, 
norėdamas priversti juos susitaikyti. Man atrodo, būtų buvę gerai 
nubausti ir tą raganą Karoliną. 

- Karoliną? 

- Jo seserį, madam Miurat, hercogienę Berg, jau pusantrų 
metų esančią Neapolio karaliene. Žavinga putni blondinė, rausva 
ir viliojanti kaip saldainiukas... kekšė, kokios dar pasaulis nematė! 
Tai ji išdavė vargšelį Žiuno, kuris, beje, buvo jos meilužis! 


347 


«< Apie šias aukščiausių rūmų sluoksnių moralės smulkmenas 
Marijana klausėsi išpūtusi akis, suteikdama Fortiunė nemažai 
džiaugsmo. 

- Jūs neturėjote apie tai nė menkiausio supratimo, tiesa? 
Tačiau kol aš čia, norėčiau duoti jums gerą patarimą: mylėkite 
imperatorių kiek tinkama, bet saugokitės jo kilniosios šeimynėlės. 
Išskyrus jo motiną, nepasiekiamąją madam Leticiją, išsaugojusią 
griežtus senuosius korsikietiškuosius principus, ir  Liusjeną, 
-pasirinkusį tremtį vardan meilės, visi kiti yra tarsi gyvačių 
kamuolys: išdidūs, godūs, garbėtroškos, panašūs į povus - mano 
manymu, jie neverti pagarbaus elgesio. Venkite jų kaip maro, 
nes jie neapkęs jūsų lygiai tiek, kiek mylės imperatorius! 

Marijana įsidėjo į galvą Šį patarimą. Tačiau ji nė nesiruošė 
bendrauti su imperatoriškąja šeimyna, kariauti - juo labiau. Ji 
norėjo mylėti Napoleoną slapčia, neatkreipiant niekieno dėmesio, 
nes tik toli nuo pasaulio ir minios triukšmo jų meilė galėjo 
išsiskleisti lyg stebuklingas žiedelis. 

Dienai einant į pabaigą Marijana darėsi vis labiau išsiblaškiusi, 
tik puse ausies tesiklausė Fortiunė istorijų. Jos akys vis dažniau 
krypdavo į bronzinį laikrodį su miegančios Psichės atvaizdu. Dar 
niekad ji taip nesidžiaugė artėjančia naktim, nes būtent ši naktis 
turi pas ją atvesti M Pagalvojus apie laukiančias meilės 
valandas, kraujas greičiau tekėjo gyslomis. Ji tiek daug turi 
“jam" pasakyti! Tuo tarpu laikas slinko vis lėčiau ir lėčiau... 

Fortiunė, dėl blogos savijautos davusi nurodymą nieko 
nepriiminėti, kokį trisdešimtą kartą nusižiovavo. Notrdamo de 
Loretos bažnyčios laikrodis išmušė dešimtą vakaro. Nuaidėjus 
paskutiniam dūžiui pasigirdo karietos bildesys.Ji sumažino greitį, 
įvažiavo pro paliktus atidarytus vartus ir sustojo kieme, kuris 
pagal nurodymą skendėjo tamsoje. Stipriai plakančia širdimi 
Marijana pribėgo prie lango, tuo tarpu Fortiunė pakilo, ketindama 
išeiti į savo kambarį. Tačiau ji nesuspėjo. Po minutės Napoleonas 
buvo čia. 

- Nepabėkite toli, gerbiamoji! - sviedė jis šeimininkei, darančiai 
reveransą. - Aš trumpam... 

Numetęs trikampę kepurę ant sofos jis apkabino Marijaną 
ir pabučiavo, nekreipdamas dėmesio į protestą: 

- Kodėl trumpam? 

- Imperatorius dažnai daro ne tai, ką nori, mio dolce amor! 
Turiu grįžti į Tiuilri, manęs laukia svarbios depešos ir vienas 
rimtas vizitas. Labai maža laiko, tačiau privalau tau pasakyti 
tai, kas neatidėliotina. Visų pirma... 

Iš kišenės jis ištraukė popieriaus ritinėlį su dideliu raudonu 
antspaudu ir padavė jį Marijanai. 

- Aš pažadėjau tau namą, - pasakė jis šypsodamasis. - Štai 
jis. Tikiuosi, tau patiks. Pažiūrėk! 

Marijana išvyniojo ritinį.  Perskaičiusi pirmąsias nuosavybės 
akto eilutes ji stipriai išbalo. Pilnomis ašarų akimis ji puolė į 
savo mylimojo glėbį. 

- Dėkoju!... O! Dėkoju! - murmėjo ji, spausdama prie krūtinės 
brangų dokumentą, grąžinus; jai d'Aselnų šeimos namus Lilio 
gatvėje. Juose buvo suimti jos tėvai, juose abatas de Šazėjus 
rado ją visų apleistą. 

Napoleonas švelniai paglostė tankių juodų plaukų karūną. 

- Neverk. Aš trokštu, kad tu būtum laiminga. Aš jau daviau 
įsakymą. Rytoj Persjė ir Fontenas nuvyks į Lilio gatvę ir pradės 
remontą name, kuris buvo apleistas 1773 metais. Fortiunė padės 
viską įrengti pagal tavo skonį. Palauk, nebeverk, aš dar kai ką 
tau noriu pasakyti! - pridūrė jis švelniai. 

Marijana šiaip taip susitvardė ir nusišluostė akis. 

- Aš nebeverkiu. 

- Melagiukė! Bet tegu tau būna blogiau! Štai kas: rytoj čia 
ateis Gosekas. Jam duotas įsakymas paruošti tave perklausai, 
kuri įvyks pas Operos direktorių. Po mėnesio visas Paryžius 
užkims, sveikindamas naują primadoną: Mariją Stelą. Tu turi 
dievišką balsą, kuris atneš tau šlovę! 

- Mariją Stelą? - paklausė jaunoji moteris, iš nuostabos 
pamiršusi ašaras. 

- Tai vardas, kurį tau išrinkau. Juk tu negali pasirodyti 
scenoje su savo tikruoju vardu; beje, tavo pasirinktas Malerus 
tiesiog siaubingas. Be to, italė iš karto užkariaus publikos 
simpatijas. Tu net neįsivaizduoji, koks snobiškas yra Paryžius! 
Savo tautietės jie klausysis puse ausies, tačiau italė iš karto 
pelnys visuotinį pripažinimą. Taigi, tu jau beveik garsi dainininkė. 
Kokia gimtinė tau labiau patinka - Venecija, Roma, Florencija? 

Visa tai buvo panašu į sandėrį rūbų parduotuvėje. 

- Venecija! - šūktelėjo sužavėta Marijana. - Aš taip norėčiau 
pamatyti Veneciją! 

- Pamatysi! Tu dainuosi Venecijoje, nes visa imperija varžysis 
dėl teisės pasikviesti tave pas save. Venecijos pasą tau išduos 
netrukus. 

Marijanos akims atsivėrė neaprėpiami toliai, bet, deja, jie 
pranašavo išsiskyrimą! Neišvengiamą išsiskyrimą! Kai jis nebegalės 
ilgiau išlaikyti jos prie savęs, kelionės bus tikras išsigelbėjimas. 
Su muzika viskas bus daug paprasčiau... 

- Marija Stela, - sušnabždėjo ji, tarsi stengdamasi įsikalti Šį 
naują vardą į galvą. 

- Šitaip tave pakrikštijau ne aš, o Fušė. Tu buvai ir liksi 
žvaigždė, nors dabar šis žodis įgaus visiškai kitą prasmę. Ir dar 
garsi dainininkė privalo turėti mentorių, savotišką impresarijų, 
sudarinėjantį programas, kontraktus ir visada pasiruošusį apginti 
nuo įkyrių gerbėjų. Manau, kad radau tau reikalingą žmogų. 
Ką tu manai apie geraširdį žmogelį didelėm ausim, kuris 
bijodamas sušalti trypčiojo Malmezono kelyje drauge su kurčiu 
vežiku? Sprendžiant iš šią dieną gauto pranešimo, jis mane 
patenkino. Tai gana savotiškas subjektas, bet su darbu, manau, 
susitvarkys. Jeigu aš teisingai supratau, tu jam skolinga. 

- Tačiau, - tarė apstulbusi Marijana, - kokiu būdu jūs visa 
tai sužinojote? Juk praėjo tiek mažai laiko! 

- Aš turiu nuostabią policiją. Argi tu šito nežinai? Fušė 
buvo priverstas dėl kai ko atsiprašyti, - pridūrė jis su tokia 
šelmiška šypsenėle, kad Marijana negalėjo susilaikyti nesusijuokus. 

Staigiu judesiu jis sugriebė ją už ausies ir prisitraukė prie 
savęs. Sutrikusi nuo tokio netikėto poelgio Marijana prarado 
pusiausvyrą ir nugriuvo į šalia stovėjusį šezlongą. 

- Tu patenkinta? 

- Kaipgi aš galiu būti nepatenkinta? Man tiesiog trūksta 
žodžių! Viskas taip staiga, taip netikėtai. Baisu ir pagalvoti! 

- Aš juk įspėjau tave, jog turiu naujienų. Dabar pabučiuok 
mane ir eik miegoti! Tau tai būtina. Po stiprių sukrėtimų nieko 
nėra geriau už gilų miegą. O aš išvažiuoju. 

Jausdamas, jog vėluoja, jis paskubomis pabučiavo ją, griebė 
kepurę ir dideliais Žingsniais pasuko prie durų. Tačiau žengdamas 

per slenkstį sustojo ir nepatenkintu veidu pliaukštelėjo sau ranka 
per kaktą. 

- Koks aš besmegenis! Visiškai pamiršau! 

Sugrįžęs pas sustingusią vietoje Marijaną, ištiesė jai masyvią 
dėžutę iš žalio safyro su imperatoriškuoju herbu, ištraukęs ją 
tarsi burtininkas iš vienos savo begalinių kišenių. 

- Paimk, - pasakė jis, - užsidėsi jį savo debiuto metu! Aš 
noriu būti tikras, kad tuo metu tu prisiminsi mane. 

Marijana tarsi sapnuodama atidarė dėžutę. Ant juodo aksominio 
dugno gulėjo pasakiškas deimantų ir safyrų vėrinys, tūkstančiais 
ugnių sužėrėjęs žvakių šviesoje. Netgi pas Taleiraną ji nebuvo 
mačiusi didesnės prabangos! Tačiau kai ji pakėlė į Napoleoną 
apstulbusias akis, jis jau buvo tarpdury. 

- Tik nesakyk, kad jis tau netiks prie veido. Jis lygiai toks 
pat žalias, kaip ir tavo akys! Sudie, mano širdele! 

Kai po kiek laiko madam Gamelen, sunerimusi dėl įsivyravusios 
tylos, įėjo į kambarį, ji rado Marijaną sėdinčią priešais židinį 
ant kilimo su krūva brangakmenių ant kelių ir popieriaus lakštais 
rankose. Ji tyliai verkė. 

